༄༅། །ངོས་ཀྱི་ཡུལ་དང་།

ངོས་ཀྱི་མི་མང་།

(༸གོང་ས་༸སྐྱབས་མགོན་ཏཱ་ལའི་བླ་མ་ཆེན་པོ་མཆོག་གི་བཀའ་རྩོམ།)

༸གོང་ས་༸སྐྱབས་མགོན་ཆེན་པོའི་ཟབ་གསང་གསུང་གི་བདུད་རྩིར་ལོངས་སུ་སྤྱོད་པའི་སྐལ་ལྡན་དོན་གཉེར་ཅན་རྣམས་ཀྱི་རེ་འདོད་སྐོང་ཕྱིར། རྣམ་གྲྭ་ཐུབ་བསྟན་ཡར་འཕེལ་གྱིས་དཔར་རྩ་མཁོ་སྤྲོད་གནང་བ་ལྟར། དགའ་ལྡན་ཕོ་བྲང་གསུང་འབུམ་ཕྱོགས་སྒྲིག་ཁང་ནས་འཕྲུལ་དེབ་ཏུ་བསྒྲིགས་ཏེ་འགྲེམ་སྤེལ་ཞུས་པ་ལ། རྒྱ་ཆེའི་ཀློག་པ་པོ་རྣམས་ཀྱིས་ནོར་འཁྲུལ་ཡོ་བསྲང་གི་དགོངས་ཚུལ་ལྷུག་པོར་གསུང་བའི་རེ་བ་ཞུ།

© 2020 Gaden Phodrang Trust
(Office of His Holiness the Dalai Lama)
All rights reserved

འབྲེལ་ཡུལ་ཞལ་བྱང༌།

Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

+91-1892-221343 / 221879

sungbum@dalailama.com

www.dalailama.com

www.gyalwarinpoche.com

དཀར་ཆག

གླེང་གཞི། 3

ལེའུ་དང་པོ། སོ་ནམ་པའི་བུ། 7

ལེའུ་གཉིས་པ། བྱང་ཆུབ་འཚོལ་བ། 44

ལེའུ་གསུམ་པ། ཡིད་ཀྱི་བདེ་བ། 76

ལེའུ་བཞི་པ། བོད་དང་། ཁྱིམ་མཚེས་རྒྱ་ནག ། 93

ལེའུ་ལྔ་པ། བཙན་འཛུལ། 121

ལེའུ་དྲུག་པ། རྒྱ་མི་གུང་བྲན་ནང་། 151

ལེའུ་བདུན་པ། བཙན་གནོན་དང་། བློ་ཕམ། 182

ལེའུ་བརྒྱད་པ། རྒྱ་གར་གནས་སྐོར། 203

ལེའུ་དགུ་པ། ཟིང་འཁྲུག ། 233

ལེའུ་བཅུ་པ། ལྷ་སའི་རྐྱེན་ངན། 249

ལེའུ་བཅུ་གཅིག་པ། བཙན་བྱོལ། 295

ལེའུ་བཅུ་གཉིས་པ། སྐྱབས་བཅོལ་དུ་ཕྱིན་པ། 310

ལེའུ་བཅུ་གསུམ་པ། ད་ལྟ་དང་། མ་འོངས་པ། 324

ཁ་སྣོན་དང་པོ། ནང་པའི་ཆོས་ཀྱི་གནས་ཚུལ་ས་བཅད། 353

༡༽ ཚེ་འདིར་ལྟོས་ཀྱང་ཆོས་དགོས་པ། 353

༢༽ ཚེ་ཕྱི་མར་ལྟོས་ཀྱང་ཆོས་དགོས་པ། 354

༣༽ ཆོས་སུ་གྲགས་པ་མང་པོ་ཡོད་པའི་ནང་གི་ནང་ཆོས་ཏེ། དེའི་སྟོན་པའི་སྐོར། 356

༤༽ བོད་དུ་ནང་ཆོས་དར་ཚུལ། 360

༥༽ ཆོས་ཀྱི་དོན་བཤད་པ། 362

༦༽ སྡུག་བདེན་འཁོར་བའི་ཚུལ་དང་། འགྲོ་བའི་རིགས་བཤད་པ། 364

༧༽ འཁོར་བའི་རྒྱུ་ཀུན་འབྱུང་བཤད་པ། 366

༨༽ ལས་ཀྱི་སྐོར་ནི། 367

༩༽ ཐར་པའི་ངོ་བོ་བཤད་པ། 368

༡༠༽ ཐེག་དམན་བཤད་པ། 368

༡༡༽ ཐེག་ཆེན་བཤད་པ། 369

༡༢༽ སྔགས་ཀྱི་སྐོར་བཤད་པ། 370

༡༣༽ བདེན་གཉིས་བཤད་པ། 372

༡༤༽ ཆོས་ཉམས་སུ་ལེན་ཚུལ་སྤྱིར་བཤད་པ། 373

༡༥༽ ཆོས་ཉམས་སུ་ལེན་ཚུལ་བྱེ་བྲག་ཏུ་བཤད་པ། 375

ཁ་སྣོན་གཉིས་པ། མཉམ་འབྲེལ་རྒྱལ་ཚོགས་ཀྱི་སྙན་ཞུ་དང་གྲོས་ཆོད། 377

པར་བྱང་སྨོན་ཚིག ། 403

༄༅། །༸གོང་ས་༸སྐྱབས་མགོན་ཏཱ་ལའི་བླ་མ་མཆོག་གི་བཀའ་རྩོམ་མཛད་རྣམ་
རིན་པོ་ཆེ་བཞུགས་སོ། །

ཆེད་བརྗོད་བཀའ་ཡིག །

༄༅། །ཉེ་དུས་བོད་ལྗོངས་སུ་སྤྱི་མཐུན་རྣམ་པར་སྨིན་པའི་གོད་ཆག་དུས་འགྱུར་མི་བཟད་པ་བྱུང་སྟེ་སེར་སྐྱ་མཆོག་དམན་མང་པོ་ཞིག་ཁྱིམ་མཚེས་ཡུལ་ཁག་ཏུ་འཁྱར་འབྱོར་གྱིས་བོད་དོན་བདེན་མཐའ་ཆོས་སྲིད་རང་དབང་བསྐྱར་སྒྲུབ་འཕྲལ་ཡུན་ཕན་དགེའི་ཐབས་བརྩོན་མི་ལྷོད་པར་ཡོད་པའི་སྐབས་འདིར། འཛམ་གླིང་ཆེན་པོའི་ས་ཁྱོན་ལ་གནས་འཁོད་རྒྱ་ཆེའི་མི་མང་ནས་བོད་ཀྱི་གནས་ཚུལ་གསལ་རྟོགས་གང་ཆེ་འབྱུང་ཐབས་ལོ་རྒྱུས་དེབ་གཞི་གསར་བརྩམས་ཐུབ་པ་འདྲ་བྱུང་ན་ཕན་ཐོགས་ཆེ་ལུགས་མི་སྣ་མང་པོས་རེ་བསྐུལ་བྱུང་བ་ལྟར། ངེད་རང་གི་ལོ་རྒྱུས་དང་ཆབས་ཅིག་བོད་ཀྱི་བདེན་པའི་གནས་ལུགས་ཉུང་བསྡུས་ཤིག་ཚིག་དོན་གོ་བདེ་ཞིང་། ཕྱི་རྒྱལ་སྐད་ཡིག་ཏུ་བསྒྱུར་སླ་བའི་བརྗོད་ཐབས་གཙོ་བོར་བྱས་ཏེ་བྲིས་པ་འདི་དག་བོད་གཞུང་ཤེས་རིག་པར་ཁང་ནས་བོད་ཡིག་ཐོག་པར་བསྐྲུན་བགྱིད་སྐབས་བརྡ་སྤྲོད་ཆེད་བརྗོད་ཀྱི་ཚུལ་དུ། རྒྱ་གར་ཧི་མཱ་ཅལ་དྷ་རམ་ས་ལ་ནས། ཏཱ་ལའི་བླ་མས། ཕྱི་ལོ་ ༡༩༦༢ ཟླ་བ་ ༨ ཚེས་ ༢༦ བོད་རབ་ལོ་ ༩༣༦ ཆུ་སྟག་ཟླ་བ་ ༦ ཚེས་ ༢༥ བཟང་པོ་ལ།། །།

གླེང་གཞི།

༄༅། །ཕྱི་ལོ་ ༡༩༥༠ ལོ་རྒྱ་མི་དམར་པོའི་དམག་དཔུང་བོད་ནང་ཡོང་སྟེ་བོད་ཤར་ཕྱོགས་ཀྱི་ས་གནས་བཟུང་སྐབས་ངོས་དང་། ངོས་ཀྱི་མི་མང་ནས་གང་ཅིའི་ཐབས་ཤེས་ལུ་གུ་རྒྱུད་སྦྲེལ་དུ་བྱས་ཏེ་མཐར་མཉམ་འབྲེལ་རྒྱལ་ཚོགས་དང་། འཛམ་གླིང་རྒྱལ་ཁབ་ཆེ་ཁག་ལ་བར་བཞུགས་ཡོང་བའི་ཐབས་ཤེས་ཞུ་འབོད་ཀྱང་བྱས་མོད། སུས་ཀྱང་བདག་སྤྲོད་མ་བྱས་ཏེ་དོན་ཕན་གང་ཡང་མ་བྱུང་། བོད་འདི་དྲག་ཤུགས་མ་བཟུང་བར་དུས་རབས་མང་པོ་སོང་བའི་རྒྱལ་ཁབ་ཅིག་སྟེ། འཚེ་མེད་ཞི་བའི་ལམ་ལ་ཡིད་ཆེས་དང་། ལག་ལེན་བྱེད་ཀྱི་ཡོད་ཅིང་། དེ་ནི་ལོ་སྟོང་ཕྲག་ལྷག་གི་གོང་ནས་ཐུབ་པ་སངས་རྒྱས་ཀྱི་དམ་པའི་ཆོས་རིན་པོ་ཆེ་རྒྱ་གར་ནས་བོད་དུ་དར་བ་ལ་བརྟེན་ནས་བྱུང་བ་ཡིན། ང་ཚོ་ཆོས་ལྡན་གྱི་རྒྱལ་ཁབ་ཆོས་ཀྱི་བྱ་བར་གཙོར་འདོན་ལས། སྲིད་ཀྱི་འདུ་འགོད་ལ་དོ་སྣང་ཆེར་མི་བྱེད་པ་ཞིག་ཡིན་སྟབས་དཔལ་འབྱོར་གྱི་མཐུན་རྐྱེན་འཛོམས་པོ་མིན་པའི་ཁར། རྒྱལ་ཁབ་གཞན་དག་གི་རོགས་རམ་མེད་སྟབས་རྒྱ་མི་དམར་པོའི་དྲག་ཤུགས་འོག་ང་ཚོ་ལས་སླ་བོར་ཚུད། སྐབས་དེར་ང་ཚོས་ཆ་འཇོག་འཕེར་བའི་ཆིངས་ཡིག་འཇོག་པའི་ཆེད་པི་ཅིང་དུ་སྐུ་ཚབ་བཏང་ཡང་། དམར་པོས་དྲག་ཤུལ་གྱིས་བསྡིགས་ཏེ་ང་ཚོའི་རང་དབང་ཉམས་འཇུག་པའི་ཡིག་ཆར་མིང་རྟགས་དབང་མེད་དུ་འགོད་བཅུག་པ་རེད། བཙན་དབང་གིས་འཇོག་བཅུག་པའི་གྲོས་མཐུན་དེར་ང་ཚོའི་གཞུང་གིས་བློ་མོས་མེད་ཀྱང་། དེ་ལ་ཁས་ལེན་མ་བྱས་ན་དེ་ལས་མང་བའི་མི་གསོད་དང་སྟོར་རྐྱེན་མྱུར་དུ་ཡོང་རྒྱུ་ང་ཚོས་གསལ་པོར་མཐོང་གཤིས། གྲོས་མཐུན་དེ་དག་དྲང་འབྲེལ་ཞིག་མིན་པ་མཐོང་བཞིན་དུ། ངའི་མི་མང་ལ་དེ་བས་སྡུག་པའི་དཀའ་ངལ་མི་འབྱུང་ཆེད་ང་དང་། ངའི་གཞུང་ནས་གྲོས་མཐུན་དེར་ཆ་འཇོག་མི་བྱེད་མཐུ་མེད་བྱུང་། འོན་ཀྱང་གྲོས་མཐུན་དེའི་ནང་གི་དོན་ཚན་རྣམས་རེ་ཞིག་བར་ངན་གཡོའི་སྒྱུ་འབག་གི་དགོས་ཕན་ཙམ་ལ་བརྟེན་རིམ་པས་དོན་ཚན་ཚང་མར་རྒྱ་མི་ཁོ་རང་ཚོས་མ་གནས་པར་བརྡལ་བཤིགས་བྱས་པ་རེད། དེ་རྗེས་བོད་ནང་ཧ་ཅང་ཐབས་རྡུགས་བྱུང་བའི་གནས་ཚུལ་རྣམས་རྒྱལ་སྤྱིའི་ཁྲིམས་དོན་མཁས་པས་བཏོན་པའི་སྙན་ཞུའི་ནང་ཞིབ་ཆ་འཁོད་ཡོད་འདུག །དེབ་འདིའི་ནང་ངོས་ནས་ང་ཚོ་བོད་མི་ཚོའི་མི་ཚེ་སྐྱེལ་སྟངས་སྐོར་སྟོན་ཐབས་བྱས་ཡོད། ད་ལྟའི་ཆར་གནས་ཚུལ་སྡུག་པོ་ཞིག་གིས་མཇུག་བསྡུས་པ་རེད།

ནང་པའི་ཆོས་ཀྱི་འགྲོ་སྟངས་ཕྲན་བུ་མ་ཤེས་ན་སུས་ཀྱང་བོད་ཀྱི་གནས་ཚུལ་ཇི་བཞིན་ཤེས་པ་དཀའ་བས་དེབ་འདིའི་མགོ་མཇུག་ཏུ་ནང་པ་སངས་རྒྱས་པའི་ཆོས་ཀྱི་ལྟ་བའི་ནུས་པ་གསལ་ཡོད་ཅིང་། ཡང་མི་ཚོ་སྡུག་བསྔལ་ནས་བདེ་བའི་སར་བགྲོད་པའི་དོན་དམ་གྱི་ལམ་ཆོས་ཀྱི་སྐོར་ཡང་སྒོ་ཙམ་ཞིག་བརྗོད་རྩིས་ཡོད། རང་གི་ཡེ་ཤེས་ཀྱིས་ཤེས་བྱ་ཇི་ལྟ་བ་དང་། ཇི་སྙེད་པའི་ཆོས་ཀུན་རྗེན་པར་གཟིགས་པའི་མཐུ་ལས་བླང་དོར་མ་འཁྲུལ་བར་སྟོན་པའི་སངས་རྒྱས་ཀྱིས་ཐོག་མར་གསུངས་ཤིང་། ང་ཚོའི་མི་རབས་འདིར་རྒྱ་གར་གྱི་སློབ་དཔོན་གཙོ་བོ་མཧཱ་ཏྨ་གྷན་དྷིས་ལག་ལེན་གནང་བའི་འཚེ་མེད་ཞི་བའི་ལམ་དེར་ཞུགས་པའི་རྗེས་འཇུག་པ་ཞིག་ཕྲན་ཡིན་པར་བརྟེན། ང་ཚོའི་རང་དབང་སྒྲུབ་ཆེད་མཚོན་ཆར་བེད་སྤྱོད་བྱེད་པ་དེར་ཐོག་མ་ནས་ངོ་རྒོལ་བྱེད་བཞིན་ཡོད། མཚོན་ཆའི་འཐབ་རྩོད་བྱེད་པ་ནི་ཆོས་དང་མི་མཐུན་ཞིང་། དེ་ལྟར་བྱས་ན་རང་གཞན་སྐྱེ་འགྲོ་མང་པོའི་སྲོག་འདོར་རྒྱུར་ངེས་པར་བརྟེན་ཕྱི་ལོ་ ༡༩༥༠ ལོ་ནས་བཟུང་ལོ་དགུའི་རིང་བདེན་པ་དང་། ཞི་བའི་ལམ་ནས་རྒྱ་ནག་དང་འགྲིགས་པའི་ཐབས་ལམ་འཚོལ་བ་དེར་ནུས་ཤུགས་གང་ཡོད་བཏོན་ཏེ། རང་གི་མི་མང་རྣམས་བློ་ཕམ་བྱུང་བར་འཛེམས་ཟོན་མ་བྱས་པར་དྲག་པོའི་འཐབ་འཛིང་མི་ཡོང་བའི་ཐབས་ཤེས་གང་ཐུབ་བགྱིས་ཏེ་བོད་གཞུང་ཁྱབ་ཁོངས་མི་མང་གི་དྲག་རྒོལ་འགོག་ཐུབ་ཀྱང་། བར་ལམ་རྒྱ་མིས་བཙན་ཟོས་བྱས་པའི་བོད་ཤར་ཕྱོགས་ནས་དྲག་པོའི་ངོ་ལོག་ལངས་ཤིང་། ཁུལ་དེར་བོད་གཞུང་ནས་ཐད་ཀའི་འབྲེལ་བ་མེད་སྟབས་ང་དང་། ངའི་གཞུང་ནས་ཐབས་ཤེས་བྱེད་ཐབས་མ་བྱུང་། མཐར་བཙན་འཛུལ་མཁན་གྱི་ཚད་མེད་པའི་བཙན་གནོན་ལ་བོད་མི་ཡོངས་རྫོགས་ནས་སྡུག་འཁུར་མ་ཐུབ་པར་ངའི་མི་མང་གི་བཟོད་པའི་མཐའ་ཟད་པ་རེད།

ལོ་རྒྱུས་འདི་དག་དབྱིན་བསྒྱུར་སྐབས་སྐུ་ཞབས་ཌི་བྷི་ཀྲི་ཧའོ་ཐ་དང་། ཀ་ཅི་བསོད་ནམས་སྟོབས་རྒྱས་ཀྱིས་རོགས་རམ་ལ་བརྟེན་ནས་ཚང་མས་གོ་རྟོགས་གང་བདེར་བརྗོད་ཐབས་བྱས་གཤིས་ཁོང་གཉིས་ལ་ཐུགས་རྗེ་ཆེ་ཞུ་རྒྱུ་ཡིན་ཅིང་། དེབ་འདི་ཀློག་མཁན་ཚོས་འདི་གཟིགས་ནས་རང་རང་གི་བློའི་འཆར་སྒོར་བརྟེན་པའི་མཐོང་ཚུལ་ཐག་གཅོད་ནི་ཁྱེད་རྣམ་པས་བྱེད་རྒྱུར་འཇོག་རྒྱུ་ཡིན། ངས་ད་དུང་བསྐྱར་སྣོན་ཞུ་རྒྱུར། བོད་ནང་རྒྱ་དམར་གྱི་སྐུ་ཚབ་ཚོས་ཀླ་ཀློ་ལྟ་བུའི་སྤྱོད་ཚུལ་ངན་པ་བྱས་ཡོད་ཀྱང་། ང་ཚོ་བོད་མི་མང་ནས་སྙན་གྲགས་ཅན་གྱི་རྒྱ་ནག་མི་རིགས་ལ་ངན་སེམས་འཆང་གི་མེད། ང་ཚོའི་རེ་འདོད་ནི། རྒྱ་མི་སོགས་ཁྱིམ་མཚེས་རྒྱལ་ཁབ་ཚོ་དང་མཛའ་མཐུན་ཞི་བའི་ངང་སོ་སོའི་མི་ཚེ་སྐྱེལ་ཐུབ་པ་ཞིག་དགོས་པ་ཡིན་ཞིང་། དེ་ལྟར་ཡོང་བའི་ཆེད་དུ་དཀའ་ཐུབ་དང་བྱམས་བརྩེ་ལྡན་པའི་འཛམ་གླིང་མི་མང་ཕོ་མོ་རྣམས་ལ་ཞུ་འབོད་ཞུ་བཞིན་ཡོད།། །།

ལེའུ་དང་པོ། སོ་ནམ་པའི་བུ།

༄༅། །ཕྱི་ལོ་ ༡༩༣༥ བོད་ཤིང་ཕག་ཟླ་ ༥ ཚེས་ ༥ ཉིན་ང་སྐྱེས་ཤིང་། ངའི་སྐྱེས་ཡུལ་བོད་བྱང་ཤར་ཁུལ་སྟག་འཚེར་ཞེས་པ་གྲོང་གསེབ་ཆུང་ཆུང་ཞིག་སྟེ། སྟག་འཚེར་ཞེས་པ་འདི་ནི་མདོ་ཁམས་ཀྱི་ཁོངས་གཏོགས་ཡིན་ཞིང་། མདོ་ཁམས་ཞེས་ལུང་པའི་མིང་གི་སྟེང་ནས་གོ་རྒྱུ་ཆེན་པོ་ཡོད། མདོ་ཞེས་པ་རོང་དང་ཐང་འབྲེལ་མཚམས། ཁམས་ཞེས་པ་བོད་ཤར་ཕྱོགས་སུ་ཡོད་ཅིང་། ས་གནས་དེར་ཁམས་པ་རྣམས་སྡོད་པ་ཡིན། མདོ་ཁམས་ཞེས་པ་བོད་ཤར་ངོས་ཀྱི་རི་རྒྱུད་རྒྱ་ནག་ཕྱོགས་བབས་པའི་ས་ཁུལ་དུ་ཡོད་ཅིང་། སྟག་འཚེར་ནི་རྒྱ་མཚོ་ནས་མཐོ་ཚད་ཕི་ཀྲི་དགུ་སྟོང་ཡོད།

ལུང་པ་དེ་མཛེས་སྡུག་དང་ལྡན་པ་ཞིག་ཡིན་པ་མ་ཟད། ས་ཆ་མཐོན་པོའི་ཐང་ཆུང་ཆུང་ཞིག་གི་སྟེང་ལ་ཆགས་ཏེ། ཉེ་འཁོར་དུ་གྲོ་དང་། འབྲུ་སོགས་ཀྱི་ཞིང་ག་མང་པོ་དང་། ཐང་ཆུང་དེའི་གཡས་གཡོན་རི་དང་། རྩྭ། ནགས་ཚལ་གྱིས་ཁེངས་ནས་ཡོད་པ་རེད།

གྲོང་གསེབ་དེའི་ལྷོ་ངོས་རི་བོ་གཞན་ལས་མཐོ་བ་ཞིག་ཡོད་པ་དེའི་མིང་ལ་ཨ་མེས་སྐྱེ་རི་ཟེར། ཡུལ་མི་ཚོས་རི་གནམ་ལ་གཟུག་མཁན་ཡང་ཟེར་ཞིང་། རི་དེར་ཡུལ་ལྷ་གནས་པར་གྲགས། རི་སྨད་ལ་ཤིང་ནགས་དང་། དེའི་ཐོད་དུ་སྤང་རི། དེའི་རྩེར་བྲག་རི། ཡང་རྩེར་གངས་ཕྲན་བུ་ཡོད་ཅིང་། གངས་དེ་དབྱར་དུས་སུའང་མ་བཞུ་བར་གཏན་དུ་གནས་ཡོང་། རི་དེའི་བྱང་ལ་ཤུག་པ་དང་། ཁམ་སྡོང་། སྟར་ཁ། སེ་འབྲུའི་རིགས་སོགས་ཤིང་འབྲས་ཀྱི་སྡོང་པོ་མང་པོ་དང་། མེ་ཏོག་དྲི་ངད་ལྡན་པ་མང་པོ་ཡོད་ཁར། བྲག་ལོགས་ནས་ཆུ་རྒྱུན་ལྷུང་ལྷུང་བབ་པས་མཛེས་ཤིང་། ཡུལ་དེར་བྱ་དང་། བྱིའུ་སྣ་ཚོགས་དང་། རི་དྭགས་ཤྭ་བ། རྐྱང་། སྤྲེའུ་དང་། གཅན་གཟན་གཟིག །དོམ། ཝ་མོ་སོགས་ཡོད་ཅིང་། ང་ཚོའི་ཡུལ་མི་མང་ཆེ་ནང་པ་ཡིན་པས་སེམས་ཅན་ལ་གནོད་འཚེ་མ་བྱས་སྟབས་རི་དྭགས་རྣམས་ཀྱང་འཇིགས་པ་མེད་པར་བག་ཕེབས་སུ་སྡོད་པ་རེད། རང་བྱུང་བཀོད་པས་མཛེས་པའི་ལུང་པ་དེའི་དབུས་སུ་ཀརྨ་ཤར་ཙོང་རི་ཁྲོད་ཅེས་བོད་ཀྱི་ཆོས་ཀྱི་ལོ་རྒྱུས་ནང་ཡོངས་སུ་གྲགས་པ་ཞིག་ཡོད་ཅིང་། དགོན་པ་དེ་ཀརྨ་པ་སྐུ་ཕྲེང་བཞི་པ་རོལ་པའི་རྡོ་རྗེས་ཕྱག་བཏབ་པ་རེད། ཀརྨ་པ་ནི་བོད་ནང་བླ་མའི་ཡང་སྲིད་ངོས་འཛིན་བྱེད་པའི་ཐོག་མ་ཡིན། དགོན་པ་དེར་དུས་རབས་བཅུ་བཞི་པའི་ནང་རྗེ་ཙོང་ཁ་པ་ཆེན་པོ་སངས་རྒྱས་ཀྱི་ཆོས་སྒོར་ཐོག་མར་ཞུགས་གནང་མཛད་པ་རེད། དེའི་སྨད་ལ་དགོན་པ་གཉིས་པ་ཞིག་ཡོད། དེའི་མིང་ལ་ཨ་མདོ་བྱ་ཁྱུང་དགོན་ཟེར། དགོན་རྒྱབ་རི་ལ་བརྟེན་ཏེ་ཡོད་པས་ཆགས་སྟངས་མཛེས་ཤིང་། དགོན་པའི་ཡང་ཐོག་ཏུ་གསེར་ཟངས་ཀྱི་རྒྱ་ཕིབས་དང་། དེ་བཞིན་ཆོས་ཀྱི་འཁོར་ལོ་ཡོད་པ་དེ་རི་དྭགས་གཉིས་ཀྱིས་མཐའ་གཉིས་སུ་བརྒྱན་པ་སོགས་ཡོད་གཤིས། དགོན་པ་དེ་དབྱིབས་བཀོད་མཛེས་ཤིང་བརྗིད་ཆགས་ཅན་ཞིག་ཏུ་མ་ཟད། སྐུ་གསུང་ཐུགས་རྟེན་མང་བས་ལུང་པ་དེའི་ནང་ལ་རྩ་ཆེན་ཞིག་ཏུའང་ཆགས་པ་རེད།

གྲོང་གསེབ་ཀྱི་མི་རྣམས་དད་པའི་རྟགས་མཚན་གྱིས་ཁང་པ་ཚང་མའི་ཐོག་ཁར་དར་ལྕོག་ཡོད། སྟག་འཚེར་ནི་སོ་ནམ་པའི་ས་ཁུལ་ཞིག་སྟེ། ཟ་ཆས་གཙོ་བོ་གྲོ། གྲོ་ཞིབ། རྩམ་པ། ཤ །མར། ཇ། ཆང་ཞེས་པ་ནས་ཀྱིས་བཟོས་པ་ཞིག་བཅས་རེད། ནང་པའི་མི་ཚོ་ཤ་ཟ་རྒྱུའི་སྐོར་བསམ་ཚུལ་འདྲ་མིན་སྣ་ཚོགས་ཡོད་ཀྱང་། སྤྱིར་བཏང་བཤད་ན། བོད་ཀྱི་གནམ་གཤིས་གྲང་ཞིང་། སྔོ་ཚོད་ཀྱི་བཟའ་བཅའི་རིགས་མང་པོ་མིན་སྟབས་ཤ་མ་ཟོས་པར་ལུས་འཚོ་སྲ་ཐང་ཡོང་མི་ཐུབ་པར་བརྟེན་བོད་ཡུལ་དུ་ནང་ཆོས་མ་དར་གོང་ནས་ལུགས་སྲོལ་གོམས་གཤིས་དེ་ལྟར་ཡོད། དེ་ལྟར་ན་ཡང་། གཞན་གྱི་སྲོག་གཅོད་བྱེད་རྒྱུ་བོད་མི་ཚང་མས་འཛེམས་ཟོན་བྱེད་ཅིང་། རང་གི་ཆེད་དུ་མིན་པར་སྲོག་དང་བྲལ་ཟིན་པའི་ཤ་ཁྲོམ་ནས་ཉོས་པ་ལ་ཉེས་དམིགས་སུ་མི་ལྟ། སྲོག་གཅོད་བྱེད་མཁན་བཤན་པ་ཚོར་སྡིག་ཅན་དང་། རིགས་ངན་ཐ་ཆད་ཅིག་ཏུ་བརྩི་བ་རེད། འབྲུ། གྲོ་ཞིབ། འཁྲོལ་འཁྱིལ་རྣམས་ཉེ་ཁུལ་སྐུ་འབུམ་དང་། ཟི་ལིང་ནང་ཕར་སྤྲད་དེ། ཇ། བྱེ་ཀར། རས་སོགས་མཁོ་བྱེད་དང་། རྒྱན་ཆ། ལྕགས་ཀྱི་སྣོད་ཆས་སོགས་ཚུར་བླངས་ཏེ་ཉོ་ཚོང་བྱེད། མི་མང་གི་གྱོན་ཆས་ནི་བོད་ཀྱི་གྱོན་ཆས་ཁེ་གཙང་སྟེ། ཁྱོ་གས་པགས་ཞྭ་དང་། ཀོ་བའི་ལྷམ་ཡུ་རིང་གྱོན་པ། ཕྱུ་པ་ལ་སྐེ་རགས་དམའ་པོ་བཅིངས། ཨམ་ཧྲག་ལྷུག་ལྷུག་བཞག་སྟེ། དེ་ནང་མཁོ་ཆས་འཇུག་གི་རེད། བོད་ནང་གང་སར་ཕྱུ་པ་གྱོན་སྟངས་སྣ་ཚོགས་ཡོད། སྐྱེད་དམན་རྣམས་ནས་བལ་གྱིས་བཟོས་པའི་ཕྱུ་པ་ཕུ་ཐུང་མེད་པ་རིང་པོ་གྱོན་པ་དང་། རས་སམ། སི་ལེགས་ཀྱི་སྟོད་ཐུང་ཚོན་བཀྲག་ཆེན་པོ་དེ་འདྲ་ཡང་གྱོན་གྱི་རེད།

དམིགས་བསལ་གྱི་དུས་སྐབས་ལ་སྐྱེད་དམན་ཚོས་མགོ་རྒྱབ་ནས་རྐེད་མཚམས་བར་སླེབས་པའི་རྒྱན་ཆ་འདོགས་པ་དང་། དགུན་དུས་སུ་ཚང་མས་པགས་པའི་སྟོད་ཐུང་དང་། པགས་པ་མཐུག་པོའི་ནང་ཤ་བྱས་པའི་ཕྱུ་པ་གྱོན་གྱི་རེད། འཛམ་གླིང་གཞན་དག་གི་སྐྱེད་དམན་ནང་བཞིན་སྟག་འཚེར་ནང་གི་སྐྱེད་དམན་ཚོས་ཀྱང་རྡོ་རྩ་ཆེན་སོགས་ཀྱི་རྒྱན་ཆའི་རིགས་ལ་དགའ་པོ་བྱེད། ད་དུང་སྐྱེད་དམན་རྣམས་མ་བྱན་གཏོང་རྒྱུའི་ལས་ཀ་ཡག་པོ་ཡོད་སྟབས་སྐྱེས་པ་ཚོས་ངོམས་བཞིན་སྤོབས་པ་བྱེད་སྲོལ་ཡོད། ཉེ་སྐོར་དུ་དགོན་པ་དང་། ལྷ་ཁང་མང་པོ་ཡོད་པར་སེར་སྐྱ་ཚང་མས་མཆོད་འབུལ་དང་། སྨོན་ལམ་འདེབས་པར་འགྲོ་ཞིང་། ས་ཁུལ་དེའི་འཚོ་བའི་རྟེན་གཞི་ངོ་མ་ཆོས་ཡིན། བོད་རིགས་ནང་ཆོས་ལ་མི་དད་པ་མེད་པས། བུ་ཕྲུག་ཆུང་ངུ་སྨྲ་བརྗོད་ཐུབ་ཙམ་ནས་ཀྱང་རྟེན་གསུམ་ཡོད་སའི་ལྷ་ཁང་དུ་འགྲོ་རྒྱུར་དགའ་པོ་བྱེད་པ་དང་། རྩེད་མོའི་དུས་སུ་ཡང་ལྷ་ཁང་བཞེངས་པ་དང་། མཆོད་འབུལ་གྱི་ལད་མོ་བྱེད་ཅིང་། རང་གིས་ངང་གིས་ཆོས་ཀྱི་སྤྱོད་ཚུལ་མང་པོ་བྱེད་ཀྱི་རེད། སེར་སྣ་ཅན་རེ་ཟུང་མ་གཏོགས་བོད་མི་དབུལ་ཕྱུག་ཕལ་མོ་ཆེས་རང་གི་དགོས་མཁོའི་ཁ་ལྷག་ནས་ལྷ་ཁང་བཞེངས་པ་དང་། མཆོད་འབུལ། དབུལ་པོར་སྦྱིན་གཏོང་སྲོག་བླུ་སོགས་ཀྱི་ཐོག་བཏང་ནས་དགེ་སྒྲུབ་བྱེད་ཀྱི་རེད། མི་ཚང་ཕྱུག་པོའི་ཁྱིམ་དུ་མཆོད་གཤོམས་རེ་ཡོད་ཅིང་། དགེ་འདུན་པར་བསྙེན་བཀུར་ཏེ་ཆོས་སྤྱོད་མཛད་དུ་འཇུག །དུས་དུས་སུ་ཁྱིམ་ཚང་རེས་དགེ་འདུན་བརྒྱ་ཕྲག་གདན་ཞུས་ཀྱིས་རྩ་ཆེའི་གསུང་རབ་ཀློག་ཅིང་བསྙེན་བཀུར་བྱེད། དབུལ་པོ་ཚོར་ཡང་མཆོད་གཤོམས་ཆུང་ངུ་རེ་དང་། སངས་རྒྱས་ཀྱི་སྐུ་རེ་ཕལ་ཆེར་ལ་ཡོད་ཅིང་། རྒྱུན་དུ་མར་མེ་འབུལ་གྱི་རེད། མདོ་ཁམས་ཀྱི་མི་ཕལ་ཆེ་བ་ལུས་སྟོབས་ཆེ་ཞིང་། རང་བཞིན་གྱིས་དཔའ་ཆེ་བ་ཡིན་ཡང་། ཆོས་ཀྱི་ནུས་པས་ཞི་དུལ་དང་། སྙོམ་ཆུང་། གཏོང་ཕོད་ཅན། རང་ཚུགས་ཟིན་པ། བྱམས་སྙིང་རྗེ་ལྡན་པ་ཡོད། མི་རིགས་སྤྱོད་བཟང་དང་། མཛའ་མཐུན་ཆེན་པོ་བྱེད་མཁན་དེ་འདྲ་ཞིག་གི་དཀྱིལ་དུ་བོད་རིགས་ཁེ་གཙང་གི་ཁྱིམ་ཞིག་ལ་ངོས་རང་སྐྱེས་འདུག །

ངའི་ཁྱིམ་ཁང་མདོ་ཁམས་སུ་ཡོད་ཀྱང་། རིགས་རྒྱུད་ཕ་མེས་བོད་དབུས་ནས་ཡོང་བ་ཞིག་སྟེ། དེ་ཡོང་སྟངས་ཇི་ལྟར་ཡིན་མིན་གྱི་གནས་ལུགས་ཤོད་རྒྱུ་ལས་སླ་པོ་རེད། ལོ་བརྒྱ་ཕྲག་མང་པོ་བརྒལ་བའི་དུས་བོད་ཀྱི་ཆོས་རྒྱལ་མང་སྲོང་མང་བཙན་སྐབས་བོད་བྱང་ཤར་ཕྱོགས་ས་མཚམས་སྲུང་སྐྱོབ་ཀྱི་དམག་མིའི་རུ་ཁག་མང་པོ་བཞག་ཁོངས། ང་ཚོའི་ཡུལ་ཕྱོགས་ལ་བོད་དབུས་ཕན་པོའི་ནང་གི་དམག་མི་བཞག་ཚོད་འདུག །ངའི་ཕ་མེས་ཤིག་དམག་མི་དེ་དག་ནས་བྱུང་། དེར་བརྟེན་ནང་མིའི་ཡུལ་སྐད་ནང་ལའང་བོད་དབུས་ཕན་པོའི་ནང་གི་ཡུལ་སྐད་འགའ་ཤས་འདྲེས་ཡོད་པ། དཔེར་ན། ཐུར་མ་ལ་ཁྱེམ་བུ་དང་། ཕོར་པ་ལ་ཅན་ནེ་ཟེར་བ་ལྟ་བུ་རེད། ད་ལྟའི་གོང་གི་མི་རབས་གཉིས་ཙམ་མ་གཏོགས་དེའི་གོང་དུ་མི་རྒྱུད་ནས་གྲོང་གསེབ་དེའི་ཕྱི་བྱ་ནང་སོའི་གོ་གནས་བཟུང་འདུག །ང་སོ་ནམ་པའི་ཁྱིམ་ཚང་དམའ་པོ་ཞིག་ནས་ཡོང་བ་འདིར་རྒྱུན་དུ་དགའ་པོ་འདུག །ལོ་ན་ཆུང་ཆུང་སྐབས་གྲོང་གསེབ་ནས་ཡོང་བའི་གནས་ཚུལ་འདི་དག་བརྗོད་འདོད་ཡོད། ལོ་མང་པོའི་རྗེས་ལ་ང་རྒྱ་ནག་ནས་ཕྱིར་ལོག་ཡོང་བའི་ལམ་ཞོར་སྟག་འཚེར་ལ་འཁྱུག་ཙམ་ཕྱིན་པར། དེ་སྐབས་ངའི་ཕ་མེས་ཀྱི་ཁྱིམ་ཁང་གྲོང་གསེབ་ཉམ་ཆུང་འདི་མཐོང་བ་ཙམ་གྱིས་སྤོབས་པ་ཆེན་པོ་ཞིག་སྐྱེས་བྱུང་། ང་ཁྱིམ་ཚང་ཕྱུག་པོ་དང་། མཐོ་པོ་ཞིག་ལ་སྐྱེས་ཡོད་ན་མི་མང་དབུལ་པོ་ཉམ་ཆུང་གི་བདེ་སྡུག་ཇི་ཡོད་ངས་ཤེས་རྟོགས་ཐུབ་ཀྱི་མ་རེད་བསམ་པ་རྒྱུན་དུ་ཡོད། ཁྱིམ་ཚང་དམའ་པོ་ཞིག་ལ་སྐྱེས་སྟབས་མི་ཉམ་ཆུང་སྐྱོ་པོའི་གནས་ཚུལ་རྣམས་གསལ་པོ་ཤེས་ཀྱི་ཡོད་པས། མི་མང་ཉམ་ཆུང་ཚོའི་འཚོ་ཐབས་འདི་གང་ལེགས་སུ་འགྲོ་བའི་ཐབས་ཤེས་བྱས་པ་ཡིན།

ངའི་ཁྱིམ་དེར་ནང་མི་མང་པོ་ཡོད། དེ་ཡང་། གཅེན་པོ་བཞི་དང་། གཅེན་མོ་གཉིས་ཡོད། ང་ཚོ་ལོ་ན་རྒན་གཞོན་ཁྱད་པར་ཆེན་པོ་ཡོད་ཅིང་། ངའི་སྐྱེད་མར་བུ་ཕྲུག་བཅུ་དྲུག་འཁྲུངས་ཀྱང་། དགུ་ཆུང་དུས་ནས་གྲོངས་འདུག །ནང་མི་ཚང་མ་མཛའ་བརྩེའི་འབྲེལ་བ་དམ་པོ་ཡོད། ངའི་ཕ་བྱམས་སྙིང་རྗེ་ལེགས་པོ་ཡོད་མཁན་ཞིག་དང་། རླུང་ལངས་པོ་ཞིག་ཀྱང་རེད། ཡིན་ནའང་རླུང་དེ་རྒྱུན་རིང་པོ་མི་སྡོད། ཁོང་གཟུགས་རིང་སྟོབས་ལྡན་ཞིག་མིན་ལ། ཡོན་ཏན་ཡང་ཡོད་པ་ཞིག་མིན་ཏེ། རང་བཞིན་གྱིས་སྤྱང་པོ་དང་། གྲུང་པོ་ཞིག་རེད། ལྷག་པར་རྟ་ལ་དགའ་པོ་ཡོད་སྟབས་རྟ་དྲེལ་མང་པོ་ཞོན་གྱི་རེད། དེ་བཞིན་རྟ་དྲེལ་འདེམ་བསྒྲུག་ལ་མཁས་ཤིང་། བཅོས་ཐབས་ལ་ཡང་མཁས་པོ་ཡོད། ངའི་ཨ་མ་བྱམས་སེམས་ཆེན་པོ་ཞིག་སྟེ། ཚང་མར་ཕན་སེམས་བྱེད་ཅིང་། དཔེར་ན། མི་གཞན་བཀྲེས་སྐོམ་གྱིས་ཉེན་པ་ཞིག་ཡོད་ན་རང་གི་ལྟོ་ཆས་རྣམས་གནང་སྟེ་རང་ཉིད་ལྟོགས་པར་བཞུགས་ཀྱི་རེད། རྒྱུན་དུ་ནང་མི་ཚོའི་འགོ་འཁྲིད་བྱམས་བརྩེའི་ངང་ནས་གནང་བ་རེད། ཁོང་མི་ཚང་མར་འདྲིས་བདེ་པོ་དང་། བསམ་བློ་རྒྱ་ཆེན་པོ་གཏོང་མཁན་ཞིག་སྟེ། ངེད་རང་ཏཱ་ལའི་བླ་མར་ངོས་འཛིན་བྱས་རྗེས་ཁོང་གིས་ཕྲུ་གུ་གཞན་རྣམས་ལ་སློབ་སྦྱོང་ཡག་པོ་ཞིག་སྤྲོད་རྒྱུའི་དམིགས་བསལ་གྱི་འགན་བཞེས་གནང་བ་རེད།

ང་ཚོའི་འཚོ་བ་སྐྱེལ་སྟངས་ཀྱི་གཙོ་བོ་སོ་ནམ་ཡིན་ཀྱང་། རྟ་དང་། བ་ཕྱུགས་སོགས་ཀྱང་གསོ་ཉར་དང་། ཚལ་ཞིང་ཡང་འདེབས་ལས་བྱེད། སྤྱིར་བཏང་ཞིང་ལས་བྱེད་མི་ལྔ་ཡོད་ཀྱང་ལས་ཀ་མང་ཆེ་བ་ནང་མི་རང་གིས་བྱེད་ཅིང་། སྟོན་དཔྱིད་ཞིང་འདེབས་པ་དང་། བཙས་མ་རྔ་སྐབས་ཉིན་ཤས་རིང་ཕྱི་ནས་མི་བཅོ་ལྔ་ནས་བཞི་བཅུ་བར་ལས་མིར་གླས་ཏེ་གླ་རྔན་སྤྲོད་ཀྱི་ཡོད། ང་ཚོའི་གྲོང་ནང་ཁྱིམ་ཚང་གཞན་ཞིག་ལ་ལས་ཀ་ཁག་པོ་ཡོད་ན་ཕར་ཚུར་རོགས་རམ་བྱེད་རྒྱུའི་ལུགས་སྲོལ་ཡང་ཡོད་པ་ཡིན། ངེད་རང་ཆུང་ངུའི་སྐབས་ཨ་མ་ལགས་ཀྱིས་རྒྱབ་ལ་བསྣམས་ཏེ་ཞིང་ལས་སར་ཕེབས་ཏེ་ཞིང་ལས་གནང་སྐབས། ཞིང་གི་མཐའ་ལ་རྒྱུག་པ་ཞིག་ཏུ་ཉི་གདུགས་སྦྲགས་ཏེ་དེའི་བསིལ་གྲིབ་འོག་ལ་གཉིད་ཉལ་འཇུག་གི་ཡོད།

ང་ཚོའི་ཁང་པ་དེ་གྲུ་བཞི་ཐོག་གཅིག་མ་དཀྱིལ་དུ་རྡོ་གཅལ་དང་རྩིག་རྨང་ལ་རྡོ་དང་། ཐོད་ཆར་སོ་ཕག་གིས་བརྒྱབ་ཡོད། ཐོག་ཁའི་མཐའ་ལ་གཡུ་རྩིའི་ཁ་བད་དང་རྒྱལ་སྒོ་ལྟེ་བའི་ཁ་ལྷོ་ངོས་སུ་ཨ་མེས་སྐྱེ་རིར་བསྟན་ཅིང་། བོད་ཀྱི་ལུགས་སྲོལ་ལྟར་མདུན་སྒོའི་ཐོད་དུ་མདུང་དར་དང་། རྡོ་གཅལ་དཀྱིལ་དུ་དར་ཆེན་རིང་པོ་ཞིག་ཀྱང་ཡོད། ཁང་རྒྱབ་ལ་རྟ་ར། བ་ར། སྒོ་ཁར་འདོགས་ཁྱི་ཞིག་བཏགས་ཡོད་ཅིང་། དེ་ནི་ཁང་པའི་ནང་གཞན་དག་གང་བྱུང་མི་ཡོང་བའི་ཁྱད་རེད།

བ་ཕྱུགས་བརྒྱད་དང་། མཛོ་མོ་བདུན་ཡོད། མཛོ་མོ་ཞེས་པ་གཡག་དང་། བ་ཕྱུགས་འདྲེས་པ་རེད། གཡག་ཅེས་པ་ཕོ་མིང་དང་། མོ་ལ་འབྲི་ཟེར། སྒོ་ཕྱུགས་ཀྱི་འོ་མ་སྐྱེད་མ་རང་ཉིད་ཀྱིས་འཇོ་གནང་མཛད་ཅིང་། ངོས་གོམ་པ་རྒྱག་ཤེས་སྐབས་ཕོར་པ་འཁྱེར་ཏེ་ཨ་མ་ལགས་འོ་མ་བཞོ་བའི་སར་འགྲོ་ཞིང་། དེར་མཛོ་མོའི་འོ་མ་བཞོས་མ་ཐག་པ་ཚ་བོར་གནང་གི་ཡོད། བྱ་མོ་ཡོད་སར་སྒོ་ང་ལེན་པར་གཏོང་གནང་གི་ཡོད་པ་སོགས་དྲན་སོས་ཀྱི་འདུག །ངས་ཁྱིམ་བྱ་ནང་བཞིན་གདང་ག་ལ་འཛེགས་ཏེ་བྱ་སྐད་བརྒྱབ་པ་ཡང་དྲན་སོས་ཀྱི་འདུག །

ང་ཚོའི་ནང་མི་རྣམས་མི་ཚེ་སྐྱེལ་སྟངས་རྒྱས་སྤྲོས་མེད་པའི་ཁུ་འདུས་ཤིག་ཡིན་ནའང་དགའ་པོའི་ངང་ནས་བློ་ཁ་ཁེངས་པ་ཞིག་ཡོད། དེ་ནི་ཏཱ་ལའི་བླ་མ་སྐུ་གོང་མ་ཐུབ་བསྟན་རྒྱ་མཚོ་ལ་བརྟེན་ནས་བྱུང་། ཁོང་གིས་བོད་ནང་སྲིད་དང་། ཆོས་ཀྱི་དབུ་འཁྲིད་ལོ་མང་པོ་གནང་ཞིང་། ཁོང་གི་དུས་སུ་སླར་ཡང་བོད་ཅེས་པ་ཟུར་དུ་རང་བཙན་ཡིན་པ་ཞིག་བཟོས་གནང་བ་མ་ཟད། མི་དམངས་ལ་ཡར་རྒྱས་ཡོང་ཐབས་ཀྱང་གནང་བ་རེད། ང་ཚོ་ཡོད་ས་ཤར་ཕྱོགས་ཀྱི་ས་ཁུལ་དེ་རྒྱ་ནག་གི་སྲིད་དབང་འོག་ཡིན་ཀྱང་། ཁོང་ཆོས་སྲིད་ཀྱི་དབུ་བཞུགས་ཤིག་ས་གནས་དེར་ལོ་གཅིག་མིན་ཙམ་བཞུགས་སྟབས་མི་མང་དེ་ཚོར་ཁོང་གི་བྱིན་ནུས་ཐད་ཀར་ཐོབ་ཡོད་པ་ཡིན།

དམ་པ་གང་དེས་བོད་མི་མང་ལ་གནང་བའི་གསུང་བཤད་ཅིག་གི་ནང་ལ། ངོས་ལ་ཆོས་སྲིད་ཀྱི་འགན་འཁུར་ཐོག་ཏུ་བབས་པ་ན། རང་ཉིད་དལ་སྡོད་སྐྱིད་སྡོད་ཀྱི་དབང་མེད་བསྟན་སྲིད་ཀྱི་བདེ་དོན་ལ་ཉིན་མཚན་སེམས་འཁུར་ལྕི་བས་ནོན་བཞིན་དུ་བསྟན་པ་རྒྱས་ཐབས། ཆབ་སྲིད་ཕྲ་ཚུགས་ཐབས། ཆབ་འབངས་བདེ་བར་ངལ་འཚོ་ཐབས་ལྷག་བསམ་དྲང་པོས་གཞུང་བསྲང་སྒོ་གསུམ་ཡོད་རྒུ་རྩལ་སྤྲུགས་བགྱིས་ལུགས་གསུངས་འདུག་ཅིང་། ཁོང་གིས་དགོངས་བཞེད་དེ་ལྟར་གནང་བའི་གྲུབ་འབྲས་སུ་བོད་མི་རྣམས་ཞི་བདེ་དང་། ཡར་རྒྱས། དགའ་སྐྱིད་ཀྱི་དུས་སྐབས་རིང་པོ་ཞིག་འགོ་ཚུགས་པ་བྱུང་། ཡང་གསུངས་གསལ། ཆུ་གླང་ནས་ད་ལྟ་ཆུ་སྤྲེ་བར་བོད་ལྗོངས་འདི་ཉིད་དུ་བདེ་སྐྱིད་རྫོགས་ལྡན་གྱི་དཔལ་གསར་དུ་བཞད་པས་མཆོག་དམན་ཚང་མས་དགའ་བདེར་ཅི་དགར་ལོངས་སྤྱོད་བག་ཕེབས་སུ་ཚིམས་པ་འདིས་མཚོན་ཞེས་བཀའ་གནང་འདུག །

འོན་ཀྱང་ཆུ་བྱ། ཕྱི་ལོ་ ༡༩༣༣ ལོ་ཐུབ་བསྟན་རྒྱ་མཚོ་སྐུ་མྱ་ངན་ལས་འདས་པའི་གནས་ཚུལ་དེ་བོད་ནང་ཁྱབ་སྐབས་མི་མང་ཚང་མ་སེམས་སྡུག་ཚད་མེད་པ་བྱུང་བ་དང་ཆབས་ཅིག་པར། ང་ཚོའི་གྲོང་གསེབ་ལ་གསར་འགྱུར་སྐྱོ་པོ་མི་སྙན་པ་བསྣམས་ཕེབས་མཁན་ངའི་ཕ་རྒན་ཡིན་འདུག །ཁོང་སྐུ་འབུམ་ལ་ཕེབས་དུས་དགོན་པ་ཆེན་པོ་དེ་ནས་གསན་པ་རེད། རྒྱལ་དབང་གོང་མ་སྐུ་ཕྲེང་བཅུ་གསུམ་པ་ཆེན་པོས་བོད་ཀྱི་ཞི་བདེ་དང་། ཡར་རྒྱས་ཀྱི་དོན་ལ་མཛད་འཁུར་ཆེན་པོ་བཞེས་ཡོད་སྟབས་བོད་མི་རྣམས་ནས་བཀའ་དྲིན་རྗེས་དྲན་གྱིས་དམིགས་བསལ་གུས་བཏུད་ཆེད་དུ་གསེར་སྡོང་ཆེ་བ་ཞིག་བཞེངས་རྒྱུ་ཐག་བཅད་དེ། སྔོན་གྱི་གནའ་སྲོལ་དང་མཐུན་པའི་གསེར་སྡོང་ཞིག་བོད་ཀྱི་རྒྱལ་ས་ལྷ་སའི་པོ་ཏཱ་ལའི་ཕོ་བྲང་ནང་གསར་བཞེངས་བྱས།

ཏཱ་ལའི་བླ་མ་སྐུ་ཕྲེང་བཅུ་གསུམ་པ་དགོངས་པ་རྫོགས་རྗེས་དེའི་ཡང་སྲིད་བརྩད་འཚོལ་སྐོར། ཏཱ་ལའི་བླ་མ་སྐུ་ཕྲེང་བཅུ་གསུམ་པ་ཡང་དེའི་གོང་མའི་ཡང་སྲིད་ཅིག་སྟེ། ཏཱ་ལའི་བླ་མ་སྐུ་ཕྲེང་དང་པོ་ཕྱི་ལོ་ ༡༣༩༡ ནང་འཁྲུངས་ཤིང་། འཕགས་པ་ཐུགས་རྗེ་ཆེན་པོས་སེམས་ཅན་གྱི་དོན་མཛད་པར་དམ་བཅས་ཏེ་སྤྲུལ་པའི་རོལ་གར་རིམ་པས་ཡང་སྲིད་དུ་བྱོན་པ་ཞིག་རེད།

ཏཱ་ལའི་བླ་མ་ཡང་སྲིད་མ་རྙེད་བར་དང་། སྐུ་ན་མ་སོན་བར་རྒྱལ་ཚབ་ཅིག་ཡུལ་ཁམས་ཀྱི་ཚོགས་འདུ་ནས་བསྐོ་བཞག་བྱེད་ཅིང་། དེ་ནས་སྔར་གྱི་ཚུལ་ལུགས་དང་མཐུན་པར་ཡང་སྲིད་ས་ཕྱོགས་གང་དུ་ཡོད་མེད་ལྷ་བླ་མཁས་པ་ཚད་ལྡན་རྣམས་ལ་ལུང་བརྟག་ཞུས་ཏེ། དེའི་སྐབས་ལྷ་ས་ནས་བྱང་ཤར་ལ་སྤྲིན་པ་ཆགས་སྟངས་མི་འདྲ་བ་མང་པོ་བྱུང་བ་དང་། རྒྱལ་དབང་མཆོག་གི་སྐུ་པུར་དེ་(ནོར་བུ་གླིང་གར།)བཞུགས་ཁྲིའི་སྟེང་ཞལ་ལྷོར་བལྟས་ཏེ་བཞུགས་པ་ནས་ཞལ་ཤར་ངོས་སུ་གཟིགས་པའི་སྣང་བ་དང་། རྗེས་སུ་མཆོད་སྡོང་གི་བྱང་ཤར་ཀ་རིང་གི་ལྡེབས་ལ་གློ་བུར་དུ་སྐར་མ་འདྲ་བའི་ཀར་ཤ་ཞིག་སྐྱེས་པ་སོགས་ཁུངས་སྐྱེལ་གཞན་དག་དང་བཅས་པས་ཡང་སྲིད་གང་དུ་འཁྲུངས་ཡོད་མེད་ཀྱི་རྟགས་མཚན་དུ་བྱུང་ཚོད།

དེ་རྗེས་ཕྱི་ལོ་ ༡༩༣༥ ཤིང་ཕག་ལོ་རྒྱལ་ཚབ་ནས་ལྷ་སའི་ཤར་ལྷོའི་མཚམས་མལ་ལེ་ ༩༠ ཙམ་གྱི་སར་ཆོས་འཁོར་རྒྱལ་དུ་ལྷ་མོའི་བླ་མཚོ་རྩ་ཆེ་ཡོད་སར་ཕེབས། མཚོ་དེར་མ་འོངས་པའི་ལྐོག་གྱུར་གྱི་གནས་ཚུལ་ཇི་ཡོང་ཆུ་ནང་ནས་བསྟན་གྱི་ཡོད་པ་བོད་མི་ཚང་མས་ཡིད་ཆེས་བྱེད་ཅིང་། མཚོ་དེ་འདྲ་བོད་ལ་མང་པོ་ཡོད་ཀྱང་ལྷ་མོའི་བླ་མཚོ་ཞེས་པ་དེ་སྐད་གྲགས་ཆེ་ཤོས་ཤིག་སྟེ། སྐབས་རེ་མཚོའི་ནང་ནས་དོན་གནད་རྣམས་ཡིག་ཐོག་དང་། སྐབས་རེ་པར་རིས་ཐོག་ནས་མཐོང་གི་ཡོད་པ་དེར་རྒྱལ་ཚབ་ནས་སྨོན་ལམ་དང་། གསོལ་འདེབས་གནང་སྟེ་ཉིན་མང་པོ་བཞུགས་རྗེས་མཚོའི་ནང་ནས་ཨ་ཀ་མ་ཞེས་པའི་ཡི་གེ་དང་། དེ་རྗེས་དགོན་པ་ཐོག་ལྗང་ཁུ་དང་། སེར་པོ་བྱས་པ། དེ་མཉམ་དུ་ཁང་པ་ཐོག་སྔོན་པོ་བྱས་པ་བཅས་གཟིགས་ཤིང་། གང་གཟིགས་པ་རྣམས་ཡིག་ཐོག་ཏུ་བཀོད་དེ་རེ་ཞིག་བར་གསང་རྒྱའི་ནང་བཞག་ཡོད་པ་རེད།

ལོ་དེའི་མཇུག་བླ་མ་ཆེ་ཁག་དང་། དཔོན་རིགས་འགའ་ཤས་ནས་རྒྱལ་ཚབ་ཀྱིས་མཚོ་གཟིགས་བྱུང་བའི་བརྗེད་ཐོ་རྣམས་བསྣམས་ཏེ་དེའི་ནང་གི་ས་ཆ་དེ་ངོས་འཛིན་བྱེད་པར་བོད་ས་ཡས་མས་གང་སར་ཕེབས་འདུག །གོང་གསལ་བླ་མ་དང་། དཔོན་ཁག །མཁས་པ་དེ་རྣམས་ང་ཚོའི་ཡུལ་ཕྱོགས་མདོ་ཁམས་སུ་དགུན་ཁ་སླེབས་ཤིང་། དེར་ཁོང་ཚོས་སྐུ་འབུམ་དགོན་པའི་ཐོག་ལྗང་ཁུ་དང་། སེར་པོ་རྣམས་མཐོང་བ་དང་། སྟག་འཚེར་གྱི་གྲོང་གསེབ་ནང་ཐོག་སྔོན་པོ་བྱས་པའི་གྲོང་གསེབ་དེ་ཡང་རིམ་མཐོང་བྱུང་བ་རེད། དེར་འགོ་འཁྲིད་དེས་ཁང་པ་དེའི་ནང་ཕྲུ་གུ་ཡོད་མེད་འདྲི་སྐབས་ཕྲུ་གུ་ལོ་གཉིས་ཟིན་ཙམ་ཞིག་ཡོད་ལུགས་བརྗོད་འདུག །

གནས་ཚུལ་དེ་ཐོས་འཕྲལ་ཡང་སྲིད་འཚོལ་མི་གཉིས་དང་། གཡོག་པོ་གཅིག་བཅས་ཀྱིས་དགོན་པ་དེའི་ལས་བྱེད་གཉིས་ལམ་རྒྱུས་སུ་འཁྲིད་དེ་ཁང་པ་དེར་བསྐྱོད་ཅིང་། དེའི་སྐབས་ཁོང་ཚོའི་འགོ་འཁྲིད་ལྟེ་བ་སེ་ར་ཧར་གདོང་ཀེའུ་ཚང་རིན་པོ་ཆེ་ཡིན་ཀྱང་ཁོང་གིས་གཡོག་པོའི་ཁུལ་དང་། རྩེ་དྲུང་བློ་བཟང་ཚེ་དབང་ནས་འགོ་འཁྲིད་ཡིན་ཁུལ་གྱིས་གྱོན་ཆས་ཀྱང་ངོ་གཡོག་བརྫུས་ཏེ་བསྐྱོད་འཁོད་བྱས། ཁོང་ཚོ་ཁང་པའི་རྒྱལ་སྒོའི་འཁྲིས་སུ་འབྱོར་སྐབས་ངའི་ཕ་མ་ཚོས་དེ་སྔོན་ངོ་མ་ཤེས་སྟབས་བློ་བཟང་ཞེས་པ་དེ་ཁོང་ཚོའི་འགོ་འཁྲིད་རེད་དགོངས་ཏེ་ནང་དུ་འཁྲིད་ཕེབས། ཀེའུ་ཚང་བླ་མ་དང་། གཞན་དག་ཐབ་ཚང་དུ་བཞག་སྟེ། དེར་ཁོང་ཚོས་ཕྲུག་གུ་ཆུང་ཆུང་དེ་བརྙེད་ཅིང་། ཕྲུག་གུ་ཆུང་ཆུང་དེས་བླ་མ་མཐོང་བ་དང་བླ་མའི་པང་དུ་སྡོད་འདོད་བྱས་འདུག །པགས་ཚག་ཅིག་གྱོན་ཏེ་ཡོད་པའི་བླ་མའི་སྐེ་ལ་༸རྒྱལ་དབང་གོང་མའི་ཕྱག་ཕྲེང་ཞིག་བཞེས་ཡོད་འདུག་པ་ཕྲུག་གུས་ཕྲེང་བ་དེ་ངོས་འཛིན་བྱས་ཏེ་འདི་ང་ལ་སྤྲོད་རོགས་ལབ་སྟབས་བླ་མས་ང་ངོ་ཤེས་ན་སྤྲད་ཆོག་གསུངས་པར། ཕྲུག་གུས་ལན་དུ་ཡུལ་སྐད་ཐོག་སེ་རའི་ཨ་ཀ་རེད་བརྗོད། དོན་ནི་སེ་རའི་བླ་མ་རེད་བརྗོད་འདུག །དེ་ནས་བླ་མས་རོགས་དཔོན་པོ་དེ་སུ་རེད་ཅེས་འདྲི་སྐབས་ཕྲུག་གུ་དེས་འདིའི་མིང་བློ་བཟང་རེད། ཡང་ཞབས་ཕྱི་ངོ་མ་དེའི་མིང་ལ་ཨ་མདོ་སྐལ་བཟང་ཟེར་བ་རེད་ཅེས་ལབ་པ་བྱུང་འདུག །བླ་མ་དེས་ཉིན་གང་ཕྲུག་གུ་མ་ཉལ་བར་དུ་དོ་སྣང་ཆེན་པོས་བལྟས་ཏེ་ཁོང་ཚོ་དེའི་དགོང་མོ་དེར་བསྡད། སང་སྔ་དྲོ་ཁོང་ཚོ་ཐོན་རྩིས་བྱེད་སྐབས་ཕྲུག་གུ་ཉལ་ས་ནས་ཐོན་ཏེ་ཁོང་ཚོ་མཉམ་དུ་འགྲོ་ཡི་ཡིན་ཞེས་བརྗོད་འདུག་པའི་ཕྲུག་གུ་དེ་ང་རང་རེད།

དེ་སྐབས་ཕ་མ་ཚོས་ཁོང་ཚོའི་དོན་གནད་ལྟེ་བ་གང་ཡིན་མཁྱེན་ཡོད་པ་མིན་ཅིང་། དེ་ནས་ཉིན་ཁ་ཤས་སོང་རྗེས་ཡང་སྲིད་འཚོལ་མི་བླ་མ་དང་། དཔོན་རིགས་ཚང་མ་སྟག་འཚེར་ཁྱིམ་ནང་སླར་ཡང་ཕེབས་ཤིང་། གཟི་བརྗིད་ཆེན་པོའི་མཇལ་འཕྲད་ཞུ་མི་སླེབས་གཤིས་ཕ་མ་ནས་ང་སྐྱེ་སྤྲུལ་འདྲ་མིན་ནམ་སྙམ་པ་བྱུང་འདུག །རྒྱུ་མཚན་ནི་བོད་ནང་སྤྲུལ་སྐུ་མང་པོ་ཡོད་པ་དང་། ངའི་གཅེན་པོ་ཞིག་ཀྱང་སྐྱེ་སྤྲུལ་ཡིན་པ་མ་ཟད། ཉེ་ཆར་སྐུ་འབུམ་དགོན་པའི་སྤྲུལ་སྐུ་ཞིག་ཀྱང་དགོངས་པ་རྫོགས་པའི་སྐབས་ཡིན་པ་དང་བཅས་དེ་འདྲའི་ཡང་སྲིད་འཚོལ་མཁན་འདྲ་ཡིན་ལས་ཆེ་དགོངས་པ་བྱུང་འདུག །འོན་ཏེ་ཏཱ་ལའི་བླ་མའི་ཡང་སྲིད་དུ་ངོས་འཛིན་བརྟག་དཔྱད་བྱེད་མཁན་ཡིན་པ་བློ་ཡི་ཟུར་ནའང་བྱུང་མི་འདུག །

ཕྲུག་གུ་ཆུང་ཆུང་སྐྱེ་སྤྲུལ་ཡིན་པ་རྣམས་ནས་སོ་སོའི་སྐྱེ་བ་སྔོན་མའི་དངོས་རྫས་དང་། ངོ་ཤེས་པའི་མི་སོགས་ངོ་ཤེས་མཁན་མང་པོ་ཡོང་། དེ་རིགས་འགའ་ཤས་དཔེ་ཆའང་དྲན་སྐྱོར་ཐུབ་ཀྱི་རེད། ངའི་སྤྱོད་ཚུལ་བྱེད་བབས་ལ་བརྟེན་བླ་མ་ཁོང་ནས་ཡང་སྲིད་དུ་ངེས་པ་ཕལ་ཆེར་བརྙེད་ཀྱང་། ད་དུང་རོགས་ཟླ་གཞན་བརྟག་དཔྱད་བྱེད་པར་ཡོང་སྟེ་ཁོང་ཚོས་༸རྒྱལ་དབང་གོང་མའི་ཕྱག་ཕྲེང་གཅིག་དང་། དེ་མིན་གཅིག་བཅས་ཕྲེང་བ་ནག་པོ་ཆ་གཅིག་འཁུར་ཡོང་ནས། ཕྲེང་བ་གཉིས་ཀ་ང་ལ་སྤྲོད་སྐབས་སྐུ་གོང་མའི་ཡིན་པའི་ཕྲེང་བ་དེ་ངས་བླངས་ཏེ་སྐེར་གྱོན་འདུག་ཅིང་། དེ་རྗེས་ཕྲེང་བ་སེར་པོ་གཉིས་འཁྱེར་ནས་བརྟག་དཔྱད་བྱེད་སྐབས་གོང་བཞིན་ངོས་འཛིན་པ་དང་། དེ་རྗེས་ཌ་མ་རུ་ཆུང་བ་༸རྒྱལ་དབང་སྐུ་གོང་མའི་སྐུ་མདུན་པར་སྐད་བརྡ་གནང་བྱེད་གཅིག་དང་། ཆེ་བ་ཌམ་འཛར་ལ་གསེར་གྱི་ཆབ་རྩེ་དང་། རྒྱན་ཆ་མཛེས་པོ་བཟོས་པ་གཅིག་བཅས་གཉིས་འཁྱེར་བྱུང་བ་ནས་ངས་ཆུང་བ་དེ་གདམས་ཏེ་ཞལ་འདོན་སྐབས་དཀྲོལ་སྟངས་ལྟར་དཀྲོལ་སྐད། དེ་ནས་འཁར་རྒྱུག་གཉིས་སྤྲད་བྱུང་བ་ནས་འཁར་རྒྱུག་རྫུས་མ་དེར་འཆང་ནས་ཡུད་ཙམ་ཉར་བལྟས་བྱས་ཏེ་དེ་ནས་ཏཱ་ལའི་བླ་མའི་ཡིན་པ་དེ་བླངས་འདུག །ངས་འཁར་རྒྱུག་ལ་ཐེ་ཚོམ་བྱས་པར་ཁོང་ཚོས་བསམ་བློ་གཏོང་སྐབས་འཁར་རྒྱུག་རྫུས་མ་དེ་ཡང་སྐབས་ཤིག་ལ་༸རྒྱལ་དབང་གོང་མས་བསྣམས་རྗེས་བླ་མ་གཞན་ཞིག་ལ་སྩལ། དེས་ཀྱང་ཀེའུ་ཚང་རིན་པོ་ཆེ་ལ་གནང་བ་སོགས་ཤེས། བརྟག་དཔྱད་དེ་རྣམས་བྱས་རྗེས་ཁོང་ཚོས་ཡང་སྲིད་རྙེད་པར་ཡིད་ཆེས་ཆེ་རུ་ཕྱིན་པ་རེད། རྒྱལ་ཚབ་ཀྱི་མཚོ་གཟིགས་ཡི་གེ་གསུམ་པོ་དེ་ལའང་ཡིད་ཆེས་བྱུང་ཚུལ་ནི། ཡི་གེ་དང་པོ། ཨ་ནི་ཨ་མདོ་ཞེས་པའི་ཡུལ་མིང་དང་། ཀ་ནི་སྐུ་འབུམ་ཞེས་པ་དེའི་ཁུལ་དགོན་པ་ཆེ་ཤོས་དེའི་མིང་ཡིག་དང་པོ་ཡིན་ནམ། ཡང་ན། ཀ་མ་ཡི་གེ་གཉིས་པོ་དེ་གྲོང་གསེབ་ཀྱི་རིའི་སྟེང་དུ་ཡོད་པའི་ཀརྨ་རོལ་པའི་རྡོ་རྗེའི་དགོན་པ་དེའི་རྟགས་མཚན་ཡིན་གྱི་རེད།

ཏཱ་ལའི་བླ་མ་སྐུ་ཕྲེང་བཅུ་གསུམ་པ་རྒྱ་ནག་ནས་ཕེབས་སྐབས་ཀརྨ་པ་རོལ་པའི་རྡོ་རྗེའི་དགོན་པ་དེའི་སྤྲུལ་སྐུ་ནས་གདན་ཞུ་གནང་སྟེ་དགོན་པ་དེར་བཞུགས་པར་བརྟེན་ནས་ཁོང་ཚོས་གལ་ཆེན་པོ་མཐོང་གི་ཡོད་པ་རེད། དེའི་སྐབས་གྲོང་གསེབ་དེའི་མི་རྣམས་ནས་ཏཱ་ལའི་བླ་མར་གུས་འདུད་ཆེན་པོས་མཇལ་ཕྱག་ཏུ་བཅར་ཞིང་། དེའི་སྐབས་ངའི་ཕ་རྒན་ཡང་མི་དམངས་དེ་ཚོ་མཉམ་དུ་ཡོད་པ་རེད། དེ་དུས་ཕ་རྒན་རང་ལོ་དགུ་ཡིན་འདུག །ད་དུང་དྲན་སོས་པ་ལ་ཏཱ་ལའི་བླ་མའི་ཞབས་ཕྱགས་འཇའ་ཆེན་ཆ་གཅིག་དགོན་པ་དེར་བཞག་གནང་ཡོད་པ་མ་ཟད། དེ་དུས་ཁོང་གིས་ང་སྐྱེས་སའི་ཕྱོགས་དེར་གཟིགས་ཏེ་སྙིང་རྗེ་པོ་འདུག་གསུངས་ཞེས་གྲགས། དངོས་འབྲེལ་གྱི་གནས་ལུགས་དེ་རྣམས་ལ་བརྟེན་ནས་ཡང་སྲིད་འཚོལ་མི་ཁོང་ཚོར་ཡང་སྲིད་བརྙེད་པའི་ཡིད་ཆེས་བྱུང་མཚམས་ཞིབ་ཆའི་གནས་ཚུལ་ཚང་མ་ཏར་ཐོག་ནས་ལྷ་སར་བཏང་བ་རེད། དེ་སྐབས་ལྷ་ས་ནས་རྒྱ་གར་བར་མ་གཏོགས་ཏར་ལམ་མེད་སྟབས་གནས་ཚུལ་རྣམས་ཟི་ལིང་ནས་རྒྱ་ནག་བརྒྱུད་རྒྱ་གར་ལ་གསང་ཏར་བཏང་བ་རེད། ལམ་དེ་རང་བརྒྱུད་ཏར་ལན་འབྱོར་གསལ། ང་ལྷ་སར་ལམ་སེང་གདན་ཞུ་བྱ་དགོས་ཀྱི་ལན་ཞིག་སླེབས་པ་རེད།

དེ་སྐབས་བོད་ཤར་ངོས་ང་ཚོའི་སྐྱེ་ཡུལ་དེ་རྒྱ་ནག་གི་མངའ་འོག་དང་ཁུལ་དེའི་ས་ཁུལ་སྤྱི་ཁྱབ་པ་རྒྱ་ཁ་ཆེ་རྨ་སྤུ་ཧྥང་ཞེས་པ་དེ་ཡིན། ཡང་སྲིད་འཚོལ་མི་ཚོས་རྨ་སྤུ་ཧྥང་ལ་ཡང་སྲིད་འཁྲུལ་བྲལ་ཡིད་ཆེས་ཡོད་ཚུལ་བརྗོད་ན་ཁོང་གིས་འགལ་རྐྱེན་དཀའ་རྙོག་རིགས་བཟོས་ཡོང་སྙམ་ནས་ཁ་གསལ་མ་བཤད་པར་ཏཱ་ལའི་བླ་མའི་ཡང་སྲིད་མིན་ནམ་སྙམ་པའི་ཕྲུག་གུ་རྣམས་ལྷ་སར་འཁྲིད་རྒྱུའི་རོགས་རམ་གནང་དགོས་ཞུས་པར། རྨ་སྤུ་ཧྥང་ནས་དེར་ལན་མ་སྤྲད་པ་རེད། ཁོང་གིས་ཏཱ་ལའི་བླ་མའི་ཡང་སྲིད་རེ་འཆར་ཡོད་པའི་ཕྲུག་གུ་རྣམས་ཐེངས་གཉིས་བཀུག་སྟེ་ཁོང་རང་ཁ་ཆེ་ཡིན་ཀྱང་ཕྲུག་གུ་དེ་རྣམས་ལ་བརྟག་དཔྱད་ཅིག་བྱས་ཤིང་། བྱེད་སྟབས་བདེ་པོ་ཞིག་བྱས། ང་ཚོ་ཕྲུག་གུ་རྣམས་ལ་མངར་ཆ་སྡེར་མ་གཅིག་གཏད་དེ་ཕྲུག་གུ་འགའ་ཤས་སྐྲག་སྣང་གིས་བྱེ་རིལ་མ་བླང་བ་དང་། འགའ་ཤས་ནས་ལྟོགས་རྔམས་བྱས་ཏེ་སྦར་བ་གང་འཁུར་བ་སོགས་བྱས་ཤིང་། ངས་བྱེ་རིལ་གཅིག་བླངས་ཏེ་སྤམ་པོ་བྱས་ནས་ཟོས་འདུག །གཞན་ཡང་དྲི་བ་འགའ་ཤས་བྱས་ཏེ་ཁོང་ནས་ཕྲན་ལ་འདོད་བློ་ཁེངས་པའི་རྣམ་འགྱུར་བསྟན་ཞིང་། འོས་སྤྲུལ་བྱིངས་ཀྱི་ཕ་མ་ཚོར་དངོས་སྐྱེས་རེ་སྤྲད་དེ་ཕྱིར་སློག་བྱས་པ་དང་། ཁོང་གིས་ངའི་ཕ་མ་ལ་ང་སྐུ་འབུམ་དགོན་དུ་གཅེན་པོའི་སར་འཇོག་དགོས་བཀའ་གནང་བ་རེད། དེ་སྐབས་ངའི་གཅེན་པོ་གཉིས་སྐུ་འབུམ་དགོན་པའི་སྒྲིག་གྲྭར་ཞུགས་ཟིན་འདུག །

དེ་རྗེས་རྨ་སྤུ་ཧྥང་ནས་ང་བོད་དུ་གཏོང་རྒྱུའི་བཀའ་འཁྲོལ་མ་བྱས་གོང་བོད་གཞུང་གི་སྐུ་ཚབ་ཚོར་རྡ་ཡང་སྟོང་ཕྲག་བརྒྱ་ཐམ་པ་དགོས་ཞེས་ལབ་པ་རེད། དེ་དངུལ་འབོར་གང་ཆེ་མ་ཟད། ཁོང་ལ་དེ་འདྲ་བརྗོད་རྒྱུའི་ཐོབ་ཐང་གཏན་ནས་མེད་ཀྱང་བོད་གཞུང་སྐུ་ཚབ་ཚོ་ནས་དེ་དོན་དངུལ་འབབ་སྤྲོད་དགོས་བྱུང་ཞིང་། ཁོང་ནས་ད་དུང་དེའི་ཁར་སྟོང་ཕྲག་སུམ་བརྒྱ་དགོས་ཞེས་ལབ་པར། སྐུ་ཚབ་ཚོ་ནས་ཡང་སྲིད་ངོ་མ་ཡིན་མིན་ད་ལྟ་གཏན་འཁེལ་ཡོད་པ་མིན་ཁར། བོད་ས་ཕྱོགས་གཞན་ནས་ཀྱང་ཕྲུག་གུ་དེ་ལྟ་བུ་མང་པོ་ཡོང་གི་རེད་ཅེས་བརྗོད་པ་རེད། དེ་ནི་སྐུ་ཚབ་ཚོ་ནས་ང་ཏཱ་ལའི་བླ་མའི་ཡང་སྲིད་ངོས་འཛིན་བྱ་རྒྱུ་གཏན་འཁེལ་ཡིན་པ་རྨ་སྤུ་ཧྥང་ནས་ཤེས་ཚེ་དངུལ་འབོར་སྤར་བ་དང་། དུས་ཚོད་བགྱངས་རྒྱུའི་བཀག་འགོག་བྱས་ཏེ་དཀའ་རྙོག་ཡོང་དོགས་ཀྱིས་འཇིགས་སྣང་བྱུང་བ་ཙམ་དུ་མ་ཟད། བོད་ལ་རྒྱ་ནག་གཞུང་གིས་དབང་ཆ་ཡོང་བའི་གོ་སྐབས་ཀྱང་མི་འཚོལ་བའི་ངེས་པ་མེད་སྙམ་པའི་ཉེན་དོགས་བྱུང་བ་རེད།

སྐུ་ཚབ་རྣམས་ནས་དཀའ་ངལ་དེ་ཚོ་ལྷ་སར་ཞུ་དགོས་ཀྱི་ཡོད་སྟབས་རྒྱ་ནག་བརྒྱུད་གསང་ཏར་གཏོང་རྒྱུ་དེ་ཡང་གསང་བ་ཕྱི་གྱར་བྱུང་དོགས་ཀྱིས་བོད་ལ་བང་མི་ཆེད་བཏང་གིས་གོ་བསྡུར་བྱས་པར་ཕྱིར་ལན་འབྱོར་མ་ཐུབ་པར་ཟླ་བ་མང་པོ་འགོར་ཞིང་། ཡང་སྲིད་བརྩད་གཅོད་དུ་ཕྱིན་པ་ནས། རྨ་སྤུ་ཧྥང་གི་འཕྲོས་མོལ་ཐག་གཅོད་མ་ཟིན་བར་ལོ་གཉིས་མ་ཟིན་ཙམ་འགོར་འདུག །

དེ་སྐོར་རྨ་སྤུ་ཧྥང་གིས་ཇི་འདྲ་བྱས་ཡོང་སྙམ་པའི་འཇིགས་སྣང་དང་། བོད་ལ་དཔོན་འབངས་ཚང་མའི་སར་ངོས་འཛིན་བྱ་རྒྱུ་བསྡད་སྟབས་གསང་བ་ཆེན་པོ་བྱས་ཏེ། ཡང་སྲིད་འཚོལ་མི་བླ་མ་དཔོན་ཁག་ཚོའི་ཡིད་ཆེས་དེ་ངའི་ཕ་མ་ཚོ་ལའང་བཤད་པ་མ་བྱུང་བས། ཁོང་ཚོ་རྒྱུན་རིང་སྒུག་སྡོད་བྱས་ཀྱང་ཕ་མ་ཚོས་ང་བོད་ཀྱི་བླ་མ་མཐོ་ཤོས་ཤིག་གི་ཡང་སྲིད་ཡིན་པ་ད་དུང་དགོངས་ཡོད་པ་མ་རེད། ང་ལོ་ན་སོན་སྐབས་ཨ་མ་ལགས་ནས་ང་མ་སྐྱེས་གོང་གཞན་དང་མི་འདྲ་བའི་རྟགས་མཚན་ཁྱད་པར་ཅན་འགའ་ཤས་བྱུང་གསུང་གི་འདུག །བོད་ནང་སྤྱིར་བཏང་གི་སེམས་ལ་རྣམ་རྟོག་ཆེན་པོ་ཞིག་ཡོད་པ་རེད། གང་ཡིན་ཟེར་ན། བླ་མ་ཆེན་པོ་ཞིག་གི་སྐུ་སྐྱེ་འཁྲུངས་སའི་ཡུལ་དེར་དཀའ་ངལ་ཆེན་པོ་ཡོང་ཞེས་བརྗོད་སྲོལ་ལྟར། ང་མ་སྐྱེས་པའི་གོང་ལོ་བཞིའི་རིང་ལ་སྟག་འཚེར་ལུང་པའི་སྟོན་འབྲས་ལ་སད་སེར་དང་། ཐན་པས་ལོ་ཉེས་བྱུང་བ་དེ་ལ་ཡུལ་མི་ཚོས་ལོ་ཉེས་འབྱུང་སྟངས་དེས་སྐྱེ་སྤྲུལ་ཞིག་ཡུལ་དེར་ཡོང་གྲབས་ཡོད་པ་འདྲ་ཞེས་གླེང་ཞིང་། ལྷག་པར་ངའི་ནང་དེར་ནང་མི་ཚོས་རྩ་ཆེར་བརྩི་བའི་རྟ་བོང་དང་། བ་ཕྱུགས་མང་པོ་ཤི་བ་སོགས་ནང་མི་ཚོར་དཀའ་ངལ་ཆེན་པོ་བྱུང་བ་རེད། ངའི་ཕ་ཡིས་དེ་ཚོ་ཤི་བའི་རྒྱུ་མཚན་ཤེས་ཀྱི་མེད་ཚོད། ང་མ་སྐྱེས་པའི་ཟླ་བ་གཉིས་ཙམ་གོང་ཕ་རྒན་བསྙུན་ཏེ་གཟིམ་ས་ནས་བཞེང་མ་ཐུབ་པར་ཡོད་པ་ལ། ང་སྐྱེས་པའི་ཞོགས་པ་དེར་སྐྱེད་བྱེད་བསྙུན་གཞི་མེད་པར་ཡར་བཞེངས་ནས་ནང་གི་མཆོད་གཤོམས་མདུན་མཆོད་མེ་སོགས་འབུལ་གནང་མཛད་ཅིང་། སྐྱེད་མས་དེ་སྔོན་ཉལ་སར་བཞུགས་པ་དེ་ལས་ཀ་མ་སྒྱིད་པར་ཉལ་བ་འདྲ་གསུང་སྐབས། ཕ་དམ་པས་ང་དྲག་འདུག་གསུངས་ཏེ། བཙས་པའི་ཁྱེའུ་དེ་བུ་ཡིན་ན་གྲྭ་པ་བཟོ་དགོས་གསུངས་འདུག །རྨ་སྤུ་ཧྥང་དང་གོ་བསྡུར་བྱེད་སྐབས་ང་དགོན་པའི་ནང་དུ་བཞག་ཡོད་ཅིང་། དེའི་སྐབས་ང་ལོ་གསུམ་ཙམ་སླེབས་ཡོད། ཐོག་མར་ཕ་མ་ནས་ཁ་བྲལ་བར་བརྟེན་ང་སྐྱིད་པོ་རང་མ་བྱུང་། ངའི་གཅེན་པོ་རྒན་པ་ཐུབ་བསྟན་འཇིགས་མེད་ནོར་བུ་དང་། གཅེན་པོ་གསུམ་པ་བློ་བཟང་བསམ་གཏན་ལོ་ལྔ་ལ་སླེབས་པ་གཉིས་དགོན་པར་ཡོད་མུས་ཐོག །བློ་བཟང་བསམ་གཏན་སློབ་སྦྱོང་འགོ་ཚུགས་ཏེ་དགེ་རྒན་སར་ཡོད་སྐབས་ང་ལ་རྩེད་མོ་རྩེ་རོགས་མེད་པས། ངས་བློ་བཟང་བསམ་གཏན་སློབ་སྦྱོང་བྱེད་སའི་སྒོ་འགག་དེར་སྒུག་བསྡད་དེ་སྐབས་རེ་དགེ་རྒན་གྱིས་མ་གཟིགས་པར་ཡོལ་བའི་སེང་ནས་བསམ་གཏན་ལ་བལྟས་པ་སོགས་ད་ལྟ་ཡང་དྲན་གསོས་ཀྱི་འདུག །དགེ་རྒན་ཚ་པོ་ཡིན་སྟབས་བསམ་གཏན་སློབ་ཡུན་དེའི་རིང་རྩེད་རོགས་ལ་ཡོང་ཐབས་ཡོད་པ་མ་རེད།

ང་ཚོར་ཨ་ཞང་ཞིག་ཡོད་དེ། ངས་བློ་འགྱོད་ཀྱིས་བརྗོད་རྒྱུར། ཨ་ཞང་དེར་བློ་བསམ་ང་གཉིས་དགའ་པོ་རང་ཡོད་པ་མིན་ཏེ། གང་གིས་ཟེར་ན། ཨ་ཞང་ཁོང་གདོང་ནག་པོ་དང་། འབྲུམ་ཤུལ་མང་ཞིང་། སྨ་ར་ལ་ཞག་རྩི་བྱུགས་ཏེ་སྨ་ར་ཀེར་ལངས་ཅན་བཟོས་ཡོད་པ་དང་། ངོ་ནག་ཅིང་། རླུང་ཡང་ལངས་པོ་ཡོད་པ་རེད། དེ་ལ་བརྟེན་ནས་ང་གཉིས་ཞེད་སྣང་དང་། མ་དགའ་བ་ཆབས་ཅིག་བྱུང་བ་རེད། ཁོང་ལ་ཕྲེང་བ་ཆེན་པོ་ལྗིད་ཆེ་བ་ཞིག་ཡོད་པ་དེ་རྒྱུན་དུ་བགྲངས་གཤིས་ཕྲེང་བ་མདོག་སྨུག་ནག་ཏུ་བྱས་ཡོད་པ་གཅིག་དང་། ཁོང་གི་དཔེ་ཆ་ཤོག་ལྷེ་ལྷུག་མ་མང་པོ་ཡོད་པ་སོགས་ངས་དྲན་གསོས་ཀྱི་འདུག །ཉིན་གཅིག་ཁོང་གི་དཔེ་ཆ་རྣམས་ངས་བལྟས་ཏེ་ཤོག་ལྷེ་འགའ་ཤས་འཁྲུགས་སོང་བར་ཨ་ཞང་རླུང་ལངས་ཏེ་ལྡན་ལྕག་ཅིག་བརྒྱབ་བྱུང་། དེ་འདྲ་བྱེད་པའི་སྐབས་ལ་བསམ་གཏན་ང་གཉིས་ཁང་པ་ནས་བྲོས་ཏེ་གྱང་གསེབ་ལ་ཡིབ་བསྡད་ནས་ཨ་ཞང་འཚོལ་དུ་འཇུག་གི་ཡོད། དེ་སྐབས་རྨ་སྤུ་ཧྥང་གིས་ང་ལ་གནད་ཆེན་པོ་བརྩིས་པ་ཡིན་སྟབས་ཨ་ཞང་སེམས་ངལ་ཡོད་པ་དེ་དུས་ཤེས་ཀྱི་མེད། ཡིན་ནའང་ངེད་གཉིས་བྲོས་པ་རེད། ཁོང་གིས་ང་ཚོ་བརྙེད་པའི་སྐབས་ལ་རྗེས་སུ་འབྲེལ་བ་བཟང་པོ་ཡོང་རྒྱུའི་གོ་བསྡུར་གནང་གིན་ཡོད་དེ། ད་དུང་དེ་འདྲའི་སྐབས་ལ་ང་ཚོ་ལྷིངས་པོ་བཟོ་ཆེད་ཁོང་གིས་མངར་ཆ་ཤེལ་ཀར་ཡང་སྟེར་གྱི་ཡོད། སྒྲིག་ལམ་ཡག་པོ་བྱེད་སྐབས་བྱེ་རིལ་སྟེར་གྱི་མེད།

སྤྱིར་བཏང་བྱས་ན་ངེད་རང་ཕྲུག་གུའི་སྐབས་ཀྱི་དུས་ཚོད་དེ་གཅིག་པུར་སྡོད་དགོས་པ་སྐྱོ་ཤོས་ཤིག་རེད། སྐབས་རེ་བསམ་གཏན་གྱི་དགེ་རྒན་ནས་པང་པར་ཉར་བ་དང་། གཟན་འོག་བཅུག་སྟེ་ཤིང་ཏོག་སྐམ་རློན་རིགས་སྟེར་གྱི་ཡོད་པ་དེ་ངས་དྲན་སོས་པའི་སྐྱོ་པོའི་སྐབས་ལ་དྲག་ཤོས་ཤིག་རེད། གཅེན་མོ་ནས་གསུངས་གསལ། ངས་རྩེད་མོའི་སྐབས་རྩེད་ཆས་རྟར་བཞོན་ཏེ་ཕྱོགས་འགྲོའི་ཚུལ་བྱེད་ཀྱི་ཡོད་ཅེས་དྲན་གསོས་གནང་མྱོང་།

ཕྱི་ལོ་ ༡༩༣༩ བོད་ས་ཡོས་ཟླ་ ༦ ཚེས་ཤར་ལ་དངོས་འབྲེལ་གྱིས་ཕྱོགས་ཐོན་བྱ་རྒྱུའི་དུས་ཚོད་དེ་སླེབས་སོང་། བོད་ཀྱི་སྐུ་ཚབ་ཚོ་ནས་རྡ་ཡང་སྟོང་ཕྲག་སུམ་བརྒྱ་དེ་སྒྲུབ་འཚོལ་མ་ཐུབ་པར་རྒྱ་མིའི་ཁ་ཆེ་ཚོང་པ་འགའ་ཤས་མེ་ཀ་ཞེས་པར་གནས་སྐོར་དུ་སྐྱོད་མཁན་ནས་སྔ་གཡར་བྱས་ཏེ་རྗེས་སུ་ལྷ་ས་ནས་སྤྲོད་རྒྱུ་བྱས་པ་རེད། དེ་ནས་རྨ་སྤུ་ཧྥང་གིས་ང་བོད་དུ་གཏོང་རྒྱུ་དང་། སྐུ་ཚབ་ཁོངས་ནས་བགྲེས་པ་ཞིག་གཏེ་མར་སྡོད་དགོས། ང་ལྷ་སར་བདེ་སླེབས་བྱུང་མཚམས་སྐུ་འབུམ་དགོན་པར་གསེར་བྲིས་ཀྱི་བཀའ་འགྱུར་དང་། ཏཱ་ལའི་བླ་མ་སྐུ་ཕྲེང་བཅུ་གསུམ་པའི་ན་བཟའ་ཆ་ཚང་གཅིག་གཏོང་དགོས་བརྗོད་པར་དེ་རྣམས་འབུལ་རྒྱུ་ཐག་བཅད། འོན་ཀྱང་ང་ལྷ་སར་འབྱོར་ཟིན་རྗེས་མདོ་ཁམས་སུ་སྲིད་དོན་གྱི་རྙོག་ཁྲ་ཞིག་ལངས་སྐབས་གོང་གསལ་གཏེ་མར་ཚུད་པའི་སྐུ་ཚབ་དེ་རྨ་སྤུ་ཧྥང་ས་ནས་བྲོས་ཏེ་ལྷ་སར་བདེ་འབྱོར་བྱུང་འདུག །ང་ལོ་བཞི་ལ་སོན་པའི་བདུན་ཕྲག་གཅིག་རྗེས་ང་ཚོ་ཕ་ཡུལ་ནས་ཐོན་ཏེ་ལམ་བར་ཟླ་བ་གསུམ་ཞག་བཅུ་གསུམ་འགོར་བ་རེད། ངའི་ཕ་མ་ཚོ་སྟག་འཚེར་དང་། ནང་། ས་ཞིང་། ཉེ་ལྟོས་སོགས་བཞག་སྟེ་ཕེབས་དགོས་བྱུང་བར་ཐུགས་སྐྱོ་པོ་བྱུང་ཚོད།

རྒྱུ་མཚན་ནི། མ་འོངས་པར་གང་འདྲ་ཡོང་མིན་མ་མཁྱེན་སྟབས་བྱུང་བ་རེད། ང་ཚོ་ཐོག་མར་ཐོན་ཡོང་སྐབས་ངའི་ནང་མི་ཚོ་དང་། བོད་ཀྱི་སྐུ་ཚབ། གནས་སྐོར་ཐག་རིང་ལ་སྐྱོད་མཁན་ཁ་ཆེ་ཚོ་བཅས་མི་ལྔ་བཅུ་ཙམ་དང་། རྟ་དྲེལ་སུམ་བརྒྱ་ལྔ་བཅུ་སྐོར་ཡོད། ཕ་མ་ཚོས་ངའི་གཅེན་པོ་རྒྱལ་ལོ་དོན་གྲུབ་ལོ་དགུ་དང་། བློ་བཟང་བསམ་གཏན་ལོ་དྲུག་ལ་སླེབས་པ་མཉམ་དུ་འཁྲིད་ཕེབས་ཤིང་། དེ་དུས་བོད་ནང་འགྲིམ་འགྲུལ་འཁོར་ལོ་དང་འཁོར་ལམ་ཡོད་པ་མ་རེད། བསམ་གཏན་དང་། ངེད་གཉིས་དྲེལ་བྱམས་ནང་ཡོང་བ་ཡིན། དྲེལ་བྱམས་ཞེས་པ་འདི་བཞིན་ཤིང་གཉིས་ལ་བསྒྲོགས་ཏེ་དེ་དྲེལ་གཉིས་ཀྱི་སྒལ་པར་འཁུར་ཡོད་པ་རེད། ལམ་རྩུབ་མོ་དང་། ཉེན་ཁ་ཡོད་སར་ངོས་རང་ཡང་སྲིད་འཚོལ་མཁན་སོགས་ནས་རེ་མོས་ཀྱིས་འཁུར་ཞིང་། ཉིན་ལྟར་ཞོགས་པ་ནམ་ལངས་མཚམས་ནས། ཉིན་དགུང་བར་བསྐྱོད་ཀྱི་ཡོད། དེ་སྤྱིར་བཏང་བོད་ཀྱི་འགྲུལ་པ་ཕྱོགས་འགྲོའི་ལུགས་སྲོལ་ཞིག་རེད། ལམ་ལ་ཁང་པ་དཀོན་པོ་ཡིན་སྟབས་ང་ཚོ་དགོང་དྲོ་གུར་ནང་སྡོད་ཀྱི་ཡོད། ང་ཚོ་ཐོག་མར་ཐོན་པ་ནས་བདུན་ཕྲག་མང་པོའི་རིང་ལམ་བར་འབྲོག་པ་རེ་གཉིས་ལས་མཐོང་མ་བྱུང་། འབྲོག་པ་དེ་ཚོས་ཕྱག་དབང་ཞུ་བར་སླེབས་བྱུང་།

རྒྱ་མིའི་ས་མཚམས་ནས་བདེ་ཐར་བྱུང་མཚམས་བོད་དུ་ཚོགས་འདུ་རྒྱས་འཛོམས་ཐོག་ནས་དྲིལ་བསྒྲགས་ཤིག་བྱ་རྒྱུར་མོས་མཐུན་བྱས་ཏེ། རྒྱལ་ཚབ་ནས་མཚོ་གཟིགས་དང་། བརྟག་དཔྱད་ངོས་འཛིན་ལེགས་བྱུང་གི་གནས་ཚུལ། སྐུ་ཕྲེང་བཅུ་གསུམ་པས་སླར་གང་དུ་འཁྲུངས་མིན་གྱི་མཚོན་རྟགས་ཇི་བྱུང་རྣམས་ཞིབ་བཀོད་ཀྱིས་སྙན་ཞུ་ཞིག་ཚོགས་འདུ་དེར་ཕུལ་ཞིང་། ངོས་འཛིན་ཞུ་མི་ནས་ཀྱང་བརྟག་དཔྱད་ཇི་བྱུང་དང་། ལྷ་བླ་མའི་ལུང་ཕེབས་རྣམས་རྩེ་མཐུན་བྱུང་ལུགས་ཞུས་མཐར། ཚོགས་འདུ་རྒྱས་འཛོམས་དེ་ནས་ངེད་རང་ཏཱ་ལའི་བླ་མའི་ཡང་སྲིད་ཡིན་པ་ཐག་གཅོད་གཏན་འཁེལ་བྱས་འདུག །དེ་རྗེས་དཔོན་རིགས་བགྲེས་པ་འགའ་ཤས་བསུ་བར་ཕེབས་འབྱོར་བྱུང་།

ང་ཚོ་ཐོན་ནས་ཟླ་བ་གསུམ་འགྲོ་ཉེའི་མཚམས་བསུ་མ་དཔོན་རིགས་དང་པོ་དེ་མཐུ་སྟོབས་ཆུ་ཁར་ངོ་འཕྲད་བྱུང་ཞིང་། དཔོན་རིགས་དེ་རྣམས་ངོ་གཡོག་བཅུ་ཙམ་དང་དོ་པོ་བརྒྱ་སྐོར། ཆུ་སྒྲོལ་ཀོ་བ་བཞི་བཅས་འདུག །དེ་ནས་ང་ཚོ་ངོ་གཡོག་མང་དུ་སོང་།

དེ་ནས་ཉིན་འགའ་ཤས་ཡོང་རྗེས་ལྷ་ས་ནས་ཉིན་བཅོ་ལྔ་འགྱངས་ཁད་ཡོད་ས་ཁྲ་ཚང་ལ་བརྒྱབ་སྟེ་འབུམ་ཆེན་ཞེས་པའི་གྲོང་སྡེ་དེར་འབྱོར། ས་གནས་དེར་བོད་གཞུང་དཔོན་རིགས་ཤིག་ནས་དགའ་བསུ་ཞུས་ཏེ་མཇལ་རྟེན་ཁ་བཏགས་དང་། མཎྜལ་རྟེན་གསུམ་བཅས་བཏེག་བྱུང་། སྐབས་དེར་ངའི་ཕ་མ་གཉིས་ང་ཏཱ་ལའི་བླ་མའི་ཡང་སྲིད་ཡིན་པའི་གནས་ལུགས་ཐོག་མར་མཁྱེན་པ་ཡིན་སྟབས་འདི་འདྲ་དངོས་གནས་ཨེ་བདེན་ན་སྙམ་པའི་དགའ་སྤྲོ་ཆེན་པོ་བརྗོད་མི་ཤེས་པ་ཞིག་བྱུང་བ་རེད།

ལྷ་ས་ནས་ཉིན་བཅུའི་ས་གནས་སུ་བསུ་མ་དཔོན་རིགས་བརྒྱ་སྐོར་དང་། རྟ་དྲེལ་མང་པོ་ཐུག་བྱུང་། དེའི་འགོ་འཁྲིད་བཀའ་ཤག་དང་། གཞན་ཡང་དཔོན་རིགས། གདན་ས་གསུམ་གྱི་ལས་སྣེ་སོགས་ཀྱིས་ང་ལ་མཇལ་དར་དང་། མཎྜལ་རྟེན་གསུམ་བཏེག་བྱུང་། དཔོན་རིགས་དེ་ཚོས་བོད་ཀྱི་རྒྱལ་ཚབ་དང་། ཚོགས་འདུ། བཀའ་ཤག་བཅས་ཚང་མས་ཏཱ་ལའི་བླ་མ་སྐུ་ཕྲེང་བཅུ་བཞི་པར་ངོས་འཛིན་མོས་མཐུན་བྱུང་བའི་ངོ་སྤྲོད་ཀྱི་ཡི་གེ་ཞིག་འཁྱེར་འདུག །དེ་ནས་ངས་སོ་ནམ་པའི་གྱོན་ཆས་ཕུད་དེ་གྲྭ་ཆས་གྱོན་པ་ཡིན། དེ་ནས་སྐུ་བཅར་བ་འགའ་ཤས་བཞག་བྱུང་། དེ་ནས་བཟུང་ཕེབས་བྱམས་ཤིག་ནང་ཡོང་བ་ཡིན་ཞིང་། ང་ཚོའི་ཆིབས་གྲལ་དེ་ཡང་ཇེ་རྒྱས་སུ་ཕྱིན་འདུག །ལམ་འཁེལ་དགོན་པ་དང་། གྲོང་གསེབ་ཚང་མར་བླ་མ་ལས་སྣེ། དགེ་འདུན་ཚོ་ནས་སེར་སྦྲེང་དང་། དུང་། རྒྱ་གླིང་། རོལ་མོ་དཀྲོལ་བ་དང་། བསངས་དུད་སྤྲིན་ལྟར་དཀྲིགས་ཏེ། སེར་སྐྱ་མི་མང་ཚང་མ་གྱོན་ཆས་གཟབ་མཆོར་ལེགས་པོའི་ཐོག་ནས་བསྟར་བསྒྲིགས་ཀྱིས་ལག་གཉིས་ཐལ་མོ་སྦྱར་ཏེ་དགའ་བའི་རྣམ་འགྱུར་དུ་མས་དགའ་བསུ་བྱེད་ཀྱིན་འདུག །ངས་ཕེབས་བྱམས་ནས་ལྟ་དུས་མི་ཚང་མས་དགའ་སྤྲོའི་མིག་ཆུ་བཏང་བ་དྲན་སོས་ཀྱི་འདུག །ས་གང་སར་དགའ་བསུའི་གླུ་གཞས་དང་ཞབས་བྲོ་རྒྱག་མཁན་ཡང་འདུག །

དེ་ནས་གལ་ཆེའི་ས་གནས་འདམ་དབུ་མ་ཐང་དུ་སླེབས་ཤིང་། དེར་བོད་ཀྱི་རྒྱལ་ཚབ་དང་། སྤྱི་ཁྱབ་མཁན་པོ་ནས་དགའ་བསུ་གནང་སྟེ་རྭ་སྒྲེང་དགོན་པར་ཉིན་གསུམ་བསྡད་པ་ཡིན། གཞུང་སྲོལ་དགའ་བསུ་ངོ་མ་རྒྱ་ཆེ་བ་དེ་འདོད་རྒུ་ཐང་ལ་སླེབས་སྐབས་བྱུང་བ་རེད། དེར་བརྟེན་བོད་ཀྱི་སྲིད་བློན་དང་། བཀའ་ཤག །དཔོན་རིགས་འཕྲོས་ཚང་མ་དང་། གདན་ས་གསུམ། གཞིས་དགོན་བཅས་ཀྱི་མཁན་པོ། བླ་མ། ལས་སྣེ་རྣམས་ཕེབས་ཡོད་པ་རེད། དེར་ལྷ་སར་ཡོད་པའི་དབྱིན་ཇིའི་སྐུ་ཚབ་ཀྱི་འགོ་འཁྲིད་ཧིའུ་རི་ཅར་སན་དང་། བལ་ཡུལ། འབྲུག །རྒྱ་ནག་སྐུ་ཚབ་བཅས་ནས་དགའ་བསུ་ཞུས། དེ་ནས་ང་ཚོ་ངོ་འཁོར་བརྒྱ་ཕྲག་མང་པོ་བྱས་པ་རྣམས་རྟ་གྲལ་རིང་པོ་བསྒྲིགས་ཏེ་ལྷ་སར་བསྐྱོད་སྐབས་ལམ་གཡས་གཡོན་དུ་གྲྭ་པ་སྟོང་ཕྲག་མང་པོ་ནས་མཆོད་རྫས་སྣ་ཚོགས་ཀྱི་སེར་སྦྲེང་བསྒྲིགས་ཏེ་བཞུགས་འདུག །མི་མང་ཁག་མང་པོས་དགའ་བསུའི་གཞས་དང་། རོལ་ཆ་གཏོང་གི་འདུག །བོད་ཀྱི་དམག་སྒར་ཚང་མའི་འགོ་དམག་ནས་རུ་བསྒྲིགས་ཀྱིས་གུས་འདུད་བྱེད་ཅིང་། བོད་ལྷ་སར་ཡོད་པའི་སེར་སྐྱ་ཕོ་མོ་རྒན་བྱིས་བར་གསུམ་ཡོངས་རྫོགས་ནས་གྱོན་ཆས་ལེགས་ཤོས་ཀྱི་གཟབ་མཆོར་སྤྲས་ཏེ་དགའ་བསུ་དང་། གུས་འདུད་ཞུ་བར་སླེབས་འདུག །

མི་དེ་ཚོས། ད་སྐྱིད་པའི་ཉི་མ་ཤར་སོང་ཞེས་སྐད་བརྒྱབ་པ་མཐོང་བྱུང་། ང་རང་ནི་རྨི་ལམ་རྨིས་པ་ལྟར་གླིང་ག་རྒྱ་ཆེན་པོ་ཞིག་ནང་རང་བཞིན་གྱིས་སྐྱེས་པའི་མེ་ཏོག་སྣ་ཚོགས་བཞད་ཅིང་། ལྷག་རླུང་བསིལ་བསིལ་གྱིས་དྲི་ངད་བཟང་པོ་འཐུལ་བ་དང་། མདུན་ན་རྨ་བྱའི་གར་སྟབས་བསྒྱུར་བ་ལྟ་བུའི་ཟང་ཟིང་འདུ་ལོང་ཆེན་པོ་འདུག །རང་དབང་བདེ་སྐྱིད་ཅེས་པ་ལ་སོགས་པའི་གླུ་དབྱངས་དང་། རོལ་ཆའི་སྒྲས་ནམ་མཁའ་ཡོངས་སུ་གང་སྟེ་ལྷ་སར་འབྱོར་ཟིན་དུས་ཀྱང་རྨི་ལམ་ལྟ་བུའི་སྣང་བ་ཡལ་མི་འདུག །དེ་ནས་ངེད་རང་གཙུག་ལག་ཁང་དུ་འཁྲིད་དེ་རྟེན་གཙོ་ཁག་ལ་མཆོད་མཇལ་གསོལ་འདེབས་ཞུས་ནས་སླར་ཡང་ང་ཚོ་སྐུ་འཁོར་རྣམས་ཏཱ་ལའི་བླ་མའི་དབྱར་ཁའི་བཞུགས་ས་ནོར་བུ་གླིང་གར་བསྐྱོད། དེ་དུས་ཀྱང་རྨི་ལམ་གྱི་བཟོ་འདྲའི་ཐོག་སྐུ་གོང་མའི་ཕོ་བྲང་དང་། གཟིམ་ཆུང་ལེགས་པོ་དེ་ཚོའི་ནང་འཁྲིད་བྱུང་།

ང་ལྷ་སར་འབྱོར་རྗེས་སྤྱི་ལོ་ ༡༩༤༠ བོད་ལྕགས་འབྲུག་ཟླ་ ༡ ཚེས་ ༡༤ ཉིན་གསེར་ཁྲི་མངའ་གསོལ་གྱི་མཛད་སྒོ་དེ་འཚོགས་རྒྱུ་བྱས་པ་རེད། དེ་ནི་ངོས་སེངྒེའི་ཁྲི་སྟེང་སྡོད་རྒྱུའི་མཛད་སྒོ་རེད། ཚེས་གྲངས་འདི་བོད་ཀྱི་བླ་རྩིས་པའི་བསམ་འཆར་དང་བསྟུན་ཚོགས་ཆེན་ལ་གོ་བསྡུར་ཐོག །རྒྱལ་ཚབ་ནས་གཏན་འཁེལ་བཟོ་གནང་གིས་རྒྱ་ནག་གཞུང་དང་། རྒྱ་གར་ནང་དབྱིན་གཞུང་། བལ་ཡུལ་རྒྱལ་པོ། འབྲུག་དང་། འབྲས་ལྗོངས་ཀྱི་རྒྱལ་པོ་བཅས་སོ་སོར་གློག་འཕྲིན་ཡང་བཏང་བ་རེད།

མཛད་སྒོ་དེ་རྩེ་ཕོ་བྲང་གི་ཤར་རྒྱུད་ཚོམས་ཆེན་སྲིད་ཞིའི་ཕུན་ཚོགས་ནང་བྱས་ཤིང་། སྲིད་ཞིའི་ཕུན་ཚོགས་ཞེས་པ་འདི་ལས་དོན་ཡག་པོ་ཤ་སྟག་བྱེད་ས་རེད། མཛད་སྒོ་འདིར་ཕེབས་མཁན་བོད་ཀྱི་ཁྱིམ་མཚེའི་རྒྱལ་ཁབ་ཚོའི་སྐུ་ཚབ་དང་། བོད་གཞུང་གི་དཔོན་རིགས་སེར་སྐྱ་ཁག །གདན་ས་གསུམ། གཞིས་དགོན་བཅས་པའི་སྤྲུལ་སྐུ། མཁན་པོ། ལས་སྣེ། ངའི་ནང་མི་ཚོ་བཅས་ཡོད་པ་རེད། སྲིད་ཞིའི་ཕུན་ཚོགས་ལ་བསྐྱོད་སྐབས་ང་དང་མཉམ་དུ་༸རྒྱལ་ཚབ་རིན་པོ་ཆེ་ཡོད། ཁོང་ནི་ཡོངས་འཛིན་བགྲེས་པ་ཡང་ཡིན། ཡོངས་འཛིན་སྐུ་གཞོན། བཀའ་ཤག །སྤྱི་མཁན། གསོལ་གཟིམ་མཆོད་གསུམ། མགྲོན་ཆེ། སྔར་བོད་ཀྱི་ས་ཁུལ་ཁག་གི་སྐུ་ཚབ་བཅས་ཡོད། ང་ཡར་བསྐྱོད་པ་དང་ཁོང་ཚོ་ཚང་མ་ཡར་འགྲེང་སྟེ་སྡོད་མུར། བཀའ་ཤག་དང་། སྤྱི་ཁྱབ་མཁན་པོ་ནས་ངེད་རང་སེང་ཁྲིའི་སྟེང་དུ་ཕྱག་འདྲེན་སོགས་མཛད། མགྲོན་ཆེ་ནས་ཁོང་ཚོ་གཞན་རྣམས་ཀྱི་སྣེ་ལེན་བྱས་སོང་།

སེང་ཁྲིའམ། གསེར་ཁྲི་འདི་དབྱིབས་གྲུ་བཞི་ཤིང་ལ་གསེར་རིས་དང་། ཕྱོགས་བཞི་ལ་སེངྒེ་བརྒྱད་བཀོད་ཡོད་པ་རེད། དེ་ཆོས་ཀྱི་ལུགས་སྲོལ་དང་བསྟུན་ཏེ་བཟོས་ཤིང་། དེ་སྟེང་གོས་འབོལ་ཚོས་སྣ་ལྔ་བརྩེགས་མཐོ་ཚད་ཕུ་ཁྲུ་དྲུག་བདུན་ཙམ་ཡོད། དེའི་མདུན་དུ་ཅོག་ཙེ་ཞིག་ཡོད་པའི་ཁར་ཏཱ་ལའི་བླ་མའི་དབང་ཆའི་དམ་ག་ཚང་མ་ཡོད་པ་རེད།

པོ་ཏཱ་ལའི་ནང་གཏན་བཞུགས་དགེ་འདུན་རྣམས་ནས་དམིགས་བསལ་གྱི་ཞལ་འདོན་གནང་ཞིང་མཛད་སྒོ་ཚུགས་ཏེ། དེ་རྣམས་ནི་༸རྒྱལ་བའི་ཆོས་ཀྱི་མཛད་སྒོ་ཚང་མར་གསུང་ཞབས་ཀྱི་ལས་འགན་ཡོད་པ་ཞིག་ཡིན། དེ་ནས་ཁོང་ཚོས་རྟེན་འབྲེལ་བཟང་པོའི་ཚིགས་བཅད་ཐོག་ནས་མཆོད་པ་ཕུལ་རྗེས་རྒྱལ་ཚབ་ཀྱིས་མཎྜལ་རྟེན་གསུམ་འདེགས་འབུལ་གནང་བྱུང་། དེ་ལ་དང་པོ་གསེར་གྱི་ཐུབ་དབང་སྐུ་ཞིག་དང་། གཉིས་པ་གསུང་རབ་གླེགས་བམ། གསུམ་པར་མཆོད་རྟེན་བཅས་ཀྱི་རྒྱུ་མཚན་ནི། དང་པོ་ཚེ་རིང་པོ་ཡོང་བ་དང་། གཉིས་པ་དེ་བསྟན་པ་དར་ཁྱབ། གསུམ་པ་དེ་སངས་རྒྱས་ཀྱི་ཐུགས་བཞེད་ལྟར་འབྱུང་བའི་མཚན་དོན་དང་དགོས་པ་སོགས་ཡོད་པ་ཡིན།

དེ་ནས་རྒྱལ་ཚབ་དང་། ཡོངས་འཛིན། སྲིད་བློན་སོ་སོས་མཇལ་དར་གནང་བྱུང་། རྒྱལ་ཚབ་དང་། ཡོངས་འཛིན་ལ་ཕར་དབུ་གཏུགས་ཞུས། སྲིད་བློན་ལ་ལག་པ་གཉིས་ཀའི་ཕྱག་དབང་བྱས། དེ་ནས་མཁན་མགྲོན་ཆེ་བ་ནས་སྣེ་འཁྲིད་བྱས་ཏེ་དཀར་ཡོལ་དང་། རྫུལ་གྱི་སྡེར་མ་ཞིག་ནང་གྲོ་མ་ཕུལ་རྗེས། གསོལ་ཐབ་པ་གཞན་གྱིས་མཛད་སྒོ་དེར་ཡོད་ཚང་མར་གྲོ་འབྲས་ཕུལ། དེ་ནི་བོད་ཀྱི་མཛད་སྒོ་ཚང་མར་རྟེན་འབྲེལ་བཟང་པོའི་རྟགས་མཚན་དུ་གྲགས་ཏེ་བཀྲ་ཤིས་པའི་རྫས་ལྟ་བུར་བྱེད། དེ་རྗེས་གསོལ་ཇ་བཏེག་སྟེ་རིམ་པས་ཚང་མར་གསོལ་ཇ་ཕུལ་རྗེས་འབྲས་བསིལ་འབུལ་གྱི་རེད། འདི་ཚོའི་སྐབས་གདན་སའི་མཁས་པ་གཉིས་ནས་ཆོས་ཀྱི་བགྲོ་གླེང་དང་། དེ་རྗེས་ཕྲུག་གུ་འགའ་ཤས་ནས་རོལ་ཆ་དང་བསྟུན་ཏེ་གར་འཁྲབ། ཡང་ཆོས་ཀྱི་བགྲོ་གླེང་མཇུག་མཐུད་དུ་བྱས་ཏེ། དེའི་སྐབས་ཚོམས་ཆེན་དེའི་དབུས་སུ་བོད་པའི་ཁ་ཟས། ཤིང་ཏོག་སོས་པ་དང་། སྐམ་པོ་སོགས་སྣེ་མང་རྒྱ་ཆེར་བསྒྲིགས་ཏེ། དེ་མཚམས་རྒྱལ་ཚབ་ནས་བོད་གཞུང་གི་མཎྜལ་འཇིག་རྟེན་འདིར་ཡོད་རྒུའི་རྟགས་ཞིབ་རྒྱས་བཀོད་པ་ལོགས་གཅིག་ནས་བཀའ་ཤག་དང་། གཅིག་ནས་སྤྱི་ཁྱབ་མཁན་པོས་བཏེག་སྟེ་རྒྱལ་ཚབ་ནས་བཤད་པ་ཡུན་རིང་གནང་སྟེ་ཁོང་གིས་གསུངས་གསལ། བོད་ཀྱི་བླ་མ་ལྷ་དང་བཅས་པའི་ལུང་དོན་བཞིན་ཡང་སྲིད་ཡུན་རིང་འཚོལ་ཞིབ་ཀྱིས་ལུང་དང་མཐུན་པར་ངོས་བོད་གཞུང་མི་མང་སེར་སྐྱ་ཡོངས་རྫོགས་ནས་གསེར་ཁྲི་ལ་མངའ་གསོལ་ཞུས་པའི་གནས་ལུགས་དང་། ཁོང་གི་རེ་འདུན་གནང་བར་བོད་ཀྱི་ཆོས་སྲིད་དར་རྒྱས་དང་། མི་མང་བདེ་སྐྱིད་ཡོང་ཆེད་དུ་ང་ཚེ་རིང་པོ་སྡོད་དགོས་གསུངས། དེ་རྗེས་བོད་གཞུང་ནས་འབུལ་བར། དང་པོ། གསེར་གྱི་འཁོར་ལོ་དང་། དུང་དཀར་ཕུལ། དེ་ཆོས་སྲིད་གཉིས་ཀྱི་དབང་ཆའི་རྟགས་མཚན་རེད། བཀྲ་ཤིས་ལེགས་འཛོམས་གོང་འཕེལ་གྱི་རྟགས་མཚན་བཀྲ་ཤིས་རྟགས་བརྒྱད། རྒྱལ་པོའི་རིགས་ཀྱི་ཕུན་ཚོགས་རྒྱལ་སྲིད་སྣ་བདུན་སོགས་ནོར་སྣ་མང་པོ་སེར་སྐྱ་ལས་བྱེད་པས་རིམ་བཏེགས་བགྱིས་བསྟར་འབུལ་བྱས་ཤིང་།

དེ་ནས་མཇལ་ཁའི་སྐབས་ལ་དང་པོ་བོད་གཞུང་དཔོན་རིགས་རྣམས་ལ་ཕྱག་དབང་དང་། དེ་ནས་ཕྱི་རྒྱལ་སྐུ་ཚབ་ཚོས་མཇལ་དར་འབུལ་སློག་སྐབས་སྐུ་ཚབ་རིམ་པ་མཐོ་བ་རྣམས་ལ་ངོས་རང་གིས་མཇལ་དར་ཕྱིར་སློག །བྱིངས་རྣམས་མགྲོན་གཉེར་ཆེན་མོ་ནས་མཇལ་དེར་འབུལ་སློག །དེ་ནས་ཚོམས་ཆེན་དབུས་སུ་བསྒྲིགས་པའི་ཤིང་འབྲས་ཐོག་མར་ངོས་ལ་བཏེག །དེ་རྗེས་རིམ་པས་ཚང་མར་འགྲེམས་སྤྲོད་རྗེས་སླར་ཡང་གར་དང་། ཡང་ལྷ་དང་། ཀླུ། དྲི་ཟ། གྲུལ་བུམ། མིའམ་ཅི། གནོད་སྦྱིན་སོགས་ཀྱི་ཚུལ་དུ་འབག་གྱོན་པ་གྲལ་བསྒྲིགས་ནས་ཡུལ་ལ་བསྟོད་པའི་གླུ་གཞས་གཏོང་བ་དང་། དེ་རྗེས་སྔར་རྒྱ་གར་གྱི་ཨ་ཙར་ཡའི་འདྲ་འབག་གྱོན་མཁན་བཞི་ཡོང་ནས་གར་འཁྲབ། ཡང་གྲལ་འཕྲོས་པ་ཟེར་བའི་གྲྭ་པ་གཉིས་ནས་བོད་ཀྱི་རྒྱལ་རབས་ནང་གི་ལོ་རྒྱུས་ཀྱི་འབེལ་གཏམ་བཤད། དེ་རྗེས་གར་འཁྲབ་མཇུག་བགྲོ་གླེང་པ་རྒན་པ་དེས་རང་བརྩམས་ཀྱིས་ཏཱ་ལའི་བླ་མ་སྐུ་ཚེ་རིང་པོར་བརྟན་པ་དང་། ཆོས་དར་རྒྱས་ཡོང་བ། ཏཱ་ལའི་བླ་མའི་གཞུང་གི་དབང་ཆའི་འོག་ཞི་བདེ་དང་། ཡར་རྒྱས་ཡོང་བ་སོགས་ཀྱི་ཚིགས་བཅད་སྐྱོར། ངས་ཁོང་གཉིས་ཀྱི་རང་རྩོམ་ཚིགས་བཅད་ལ་དགའ་པོའི་ངང་ནས་ཁོང་གཉིས་ལ་དམིགས་བསལ་གྱི་ཕྱག་དབང་དང་། ཁ་བཏགས་རེ་གཡོགས། དེ་ནས་མཛད་སྒོ་གྲོལ།

མཛད་སྒོ་དེ་རྒྱུན་རིང་པོ་བྱུང་སོང་། དེར་ཡོད་སེར་སྐྱ་དཔོན་རིགས་རྣམས་ནས་ང་ལོ་ཆུང་ཆུང་ཡིན་ཀྱང་མཛད་སྒོ་དེར་སྡོད་སྟངས་དང་། བྱ་སྟངས་ཀྱི་རྣམ་འགྱུར་ཧ་ཅང་ཡག་པོ་བྱུང་སོང་ཞེས་དགའ་པོ་བྱེད་ཀྱི་འདུག །དེ་ནས་གཟིམ་ཆུང་ཕུན་ཚོགས་འདོད་འཁྱིལ་ནང་དུ་ཕྱིན་པ་ཡིན། ཕུན་ཚོགས་འདོད་འཁྱིལ་ཞེས་པ་ནི། འདོད་པའི་བྱ་བ་ཐམས་ཅད་འགྲུབ་ཅེས་པ་རེད། དེའི་ནང་གསེར་ཁྲི་མངའ་གསོལ་གྱི་མཛད་སྒོར་ཡོད་པའི་དཔོན་རིགས་མཐོ་བ་ཚང་མ་ཕེབས་ཏེ་ཏཱ་ལའི་བླ་མའི་དབང་ཆའི་དམ་ཕྲུག་རྣམས་ང་ལ་སྤྲད། དེ་ནས་ཡིག་ཆ་འགའ་ཤས་དང་། དགོན་པ་ཚོར་སྤྲོད་བྱེད་ཀྱི་སངས་རྒྱས་ཀྱི་སྐུ། རྟེན་རྫས་ཁ་བཏགས་སོགས་ལ་དམ་རྒྱ་ཕབ། དེ་ཚོ་དབང་ཆ་ཚང་མ་ཡོད་པའི་རྟགས་མཚན་གྱི་ཐོག་མ་དེ་རེད།

ང་ལོ་བཞི་དང་ཕྱེད་ཀ་ལ་སླེབས་པའི་སྐབས་ཏཱ་ལའི་བླ་མ་སྐུ་ཕྲེང་བཅུ་བཞི་པ་བོད་ལྗོངས་རྒྱལ་སྲིད་དང་། ཆོས་སྲིད་གཉིས་ཀྱི་འགོ་འཁྲིད་ཡིན་པར་ངོས་འཛིན་བྱས་ནས་བོད་མི་ཚང་མས་མ་འོངས་པའི་དུས་སུ་བདེ་སྐྱིད་ཡུན་བརྟན་ཡོང་བའི་རྨང་གཞི་ཚུགས་པར་སེམས་སོ།། །།

ལེའུ་གཉིས་པ། བྱང་ཆུབ་འཚོལ་བ།

༄༅། །ཁོ་བོ་ལོ་དྲུག་ནས་སློབ་སྦྱོང་འགོ་འཛུགས་བྱས་ཏེ་སློབ་སྦྱོང་བྱེད་སྟངས་ནི་དུས་རབས་མང་པོའི་གོང་ནས་ཡོད་པའི་བོད་ཀྱི་གནའ་སྲོལ་དང་མཐུན་པར་བྱས་ཤིང་། དེས་ཁོ་བོ་ཅག་གི་སྤྱོད་ཚུལ་བཟང་པོ་དང་། བསམ་པའི་ཆུ་ཚད་མཐོན་པོར་གནས་ཐུབ་པ་ལ་ད་བར་ཕན་ནུས་ཆེན་པོ་བྱུང་ཡོད། འོན་ཀྱང་དེང་སང་འཛམ་གླིང་གི་རིག་གནས་གསར་པའི་ཆ་ནས་ཚན་རིག་སོགས་ལག་ལེན་མ་བྱས་པའི་སྐྱོན་ཕྲན་བུ་ཡོད། དེའི་རྒྱུ་མཚན་ནི་ཉེ་ཆར་མ་གཏོགས་བོད་རང་ཁེ་གཙང་ཟུར་དུ་བསྡད་པ་དེའི་རྐྱེན་རེད། བོད་མི་རྣམས་ཀྱི་རྩ་བའི་བསམ་པའི་འཁྱེར་སོ་ནི་ཡོན་ཏན་སྣེ་མང་པོའི་ཐོག་བློ་རྒྱ་གོང་མཐོར་གཏོང་རྒྱུའི་འདུན་པ་ཡོད་ཅིང་། མི་སྐྱའི་སློབ་སྦྱོང་མཐོ་རིམ་ཁག་ནང་ཟློས་གར་འཁྲབ་རྩོམ། སྐར་རྩིས། མངོན་བརྗོད། སྡེབ་སྦྱོར། སྙན་ངག་བཅས་རིག་གནས་ཆུང་བ་ལྔ་ཡོད། དེ་རྣམས་སློབ་སྦྱོང་བྱེད་མཁན་མི་སྐྱ་ཁེ་གཙང་མིན་པར་སེར་མོ་བའི་ནང་ནས་ཀྱང་གོང་ཁོངས་ནས་ཁག་རེ་གཉིས་སློབ་སྦྱོང་བྱེད་ཅིང་། དེ་ཡང་མང་ཆེས་སྐར་རྩིས་དང་། སྙན་ངག །སྡེབ་སྦྱོར་སོགས་འདེམས་ཀྱི་རེད།

ཆོས་བྱེད་དགེ་འདུན་ཁོངས་ཀྱིས་གཙོ་བོར་སློབ་སྦྱོང་བྱེད་པའི་གསོ་བ་རིག་པ་དང་། སྒྲ་རིག་པ། གཏན་ཚིགས་རིག་པ། བཟོ་རིག་པ། ནང་རིག་པ་སྟེ་དམ་པའི་ཆོས་ཀྱི་མཚན་ཉིད་བཅས་ལ་མཐོ་བའམ། ཆེ་བའི་རིག་གནས་སློབ་ཚན་ལྔ་ཟེར། དེ་ཚོའི་ཁོངས་ནས་མཐའ་མ་དེ་གལ་ཆེ་ཤོས་ཡིན་ཞིང་། དེ་ལ་ཡང་ནང་གསེས་གྲགས་ཆེ་བར་ཡན་ལག་ཕྱེས་ན། སཾསྐྲྀཏའི་སྐད་དུ། པྲཛྙཱ་པ་ར་མི་ཏ། འདིའི་དོན་ཤེས་རབ་ཀྱི་ཕ་རོལ་ཕྱིན་པ་དང་། ཡང་གཅིག་ལ། མདྷྱམཀ །འདིའི་དོན་དབུ་མའི་ལམ་ཞེས་པ་རྟག་ཆད་ཀྱི་མཐའ་གཉིས་བྲལ་བ། ཡང་བི་ན་ཡ་ཞེས་པ་ཆོས་འདུལ་བ། ཨ་བྷི་དྷརྨ་ཞེས་པ་ཆོས་མངོན་པ། ཡང་པྲ་མ་ཎ་ཞེས་པ་ཚད་མ་རིག་པ་སྟེ་ལྔ་ཡོད། དངོས་འབྲེལ་བྱས་ན་ཚད་མ་རིག་པ་ཙམ་ནང་རིག་པའི་གྲས་མིན་ཡང་། ཡན་ལག་ལྔའི་ནང་འཇུག་དགོས་པ་ནི་ལམ་དང་ལམ་མ་ཡིན་པ་སོགས་རིག་པས་རྣམ་པར་ཕྱེས་ནས་བསྟན་གྱི་ཡོད་པ་རེད། ཐེག་ཆེན་སྔགས་ཀྱི་ཆོས་སྐོར་རྣམས་གོང་ཁོངས་ཚུད་མེད་པ་དེ་རྣམས་ཟུར་དུ་སློབ་སྦྱོང་བྱ་དགོས། ཆོས་ཀྱི་སློབ་སྦྱོང་མང་ཆེ་བ་གྲྭ་པ་ཚོས་བྱེད་ཀྱི་རེད། ཆོས་ཀྱི་གནད་དོན་དེ་གཏིང་ཟབ་མོ་ཡིན་གཤིས་དོན་རྟོགས་པར་དཀའ་བས་དེ་ལ་སློབ་སྦྱོང་གི་ཐབས་ཤེས་རྣམ་གྲངས་མང་པོ་བྱེད་དགོས།

བོད་ཀྱི་སློབ་སྦྱོང་བྱེད་སྟངས་འདིས་ཕྱིའི་ཤེས་བྱའི་རིག་གནས་ཙམ་མ་ཟད། སེམས་རྒྱུད་ལ་ཡོན་ཏན་གོང་འཕེལ་དུ་འགྲོ་བའི་ཐབས་ཤེས་སྣ་ཚོགས་ཀྱང་ཡོང་ངེས། དང་པོ། ཕྲུག་གུ་ཚོས་ཡི་གེ་འབྲི་ཀློག་སྐབས་དགེ་རྒན་ལ་དཔེ་བལྟས་ཏེ་འབྲི་ཀློག་བྱེད་པ་དེ་སྤྱི་སྲོལ་རེད། གཉིས་པ། བསླབས་ཟིན་རྣམས་དྲན་གསོ་གཏོང་ཆེད་དཔེ་ཆ་བློ་འཛིན་བྱེད་དགོས་མང་པོ་ཡོད། གསུམ་པ། དེའི་དོན་འགྲེལ་བཤད་བྱེད་པ་ཡིན། དེ་ནི་འཛམ་གླིང་གང་སར་བེད་སྤྱོད་བྱེད་པ་ལྟར་རེད། དགོན་པ་འགའ་ཤས་ཀྱི་སློབ་ཕྲུག་རྣམས་ལ་སློབ་སྟངས་དེ་གའི་ཐོག་ནས་སློབ་ཀྱི་རེད། འོན་ཀྱང་དགོན་པ་མང་པོར་སློབ་ཕྲུག་དང་། དགེ་རྒན་དབར་ཆོས་ཀྱི་རྩོད་པའམ། གནད་དོན་འདྲི་བརྩད་ཀྱི་ཐོག་ནས་སློབ་སྦྱོང་བྱེད། མཐར་སྒོམ་བརྒྱབ་སྟེ་སེམས་གཞན་དུ་གཡེང་བ་སྤོང་བའི་ཏིང་འཛིན་དང་། ལྷག་མཐོང་སོགས་ཆོས་ཀྱི་སློབ་སྦྱོང་མཐོ་རིམ་ཚོ་བྱེད་ཀྱི་རེད།

ངོས་ནས་ཀྱང་བོད་ཀྱི་ཕྲུག་གུ་མང་ཆེའི་སྤྱི་སྲོལ་བཞིན་ཐོག་མར་ཡི་གེ་འབྲི་ཀློག་འགོ་བཙུགས་པ་ཡིན། སྤྱིར་བཏང་ཕྲུག་གུ་ཆུང་དུས་སུ་ལེ་ལོའི་བསམ་པ་ཡོད་པ་བཞིན་ང་ལ་ཡང་བསམ་པ་དེ་བྱུང་། དགེ་རྒན་མཉམ་དུ་ཡོད་པ་དང་། དཔེ་ཆ་ལ་བལྟ་རྒྱུར་ཧ་ཅང་དགའ་པོ་མེད་མོད། འོན་ཀྱང་ང་རང་གི་སློབ་སྦྱོང་རྣམས་དགེ་རྒན་བཤེས་གཉེན་གྱི་ཐུགས་འདོད་ཁེངས་པའི་གང་ལེགས་བྱས་པ་ཡིན། སློབ་སྦྱོང་གི་སྒྲིག་ལམ་ལ་གོམས་འདྲིས་བྱུང་སྟབས་དགེ་རྒན་ཚོའི་གཟིགས་ཚུལ་ལ་ངས་སྤྱིར་བཏང་ལས་མགྱོགས་པར་ཤེས་ཐུབ་པ་གཟིགས་ཀྱི་ཡོད་འདུག །

བོད་ཀྱི་ནང་ཡི་གེ་འབྲི་སྟངས་བཞི་ཡོད་པ་རེད། ཐོག་མར་ལོ་གཉིས་ནང་ཡོངས་འཛིན་བགྲེས་གཞོན་རྣམ་གཉིས་ཀྱི་སྐུ་མདུན་ནས་དབུ་ཅན་ཀློག་སློབ་རྒྱུ་དང་། ཉིན་ལྟར་དཔེ་ཆ་བློ་འཛིན་དང་། ཆུ་ཚོད་གཅིག་ཙམ་དཔེ་ཆ་ཀློག་རྒྱུ་བཅས་བསླབས་ཤིང་། དེ་ནས་ལོ་བརྒྱད་ཐོག་སྤྱིར་བཏང་གི་ཡི་གེ་དབུ་མེད་བསླབ་པ་ཡིན། དེའི་དགེ་རྒན་ནི། མདོ་ཁམས་ནས། ང་ཚོ་ལྷ་སར་བསུས་ཏེ་མཉམ་དུ་ཕེབས་མཁན་མཁྱེན་རབ་བསྟན་འཛིན་ཞེས་པ་སེར་མོ་བའི་དཔོན་རིགས་ཤིག་རེད། ཁོང་ཐུགས་གཤིས་བཟང་ཞིང་། ཕྲུག་གུ་ཆུང་ཆུང་ལ་སློབ་སྟོན་མཁས་པོ་ཡོད་པ་མ་ཟད། བོད་ཀྱི་སྔར་སྲོལ་སློབ་སྟངས་ཐོག་ནས་སློབ་སྟོན་གནང་གི་ཡོད། སྦྱང་ཤིང་ལ་ས་དཀར་བརྡབས་ཏེ་དེའི་སྟེང་དགེ་རྒན་ནས་སྐམ་བྲིས་གནང་ཐོག་ངས་སྣག་ཚས་འབྲི་དགོས། ཐོག་མར་ཡིག་གཟུགས་ཆེན་པོ་དང་། དེ་ནས་ཇེ་ཆུང་དུ་བཏང་སྟེ། རྗེས་མ་ནས་དགེ་རྒན་གྱིས་སྦྱང་ཤིང་ཐོད་དུ་འབྲི་གནང་དེར་དཔེ་བལྟས་ཏེ་ངས་གཤམ་དུ་འབྲི་དགོས་ཀྱི་ཡོད། ཡིག་གཟུགས་ཡག་པོ་ཡོང་ཆེད་ཟླ་བ་བརྒྱད་ཙམ་སྦྱང་ཤིང་ལ་བྲིས་ཤིང་། དེ་ནས་ཤོག་བུར་འབྲི་རུ་འཇུག་གནང་མཛད།

དེ་རྗེས་ཡོངས་འཛིན་སྐུ་གཞོན་ཁྲི་བྱང་རིན་པོ་ཆེ་ནས་དག་ཡིག་དང་། སུམ་རྟགས་སློབ་འཁྲིད་གནང་སྟེ། བོད་ཡིག་སློབ་སྦྱོང་དེ་རྣམས་ཚང་མར་ལོ་ལྔ་ཙམ་འགོར། དེའི་རིང་ལའང་རྒྱུན་དུ་སྔ་དགོང་དཔེ་ཆ་སློབ་སྦྱོང་བྱེད་དགོས་ཀྱི་ཡོད་དེ། སློབ་སྦྱོང་དངོས་གཞི་ནི་ཆོས་ཀྱི་སློབ་སྦྱོང་ཡིན་པ་མ་ཟད། ཡི་གེ་འབྲི་ཀློག་བྱེད་པ་ཆོས་ཀྱི་སློབ་སྦྱོང་གི་སྔོན་འགྲོའི་ཆ་ཤས་ལྟ་བུར་གྱུར།

ང་ལོ་བཅུ་གཉིས་ལ་མ་སླེབ་པར་མཚན་ཉིད་རིག་པའི་ཆོས་ཀྱི་སློབ་སྦྱོང་དངོས་གཞི་དེ་འགོ་ཚུགས་པ་རེད། དེ་སྐབས་ཐོག་མར་མ་སྒྱིད་པ་ཕྲན་བུ་བྱུང་། སྔོན་དུ་ལོ་དྲུག་ལ་སླེབས་སྐབས་ཀྱི་ལེ་ལོ་ལས་ཀྱང་ཕྲན་བུ་ཤུགས་ཆེ་ཙམ་བྱུང་ཡང་། རིམ་པས་གོམས་འདྲིས་ཀྱིས་ནམ་ཞིག་ནས་སློབ་སྦྱོང་ལ་དཀའ་ངལ་མེད་པ་ཞིག་ཏུ་གྱུར། དེ་ནས་མཐོ་རིམ་གྱི་སློབ་སྦྱོང་དང་། བློ་ལ་འཛིན་རྒྱུ། དེ་སྐོར་གོ་བསྡུར་བྱེད་རྒྱུ། སློབ་གཉེར་བ་མཁས་པ་གཞན་དང་ཆོས་ཀྱི་གནད་དོན་དྲི་བ་དྲིས་ལན་གྱི་བགྲོ་གླེང་སོགས་བྱེད་དགོས་པ་རེད། ངས་ཐོག་མར་པྲཛྙཱ་པ་ར་མི་ཏ་ཞེས་པ་ཕར་ཕྱིན་ནས་སློབ་སྦྱོང་གཙོ་བོར་འགོ་བཙུགས་ཤིང་། དེའི་སྐོར་ལ་འགྲེལ་པ་དཔེ་ཆ་པོ་ཏི་སུམ་ཅུ་ལྷག་ཙམ་ཡོད་པར་བརྟེན་དགོན་པ་ཚོའི་མཐོ་རིམ་སློབ་གཉེར་བ་ནས་དཔེ་ཆ་དེའི་ཁྲོད་ནས་འདེམས་ཀྱི་རེད། ངོས་ནས་རྩ་བ་གཞིར་བཟུང་རྒྱུ་དང་། དེའི་འགྲེལ་པ་རྒྱ་གར་གྱི་པཎྜི་ཏ་སེངྷ་བྷ་དྲའམ། སེངྒེ་བཟང་པོ་ནས་བརྩམས་པ་འགྲེལ་པ་དོན་གསལ་དང་། ༸རྒྱལ་དབང་སྐུ་ཕྲེང་ལྔ་པས་ལྗགས་རྩོམ་མཛད་པ་ཤོག་གྲངས་སུམ་བརྒྱ་གཉིས་བྱས་པ་ཕར་ཕྱིན་བློ་བཟང་དགོངས་རྒྱན་བཅས་གདམས་པ་ཡིན། དེ་ནས་བཟུང་ཉིན་རེ་དཔེ་ཆ་ཤོག་ལྷེའི་གསུམ་ཆ་གཅིག་བློ་འཛིན་ཐོག །དེ་ལས་མང་བའི་དཔེ་ཀློག་དང་། གོ་དོན་རྟོགས་ཐུབ་པ་བྱེད་དགོས་ཀྱི་ཡོད། དེའི་ཞོར་དུ་ཚད་མ་རིག་པ་དང་། རྩོད་པའི་རིགས་ལམ་སློབ་དགོས། དེའི་སྐོར་རོགས་རམ་བྱེད་མིར་གདན་ས་གསུམ་གྱི་གྲྭ་ཚང་བདུན་ནས་སློབ་གཉེར་པ་མཁས་པ་མི་བདུན་གདམས་ཡོད་པ་རེད།

མེ་ཕག་ཟླ་བརྒྱད་པར་ང་ལོ་བཅུ་གསུམ་ལྷག་ཙམ་སོན་སྐབས་འབྲས་སྤུངས་དང་། སེ་ར་དགོན་པ་གཉིས་ལ་སྒྲིག་ཞུགས་བྱས། དེའི་སྐབས་ལ་དགོན་པ་གཉིས་པོའི་སློབ་གཉེར་གྲྭ་ཚང་ཁག་ལྔ་ལ་བསྐྱོད་དེ་ཆོས་ཀྱི་རྩོད་པ་བྱེད་སྐབས་ངའི་རྩོད་ཟླ་གྲྭ་ཚང་སོ་སོའི་མཁན་པོ་ནས་བྱས་ཏེ། དེར་ཆོས་ཀྱི་མཁས་པ་བརྒྱ་ཕྲག་མང་པོ་དང་། གྲྭ་པ་སྟོང་ཕྲག་མང་པོ་ཚོགས་ཡོད། ཚོགས་མང་སར་གཞུང་ཆེན་ལ་རྩོད་པ་བྱེད་པའི་ཐོག་མ་ཡིན་སྟབས་འཚེར་བ་དང་། སེམས་འཚབས་པ་སོགས་ཀྱི་སེམས་ངལ་ཕྲན་བུ་བྱུང་། ཡིན་ནའང་རྗེས་སུ་བླ་མ་མཁས་པ་ཚོས་དེའི་སྐབས་ངས་ཁོང་ཚོའི་འདོད་པ་ཁེངས་པ་བྱས་སོང་ཞེས་གསུང་གི་འདུག །

དཔེ་དེབ་འདི་དག་གཟིགས་མཁན་ཆོས་ལུགས་གཞན་རྣམས་ལ་ངའི་ཆོས་ཀྱི་སློབ་སྦྱོང་བྱེད་ཚུལ་འདིར་ད་དུང་མུ་མཐུད་དེ་གཟིགས་རོགས་གནང་ཞུ་རྒྱུ་མིན། གང་ཡིན་ཟེར་ན། སངས་རྒྱས་ཀྱི་ཆོས་འདི་བསམ་ཚུལ་ཙམ་མིན་པར་རིགས་ལམ་ལ་བརྟེན་དགོས་པ་ཞིག་རེད། ནང་རིག་པའི་སྐོར་པོ་ཏི་སྟོང་ཕྲག་མང་པོ་ཡོད་ཀྱང་། ངས་བརྒྱ་སྐོར་ཙམ་ལས་སློབ་སྦྱོང་བྱེད་མ་ཐུབ། འོན་ཀྱང་དཔེ་དེབ་འདིའི་ཁ་སྣོན་ལ་ངས་ནང་པའི་ཆོས་ཀྱི་གནས་ཚུལ་ཕྲན་བུ་བཀོད་ཡོད། ང་ལོ་བཅུ་གསུམ་ཙམ་ལ་ཤུགས་ཆེའི་མཐོ་རིམ་སློབ་སྦྱོང་ཐོག་མར་བྱེད་སྐབས་གོ་རྟོགས་དཀའ་ཙམ་བྱུང་ནའང་། དེ་ནས་ཉིན་ཁ་ཤས་རྗེས་ལ་སྔར་གྱི་སློབ་སྦྱོང་ནང་བཞིན་དཀའ་ངལ་མེད་པ་དང་གསལ་དུ་ཕྱིན་སོང་།

གོམས་ན་སླ་བར་མི་འགྱུར་བའི། །

དངོས་དེ་གང་ཡང་ཡོད་མ་ཡིན། །

ཞེས་རྒྱ་གར་གྱི་མཁས་པ་ཞི་བ་ལྷས་ཇི་སྐད་གསུངས་པ་དེ་ང་རང་གི་ཉམས་མྱོང་ཐོག་ནས་དེ་ག་ཡིན་པ་ཤེས་རྟོགས་བྱུང་། སློབ་ཚན་གཞན་དག་སློབ་སྦྱོང་བྱེད་སྐབས་ཀྱང་རིམ་པས་དཀའ་ངལ་མེད་པ་ཡོང་གི་འདུག །དེར་བརྟེན་ད་དུང་དེ་ལས་མང་བ་ཤེས་འདོད་དང་། ངེད་རང་གི་སྐབས་བབས་ཀྱི་སློབ་སྦྱོང་ལས་ལྷག་པ་བྱེད་ཐུབ་པའི་སྤོབས་པ་བསྐྱེད་དེ། ད་དུང་དེ་ལས་ལྷག་པའི་སློབ་ཚན་གཞན་ཡང་དགེ་རྒན་ལ་སློབ་རོགས་གནང་ཞུ་འདོད་བྱུང་།

རང་གི་སེམས་ཤུགས་ཆེ་རུ་འགྲོ་སྐབས་ཆོས་ཀྱི་དག་སྣང་ཡང་དེ་བཞིན་ཆེ་རུ་འགྲོ་བ་བྱུང་སྟེ་སློབ་སྦྱོང་གི་རིམ་པ་རེ་རེ་བཞིན་རིམ་འཛེགས་བྱ་རྒྱུའི་གྲ་སྒྲིག་གིས་ལོ་བརྒྱད་ཙམ་ལ་སོན་སྐབས་སེམས་རྒྱུད་ལ་ཆོས་ལ་དད་གུས་ཀྱི་ནུས་ཤུགས་ཐོབ་པ་དེ་གསལ་པོ་དྲན་གྱི་འདུག །སྐབས་དེར་ཞི་བ་དང་། བདེ་བའི་སྣང་བ་ཆེན་པོ་བྱུང་། དེ་རྗེས་ཐོས་བསམ་གྱི་སྐབས་ཕལ་ཆེ་བར་རང་རྒྱུད་ལ་ཆོས་ཀྱི་བྲོ་བ་མྱོང་བཞིན་པའི་ཐོག་ཆོས་ལ་ཡིད་ཆེས་དང་། དད་པ་ཇེ་འཕེལ་དུ་སོང་སྟེ་ལམ་མ་ནོར་བ་དང་། ཁུངས་བཙན་ཤོས་དེ་ཡིན་པའི་ཡིད་ཆེས་བྱུང་།

ཉམས་མྱོང་རྣམས་གོམས་འདྲིས་བྱུང་སྟེ་ལོ་བཅོ་ལྔ་ཙམ་སླེབས་སྐབས་སངས་རྒྱས་བཅོམ་ལྡན་འདས་ཀྱི་བཀའ་དྲིན་རྗེས་སུ་དྲན་པའི་མོས་གུས་ཀྱི་སྣང་བ་འཆར་བ་མ་ཟད། རྒྱ་གར་འཕགས་ཡུལ་གྱི་མཁས་པ་རྣམས་ནས་བོད་ལ་ཟབ་མོའི་ཆོས་ཕངས་མེད་དུ་བསླབས་པ་དང་། དེ་རྣམས་བོད་ཀྱི་མཁས་པ་རྣམས་ཀྱིས་བོད་ཡིག་ལ་བསྒྱུར་ཏེ་ཉར་ཚགས་ཐུབ་པ། གཞན་ཡང་དགེ་བའི་བཤེས་གཉེན་གོང་མ་རྣམས་ཀྱི་བཀའ་དྲིན་དེ་རྣམས་གཞལ་མི་ནུས་པའི་བུ་ལོན་ཞིག་སྤྲོད་རྒྱུ་བསྡད་པ་ལྟ་བུར་གསབ་དཀའ་བ་རེད་བསམ་པ་བྱུང་།

དེ་ནས་བཟུངས་རང་དོན་གྱི་བསམ་པ་མིན་པར་གཞན་དོན་གྱི་བསམ་བློ་ཆེས་མང་པོ་བཏང་སྟེ་བྱམས་སྙིང་རྗེ་སྒོམ་ཚུལ་རྣམས་ཕྲན་བུ་ཤེས་རྟོགས་བྱུང་། ཆོས་ཀྱི་ཡིད་ཆེས་དེ་ཡར་རྒྱས་འགྲོ་སྐབས་གཞན་གྱི་རིག་གནས་དང་། ཆོས་ཀྱི་བགྲོ་གླེང་། བློ་འཛིན་བྱ་རྒྱུ། གཞན་ཡང་ཉམས་ལེན་བྱ་རྒྱུའི་རིགས་ཇེ་རྒྱས་སུ་འགྲོ་ཐུབ་པའི་སྤོབས་པ་ཆེན་པོ་བསྐྱེད་བྱུང་།

སྲིད་དོན་གྱི་འགན་ལེན་བྱ་དགོས་བྱུང་བས་མཁས་པ་གཞན་ལྟ་བུར་ཚེ་གཅིག་ལ་སངས་རྒྱས་ཐོབ་པའི་ཐོས་བསམ་སྒོམ་པ་གཤའ་མ་མུ་མཐུད་ཀྱིས་བྱེད་ཐུབ་མ་བྱུང་མོད། འོན་ཀྱང་ལོ་བཅུ་གསུམ་རིང་ཆོས་ཀྱི་སློབ་སྦྱོང་མི་དམན་ཙམ་བྱེད་ཐུབ་བྱུང་། ལོ་ཉི་ཤུ་རྩ་བཞི་སོན་སྐབས་གདན་ས་ཆེན་པོ་ཚོའི་སློབ་གཉེར་བ་རྣམས་ཀྱི་དབུས་སུ་ཆོས་ཀྱི་རྒྱུགས་ཐོག་མ་དེ་ཕུལ་བ་ཡིན།

ཆོས་ཀྱི་རྒྱུགས་སྤྲོད་འདིའི་སྐབས་གདན་ས་ཆེན་པོ་སོ་སོའི་མཁས་པ་མང་པོ་འདུས་པའི་དབུས་སུ་གཞུང་ཆེན་བཀའ་པོད་ལྔའི་བགྲོ་གླེང་བྱེད་དགོས་པ་དེའི་མཛད་སྒོ་དང་ལུགས་སྲོལ་དེ་རྒྱས་སྤྲོས་མེད་པའི་སྟབས་བདེ་པོ་ཞིག་ཡིན་ཀྱང་གཟི་བརྗིད་ཆེས་ཆེན་པོ་ཡོད་པ་ཞིག་སྟེ། དེའི་སྐབས་སློབ་གཉེར་མཁས་པ་མང་པོས་མི་རེ་རེས་གཞུང་ཆེན་ལྔའི་ཁོངས་ནས་རང་རང་བློ་འདོད་བཞིན་གདམ་ག་བྱས་ཏེ་རིམ་པ་བཞིན་དྲི་བ་བྱུང་སྐབས་སངས་རྒྱས་ཀྱིས་གསུངས་པའི་མདོའི་ནང་ཡོད་པ་དང་། རྒྱ་བོད་མཁས་པ་རྣམས་ཀྱིས་གསུངས་པ་བཅས་ཀྱི་དགོངས་དོན་དང་མ་འཛོལ་བའི་ལན་སྐབས་འཕྲལ་ངག་ཐོག་ནས་འདེབས་ཐུབ་པ་བྱེད་དགོས། དེ་སྐབས་ང་ལ་རྩོད་ཟླ་མཁས་པ་བཅོ་ལྔ་ཡོད་པ་མི་གསུམ་རེ་ནས་གཞུང་བཀའ་པོད་རེའི་ཐོག་ནས་དཀའ་གནད་ཚིག་བཟང་རིགས་འདྲི་རྩོད་བྱུང་སྐབས་དེ་དག་ལ་རེ་རེ་བཞིན་ལན་བཏབ་ནས་གཞུང་གི་དགོངས་དོན་འགལ་མེད་དུ་བཟུང་བ་དང་། དེ་རྗེས་མཁན་པོ་མཁས་པ་གཉིས་ལ་ཕར་རྟགས་བསལ་བཏང་སྟེ་གཞུང་དོན་གཏན་ལ་འབེབས་པ་བཅས་བྱེད་དགོས། རྩོད་གླེང་དེ་བྱེད་སྟངས་ལག་པས་ཐལ་མོ་བརྡབས་ཏེ་སེམས་ནས་དགག་བཞག་སྤོང་གསུམ་གྱི་ལུང་རིགས་ལུ་གུ་རྒྱུད་དུ་སྦྲེལ་བའི་རིག་རྩལ་ཤིན་ཏུ་བསྒྲིམ་དགོས་པ་ཡིན།

དེ་ནས་ལོ་ངོ་གཅིག་གི་རྗེས་ལ་ངས་ཆོས་ཀྱི་རྒྱུགས་མཐའ་མ་དེ་སྤྲད་པ་རེད། དེ་ནི་ལྷ་ས་སྨོན་ལམ་ཞེས་པ་ལོ་ལྟར་ཟླ་དང་པོའི་ནང་ཚོགས་པའི་ཆོ་འཕྲུལ་སྨོན་ལམ་ཆེན་མོའི་དུས་ཆེན་སྐབས་གདན་ས་མང་པོའི་མཁས་པ་དང་། དགེ་འདུན་སྟོང་ཕྲག་མང་པོ་འཛོམས་པའི་དབུས་སུ་སྔ་དགོང་དགུང་གསུམ་ལ་ཚོགས་ཐེངས་གསུམ་གྱི་རིང་བརྒལ་བརྟག་རྒྱུགས་སྤྲོད་བྱ་དགོས། སྔ་དྲོ་སློབ་གཉེར་བ་མཁས་པ་སུམ་ཅུ་ཙམ་ནས། པྲ་མ་ཎ་སྟེ། ཚད་མའི་སྐོར་རྟགས་བསལ་བཏང་བ་དང་། དགུང་ཚིགས་ལ་སློབ་གཉེར་བ་བཅོ་ལྔ་ནས། མདྷྱམ་ཀ་སྟེ། དབུ་མའི་སྐོར་དང་། པྲཛྙཱ་པ་ར་མི་ཏ་སྟེ། ཕར་ཕྱིན་གྱི་སྐོར། དགོང་དྲོ་མཁས་པ་སུམ་ཅུ་སོ་ལྔ་ནས། བི་ན་ཡ་སྟེ། དམ་པའི་ཆོས་འདུལ་བ་དང་། ཨ་བྷི་དྷརྨ་སྟེ། ཆོས་མངོན་པ་བཅས་ཀྱི་སྐོར་ལ་བརྒལ་བརྟག་རྩོད་པ་བྱས་ཤིང་། གདན་ས་མང་པོའི་མཁས་པ་ན་བཟའ་དམར་སེར་བཞེས་པ་བརྒྱ་ཕྲག་མང་པོ་དང་། དེའི་དབུས་སུ་ངའི་ཡོངས་འཛིན་རྣམ་གཉིས་ཀྱང་ཕེབས་ཡོད་ཅིང་། དེ་བཞིན་དགེ་འདུན་སྟོང་ཕྲག་མང་པོས་སྙན་གསན་ཏེ་བཞུགས་ཡོད་པ་རེད། དེ་སྐབས་གཞུང་དོན་དཀའ་གནད་ཆེ་ས་ཚོའི་སྐོར་ལ་ཧ་ཅང་བསམ་བློ་མང་པོ་གཏོང་དགོས་པ་དང་། དྲི་བ་ཚོར་ལན་ལམ་སེང་རྒྱག་དགོས་པའི་རྐྱེན་གྱིས་དཀའ་ངལ་ཆེན་པོ་བྱུང་ཞིང་། རྩོད་པ་དེ་ཚོ་ཆུ་ཚོད་མང་པོའི་བར་རྒྱག་དགོས་ཀྱང་། ངེད་རང་གི་སྣང་ངོར་ཡུད་ཙམ་ལ་རྫོགས་པ་ལྟ་བུ་བྱུང་།

དེ་ནས་སངས་རྒྱས་བཅོམ་ལྡན་འདས་ཀྱིས་ལེགས་པར་གསུངས་པའི་ཆོས་ལ་སློབ་སྦྱོང་ལོ་མང་པོ་བྱས་ཏེ་མཁས་པ་མང་པོའི་དབུས་སུ་རྒྱུགས་སྤྲོད་ཐུབ་པ་སོགས་ཀྱིས་དགའ་སྤྲོའི་སྤོབས་པ་ཆེན་པོ་སྐྱེས་བྱུང་། འོན་ཀྱང་སློབ་གཉེར་མུ་མཐུད་བྱས་ཀྱང་སངས་རྒྱས་ཀྱི་གོ་འཕང་མ་འཐོབ་ཀྱི་བར་དུ་ཆོས་ཀྱི་མཐའ་ཐུག་རྒྱུ་ཡོད་པ་མིན་སྙམ་པ་འདུག །ཆོས་ཀྱི་སློབ་སྦྱོང་བྱས་ནས་བཟུང་ངའི་བསམ་ཚུལ་བཏང་སྙོམས་ལྟ་བུར་གྱུར་ཞིང་། སྤྱིར་བཏང་རང་ཉིད་ལ་སྡུག་བསྔལ་གྱིས་ནོན་པའི་སྐབས་ཆོས་ཀྱི་ཆེ་བར་ཡིད་ཆེས་རྙེད་ཐུབ་པ་དང་། དཀའ་ཐུབ་ཀྱི་སྒོ་ནས་ཆོས་ཉམས་ལེན་བྱེད་མུས་ཤིག་ཡིན་ན་སྡུག་བསྔལ་གང་འདྲ་ཡིན་ཡང་ཆོས་ཀྱི་མཐུས་བཟོད་བསྲན་ཐུབ་ཀྱི་ཡོད་པ་འདྲ། ཆོས་ལ་ངེས་ཤེས་མེད་པའི་མི་ཞིག་ཡིན་ན་སྡུག་བསྔལ་གྱིས་ནོན་པའི་སྐབས་རང་ཉིད་ངལ་བ་སྨོས་མེད་ཐོག་གཞན་ལའང་སྡུག་བསྔལ་སྐྱེ་བའི་རྒྱུ་སྒྲུབ་ཅིང་། འགྲོ་བ་མིའི་རིགས་རྣམས་དང་། སྲོག་ཆགས་དུད་འགྲོ་ཚུན་རིས་མེད་སེམས་ཅན་ཚང་མར་དངོས་འབྲེལ་བརྩེ་སེམས་སྐྱེ་བ་ནི་ཆོས་ལ་ཉམས་ལེན་བྱས་ན་མ་གཏོགས་མི་འབྱུང་ཞིང་། ཆོས་ཞེས་མིང་ཐ་སྙད་གང་འདྲ་ཞིག་བཤད་ཀྱང་། རྩ་བ་སེམས་ལ་བདེ་བ་དང་། འགྲོ་བ་ཚང་མར་ཞི་བདེ་ཡོང་ཐབས་བྱེད་པ་དེ་རང་ཡིན། སེམས་ལ་བདེ་བ་མེད་ན་འཛམ་གླིང་ནང་རྒྱལ་ཁབ་ཕན་ཚུན་དང་། མི་གཞན་ཕན་ཚུན་བཅས་སུ་འབྲེལ་བ་གང་བྱས་ཀྱང་ཞི་བདེ་ཡོང་ཐུབ་པ་དཀའ།

ཆོས་ཀྱི་ཡིད་ཆེས་དང་། ང་ཏཱ་ལའི་བླ་མ་ཡིན་པའི་གནས་སྟངས་སྐོར་མདོར་བསྡུས་ཤིག་ཞུ་ན། ང་ཚོར་མི་འདོད་པའི་སྡུག་བསྔལ་བྱུང་བའི་སྐབས་སུ་ངས་གང་བྱས་པ་དང་། ངའི་མི་མང་གིས་གང་བྱས་རུང་ཆོས་ལ་ཡིད་ཆེས་ཡོད་པའི་བདེན་སྟོབས་ཀྱི་ནུས་ཤུགས་ཆེན་པོ་ཞིག་ངེས་པར་དུ་ཡོང་བ་ཡིན་ཀྱང་། ནང་པའི་ཆོས་ཀྱི་གནས་ལུགས་སྐོར་ཚིག་ཁ་ཤས་ཀྱི་ཐོག་ནས་གསལ་པོ་ཞུ་ཐུབ་པ་དཀའ་གཤིས། དེས་ན་ནང་པའི་ཆོས་ཀྱི་གནས་ལུགས་མ་མཁྱེན་པ་ཚོར་ངས་སྤྱིར་བཏང་ཙམ་མ་གཏོགས་བརྗོད་རྒྱུ་མིན།

ང་ཚོས་རྒྱུ་མཚན་ཁུངས་དག་གིས་ཡིད་ཆེས་བྱེད་བཞིན་པ་ནི། མི་དང་སྲོག་ཆགས་ཇི་འདྲ་ཞིག་ཤི་རུང་སླར་སྐྱེ་བ་ལེན་པ་དང་། སྐྱེ་བ་འདིར་ལེགས་ཉེས་བདེ་སྡུག་གང་འདྲ་བྱུང་བ་དེ་སྐྱེ་བ་སྔོན་མ་ལེགས་ཉེས་གང་བསགས་པའི་འབྲས་བུར་བརྟེན་ནས་བྱུང་ཞིང་། ད་ལྟའི་སྐྱེ་བ་འདི་གའི་ལས་གསོག་སྟངས་ཀྱིས་ཕྱི་མའི་བདེ་སྡུག་དེར་འགྱུར་བ་གང་ཡང་བཟོ་ཐུབ་པ་འདི་ལ་ལས་སམ། ཀརྨ། ཞེས་ཟེར། དེས་དུད་འགྲོ་ནས་མི་དང་། མི་ནས་དུད་འགྲོར་སྐྱེ་བ་སོགས་ཡོང་། སྡུག་ཀུན་ཞི་བའི་ཐར་པ་ཐོབ་དུས་འཁོར་བར་སྐྱེ་བའི་རྒྱུན་ཆད་པ་རེད། ནིརྦཱཎ། ཞེས་པ་ཐར་པ་ལའང་མཐོ་དམའ་རིམ་པ་མང་པོ་ཡོད་ཅིང་། དེའི་ནང་ནས་མཐོ་ཤོས་སངས་རྒྱས་ཀྱི་གོ་འཕང་ཡིན། སྐྱེ་བ་སྔ་ཕྱིར་ཡིད་ཆེས་བྱུང་ན་ཚང་མར་བྱམས་བརྩེའི་སེམས་སྐྱེ་ཐུབ། སྐྱེ་བ་སྔོན་མ་རྣམས་སུ་སེམས་ཅན་རྣམས་རང་གི་ཕ་མ་སྤུན་གྲོགས་སུ་མ་གྱུར་པ་འགའ་ཡང་མེད། དེས་དཀའ་ཐུབ་དང་། བཟོད་པ། སྦྱིན་པ། བྱམས་པ། སྙིང་རྗེ་བཅས་ཀྱང་འདྲེན་ཐུབ། སྤྲུལ་སྐུ་རྣམས་ནི་རིམ་པ་མཐོ་བ་སངས་རྒྱས་ཏེ། བུདྡྷ་དང་། རིམ་པ་དམའ་བ་བྱང་ཆུབ་སེམས་དཔའ་སྟེ། བོ་དྷི་སཏྭ། འདི་གཉིས་ལས་བྱུང་བ་ཡོད།

ཡང་ན། ཐར་པ་ཐོབ་པ་དང་། མ་ཐོབ་པའི་ཉན་རང་མི་སློབ་པ་དང་། སློབ་པ་ནས་ཀྱང་འབྱུང་སྲིད། སྤྲུལ་སྐུ་ཚོས་སེམས་ཅན་རྣམས་སངས་རྒྱས་ཀྱི་ས་ལ་འཁྲིད་མཁན་གྱི་རོགས་ལྟ་བུར་བརྟེན་སེམས་ཅན་རྣམས་ལ་ཕན་སེམས་ཀྱིས་སྐྱབས་རོགས་བྱེད་ཐུབ་ན། སྤྲུལ་སྐུ་རང་ཉིད་སངས་རྒྱས་ཀྱི་ས་འཐོབ་པར་ཡང་ཕན་ཐོགས་ཡོད། སངས་རྒྱས་ཚོས་སྤྲུལ་སྐུར་སྐྱེ་བ་བཞེས་པ་དེ་སེམས་ཅན་གཞན་ལ་མགོན་སྐྱབས་བྱེད་པའི་དོན་ཁོ་ན་མ་གཏོགས་མེད་ཅིང་། འཛམ་གླིང་ནང་སྐྱེ་བའི་དུས་ཚོད་སྐབས་སུ་བབས་ན་སངས་རྒྱས་ཚོ་སྐྱེ་བ་བཞེས་ཀྱི་རེད། དེ་ཡང་སངས་རྒྱས་ལོངས་སྐུ་རང་སྣང་གི་ཞིང་ཁམས་སོ་སོར་བཞུགས་ཏེ་དེའི་སྤྲུལ་པ་ཞིག་གིས་སྐྱེ་བ་འཛིན་པ། དཔེར་ན། ནམ་མཁའ་དྭངས་པོའི་དབྱིངས་ནས་ཟླ་བ་ནམ་མཁར་གནས་བཞིན་དུ་འབད་རྩོལ་མེད་པར་ས་སྟེང་ཆུ་སྣོད་དུ་མའི་ནང་དུ་ཅིག་ཅར་དུ་ཟླ་གཟུགས་སྣང་བ་བཞིན་སངས་རྒྱས་ཀྱིས་ཀྱང་ཞིང་ཁམས་དུ་མར་སྐྱེ་བ་མང་པོ་འཛིན་ཐུབ་པ་ཡིན། དེ་ལྟར་སྐྱེ་སྤྲུལ་དེ་ཚོས་སྐྱེ་བ་ཕྱི་མ་ཡུལ་གང་དུ་དུས་ཚོད་ཇི་འདྲར་སྐྱེ་བ་སོགས་ཚེ་འདི་གར་ཐག་གཅོད་བྱེད་ཐུབ་ཅིང་། སྐྱེ་སྤྲུལ་དེས་སྐྱེ་བ་སྔོན་མའི་གནས་ཚུལ་ཤེས་པ་ལ་བརྟེན་ནས་དེའི་སྐྱེ་བར་ངོས་འཛིན་བྱེད་པ་ཡིན།

ངས་ཕྲུག་གུའི་སྐབས་ནས་ཆོས་ཀྱི་སློབ་སྦྱོང་ལ་དཀའ་ངལ་ལྷུར་ལེན་བྱས་ཡོད་ཀྱང་། གུ་ཡངས་ནམ་ཡང་མེད་པ་མ་ཡིན། ལུང་པ་གཞན་གྱི་མི་འགའ་ཤས་ནས་ཏཱ་ལའི་བླ་མ་ཚོ་པོ་ཏཱ་ལའི་ཕོ་བྲང་ལ་བཙོན་པ་ནང་བཞིན་རེད་བརྗོད་ཀྱི་ཡོད་ཚོད། སློབ་སྦྱོང་བྱེད་དགོས་པའི་རྐྱེན་གྱིས་ཕྱི་བསྐྱོད་ཡང་ཡང་བྱེད་པའི་གོ་སྐབས་མེད་པ་དེ་བདེན་པ་ཡིན། འོན་ཀྱང་པོ་ཏཱ་ལ་དང་། ལྷ་སའི་གྲོང་ཁྱེར་གྱི་བར་ལ་ངའི་ནང་མི་ཚོར་ཁང་པ་ཞིག་བརྒྱབ་ཡོད་ཅིང་། དེ་ནས་ཉུང་ཤོས་ལ་ཟླ་རེའམ། ཡང་ན་བདུན་ཕྲག་དྲུག་ནང་དུ་འཕྲད་ཀྱི་ཡོད་པར་བརྟེན་ནང་མི་དང་ཡ་བྲལ་དུ་གྱུར་ཡོད་པ་མ་རེད།

པོ་ཏཱ་ལའམ། ནོར་བུ་གླིང་གར་ཉིན་ལྟར་དྲུང་ཇའི་མཛད་སྒོ་རེ་ཡོད་པ་དེར་ང་ཡང་ཡང་བསྐྱོད་སྐབས་ཕ་དམ་པ་ཡང་དེར་ཕེབས་པས་ཡང་ཡང་མཇལ་གྱི་ཡོད། ངའི་ཕ་དམ་པ་དེ་ཉིད་གནས་སྟངས་སྔོན་མ་དེ་འགྱུར་ཡང་ད་དུང་སྔར་བཞིན་རྟ་ལ་དགའ་པོ་ཡོད་པར་བརྟེན། ཁོང་སྔ་དྲོ་གསོལ་ཆས་མ་གནང་གོང་རྟ་ལ་ཆུ་ཆག་དང་། མཐུན་རྐྱེན་འཛོམས་པོའི་སྐབས་རྟར་ཤུགས་སླེབས་ཆེད་སྒོ་ང་སོགས་གནང་བར་ཕེབས་ཤིང་། ནོར་བུ་གླིང་གར་རྒྱལ་དབང་གོང་མའི་ཆིབས་ར་ཡོད་སྟབས་སྔོན་ལ་རྟར་གཟིགས་ཏེ། དེ་ནས་ངའི་སར་ཕེབས་ཀྱི་ཡོད་ཅེས་བརྗོད་ཆོག་པ་འདྲ།

ང་ལྷ་སར་སླེབས་ནས་ལོ་གཅིག་རྗེས་ངའི་གཅེན་པོ་བགྲེས་པ་དང་། གཅེན་མོ་བཅས་སྐུ་འབུམ་ནས་ལྷ་སར་ཕེབས་ཏེ་ང་ཚོ་ཚང་མ་མཉམ་འཛོམས་བྱུང་ཞིང་། དེ་རྗེས་ངའི་སྐྱེད་མར་གཅུང་མོ་ཞིག་དང་། དེ་རྗེས་བུ་ཞིག་བཅས་བཙས་པ་རེད། བུ་དེར་ངེད་ཚོ་ཚང་མས་བརྩེ་གདུང་བྱེད་ཀྱི་ཡོད། ངའི་འོག་གཅུང་པོ་ཞིག་བྱུང་སྟབས་ང་རང་དགའ་པོ་བྱུང་རུང་། དེ་ལོ་གཉིས་སོན་མཚམས་གྲོངས་སོང་བར་སེམས་སྐྱོ་པོ་བྱུང་། སྡུག་བསྔལ་དེ་འདྲ་ངའི་ཕ་མ་ཚོར་ཐེངས་མང་པོ་བྱུང་ཡོད་ཅིང་། གཅུང་པོ་དེ་གྲོངས་པའི་སྐབས་གནས་ཚུལ་ཡ་མཚན་ཞིག་བྱུང་སྟེ། བོད་ཀྱི་ལུགས་སྲོལ་ལ་ཕུང་པོ་བསྲེགས་སྦྱོར་སོགས་མ་བྱས་གོང་བླ་མ་དང་། རྩིས་པ་སོགས་ལ་གོ་བསྡུར་བྱེད་ཅིང་། སྐབས་རེ་ལྷ་ལའང་འདྲི་སྐོར་བྱེད་སྲོལ་ལྟར་བྱས་པར། དེ་སྐབས་ཁོང་ཚོས་ཕུང་པོ་དེ་མ་སྦས་པར་ཉར་ཚགས་བྱེད་འོས་ལ་སླར་ཡང་ཁང་པ་དེ་རང་ལ་སྐྱེ་བ་ལེན་གྱི་རེད་ཅེས་གསུངས་ནས་དེའི་ཁུངས་སྐྱེལ་ལ་ཕུང་པོའི་སྟེང་མར་གྱིས་རྟགས་ཤིག་བརྒྱབ་པ་རེད། དེ་རྗེས་ཨ་མ་ལགས་སུ་བུ་གཅིག་འཁྲུངས་སོང་བ་དེ་སྔོན་མའི་གཅུང་པོ་འདས་པ་དེའི་སྐྱེ་བ་ཡིན་པར་གྲགས་ཏེ། གང་གིས་ན། སྔོན་མའི་ཕུང་པོར་མར་གྱི་རྟགས་ཡོད་ས་དེར་ཤ་རྟགས་དཀར་པོ་ཞིག་ཡོད་འདུག་པ་སོགས་དེ་ནི་སླར་སྐྱེ་བ་བླངས་ཏེ་མི་ཚེ་གསར་པ་འགོ་བཙུགས་པ་རེད།

ནང་མིའི་དོན་གནད་དེ་ཚོའི་ནང་ལ་ངས་ཤེས་རྟོགས་ཕྲན་བུ་ཡོང་གི་ཡོད། ང་ཆུང་ཆུང་སྐབས་ནས་མི་རྒན་པ་དང་མཉམ་དུ་བསྡད་དེ་ཕྲུག་གུ་གཞན་གྱི་ཁྲོད་དང་། ཨ་མའི་སར་ཧ་ཅང་ཡུན་སྡོད་བྱ་རྒྱུ་མ་བྱུང་བས་སྤྱིར་བཏང་ཕྲུག་གུའི་གནས་ཚུལ་ཕྲན་བུ་མ་ཚང་བ་ཞིག་ཏན་ཏན་ཡོད་ཀྱི་རེད། མི་འགའ་ཤས་ནས་པོ་ཏཱ་ལ་ངའི་བཙོན་ཁང་ལྟ་བུར་མངོན་གྱི་ཡོད་སྲིད་ཀྱང་། པོ་ཏཱ་ལ་དེ་ནི་ཡངས་ཤིང་རྒྱ་ཆེ་བ་ཞིག་ཡོད་པས་འཛམ་གླིང་ནང་གི་ཁང་པ་ཆེ་ཤོས་ཤིག་ཡིན་པར་བརྗོད་ཀྱི་ཡོད་སྐད་འདུག །ལོ་མང་རིང་དེ་ནང་བསྡད་ཀྱང་གསང་བའི་ཁང་པ་ཚང་མ་ཤེས་མི་ཐུབ། ཁང་པ་དེ་རི་ཞིག་གི་རྩེར་ཆགས་ཡོད་དེ། དེ་རང་གྲོང་ཁྱེར་ལྟ་བུ་ཞིག་ཡོད། དེ་ནི་ལོ་ ༡༣༠༠ སྔོན་བོད་ཀྱི་རྒྱལ་པོ་སྲོང་བཙན་སྒམ་པོས་སྒོམ་སྒྲུབ་གནང་ཡུལ་དུ་བཞེངས་པར། ཡེ་ཤུའི་དུས་རབས་བཅུ་བདུན་པའི་ནང་ལ་ཏཱ་ལའི་བླ་མ་སྐུ་ཕྲེང་ལྔ་པས་རྒྱ་བསྐྱེད་གནང་བ་རེད། དེའི་དཀྱིལ་དུ་ཐོག་བརྩེགས་བཅུ་གསུམ་ཙམ་ཡོད་པ་དེ་རྣམས་ཁོང་གི་བཀའ་དང་བསྟུན་ཏེ་བཞེངས་ཤིང་། ཐོག་བརྩེགས་གཉིས་ཙམ་སླེབས་སྐབས་ཁོང་དགོངས་པ་རྫོགས་འདུག །སྐུ་ཚེའི་འདུ་བྱེད་དོར་བའི་དུས་སུ་བབས་པ་མཁྱེན་ཏེ། ཁོང་གིས་སྡེ་སྲིད་ལ་༸རྒྱལ་དབང་རང་ཉིད་མེད་པ་གཞན་ནས་ཤེས་ཚེ་བཞེངས་བསྐྲུན་གྱི་ལས་ཀར་སད་རྐྱེན་བྱེད་རྒྱུར་རེ་ཞིག་གསང་བ་བྱ་དགོས་གསུངས་པ་ལྟར། སྡེ་སྲིད་ནས་ཏཱ་ལའི་བླ་མ་འདྲ་བའི་དགེ་འདུན་པ་ཞིག་བཙལ་ཏེ་ལོ་བཅོ་ལྔ་རིང་གསང་བ་བྱས་ཤིང་། ཁོང་གིས་ཡང་སྲིད་མྱུར་བྱོན་ཆེད་རྩིག་རྡོ་ཞིག་གི་སྟེང་དུ་སྨོན་ལམ་བྲིས་བརྐོས་བྱས་པ་དེ་དེང་སང་ཡང་ཐོག་བརྩེགས་གཉིས་པའི་ཐད་མཐོང་རྒྱུ་ཡོད་པ་རེད།

པོ་ཏཱ་ལའི་དབུས་སུ་ཚོགས་ཁང་དང་། མཛད་སྒོ་ཚུགས་ས་རྒྱ་ཆེ་ལ། གཞན་ཡང་ལྷ་ཁང་སུམ་ཅུ་སོ་ལྔ་ཙམ་ཡོད་པ་དེ་ཚོར་བརྐོས་དང་། ཚོན་རིས་སོགས་ཧ་ཅང་མཛེས་ཤིང་བརྗིད་ཆགས་པོ་ཡོད། དེ་ཚོའི་ནང་ཏཱ་ལའི་བླ་མ་སྐུ་ཕྲེང་བརྒྱད་ཀྱི་སྐུ་གདུང་བཞུགས་ཡུལ་གསེར་གྱི་མཆོད་རྟེན། རྡོ་རྩ་ཆེན་རིགས་ཀྱི་ཕྲ་རྒྱན་ཅན་མཐོ་ཚད་ཕུ་ཁྲུ་སུམ་ཅུ་ཙམ་བྱས་པ་ཡོད། པོ་ཏཱ་ལའི་ནུབ་ངོས་རྣམས་རྗེས་སུ་རྒྱ་བསྐྱེད་བྱས་པ་སྟེ། དེའི་ནང་གྲྭ་པ་བརྒྱ་དང་བདུན་ཅུ་དོན་ལྔ་ཙམ་ཡོད། ཤར་རྒྱུད་དུ་གཞུང་གི་ལས་ཁུངས་ཁག་དང་། སེར་མོ་བའི་དཔོན་རིགས་ཀྱི་སློབ་གྲྭ་ཁང་། ཚོགས་འདུ་ཆེན་མོ་བཅས་ཀྱི་ཚུགས་ཡུལ་དང་། གྲོང་ཁྱེར་ནས་མཐོ་ཚད་ཕུ་ཁྲུ་བཞི་བརྒྱ་ཡོད་པའི་རྩེར་ཡིག་ཚང་གི་སྟེང་ང་སྡོད་ས་ཁང་མིག་བཞི་ཡོད། རྒྱུན་དུ་སྡོད་ས་དེར་ཆེ་ཆུང་ཕུ་ཁྲུ་གྲུ་བཞི་ཉི་ཤུ་རྩ་ལྔ་ཙམ་ཡོད་ཅིང་། དེའི་རྩིག་ལོགས་སུ་སྐུ་ཕྲེང་ལྔ་པའི་མཛད་པ་རྣམས་ཚོན་མདངས་ཀྱིས་རི་མོ་ཤིན་ཏུ་ཞིབ་པར་བྲིས་ཏེ་གཟུགས་བརྙན་རྣམས་ཆེ་ཆུང་ཨིན་ཅི་གཅིག་རེ་ཙམ་ལས་མེད་ཀྱང་གསལ་ཞིང་ཉམས་ཐོན་པོ་ཡོད་པས། ངེད་རང་དཔེ་ཆ་སོགས་བཀླགས་ཏེ་ཐང་ཆད་པའི་སྐབས་རྩིག་ལོགས་ཀྱི་རི་མོ་རྣམས་ལ་ཡང་ཡང་ལྟ་ཞིབ་བྱེད་ཀྱི་ཡོད།

པོ་ཏཱ་ལ་དེ་ཡིག་ཚང་། ལྷ་ཁང་། སློབ་གྲྭ། སྡོད་ས་བཅས་ཡིན་པ་མ་ཟད། མཛོད་ཆེན་པོ་ཞིག་ཀྱང་རེད། དེའི་ནང་བྲིས་ཐང་རིན་ཐང་བྲལ་བ་སྟོང་ཕྲག་མང་པོ་ཡོད་ཅིང་། ཐང་ཁ་འགའ་ཤས་ལོ་སྟོང་ཕྲག་ལྷག་ཙམ་སོང་བའང་ཡོད། སྔར་ལོ་སྟོང་ཕྲག་གཉིས་ཙམ་གྱི་དུས་ལ་བོད་ཀྱི་རྒྱལ་པོ་ཚོར་རྒྱ་ནག་དང་། སོག་པོའི་གོང་མ་རྣམས་ཀྱིས་འབུལ་བར་ཕུལ་བའི་དངོས་རིགས་རྣམས་དང་། ཏཱ་ལའི་བླ་མ་གོང་མ་རྣམས་ཀྱི་སྐུ་ཆས། བོད་ཀྱི་རྒྱལ་རབས་རིམ་པའི་གོ་མཚོན་གྱི་རིགས་སོགས་ཡོད་པའི་གན་མཛོད་ཀྱང་ཡོད། དཔེ་མཛོད་ཁང་རྣམས་ཀྱི་ནང་བོད་ཀྱི་ཆོས་དང་། ཤེས་རིག་གི་ལོ་རྒྱུས་དཔེ་ཆ་པོད་སྟོང་ཕྲག་བདུན་ཙམ་ཡོད། པོད་འགའ་ཤས་ལ་པའོན་བརྒྱད་ཅུ་ཙམ་གྱི་ལྗིད་ཚད་ཡོད། རྒྱ་གར་ནས་ལོ་སྟོང་ཕྲག་གོང་འཁུར་ཡོང་བ་ཤིང་གི་ལོ་མའི་ཐོག་བྲིས་པའི་དཔེ་ཆ་ཡང་མང་པོ་ཡོད། པོད་སྟོང་ཕྲག་གཉིས་ཙམ་ནི་རིན་ཆེན་སྣ་བདུན་གྱིས་བྲིས་པ་ཡིན།

པོ་ཏཱ་ལའི་འོག་ཏུ་གཞུང་ནས་དགོན་པ་ཁག་དང་། དམག་མི། ལས་བྱེད་སོགས་ལ་སྤྲོད་བྱེད་ཇ། མར། སྣམ་རིགས་སོགས་ཀྱིས་གང་བའི་མཛོད་མང་པོ་ཡོད། ད་ཆ་པོ་ཏཱ་ལའི་ནང་ཡོད་པའི་བང་མཛོད་དེ་ཚོ་དེང་སྐབས་གང་འདྲ་བྱས་ཡོད་དམ་ངས་བརྗོད་ཤེས་ཀྱི་མི་འདུག་ཅིང་། པོ་ཏཱ་ལའི་ཤར་རྒྱུད་དུ་ཁྲིམས་འགལ་བྱས་པའི་བཙོན་པ་རིམ་པ་མཐོ་ཁག་འཇུག་སའི་བཙོན་ཁང་ཡོད་པ། དཔེར་ན། དེ་ལོན་ཌོན་གྱི་ཀྲ་བར་འདྲ་པོ་ཡོད། ཕྱོགས་བཞི་ལ་སྲུང་སྐྱོབ་ཀྱི་ཆེད་དུ་བསྐོར་བྱ་བའི་དམག་མི་ཚོ་སྡོད་ས་ཡོད། ཁང་པ་ཡངས་ཤིང་རྒྱ་ཆེ་བ་དེ་འདྲ་ཞིག་གི་ནང་དུ་ངས་སློབ་སྦྱོང་དང་། ཕྲུག་གུའི་སྐབས་ཀྱི་རྩེད་མོ་སོགས་བྱས་པ་ཡིན། ང་འཕྲུལ་འཁོར་རིགས་ལ་དགའ་པོ་ཡོད་ཀྱང་དེ་ཚོའི་གནས་ཚུལ་བརྗོད་མཁན་མེད། ང་ཆུང་ཆུང་སྐབས་འཕྲུལ་ཆས་ལ་དགའ་པོ་ཡོད་པ་ཤེས་མཁན་གྱི་མི་ཚོས་རྩེད་ཆས་གནམ་གྲུ་དང་། མོ་ཀྲོར། གྲུ་གཟིངས་སོགས་འབུལ་སྐུར་ཡོང་གི་ཡོད། འོན་ཀྱང་དེ་ཚོར་རྒྱུན་རིང་རྩེད་མོ་བརྩེས་པ་ཁོ་ནས་འདོད་པ་མ་ཁེངས་པར་རྩེད་ཆས་དེ་ཚོ་བཤིགས་ཏེ་ཇི་ལྟར་བཟོས་ཡོད་མེད་རྟོག་ཞིབ་བྱས་ཏེ་ཕལ་ཆེར་སླར་སྔར་བཞིན་སྒྲིག་ཐུབ་ཀྱི་ཡོད་ཀྱང་། སྐབས་སྐབས་ལ་རེ་ཟུང་ཆུད་ཟོས་སུའང་འགྲོ་བཞིན་འདུག །

ཕྱོགས་མཚུངས་མེ་ཀཱན་ནོ་ཞེས་པའི་རྩེད་ཆས་ཆ་ཚང་གཅིག་ཡོད་དེ། དེ་ནས་དངོས་གནས་པ་མིག་གིས་མ་མཐོང་གོང་རི་ལི་དང་། མོ་ཊ་སོགས་བཟོ་ཡི་ཡོད། རྗེས་སུ་གློག་བརྙན་སྟོན་བྱེད་རྙིང་པ་ལག་པས་བེད་སྤྱོད་བྱེད་རྒྱུ་ཞིག་ལག་འབྱོར་བྱུང་བ་དེ་བཤིགས་སྐབས་དེའི་ནང་ནས་གློག་གི་ལས་ཀའི་གནས་ཚུལ་ཞིག་རྙེད་པ་དེ་ནས་གློག་བཞུའི་གནད་ཐོག་མར་ཤེས་བྱུང་། དེ་ལ་གློག་སྐུད་སོགས་མང་པོ་ཡོད་པར་ཉམས་ཞིབ་བྱས་ཏེ་གནད་རྣམས་མ་ཤེས་བར་གཅིག་པུར་མགོ་འཁོར་ཏེ་སྡོད་ཀྱི་ཡོད། དེ་རྗེས་ཁོ་བོའི་ལག་འདོགས་ཆུ་ཚོད་ཅིག་བཤིགས་བསྒྲིགས་ཐུབ་བྱུང་། ཆུ་ཚོད་དེའི་གནད་ཚང་མ་བཤིགས་ནས་གང་འདྲ་བཟོས་མིན་བལྟ་ཞིབ་བྱས་ཏེ་སླར་བསྒྲིགས་པ་དེས་ད་དུང་སྐྱོན་མེད་འགྲོ་བཞིན་འདུག །

ལོ་གསར་སང་གནངས་ཚེས་རྒྱུའི་དེ་རིང་རྣམ་གྲྭ་ཚོས་ཆོས་ཕྱོགས་ཀྱི་དགུ་གཏོར་གར་འཆམས་ཤིག་རྒྱག་སྲོལ་ཡོད་ཅིང་། ལོ་འཁོར་ནང་དེ་མིན་ཆོས་ལུགས་ཀྱི་མཛད་སྒོ་མང་པོ་ཡོད། ལོ་གསར་དུས་ཆེན་ནམ་འཆར་ལ་པོ་ཏཱ་ལའི་ཡང་ཐོག་གི་རྩེར་སྔ་དྲོ་ཉི་མ་མ་ཤར་གོང་ཆོས་ཕྱོགས་ཀྱི་མཛད་སྒོ་ཞིག་ཡོད། དེ་སྐབས་གནམ་གཤིས་གྲང་མོ་ཡིན་སྟབས་མཛད་སྒོའི་གསོལ་ཇ་ཚ་པོ་དེ་མྱུར་དུ་འོང་འདོད་ཡོང་གི་ཡོད། དེ་འདྲ་དྲན་མཁན་ངེད་རང་གཅིག་པུ་མིན། པོ་ཏཱ་ལའི་ཕོ་བྲང་དེས་བོད་ཀྱི་ཤེས་རིག་དང་། ལག་རྩལ་གྱི་སྤུས་ཚད་ལྟ་བུར་ཁོ་བོ་སྤོབས་པ་སྐྱེད་ཀྱི་ཡོད།

དཔྱིད་དུས་ང་དང་ཡོངས་འཛིན་རྣམ་པ། མཚན་ཞབས་ཚོ། གཞུང་གི་ལས་ཁུངས་འགའ་ཤས་བཅས་དབྱར་དུས་ཀྱི་ཕོ་བྲང་ནོར་བུ་གླིང་གར་བསྐྱོད་དགོས། དེའི་སྐབས་ལྷ་སའི་མི་ཚང་མ་མཇལ་ཁར་ཡོང་གི་རེད། ནོར་བུ་གླིང་གར་འགྲོ་རྒྱུ་དེར་རྒྱུན་དུ་དགའ་པོ་ཡོད་ཅིང་། ནོར་བུ་གླིང་ག་ནི་ཕྲན་གྱི་ནང་ལྟ་བུ་ཡིན། ནོར་བུ་གླིང་ག་དེ་དག་ལྡུམ་ར་མཛེས་ཤིང་རྒྱ་ཆེ་བ་ལྕགས་རིས་བསྐོར་བའི་དབུས་སུ་ཕོ་བྲང་ཆུང་ངུ་དང་། ལྷ་ཁང་འགའ་ཤས་སོགས་ཡོད། འདི་ནི་དུས་རབས་བཅོ་བརྒྱད་པའི་ནང་ཏཱ་ལའི་བླ་མ་སྐུ་ཕྲེང་བདུན་པས་བཞེངས་བསྐྲུན་གནང་བ་རེད། དེ་ནས་བཟུང་ཏཱ་ལའི་བླ་མ་རིམ་པ་གཉིས་གསུམ་ནས་སོ་སོའི་བཞུགས་ས་ཕོ་བྲང་རེ་བཞེངས་གནང་མཛད་འདུག་ཅིང་། ངོས་ནས་ཀྱང་གཅིག་གསར་རྒྱག་བྱས། ས་ཡུལ་དེ་དག་ཐོག་མར་འདེམས་མཁན་དེས་ས་གནས་ལེགས་པོ་ཞིག་གདམས་པ་གནང་འདུག །དེ་ཁུལ་དུ་ལ་ཕུག་ལྗིད་ལ་པའོན་ཉི་ཤུ་ཡོད་པ་དང་། ལན་འཁོར་པད་ཚལ་འཁོར་རྒྱ་ལག་པ་གཉིས་ཀྱིས་མ་འདུམ་ཙམ་སྐྱེད་ཀྱི་ཡོད། དེ་བཞིན་ཐང་ཤིང་དང་། སྦྱར་བ། ལྕང་མ། ཤུག་པ་སོགས་ཤིང་སྣ་དང་། མེ་ཏོག་རིགས་མི་འདྲ་བ་མང་པོ། ཀུ་ཤུ། ལི། ཁམ་བུ། སྟར་ཁ། མངར་ཁམ་བཅས་ཀྱི་སྡོང་པོ་མང་པོ་ཡོད། ང་སྡོད་སྐབས་སུའང་སིའུའི་སྡོང་པོ་བཏབ་པ་ཡིན།

ངེད་རང་གི་སློབ་སྦྱོང་གི་བར་སེང་ལ་མེ་ཏོག་དང་། ཤིང་འབྲས་སྡོང་པོ། གཞན་ཡང་གླ་བ་དང་། རྨ་བྱ་སོགས་ཀྱི་གསེབ་ལ་ཕར་ཚུར་རྒྱུགས་ཀྱི་ཡོད། ཆུ་རྫིང་མཚེའུ་ཞིག་ཡོད་པ་དེའི་ཁར་རྩེད་མོ་རྩེ་སྐབས་ཐེངས་གཉིས་ཙམ་ལྷུང་གྲབས་བྱུང་མྱོང་། མཚེའུ་དེའི་ནང་ཉ་མང་པོ་ཡོད་པ་དེ་ཚོར་ངས་ལྟོ་ཟས་སེྟར་གྱི་ཡོད་སྟབས་དེ་ཚོས་ངེད་རང་གི་རྡོག་སྒྲ་ཐོས་པ་ཙམ་གྱིས་ཆུ་ཁར་ཐོན་ཡོང་གི་ཡོད། དེ་ཚོའི་སྐོར་ལ་ཁོ་བོ་གཅིག་པུར་བསམ་མནོ་གཏོང་སྐབས་ཉ་དེ་ཚོས་སྤྱང་པོ་མ་བྱས་པར་རྒྱ་དམག་གི་རྡོག་སྒྲ་ཐོས་སྐབས་ཡར་ཐོན་ཡོང་གི་མེད་དམ་བསམ་གྱི་འདུག །གལ་སྲིད་ཉ་ཚོས་དོན་ཡོད་ན་རྒྱ་མིས་ཉ་རྣམས་འཛིན་ཟོས་ཡོད་ལས་ཆེ་ངེས། ནོར་བུ་གླིང་གར་གློག་གི་ཨ་མ་ཞིག་ཡོད་པ་དེར་ཡང་ཡང་སྐྱོན་ཤོར་གྱི་ཡོད་པ་དེ་ལ་ཁག་འདོགས་བྱས་ཏེ་ཡང་ཡང་བཤིགས་ཀྱི་ཡོད། འཕྲུལ་འཁོར་ཡོ་ཆས་དེས་འཁོར་ལོའི་ནང་ལས་ཀ་བྱེད་སྟངས་དང་། དེས་ལྕགས་ཁབ་ལེན་གྱི་ནུས་པ་ཇི་ལྟར་བཟོས་པ་ཤེས་རྟོགས་བྱུང་། དེ་ལ་སྐྱོན་ཤོར་སྐབས་ངས་ཡང་ཡང་བཟོ་ཐུབ་ཀྱི་ཡོད།

ངས་རིག་པ་དེ་ལྷ་སར་ཡོད་པའི་མོ་ཊོར་རྙིང་པ་གསུམ་པོ་དེ་ལ་བེད་སྤྱོད་བྱས་པ་ཡིན། སྤྱི་ལོ་ ༡༩༢༧ ནང་ཐོན་པའི་སྦས་བྷིའི་ཨོ་སི་ཀྲན་ཟེར་བའི་མོ་ཊོར་གཉིས་ནས་གཅིག་ཚོས་གཞི་སྔོན་པོ་དང་། གཅིག་དམར་སེར་ཡིན་ཞིང་། ཡང་། སྤྱི་ལོ་ ༡༩༣༡ ནང་ཐོན་པའི་ཌའོ་ཇོ་ཟེར་བའི་མོ་ཊོར་ལི་ཧང་ཆེན་པོ་གཅིག་ཡོད་པ་དེ་ཚོ་སྐུ་གོང་མ་ལ་འབུལ་མཁན་བྱུང་ཞིང་། དེ་རྣམས་ཧི་མ་ལ་ཡའི་སྒང་ལ་བཤིགས་ཏེ་འཁྱེར་ཡོང་ནས་ནོར་གླིང་དུ་བསྒྲིགས་པ་རེད། འོན་ཀྱང་སྐུ་གོང་མ་སྐུ་གཤེགས་རྗེས་དེ་དག་བེད་སྤྱོད་མ་བྱུང་བར་ལོ་མང་བཞག་སྟབས་བཙའ་བརྒྱབ་འདུག །དེ་ཚོ་གཏོང་ཐུབ་པ་བཟོ་འདོད་ཆེན་པོ་བྱུང་སྟབས་རྒྱ་གར་ལ་མོ་ཊོར་སློབ་སྦྱོང་བྱེད་མྱོང་བའི་མི་གཞོན་པ་ཞིག་རྙེད་བྱུང་བ་དེས་རོགས་བྱས་ཏེ་ཌའོ་ཇོ་དེ་དང་། ཨོ་སི་ཀྲོན་དེ་གཉིས་འགྲོ་ཐུབ་པ་བཟོས་པ་ཡིན། དུས་སྐབས་དེ་ཚོ་ང་རང་དགའ་པོའི་གནས་ཚུལ་ཞིག་རེད། ཕྱི་རྒྱལ་གྱི་གནས་ཚུལ་ཤེས་འདོད་ཆེན་པོ་ཡོད་མོད། ཕལ་ཆེ་བར་འདོད་པ་ཁེངས་ཐབས་མ་བྱུང་།

དེ་བཞིན་ས་ཁྲ་ཞིག་ཡོད་པ་དེ་ལ་ཡང་ཡང་དོ་སྣང་གིས་བལྟས་ཏེ་ཐག་རིང་གི་ཡུལ་དེ་ཚོའི་ནང་མི་ཚེ་སྐྱེལ་སྟངས་ཇི་འདྲ་ཞིག་ཡོད་དམ་སྙམ་ཡང་། ལུང་པ་དེ་ཚོ་མཐོང་མྱོང་བའི་མི་སུ་ཞིག་ཀྱང་ཐད་ཀར་འབྲེལ་གཏུགས་མེད། དེ་ནས་ངས་དེབ་ཐོག་ནས་དབྱིན་ཇི་རང་སྦྱོང་འགོ་བཙུགས་པ་ཡིན། ང་ཚོའི་ཁྱིམ་མཚེས་རྒྱལ་ཁབ་འབྲེལ་བ་ཉེ་པོ་ཡོད་པ་ནི་དབྱིན་ཇི་རེད། འཛམ་གླིང་དམག་ཆེན་གཉིས་པ་ང་ལྷ་སར་ཡོང་བའི་ལོ་དེར་བྱུང་བ་དེའི་གནས་ཚུལ་ཀ་སྦུག་བོད་ཡིག་གསར་ཤོག་ཏུ་བཀོད་པ་ཐོག་མར་དགེ་རྒན་ནས་ཀློག་གནང་གི་ཡོད་ཀྱང་། དམག་ཐག་མ་ཆོད་གོང་དུ་ང་རང་ནས་ཀློག་ཐུབ་ཀྱི་ཡོད། འོན་ཀྱང་འཛམ་གླིང་གི་གནས་ཚུལ་དེ་ཚོས་བོད་ལ་ཕན་གནོད་དང་འབྲེལ་བ་ཉུང་ཉུང་ཞིག་མ་གཏོགས་ཡོང་གི་ཡོད་པ་མིན་ཅིང་། ཇོ་མོ་གླང་མ་ལ་དབྱིན་ཇིས་འཛེགས་ཐབས་བྱས་པ་ལྟར་བོད་མིས་འཛེགས་ཐབས་བྱས་ཡོད་མེད་སྐབས་ཤིག་ཏུ་དྲི་བརྩད་བྱེད་མཁན་བྱུང་ཡང་། དེ་སྐོར་ཇི་བྱས་བརྗོད་མ་ཤེས། བོད་མི་ཚོས་རྒྱུན་དུ་ལ་མང་པོ་རྒྱག་དགོས་པ་ལྟར་ངེས་པར་འཛེགས་དགོས་འདྲ་བྱུང་ན་མ་གཏོགས་དེ་མིན་འཛེགས་ཀྱི་མ་རེད། ལྷ་སའི་མི་ཚོ་ནས་སྤྲོ་སེང་གི་ཆེད་དུ་རི་ལ་འཛེགས་ཏེ་རི་རྩེར་བསངས་གཏོང་བ་དང་། སྨོན་ལམ་འདེབས་པ་སོགས་བྱས་ཡོང་ཞིང་། སྤྲོ་སེང་དེ་འདྲ་བྱེད་རྒྱུར་ཕྲན་ཡང་དགའ་པོ་ཡོད།

སྤྱིར་བཏང་བརྗོད་ན། ང་ཕྲུག་གུའི་སྐབས་སྐྱིད་པོ་མེད་པ་མ་ཡིན། དགེ་རྒན་རྣམས་ཀྱིས་ང་ལ་བྱམས་སྐྱོང་གནང་བ་དེ་དུས་རྒྱུན་དུ་སྙིང་བཅངས་བྱེད་འོས་པ་མ་ཟད། ཁོང་ཚོས་ཆོས་ཀྱི་སློབ་སྟོན་གནང་བ་དེས་བློ་སྤོབས་དང་། དགའ་བདེ་ཟད་མི་ཤེས་པ་ཐོབ་བྱུང་ཞིང་། དོན་གནད་གཞན་དག་ཤེས་འདོད་བྱས་པ་ལའང་ཁོ་བོའི་འདོད་པ་ཁེངས་ཐབས་གང་གཟབ་གནང་ཡོད། ལོ་ན་གང་མཚམས་སོན་སྐབས་འཛམ་གླིང་གི་གནས་ཚུལ་ཕལ་ཆེར་སྔར་མི་ཤེས་པ་ཤེས་རྟོགས་བྱུང་། སྐབས་དེ་འདྲའི་ངང་རང་ལོ་བཅུ་དྲུག་སོན་ཅིང་། རྒྱ་དམར་གྱིས་ང་ཚོའི་ཡུལ་དུ་བཙན་འཛུལ་བྱེད་པའི་དུས་སྐབས་དེར་ངའི་ཡུལ་གྱི་འགོ་འཁྲིད་བྱེད་བཅུག་པ་རེད།། །།

ལེའུ་གསུམ་པ། ཡིད་ཀྱི་བདེ་བ།

༄༅། །བོད་དུ་སྡུག་བསྔལ་ཅན་གྱི་གནས་ཚུལ་མ་བརྗོད་གོང་བོད་མི་ཚོ་བདེ་སྐྱིད་ཀྱི་འཚོ་བར་ཇི་ལྟར་སྤྱོད་ཚུལ་བརྗོད་རྒྱུ་ཡིན།

བོད་ཐག་ཉེའི་ཁྱིམ་མཚེས་རྒྱལ་ཁབ་མང་པོ་ཡོད། ཤར་དང་བྱང་ལ་རྒྱ་ནག་དང་སོག་པོ། ཤར་ཏུར་ཀི་སི་ཐན་བཅས་ཡོད། རྒྱ་གར། འབར་མ། བལ་ཡུལ། འབྲས་འབྲུག་བཅས་བོད་ཀྱི་ལྷོ་ཕྱོགས་སུ་ཡོད། ནུབ་ཕྱོགས་སུ་པ་ཀི་སི་ཐན་དང་། ཨཕ་གྷནི་སི་ཏན། ཨུ་རུ་སུ་བཅས་ཀྱང་ཐག་ཉེ་ཡོད་པ་རེད། དུས་རབས་མང་པོའི་རིང་ཁྱིམ་མཚེས་རྒྱལ་ཁབ་དེ་ཚོའི་ཁོངས་ནས་མང་པོ་དང་འབྲེལ་བ་བྱུང་ཞིང་། ལྷག་པར་རྒྱ་གར་དང་ཆོས་ཀྱི་འབྲེལ་བ་ཆེན་པོ་བྱུང་ཡོད་པ་མ་ཟད། ངེད་ཅག་གི་ཡི་གེ་འདི་ཡང་ཁུངས་རྒྱ་གར་ནས་བྱུང་བ་སྟེ། ནང་པའི་ཆོས་བོད་དུ་དར་སྐབས་བོད་དུ་ཡི་གེ་མེད་པར་བརྟེན་ཆོས་རྣམས་བོད་མིས་ཤེས་རྟོགས་ཐུབ་པའི་དོན་དུ་བོད་སྐད་ཀྱི་ཡི་གེ་ཞིག་དགོས་པ་བྱུང་སྟེ། རྒྱ་གར་གྱི་ཡི་གེར་དཔེ་བླངས་ཏེ་བཟོས། རྒྱ་ནག་དང་། སོག་པོ་གཉིས་སུ་ཡང་ཆོས་སྲིད་ཀྱི་འབྲེལ་བ་བྱུང་། སྔ་དུས་པར་ཤ་དང་། ཤར་ཏུར་ཀི་སི་ཐན་ལ་ཡང་འབྲེལ་བ་ཤུགས་ཆེ་བྱུང་སྟེ་དུས་ད་ལྟ་ཡང་པར་ཤ་དང་བོད་ཀྱི་ཆས་གོས་རྣམ་པ་འདྲ་བ་ཡང་ཡོད་འདུག །

ཉེ་བའི་ལོ་རྒྱུས་ནང་དུས་རབས་ཉི་ཤུ་པའི་འགོ་སྟོད་དུ་རུ་སུ་དང་། དབྱིན་ཇིར་སྲིད་དོན་གྱི་འབྲེལ་བ་བྱུང་། ཁྱིམ་མཚེས་རྒྱལ་ཁབ་ཚོར་འབྲེལ་བ་དེ་ལྟར་བྱུང་ན་ཡང་། བོད་ཀྱི་མི་རིགས་ནི་མི་རིགས་གཞན་དང་མི་འདྲ་བའི་ཐ་དད་ཅིག་རེད། ང་ཚོའི་གཟུགས་དབྱིབས། སྐད་ཡིག །ལུགས་སྲོལ་བཅས་ཁྱིམ་མཚེས་སུ་དང་མི་འདྲ་བའི་ཐ་དད་ཡིན་ཞིང་། དེ་བཞིན་རིགས་དང་། གཤིས་ལུགས་ཀྱང་ང་ཚོའི་ཉེ་སྐོར་གྱི་ཨེ་ཤ་ཡའི་མི་རིགས་སུ་དང་ཡང་འབྲེལ་མེད་ཐ་དད་ཅིག་རེད། ཉེ་དུས་བོད་ཀྱི་རྣམ་པ་ཤེས་རྟོགས་ཆེ་ཤོས་ནི། ཆེད་དུ་སུར་ཡང་འབྲེལ་བ་མ་བྱས་པར་གཅིག་པུར་སྡོད་པའི་རྣམ་འགྱུར་འཛིན་པ་དེ་རེད། འཛམ་གླིང་ནང་ལྷ་སར་འགྲོ་བསྐྱོད་མི་ཆོག་པའི་གྲོང་ཁྱེར་ཞེས་མིང་འབོད་ཀྱང་བྱེད་ཀྱི་ཡོད་འདུག །འཛམ་གླིང་དང་འབྲེལ་མེད་ཟུར་སྡོད་བྱེད་པ་ལ་རྒྱུ་མཚན་གཉིས་ཡོད། དང་པོ་ནི། ཚང་མས་ཤེས་གསལ་ལྟར་རང་བྱུང་ཡུལ་གྱི་ཆགས་སྟངས་ཁོ་ན་ཐ་དད་རེད། ལོ་མང་པོའི་གོང་དུས་སུ་རྒྱ་གར་དང་། བལ་ཡུལ་ས་མཚམས་ནས་ཧི་མཱ་ལ་ཡའི་རི་རྒྱུད་བརྒལ་ཏེ་ལྷ་ས་བར་འགྲོ་སྐབས་ཟླ་བ་གཉིས་ཙམ་འགོར་གྱི་ཡོད་པ་དང་། དེ་ཡང་ལོ་རེའི་ནང་དུས་སྐབས་མང་བ་རི་ལམ་འགག་གི་ཡོད་པ་རེད། བོད་དང་རྒྱ་ནག་གི་ས་མཚམས་ངའི་སྐྱེས་ཡུལ་ནས་ལྷ་ས་བར་གོང་ལས་ཀྱང་ས་ཐག་རིང་ཞིང་། ས་མཚམས་ཀྱི་ས་ཁུལ་དེ་དང་། རྒྱ་ནག་གི་མཚོ་མཐའ་གྲུ་རྫིང་བབ་ཚུགས་ཁག་གི་བར་ལ་མལ་ལེ་སྟོང་ཕྲག་ལྷག་ཡོད།

དེར་བརྟེན་ཁེ་གཙང་སྡོད་རྒྱུ་དེ་ང་ཚོའི་སེམས་ཀྱི་གཏིང་དུ་གནས་ཡོད། ཕྱི་རྒྱལ་མི་རིགས་གང་ཉུང་མ་གཏོགས་བོད་ནང་མ་བཏང་སྟབས་ད་དུང་ཁེ་གཙང་སྡོད་སྟངས་དེར་ཤུགས་སྣོན་བྱུང་འདུག །དེ་ལྟར་མི་གཏོང་བའི་རྒྱུ་མཚན་གཞན་ཞིག་ནི། རྒྱ་ནག་སོགས་དང་འཐབ་རྩོད་བྱུང་བའི་ཉམས་མྱོང་ཡོད་པ་དང་། སོ་སོའི་ཆོས་དང་ཤེས་རིག་གཅེས་སྲུང་གིས་ཞི་བདེའི་ཐོག་སྡོད་པ་ལས་གཞན་གྱི་འདོད་པ་གང་ཡང་ཡོད་པ་མ་རེད། ང་ཚོས་བསམ་པར་འཛམ་གླིང་ནས་ཟུར་ཐོན་ལོགས་སུ་བསྡད་ན་ཞི་བདེ་གཏན་གནས་ཡོང་གི་རེད་བསམ་གྱི་ཡོད་པ་རེད། སྲིད་བྱུས་དེ་ནི་ནོར་འཁྲུལ་ཅན་ཞིག་རེད་ཅེས་ངས་འཕྲལ་དུ་བརྗོད་རྒྱུ་ཡིན། ངའི་རེ་འདོད་ལ། མ་འོངས་པར་བོད་ཀྱི་རྒྱལ་སྒོ་རྒྱ་ཆེར་ཕྱེ་སྟེ་འཛམ་གླིང་གང་ས་ནས་ཕེབས་མཁན་ཚོར་དགའ་བསུ་ཞུ་རྒྱུ་ཡིན།

བོད་ནི་འཛམ་གླིང་ནང་ཆོས་དར་ཤོས་ཀྱི་ཡུལ་ཞིག་ཡིན་ལུགས་བརྗོད་པ་དེ་ངེས་གཏན་ཡིན་མིན་བརྗོད་མི་ཤེས་ཀྱང་། སྤྱིར་བཏང་བོད་མི་ཚོས་དངོས་པོའི་ལྟ་བ་ལས་ཆོས་ཀྱི་ལྟ་བ་གལ་ཆུང་བར་མི་འཛིན། བོད་ཀྱི་ཁྱད་ཆོས་ཆེ་ཤོས་དགོན་པ་ཧ་ཅང་མང་པོ་ཡོད་སྟབས། དགོན་པའི་གྲངས་འབོར་ངེས་གཏན་བརྗོད་པ་དཀའ། བོད་མིའི་གྲངས་འབོར་ནས་བརྒྱ་ཆ་བཅུ་ཙམ་གྲྭ་བཙུན་ཡིན་གྱི་རེད། དེར་བརྟེན་སྤྱི་ཚོགས་ཀྱི་ནང་རྣམ་པ་མི་འདྲ་བ་གཉིས་བྱུང་ཞིང་། ཆོས་སྲིད་གཉིས་ཀའི་དབང་ཆ་ཡོད་པ་ཏཱ་ལའི་བླ་མ་གཅིག་པུ་ཡིན། སྲིད་བློན་གཉིས་ཡོད་པའི་གཅིག་སེར་མོ་བ་དང་། གཅིག་སྐྱ་བོ་རེད། ཁོང་ཚོའི་འོག་གི་ལས་ཁུངས་ཕལ་ཆེ་བར་སེར་སྐྱ་ཟུང་འབྲེལ་ཡོད།

བཀའ་ཤག་ནང་རྣམ་ཀུན་འཐུས་མི་བཞི་ཡོད་པ་ནས་གཅིག་སེར་མོ་བ་དང་། གསུམ་སྐྱ་བོ་ཡིན། བཀའ་ཤག་གི་འོག་ཏུ་ཡིག་ཚང་དང་། རྩིས་ཁང་ལས་ཁུངས་གཉིས་ཡོད། ཏཱ་ལའི་བླ་མས་ཐད་ཀར་འགོ་འཁྲིད་བྱེད་པའི་ཡིག་ཚང་ལ་གཙོ་བོ་སེར་མོ་བ་བཞི་ཡོད་ཅིང་། ཁོང་ཚོས་ཆོས་ཕྱོགས་ཀྱི་ལས་དོན་འགན་འཁུར་བྱེད། རྩིས་ཁང་ངམ། ནོར་སྲིད་ལས་ཁུངས་དེར་སྐྱ་བོ་བཞི་ཡོད། ཁོང་ཚོས་ཆོས་དོན་མིན་པའི་ལས་དོན་རྣམས་བྱེད་ཀྱི་རེད།

སྲིད་གཞུང་ཚང་མར་དགོས་པའི་ལས་ཁུངས། ཕྱི་སྲིད། སོ་ནམ། ཁྲལ་བསྡུ། སྦྲགས་ཏར། སྲུང་སྐྱོབ་བམ། དམག་སྒར་སོགས་ཡོད་ཅིང་། ལས་ཁུངས་སོ་སོར་འགོ་འཛིན་མི་གཉིས་གསུམ་རེ་ཡོད། ཁྲིམས་དཔོན་གཙོ་བོ་གཉིས་ཡོད། གྲོང་ཁྱེར་སོ་སོའི་ཁྲིམས་ཁང་ནང་ཁྲིམས་དཔོན་གཉིས་རེ་ཡོད།

བོད་ཀྱི་ཚོགས་ཆེན་ལ་ཚོགས་སྟངས་རིགས་གསུམ་ཡོད་ཅིང་། ཆུང་ཤོས་ནི་མུ་མཐུད་རྒྱུན་ཚོགས་ཡང་ཡང་བྱེད། དེའི་ནང་ཡིག་ཚང་རྩིས་ཁང་གི་དཔོན་རིགས་བརྒྱད་དང་། དེ་མིན་མཐོ་རིམ་སྐྱ་བོའི་མི་སྣ། ལྷ་སའི་ཉེ་སྐོར་དགོན་ཆེན་གསུམ་གྱི་སྐུ་ཚབ་བཅས་ཁྱོན་མི་གྲངས་ཉི་ཤུ་ཙམ་ཡོད། ཚོགས་འདུ་འདིས་དཀའ་ངལ་རིགས་གོ་བསྡུར་བྱ་རྒྱུ་ཡོད་ཚེ་འཐུས་མི་སུམ་ཅུ་ལྷག་ཙམ་ཡོད་པའི་ཚོགས་འདུ་ཞིག་བསྡུ་སྐོང་བྱེད་ཐུབ། དཔེར་ན། ཏཱ་ལའི་བླ་མའི་ཡང་སྲིད་གཏན་འཁེལ་སོགས་དོན་གལ་ཆེན་པོའི་རིགས་ལ་འཐུས་མི་བཞི་བརྒྱ་ཙམ་ཡོད་པའི་ཚོགས་ཆེན་འཚོགས་དགོས་ཤིང་། ཚོགས་ཆེན་དེར་གཞུང་གི་དཔོན་རིགས་ལས་བྱེད་ཡོངས་རྫོགས་དང་། སྔར་སྲོལ་དཔོན་རིགས་མིན་པ་ཚོ་ཡང་ཡོང་གི་རེད།

ང་ཚོའི་སྤྱི་ཚོགས་ཀྱི་རྣམ་པ་ནི། དགོན་ཁག་ཚོ་ཕུད་པའི་ས་བདག་གྲལ་རིམ་གྱི་ལུགས་ལྟ་བུ་ཡིན་ཞིང་། གྲོང་གསེབ་པ་དང་། དཔོན་རིགས་ཚོའི་དབར་ལ་རྒྱུ་ནོར་དབུལ་ཕྱུག་གི་ཁྱད་ཆེན་པོ་ཡོད། དཔོན་རིགས་སུ་འཚུད་པ་ལ་དཀའ་ཚེགས་ཡོད་ཀྱང་ཡོང་མི་སྲིད་པ་མིན། དཔེར་ན། དམག་མི་ཞིག་ནས་བྱས་རྗེས་ཆེན་པོ་ཞིག་བྱུང་ན་དེ་ལ་གོ་མིང་དང་། ས་རྟེན་སྤྲོད་སྲོལ་ཡོད། དེ་གཉིས་ནི་མི་རྒྱུད་དུ་བདག་པའི་ལམ་སྲོལ་ཞིག་རེད། འོན་ཀྱང་ཕྱོགས་གཞན་ཞིག་ནས་དགོན་ཁག་གི་ལས་སྣེ་དང་། སེར་མོ་བའི་དཔོན་རིགས་ཚོའི་གོ་གནས་འགྲོ་སྟངས་ནི་དམངས་གཙོ་དང་མཐུན་པ་ཡིན། བུ་ཕྲུག་ཅིག་སྤྱི་ཚོགས་ཀྱི་གྲལ་རིམ་གང་འདྲ་ཞིག་ཡིན་ན་ཡང་དགོན་པར་ཞུགས་ཆོག་ཅིང་། དེའི་གོ་གནས་འཕར་ཚད་ནི་རང་ཉིད་ཀྱི་ཤེས་ཡོན་ཡར་རྒྱས་འགྲོ་སྟངས་ལ་རག་ལས། བླ་མ་ཆེ་ཁག་ཚོའི་སྐྱེ་སྲིད་འཛིན་སྟངས་དེ་དམངས་གཙོ་ཆ་མཐུན་ལྟ་བུ་ཡིན་ཞིང་། སྤྲུལ་སྐུ་ཚོ་ཕལ་ཆེར་མི་ཚང་དབུལ་པོའི་ནང་སྐྱེ་བ་དཔེར་ན། ཏཱ་ལའི་བླ་མ་སྐུ་ཕྲེང་བཅུ་གསུམ་པ་ལྟ་བུ་ཡིན། དེར་བརྟེན་ང་ལྟ་བུའི་ཁྱིམ་ཚང་དབུལ་པོ་ནས་ཡོང་བའི་རིགས་ཀྱང་ཆོས་ཕྱོགས་ནས་གནས་སྟངས་མཐོན་པོར་བགྲོད་ཐུབ་པ་རེད།

ངས་དངོས་ཡོད་ཀྱི་ལོ་རྒྱུས་ཤོད་སྐབས་མི་འདོད་བཞིན་དུ་འདས་ཚིག་བརྗོད་དགོས་བྱུང་ཞིང་། དེ་ནི་དེང་དུས་བོད་ནང་བཙན་འཛུལ་དྲག་པོ་ཞིག་བྱུང་ཡོད་སྟབས་དགོན་ཁག་ཚོ་སྔར་བཞིན་གནས་ཡོད་མེད་དང་། ཇི་ཙམ་རྩ་མེད་བཏང་བ་སོགས་བརྗོད་མི་ཐུབ་པས་ཡིན།

དགོན་ཁག་ནང་ཁོ་རང་ཚོའི་དགོས་མཁོ་བཟོ་མཁན་གྱི་གྲྭ་རིགས་ལག་ཤེས་པ་ཡོད་ཅིང་། འགའ་ཤས་ནས་ཚོང་འཁོས་ཀྱང་ཕྲན་བུ་བྱེད། དགོན་པ་འགའ་ཤས་ལ་མཆོད་གཞིས་ས་ཆ་ཆེན་པོ་ཡོད་ཅིང་། འགའ་ཤས་ལ་མ་རྩ་སྦྱོར་འཇགས་བྱེད་མཁན་ཡོད་པ་རྣམས་མ་འཛུགས་ཀྱིས་ཁེ་འབབ་ཡོང་ཐབས་བྱེད། ཁོང་ཚོར་སྒེར་ཁག་ནས་དད་འབུལ་ཞུ་མཁན་མང་པོ་ཡོང་། འགའ་ཤས་ནས་དངུལ་སྐྱེད་གཏོང་བྱེད་ཅིང་། རེ་ཟུང་ནས་ངའི་འདོད་བློར་མི་འབབ་པའི་ཁེ་སྐྱེད་ཆེན་པོ་ལེན་མཁན་ཡང་ཡོད། སྤྱིར་བཏང་ཁོང་ཚོའི་དཔལ་འབྱོར་འཚོ་བ་ལྡེང་ངེས་མེད་ཅིང་། མང་བ་ནི་འཚོ་ཐབས་གཞུང་ལ་བརྟེན་ཡོད་པ་རེད། རྒྱུ་མཚན་དེ་འདྲར་བརྟེན་པོ་ཏཱ་ལའི་མཛོད་དང་། གཞན་དག་མཛོད་ཁང་ནང་གཞུང་གི་འབྲུ། ཇ་མར། སྣུམ་རིགས་བཅས་གསོག་ཉར་བྱས་ཡོད་ཅིང་། དེ་ཚོའི་ཡོང་ཁུངས་ནི། རྫོང་གཞིས་ས་ཁུལ་སོ་སོའི་ཐོན་ཁུངས་ཁྲལ་འབབ་རེད།

ངས་དམག་མིའི་སྐོར་བརྗོད་ན། ང་ཚོར་དམག་མི་ཡོད་ཀྱང་མང་པོ་མེད། ལས་འགན་གཙོ་བོ་ནི་ས་མཚམས་སྲུང་སྐྱོབ་དང་། གཞུང་གི་བཀའ་འཁྲོལ་མེད་པའི་མི་རིགས་སྲུང་འགོག་ལྷ་ས་མིན་པའི་གྲོང་ཁྱེར་ཁག་གི་བསྐོར་བྱ་བའི་འགན་འཁུར་བཅས་བྱེད་པ་ཡིན། ལྷ་སའི་ནང་བསྐོར་བྱ་བ་ཟུར་དུ་ཡོད། མཛད་སྒོའི་རིགས་དང་། ང་ཕོ་བྲང་ནས་ཕན་ཚུན་འགྲོ་སྐབས་ལམ་ཟུར་དུ་གུས་འདུད་རུ་སྒྲིགས་བྱེད། དམག་མི་འདི་ཚོའི་ལོ་རྒྱུས་ནི་ཡ་མཚན་ཞིག་ཡོད།

ལོ་ལྔ་བཅུ་ཙམ་གྱི་གོང་ང་ཚོ་རྒྱ་ནག་དང་། རྩོད་རྙོག་བྱུང་སྐབས་རྗེ་སྐུ་གོང་མས་དམག་མི་རྣམས་དེང་དུས་དང་མཐུན་པ་བཟོ་ཆེད་ཕྱི་རྒྱལ་ནས་དགེ་རྒན་འགའ་ཤས་ཡུན་ཐུང་རིང་གླ་གླས་གནང་ཞིང་། དེ་ཡང་ཕྱི་རྒྱལ་ལུགས་སྲོལ་གང་ཞིག་ལེགས་པ་མ་རྟོགས་སྟབས་ཁག་གཅིག་ལ་ཨུ་རུ་སུ་དང་། ཁག་གཅིག་ལ་རི་པིན། ཁག་གཅིག་ལ་དབྱིན་ཇི་བཅས་ཀྱི་ལུགས་སྲོལ་སློབ་སྦྱོང་བྱས་པར་དབྱིན་ཇིའི་ལུགས་སྲོལ་དེ་འགྲིགས་ཤོས་བྱུང་སྟབས་བོད་དམག་རྣམས་དབྱིན་ཇིའི་ལུགས་ལྟར་སྒྲིག་འཛུགས་བྱས་པ་རེད། དབྱིན་ཇིའི་དགེ་རྒན་ཚོ་བོད་ནས་ཕྱིན་ཏེ་མི་ཐོག་གཅིག་མ་ཟིན་ཙམ་ཕྱིན་ཡོད་ཀྱང་། ༡༩༤༩ བར་དམག་རྩེད་ཀྱི་མིང་ཚིག་རྣམས་དབྱིན་སྐད་ཐོག་བེད་སྤྱོད་བྱེད་ཀྱི་ཡོད་ཅིང་། བོད་སྐད་ནང་དམག་རྩེད་ཀྱི་མིང་ཚིག་དེ་འདྲ་ཡོད་པ་མ་རེད། གཞས་ཚིག་ནང་ལམ་ཐག་རིང་པོ་ཟེར་བ་དང་། སྔར་གྱི་དུས། དཀོན་མཆོག་གིས་རྒྱལ་པོ་སྐྱོབས་ཤིག །ཅེས་པ་སོགས་ཡོད་པ་རེད། བོད་མི་ཚོས་གཞས་ཀྱི་ཚིག་ཙམ་ཤེས་མཁན་ཡོད་ཀྱང་བརྗོད་དོན་རྣམས་བརྗེད་དེ་རྒྱུན་རིང་ཕྱིན་པ་རེད།

བོད་དམག་ཚོར་དེང་དུས་དང་མཐུན་པའི་འཕྲུལ་ཆས་མཚོན་ཆ་བེད་སྤྱོད་བྱེད་རྒྱུའི་མཐུན་རྐྱེན་འཛོམས་པོ་མེད་པས། ཕྱི་རྒྱལ་གཞན་གྱིས་བཙན་འཛུལ་བྱས་ཚེ་ང་ཚོའི་ཡུལ་གྲུ་ཆེན་པོ་འདི་ལྟ་བུ་སྲུང་སྐྱོབ་བྱེད་རྒྱུར་དམག་དཔུང་ཆེས་ཆུང་སྐྱོན་ཡོད་པ་རེད། འོན་ཀྱང་དམག་མི་འདི་རྣམས་རྙིང་ཧྲུལ་ཁུངས་མེད་རེད་བསམ་གྱི་མེད། སོ་སོའི་ལས་འགན་བྱིངས་ལེགས་བསྒྲུབས་ཐུབ་པ་མ་ཟད། ཁོང་ཚོ་དཔའ་མཛངས་དང་ལྡན་པ་ཡོད་པ་རེད།

ངའི་བསམ་པར་ཕྱི་རྒྱལ་མི་རིགས་བོད་དུ་འགྲོ་མཁན་ཚོས་ལྷ་སའི་སྐོར་མང་པོ་བྲིས་ཡོད་འདུག་པ་དེ་ཚོའི་ནང་། ལོ་གཅིག་ནང་མུ་མཐུད་དུ་བྱེད་པའི་མཛད་སྒོའི་རིགས་དང་། དུས་ཆེན་ཁག །འབྱོར་ལྡན་ཁག་གིས་སྤྲོ་སྐྱིད་གཏོང་བ། རྒྱན་གོས་མཆོར་པོ་ཡོད་པ། གླིང་སྐོར་འགྲོ་ཚུལ། དབྱར་དུས་ཆུ་ཁར་གླིང་ག་གཏོང་བ་སོགས་གཞན་དག་མང་པོ་བྲིས་ཡོད་འདུག་སྟབས་བོད་ལ་དོ་སྣང་ཡོད་པ་ཚོས་དེ་ཚོ་བལྟ་ཀློག་བྱེད་རྒྱུར་བརྟེན་ངས་ལྷ་སའི་ནང་མི་ཚེ་སྐྱེལ་སྟངས་སྐོར་མང་པོ་འབྲི་རྒྱུ་མིན། ང་རང་དེ་ཚོའི་ནང་འདྲེས་བསྐྱོད་མི་ཐུབ་སྟབས་ཕྲན་གྱིས་བྲིས་པ་ལས་ཁོང་ཚོས་ཞིབ་ཆ་ཆེ་བ་བྲིས་ཡོད་ཀྱི་རེད།

དབྱར་དུས་གླིང་གར་འགྲོ་བ་ནི་ཚང་མས་དགའ་ཤོས་བྱེད་པའི་སྤྲོ་སེང་ཞིག་ཡིན། ངས་མཛད་སྒོའི་རིགས་ནང་འགྲོ་སྐབས་མི་མང་ཚོས་གཙོ་བོར་དོ་སྣང་ང་ལ་བྱེད་ཀྱི་ཡོད་པ་དང་། དེའི་སྙིང་དོན་ནི་མི་མང་ནས་ཕྲན་ལ་དད་གུས་བྱེད་པ་ཞིག་རེད། དཔེར་ན། པོ་ཏཱ་ལར་ཆོས་ལུགས་ཀྱི་འཆམས་དང་། ནོར་གླིང་དུ་ཟློས་གར་སོགས་ལྟ་དུས། ཁོང་ཚོས་ང་མ་མཐོང་བ་བྱས་ཏེ་རས་སང་གི་ནང་ནས་བལྟ་ཡི་ཡོད། འོན་ཀྱང་སྤྱིར་བཏང་འགྲུལ་པ་ཚོའི་གནས་ཚུལ་དེར་ཁ་སྣོན་ཞིག་བརྗོད་ན། བོད་མི་ཚོས་ཆོས་སྲིད་ཀྱི་མཛད་སྒོའི་རིགས་དང་། འཆམས་སོགས་ལྟད་མོའི་རིགས། ཆས་གོས་མཆོར་པོ་བྱེད་པ་བཅས་ལ་དགའ་པོ་བྱེད་པ་ཡིན། དུས་རྒྱུན་དུ་ཀུ་རེ་རྩེད་དགོད་ལ་དགའ་བ་དེ་ནི་ཐུན་མོང་མ་ཡིན་པའི་ཡུལ་གྱི་རྟགས་དང་། རྣམ་པ་གལ་ཆེ་བ་ཞིག་རེད། ནུབ་ཕྱོགས་པས་གད་མོ་དགོད་ཡུལ་དེ་རང་ཡིན་མིན་མི་ཤེས་ཀྱང་། རྒྱུན་དུ་གད་མོ་དགོད་པའི་དུས་སྐབས་མང་པོ་ཞིག་ཡོང་གི་རེད། བོད་མི་རྣམས་ནི་རྒྱུན་དུ་སོས་དལ་དགའ་སྐྱིད་ངང་སྡོད་མཁན་ཞིག་ཡིན་ཞིང་། དུས་སྐབས་ངན་པ་ཚབས་ཆེན་བྱུང་ན་མ་གཏོགས་ཀུ་རེ་རྩེད་མོ་དང་། དགའ་འཛུམ་གྱི་རྣམ་འགྱུར་རྒྱུན་དུ་ཡོང་གི་རེད།

སྤྱི་ཚོགས་ཀྱི་འཚོ་བ་གྲ་རྒྱས་སུ་སྤྱོད་པ་དེ་གྲོང་ཁྱེར་ལྷ་སར་མ་གཏོགས་མེད་ཅིང་། གྲོང་ཁྱེར་གྱི་ཕྱི་དང་། གྲོང་ཚོ་ཆུང་ངུ་ཁག་གི་ནང་། དགོན་པ་ཚོ་མ་གཏོགས་གྲོང་གསེབ་སོ་ནམ་པ་ཚོ་ཡང་ཁྱིམ་ཚང་སོ་སོར་སྡོད་པ་ཙམ་ལས། དེ་མིན་འཚོ་བ་སྐྱེལ་སྟངས་ནི་སྤྱིར་བཏང་འདྲ་མཚུངས་ཤིག་རང་ཡིན་ཞིང་། ཕན་ཚུན་འགྲུལ་ཐག་རིང་བར་འགྲིམ་འགྲུལ་བྱེད་དགོས་རིགས་ལ་ཡིག་སྐྱེལ་སྦྲགས་བང་དང་། རྟ་ཤད་ཙམ་ལས་ཡོད་པ་མ་རེད།

བོད་ཁུལ་རི་མཐོའི་གནམ་གཤིས་རྩུབ་པོ་དང་། ས་ཆ་སྐམ་ཤས་ཆེ་བ། མི་འབོར་ཆུང་ཞིང་། འཚོ་བ་སྟབས་བདེར་སྤྱོད་པ་ཞིག་ཡིན། བོད་མཐའ་ཕན་ཚུན་གྱི་མི་མང་བ་ལྷ་སར་འགྲོ་མྱོང་མེད་ཅིང་། ལྷ་སར་འགྲོ་མྱོང་བའི་མི་དང་མ་འཕྲད་པ་ཡང་ཡོད་ཀྱི་རེད། ལོ་ལྟར་སོ་ནམ་བྱེད་ཅིང་། གཡག་ལུག་རྟ་ཕྱུགས་འཚོ་སྐྱོང་བྱེད་བཞིན་ཡོད་པ་ཙམ་ལས། རང་ཡུལ་མིན་པའི་འཛམ་གླིང་ནང་གི་གནས་ཚུལ་གང་ཡང་མཐོང་ཐོས་ཡོད་པ་མ་རེད། འདི་གྲས་ནི་བོད་ཙམ་མ་ཡིན་པར་འཛམ་གླིང་གི་ལུང་ཁུག་ཚང་མའི་ནང་ཡོད་པ་རེད། བོད་མི་རྣམས་སྤྱིར་བཏང་བྱམས་སེམས་ཞི་དུལ་ཅན་ཡིན་ཡང་ཚང་མ་དེ་འདྲ་ཡིན་ཚུལ་ཁ་འཁྱེར་བྱེད་རྒྱུ་མིན་ཞིང་། སྡིག་སྤྱོད་པ་དང་། ཁྲིམས་འགལ་བཙོན་པ་ཡང་ཡོད། དཔེ་གཅིག་བརྗོད་ན། ང་ཚོར་འབྲོག་པ་མང་པོ་ཡོད། ཁོང་ཚོ་ཕལ་ཆེར་ཞི་དུལ་ཅན་ཡིན་ཡང་། ཁོང་ཚོའི་ནང་རྐུན་ཇག་གི་རིགས་ཀྱང་ཡོད། དེར་བརྟེན་ཁོང་ཚོའི་ཉེ་སྐོར་གཞིས་ཆགས་པ་ནས་གོ་མཚོན་བདག་ཉར་བྱེད་ཅིང་། ཕན་ཚུན་ལམ་ཞུགས་སྐབས་སྲུང་སྐྱོབ་ཆེད་འགྲུལ་རོགས་མང་པོ་བསྡེབས་ཏེ་འགྲོ་ཡི་རེད། ངའི་སྐྱེས་ཡུལ་སོགས་བྱང་ཤར་ས་ཁུལ་གནས་པའི་ཁམས་རིགས་རྣམས་ཁྲིམས་མཐུན་དུ་སྤྱོད་མཁན་ཡིན་ན་ཡང་། ཁོང་ཚོས་དངོས་པོ་གཞན་དག་ལས་མེ་མདའ་ལ་རྩ་ཆེར་འཛིན་ཅིང་། དེ་ནི་སྐྱེས་པའི་རང་དབང་གི་རྟགས་མཚན་ལྟ་བུ་ཡང་ཡིན། །ལུང་ཁུག་དང་། མི་གཤིས་གྱོང་པོའི་རིགས་ལའང་ཆོས་དད་ཤིན་ཏུ་ཆེན་པོ་ཡོད། འབྲོག་པའི་སྡོད་གུར་ཆུང་ངུ་ཞིག་གི་ནང་དུ་ཡང་རྟེན་དྲུང་དུ་མར་མེ་སྤོར་བ་སོགས་ཆོས་ཀྱི་རྟགས་མཚན་མཐོང་གི་རེད།

ངས་སློབ་གཉེར་བྱེད་སྐབས་བོད་ཀྱི་སྤྱི་ཚོགས་གནས་ཚུལ་མ་གཏོགས་གཞན་དག་གི་སྤྱི་ཚོགས་འགྲོ་ལུགས་སློབ་སྦྱོང་ཕྲན་བུ་ཙམ་ལས་བྱས་མེད་ཅིང་། སྤྱིར་བཏང་བོད་མིའི་བསམ་པར། བོད་ཀྱི་སྤྱི་ཚོགས་འགྲོ་སྟངས་དེ་ནི་རང་བཞིན་གྱིས་བྱུང་བ་ཞིག་ཡིན་པར་ངོས་འཛིན་བྱེད་པ་ལས། གཞུང་གཞན་དག་གི་འགྲོ་ལུགས་ལ་བསམ་གཞིགས་གང་ཡང་མི་བྱེད། ང་ལོ་ན་སོན་མཚམས་ཆོས་ཁོ་ནའི་ཐོག་ནས་ལྟ་དུས་ནོར་འཁྲུལ་ཇི་འདྲ་ཡོད་པ་རྣམས་མཐོང་གི་འདུག །

རྒྱུ་ནོར་དབུལ་ཕྱུགས་མ་སྙོམས་པ་ཆེན་པོ་ནི་སངས་རྒྱས་ཀྱི་ཆོས་དང་མི་མཐུན་པ་ཞིག་ཡིན་ཞིང་། ངས་བོད་ཀྱི་སྲིད་དབང་འཛིན་རྒྱུན་ལོ་ཉུང་ངུ་ཞིག་ནང་དེ་སྐོར་བསྒྱུར་བཅོས་འགའ་ཤས་བཏང་བ་ཡིན། སེར་སྐྱ་མི་གྲངས་ལྔ་བཅུ་སྐོར་ཡོད་པའི་བསྒྱུར་བཅོས་ཚོགས་པ་ཞིག་དང་། རྒྱུན་ལས་ཚོགས་པ་ཆུང་བ་ཞིག་བཙུགས་ཏེ་ཚོགས་པ་ཆུང་བ་དེས་གང་དང་གང་ལ་བསྒྱུར་བཅོས་བྱེད་དགོས་པ་བརྟག་ཞིབ་དང་། བསྒྱུར་བཅོས་བྱེད་ཕྱོགས་ཀྱི་འཆར་གཞི་བཀོད་དེ་ཚོགས་ཆེན་དེ་བརྒྱུད་ཕྲན་ལ་འབུལ་རྒྱུའི་ལས་དོན་བྱས་པ་རེད།

བསྒྱུར་བཅོས་སྟབས་བདེ་ཤོས་ནི་ཁྲལ་རིགས་ནང་ཡོད་ཅིང་། རྫོང་གཞིས་ཁག་ནས་ཁྲལ་བསྡུ་རྒྱུའི་ཚད་གཞི་གཞུང་ནས་གཏན་འབེབས་བྱས་པ་ཡིན་ན་ཡང་། རྫོང་དཔོན་ཚོས་སོ་སོ་སྒེར་གྱི་འགྲོ་གྲོན་གླ་ཕོགས་ཀྱི་ཁྲལ་འཕར་གང་མང་བསྡུ་ལེན་བྱེད་ལམ་ཞིག་སྔ་དུས་ནས་ཡོད་པ་རེད། ལམ་སྲོལ་དེ་དག་རྒྱུན་འཇགས་སུ་ཕྱིན་ཏེ་མི་མང་ནས་ཀྱང་སྤྲོད་རྐྱང་བྱེད་ཀྱི་ཡོད་འདུག །ང་རང་ལོ་ན་ཆུང་དུས་ནས་གནས་ཚུལ་དེ་མཐོང་བྱུང་ཞིང་། བཀའ་ཤག་དང་། བསྒྱུར་བཅོས་ཚོགས་པར་གོ་བསྡུར་བྱས་ཏེ་ལུགས་སྲོལ་དེ་དག་བསྒྱུར་བཅོས་ཀྱིས་མི་སེར་ནས་ཁྲལ་འབབ་དགོས་ངེས་བླངས་པ་རྣམས་གཞུང་མཛོད་རང་དུ་འབབ་རྒྱུ་དང་། རྫོང་དཔོན་སོ་སོར་གླ་ཕོགས་འགྲིགས་ངེས་ཟུར་དུ་སྤྲད་པ་ཡིན། དེ་ལ་རྫོང་དཔོན་བརྐམ་ཆགས་ཅན་འགའ་ཤས་མ་གཏོགས་ཚང་མས་དགའ་མོས་བྱུང་འདུག །

ང་ཚོས་ས་ཞིང་འཛིན་སྐྱོང་བྱེད་ཕྱོགས་ལ་ད་དུང་བསྒྱུར་བཅོས་མང་ཙམ་བྱེད་དགོས། བོད་ཀྱི་ས་ཆ་ཚང་མ་གཞུང་གི་ཡིན་ཞིང་། སོ་ནམ་པ་ཕལ་ཆེ་བར་ས་ཞིང་རྣམས་གཞུང་ནས་ཐད་ཀར་བོགས་གཏོང་བྱས་པ་ལྟ་བུ་ཞིག་རེད། འགའ་ཤས་ནི་ས་ཞིང་གི་ཐོན་སྐྱེད་ཆེ་ཆུང་ལ་དཔགས་པའི་ལག་འདོན་ཁྲལ་བོགས་སྒྲུབ་དགོས། དེ་དག་ནི་གཞུང་འབབ་དངོས་གཞི་ཡིན་ཞིང་། གཞུང་ནས་དགོན་ཁག་ཚོས་ཆོས་ཕོགས་དང་། དམག་ཕོགས། ལས་བྱེད་པའི་ཕོགས་སོགས་སུ་གཏོང་གི་རེད། ཡང་འགའ་ཤས་ནས་རྐང་འགྲོའི་ཁྲལ་རིགས་བསྒྲུབས་ཏེ་གཞུང་གི་མི་སྣ་འགྲིམ་འགྲུལ་ལ་གླ་མེད་རྟ་ཁལ་གཏོང་དགོས་ཤིང་། སྐབས་འགར་དགོན་ཁག་ཚོར་ཡང་གཏོང་དགོས། འགྲིམ་འགྲུལ་གླ་མེད་ཀྱི་ལུགས་སྲོལ་དེ་འཁྲི་འཁེལ་ཆེན་པོ་ཡོད་པར་བརྟེན་རྗེ་སྐུ་གོང་མ་སྐུ་ཕྲེང་བཅུ་གསུམ་པས་རྟ་ཁལ་རིགས་ལ་གླ་ཆ་སྒྲིག་བཅད་སྤྲོད་དགོས་པའི་རྒྱས་དཔྱད་གནང་ཡང་། ཡུལ་དུས་གླ་ཆ་རིམ་འཕར་གྱིས་སྒྲིག་བཅད་གླ་ཆས་འགྲིགས་མིན་ཐོག །རྟ་ཁལ་བསྐུལ་རྒྱུའི་ཐོབ་ཐང་ཡང་མི་མང་པོར་ཡོད་པར་བརྟེན་ཕྲན་ནས་བཀའ་ཤག་གི་ལག་འཁྱེར་དམིགས་བསལ་ཅན་མེད་པར་གང་བྱུང་བསྐུལ་འདེད་མི་ཆོག་པ་བཟོས་ཤིང་། གླ་ཆ་ཡང་བསྐྱར་དུ་སྤར་བ་ཡིན།

གྲོང་གསེབ་པ་ཚོས་ས་ཆ་གཡར་འཛིན་བྱས་ལུགས་ཟེར་བ་དེའི་གོ་དོན་ནོར་མི་རུང་། ས་ཆ་རྣམས་གཞུང་གི་ཡིན་ལུགས་བརྗོད་པ་དེ་ནི་བསམ་ཚུལ་ཙམ་ཞིག་ཡིན། སོ་ནམ་པ་ཚོའི་ས་ཞིང་རྣམས་ནི་ཁོང་ཚོའི་མི་རབས་ནས་མི་རབས་སུ་རྒྱུན་འཇགས་ཡོད་པའི་ཕ་གཞིས་ཡིན་ཞིང་། ཁོང་ཚོས་ས་ཞིང་རྣམས་བོགས་གཏོང་དང་། གཡར་གཏོང་། ཉོ་ཚོང་བཅས་བྱེད་ཐུབ། འོན་ཀྱང་ཉོ་ཚོང་བྱེད་པ་ནི་ཆེས་ཉུང་ངུ་ཡིན། ཁོང་ཚོའི་ས་ཞིང་ཡོངས་རྫོགས་ས་འཛིན་གསར་པར་ཆ་ཚང་སྤྲོད་ཐུབ་དགོས་པ་ནི་ཁོང་ཚོའི་ལས་འགན་དང་པོ་ཡིན། སོ་ནམ་པ་ཚོས་ཁྲལ་བོགས་སྒྲུབ་འབོར་དང་། ལས་རྩོལ་བྱེད་དགོས་པ་ནི་ཉུང་ངུ་ཞིག་ལས་མེད་ཅིང་། གལ་ཏེ་དེ་དག་འཛིན་བཞིན་བསྒྲུབ་མ་ཐུབ་ན་ས་ཞིང་འཛིན་སྐྱོང་གི་ཐོབ་ཐང་ཕྱིར་ལེན་བྱེད་ཐུབ། འོན་ཀྱང་། གནས་ཚུལ་ངོ་མར་ས་ཞིང་རྣམས་སྒེར་བདག་ལྟ་བུའི་ཐོབ་ཐང་ཡོད། གཞུང་ཁྲལ་ནི་འབྲུ་རིགས་ཐོག་ནས་སྤྲོད་དགོས། དེ་ནི་ས་ཁྲལ་ལས། ཁང་གླ་དང་། ས་ཆ་གཡར་གླ་ལྟ་བུ་མིན།

རྒྱུན་དུ་སོ་ནམ་པ་ཚོར་དཀའ་ངལ་བྱུང་སྐབས་གཞུང་ནས་བུན་གཏོང་བྱེད་བཞིན་ཡོད་ཅིང་། ངས་ཤེས་རྟོགས་ལ་བུ་ལོན་གྱི་སྐྱིན་ཚབ་དང་། སྐྱེད་འབབ་དུས་ཐོག་ལེན་ཐབས་བྱས་མི་འདུག །བུ་ལོན་བཏང་འབོར་ཤིན་ཏུ་ཆེན་པོར་གྱུར་སྟབས་སོ་ནམ་པ་ཚོས་སྤྲོད་འཇལ་མི་ཐུབ་པ་བྱུང་འདུག །ལེགས་བཅོས་ཚོགས་པས་བརྟག་དཔྱད་ཞིབ་ནན་བྱས་ཏེ་དེ་རྣམས་རིགས་གསུམ་དུ་བགོས་ཤིང་། སྐྱེད་འབབ་རིམ་གསོག་དང་། མ་རྩ་བཅས་གཏན་ནས་སྤྲོད་འཇལ་མི་ཐུབ་པ་རྣམས་ངོ་བསྐྱེད་རྩ་ཡངས་ཀྱིས་སྤྲོད་འཇལ་མ་དགོས་པ་དང་། ཡང་འགའ་ཤས་ཀྱི་ལོ་རེའི་ཡོང་འབབ་ནས་སྐྱེད་ཀ་སྤྲོད་འཇལ་མི་ཐུབ་ཅིང་། ངོ་བོ་རིམ་སྤྲོད་ཐུབ་པའི་རིགས་ལ་སྐྱེད་འབབ་ཆག་ཡངས་ཀྱིས་ངོ་བོ་རྣམས་བསྡེབས་སྤྲོད་མ་དགོས་པར་ལོ་དུས་རིམ་སྤྲོད་བྱ་རྒྱུ། འགའ་ཤས་གཞུང་བུན་བླངས་ཏེ་འཁོས་འབྱོར་བཟང་པོར་གྱུར་ཡོད་པ་རྣམས་ཀྱི་ངོ་སྐྱེད་རྣམས་ལོ་དུས་རིམ་སྤྲོད་བྱ་རྒྱུ་བཅས་བཟོས་པར་སོ་ནམ་པ་ཚང་མས་དགའ་མོས་བྱུང་འདུག །ཐོག་མར་ཁོང་ཚོ་བུན་འབོར་ཆེ་བས་བློ་གཡེང་བྱུང་ཡང་། རྗེས་སུ་བུ་ལོན་གྱི་གནས་ཚུལ་རྣམས་ཤེས་ནས་དགའ་པོ་དང་། བློ་བདེ་པོ་བྱུང་ཡོད་པ་རེད།

བསྒྱུར་བཅོས་གལ་གནད་ཆེ་ཤོས་ནི་སྒེར་གྱིས་འཛིན་སྐྱོང་བྱེད་པའི་གཞིས་ཁག་ཆེན་པོ་རྣམས་ཡིན། དེ་རྣམས་ལོ་མང་པོའི་སྔོན་ནས་སྒེར་ཁག་ཚོར་སྤྲད་དེ་ཁོང་ཚོའི་ཕ་གཞིས་སུ་གྱུར་པ་རེད། དེའི་ཁྲལ་དོད་ལྟ་བུར་ཁྱིམ་ཚང་དེའི་བུ་ཞིག་ནས་གཞུང་ཞབས་གྲས་སུ་ཡོང་དགོས་ཤིང་། འགའ་ཤས་ནས་གཞུང་ལ་གླ་བོགས་སྤྲོད་སྲོལ་ཡོད། གཞིས་ཀའི་ཡོང་འབབ་ཁ་ལྷག་རྣམས་གཞུང་ཞབས་དེའི་གླ་ཕོགས་ལྟ་བུ་ཡིན། དེ་ནི་གཞུང་ཞབས་སྐྱ་བོ་ཚོ་བསྡུ་འཛོམས་བྱེད་ཚུལ་དེ་རེད། སྒེར་ཁག་དེ་ཚོའི་ཁོངས་སོ་ནམ་པ་མང་པོ་ཡོད་པ་དེ་ཚོ་ནི་གཞུང་གི་ཐད་ཀའི་ལྟ་རྟོག་འོག་ཏུ་མེད། ཁོང་ཚོ་ལ་སྒེར་ཁག་གི་ལུགས་སྲོལ་ལྟར་གྱི་དབང་ཚད་ཅིག་ཡོད་ཅིང་། ངོ་མ་ཕལ་ཆེར་ལྷ་སར་སྡོད་དགོས་པར་བརྟེན་དབང་ཆ་དེ་དག་ཁོང་ཚོའི་གཉེར་ཕྱག་ཚོར་སྤྲོད་ཀྱི་ཡོད་པ་རེད། ལེགས་བཅོས་ཚོགས་པ་དང་། བཀའ་ཤག་ནས་སྔར་གྱི་ལུགས་སྲོལ་དེ་ལ་བརྟག་ཞིབ་ནན་ཏན་བྱས་པའི་བསམ་ཚུལ་འབྱོར་བྱུང་། གཞིས་ཁག་ཆེན་པོ་ཕལ་ཆེར་གཞུང་འཛིན་བྱེད་རྒྱུ་དང་། སྒེར་པའི་ནང་མི་ཚོར་རིན་སྐྱིན་སྤྲོད་རྒྱུ། གཞུང་ཞབས་མི་འགྲོར་དངུལ་ཕོགས་སྤྲོད་རྒྱུ། ས་ཞིང་དེ་རྣམས་སོ་ནམ་པ་ཚོར་བགོ་རྒྱུ་བཅས་བྱས་ཤིང་། དེ་ལྟར་བྱས་ན་སོ་ནམ་པ་ཚོ་གཞུང་གི་ཐད་ཀའི་ལྟ་རྟོག་འོག་གནས་སྟངས་འདྲ་མཚུངས་ཡོང་རྒྱུ་མ་ཟད། ཁྲིམས་ལུགས་ཀྱང་ཆ་སྙོམས་ཡོང་གི་རེད།

དེ་ལྟ་བུའི་བསྒྱུར་བཅོས་ཤིག་དགོན་ཁག་ཚོར་སྤྲད་ཡོད་པའི་གཞིས་ཀ་ཆེན་པོ་ཚོར་ཡང་གཏོང་དགོས་ཀྱང་། སྔོན་ལ་སྒེར་ཁག་ཚོར་ལག་ལེན་བྱེད་རྒྱུ་བྱས་པ་རེད། འོན་ཀྱང་ང་ཚོའི་བསྒྱུར་བཅོས་དེའི་གོམ་རིམ་དུ་མ་སླེབ་གོང་རྒྱ་མིས་ང་ཚོར་དབང་སྒྱུར་བྱས་པར་བརྟེན། ཁོང་ཚོས་མོས་མཐུན་མ་བྱས་བར་ང་ཚོས་ཕན་ནུས་ཡོད་པའི་བསྒྱུར་བཅོས་དེ་རིགས་བྱེད་མི་ཐུབ། ཁོང་ཚོས་གུང་བྲན་གྱི་བཅོས་བསྒྱུར་བྱེད་སྟངས་ཀྱི་བསམ་ཚུལ་བཟུང་བ་དེ་ལ་བོད་ཀྱི་སོ་ནམ་པ་ཚོའི་འདོད་བློར་མ་བབ་པ་རེད། གལ་ཏེ་ང་ཚོའི་གཞུང་གི་བསམ་ཚུལ་ལྟར་གྱི་བཅོས་བསྒྱུར་བྱས་ཡོད་ན་རྒྱ་མིའི་བྱེད་སྟངས་དེར་ད་དུང་མི་དགའ་བ་ཆེ་རུ་འགྲོ་རྒྱུ་རེད། དེར་བརྟེན་བཅོས་བསྒྱུར་དེ་སྐོར་ང་ཚོས་བསྐུལ་མ་ཇི་ལྟར་བྱས་ཀྱང་རྒྱ་མིས་ལན་བཟང་ངན་གང་ཡང་མ་སྤྲད་པའི་མཐར་གནས་ཚུལ་སྡུག་པོ་གཞན་དག་བྱུང་སྟེ་གནས་སྐབས་མཚམས་འཇོག་བྱ་དགོས་བྱུང་སོང་།

དེར་བརྟེན་ང་ཚོས་སྔར་གྱི་གནས་སྟངས་ནས་དེང་དུས་ཀྱི་སྤྱི་ཚོགས་སུ་བསྒྱུར་རྒྱུའི་འགོ་འཛུགས་ཤིག་བྱས་ཀྱང་། ལྡོག་ཏུ་མེད་པའི་གནས་ཚུལ་གྱིས་འགོག་རྐྱེན་བྱུང་ཞིང་། བོད་མི་ཕལ་བ་ཚོར་ད་དུང་ཡར་རྒྱས་ཀྱི་བྱེད་ཐབས་མང་པོ་བསྡད་ཡོད་པ་དེ་སྐོར་ང་དང་། ངའི་གཞུང་གིས་མ་འོངས་པར་ཁོང་ཚོའི་འཚོ་ཐབས་ཡར་རྒྱས་གཏོང་བའི་རེ་འདུན་ཇི་ཡོད་ལེའུ་གཞན་ཞིག་ནང་བརྗོད་རྒྱུ་ཡིན། ང་ཚོས་ལུགས་སྲོལ་ནང་བྱེད་སྟངས་ནོར་འཁྲུལ་ཅན་ཡོད་པ་དང་། གནམ་གཤིས་མཐུན་རྐྱེན་ཞན་ཡང་། བོད་ནི་ཡུལ་ལུང་སྐྱིད་པའི་གྲས་ཤིག་ཡིན་པར་ཡིད་ཆེས་ཡོད། ང་ཚོས་ལུགས་སྲོལ་འདིས་བཙན་གནོན་བྱེད་པའི་དུས་སྐབས་ཡོང་སྲིད་ན་ཡང་། སྤྱིར་བཏང་བོད་མིའི་རང་གཤིས་ནི་བཙན་གནོན་བྱེད་མཁན་ཞིག་གཏན་ནས་མ་ཡིན། སྔར་གྱི་ས་བདག་ལུགས་སྲོལ་ལས་བྱུང་བའི་བཙན་གནོན་བྱེད་སྟངས་ནི་ཆེས་ཉུང་ངུ་ལས་མེད། དུས་རབས་མང་པོའི་རིང་གྲལ་རིམ་ཚང་མས་ཆོས་ཀྱི་ཉམས་ལེན་བྱེད་པ་དེས་མ་རབས་ངན་སྤྱོད་ལ་འགོག་རྐྱེན་དང་། སེམས་རྒྱུད་ཞི་དུལ་བག་ཡོད་དུ་བསྒྱུར་ཡོད་པ་རེད།

ཆོས་ལུགས་གཞན་དག་ཚོས། ལས་ཀྱི་དབང་གིས་སྐྱེ་བ་ལེན་པ་དང་། སྐྱིད་སྡུག་ལ་ཡིད་ཆེས་བྱེད་སྟངས་དེ་ཧ་ཅང་ཐལ་དྲགས་པ་རེད། ཅེས་ཟེར་བ་ནི་ཡོངས་རྫོགས་བདེན་པ་མིན། བོད་མི་སོ་ནམ་པ་དབུལ་པོ་ཞིག་ནས་རང་གི་དཔོན་ཁུངས་འབྱོར་ལྡན་དེ་ལ་ཕྲག་དོག་མི་བྱེད་ཅིང་། དེ་ནི་གཉིས་ཀར་ཚེ་སྔ་མའི་འབྲས་བུ་སྨིན་པར་ཁོང་ཚོས་ཤེས་ཀྱི་ཡོད་པ་རེད། འོན་ཀྱང་ཕྱོགས་གཞན་ཞིག་ནས་བཤད་ན། རྒྱུ་འབྲས་ཀྱི་རྣམ་གཞག་ནང་ཚེ་འདིར་རང་གི་གནས་ཚུལ་ཇེ་ལེགས་སུ་གཏོང་བ་ལ་འགོག་རྐྱེན་གང་ཡང་མེད་ཅིང་། ང་ཚོའི་ཆོས་ཀྱིས་སྐྱེ་བ་གཞན་གྱི་གནས་ཚུལ་ཡང་ཇེ་ལེགས་སུ་གཏོང་ཐུབ་པ་ཡིན། སྦྱིན་གྲོགས་དངོས་འབྲེལ་ལ་ཕན་ཡོན་གཉིས་ཡོད། སྦྱིན་གྲོགས་བྱེད་ཡུལ་ལ་ཚེ་འདིར་ཕན་ཞིང་། སྦྱིན་གྲོགས་བྱེད་མཁན་ལ་ཚེ་འདིའམ་སྐྱེ་བ་གཞན་དུ་ཕན་པ་ཡིན། སྤྱི་ཚོགས་ཀྱི་གནས་སྟངས་སམ། མཐོང་ཚུལ་དེ་ལ་བོད་མི་ཚོས་རྩོད་མེད་དུ་ཁས་ལེན་བྱེད་ཀྱི་རེད།

བོད་ཀྱི་ལུགས་སྲོལ་དེ་ས་བདག་རིང་ལུགས་འདྲ་པོ་ཡོད་ཀྱང་། ས་བདག་རིང་ལུགས་གཞན་དག་དང་ཀུན་ཏུ་མཚུངས་པ་མིན། དེ་དག་གི་སྤྱི་བོར་སྤྱན་རས་གཟིགས་ཀྱི་རྣམ་སྤྲུལ་ཞིག་ཡོད་པ་དེ་ལ་ལོ་བརྒྱ་ཕྲག་མང་པོའི་གོང་ནས་མི་མང་ཚང་མས་ཡིད་ཆེས་གུས་བརྩི་བྱེད་ཀྱི་ཡོད་པ་དང་། གཞུང་གི་དཔོན་རིགས་རྣམས་ཀྱི་གོང་མཐར་གཏུགས་ན་ཡིད་ཆེས་བློ་འགེལ་བྱེད་ས་ཞིག་ཡོད་པར་བོད་མི་ཚོས་ངོས་འཛིན་བྱེད་ཀྱི་ཡོད་པ་རེད། དངོས་དོན་དུ་ཏཱ་ལའི་བླ་མའི་བཞེད་སྲོལ་དང་། སློབ་སྦྱོང་། ཆོས་ཀྱི་ནུས་ཤུགས་བཅས་ཀྱིས་གཞན་ལ་དབང་ཤེད་མནར་གཅོད་བྱེད་པ་ཡོང་མི་སྲིད་པ་ཡིན།

དེར་བརྟེན་ཚང་མ་སྐྱིད་པོ་ཡོད་པ་རེད། འདོད་པ་བྱས་ན་འདོད་པ་ལ་རྫོགས་མཐའ་མེད་ཅིང་། བདེ་སྐྱིད་ནི་གཙོ་བོར་ཡིད་ཀྱི་བདེ་བ་ལས་འབྱུང་། བོད་མི་མང་པོར་འཇིག་རྟེན་གྱི་བྱ་གཞག་ལ་དཀའ་ངལ་ཡོད་ཀྱང་། ཁོང་ཚོ་འདོད་ཆེན་གྱི་རིགས་མ་ཡིན་སྟབས་ང་ཚོ་རིའི་སྟེང་གནས་ཚུལ་སྟབས་བདེ་དང་། འཁོས་ཆུང་དུ་གནས་མཁན་ཚོ་ཡང་། གཅིག་བྱས་ན་འཛམ་གླིང་གྲོང་ཁྱེར་གཞན་དག་ལས་ཡིད་ཀྱི་བདེ་བ་མང་བ་ཡོད་ཀྱི་རེད།། །།

ལེའུ་བཞི་པ། བོད་དང་། ཁྱིམ་མཚེས་རྒྱ་ནག །

༄༅། །ཁྲིམས་ལུགས་ཀྱི་ཐོག་ནས་བོད་ཀྱི་གནས་སྟངས་ལ་སྔར་ཕན་བློ་གཡེང་བྱེད་དགོས་པ་བྱུང་མེད་ཀྱང་། ངས་ལོ་ཤས་རིང་བོད་ཀྱི་སྲིད་དབང་བཟུང་སྐབས་གློ་བུར་དུ་གནས་ཚུལ་དེ་གལ་གནད་ཆེན་པོར་གྱུར་པ་རེད། དེ་སྐོར་བདེན་པའི་གནས་ཚུལ་ངོ་མ་ཞིག་བརྗོད་འདོད་ཡོད། སྔ་དུས་ལོ་རྒྱུས་མ་དར་བའི་གོང་བོད་འདི་གངས་རི་དང་། མུ་མེད་ནགས་ཀྱིས་བསྐོར་བའི་མཚོ་གླིང་ཆེན་པོ་མིའི་རིགས་སུས་ཀྱང་བདག་ཏུ་མ་བཟུང་བ་ཞིག་ཡིན་པ་དང་། དེ་ནས་རིམ་གྱིས་མིའི་རིགས་བྱུང་ནས་རྗེ་འབངས་ཀྱི་རྣམ་པ་ཅུང་ཟད་དོད་དེ་འགའ་ཞིག་ནས་མི་ཚོགས་བྱིངས་ཀྱི་འགོ་འཁྲིད་ལམ་སྟོན་བྱེད་པ་རང་བྱུང་སིལ་མའི་ཚུལ་དུ་གནས་ཡོད་པ་རེད། ལོ་ཉིས་སྟོང་ལྷག་གི་གོང་མི་ཚོགས་དེ་རྣམས་ཆིག་སྒྲིལ་གྱིས་བོད་རྒྱལ་ཁབ་གོང་བུ་གཅིག་ཏུ་གྱུར་ཅིང་། དེང་དུས་ཡོངས་གྲགས་རྒྱ་གར་ནང་གི་བརྩི་ཚུལ་ལྟར་སྟོན་པ་ཤཱཀྱ་ཐུབ་པ་མྱ་ངན་ལས་འདས་ཚུལ་བསྟན་ནས་ལོ་ ༤༡༨ སོང་ཞིང་། ཕྱི་ལོ་མ་བྱུང་བའི་ལོ་ ༡༢༧ གོང་ཤིང་སྟག་ལོ་བོད་སྤྱི་ལ་དབང་བསྒྱུར་བའི་རྒྱལ་པོའི་ཐོག་མ་གཉའ་ཁྲི་བཙན་པོ་བྱུང་།

དེ་ནས་རྒྱལ་རྒྱུད་ཉེར་བདུན་རིང་བོན་གྱི་ཆོས་དར། རྒྱལ་རབས་ཉེར་བརྒྱད་པ་ལྷ་ཐོ་ཐོ་རི་གཉན་བཙན་གྱི་སྐབས་སུ་སངས་རྒྱས་ཀྱི་ཆོས་གླེགས་བམ་ཕྱག་ཏུ་སོན་པས་དམ་པའི་ཆོས་ཀྱི་དབུ་བརྙེས། རྒྱལ་རབས་སོ་གསུམ་པ་ཆོས་རྒྱལ་སྲོང་བཙན་སྒམ་པོ་སྟོན་པ་གཤེགས་ལོ་ ༡༡༧༣ དང་། ཕྱི་ལོ་ ༦༢༩ ས་གླང་ལོར་འཁྲུངས། ཆོས་རྒྱལ་འདིས་སྐུ་གཞོན་ནུའི་དུས་ཐོན་མི་རྒྱ་གར་དུ་བཏང་བ་ཕྱིར་འཁོར་རྗེས་ད་ལྟའི་བོད་ཡིག་འདི་ཉིད་ཐོག་མར་བརྩམས་ཏེ་སྤེལ། ལྷ་ཆོས་དགེ་བ་བཅུ་དང་། མི་ཆོས་གཙང་མ་བཅུ་དྲུག་སྟེ། ཆོས་སྲིད་ཀྱི་ཁྲིམས་སྲོལ་བཟང་པོ་བཏོད། བལ་བཟའ་ཁྲི་བཙུན་དང་། རྒྱ་བཟའ་ཀོང་ཇོ། བོད་མོ་གཞན་གསུམ་བཅས་བཙུན་མོར་བཞེས། ཇོ་བོ་ཤཱཀྱ་མུ་ནེ་དང་། ཇོ་བོ་མི་བསྐྱོད་རྡོ་རྗེ་གདན་དྲངས། (ཕྲན་ལྷ་སར་ཐོག་མར་འབྱོར་ཉིད་སྐུ་འདིའི་སྐུ་མདུན་དུ་ཕྱག་མཆོད་གསོལ་འདེབས་བྱས།) ལྷ་ལྡན་སྤྲུལ་པའི་གཙུག་ལག་ཁང་དང་། ར་མོ་ཆེ་གཙུག་ལག་ཁང་སོགས་ལྷ་ཁང་མང་པོ་བཞེངས། པོ་ཏཱ་ལའི་ཕོ་བྲང་ཡང་བརྩིགས། སྐབས་དེར་རྒྱ་དཀར་ནག་དང་། བལ་ཡུལ་སོགས་ནས་བཟོ་རིགས་ལ་སོགས་པའི་ལེགས་ཆ་མང་པོ་བཏུས། རྒྱལ་ཁབ་ཀྱི་སྟོབས་ཤུགས་དཔལ་འབྱོར་དང་། མངའ་འབངས་ལ་བདེ་སྐྱིད་རྒྱས་པར་མཛད་དེ། རྒྱལ་རབས་སོ་དྲུག་པ་རྒྱལ་པོ་ཁྲི་ལྡེ་གཙུག་བརྟན་ནམ། མེས་ཨག་ཚོམ་གྱི་དུས་རྒྱ་ནག་དང་བོད་གཡུལ་འཁྲུག་བྱུང་སྐབས་བོད་བློན་སྟག་སྒྲ་ཀླུ་གོང་དམག་དཔུང་བཅས་པས་རྒྱ་ནག་གི་ཡུལ་གྲུ་མང་པོ་བཅོམ་པའི་ལོ་རྒྱུས་བྲིས་པའི་རྡོ་རིང་དེང་སང་པོ་ཏཱ་ལའི་མདུན་ལ་ཡོད།

སྟོན་པའི་འདས་ལོ་ ༡༣༣༤ དང་། ཕྱི་ལོ་ ༧༩༠ ལྕགས་རྟ་ལོར་རྒྱལ་རབས་སོ་བདུན་པ་ཆོས་རྒྱལ་ཁྲི་སྲོང་ལྡེའུ་བཙན་སྐུ་བལྟམས། རྒྱལ་པོ་འདིའི་སྐུ་རིང་ལ་རྒྱ་གར་ནས་མཁན་ཆེན་བོ་དྷི་སཏྭ་དང་། སློབ་དཔོན་པདྨ་སཾ་བྷ་ཝ་སོགས་གདན་དྲངས། དཔལ་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་བཞེངས། སད་མི་བདུན་སོགས་བོད་དུ་རབ་བྱུང་གི་སྡེ་ཐོག་མར་བཙུགས། རྒྱ་གར་ནས་བི་མ་ལ་མི་ཏྲ་སོགས་པཎྜི་ཏ་མང་པོ་བོད་དུ་གདན་དྲངས། བོད་ཀྱི་རབ་བྱུང་ལོ་ཙཱ་བ་མང་པོ་དང་མཉམ་དུ་སངས་རྒྱས་ཀྱི་བཀའ་དང་། བསྟན་བཅོས་ཆེས་མང་པོ་བོད་ཀྱི་སྐད་ཡིག་ཏུ་བསྒྱུར། སྐབས་འདིར་མངའ་རིས་ས་མི་རྒྱ་ཁྱོན་དང་། སྲིད་ཀྱི་སྟོབས་ཤུགས་ཤིན་ཏུ་ཆེ།

སྟོན་པའི་འདས་ལོ་ ༡༤༡༠ དང་། ཕྱི་ལོ་ ༨༦༦ མེ་ཁྱི་ལོར། རྒྱལ་རབས་བཞི་བཅུ་པ་ཆོས་རྒྱལ་མངའ་བདག་ཁྲི་རལ་སྐུ་བལྟམས། དགེ་འདུན་གྱི་སྡེ་རྒྱ་ཆེར་དར། སྐབས་དེར་ཡང་བོད་དང་། རྒྱ་ནག་མ་མཐུན་པར་བོད་དམག་ནས་རྒྱ་ནག་གི་ཡུལ་མང་པོ་བཅོམས། བོད་ཀྱི་ལོ་པཎ་དང་། རྒྱ་ནག་གི་བཙུན་པ་ཧ་ཤང་མང་པོས་བར་བསྡུམས་མཛད། རྒྱ་ནག་གི་ཡུལ་གུང་གུ་རྨེ་རུར་བོད་དང་རྒྱ་ནག་ས་མཚམས་ཀྱི་ཚད་རྟགས་རྡོ་རིང་བཙུགས། ས་མཚམས་ཀྱི་ཚད་རྟགས་ལས་བརྒལ་ཏེ་དམག་འཐབ་ཕན་ཚུན་སུས་ཀྱང་མི་བྱེད་པའི་རྒྱ་བོད་ཀྱི་ཡི་གེ་རྡོ་རིང་དེ་དང་། རྒྱའི་ཕོ་བྲང་། ལྷ་ས་བཅས་སུ་བཙུགས་པའི་རྡོ་རིང་ལ་བརྐོས་ཡོད། ལྷ་སའི་རྡོ་རིང་དེང་སང་ཡང་ལྷ་ས་གཙུག་ལག་ཁང་གི་མདུན་ན་ཡོད། རྒྱལ་རབས་སོ་གསུམ་པ་དང་། སོ་བདུན་པ། བཞི་བཅུ་པ་འདི་རྣམས་ལ་མེས་དབོན་རྣམ་གསུམ་ཞེས་སྙན་གྲགས་ཆེ་བའི་རྒྱལ་པོ་གསུམ་དུ་ངོས་འཛིན་གྱིས་དེང་སང་ཡང་བོད་མི་རྣམས་ནས་དྲན་གསོ་ཆེན་པོ་བྱེད།

དེ་རྗེས་རྒྱལ་རབས་ཞེ་གཅིག་པ་གླང་དར་མ་ནས་སྟོན་པའི་འདས་ལོ་ ༡༤༤༥ ཕྱི་ལོ་ ༩༠༡ ལྕགས་བྱ་ལོ་རྒྱལ་སྲིད་བཟུང་། རྒྱལ་པོ་འདིས་བདུད་བློན་འགའ་ཞིག་དང་བསྡེབས་ཏེ་སྔར་གྱི་ཆོས་སྲིད་སྲོལ་ལུགས་བཟང་པོ་རྣམས་བསྣུབས། ཁོང་གིས་རྒྱལ་སྲིད་ལོ་དྲུག་བསྐྱངས་རྗེས་ཁོང་བཀྲོངས་འདུག །རྒྱལ་པོའི་ཐོག་མ་གཉའ་ཁྲི་བཙན་པོ་ནས། གླང་དར་འདས་ལོ་མེ་སྟག་ཡན་རྒྱལ་རབས་བཞི་བཅུ་ཞེ་གཅིག་རིང་མི་ལོ་ ༡༠༣༢ ཙམ་སོང་བའི་རིང་བོད་ཀྱི་ཆོས་སྲིད་ནུས་སྟོབས་ཇེ་འཕེལ་དུ་སོང་།

གླང་དར་ལ་བཙུན་མོ་གཉིས་ཡོད་པར་སྲས་ངོ་འདྲ་གཉིས་བྱུང་། བཙུན་མོ་གཉིས་དང་། ཕྱོགས་གཏོགས་བློན་འབངས་བཅས་མི་མཐུན་པའི་འཁོན་རྩོད་བྱུང་སྟེ། མངའ་རིས་སོ་སོར་བགོས། དེ་ནས་རྒྱལ་ཕྲན་མང་དུ་བྱུང་སྟེ་བོད་སྤྱི་ལ་དབང་བའི་རྒྱལ་པོ་མ་བྱུང་བར་བོད་ཁམས་སིལ་བུར་གྱུར་ཏེ་མི་ལོ་ ༣༤༧ གནས་ཏེ་ཉམས་རྒུད་ཇེ་ཆེར་གྱུར།

ས་སྐྱའི་འགྲོ་མགོན་ཆོས་རྒྱལ་འཕགས་པ་རྒྱ་ནག་ཏུ་ཕེབས་ཏེ་གོང་མ་སེ་ཆེན་རྒྱལ་པོས་བླ་མར་བཀུར་རྗེས། སྟོན་པའི་གཤེགས་ལོ་ ༡༧༩༧ དང་། ཕྱི་ལོ་ ༡༢༥༣ ཆུ་གླང་ལོ་བོད་དུ་ཕེབས་ནས་བོད་ཆོལ་ཀ་གསུམ་གྱི་ཁྱོན་ལ་སྲིད་དབང་བསྒྱུར། བོད་ཀྱི་བླ་མས་ཆབ་སྲིད་སྐྱོང་བའི་སྲོལ་འདི་ནས་དར། ས་སྐྱ་པའི་ཁྲི་རབས་ཉི་ཤུ་ཐམ་པས་མི་ལོ་ ༩༦ རིང་བོད་ཁམས་སྤྱི་ལ་དབང་བསྒྱུར། སྟོན་པའི་འདས་ལོ་ ༡༨༩༣ དང་། ཕྱི་ལོ་ ༡༣༤༩ ས་གླང་ནས་བཟུང་ཕག་མོ་གྲུ་པ་ཁྲི་ཐོག་བཅུ་གཅིག་གིས་མི་ལོ་ ༨༦ རིང་བོད་ཀྱི་ཆབ་སྲིད་བསྐྱངས།

སྟོན་པའི་འདས་ལོ་ ༡༩༧༩ དང་། ཕྱི་ལོ་ ༡༤༣༥ ཤིང་ཡོས་ནས་བཟུང་རིན་སྤུངས་པ་ཁྲི་ཐོག་བཞིས་མི་ལོ་ ༡༣༠ རིང་བོད་ཀྱི་སྲིད་དབང་བཟུང་། སྟོན་པའི་འདས་ལོ་ ༢༡༡༠ ཕྱི་ལོ་ ༡༥༦༦ མེ་སྟག་ནས་བཟུང་གཙང་པ་མི་ཐོག་གསུམ་གྱིས་མི་ལོ་ ༧༦ རིང་བོད་ཀྱི་སྲིད་དབང་བཟུང་།

སངས་རྒྱས་ཀྱི་འདས་ལོ་ ༢༡༨༦ ཕྱི་ལོ་ ༡༦༤༢ ཆུ་རྟ་ལོ་༸རྒྱལ་དབང་ལྔ་པ་ངག་དབང་བློ་བཟང་རྒྱ་མཚོས་བོད་ལྗོངས་ཡོངས་ལ་ཆོས་སྲིད་ཀྱི་དབང་བསྒྱུར། ད་ལྟའི་བོད་གཞུང་དགའ་ལྡན་ཕོ་བྲང་འདིའི་ཆབ་སྲིད་ཀྱི་དབུ་བརྙེས། སྤྱི་ལོ་ ༡༩༥༠ བར་སྐུ་ཕྲེང་བཅུའི་རིང་ཆབ་སྲིད་འཛིན་ཡུན་མི་ལོ་ ༣༠༩ སོང་། ཏཱ་ལའི་བླ་མ་ཞལ་མ་བཞུགས་པ་དང་། སྐུ་ན་མ་སོན་པའི་བར་ལ་རྒྱལ་ཚབ་དང་། སྲིད་སྐྱོང་སེར་སྐྱ་འདྲ་མིན་མང་པོ་བྱུང་ཡང་། རྩ་བའི་བོད་ཀྱི་ཆོས་སྲིད་ཡོངས་རྫོགས་ཀྱི་བདག་པོ་༸རྒྱལ་དབང་ཏཱ་ལའི་བླ་མ་སྐུ་ཕྲེང་ན་རིམ་ནས་མཛད།

སྐུ་ཕྲེང་དང་པོ་རྗེ་དགེ་འདུན་གྲུབ་པ་ནི་དགེ་ལུགས་བསྟན་པའི་སྲོལ་འབྱེད་རྗེ་ཙོང་ཁ་པའི་དངོས་སློབ་ཡིན་ཅིང་། མཁས་བཙུན་གྱི་ཡོན་ཏན་ཤིན་ཏུ་ཆེ། ཏཱ་ལའི་བླ་མ་སྐུ་ཕྲེང་ལྔ་པ་དེ་བཞིན་ཆོས་སྲིད་ཀྱི་མཁྱེན་རྒྱ་ཤིན་ཏུ་ཆེ་བས་སངས་རྒྱས་ཀྱི་འདས་ལོ་ ༢༡༩༦ དང་། ཕྱི་ལོ་ ༡༦༥༢ ལོར་རྒྱ་ནག་མན་ཇུའི་རྒྱལ་པོ་ཐོག་མ་ཤུན་རྩིས་རྒྱ་ནག་ཏུ་གདན་དྲངས། ཆོས་ཕྱོགས་ནས་བླ་མར་བཀུར་ཞིང་། སྲིད་ཕྱོགས་ནས་བོད་ཀྱི་རྒྱལ་པོར་ཆ་འཇོག་གིས་བརྩི་མཐོང་ཆེན་པོ་ཞུས། དུས་རབས་ཕྱེད་གཉིས་ཙམ་ཏཱ་ལའི་བླ་མ་རིམ་པས་དབང་བསྒྱུར་གནང་བ་ནས། (དུས་རབས་བཅུ་དགུ་པ་ཙམ་བར་ཏཱ་ལའི་བླ་མ་དང་། རྒྱ་ནག་གོང་མའི་དབར་འབྲེལ་བ་བྱུང་ཞིང་། དེ་ནི་ཕྱོགས་གཅིག་ཆོས་དང་། ཕྱོགས་གཅིག་སྲིད་ཀྱི་འགྲོ་འཁྲིད་བར་གྱི་འབྲེལ་བ་ཞིག་རེད། གོང་མས་ལྷ་སར་ཨམ་བན་ཟེར་བའི་སྐུ་ཚབ་གཉིས་བསྐོ་འཛུགས་བྱས། ཁོང་ཚོར་དབང་ཆ་གང་འཚམས་ཡོད་ཀྱང་། དབང་ཆ་དེ་ཏཱ་ལའི་བླ་མའི་གཞུང་བརྒྱུད་དེ་བེད་སྤྱོད་བྱེད། རིམ་བཞིན་ཁོང་ཚོའི་དབང་ཆ་ཉམས་པ་རེད།) ལྷག་པར་ཏཱ་ལའི་བླ་མ་སྐུ་ཕྲེང་བཅུ་གསུམ་པའི་སྐུ་དུས་སུ་བོད་ནས་རྒྱལ་སྤྱིའི་ནང་ཐོག་མའི་འབྲེལ་བ་བྱས་ཤིང་། ཁོང་ནས་བོད་མིའི་འཚོ་བ་ཡར་རྒྱས་དང་། དམག་མིའི་སྒྲིག་ཚུགས་བཅོས་འཛུགས་གནང་བ་སོགས་གོང་དུ་བཤད་ཟིན།

སྲིད་ཕྱོགས་ནས་ཕྱི་རྒྱལ་ཁག་ལ་འབྲེལ་བ་མཛད་དེ་སློབ་ཕྲུག་བཏང་བ་དང་། བོད་ནང་གློག་ཁང་དང་། བཟོ་ལས་ཆུང་ཁག་གི་བཟོ་གྲྭ་ཁག་གསར་འཛུགས། སྦྲགས་ཏར་གསར་འཛུགས་དང་། སྦྲགས་འཛིན་ནམ། (ཊི་སི།)གསར་གཟོ། བོད་ཀྱི་དངུལ་ཊཾ་སྔར་ཡོད་ཀྱི་ཐོག་གསེར་དངུལ་གྱི་ཊཾ་སྒོར་ཆེ་ཆུང་ཤོག་དངུལ་སོགས་རྣམ་གྲངས་མང་པོ་གསར་དུ་པར་འགྲེམས་སོགས་རྒྱལ་ཁབ་ཚགས་ཚུད་མཛད།

ཆོས་ཕྱོགས་ནས་བོད་ཀྱི་ཆོས་ལུགས་མཐའ་དག་ལ་གཟིགས་མཐོང་ཆེ་ཞིང་། ལྷག་པར་མཚན་ཉིད་སློབ་གཉེར་བའི་གྲྭ་སྐོར་དམ་བཅའ་ཆེན་མོ་འཇོག་ཚུལ་དང་། རྒྱུགས་སྤྲོད་ཨང་གྲངས་མཐོ་རིམ་རྣམས་རྒྱུད་གྲྭ་ནས་བཟུང་ཙོང་ཁ་པའི་རྒྱལ་ཚབ་དགའ་ལྡན་ཁྲི་པ་བར་རིམ་བགྲོད་བྱེད་ཚུལ་བཅས་ལ་གཏན་འབེབས་དག་ཐེར་རྒྱ་ཆེ་མཛད། ཁོང་གི་སྐུ་དུས་སུ་རྒྱལ་སྤྱིའི་ནང་གྲོས་མཐུན་འགའ་ཤས་བཞག་པ། དུས་རབས་བཅུ་དགུ་པའི་མཇུག་ཏུ་རྒྱ་གར་དབྱིན་གཞུང་གིས་བོད་དང་ཚོང་འབྲེལ་བྱེད་འདོད་འགོ་བཙུགས་པས། ཧི་མ་ལ་ཡའི་རི་རྒྱུད་སྐོར་དབྱིན་བོད་དབར་ས་མཚམས་ཀྱི་རྩོད་པ་ཆུང་ངུ་འགའ་ཤས་བྱུང་བ་དེ་སྐོར་བོད་དང་རྒྱ་ནག་སུ་ལ་གོ་བསྡུར་བྱེད་དགོས་མིན་དབྱིན་ཇིས་ངོས་བཟུང་དཀའ་བ་བྱུང་། ཕྱི་ལོ་ ༨༢༢ ནང་རྡོ་རིང་བཙུགས་པ་ནས་བཟུང་ཕྱི་ལོ་ ༡༢༤༧ ནང་ཡིག་ཆ་གཅིག་བྱུང་བ་མ་གཏོགས་བོད་དང་རྒྱ་ནག་དབར་ཆིངས་ཡིག་ཡོངས་གྲགས་གཏན་ནས་བྱུང་ཡོད་པ་མ་རེད། དེར་བརྟེན་དབྱིན་ཇི་ཡང་ཐེ་ཚོམ་གྱི་གནས་སུ་གྱུར་འདུག །

ཕྱི་ལོ་ ༡༨༩༣ ནང་དབྱིན་ཇིས་རྒྱ་ནག་དང་ཆིངས་ཡིག་བཞག་སྟེ་ས་མཚམས་སྐོར་འཁྲུན་གཅོད་བྱས་ཤིང་། བོད་ལྷོ་ཕྱོགས་སུ་ཚོང་གི་ཐོབ་ཐང་གང་འཚམས་ཤིག་དབྱིན་ཇིར་བྱུང་ཞིང་། འོན་ཀྱང་བོད་གཞུང་གིས་ཆིངས་ཡིག་དེ་ལ་རྩ་འཛིན་བྱས་མི་འདུག །དབྱིན་ཇི་དང་། རྒྱ་མིའི་སྐུ་ཚབ་ནས་ས་མཚམས་ཀྱི་རྟགས་བཙུགས་པ་རྣམས་བོད་མི་ཚོས་བཀོག་ཡོད་པ་མ་ཟད། དབྱིན་ཇིས་ཚོང་གི་ཐོབ་ཐང་རྣམས་ལག་ལེན་བྱེད་སྐབས་བོད་གཞུང་ནས་རྒྱ་ནག་གིས་མིང་རྟགས་བཀོད་པའི་ཆིངས་ཡིག་དེས་བོད་ནང་ཕན་ནུས་མེད་ལུགས་བརྗོད་པ་རེད། འོན་ཀྱང་བོད་མིའི་རང་གཤིས་ཞི་འཇམ་ཅན་ཡིན་སྟབས་རྒྱ་མིའི་ཨམ་བན་མི་ཐོག་མང་པོ་བོད་ནང་སྡོད་བཅུག་པ་རེད། རྒྱལ་ཁབ་གཞན་དག་ནས་བོད་དང་རྒྱལ་སྤྱིའི་གྲོས་མཐུན་འཇོག་འདོད་བྱུང་བ་དེ་ཐོག་མ་ཡིན། ཨམ་བན་ཚོ་ལྷ་སར་བསྡད་པ་ཙམ་གྱིས་རྒྱ་ནག་གཞུང་ལ་བོད་ཀྱི་མིང་ཐོག་ནས་ཆིངས་ཡིག་ལ་མིང་རྟགས་འགོད་པའི་ཐོབ་ཐང་ཡོད་པ་བོད་མིའི་བསམ་བློར་ནམ་ཡང་འཁོར་ཡོད་པ་མིན་ཅིང་། དེར་མ་ཟད་རྒྱ་མིས་བོད་ཀྱི་རང་དབང་རང་བཙན་འཕྲོག་འདོད་ཡོད་པ་དེ་ཡང་སྐབས་དེར་མ་གཏོགས་བསམ་བློ་འཁོར་ཡོད་པ་མིན། དབྱིན་ཇིར་ཚོང་དོན་ཐོབ་ཐང་རྣམས་མ་བྱུང་བ་དང་། ས་མཚམས་ཀྱི་ཚད་རྟགས་མ་བཞག་སྟབས་བློ་འདོད་མ་རངས་པ་ཕྲན་བུ་བྱུང་ཞིང་། རྒྱ་གར་ནང་དབྱིན་ཇིའི་སྐུ་ཚབ་ལོར་ཀྲ་ཀ་སིན་ནས་བརྗོད་གསལ། རྒྱ་ནག་ནས་བོད་དུ་དབང་ཆ་ཡོད་ཚུལ་ནི་སྲིད་དོན་གྱི་བལྟ་སྟངས་ཤིག་རེད། དེས་ཕྱོགས་གཉིས་ཀར་ཕན་ཁྱད་ཡོད་སྟབས་དེ་སྐོར་སོར་གནས་བྱུང་བ་རེད། ཅེས་བརྗོད་ཡོད་འདུག །

༡༩༠༣ ལོར་ཁོང་ནས་ལྷ་སར་དམག་དཔུང་ཞིག་བཏང་བ་ལམ་དུ་ཡུན་འགོར་ཆེན་པོ་བྱུང་། སྐབས་དེར་ཨམ་བན་ནས་དབྱིན་ཇིའི་དམག་དཔོན་སར་མཇལ་འཕྲད་དུ་འགྲོ་རྒྱུའི་འཕྲིན་ལན་བཏང་བར་བོད་གཞུང་གིས་ལྷ་ས་ནས་ཨམ་བན་འགྲོ་རུ་མ་བཅུག་པ་རེད། བོད་དམག་ནས་དབྱིན་དམག་ལ་འཐབ་རྒོལ་བྱས་ཀྱང་ཕམ་ཉེས་བྱུང་སྟེ་༸རྒྱལ་དབང་མཆོག་ཤར་ཕྱོགས་སུ་བྲོས་ཕེབས་གནང་དགོས་བྱུང་། ༡༩༠༤ ལོར་དབྱིན་ཇི་ལྷ་སར་འབྱོར་ཏེ་བོད་གཞུང་དང་ཆིངས་ཡིག་ཅིག་བཞག་སྟེ། སྐབས་དེར་ཏཱ་ལའི་བླ་མ་མ་བཞུགས་སྟབས་རྒྱལ་ཚབ་ནས་ཏཱ་ལའི་བླ་མའི་དམ་ཕྲུག་ཕབ་ཅིང་། བཀའ་ཤག་དང་། ཚོགས་ཆེན། སེ་འབྲས་དགའ་གསུམ་ནས་ཀྱང་དམ་ཕྲུག་ཕབ་འདུག །དངོས་འབྲེལ་བྱས་ན་སྐབས་དེར་བོད་པས་རྒྱལ་སྤྱིའི་ནང་དབང་ཚད་ཆ་ཚང་ཡོད་པའི་གྲོས་མཐུན་ཞིག་བཞག་པ་རེད། ཆིངས་ཡིག་དེས་ས་མཚམས་དང་། ཚོང་གི་ཐོབ་ཐང་རྣམས་ཁས་ལེན་བྱས་པ་རེད། ཆིངས་ཡིག་དེའི་ནང་དབྱིན་གཞུང་གི་བཀའ་འཁྲོལ་མེད་ན་བོད་དོན་ཐོག་རྒྱལ་ཁབ་གཞན་དག་སུས་ཀྱང་ཐེ་བྱུས་མི་བྱེད་པ་བྲིས་འདུག །ཡིག་ཆ་དེར་རྒྱ་ནག་གི་མིང་གང་ཡང་གསལ་འཁོད་མེད་སྟབས་ཕྱི་རྒྱལ་ཐེ་བྱུས་མི་བྱེད་པའི་ཁོངས་སུ་རྒྱ་ནག་གཏོགས་དགོས།

ཆིངས་ཡིག་དེ་བསྣོལ་འཇོག་ཟིན་འཕྲལ་དབྱིན་ཇིའི་དམག་དཔུང་བོད་ནས་ཕྱིར་འཐེན་བྱས་ཤིང་། དེ་རྗེས་འཇིགས་སྣང་གང་ཡང་བསྐུལ་ཡོད་པ་མ་རེད། རྒྱ་ནག་གཞུང་གིས་ཆིངས་ཡིག་དེ་ལ་དགག་པ་བྱས་མི་འདུག །ལོ་གཉིས་རྗེས་ ༡༩༠༦ ནང་དབྱིན་ཇིའི་ཚོང་གི་ཐོབ་ཐང་དེར་རྒྱ་ནག་གཞུང་ནས་ཐེ་བྱུས་བྱས་དོགས་ཀྱིས་དབྱིན་ཇིས་རྒྱ་ནག་དང་གྲོས་མཐུན་ཞིག་བཞག་ཅིང་། གྲོས་མཐུན་དེའི་ནང་དབྱིན་བོད་ཀྱི་ཆིངས་ཡིག་དེ་ཁས་ལེན་བྱས་ཡོད་པར་བརྟེན་དབྱིན་ཇིའི་ཚོང་གི་ཐོབ་ཐང་འགའ་ཤས་རྒྱ་མི་དང་མཉམ་སྤྱོད་བྱས་འདུག །རྒྱལ་སྤྱིའི་གྲོས་མཐུན་དེ་ཚོར་གནད་གལ་ཡོད་ན་བོད་ནང་རྒྱ་མིའི་དབང་ཆའི་འཕྲོས་ལྷག་རྣམས་དེས་རྫོགས་ཤིང་། འོན་ཀྱང་དབྱིན་ཇིས་རྗེས་སོར་བརྟན་པོ་རང་བྱས་ཡོད་པ་མ་རེད། སྐབས་དེར་དབྱིན་ཇི་དང་། རུ་སུ་གཉིས་ཨེ་ཤ་ཡའི་ནང་དབང་ཤུགས་འགྲན་པའི་དུས་སྐབས་ཤིག་ཡིན། ༡༩༠༧ ལོ་དབྱིན་རུ་གཉིས་ནས་གྲོས་མཐུན་ཞིག་བཞག་པའི་ནང་གཉིས་ཀས་བོད་ལ་ཐེ་བྱུས་མི་བྱེད་པ་དང་། གལ་ཏེ་བོད་ལ་འབྲེལ་བ་བྱེད་དགོས་བྱུང་ན་རྒྱ་ནག་བརྒྱུད་བྱེད་རྒྱུ་བྱས་འདུག །གྲོས་མཐུན་འདིས་གྲོས་མཐུན་གཞན་དག་ཚོར་རྒྱབ་འགལ་བྱས་པས་མ་ཚད། ང་ཚོའི་ཡུལ་དུ་རྒྱ་མིས་ལག་ལེན་གྱི་ཐོག་དབང་ཆ་གང་ཡང་མེད་པ་དབྱིན་ཇིར་རྒྱུས་མངའི་ཉམས་མྱོང་ཡོད་དང་ཡོད་མུས་ཀྱང་། གྲོས་མཐུན་འདིས་ང་ཚོའི་ཡུལ་རྒྱ་མིའི་སུད་ཛ་རན་ཀྲིའམ། ཁོངས་གཏོགས་ལྟ་བུར་ངོས་འཛིན་བྱས་པ་རེད། སུད་ཛ་རན་ཀྲི་ཟེར་བ་ནི་ཡུ་རོབ་པའི་མིང་ཚིག་བརྗོད་དོན་གསལ་པོ་མེད་པ་དང་། བརྡ་རྙིང་ཞིག་རེད། དེའི་འགྲེལ་བཤད་དུ་ནང་གི་རང་དབང་ཡོད་པའི་གཞུང་ཞིག་གི་ཐོབ་ཐང་ཡོད་པའམ། ཡང་ན། མིང་ཙམ་གྱི་སོབ་རན་ཀྲི་ཟེར་བ་ནི། གཞུང་དེ་ལ་རང་དབང་གང་ཡང་ཡོད་པ་མ་རེད།

གཞུང་དེ་ལ་རང་དབང་ཡོད་མེད་ཀྱི་ཆ་ནས་སུད་ཛ་རན་ཀྲི་དང་། སོབ་རན་ཀྲི་དབྱེ་འབྱེད་བྱེད་ཐུབ། འོན་ཀྱང་རང་དབང་གི་རིམ་པ་མང་པོ་ཞིག་དེ་ཁོངས་ཚུད་ཡོད་པ་རེད། གཅིག་བྱས་ན་བོད་དང་། རྒྱ་ནག་དབར་ ༡༨༩༠ བར་གྱི་འབྲེལ་བ་དེ་ལ་ནུབ་ཕྱོགས་པའི་སྲིད་དོན་གྱི་མིང་ཚིག་འབྲེལ་ཐག་ཉེ་ཤོས་དེ་ཡིན་ཤག་ཀྱང་། ད་དུང་མིང་ཚིག་དེའི་བརྗོད་དོན་ངེས་བརྟན་གང་ཡང་བྱུང་ཡོད་པ་མ་རེད། ཚིག་དེ་བེད་སྤྱོད་བྱེད་སྟངས་སྐོར་ནུབ་ཕྱོགས་པའི་སྲིད་དོན་མཁས་པ་ཚོས་མི་ཐོག་ཧྲིལ་པོར་གོ་ནོར་ཐེབས་ཡོད་པ་རེད། མིང་ཚིག་དེའི་ནང་ཆོས་ཕྱོགས་ཀྱི་འབྲེལ་བ་དེ་ཚུད་མེད་པའམ། ཡང་ན་ཏཱ་ལའི་བླ་མ་དང་། མན་ཇུ་གོང་མའི་བར་གྱི་འབྲེལ་བ་དེ་ཚུད་མེད་ཅིང་། དེ་ལྟ་བུའི་ཤར་ཕྱོགས་ཀྱི་འབྲེལ་བ་རྙིང་པ་མང་པོ་བྱུང་ཡོད་པ་དེ་ཚོར་ནུབ་ཕྱོགས་པའི་མིང་ཚིག་ཐོག་ནས་གོ་དོན་སྦྱར་ཆོག་ཡོད་པ་དཀའ་ཞིང་། དབྱིན་ཇིས་བརྟན་པོ་མི་བྱེད་པའི་རྒྱུ་མཚན་གཅིག་ནི། ཁོང་ཚོ་བོད་ནང་གནས་སྟངས་ལེགས་པོ་ཡོད་པ་དེར་ཆིངས་ཡིག་གསར་པ་དེས་གནོད་མེད་སྟབས་རུ་སུས་བོད་ལ་ཐེ་བྱུས་མི་འབྱུང་ཆེད་དབྱིན་ཇིས་བོད་ལ་ཐད་ཀར་འབྲེལ་བ་བྱེད་རྒྱུ་དེ་བཞག་པ་རེད།

རྒྱུ་མཚན་གཅིག་ནི། ཐོག་མའི་ཆིངས་ཡིག་དང་པོ་དང་། གཉིས་པ་གཉིས་རྒྱ་གར་ནང་གི་དབྱིན་གཞུང་གིས་བཞག་པ་དང་། གསུམ་པ་ནི། ལོན་ཌོན་ནང་གི་དབྱིན་གཞུང་གིས་བཞག་པར་བརྟེན་ཕན་ཚུན་བྱེད་སྟངས་གསལ་རྟོགས་མ་བྱུང་བ་རེད། རྒྱ་ནག་དང་། བོད་དབར་ཤར་ཕྱོགས་ཀྱི་འབྲེལ་བ་དེ་ཨིང་ལན་ནང་ལས་རྒྱ་གར་ནང་གསལ་རྟོགས་ཐུབ་པ་ཡོང་དགོས། གང་ལྟར་ཡང་། ཆིངས་ཡིག་གསར་པ་དེར་བོད་དང་། རྒྱ་ནག་གཉིས་ཀས་མིང་རྟགས་བཀོད་པ་མེད་སྟབས་བོད་ནས་རྒྱ་ནག་གི་སུད་ཛ་རན་ཀྲིར་ངོས་འཛིན་བྱེད་དོན་ཡོད་པ་མ་རེད། དབྱིན་ཇི་ལྷ་སར་འབྱོར་པ་དེས་ནུས་ཤུགས་ངན་པ་ཞིག་བྱུང་བ་ནི་བོད་ནང་རྒྱ་ནག་གི་དབང་ཤུགས་ཉམས་ཀྱི་ཡོད་པ་གཞི་ནས་རྒྱ་མིས་ཤེས་རྟོགས་བྱུང་བ་དང་། དབྱིན་ཇི་ཕྱིར་ལོག་རྗེས་བོད་ལ་སྲུང་སྐྱོབ་ཕྲན་བུ་ལས་མེད་པར་རྒྱ་མིའི་གང་འདོད་ལྟར་བཞག་པ་རེད། རུ་སུའི་ཆིངས་ཡིག་དེས་རྒྱ་ནག་གུ་ཡངས་སུ་བཏང་བས་དབྱིན་ཇིས་ཐེ་བྱུས་མི་ཐུབ་པ་བྱུང་ཞིང་། དེར་བརྟེན་རྒྱ་ནག་གིས་དབྱིན་ཇི་དང་མཉམ་དུ་གྲོས་མཐུན་བཞག་ཡོད་ཀྱང་། རྒྱ་ནག་གིས་བོད་ལ་བཙན་འཛུལ་བྱས་ཏེ། ཏཱ་ལའི་བླ་མ་ཡང་བསྐྱར་བྲོས་ཕེབས་གནང་དགོས་བྱུང་ཞིང་། ཐེངས་འདིར་རྒྱ་གར་དུ་དབྱིན་ཇིའི་སྲུང་སྐྱོབ་འོག་ཕེབས་པ་རེད།

༡༩༡༠ ལོ་རྒྱ་མིའི་དམག་དཔུང་ལྷ་སར་འབྱོར་ཀྱང་། མན་ཇུའི་རྒྱལ་རིགས་མཇུག་རྫོགས་ཉེར་ཡོད་ཅིང་། ༡༩༡༡ ལོ་རྒྱ་ནག་ཏུ་ངོ་ལོག་བྱུང་སྟེ་བོད་ནང་གི་རྒྱ་མིའི་དཔུང་དམག་ཚོའི་དགོས་མཁོ་ཆད་དེ་རྒྱ་དམག་དམག་དཔོན་ཚོར་ནང་ནས་ངོ་ལོག་བྱུང་། བོད་ནང་ཡོད་པའི་ཨམ་བན་སོགས་རྒྱ་མི་འཕྲོས་ལྷག་རྣམས་བོད་མིས་མཐར་སྐྲོད་བཏང་སྟེ་བོད་རང་དབང་རང་བཙན་གཙང་མར་གྱུར་པ་རེད། ༡༩༡༢ ནས་ ༡༩༥༠ ལོར་རྒྱ་དམར་གྱིས་བོད་ནང་བཙན་འཛུལ་མ་བྱས་པར་རྒྱ་མི་དང་། གཞན་སུར་ཡང་བོད་ནང་དབང་ཆ་ཕྲ་མོ་ཙམ་ཡང་མེད། རྒྱ་མིའི་དཔུང་དམག་མཐར་སྐྲོད་སྐབས་ཏཱ་ལའི་བླ་མ་རྒྱ་གར་ནས་ཕྱིར་ཕེབས་ཀྱིས་བོད་འདི་རང་དབང་རང་བཙན་གྱི་རྒྱལ་ཁབ་ཅིག་ཡིན་པའི་གསལ་བསྒྲགས་གནང་ཞིང་། ཡིག་ཆ་དེ་ལ་སྔར་རྒྱ་ནག་དང་མཆོད་ཡོན་འབྲེལ་སྐབས་སུ་གོང་མས་ཕུལ་བའི་དམ་ཕྲུག་དེ་མིན་པར་བོད་ལྗོངས་ལྷ་མིས་ཕུལ་བའི་གསེར་ཐམ་ཆེན་མོ་ཕབ། སྔར་བོད་ཀྱི་ཡིག་ཆ་འགར་གོང་མའི་བཀའི་ལུང་གིས་ས་སྟེང་༸རྒྱལ་བསྟན་གྱི་བདག་པོ་ཏཱ་ལའི་བླ་མ་ཞེས་པ་སངས་རྒྱས་ཀྱི་བཀའ་ལུང་གིས་ས་སྟེང་༸རྒྱལ་བསྟན་གྱི་བདག་པོ་ཞེས་པར་བསྒྱུར་བཅོས་གནང་།

དེ་ལྟར་བོད་དུ་རང་དབང་རང་བཙན་ཐོབ་ཅིང་། གསལ་བསྒྲགས་བྱས་པའི་རྗེས་སུ་བོད་རྣམས་འཐབ་རྩོད་ལ་ཞེན་ལོག་ཡིད་ཐང་ཆད་དེ་སྔར་ལྟར་གཅིག་པུར་སྡོད་སྟངས་དེར་ཕྱིན་འདུག །བར་སྐབས་སུ་རྒྱ་ནག་དང་ཆིངས་ཡིག་གང་ཡང་མ་བཞག་པར་བརྟེན་ང་ཚོའི་དངོས་དོན་གྱི་རང་དབང་རང་བཙན་དེ་གྲོས་མཐུན་རྒྱལ་སྤྱིའི་གནས་སྟངས་ཡོངས་གྲགས་ལྟ་བུར་མ་གྱུར་པ་རེད། ༡༩༡༣ ནང་གནད་དོན་དེ་སྐོར་ལེ་འགྲིགས་གཏན་འཁེལ་ཡོང་ཆེད་དུ་བོད་དང་། རྒྱ་མིའི་སྐུ་ཚབ་སིམ་ལའི་ཚོགས་འདུར་དབྱིན་ཇིས་འབོད་བསྐུལ་བྱས། སྐུ་ཚབ་གསུམ་པོ་འདྲ་མཉམ་གྱི་ཐོག་ནས་མཇལ་འཛོམས་ཀྱིས་ཡུན་རིང་གོ་བསྡུར་བྱས་རྗེས་ཆིངས་ཟིན་ཞིག་བཟོས་པ་དེའི་ནང་དབྱིན་ཇིས་བོད་མི་ཚོར་ཕྱི་རྒྱ་ཁོངས་ཡིན་ཚུལ་དང་། རྒྱ་མིར་བོད་ནང་གི་རང་དབང་དགོས་ཚུལ་ལ་འབད་བརྩོན་བྱས་འདུག །

རྒྱ་ནག་སྐུ་ཚབ་ནས་གྲོས་མཐུན་དེ་ལ་ཐོག་མར་ཁས་ལེན་བྱས་ཀྱང་དེ་རྗེས་རྒྱ་ནག་གཞུང་གིས་མིང་རྟགས་འགོད་རྒྱུ་མིན་ཚུལ་བརྗོད་སྟབས་བོད་དབྱིན་གཉིས་ནས་མིང་རྟགས་བཀོད་ཅིང་། ཆབས་ཅིག་ཟུར་དུ་གསལ་བསྒྲགས་ཀྱི་ཡིག་ཆ་གཅིག་བཟོས་པ་དེར་རྒྱ་ནག་ནས་ཆིངས་ཡིག་དེར་མིང་རྟགས་མ་བཀོད་པར་དེའི་ནང་གསལ་རྒྱ་ནག་གི་ཐོབ་ཐང་རྣམས་མེད་པའི་བརྗོད་འགོད་བྱས་འདུག །གྲོས་མཐུན་དེ་ལ་རྒྱ་ནག་གིས་མིང་རྟགས་བཀོད་མེད་སྟབས་ཁྲིམས་ལུགས་ཐོག་ནས་རྒྱ་ནག་གི་ཁོངས་སུ་ཚུད་པའི་ཁུངས་སྐྱེལ་གང་ཡང་ཡོད་པ་མ་རེད། གནད་དོན་དེ་མུར་བསྡད་རྐྱེན་འདི་སྐོར་གླེང་མོལ་ནམ་བྱུང་ལ་རྒྱ་མིས་བོད་འདི་རྒྱ་ནག་གི་ཆ་ཤས་ཤིག་ཡིན་ཚུལ་བརྗོད་ཀྱི་ཡོད་ཀྱང་། བོད་ནང་རྒྱ་མིའི་དབང་ཆ་འཛིན་མཁན་གཏན་ནས་མེད། རྒྱ་ནག་དང་། རི་པིན་གྱི་དམག་འཁྲུག་སྐབས་བོད་ནས་ཐེ་བྱུས་བྱས་མེད་ཅིང་། དམག་ཆེན་གཉིས་པའི་སྐབས་སུ་ཡང་བོད་བར་གནས་སུ་བསྡད་དེ། བོད་བརྒྱུད་རྒྱ་གར་ནས་རྒྱ་ནག་ཏུ་དམག་མཁོའི་ཡོ་བྱད་གཏོང་ཐབས་བྱས་ཀྱང་བཏང་ཡོད་པ་མ་རེད། དུས་སྐབས་དེར་འཛམ་གླིང་ཕྱིར་བོད་མིའི་རང་དབང་རང་བཙན་ཁུངས་སྐྱེལ་བྱེད་པའི་ལས་ཀ་ཤུགས་ཆེ་བྱས་མི་འདུག །

དེ་ནི་སྐབས་དེར་དེ་འདྲ་ཞིག་ངེས་པར་མི་དགོས་པ་ལྟ་བུར་མཐོང་གི་ཡོད་འདུག །འོན་ཀྱང་སྐབས་རེ་རྒྱལ་ཁབ་གཞན་དག་གི་བྱེད་སྟངས་ནས་ཁོང་ཚོས་གནས་སྟངས་དེ་དག་ཁས་ལེན་བྱེད་ཀྱི་ཡོད་པའི་ཁུངས་སྐྱེལ་བྱུང་འདུག་པ་དཔེར་ན། སྤྱི་ལོ་ ༡༩༤༧ ལོར་ནིའུ་ལྡི་ལིར་ཨེ་ཤ་ཡའི་ཡུལ་ཁག་གི་སྐུ་ཚབ་ཚོ་ཚོགས་འདུའི་སྐབས་བོད་ཀྱི་སྐུ་ཚབ་ཕྱིན་ཏེ། བོད་ཀྱི་རྒྱལ་དར་ཡང་རྒྱལ་ཁབ་གཞན་དག་གི་རྒྱལ་དར་དང་མཉམ་དུ་བསྒྲེངས་ཡོད་པ་དང་། ཐོབ་ཐང་དེ་ཚོའི་སྐོར་སུས་ཀྱང་རྩོད་གླེང་བྱུང་ཡོད་པ་མ་རེད། ལོ་དེ་གའི་ནང་རྒྱ་གར་རང་བཙན་བྱུང་རྗེས་རྒྱ་གར་གཞུང་གིས་བོད་དུ་སྤྲིངས་ཡིག་ཅིག་ལ་ལན་འདེབས་འདི་ལྟར་བྱས་ཡོད་པ་རེད། (གང་ཅིའི་དོན་གནད་སྐོར་གྲོས་མཐུན་གསར་པ་མ་བཞག་བར་ཕྱོགས་གཉིས་ཀས་ད་ཡོད་ཀྱི་འབྲེལ་བ་མུ་མཐུད་འཇོག་རྒྱུར་བོད་གཞུང་ནས་ཁས་ལེན་བྱུང་ན་རྒྱ་གར་གཞུང་དགའ་པོ་ཡོང་རྒྱུ། རྒྱ་གར་དབྱིན་ཇི་རྒྱལ་པོའི་གཞུང་ནས་ཡུལ་ཁག་གཞན་དག་ལ་ཆིངས་ཡིག་གི་འབྲེལ་བ་བྱུང་བ་ཚོར་ཡང་འགྲོ་སྟངས་འདི་རང་ཡིན།) ༡༩༤༨ ལོར་བོད་གཞུང་ཚོང་དོན་སྐུ་ཚབ་པ་རྒྱ་གར། རྒྱ་ནག །ཕ་རན་སི། ཨི་ཊ་ལི། ཨ་རི་སོགས་ལ་བསྐྱོད་སྐབས་ཁོང་ཚོར་བོད་གཞུང་ནས་བཏང་བའི་ཕྱི་བསྐྱོད་ལག་འཁྱེར་ལ་ཡུལ་ཁག་དེ་ཚོ་ཚང་མས་ཁས་ལེན་བྱས་འདུག །

ང་ཚོའི་རང་དབང་རང་བཙན་ལོ་ ༢༢ རིང་བོད་ནང་རྒྱ་མིའི་དཔུང་དམག་རྩ་བ་ནས་མེད་ཀྱང་། ༡༩༣༤ ནང་ཏཱ་ལའི་བླ་མ་སྐུ་ཕྲེང་བཅུ་གསུམ་པ་སྐུ་གཤེགས་རྗེས་ལྷ་སར་མཆོད་འབུལ་ཞུ་མཁན་རྒྱ་མིའི་སྐུ་ཚབ་འབྱོར་ཞིང་། མཆོད་འབུལ་ཟིན་རྗེས་སྐུ་ཚབ་ཚོ་ལྷ་སར་བསྡད་འདུག །རྒྱུ་མཚན་ནི། རྒྱ་ནག་དང་། བོད་ཀྱི་ས་མཚམས་སྐོར་འཕྲོས་མོལ་འཕྲོས་བསྡད་རྣམས་འཁྲུན་གཅོད་བྱ་རྒྱུ་ཡིན་ཚུལ་བརྗོད་འདུག །འོན་ཀྱང་ལྷ་སར་རྒྱ་མིའི་སྐུ་ཚབ་ཚོའི་གནས་སྟངས་ནི་བལ་པོ་དང་། དབྱིན་ཇིའི་སྐུ་ཚབ་དང་འདྲ་ཞིང་། དེ་རྗེས་རྒྱ་གར་ཡང་དེ་བཞིན་རེད།

༡༩༤༩ ལོར་རྒྱ་མི་འཕྲོས་ལྷག་དེ་ཚོ་ཡང་བོད་ནས་ཕྱིར་སྐྲོད་བྱས་འདུག །དེར་བརྟེན་བོད་ཀྱི་རྒྱལ་རབས་མདོར་བསྡུས་དེ་ལྟར་ལ་གཞིགས་ན། བོད་ནི་སྔར་གྱི་རྒྱལ་ཁབ་ལོགས་སུ་སྡོད་མཁན་ཞིག་ཡིན་པ་དང་། དུས་རབས་མང་པོའི་རིང་རྒྱ་ནག་དང་ཕན་ཚུན་མཐུན་འབྲེལ་ཡོད་པ་ཞིག་སྟེ། རྒྱ་ནག་ནུས་ཤུགས་ཆེ་ཞིང་། བོད་ཡུལ་ནུས་ཤུགས་ཞན་པའི་དུས་སྐབས་འགའ་ཤས་ལ་རྒྱ་མིས་བོད་དུ་བཙན་འཛུལ་བྱས་པའི་དུས་སྐབས་བྱུང་བ་བདེན་འབྲེལ་ཡིན་ཀྱང་། དེ་བཞིན་བོད་ཀྱི་རྒྱལ་རབས་ནང་བལྟས་ན་བོད་ནས་རྒྱ་ནག་ཏུ་བཙན་འཛུལ་བྱས་པ་ཡང་བྱུང་ཡོད།

རྒྱ་མིས་བོད་རྒྱ་ནག་གི་ཆ་ཤས་ཡིན་ལུགས་བརྗོད་པ་དེར་རྒྱལ་རབས་ནང་ཁུངས་ལུང་གང་ཡང་མེད། ༡༩༡༢ ནས་དུས་ངན་ ༡༩༥༠ ལོ་བར་བོད་པས་རྒྱལ་ཁབ་གཞན་དག་ལྟ་བུའི་དངོས་དོན་གྱི་རང་དབང་རང་བཙན་ལ་ལོངས་སུ་སྤྱད་ཅིང་། ཁྲིམས་ལུགས་ཀྱི་གནས་སྟངས་ཀྱང་ ༡༩༡༢ ནང་ཡོད་པ་དེ་བཞིན་རང་ཡོད་པ་དང་། གནས་སྟངས་དེ་དག་ལ་ཉེ་ཆར་རྒྱལ་སྤྱིའི་ཁྲིམས་དོན་མཁས་པའི་ཚོགས་པས་བརྟག་དཔྱད་ཞིབ་ནན་བྱས་ཡོད་པ་རེད། ཕྲན་གྱི་མཐོང་ཚུལ་ཙམ་མིན་པར། ཕྱོགས་ལྷུང་བྲལ་ཞིང་སྙན་གྲགས་ཅན་གྱི་ཚོགས་པ་དེས། ༡༩༥༩ ལོར་པར་འདེབས་བྱས་པའི་བོད་དང་ཁྲིམས་ལུགས་ཟེར་བའི་སྙན་དེབ་མཉམ་འབྲེལ་རྒྱལ་ཚོགས་སུ་ཕུལ་བ་དེའི་ནང་ཇི་གསལ་བརྗོད་ན། ༡༩༡༢ ནང་རྒྱ་མི་མཐར་སྐྲོད་བྱེད་སྐབས་བོད་ཀྱི་གནས་སྟངས་ནི་དངོས་དོན་གྱི་རང་དབང་རང་བཙན་ཡིན་པར་ངོས་འཛིན་བྱས་ཆོག །ཁྲིམས་ལུགས་ཀྱི་ཐོག་ནས་ཀྱང་རྒྱ་ནག་ཁོངས་གཏོགས་ཀྱི་རྣམ་པ་ཟད་པའི་རྒྱུ་མཚན་ནུས་ཤུགས་ཅན་ཡོད་པ་རེད། དེར་བརྟེན་ ༡༩༡༡-༡༩༡༢ ཀྱི་གནས་ཚུལ་དེ་དག་གིས་བོད་ནི་དངོས་དོན་དང་། ཁྲིམས་ལུགས་གཉིས་ཀའི་ཐོག་ནས་རྒྱ་ནག་ལས་ལོགས་སུ་རང་དབང་རང་བཙན་གྱི་རྒྱལ་ཁབ་ཅིག་ཡང་བསྐྱར་ཐོན་འདུག་ཅེས་སྙན་སེང་ཞུས་འདུག། །།

ལེའུ་ལྔ་པ། བཙན་འཛུལ།

༄༅། །ང་སློབ་གཉེར་བྱེད་སྐབས། ༡༩༤༨ ལོར་ཡུལ་ནང་རྒྱ་མི་གུང་བྲན་གྱི་སོ་པ་ཡོད་པ་གཞུང་ནས་ཤེས་ཐོས་བྱུང་། ཁོང་ཚོ་ནི་ང་ཚོའི་དམག་ཤུགས་ཆེ་ཆུང་དང་། ཕྱི་རྒྱལ་ནས་དྲག་པོའི་རོགས་རམ་ཡོད་མེད་བལྟ་བའི་ཆེད་ཡོང་བ་རེད།

ཁོང་ཚོས་ཤེས་དགོས་པ་རྣམས་རྙེད་རྟོགས་ལ་དཀའ་ངལ་བྱུང་ཡོད་ཀྱི་མ་རེད། ངས་ཤེས་རྟོགས་ལ་དྲག་པོའི་རོགས་རམ་ལེན་རྒྱུ་ལྟ་ཅི། སྐབས་དེར་བོད་ནང་ཕྱི་རྒྱལ་མི་རིགས་དྲུག་ལས་མེད། ཡེ་ཤུའི་ཆོས་སྤེལ་མཁན་གཅིག་དང་། ང་ཚོའི་གཞུང་ནས་རླུང་འཕྲིན་ལས་ཀ་སྤྲད་པ་གཉིས་བཅས་ཁོང་གསུམ་དབྱིན་ཇི་དང་། གཞན་གསུམ་གྱི་ནང་ནས་གཉིས་ནི་ཨོ་སེ་ཀྲི་རི་ཡན་ཡིན། གཅིག་ནི་རུ་སུ་དཀར་པོ་རེད། ཁོང་གསུམ་རྒྱ་གར་གྱི་དབྱིན་ཇིའི་བཙོན་ཁང་ནས་བྲོས་བྱོལ་དུ་ཡོང་བ་རེད། ཁོང་ཚོ་ཚང་མས་དྲག་པོའི་ལས་དོན་གང་ཡང་བྱས་ཡོད་པ་མིན།

ང་ཚོའི་འགོ་དམག་ཡོངས་རྫོགས་བསྡོམས་ན་བརྒྱད་སྟོང་ལྔ་བརྒྱ་ཙམ་ལས་མེད། མེ་མདའ་རིང་མདའ་ནི་ཚང་མར་ལྡེང་ལྷག་ཙམ་ཡོད། མོ་ཀྲར་ཆེ་ཆུང་ ༢༥༠། མི་ཤིན་གྷན་དང་། འཁོར་ལོ་ཅན་སོགས་ ༢༠༠ སྐོར། རིགས་མི་འདྲ་བ་གཞན་དག་ལྔ་བཅུ་སྐོར་བྱས་པ་འགའ་ཤས་ཡོད། དམག་མིའི་ལས་དོན་ནི་ངས་གོང་བརྗོད་ལྟར་བཀའ་འཁྲོལ་མེད་པའི་མི་སྣ་འགོག་སྲུང་དང་། བསྐོར་བྱ་བའི་དོན་དུ་རེད། དེང་དུས་ཀྱི་དམག་འཁྲུག་རྒྱག་ཐུབ་པ་གང་ཡང་མེད། ཉེན་ཁའི་རྟགས་མཚན་དང་པོའི་རྗེས་རིང་མིན་བོད་ཀྱི་ཤར་ཕྱོགས་ས་ཁུལ་ནས་གནས་ཚུལ་གལ་ཆེ་ཉེན་ཁ་ཅན་འབྱོར་གྱི་ཡོད་པ་རེད། བོད་ཤར་ཕྱོགས་སྤྱི་ཁྱབ་ལྷ་ཀླུ་ས་མཚམས་ཀྱི་ཉེ་སྐོར་ཆབ་མདོར་ཡོད། ཁོང་དང་མཉམ་དུ་རླུང་འཕྲིན་ལས་བྱེད་དབྱིན་ཇི་གཅིག་ཡོད་ཅིང་། མི་གཞན་དག་ལྷ་སར་ཡོད་པ་རེད། རྒྱ་མིའི་དམག་དཔུང་ཆེན་པོ་ཤར་ཕྱོགས་ས་ཁུལ་དུ་གསོག་འབྱོར་ཡོད་པའི་གནས་ཚུལ་གསང་ཏར་རླུང་འཕྲིན་ནས་བརྗོད་ཀྱི་ཡོད་པ་དང་། ཁོང་ཚོས་ང་ཚོར་རྒོལ་འཛིངས་བྱེད་རྒྱུའི་འཇིགས་སྣང་སྟོན་པ་གསལ་པོ་མཐོང་གི་ཡོད་པ་རེད།

ཛ་དྲག་གི་གསར་འགྱུར་དེ་བཀའ་ཤག་ཏུ་འབྱོར་ཏེ་ཚོགས་ཆེན་ཚོགས་འདུ་ཞིག་ཚོགས་འདུག །སྐབས་དེར་བོད་ཤར་ཕྱོགས་སུ་དེ་སྔའི་དུས་རབས་མང་པོའི་ནང་བྱུང་མ་མྱོང་བའི་ཉེན་ཁ་ཆེན་པོ་ཞིག་ལྷགས་པ་དང་། རྒྱ་ནག་དམར་ཤོག་གིས་རྒྱ་ནག་དབང་སྟེ་ཡུལ་དེར་མི་རབས་མང་པོར་མ་བྱུང་བའི་ཤུགས་དང་ཆིག་བསྒྲིལ་བྱུང་ཞིང་། དེར་བརྟེན་ང་ཚོར་བྱུང་བའི་ཉེན་ཁ་དེ་ནུས་ཤུགས་ཆེ་བ་མ་ཟད། རྣམ་པ་མི་འདྲ་བ་ཞིག་ཀྱང་རེད། སྔ་དུས་ང་ཚོ་ཡུལ་ཕན་ཚུན་ལ་རྒྱུན་དུ་ཆོས་ཀྱི་མཐུན་འབྲེལ་ཡོད་ན་ཡང་། ད་ཆ་ང་ཚོ་དྲག་པོའི་དབང་ཤུགས་འོག་ཏུ་ཚུད་ཉེན་ཡོད་པས་མ་ཚད། དངོས་གཙོར་ལྟ་བའི་དབང་ཤུགས་འོག་ཏུའང་ཚུད་ཉེན་ཡོད་པ་རེད། ང་ཚོ་བོད་མིས་ཤེས་ཚོད་ལྟར་བྱས་ན་གནས་ཚུལ་དེ་ལ་ནམ་ཡང་འདོད་བབས་ཡོད་པ་མིན། ཚོགས་ཆེན་ནས་བོད་སྲུང་སྐྱོབ་ཀྱི་ཆེད་དུ་རྒྱ་མིར་དངོས་སུ་འཐབ་འཛིང་བྱེད་དགོས་ན། མི་འབོར་དང་། གོ་ལག་གང་ས་ནས་ལྡེངས་ཐབས་མེད་པར་བརྟེན་རྒྱ་དམར་བཀག་འགོག་ཕྱིས་སྐྱོན་མེད་པ་ཡོང་ཆེད་རྒྱལ་ཁབ་གཞན་དག་ལ་ཛ་དྲག་གི་སྙན་ཞུ་འབུལ་རྒྱུར་མོས་ཐག་བཅད་དེ། དབྱིན་ཇི་དང་། ཨ་རི། རྒྱ་གར། བལ་ཡུལ་བཅས་པར་རོགས་རམ་ཞུ་བསྐུལ་ཆེད་སྐུ་ཚབ་ཚོགས་ཁག་བཞི་བསྐོས་ཐོག །སྐུ་ཚབ་ཚོ་ལྷ་ས་ནས་མ་ཐོན་གོང་རྒྱལ་ཁབ་དེ་ཚོའི་གཞུང་ལ་ང་ཚོའི་རང་དབང་རང་བཙན་ལ་ཉེན་ཁ་ཡོད་པ་དང་། སྐུ་ཚབ་གཏོང་འདོད་ཡོད་པའི་སྐོར་ཏར་བཏང་བ་ལ་བློ་ཕམ་འོས་པའི་ཏར་ལན་འབྱོར་འདུག །

དབྱིན་གཞུང་ནས་རྒྱ་གར་ལ་རང་བཙན་སྤྲད་ཟིན་པར་བརྟེན་བོད་ཀྱི་ས་ཆའི་ཆགས་བབས་དང་བཅས་རོགས་རམ་བྱེད་ཐབས་དཀའ་ཡང་། བོད་མི་ཚོར་སེམས་གསོ་གཏིང་ཟབ་ཡོད་ཚུལ་བརྗོད་ཅིང་། ཨ་རི་གཞུང་ནས་ཀྱང་ལན་འདེབས་ཕྱོགས་མཐུན་བྱས་ཏེ་ང་ཚོའི་སྐུ་ཚབ་དང་ལེན་བྱས་མི་འདུག །རྒྱ་གར་གཞུང་ནས་ང་ཚོར་སློབ་སྟོན་བྱས་གསལ་དུ། རྒྱ་གར་གཞུང་ནས་དྲག་པོའི་རོགས་རམ་བྱེད་མི་ཐུབ་པ་གསལ་པོར་བརྗོད་པ་དང་། མཚོན་ཆ་བཟུང་སྟེ་འགོག་ཐབས་མ་ཡིན་པར་ ༡༩༡༤ སིམ་ལའི་ཆིངས་དོན་རྩ་འཛིན་གྱིས་ཞི་གྲོས་བྱས་ན་ལེགས་ཚུལ་བརྗོད་སྟབས་དྲག་པོའི་ཆ་ནས་ང་ཚོ་གཅིག་པུར་གནས་པ་ཤེས་རྟོགས་བྱུང་།

༡༩༥༠ ལོར་ཞབས་པད་ལྷ་ཀླུ་བ་བོད་ཤར་ཕྱོགས་སྤྱི་ཁྱབ་པའི་ལོ་དུས་རྫོགས་ཤིང་། གནས་ཚུལ་ཛ་དྲག་ཅན་དེ་འདྲའི་སྐབས་ལྷ་ཀླུའི་ཚབ་ཏུ་ཞབས་པད་ང་ཕོད་ངག་དབང་འཇིགས་མེད་བཏང་སྟེ་ང་ཕོད་ལྷ་ས་ནས་བོད་ཤར་ཕྱོགས་སུ་ཐོན་པ་དང་། བཀའ་ཤག་ནས་གནས་ཚུལ་ཛ་དྲག་ཅན་ལ་བརྟེན་ལྷ་ཀླུ་ཡང་ང་ཕོད་དང་འཁུར་མཉམ་ལེན་གྱིས་སྡོད་དགོས་གནས་ཚུལ་བཏང་ཞིང་། རིང་པོར་མ་སོང་བར་ང་ཕོད་ནས་འགན་འཁུར་ཚང་མ་ཐུབ་ཚུལ་བརྗོད་པར་བརྟེན་ལྷ་ཀླུ་ཕྱིར་ལོག་བྱས། དེ་རྗེས་ང་ཚོར་བརྡ་སྤྲོད་གང་ཡང་མ་བྱས་པར་གློ་བུར་ཞིག་ལ་རྒྱ་དམར་གྱི་དཔུང་དམག་བོད་དུ་བཙན་འཛུལ་བྱས་པ་རེད།

དུས་ཡུན་ཐུང་ངུ་ཞིག་རིང་ས་ཁུལ་འགའ་ཤས་སུ་བོད་དམག་ལ་ཁམས་རིགས་དྭང་བླངས་པས་རོགས་རམ་གྱིས་རྒྱ་མིར་འཐབ་འཛིང་བྱས་པར་རྒྱལ་ཁ་ཕྲན་བུ་ཐོབ་ན་ཡང་། དམག་མི་མང་ཉུང་ཤོར་ཏེ་ཕམ་ཉེས་དབང་མེད་དུ་བྱུང་། སྤྱི་ཁྱབ་གསར་རྙིང་བརྗེས་པ་དེས་ཀྱང་སྲིད་བྱུས་འཁྲུགས་ཟིང་དུ་གྱུར་པ་མ་ཟད། ང་ཕོད་ཀྱི་ལས་ཁང་ཆབ་མདོ་ནས་ནུབ་ཕྱོགས་སུ་སྤོས་ཤིང་། ཆབ་མདོའི་གོ་མཛོད་མེར་བསྲེགས་བྱས་འདུག །

སྐབས་དེར་ཁོང་ཚོ་ཕྱིར་བྲོས་བྱས་པ་དེར་ཕལ་ཆེར་དགེ་མཚན་བྱུང་མེད་ཅིང་། ནང་ཁུལ་གྱི་འབྲེལ་བ་ཆད་པ་དང་། རྒྱ་དམག་རྣམས་ང་ཕོད་ཀྱི་ཉེ་སྐོར་དུ་འགྲིམ་འགྲུལ་མྱུར་བདེར་ཕྱིན་ཏེ་ང་ཕོད་དང་། བོད་དམག་མང་པོ་མགོ་སྒུར་བྱ་དགོས་བྱུང་།

རྒྱ་མིས་ཆབ་མདོའི་རླུང་འཕྲིན་ཁང་དང་། གཏོང་མི་དགེ་རྒན་དབྱིན་ཇིའི་མི་དེ་འཛིན་བཟུང་བྱས་པར་བརྟེན་དུས་ཡུན་གང་འཚམས་རིང་གནས་ཚུལ་གང་ཡང་འབྱོར་མ་ཐུབ། དེ་རྗེས་རྒྱ་མིའི་དམག་དཔོན་གྱི་བློ་མོས་ཐོག་ང་ཕོད་ནས་དཔོན་རིགས་གཉིས་ལྷ་སར་བཏང་འབྱོར་བྱུང་དོན་དུ། ང་ཕོད་བཙོན་པ་ཡིན་ལུགས་དང་། ཞི་མོལ་བྱེད་པའི་དབང་ཆ་དགོས་ཚུལ། རྒྱ་མིའི་དམག་དཔོན་ནས་ད་ལྟའི་ས་གནས་ལས་བརྒལ་བའི་དབང་འཛིན་མི་བྱེད་པའི་ཁས་ལེན་བྱུང་ཚུལ་བཅས་ཡོད་པ་རེད།

བོད་ཤར་ཕྱོགས་སུ་གནས་ཚུལ་ཛ་དྲག་ཅན་ཤིན་ཏུ་སྡུག་པོ་དེ་ལྟར་ཡོང་སྐབས་ལྷ་སར་བོད་གཞུང་ནས་ལྷ་དང་། བླ་མ་ཆེ་ཁག་ཚོར་སློབ་སྟོན་ཞུས་ཏེ། ཁོང་ཚོའི་བསླབ་བྱའི་ལམ་སྟོན་གྱིས་བཀའ་ཤག་ནས་བོད་ཀྱི་འགན་དབང་ཕྲན་ནས་འཛིན་དགོས་བརྗོད་བྱུང་། ལྷ་བླའི་ལུང་བསྐུལ་དེ་ལྟར་བྱས་ན་ཡང་། སྐབས་དེར་ང་ལོ་བཅུ་དྲུག་ལས་མ་སོན་ཞིང་། ཆོས་ཀྱི་སློབ་གཉེར་བྱ་རྒྱུ་མང་པོ་བསྡད་ཡོད་པ་མ་ཟད། འཛམ་གླིང་གི་གནས་ཚུལ་ཤེས་རྒྱ་ཆུང་ཞིང་། སྲིད་དོན་གྱི་ཉམས་མྱོང་གང་ཡང་མེད། དེར་བརྟེན་ངས་ཐོག་མར་བཀའ་ཤག་ལ་༸རྒྱལ་དབང་གོང་མས་ལུགས་གཉིས་འགན་བཞེས་དགུང་ལོ་བཅོ་བརྒྱད་ཙམ་ལ་བཞེས་པར་བརྟེན་ད་ལྟ་ལོ་ན་ཆུང་བས་འགན་འཁུར་མི་ཐུབ་ཚུལ་བརྗོད་པ་ཡིན།

ཏཱ་ལའི་བླ་མ་སྐུ་ཕྲེང་སོ་སོའི་དབར་རྒྱལ་ཚབ་ཀྱི་དུས་ཡུན་རིང་པོར་ང་ཚོའི་གཞུང་གི་ཆབ་སྲིད་ཉམས་དམས་སུ་ཕྱིན་ཡོད་པ་དང་། ཕྲན་ལོ་ན་ཆུང་སྐབས་ང་ཚོའི་གཞུང་ནང་མི་མཐུན་པའི་གནས་ཚུལ་བྱུང་ཞིང་། ཆབ་སྲིད་སྐྱོང་སྟངས་ཀྱང་ཉམས་རྒུད་གྱུར་ཏེ་མི་ཕལ་ཆེ་བས་འགན་དབང་ལ་གཡོལ་ཐབས་བྱེད་པའི་དུས་ཤིག་ཏུ་སླེབས་ཡོད། ད་ཆ་བཙན་འཛུལ་གྱི་ཉེན་ཁའི་འོག་ང་ཚོའི་ཆིག་བསྒྲིལ་དགོས་མཁོ་སྔར་ལས་ཆེ་བ་བྱུང་བ་དང་། ཡུལ་མི་ཚང་མས་མོས་བཀུར་བྱེད་ཡུལ་ནི་ཕྲན་ཙམ་ཡིན། ཕྲན་ནས་ཐེ་ཚོམ་བྱས་པར་བརྟེན་ཚོགས་ཆེན་ཚོགས་ཤིང་། བཀའ་ཤག་གི་རེ་འདུན་ལ་ཚོགས་ཆེན་ནས་རྒྱབ་གནོན་བྱས་པར་བརྟེན་ང་ཚོའི་རྒྱལ་རབས་ནང་གི་གནས་ཚུལ་ཉེན་འགན་ཅན་དེ་འདྲའི་སྐབས་རང་གི་འགན་འཁུར་དང་དུ་མ་བླངས་པར་འཇོག་ཐབས་མ་བྱུང་ཞིང་། ཕྲན་ལོ་ན་ཆུང་ངུ་ཡིན་ཀྱང་། ཆུང་ངུའི་དུས་སྐབས་དེ་རྒྱབ་བསྐྱུར་ཐོག །རང་ངོས་ནས་གང་ཐུབ་ཀྱིས་རང་གི་ལུང་པའི་འགོ་འཁྲིད་ཐོག །ནུས་ཤུགས་ཅན་གྱི་རྒྱ་དམར་གྱི་ཁ་ཡ་བྱེད་པའི་འགན་ཁུར་དེ་བློ་གཡེང་དང་བཅས་ལེན་དགོས་བྱུང་། ལུགས་སྲོལ་ལྟར་གྱི་མཛད་སྒོ་སོགས་བྱས་ཏེ་དབང་ཆ་ཚང་མ་བླངས། ཕྲན་གྱི་མིང་ཐོག་ནས་དྲིལ་བསྒྲགས་ཀྱིས་བོད་ནང་བཙོན་པ་ཡོད་ཚད་གློད་བཀྲོལ་རང་དབང་དུ་བཏང་བ་ཡིན།

སྐབས་འདིར་ཕྲན་གྱི་གཅེན་པོ་རྒན་ཤོས་ཤར་ཕྱོགས་ནས་ལྷ་སར་འབྱོར། ཁོང་ནི་ང་ཚོ་སྐྱེས་པའི་གྲོང་གསེབ་ཉེ་སྐོར་སྐུ་འབུམ་དགོན་པའི་མཁན་པོ་གནང་དུ་ཕེབས། རྒྱ་མིའི་དབང་འོག་ཁོང་མཁན་པོ་གནང་སའི་ས་ཁུལ་དེར་ཅང་ཀེ་ཤའི་གཞུང་གི་སྤྱི་ཁྱབ་རྨ་སྤུ་ཧྥང་གི་དབང་ཆ་ཤོར་བ་དང་། གཞུང་གསར་པ་རྒྱ་དམར་གྱི་དཔུང་དམག་འབྱོར་བ་གཅེན་པོས་གཟིགས་ཡོད་པ་རེད། ཁོང་ནས་ཟིང་འཁྲུག་དང་། བཙན་གནོན་དངངས་སྐྲག་ཅན་གྱི་གནས་ཚུལ་ལོ་གཅིག་གཟིགས་པ་དེའི་ནང་རྒྱ་དམར་ཚོས་བརྗོད་གསལ་དུ། ང་ཚོས་མི་མང་སྐྱོང་བ་དང་། ཆོས་དད་རང་དབང་སྤྲོད་ཆེད་ཡོང་ཚུལ་རྗོད་བཞིན་དུ་ཆོས་ཀྱི་དབང་ཆ་འཕྲོགས་པ་དང་། རང་ཉིད་སྲུང་སྐྱོབ་དམ་བཙན་འོག་ཏུ་བཞག་སྟེ་དམར་པོའི་ལྟ་སྤྱོད་སློབ་སྦྱོང་མུ་མཐུད་དུ་གནང་དགོས་བྱུང་། མཐར་རྒྱ་མིས་ཁོང་ལ་བརྗོད་རིགས་སུ། བོད་རྒྱ་ནག་གི་ཆ་ཤས་ལ་བརྟེན་ང་ཚོས་བོད་ཡོངས་རྫོགས་བླངས་ཏེ་བོད་གུང་བྲན་རིང་ལུགས་སུ་བསྒྱུར་རྒྱུ་ཡིན་ལུགས་བརྗོད་ཅིང་། དེ་ནས་ཁོང་ལྷ་སར་རྒྱ་དམར་གྱི་སྐུ་ཚབ་ལྟ་བུར་བཏང་སྟེ་ང་དང་། ངའི་གཞུང་རྒྱ་དམར་གྱི་དབང་འོག་ཏུ་ཞུགས་རྒྱུའི་འབོད་བསྐུལ་བྱེད་དགོས་མངགས་འདུག །གལ་སྲིད་ཁོང་ནས་ལས་དོན་དེ་འགྲུབ་ན་བོད་ཀྱི་གོ་མིང་མཐོ་བ་ཞིག་སྤྲོད་རྒྱུའི་ཁས་ལེན་བྱས་འདུག་པར་ཁོང་གིས་དེ་ལྟར་ཡོང་མིན་བརྗོད་ཀྱང་། དེ་ལ་མཐའ་བཀག་བྱས་ན་སྲོག་ཉེན་ཡོད་པར་མཐོང་བ་མ་ཟད། རྒྱ་མིའི་འཆར་དོན་རྣམས་ཕྲན་ལ་བརྗོད་དགོས་པ་ཁོང་གི་ལས་འགན་ཡིན་པ་ཡང་དྲན་ཏེ་དེ་ལ་མོས་མཐུན་བྱེད་ཁུལ་བྱས་འདུག །དེས་རྒྱ་མིའི་མིག་འོག་ནས་ཐར་ཏེ་ལྷ་སར་འབྱོར་རྗེས་རྒྱ་མིའི་ཉེན་ཁ་ཇི་ཡོད་ང་ཚོར་ཞིབ་གསལ་གསུང་གི་འདུག །

སྐབས་དེར་བོད་དོན་འདི་དག་བཀའ་ཤག་ནས་མཉམ་འབྲེལ་རྒྱལ་ཚོགས་སུ་ཞུས་འབྲས་སྒུག་སྡོད་རིང་ངའི་བསམ་པར། ཐོག་མའི་ལས་དོན་ནི་རྒྱ་གར་གྱི་སློབ་སྟོན་ལྟར་ཞི་མོལ་འགྲིགས་ཐབས་བྱ་རྒྱུ་དང་། རྒྱ་མི་ནས་གནོད་འགལ་ཇི་ཆེར་མ་བཏང་གོང་ཞི་འཕྲོས་ཡོང་ཐབས་བྱས་ན་སྙམ་སྟེ། ཆབ་མདོའི་དམག་དཔོན་བརྒྱུད་རྒྱ་ནག་གཞུང་ལ་ཡི་གེ་བཏང་བའི་ནང་། ང་ལོ་ན་མ་སོན་བར་བོད་དང་། རྒྱ་ནག་དབར་ལ་འབྲེལ་ལམ་སྡུག་པོ་བྱུང་ཡང་། ད་ཆ་ཕྲན་རང་ནས་ལས་འགན་བླངས་པར་བརྟེན་རང་རེའི་དབར་སྔར་གྱི་མཛའ་གྲོགས་འབྲེལ་ལམ་བཟང་པོ་བསྐྱར་གསོ་བྱེད་འདོད་ཡོད་ལུགས་དང་། བོད་དམག་འཛིན་བཟུང་བྱས་པ་རྣམས་ཕྱིར་སློག་དགོས་པ། རྒྱ་དམག་བོད་སར་བཙན་འཛུལ་བྱས་པ་རྣམས་ཕྱིར་འཐེན་དགོས་ལུགས་བརྗོད་པ་ཡིན།

སྐབས་དེར་གནས་ཚུལ་ཉེན་འགན་ཅན་དེར་མི་མང་གི་བསམ་ཚུལ་ཇི་ཡོད་ཤེས་རྟོགས་ཆེད་བཀའ་ཤག་ནས་ཚོགས་ཆེན་ཞིག་བསྡུ་འགུགས་བྱས་ཤིང་། ཚོགས་འདུའི་བརྗོད་དོན་ལ་རྒྱ་ནག་བཅིངས་བཀྲོལ་དམག་ནས་ནམ་ཞིག་ལྷ་སར་བཙན་འཛུལ་བྱེད་རྒྱུར་བརྟེན་ངའི་ལུས་སྲོག་ལ་ཉེན་འགན་མི་འབྱུང་ཆེད་གྲོ་མོར་འགྲོ་བསྐྱོད་དགོས་པའི་རེ་འདུན་བཏོན་བྱུང་། སྐབས་དེར་རང་ངོས་ནས་མི་མང་ལ་རོགས་རམ་གང་ཐུབ་བྱས་ཏེ་སྡོད་འདོད་ལས། འགྲོ་རྒྱུར་འདོད་པ་མེད་སྟབས་རེ་འདུན་དེ་ལ་འདོད་བབས་མ་བྱུང་ན་ཡང་། བཀའ་ཤག་ནས་བརྗོད་ནན་ཆེ་བར་བརྟེན་མཐར་ཐུག་ཁོང་ཚོའི་རེ་འདོད་ལ་ཉན་འཇོག་བྱས་པ་ཡིན།

བསམ་ཚུལ་མི་འདྲ་བ་ཡང་ཡང་ཡོང་གི་ཡོད་པ། དཔེར་ན། ངའི་རང་བཞིན་གྱི་བསམ་ཚུལ་ལ་ངེད་རང་ན་གཞོན་གཟུགས་ཐང་ཞིག་ཡིན་གཤིས། མི་མང་ལ་དཀའ་ཉེན་ཇི་ལྟར་བྱུང་རུང་རང་གི་བགོ་སྐལ་མཉམ་དུ་མྱོང་འདོད་ཡོད་ཀྱང་། བོད་མི་ཚོས་ཏཱ་ལའི་བླ་མའི་སྐུ་སྲོག་ནི་ཤིན་ཏུ་རྩ་ཆེར་འཛིན་ཞིང་། ངས་རང་ཉིད་ལ་སྲུང་སྐྱོབ་བྱེད་རྒྱུའི་བསམ་པ་ལས་ཆེས་ལྷག་པ་མི་མང་ནས་བདག་གཅེས་བྱེད་ཀྱི་ཡོད་པ་རེད། དེར་བརྟེན་ངས་འགྲོ་རྒྱུའི་གྲ་སྒྲིག་བྱས་ཤིང་། མ་ཐོན་གོང་སྲིད་བློན་གཉིས་བསྐོས་པའི་གཅིག་སེར་མོ་བ་བློ་བཟང་བཀྲ་ཤིས་དང་། གཅིག་ནི་ལོ་མང་གཞུང་དོན་བྱས་པའི་ཉམས་མྱོང་ཅན་ཀླུ་ཁང་པ་ཡིན། ཁོང་གཉིས་ལ་དབང་ཆ་ཚང་མ་སྤྲད་དེ་འགན་འཁུར་མཉམ་དུ་ལེན་བཅུག་ཐོག །དོན་གལ་ཤིན་ཏུ་ཆེན་པོའི་རིགས་མ་གཏོགས་ངོས་ལ་དྲི་བསྡུར་མ་དགོས་ཞེས་མངགས་པ་ཡིན།

ལོ་བཞི་བཅུའི་གོང་རྒྱ་མིས་བཙན་འཛུལ་སྐབས་ཏཱ་ལའི་བླ་མ་ཇི་ཕེབས་ལྟར་གནས་ཚུལ་ཐབས་རྡུགས་བྱུང་ན་ངོས་རྒྱ་གར་དུ་འགྲོ་དགོས་ཡོང་རྒྱུར། ངེད་ཀྱི་མཛོད་སྦུག་ནས་གསེར་དངུལ་ཕྲན་བུ་གཏོང་དགོས་ཞེས་བཀའ་བློན་ཚོས་བསམ་ཚུལ་ལྟར་གསེར་ཕྱེ་ལེབ་དང་། དངུལ་ས་ཕག་གང་འཚམས་ལྷ་ས་ནས་འབྲས་ལྗོངས་སུ་བཏང་སྟེ་ལོ་དགུའི་རིང་བཞག་པ་དེས་མཐར་ང་ཚོར་དགོས་མཁོ་ཆེན་པོ་བྱུང་།

མཉམ་འབྲེལ་རྒྱལ་ཚོགས་ཚོགས་ཆེན་ནས་བོད་དོན་སྐོར་གོ་བསྡུར་མི་བྱེད་པའི་གནས་ཚུལ་སྡུག་པོ་ཞིག་གོ་ཐོས་བྱུང་བས་ང་ཚོ་བློ་ཕམ་གྱི་གནས་སུ་གྱུར། མཉམ་འབྲེལ་རྒྱལ་ཚོགས་ནི་བདེན་པའི་གནས་ཡུལ་ལྟ་བུར་ཡིད་ཆེས་བྱེད་བཞིན་ཡོད་ཀྱང་། དབྱིན་ཇིའི་བརྗོད་རྗེས་སུ་འབྲངས་ཏེ་བོད་དོན་བདག་མེད་བཞག་པ་ནི་ཧ་ལས་པའི་བྱ་བཞག་ཡིན། དབྱིན་ཇི་དང་ང་ཚོ་སྔར་ནས་འབྲེལ་བ་ཡུན་རིང་བྱུང་ཞིང་། དབྱིན་གཞུང་གི་ལས་བྱེད་ཤེས་ཡོན་ཅན་མང་པོའི་ས་ནས་ང་ཚོར་ཕན་ཐོགས་ཀྱང་ཆེན་པོ་བྱུང་ཡོད། ང་ཚོ་དབང་ཆ་ཚང་མ་ཡོད་པར་ཆ་འཇོག་དང་། ཆིངས་ཡིག་མཉམ་འཇོག་བྱེད་མཁན་ཡང་དབྱིན་ཇི་ཡིན། ད་ཆ་དབྱིན་ཇིའི་སྐུ་ཚབ་ནས་རྒྱལ་སྤྱིའི་ནང་ང་ཚོའི་གནས་སྟངས་ལ་དོགས་འཆར་གྱིས་བོད་ནང་རྒྱ་མི་མེད་པར་ལོ་སུམ་ཅུ་སོ་བརྒྱད་ཙམ་ཕྱིན་ཀྱང་། ད་དུང་རྒྱ་མིའི་ཁོངས་གཏོགས་མིན་ནམ་སྙམ་པ་ལྟ་བུའི་བརྗོད་ཚུལ་སྟོན་པ་དང་། དེ་བཞིན་རྒྱ་གར་སྐུ་ཚབ་ཀྱི་རྣམ་འགྱུར་ཡང་བློ་ཕམ་འོས་པ་ཞིག་རེད། རྒྱ་གར་གྱི་བརྗོད་དོན་ལ་རྒྱ་ནག་དང་། བོད་དབར་ཞི་འགྲིགས་ངེས་པར་ཡོང་རྒྱུ་དང་། ནང་གི་རང་དབང་ཡང་བརྟན་པོ་བཟོ་ཐུབ། དེའི་ཐབས་ལམ་བཟང་ཤོས་ནི་རྒྱལ་ཚོགས་ཚོགས་ཆེན་ནང་གོ་བསྡུར་བྱེད་རྒྱུ་འཐེན་དགོས་ཚུལ་བརྗོད་འདུག །

གོང་དུ་བརྗོད་གསལ་སུས་ཀྱང་དྲག་པོའི་རོགས་རམ་མི་བྱེད་པའི་གསར་འགྱུར་དེ་ལས་ཀྱང་ད་ལྟའི་གནས་ཚུལ་དེ་ལ་བློ་ཕམ་ཆེ་བ་བྱུང་ཞིང་། ང་ཚོའི་གྲོགས་པོ་ཚོས་བདེན་རྒྱབ་ཞུ་འབོད་བྱེད་རྒྱུར་ཡང་རོགས་རམ་མ་བྱས་པར་ང་ཚོ་རྒྱ་ནག་བཅིངས་བཀྲོལ་དམག་མིའི་མདུན་དུ་བསྐྱུར་འཇོག་བྱས་པ་རེད། ད་ཆ་ལོ་རྒྱུས་ལ་བལྟས་ན་ང་ཚོ་དཀའ་ངལ་འདི་ལྟ་བུར་ཚུད་པ་ལ་ང་ཚོ་རང་གི་སྲིད་བྱུས་ཀྱིས་གྲོགས་རམ་ཇི་བྱས་ཀྱང་གསལ་པོ་མཐོང་ཐུབ།

༡༩༡༢ ལོ་ང་ཚོར་རང་དབང་རང་བཙན་གཙང་མ་ཐོབ་པའི་སྐབས་སུ་རང་ཉིད་གཅིག་པུར་སྡོད་རྒྱུ་དེར་འདོད་ཁེངས་བྱུང་སྟེ། ང་ཚོ་རང་དབང་རང་བཙན་ཡིན་པ་དེ་ཕྱི་རྒྱལ་ལ་ཁྲིམས་མཐུན་ཁུངས་སྐྱེལ་དགོས་ཀྱི་ཡོད་པའི་བསམ་བློ་འཁོར་བ་མ་བྱུང་། ང་ཚོར་གནས་ཚུལ་སྡུག་པོ་འདི་ལྟར་མ་བྱུང་གོང་ང་ཚོ་རྒྱལ་ཁབ་ལྷན་ཚོགས་སམ། མཉམ་འབྲེལ་རྒྱལ་ཚོགས་ནང་ཞུགས་འཐུས་བརྗོད་པའམ། ཡང་ན། རྒྱལ་ཁབ་ཆེ་ཁག་འགའ་ཤས་ལ་ང་ཚོའི་ཕྱི་འབྲེལ་སྐུ་ཚབ་བཏང་ཡོད་ན། ང་ཚོར་དབང་ཆ་ཚང་མ་ཡོད་པ་འདི་དག་ཚང་མས་ཁས་ལེན་རྩོད་མེད་དུ་བྱེད་རྒྱུ་ཡིན་པ་ལ་ཡིད་ཆེས་གཙང་མ་ཡོད་པ་མ་ཟད། བོད་ཀྱི་བདེན་དོན་གསལ་པོ་འདི་དག་སྔར་དུས་གནས་ཚུལ་ཐ་དད་སྐབས་བཞག་པའི་ཆིངས་ཡིག་རྙིང་པ་ཚོར་དྲན་འཁྲུལ་གོ་བསྡུར་བྱེད་པའི་སྒྲིབ་གཡོགས་འདི་འདྲར་ཚུད་མི་ཐུབ། འཛམ་གླིང་འདི་དག་ཆེས་ཆུང་ངུར་གྱུར་ཏེ་མི་རིགས་སུ་ཞིག་ཡིན་ཡང་གཞན་ལ་འཚེ་གནོད་མེད་པར་སྔར་བཞིན་རང་ཉིད་གཅིག་པུར་སྡོད་ཐབས་མེད་པའི་སློབ་སྦྱོང་དང་ཉམས་མྱོང་ང་ཚོར་དཀའ་སྦྱོང་ཆེན་པོའི་ངང་བྱུང་བ་རེད།

ད་ཆ་ཕན་ཚུན་ཞི་མོལ་ཐོག་ནས་འགྲིགས་ཐབས་ལས་བྱེད་ཐབས་གཞན་མེད་པར་བརྟེན་ང་ཕོད་ལ་ཁོང་གི་ཞུ་མོས་ལྟར་ང་ཚོས་དབང་ཆ་སྤྲོད་གཏན་འཁེལ་ཏེ། ང་ཕོད་ནས་ལྷ་སར་བཏང་བའི་དཔོན་རིགས་གཅིག་ལ་ང་དང་། ངའི་བཀའ་ཤག་གི་ཕྱིར་ལན་བསྐུར་བའི་ནང་། རྒྱ་དམག་ད་ལྟ་ཡོད་ས་ལས་ལྷག་ཡོང་རྒྱུ་མེད་པ་གཞི་རྩར་བཟུང་སྟེ་འཕྲོས་མོལ་བྱ་དགོས་མངགས་ཡོད། ང་ཚོའི་བསམ་ཚོད་ལ་ལྷ་སའམ། རྒྱ་ནག་གི་དམག་མི་ཡོད་ས་ཆབ་མདོར་འཕྲོས་མོལ་བྱ་རྒྱུ་ཡིན་ཡང་། རྒྱ་གར་ནང་ཡོད་པའི་རྒྱ་མིའི་སྐུ་ཚབ་ནས་འཕྲོས་མོལ་བྱེད་པར་པེ་ཅིང་དུ་འགྲོ་དགོས་བརྗོད་སྟབས། ང་ཕོད་ཀྱི་རོགས་སུ་མི་སྣ་བཞི་བསྐོ་བཞག་བྱས་ཤིང་། ཁོང་ཚོ་པེ་ཅིང་དུ་ ༡༩༥༡ གི་ལོ་འགོར་འབྱོར་པ་རེད།

དུས་ཡུན་རིང་པོའི་རྗེས་ཁོང་ཚོ་ལྷ་སར་ཕྱིར་ལོག་ཟིན་ནས་མ་གཏོགས་ང་ཚོས་ཁོང་ཚོས་ཇི་བྱས་ཞིབ་གསལ་ཤེས་རྟོགས་མ་བྱུང་ཞིང་། སྐབས་དེར་ཁོང་ཚོས་སྙན་སེང་ཞུ་གསལ། ཁོང་ཚོ་འབྱོར་གདོང་རྒྱ་ནག་ཕྱི་འབྲེལ་བློན་ཆེན་ནས་སྣེ་ལེན་གསོལ་སྟོན་བཤམས་པ་དང་། དེའི་སར་རྒྱ་མིའི་སྐུ་ཚབ་ཚོ་ངོ་སྤྲོད་བྱས་ལུགས། ཚོགས་འདུ་ཐོག་མར་ཚོགས་ཉིན་རྒྱ་མིའི་སྐུ་ཚབ་གཙོ་བོ་ནས་དོན་ཚན་བཅུ་འཁོད་པའི་གྲོས་མཐུན་ཟིན་བྲིས་ཤིག་སྟོན་པ་ལ་ཉིན་མང་གོ་བསྡུར་བྱས་ཤིང་། ང་ཚོའི་སྐུ་ཚབ་ཚོས་བོད་རང་བཙན་ཡིན་ལུགས་བརྗོད་དེ་ཁུངས་སྐྱེལ་མང་པོ་བྱས་ཡོད་ཀྱང་། རྒྱ་མིས་དོ་སྣང་ཙམ་ཡང་མ་བྱས་པར་མཐའ་མར་རྒྱ་མིས་བཟོ་བཅོས་ཀྱིས་གྲོས་མཐུན་ཟིན་བྲིས་དོན་ཚན་བཅུ་བདུན་ཡོད་པ་ཞིག་བཏོན་ཏེ་དེ་ལྷག་བྱེད་ཐབས་མེད་པའི་རྣམ་འགྱུར་བསྟན་ཅིང་། དེ་ལ་ང་ཚོའི་སྐུ་ཚབ་ཚོས་བསམ་འཆར་འདོན་པ་དང་། བཟོ་བཅོས་བྱེད་མ་བཅུག་པའི་ཐོག །ཁོང་ཚོར་དམའ་འབེབས་དང་། ཚིག་རྩུབ་བརྗོད། ཁོང་ཚོའི་ལུས་སྲོག་ལའང་འཇིགས་སྣང་བསྐུལ། བོད་མི་མང་ཐོག་ཏུ་ཡང་དྲག་ཤུལ་ཆེ་རུ་གཏོང་རྒྱུའི་རྣམ་འགྱུར་བསྟན་ཏེ་ང་དང་། བོད་གཞུང་ལ་དྲི་སྐོར་བྱེད་དུ་བཅུག་མི་འདུག །

བོད་རྒྱ་ནག་གི་ཆ་ཤས་ཡིན་པ་གཞི་རྩར་བཟུང་སྟེ་བཞག་པའི་གྲོས་མཐུན་དེ་ནི་བདེན་འབྲེལ་ནམ་ཡང་མིན། ཁོང་ཚོ་གཞན་གྱི་དབང་འཛིན་འོག་མ་ཚུད་ན་ང་དང་། ངའི་གཞུང་ལ་དྲི་བསྡུར་མ་བྱས་པར་ཁས་ལེན་འདི་ལྟར་བྱེད་མི་སྲིད། ང་ཕོད་ནི་རྒྱ་མིའི་བཙོན་པ་བྱས་ཏེ་ཡུན་རིང་སོང་ཞིང་། སྐུ་ཚབ་གཞན་ཚོ་ཡང་བཙོན་པ་དང་ཆ་མཐུན་ཡིན། ཁོང་ཚོར་སློབ་སྟོན་བྱེད་མཁན་མ་བྱུང་སྟབས་མཐར་དབང་མེད་དུ་གྲོས་མཐུན་དེར་མིང་ཡིག་བཀོད་འདུག །ཡིག་ཆ་ཁུངས་གཏན་ཡོང་ཆེད་དམ་ཕྲུག་རྒྱག་དགོས་པར་ཁོང་ཚོས་ཀ་ཀོར་བརྗོད་སྟབས་རྒྱ་མིས་པི་ཅིང་དུ་བོད་ཀྱི་རྟགས་ཐེལ་འདྲ་བརྫུས་བཟོས་ཏེ་ང་ཚོའི་སྐུ་ཚབ་ཚོར་ཡིག་ཆའི་ཐོག་ཕབ་བཅུག་པ་རེད།

ང་དང་། ངའི་གཞུང་ལ་གྲོས་མཐུན་མིང་རྟགས་བཀོད་ཚུལ་མ་བརྗོད་ཀྱང་། པི་ཅིང་རླུང་འཕྲིན་ནང་ང་ཕོད་ཀྱིས་དྲིལ་བསྒྲགས་བྱས་པ་ཞིག་ནས་ང་ཚོར་ཐོག་མར་གོ་ཐོས་ཤེས་རྟོགས་བྱུང་སྟེ་ཧ་ལས་བྱུང་། གྲོས་མཐུན་དེའི་ནང་རྒྱ་མི་གུང་བྲན་གྱི་དྲིལ་བསྒྲགས་མང་པོ་བཅུག་པ་དང་། དོན་གནད་འགའ་ཤས་རྩ་བ་ནས་མི་བདེན་པ་དང་། འགའ་ཤས་ཆ་ཚང་བདེན་འབྲེལ་མིན་པ་བཀོད་ཡོད་པ་མ་ཟད། དོན་ཚན་དེ་ཚོའི་ནང་ང་ཚོའི་བསམ་ཚུལ་ལས་སྡུག་པ་དང་། བཙན་གནོན་ཆེ་བ་འདུག །

གྲོས་མཐུན་དེའི་གླེང་གཞིའི་ནང་། ལོ་བརྒྱ་ཕྲག་ལྷག་ཙམ་ནང་ཕྱི་རྒྱལ་བཙན་དབང་རྒྱལ་ཁབ་ཀྱི་བཙན་ཤུགས་རྒྱ་ནག་དང་བོད་ནང་འཛུལ་ཏེ་མགོ་གཡོགས་དང་། དཀྲུགས་ཤིང་བྱས་པའི་འབྲས་བུར་བོད་མི་མང་ཚེ་གཡོག་དང་། སྡུག་བསྔལ་དུ་ཚུད་ལུགས་ཁུངས་མེད་ཀྱི་བརྗོད་ཚིག་བཀོད་ཡོད་པ་དང་། རྒྱ་ནག་གཞུང་ནས་བཅིངས་བཀྲོལ་དམག་བོད་དུ་བཏང་ལུགས། དེའི་རྒྱུ་མཚན་ནི་བཙན་རྒྱལ་རིང་ལུགས་པའི་བཙན་ཤུགས་བོད་ནས་མཐར་སྐྲོད་གཏོང་ཆེད་དང་། བོད་མི་མང་བཙན་དབང་ལས་གྲོལ་ཏེ་རྒྱ་ནག་མི་མང་ཁྱིམ་ཚང་ཆེན་པོའི་ནང་ལོག་ཆེད་བཅས་ཡིན་ཚུལ་བརྗོད་ཅིང་།

དོན་གནད་འདི་ནི་གྲོས་མཐུན་གྱི་དོན་ཚན་དང་པོའི་ནང་དུ་ཡང་བཀོད་འདུག །གྲོས་མཐུན་ནང་། བོད་མི་མང་ཆིག་སྒྲིལ་གྱིས་ཕྱི་རྒྱལ་བཙན་དབང་རྒྱལ་ཁབ་ཀྱི་བཙན་ཤུགས་བོད་ནས་མཐར་སྐྲོད་བཏང་སྟེ་བོད་མི་རྣམས་རང་གི་མེས་པོའི་རྒྱལ་ཁབ་ཁྱིམ་ཚང་ཆེན་པོའི་ནང་ལོག་དགོས་ཞེས་བྲིས་འདུག །ཕྱི་ལོ་ ༡༩༡༢ ལོ་བོད་ནས་རྒྱ་མིའི་དམག་མི་མཐར་སྐྲོད་བཏང་བ་ནས་བཟུངས་བོད་ནང་ཕྱི་རྒྱལ་གྱི་བཙན་ཤུགས་རྩ་བ་ནས་མེད་སྟབས་གནས་ཚུལ་དེ་ཀློག་དུས་ང་ཚོ་བློ་ཕམ་ཆེན་པོ་བྱུང་།

དོན་ཚན་གཉིས་པའི་ནང་བོད་ས་གནས་སྲིད་གཞུང་ནས་བཅིངས་བཀྲོལ་དམག་བོད་དུ་ཡོང་རྒྱུར་རོགས་རམ་བྱས་ཏེ་ཡུལ་གྱི་སྲུང་སྐྱོབ་སྲ་བརྟན་དུ་གཏོང་དགོས། ཞེས་འཁོད་པ་འདི་དག་ནི་ང་ཚོས་ང་ཕོད་ལ་སྤྲད་པའི་དབང་ཚད་ལས་བརྒལ་བ་ཞིག་རེད། དོན་ཚན་བརྒྱད་པར། བོད་དམག་རྣམས་རྒྱ་མིའི་དམག་ཏུ་བསྒྱུར་རྒྱུ། དོན་ཚན་བཅུ་བཞི་པའི་ནང་། བོད་ཀྱི་ཕྱི་འབྲེལ་དབང་ཆ་རྣམས་འཕྲོག་ཡོད་པ་རེད།

བོད་མི་སུས་ཀྱང་ཁས་ལེན་བྱེད་ཐབས་མེད་པའི་དོན་ཚན་འདི་དག་གི་བར་ལ་རྒྱ་མིས་ཁས་ལེན་བྱས་པ་མང་པོ་བྲིས་ཡོད་པ། དཔེར་ན། བོད་ཀྱི་ད་ལྟའི་ཆབ་སྲིད་སྐྱོང་སྟངས་བསྒྱུར་བཅོས་མི་བྱེད་པ་དང་། ཏཱ་ལའི་བླ་མའི་གོ་གནས། ལས་དོན། དབང་ཆར་བསྒྱུར་བཅོས་མི་བྱེད་པ། ཆོས་དད་རང་མོས། དགོན་ཁག་ལ་སྲུང་སྐྱོབ། ཡུལ་གོམས་གཤིས་ལུགས་ལ་བརྩི་འཇོག་བྱེད་རྒྱུ། སོ་ནམ་ཡར་རྒྱས་དང་། མི་མང་གི་འཚོ་ཐབས་ཇེ་ལེགས་སུ་གཏོང་རྒྱུ། མི་མང་ལ་བཙན་ཤེད་ཀྱིས་བཅོས་བསྒྱུར་མི་བྱེད་པ་བཅས་བཀོད་ཡོད་ཀྱང་། རང་གི་ལུང་པ་དང་། རྒྱལ་ཁབ་རྩ་བརླག་འགྲོ་རྒྱུར་བརྟེན་ཁས་ལེན་དེ་ཚོར་དགའ་སྤྲོ་སྐྱེ་འོས་པ་མ་ཡིན་ཡང་། ང་ཚོར་མཛའ་གྲོགས་མེད་སྟབས་བློ་ཕམ་ཇི་བྱུང་སྡུག་སྒོམ་བྱས་ནས་ཁོང་ཚོའི་རེ་འདོད་མ་བསྒྲུབ་མཐུ་མེད་ལས། བྱ་ཐབས་གང་ཡང་མེད་ཅིང་ཁོང་ཚོས་བཀོད་པའི་གྲོས་མཐུན་གྱི་འཇམ་མཁས་ཚོར་སོར་གནས་ཡོང་བའི་རེ་བ་བྱེད་རྒྱུ་ཙམ་ཞིག་ཡིན།

གྲོས་མཐུན་ལ་མིང་རྟགས་བཀོད་རྗེས་རིང་མིན་ང་ཚོའི་སྐུ་ཚབ་ཚོས་རླུང་འཕྲིན་བཏང་འབྱོར་དུ། རྒྱ་མིའི་དམག་དཔོན་ཀྲང་ཅིན་ཨུར་ལྷ་སའི་སྐུ་ཚབ་བསྐོས་ཚུལ་གསལ་ཞིང་། ཁོང་བོད་ཤར་རྒྱུད་ནས་མིན་པར་རྒྱ་གར་བརྒྱུད་ཡོང་གི་ཡོད་པ་རེད། སྐབས་དེར་ཕྲན་བོད་ཀྱི་ས་མཚམས་ནང་གྲོ་མོར་ཡོད་ཅིང་། གྲོ་མོ་རྒྱ་གར་དང་བོད་ཀྱི་གཞུང་ལམ་ཁར་ཡོད་སྟབས་ཁོང་བོད་སར་གོམ་པ་སྤོས་འཕྲལ་ཕྲན་ནས་ཐུག་འཕྲད་བྱེད་དགོས་པ་གསལ་པོ་ཡོད། སྔར་རྒྱ་མིའི་དམག་དཔོན་ནམ། དམག་དཔོན་གཞན་དག་མཐོང་མྱོང་མེད་ཀྱང་དམིགས་བསལ་མཐོང་འདོད་གང་ཡང་མེད། ཁོང་གིས་མཛའ་བརྩེ་དང་དྲག་ཤུལ་གྱི་རྣམ་འགྱུར་ཇི་འདྲ་ཞིག་སྟོན་རྒྱུ་ཡིན་པ་ཡང་སུས་ཀྱང་ཚོད་དཔག་དཀའ་བ་ཞིག་རེད།

གྲོས་མཐུན་དེར་མིང་རྟགས་བཀོད་རྗེས་ངའི་ཞབས་འབྲིང་འགའ་ཤས་ཀྱི་བསམ་ཚུལ་ལ་བརྟན་པོའི་ཆེད་དུ་ཕྱིས་སྐྱོན་མེད་པར་རྒྱ་གར་དུ་ཕྱིན་ན་ལེགས་པར་མཐོང་ཞིང་། དེ་སྐོར་ཕན་ཚུན་གོ་བསྡུར་གླེང་རྩོད་མང་པོ་བྱས་མཐར་དམག་དཔོན་དེ་མ་འབྱོར་བར་སྒུག་སྡོད་ཀྱིས་ཁོང་གི་རྣམ་འགྱུར་ལ་བརྟག་དཔྱད་བྱེད་རྒྱུ་བྱས། གྲོ་མོར་ཁོང་ལ་ངའི་ཞབས་འབྲིང་འགའ་ཤས་ནས་སྣེ་ལེན་བྱས་ཤིང་། ཕྲན་དེའི་ཉེ་སྐོར་དགོན་པ་ཞིག་ཏུ་བསྡད་ཡོད་པ་དགོན་པའི་རྩེའི་གཟིམ་ཆུང་ཞིག་ཏུ་ཁོང་ལ་མཇལ་འཕྲད་བྱེད་རྒྱུ་བྱས། ཁོང་ནས་ཕྲན་དང་འདྲ་མཉམ་གྱི་ཐོག་ནས་འཕྲད་རྒྱུའི་འདོད་པ་བྱས་སྟབས་བོད་ལུགས་ལ་གདན་མཐོ་དམན་སོགས་ཀྱི་དཀའ་ངལ་ཡོད་པ་སེལ་ཆེད་ཚང་མར་སྡོད་སྟེགས་གོ་སྒྲིག་བྱས་པ་རེད། སྐབས་དེར་ཁོང་ཇི་འདྲ་ཞིག་ཡོད་མེད་ངས་ཕྲ་མ་ནས་བལྟས་པར། དེ་དུས་བསམ་ཚུལ་ཇི་བྱུང་དྲན་པོ་མི་འདུག་ཀྱང་། ང་ཚོའི་དཔོན་རིགས་གྱོན་ཆས་དམར་སེར་གྱོན་པ་ཚོའི་ཁྲོད་དུ་རྒྱ་གོས་འུང་མདོག་དང་། ཀེབ་ཞྭ་ཉི་སྒྲིབ་ཅན་གྱོན་པའི་མི་ཕལ་པ་གནད་མེད་ལྟ་བུ་གསུམ་འདུག །མི་ཕལ་པ་ནི་བོད་མི་རྣམས་དེ་ལྟར་བཟོ་རྒྱུ་ཡིན་པ་དང་། གནད་མེད་ནི་བསམ་ཚུལ་ཙམ་ཞིག་རེད། འོན་ཀྱང་། ཁོང་ཚོ་དགོན་ནང་ཕྲན་གྱི་སྡོད་སར་འབྱོར་སྐབས། དམག་དཔོན་དེ་མཛའ་བརྩེའི་རྣམ་འགྱུར་ཅན་མི་ཆེན་པོའི་ཉམས་དང་རྣམ་འགྱུར་མེད་པ་ཞིག་འདུག །མི་གཞན་གཉིས་ནི་ཁོང་གི་རོགས་དང་སྐད་སྒྱུར་རེད། ཁོང་གིས་མའོ་ཙེ་ཏུང་གི་ཡི་གེ་ཞིག་སྤྲད་བྱུང་བའི་ནང་གྲོས་མཐུན་གྱི་བརྗོད་ཚིག་ལྟར་མེས་པོའི་རྒྱལ་ཁབ་ཁྱིམ་ཚང་ཆེན་པོའི་ནང་དུ་ལོག་རྒྱུ་སོགས་འཁོད་འདུག་ཅིང་། བརྗོད་ཚིག་དེ་ལ་དེ་དུས་ནས་མི་འདོད་པ་ཞིག་ཡོད། སྐད་སྒྱུར་དེ་བརྒྱུད་ནས་ཀྱང་དེ་དག་ཡང་བསྐྱར་ཟེར་གྱི་འདུག །

ཁོང་ལ་མགྲོན་ཇ་བཏང་། ང་ཚོའི་སེམས་ཀྱི་གནས་ཚུལ་མ་ཤེས་པར་ལྟ་མཁན་ཡོད་ན་མཇལ་འཕྲད་དེ་མཛའ་མཐུན་ཆེ་མདོག་ཁ་པོ་ཞིག་མཐོང་གི་རེད། ཁོང་ལྷ་སར་འབྱོར་སྐབས་གྲ་འགྲིགས་པོ་རང་བྱུང་མི་འདུག །ཁོང་ལ་སྐུ་མགྲོན་ལྟ་བུའི་སྣེ་ལེན་གང་གཟབ་ཞུ་དགོས་ཕྲན་ནས་བཀའ་ཤག་ཏུ་མངགས་པ་ལྟར་འོས་བབས་ཀྱི་མཛད་སྒོ་གྲ་སྒྲིག་བྱས་ཏེ་བཀའ་ཤག་ནས་ཕེབས་བསུ་ཞུ་མཁན་བཀའ་བློན་གཉིས་ནོར་གླིང་བརྒལ་ཏེ་ཕྱིན་ཐོག །ཕྱི་ཉིན་སྲིད་བློན་དང་། བཀའ་ཤག་ནས་ཁོང་ལ་གསོལ་སྟོན་ཕུལ་འདུག་ཀྱང་། གྲ་སྒྲིག་དེ་ཚོས་ཁོང་འདོད་ཁེངས་མ་བྱུང་བར་རྒྱལ་ཁབ་ཆེན་པོ་ཞིག་གི་སྐུ་ཚབ་ལ་འོས་པའི་གྲ་སྒྲིག་མ་བྱུང་ཞེས་བརྗོད་པ་རེད།

དེར་བརྟེན་ང་ཚོས་ཐོག་མའི་མཐོང་སྣང་ལྟར་གྱི་གནས་ཚུལ་དེ་མེད་པ་ཤེས་རྟོགས་བྱུང་། གནས་ཚུལ་དེ་འདྲའི་མུར་ཕྲན་ལྷ་སར་ཕྱིར་ལོག་བྱས་ཏེ། རྒྱ་དམར་གྱི་དྲག་པོའི་དམག་ཤུགས་རྣམས་ཀྱང་མཐོང་བ་རེད། དམག་དཔོན་ཀྲང་ཅིན་ཨུ་འབྱོར་ཏེ་ཟླ་བ་གཉིས་རྗེས་རྒྱ་མིའི་དཔོན་དམག་སུམ་སྟོང་ཙམ་ལྷ་སར་འབྱོར། དེ་རྗེས་དམག་འབོར་གོང་ཙམ་ཞིག་འབྱོར་ཞིང་། དམག་དཔོན་ནི་ཀྲང་གོ་ཧ་དང་། ཐན་ཀོན་སན་རེད། སྐབས་དེར་ལྷ་ས་བའི་མི་ཕལ་པ་རྣམས་ནས་དམིགས་བསལ་དོ་སྣང་དེ་ཙམ་མ་བྱས་ཤིང་། རང་གི་རྒྱལ་ཁབ་ལ་ཉམས་དམས་བྱུང་དུས་མི་ཕལ་པ་ཚོའི་སྤྱོད་ཚུལ་འདི་འདྲ་ཞིག་ཡིན་གྱི་རེད་བསམ་པ་བྱུང་། ཟ་ཆས་དང་། སྡོད་ས་དགོས་ཚུལ་བརྗོད་ནས་མ་གཏོགས་ཐོག་མའི་ཆར་རྒྱ་མིའི་དཔོན་རིགས་དང་། ང་ཚོའི་གཞུང་དབར་འབྲེལ་བ་བྱེད་ཀྱི་ཡོད་པ་མ་རེད། ཁོང་ཚོས་དེ་ལྟར་དགོས་ཚུལ་བརྗོད་པ་དེས་གྲོང་ཁྱེར་ནང་དཀའ་ངལ་ཆེན་པོ་བྱུང་།

དེ་ནས་རྒྱ་མིས་ས་ཁང་གཡར་ལེན་དང་། སྤུས་ཉོས་བྱས། ནོར་གླིང་བརྒལ་ཙམ་གྱི་གཙང་པོའི་འཁྲིས་སུ་དབྱར་དུས་སྤྲོ་སྐྱིད་གཏོང་ཡུལ་ལྷ་ས་བ་ཚང་མས་དགའ་པོ་བྱེད་པའི་ས་ཆ་ཡག་པོ་ཞིག་ཡོད་པ་དེར་རྒྱ་མིའི་སྡོད་སྒར་ཆེན་པོ་ཞིག་བཟོས། ཁོང་ཚོས་འབྲུ་ཀྲོན་སྟོང་ཕྲག་གཉིས་གཡར་དགོས་བརྗོད་པའི་ཁྱོན་འབོར་དེ་ཙམ་གཞུང་ནས་འབྲེལ་མཚུངས་ནས་གཡར་གཏོང་མ་ཐུབ་སྟབས་དགོན་ཁག་དང་། སྒེར་འབྲུའི་རིགས་ནས་གཡར་ལེན་བྱས། ཟ་ཆས་རིགས་འདྲ་མིན་གཞན་དག་མང་པོ་དགོས་ལུགས་བརྗོད་དེ་གྲོང་ཁྱེར་ནང་གི་མཐུན་རྐྱེན་ལ་དཀའ་ངལ་བཟོས་ཤིང་། རིན་གོང་རིམ་འཕར་དུ་ཕྱིན་པ་རེད།

དེ་རྗེས་དམག་དཔོན་གཞན་ཞིག་དང་། མི་གྲངས་སྟོང་ཕྲག་བརྒྱད་ནས། བཅུ་ཙམ་བར་འབྱོར་ཏེ་ཁོང་ཚོས་སྡོད་སྒར་ཁག་གཅིག་ཟིན། ཁོང་ཚོར་བཟའ་བཅའ་དགོས་ཚུལ་གྱི་འཁུར་ལྗིད་འོག་ང་ཚོའི་སྟབས་བདེའི་དཔལ་འབྱོར་ཉམས་རྒུད་དུ་སོང་། རྒྱ་མི་ཚོས་གང་ཡང་འཁྱེར་མེད་ཅིང་། དགོས་མཁོ་རྣམས་ང་ཚོའི་ཕྲན་ཡོད་ཀྱི་ཐོག་ནས་ལེན་ཤག་བྱས་པར་བརྟེན་གློ་བུར་དུ་འབྲུ་རིགས་བཟའ་བཅའ་རྣམས་ཀྱི་རིན་གོང་ལྡབ་བཅུ་དང་། མར་གོང་ལྡབ་དགུ་ཙམ། དངོས་རིགས་གཞན་ལ་རིན་གོང་ལྡབ་གཉིས་གསུམ་ཙམ་འཕར་སྟབས་ལྷ་སའི་མི་ཚོར་སྔོན་མེད་མུ་གེའི་ཉེ་འགྲམ་དུ་སོན་པའི་བསམ་བློ་ཐོག་མ་དེ་འཁོར་ཞིང་། རྒྱ་མི་ལ་མི་དགའ་བའི་རྣམ་འགྱུར་སྡུག་ཏུ་ཕྱིན་ནས། བུ་ཕྲུག་ཚོས་སྐད་ཅོར་དང་། རྒྱ་དམག་ལ་རྡོ་འཕེན་པ་སོགས་བྱས། མི་རྒན་པ་ཚོས་ཀྱང་བཟོད་སྒོམ་དཀའ་བའི་རྟགས་མཚན་སྟོན་གྱི་ཡོད་འདུག །བཀའ་ཤག་ཏུ་བདེ་སྡུག་ཞུ་འབོད་བྱེད་མཁན་མང་པོ་བྱུང་ཡང་། བྱེད་ཐབས་གང་ཡང་ཡོད་པ་མ་རེད།

རྒྱ་དམག་རྣམས་བཅའ་སྡོད་བྱས་ཏེ། ཁོང་ཚོས་ང་ཚོའི་བསམ་འཆར་དང་ལེན་དང་། གཞུང་ལ་རོགས་རམ་བྱེད་རྒྱུ་ལྟ་ཅི། ཁོང་ཚོའི་དགོས་མཁོ་ཉིན་བཞིན་ཇེ་མང་དུ་སོང་། འབྲུ་ཀྲོན་ཉིས་སྟོང་དགོས་ཚུལ་བརྗོད་པ་ཡང་ང་ཚོས་ཐབས་འཚོལ་བྱེད་དགོས་པ་བྱུང་བའི་མིང་ལ་བུ་ལོན་བཏགས་ཤིང་། ཚབ་སྐྱིན་བོད་དུ་བཟོ་གྲྭ་བཙུགས་ཏེ་སྤྲོད་རྒྱུ་ཡིན་ཚུལ་དམག་དཔོན་ཚོས་བརྗོད་ཀྱང་། དེ་དག་ལག་ལེན་བྱས་ཡོད་པ་མ་རེད།

བོད་ནང་གནས་ཚུལ་སྡུག་པོ་ནས་ཇེ་སྡུག་ཏུ་འགྲོ་མུར་ལྷ་སའི་ནང་རྒྱ་མིའི་དཔོན་རིགས་མང་པོ་འབྱོར་ཞིང་། ཀྲང་ཅིན་ཨུ་ནས་ཚོགས་འདུ་ཡུན་རིང་ཚོགས་བཅུག་པའི་ནང་། བཀའ་བློན་ཚོ་འབོད་འགུགས་བྱས་ཤིང་། མི་མང་ལ་ངེས་པར་དགོས་མཁོ་གལ་ཆེའི་རིགས་དང་། བཙན་འཛུལ་མཁན་གྱི་རེ་འདུན་བསྒྲུབ་རྒྱུ་ཉེ་སྙོམས་བྱེད་རྒྱུའི་ལས་འགན་དེ་སྲིད་བློན་ཀླུ་ཁང་པར་བབས་པ་རེད། ཁོང་ནས་བརྗོད་དོན། བོད་མི་རྣམས་སྙོམ་ཆུང་ཆོས་བྱེད་པ་ཡིན་སྟབས་ཡུལ་གྱི་ཐོན་སྐྱེད་རང་ཉིད་ལྡེངས་ཙམ་ལས་མེད། ཁ་ལྷག་ཕྲན་བུ་ཡོད་རིགས་ནས་རྒྱ་དམག་རྣམས་ལ་ཟླ་བ་རེ་ཟུང་ལས་མི་ལྡེངས། གློ་བུར་དུ་ཐོན་སྐྱེད་མང་པོ་བཟོ་མི་ཐུབ། ལྷ་སར་དམག་ཤུགས་ཆེན་པོ་འདི་འདྲ་ཉར་དགོས་པའི་རྒྱུ་མཚན་མེད། ཁྱེད་ཚོས་ཡུལ་གྱི་སྲུང་སྐྱོབ་བྱེད་དགོས་ན་དཔུང་དམག་རྣམས་ས་མཚམས་སུ་གཏོང་དགོས། གྲོང་ཁྱེར་ནང་དཔོན་རིགས་འགའ་ཤས་དང་། སྐུ་སྲུང་གང་འཚམས་བསྡད་ན་འགྲིགས་ཞེས་བསམ་ཚུལ་རྣམས་ཞུམ་མེད་གསལ་པོར་བརྗོད་འདུག །

རྒྱ་མིས་ཐོག་མའི་ཆར་ལན་འདེབས་མཁས་པོ་བྱས་ཏེ་དམག་དཔོན་ཀྲང་ཅིང་ཨུས་བརྗོད་གསལ། ང་ཚོའི་གཞུང་ནས་གྲོས་མཐུན་ལ་མིང་རྟགས་བཀོད་གསལ་ལྟར་རྒྱ་དམག་བོད་དུ་འཇོག་དགོས་ཤིང་། སྡོད་ས་དང་། ཟ་ཆས་སྤྲོད་དགོས། ཁོང་ཚོ་ནི་བོད་ཀྱི་ཐོན་སྐྱེད་ཡར་རྒྱས་དང་། བཙན་རྒྱལ་རིང་ལུགས་ཀྱི་བཙན་ཤུགས་འོག་ནས་སྲུང་སྐྱོབ་བྱེད་ཆེད་ཡོང་བ་ཡིན། བོད་དོན་རྣམས་རང་མགོ་ཐོན་པ་དང་། ས་མཚམས་ཀྱི་སྲུང་སྐྱོབ་བོད་མིས་བྱེད་ཐུབ་ན་རྒྱ་དམག་རྣམས་རྒྱ་ནག་ཏུ་ཕྱིར་ལོག་ཕྱིན་པས་ཆོག་ཅེས་དང་། ཁྱོད་ཚོ་ཁྱེད་རང་ཚོའི་རྐང་པའི་སྟེང་ལངས་ཐུབ་ན་ང་ཚོར་སྡོད་གྲོགས་བརྗོད་ཀྱང་སྡོད་ཀྱི་མ་རེད་ཅེས་སོགས་བརྗོད་འདུག །

ཀླུ་ཁང་པས་བརྗོད་གསལ། ས་ཚོའི་ས་མཚམས་སུ་ཉེན་ཁ་བཟོ་མཁན་རྒྱ་མི་མ་གཏོགས་མེད། ང་ཚོ་རང་མགོ་ཐོན་ནས་ལོ་བརྒྱ་ཕྲག་མང་པོ་ཕྱིན་སོང་། ཞེས་དང་། ཡང་ཚོགས་འདུ་གཞན་ཞིག་ལ་ཁོང་ནས་དམག་དཔོན་དེར་བརྗོད་གསལ། ཁྱོད་ཚོ་བོད་དུ་རོགས་རམ་ཆེད་ཡོང་ཚུལ་བརྗོད་མུས་ཀྱང་། ད་ཕན་རོགས་རམ་གང་ཡང་བྱས་མ་སོང་བ་མ་ཟད། རྒྱ་མི་བོད་དུ་ཡོད་པ་ཙམ་གྱིས་ང་ཚོར་དཀའ་ངལ་ཡོང་གི་འདུག །རྒྱ་མིས་ལས་ཀ་ཇི་བྱས་ལ་མི་མང་ནས་ཁོང་ཁྲོ་དང་། འདོད་པར་མི་འབབ་པ་ཤུགས་ཆེར་འགྲོ་བཞིན་འདུག །ཡང་ཁོང་ནས། སྤྱིར་བཏང་གནད་གལ་མེད་ཀྱང་། ང་ཚོར་གནོད་འགལ་ཆེ་བ་ཞིག་གྲོང་ཁྱེར་ལྷ་སའི་ཉེ་སྐོར་སེམས་ཅན་གྱི་རུས་པ་མེར་བསྲེགས་གཏོང་བ་འདིས་བོད་མིའི་ཆོས་དད་ལ་གནོད་ཅིང་། འདི་ལ་མི་དགའ་བ་བྱེད་ཀྱི་འདུག་ཅེས་བརྗོད་འདུག །

དེར་ཀྲང་ཅིང་ཨུས། མི་མང་ནས་དགའ་པོ་མི་བྱེད་པའི་རྒྱུ་རྐྱེན་ལ་གོ་བསྡུར་མ་བྱས་པར་དགའ་པོ་མི་བྱེད་མཁན་ང་ཚོའི་གཞུང་ནས་བཀག་འགོག་བྱེད་དགོས་ཞེས་དང་། མི་མང་ཚོས་ཁྲོམ་དཀྱིལ་དུ་རྒྱ་མིར་མི་དགའ་བའི་གླུ་གཞས་ལེན་ཚུལ། ད་དུང་ཁོང་ནས་བོད་མི་ཚོས་རྒྱ་མིར་མཐུན་ལམ་ལེགས་པོ་བྱེད་དགོས་སྐོར་གྱི་ཡིག་ཟིན་ཞིག་ཀླུ་ཁང་པར་སྤྲད་དེ་འདི་བཞིན་དྲིལ་བསྒྲགས་བྱ་དགོས་བརྗོད་པར། ཀླུ་ཁང་པས་ཡིག་ཟིན་དེ་ཀློག་སྐབས་ཁྲོམ་དཀྱིལ་དུ་གླུ་གཞས་བཏང་མི་ཆོག་ཅེས་འཁོད་ཡོད་སྟབས་ཁོང་ནས་དེ་ལ་བཟོ་བཅོས་འབྲེལ་ཆགས་པོ་ཞིག་བྱས་འདུག་ཀྱང་། ངའི་བསམ་པར་དེ་ལ་རྒྱ་མི་ཁོང་ཁྲོ་ཞི་ཐབས་བྱུང་ཡོད་ཀྱི་མ་རེད།

ཚོགས་འདུ་ཐེངས་མང་དེ་ལྟར་ཚོགས་སྐབས་རྒྱ་མིའི་བརྗོད་ནན་ཇེ་ཆེར་ཕྱིན་ཞིང་། རྒྱ་རིགས་རྣམས་བོད་དུ་རོགས་རམ་ཆེད་ཡོང་ཚུལ་གོ་རྟོགས་གསལ་པོར་ཡོང་ཐབས་བྱེད་ཀྱི་ཡོད་ཀྱང་། མི་མང་ནི་རྒྱ་མིར་རྣམ་འགྱུར་བྱ་སྤྱོད་ཉིན་རེ་ནས་ཇེ་སྡུག་ཏུ་གྱུར། མི་མང་ནས་རྒྱ་མིའི་འགོ་འཁྲིད་ལ་སྐྱོན་བརྗོད་བྱེད་ཆེད་ཚོགས་འདུ་ཚོགས་པ་དེ་དག་བཀག་འགོག་བྱེད་དགོས་ཞེས་རྒྱ་མིས་བཀའ་ཤག་ཏུ་ཡང་ཡང་བརྗོད་པ་ལྟར་བཀའ་ཤག་ནས་བཀག་འགོག་བྱས་ཀྱང་། མི་མང་ནས་ང་ཚོ་ལྟོགས་ངལ་ཆེ་བས་རྒྱ་མི་ཕྱིར་ལོག་འགྲོ་དགོས་ཟེར་བ་སོགས་བྲིས་ཏེ་ཁྲོམ་ནང་ཡི་གེ་སྦྱར་འགྲེམས་བྱས་པ་རེད།

དེར་མ་ཟད། ཚོགས་འདུ་ཚོགས་མི་ཆོག་པ་བཟོས་ཡོད་ཀྱང་། ཁོང་ཚོས་ཚོགས་འདུ་ཆེན་པོ་ཞིག་ཚོགས་ཏེ་ཚིག་ཐོ་བཏོན་པའི་ནང་། མི་མང་ལ་དཀའ་ངལ་ཡོད་ཚུལ་དང་། ལྷ་སའི་གནས་ཚུལ་ཛ་དྲག་ཆེ་ཚུལ། ལྷ་སར་རྒྱ་མི་དཔོན་རིགས་འགའ་ཤས་ལས་དམག་མི་རྣམས་ཕྱིར་འཐེན་དགོས་ལུགས་སོགས་བྲིས་ཏེ་ངོ་བཤུས་གཅིག་རྒྱ་མིའི་དམག་དཔོན་ཚོ་དང་། གཅིག་བཀའ་ཤག་ལ་སྤྲད་འདུག །རྒྱ་མིས་ཟེར་ན། དེ་ནི་བཙན་རྒྱལ་རིང་ལུགས་པས་འགུལ་སྐྱོད་བྱས་ལུགས་དང་། ལྷ་སར་རྙོག་ཁྲ་བཟོ་མཁན་ཆེད་མངགས་ཡོད་ལུགས་བརྗོད་ཅིང་། སྐབས་ཤིག་ཀྲང་ཅིང་ཨུ་ཁོང་ཁྲོ་དང་བཅས་བཀའ་ཤག་ཏུ་ཡོང་སྟེ་བརྗོད་གསལ། པི་ཅིང་དུ་མིང་རྟགས་བཀོད་པའི་གྲོས་མཐུན་བརྡལ་བཤིགས་གཏོང་མཁན་གྱི་འགོ་འཁྲིད་ནི་སྲིད་བློན་གཉིས་ཡིན་ཚུལ་བརྗོད་འདུག །

སྐྱོ་ཤས་ཅན་གྱི་གནས་ཚུལ་ཡོང་སྟངས་འདི་ཚོ་བཙན་འཛུལ་བྱུང་བའི་ཉམས་མྱོང་ཅན་གྱི་ཡུལ་ཁག་ནས་ཤེས་རྟོགས་ཡོང་གི་རེད། བཙན་གནོན་བྱེད་མཁན་ཚོ་རོགས་རམ་བྱེད་མཁན་ཡིན་ཚུལ་གྱིས་ཡོང་གི་ཡོད་ཀྱང་། དེའི་བསམ་ཚུལ་ཇི་ཡིན་སུས་ཀྱང་བརྗོད་པ་དཀའ། བཙན་གནོན་བྱེད་ཡུལ་མི་མང་ལ་རོགས་རམ་མི་དགོས་པ་ཤེས་ནས་ཡ་མཚན་དུ་གྱུར། རྒྱ་མིས་མི་མང་གི་འདོད་པ་མེད་པའི་རྣམ་འགྱུར་མཐོང་སྟེ་ཕྱིར་ལོག་མ་བྱས་ཤིང་། མི་མང་གི་རེ་འདོད་ཀྱང་མ་བསྒྲུབ་པར་བཙན་གནོན་བྱེད་ཀྱི་ཡོད་པ་རེད། ཁ་གཡོག་རང་ལ་བྱུང་བ་དེ་གཞན་ལ་འགེལ་ས་འཚོལ་ཞིང་། བོད་ནང་བསྙོན་དཀྲི་བྱེད་པའི་ཐོག་མ་ནི་ཁོང་རང་ཚོའི་བསམ་ཡུལ་དུ་གྱུར་པའི་བཙན་རྒྱལ་རིང་ལུགས་པ་དང་། ངའི་སྲིད་བློན་ཀླུ་ཁང་པ་ཡིན། འོན་ཀྱང་། བྱེད་སྟངས་དེ་ལ་རྗེས་འབྲས་བཟང་པོ་འབྱུང་བ་དཀའ། མི་མང་མི་དགའ་བའི་རྣམ་འགྱུར་དེ་བཙན་ཤུགས་ཀྱིས་དུས་ཡུན་ཐུང་ངུ་ལས་གནོན་མི་ཐུབ། བཙན་ཤུགས་ཇི་ཙམ་བྱས་པ་དེ་ཙམ་གྱིས་མི་དགའ་བའི་གནས་ཚུལ་ཇེ་ཆེར་འགྲོ་བ་དེ་ཚང་མས་གསལ་པོར་ཤེས་ཀྱི་ཡོད་ཀྱང་རྒྱ་དམར་ནས་ད་ལྟ་ཤེས་རྒྱུར་བསྡད་ཡོད་པ་རེད།

གནས་ཚུལ་ཛ་དྲག་ཅན་དེ་འདྲའི་སྐབས། རྣམ་ཀུན་ཕྱི་མི་སུ་ཡང་ངའི་རྩར་ཡོང་དུས་བཀའ་ཤག་དང་། ལས་ཁུངས་གཞན་དག་བརྒྱུད་དགོས་ན་ཡང་། རྒྱ་མིས་དེ་ལྟར་མིན་པར་ཐད་ཀར་ཡོང་གི་ཡོད་པ་དང་། ཐོག་མའི་ཆར་ང་དང་ཐུག་འཕྲད་སྐབས་སྲིད་བློན་གཉིས་ནས་ཕྲན་ལ་སློབ་སྟོན་བྱེད་ཀྱི་ཡོད་ཀྱང་། སྐབས་ཤིག་སྲིད་བློན་བློ་བཟང་བཀྲ་ཤིས་ཀྱི་བརྗོད་ཕྱོགས་གཅིག་ལ་ཀྲང་ཅིང་ཨུ་ཁོང་ཁྲོ་ཆེན་པོ་ལངས་སོང་། ང་རང་ལོ་ཚོད་དེ་འདྲར་མི་རྒན་ཞིག་བྱ་སྤྱོད་དེ་ལྟ་བུ་མཐོང་སྟེ་ཧ་ལས་བྱུང་། ངེད་ལོ་ན་ཆུང་ཡང་ཁོང་ཁྲོ་ཞི་འཇགས་བྱེད་དུ་བཅུག །དེ་ནས་ཕྲན་གཅིག་པུ་ཐུག་འཕྲད་བྱེད་དགོས་པའི་འགོ་འཛུགས་བྱས། ཁོང་ཚོ་ངའི་རྩར་ནམ་ཡོང་སྐབས་སྲུང་དམག་མཉམ་འཁྲིད་ཀྱིས་སྡོད་ཁང་སྒོ་འགག་ཏུ་འཇོག་གི་འདུག །དེ་དག་སྤྱོད་ཚུལ་ངན་པ་ཙམ་ལས་མིན་ཡང་གནས་ལུགས་ཤེས་མཁན་བོད་མི་ཚོ་བློ་ཕམ་ཆེན་པོ་བྱེད་ཀྱི་ཡོད་པ་རེད།

རྒྱ་མི་དང་། ཀླུ་ཁང་པ་མཐའ་མའི་གླེང་རྩོད་ཡོང་ས་ནི་བོད་ཀྱི་དཀའ་ངལ་སྐོར་མ་ཡིན་པ་ཞིག་ཐོག་བྱུང་འདུག །ཀྲང་ཅིང་ཨུ་ནས་དམིགས་བསལ་གྱི་ཚོགས་འདུ་ཆེན་པོ་ཞིག་བསྡུ་བསྐོང་ཐོག །ངའི་སྲིད་བློན་དང་། བཀའ་བློན་རྣམས་འབོད་འགུགས་དང་འབྲེལ། རྒྱ་མིའི་ཞི་དྲག་དཔོན་རིགས་མཐོ་རིམ་རྣམས་ཀྱང་བོད་འགུགས་བྱས་པའི་སར་དམག་དཔོན་དེས་བརྗོད་གསལ། བོད་དམག་རྣམས་བཅིངས་བཀྲོལ་དམག་ལ་བསྒྱུར་བའི་དུས་སུ་བབས་ལུགས་དང་། དེའི་བྱེད་ཐབས་སུ། བོད་དམག་གཞོན་ནུ་འདེམས་བསྒྲུགས་ཀྱིས་ལྷ་སར་རྒྱ་མིའི་དམག་སྒར་ནང་སློབ་སྦྱོང་དུ་གཏོང་དགོས། དེ་ནས་ཁོང་ཚོ་སོ་སོའི་དམག་སྒར་དུ་ཕྱིན་ཏེ་བྱིངས་ལ་སློབ་སྦྱོང་བྱེད་ཐུབ་ལུགས་བརྗོད་པ་རེད།

དེ་ལ་ཀླུ་ཁང་པས་སྔར་ལས་ཤུགས་ཆེས་བརྗོད་དོན། བསམ་འཆར་དེ་ནི་དགོས་དོན་མེད་ལ་ཁས་ལེན་ཐུབ་པའང་མ་རེད་ཅེས་དང་། ཁོང་ནས། རྒྱ་ནག་ཏུ་གྲོས་མཐུན་དོན་ཚན་བཅུ་བདུན་ལ་མིང་རྟགས་བཀོད་ཚུལ་རྒྱ་མི་ཚོས་བརྗོད་པ་དེ་དག་ང་ཚོའི་མི་མང་ནས་ཁས་ལེན་བྱས་པ་མེད། གྲོས་མཐུན་ནང་གི་དོན་ཚན་རྣམས་ལ་ནི་རྒྱ་དམར་རང་ཉིད་ནས་ཡང་ཡང་འགལ་འདས་བྱས། བོད་ཤར་ཕྱོགས་ད་དུང་རྒྱ་མིའི་དམག་འོག་ཏུ་ཡོད། ས་ཆ་དེ་རྣམས་བོད་གཞུང་ལ་སྤྲོད་དགོས་ཀྱང་སྤྲད་ཡོད་པ་མ་རེད། བོད་ལ་རྒོལ་འཛིངས་བྱས་པ་ནི་བདེན་འབྲེལ་ཞིག་མ་ཡིན། ཞི་བའི་གྲོས་མོལ་བྱེད་སྐབས་རྒྱ་མིའི་དཔུང་དམག་དངོས་སུ་ས་ཐོག་ཏུ་བཙན་འཛུལ་བྱས་པ་རེད། བོད་དམག་རྒྱ་དམག་ཏུ་བསྒྱུར་རྒྱུའི་ཐད་བཅོས་བསྒྱུར་སྐོར་བོད་མིར་བཙན་ཤེད་མི་བྱེད་པ་གྲོས་མཐུན་ནང་གསལ་ཡོད། བཅོས་བསྒྱུར་དེ་ལ་བོད་མིས་དགའ་མོས་མི་བྱེད་ཅེས་བརྗོད་ཅིང་། སྲིད་བློན་ཁོང་རང་ལ་འདོད་བབས་མ་བྱུང་བ་རེད།

རྒྱ་མིའི་དམག་དཔོན་ཚོས་བརྗོད་གསལ། དོན་གནད་དེ་དག་གལ་ཆེན་པོ་མིན། བོད་གཞུང་ནས་དགག་བྱ་བྱེད་པའི་རྒྱུ་མཚན་མཐོང་གི་མི་འདུག་ཅེས་དང་། ཡང་ཁོང་ཚོས་བསམ་འཆར་བཏོན་གསལ། བོད་ཀྱི་རྒྱལ་དར་དེ་རྣམས་བོད་ཀྱི་དམག་སྒར་ཁག་ནས་ཕབ་སྟེ་རྒྱ་མིའི་དར་ཆ་འཛུགས་དགོས་ཚུལ་བརྗོད་པར། ཀླུ་ཁང་པས། རྒྱ་མིའི་དར་ཆ་བཙུགས་ན་བོད་དམག་གིས་ཕབ་ཀྱི་རེད། དེ་ལྟར་བྱུང་ན་ངོ་ཚ་པོ་ཡོང་གི་རེད། ཅེས་དང་། དར་ཆའི་སྐོར་རྩོད་གླེང་སྐབས་ཀླུ་ཁང་པས། བོད་དུ་རྒྱ་མིས་བཙན་འཛུལ་བྱས་ཟིན་པར་བརྟེན་འབྲེལ་ལམ་བཟང་པོ་བྱེད་དགོས་ཚུལ་བརྗོད་པ་དེར་སྙིང་པོ་མེད་པ་ཞིག་རེད། མི་ཞིག་གི་མགོ་ལ་བརྡུངས་ཏེ་ཀ་ལི་བཅག་ནས་ཁྲག་མ་བསྐམ་པར་ཡོད་མུས་སུ་དེ་དང་ལམ་སེང་གྲོགས་པོ་ཡོང་ཐབས་མེད་པ་ལྟར་རེད་ཅེས་བརྗོད་པ་དེར་རྒྱ་མི་ཁོང་ཁྲོ་ཆེན་པོ་ལངས་ཤིང་། ཉིན་གསུམ་ཙམ་རྗེས་ཚོགས་འདུ་འཚོགས་རྒྱུ་བྱས་ཏེ་དེ་ཉིན་ཚོགས་འདུ་གྲོལ་འདུག །

འཐུས་མི་ཚོ་ཡང་བསྐྱར་ཚོགས་འཛོམས་སྐབས། དམག་དཔོན་ཕན་མིང་ནས་ཀླུ་ཁང་པར་བརྗོད་གསལ། ཁྱེད་ནས་ཁར་སང་གསུངས་པའི་བཀའ་མོལ་ནང་ནོར་འཁྲུལ་བྱུང་མི་འདུག་གམ། ཞེས་དགོངས་སེལ་ཞུ་རེས་དྲིས་པར། ཀླུ་ཁང་པས་སྔོན་མ་ལྟར་ལས་བསྒྱུར་བཅོས་མ་བཏང་བའི་ཐོག་བརྗོད་གསལ། གནས་ཚུལ་དྲང་པོར་བརྗོད་རྒྱུ་ནི་ང་རང་གི་ལས་འགན་ཡིན། བོད་ཤར་ཕྱོགས་སུ་རྒྱ་མིས་བཙན་གནོན་བྱས་ཚུལ་གླེང་གྲགས་བྱུང་བ་དེས་བོད་མིའི་བློ་བག་མི་ཕེབས་པར་ཕྱིན་པ་རེད། གལ་ཏེ་དམག་མིའི་སྐོར་རྒྱ་མིའི་བསམ་འཆར་རྣམས་བླངས་ན་དམག་མི་ཙམ་མིན་པར་མི་མང་ནས་ཀྱང་རྣམ་འགྱུར་ངན་པ་བསྟན་གྱི་རེད་ཅེས་བརྗོད་འདུག །

དེ་ལ་དམག་དཔོན་ཕན་མིང་། ཁོང་ཁྲོ་བཟོད་སྒོམ་མ་ཐུབ་པར་ཀླུ་ཁང་པས་ལྐོག་ཏུ་ཕྱི་རྒྱལ་བཙན་དབང་རྒྱལ་ཁབ་ཀྱི་དབང་ཤུགས་དང་འབྲེལ་བ་བྱས་ཚུལ་བརྗོད་ཅིང་། སྐད་ཅོར་ཆེན་པོའི་ངང་ཀླུ་ཁང་པ་ལས་འཁུར་ཕྱིར་འཐེན་དགོས་ཚུལ་ཏཱ་ལའི་བླ་མར་ཞུ་རྒྱུ་ཡིན་ཞེས་བརྗོད་པར་ཀླུ་ཁང་པས། ཏཱ་ལའི་བླ་མས་ངས་ནོར་འཁྲུལ་བྱས་པ་གཟིགས་ཡོད་ན་ལས་འཁུར་ལས་ལྷག་པ་སྲོག་ཀྱང་གཏོང་གི་ཡིན། དེ་མིན་རྒྱ་མིས་ང་ཚོར་བཀའ་གནང་དགོས་དོན་མེད། རྒྱ་མིའི་བཀའ་ལ་མི་ཉན་ཐག་ཆོད་ཡིན་ཞེས་གསུངས་པར། དེར་ཀྲང་ཅང་ཨུས་བར་འཚངས་ཀྱིས་བརྗོད་དོན། ད་ལྟ་ཕན་མིང་ནས་བརྗོད་དོན་ལ་ཕྲན་བུ་ནོར་འཁྲུལ་བྱུང་ཡོད་སྟབས་དོན་གནད་དེ་ཚོར་བདག་སྤྲོད་མ་གནང་ཞེས་བརྗོད་འདུག །

ཚོགས་འདུ་དེར་གྲོས་མཐུན་གང་ཡང་མ་བྱུང་བར་གྲོལ་བ་རེད། ཀྲང་ཅིང་ཨུས་སྐབས་དེར་དོན་གལ་ཆུང་དུ་བཏང་ཡང་། དེ་རྗེས་ཕྲན་ལ་སྙན་ཞུ་ཞིག་བཏང་འབྱོར་ནང་། ཀླུ་ཁང་པར་བོད་དང་རྒྱ་ནག་མཐུན་འབྲེལ་བྱེད་འདོད་མི་འདུག་ན་ཁོང་གི་ལས་འཁུར་ཕྱིར་འཐེན་དགོས་ལུགས་བྲིས་འདུག་ཅིང་། དེ་སྐོར་བཀའ་ཤག་ཏུའང་བརྗོད་འདུག །བཀའ་ཤག་ནས་སྲིད་བློན་གཉིས་ཀ་དགོངས་པ་ཞུ་བཅུག་ན་ལེགས་ཚུལ་བསམ་འཆར་སྤྲད་བྱུང་ཞིང་། གནས་ཚུལ་དེ་རྩེ་མཐར་ཐུག་སྟབས་དཀའ་ཚེགས་ཅན་གྱི་ལས་ཀ་ཞིག་བྱེད་དགོས་པ་བྱུང་། ཀླུ་ཁང་པས་སྙིང་སྟོབས་ཆེན་པོས་རྒྱ་མིར་ལན་འདེབས་བྱས་པ་དེར་ཕྲན་བརྩི་མཐོངས་ཆེན་པོ་ཡོད་ཀྱང་། ཡང་ན་ཀླུ་ཁང་པ་མུ་མཐུད་ལས་ཀ་བྱེད་འཇུག་རྒྱུ་དང་། ཡང་ན་རྒྱ་མིའི་ངག་བཞིན་ཕྱིར་འཐེན་བྱེད་རྒྱུ་དེ་གཉིས་རེད།

དེ་ལ་གནད་དོན་གཉིས་ཡོད། དང་པོ་ཀླུ་ཁང་པའི་ལུས་སྲོག་གི་ཉེན་ཁ་དང་། གཉིས་པ་མ་འོངས་པའི་བོད་ཀྱི་གནད་དོན་དེ་རེད། ཀླུ་ཁང་པའི་ལུས་སྲོག་ནི་ཁོ་རང་གིས་ཉེན་ཁའི་ནང་བཅུག་ཟིན་པ་དང་། ངས་ལས་འཁུར་མུ་མཐུད་ཀྱིས་བཞག་ཀྱང་རྒྱ་མིས་ཐབས་སྣ་ཚོགས་ཤིག་བྱེད་རྒྱུ་ཡིན་པ་གསལ་པོ་མཐོང་གི་ཡོད་པ་རེད།

དོན་གནད་དེ་ཚོའི་སྐོར་དུས་ཡུན་རིང་པོའི་སྔོན་ནས་རྒྱུ་མཚན་བྱུང་ཡོད་ཅིང་། ཕྲན་ནས་རྒྱལ་སྤྱིའི་སྲིད་དོན་གྱི་སློབ་སྦྱོང་ནི་བྱས་མེད། ཆོས་ཀྱི་སློབ་སྦྱོང་གིས་དོན་གནད་འདི་ཚོར་བེད་སྤྱོད་བྱེད་ཐབས་དཀའ་ཡང་། ཆོས་ཀྱི་སློབ་གཉེར་ནི་ལམ་སྟོན་ངེས་གཏན་ཞིག་ཡིན་པར་སྔར་ནས་ཡིད་ཆེས་ཡོད་པ་ལྟར་ད་དུང་ཡང་ཡོད།

ངའི་བསམ་པར། ང་ཚོས་མུ་མཐུད་རྒྱ་མིར་ངོ་རྒོལ་དང་། ཁོང་ཁྲོ་བསླངས་ན། འཁོན་འཁྲུག་རྒྱུན་མི་འཆད་པ་ལས་དོན་ཕན་ཡོང་རྒྱུ་མེད། འཁོན་འཁྲུག་བྱུང་ན་མཚོན་ཆ་དང་། སྒྲིག་འཛུགས་མེད་པའི་མི་མང་ཐོག་གྱོང་གུན་ཡོང་གི་རེད། ང་ཚོར་རེ་ལམ་གཅིག་ཡོད་པ་ནི་གྲོས་མཐུན་ནང་ཁས་ལེན་བྱས་པའི་དོན་ཚན་སྡུག་ཤོས་ཀྱི་ལེགས་ངོ་ཆེ་བ་རྣམས་ལ་སོར་གནས་ཡོང་བ་བྱེད་གྲོགས་ཞེས་རེ་སྒུག་བྱ་རྒྱུ་ཙམ་རེད། ང་ཚོས་ལོ་མང་རིང་འཚེ་མེད་ཞི་བའི་ཐབས་ལམ་དུ་བཟོད་བསྲན་ཆེན་པོས་ངང་སྒུག་བྱས་ན་ནམ་ཞིག་རང་དབང་ཅུང་ཟད་ཙམ་ཡོང་བའི་རེ་བ་ཞིག་ཡོད་པ་རེད། དེ་ལ་གང་ཐུབ་ཅི་ཐུབ་ཀྱིས་རྒྱ་མི་དང་མཉམ་དུ་ལས་དོན་བྱེད་དགོས། དེ་ལྟར་མ་བྱུང་ན་ཞི་བའི་རྒོལ་གླེང་བྱེད་དགོས། དྲག་པོའི་ངོ་རྒོལ་ལག་ལེན་བྱེད་མི་ཐུབ་པ་མ་ཟད། ཆོས་ཕྱོགས་དང་ཡང་མི་མཐུན་པ་ཞིག་རེད། ཞི་བའི་ཐབས་ལམ་ནི་སངས་རྒྱས་ཀྱི་ཆོས་དང་ཡང་མཐུན་པ་ཞིག་ཡིན་ཞིང་། དེ་ལ་ཕྲན་རང་ཡིད་ཆེས་གཏིང་ཟབ་ཡོད་པ་མ་ཟད། ངོས་རང་བོད་ཀྱི་ཆོས་ལུགས་ཁག་གི་འགོ་འཁྲིད་ཡིན་སྟབས་དེ་ལ་བརྩི་འཇོག་མ་བྱས་མཐུ་མེད་ཡིན། ང་ཚོར་དམའ་འབེབས་དང་། མི་ལོ་སྟོང་ཕྲག་སྔོན་གྱི་ཕ་མེས་ནས་བྱུང་བའི་ལུགས་སྲོལ་རྩ་ཆེར་འཛིན་པ་རྣམས་རེ་ཞིག་བོར་བརླག་ལྟ་བུར་གྱུར་ཀྱང་བཟོད་སྒོམ་བྱེད་དགོས་པར་མཐོང་།

ངས་བློ་ཕམ་ངང་བཀའ་ཤག་གི་བསམ་འཆར་ལྟར་སྲིད་བློན་གཉིས་ལས་འཁུར་དགོངས་ཞུ་བྱ་དགོས་བརྗོད་ཅིང་། སྲིད་བློན་གཉིས་ངའི་སར་འཕྲད་འབྱོར་སྐབས་ཁ་བཏགས་དང་། འདྲ་པར། དངོས་སྐྱེས་བཅས་སྤྲད་པ་ཡིན། ངའི་གནས་སྟངས་ཇི་ཡོད་ནི་ཁོང་གཉིས་ཀྱིས་ཤེས་ཀྱི་ཡོད་ཤག་རེད་སྙམ་ཞིང་། རྒྱ་མིའི་བསྙད་འདོགས་བྱེད་ཡུལ་དུ་གྱུར་ཚེ་སྲིད་བློན་བསྐོས་ཏེ་དོན་ཕན་མེད་སྟབས་སྲིད་བློན་གསར་པ་བསྐོ་གཞག་མ་བྱས་པར་འགན་འཁུར་ངས་འཁུར་ན་ལེགས་པར་བསམ་བྱུང་།

གང་ཡིན་ཞེ་ན། བོད་མིའི་མཐོང་སྣང་ལེགས་པ་ཡོང་གི་རེད། དེ་རྗེས་ཀླུ་ཁང་པ་རྒྱ་གར་དུ་ཕེབས་ཏེ་སྲིད་བློན་གནང་ཡང་། དགུང་ན་མཐོ་བས་དེང་སྐབས་དགོངས་ཞུས་ལས་མེད་དུ་བཞུགས་ཡོད་ཅིང་། ད་དུང་ཕྲན་ལ་སློབ་སྟོན་གནང་བཞིན་ཡོད། བློ་ཕམ་ངང་བརྗོད་རྒྱུར། ༡༩༥༩ ལོ་ཕྲན་བོད་ནས་ཡོང་རྗེས་སྲིད་བློན་བློ་བཟང་བཀྲ་ཤིས་རྒྱ་མིས་བཙོན་འཇུག་གིས་ཕྱིར་བྲོས་ཐུབ་མི་འདུག །དོན་གནད་དེ་ཐག་ཆོད་བྱུང་སྟབས་རྒྱ་མི་དགའ་མོས་བྱུང་སྟེ་ང་ཚོར་རྣམ་འགྱུར་སྟོན་སྟངས་ཕྲན་བུ་དྲག་ཏུ་ཕྱིན་སོང་། རྒྱ་མིས་བཀའ་ཤག་ཏུ་བསམ་འཆར་བརྗོད་གསལ་དུ། བོད་ཀྱི་གཞུང་ཞབས་དང་། གྲྭ་རིགས། ཚོང་པ། དེ་མིན་གཞན་དག་གི་འཐུས་མི་ཚོགས་པ་ཞིག་རྒྱ་ནག་ཏུ་བཏང་སྟེ་ཆོས་དད་རང་དབང་ཇི་ཡོད་ལ་ལྟ་སྐོར་བྱེད་འཇུག་དགོས་ཟེར་བ་ལྟར་ང་ཚོས་ཁས་ལེན་གྱིས་མི་འགྲོ་འདེམས་གཏོང་བྱས། ཁོང་ཚོ་རྒྱ་ནག་ཏུ་ལྟ་སྐོར་ནས་ཕྱིར་ལོག་རྗེས་༸སྙན་ཞུ་ཞིག་བཏོན་པ་དེ་དག་རྒྱ་མིའི་འགྲོ་འཁྲིད་ཚོས་བྲིས་པ་ཚང་མས་ཤེས་གསལ་རེད།

དེ་རྗེས་ཕྲན་རྒྱ་ནག་ཏུ་ལྟ་སྐོར་དུ་མགྲོན་འབོད་བྱས་བྱུང་། སྐབས་དེར་ང་ཚོའི་གཞུང་དང་། བོད་ནང་ཡོད་པའི་རྒྱ་མིའི་འགོ་འཁྲིད་ཚོ་འབྲེལ་བ་ཕྲན་བུ་ལེགས་སུ་ཕྱིན་ཡོད་ཀྱང་། བློ་ཕམ་ཞིག་ལ་བོད་མི་མང་གི་ཡར་རྒྱས་སྐོར་ལས་དོན་གང་ཡང་བྱས་ཡོད་པ་མ་རེད། རྒྱ་ནག་གི་འགོ་འཁྲིད་མཐོ་ཤོས་དང་ངོས་རང་ཐུག་འཕྲད་ཀྱིས་གྲོས་མཐུན་ནང་ཁོང་ཚོས་ཁས་ལེན་ཇི་བྱས་རྣམས་ལག་ལེན་བསྟར་དགོས་བརྗོད་ན་སྙམ་སྟེ་རྒྱ་ནག་ཏུ་འགྲོ་རྒྱུར་གཏན་འཁེལ་བྱས་པ་ཡིན།། །།

ལེའུ་དྲུག་པ། རྒྱ་མི་གུང་བྲན་ནང་།

༄༅། །ངོས་རྒྱ་ནག་ཏུ་འགྲོ་རྒྱུར་ལྷ་སའི་མི་མང་རྣམས་འདོད་བབས་མེད་ཅིང་། གལ་ཏེ་རྒྱ་ནག་ཏུ་ཕྱིན་ན་ཕྱིར་ལོག་བྱེད་ཨེ་ཐུབ་སྙམ་པའི་འཇིགས་སྣང་ཡོད་པ་དེ་ལྟར་ཡང་། རང་ལ་བཙོན་ཉར་བྱས་དོགས་འཇིགས་སྣང་མ་བྱུང་ཞིང་། འགྲོ་དགོས་པ་རང་གི་ལས་འགན་དུ་མཐོང་ནས་སེམས་ཐག་བཅད་དེ། ནོར་གླིང་དུ་ཆོས་ཕྱོགས་ཀྱི་མཛད་སྒོ་མི་འབོར་ཆེན་པོ་འཛོམས་པའི་སྐབས་ཤིག་ཏུ་ཕྲན་ནས་ལོ་གཅིག་ནང་ཕྱིར་ལོག་བྱ་རྒྱུའི་ཁས་ལེན་བྱས་པ་ཡིན།

སྐབས་འདིར་པི་ཅིང་དུ། རྒྱ་ནག་གི་རྩ་ཁྲིམས་གཏན་འབེབས་བྱེད་རྒྱུའི་ཚོགས་འདུ་ཆེན་པོ་ཞིག་འཚོགས་རྒྱུའི་གྲ་སྒྲིག་བྱེད་བཞིན་ཡོད་པ་དེའི་ནང་བོད་ལ་འཐུས་མི་བཅུའི་སྡོད་ས་སྤྲད་ཡོད་པ་རེད། སྐབས་དེར་རྒྱ་རིགས་ཀྱི་འཐུས་མི་རྣམས་འདེམས་བསྒྲུགས་བྱས་ཏེ་བསྐོས་ལུགས་དང་། བོད་ཀྱི་འཐུས་མི་རྣམས་ཕྲན་ནས་བསྐོ་གཞག་བྱེད་དགོས་བརྗོད་འདུག །རྒྱ་ནག་གཞུང་གིས་བསམ་འཆར་བཏོན་གསལ་ལ་འཐུས་མི་དེ་རྣམས་ཀྱི་འགོ་འཁྲིད་ཕྲན་ནས་བྱེད་དགོས་པ་རེད། མི་མང་པོའི་བསམ་པར་ཚོགས་འདུའི་འཐུས་མི་བྱ་རྒྱུ་ཏཱ་ལའི་བླ་མའི་གོ་གནས་དང་མི་མཐུན་པར་བསམ་གྱི་ཡོད་འདུག་ཀྱང་། ཁོ་བོའི་བསམ་པར་དེ་ལྟར་མ་བྱས་ན་ཁེ་ཕན་ཐོབ་རྒྱུ་གང་ཡང་མེད་པ་མ་ཟད། ད་ལྟ་ང་ཚོར་ཡོད་ལུགས་ཀྱི་ནང་གི་རང་དབང་དེ་ཡང་བརླག་ཉེན་འབྱུང་ཞིང་། དེ་ལ་མོས་མཐུན་བྱས་ན་རྒྱ་མིས་ཁས་ལེན་བྱས་པ་རྣམས་ལག་ལེན་བྱེད་འཇུག་རྒྱུར་ཕན་ཐོགས་ཡོང་སྲིད་སྙམ་པ་བྱུང་།

རྒྱུ་མཚན་དེ་དག་ལ་བརྟེན་ནས། ༡༩༥༤ ལོ་ཕྲན་ལྷ་ས་ནས་ཐོན་རྒྱུའི་སྐྱིད་ཆུའི་ཁར་ཆོས་ཀྱི་མཛད་སྒོའི་སར་ལྷ་སའི་མི་མང་ཁོ་བོ་དགའ་སྐྱེལ་ཆེད་དུ་འཛོམས་སྐབས་ཁོང་ཚོ་སྐྱོ་བའི་རྣམ་འགྱུར་གསལ་པོར་སྟོན་སྟབས་ཕྲན་ཕྱི་རྒྱལ་དུ་ཕྱོགས་ཐོན་ཐོག་མའི་སྐབས་དེར་དགའ་སྐྱིད་དུ་ལྟ་བའི་གོ་སྐབས་མ་བྱུང་།

ཕྲན་མོ་ཊོར་ནང་ཐག་རིང་གི་འགྲུལ་ལམ་དུ་ཞུགས། ལྷ་སའི་ནང་རྒྱ་མིའི་མོ་ཊོར་རེ་ཟུང་འབྱོར་ཡོད་པ་དམག་མིའི་ཁོངས་ཡིན་ཞིང་། བོད་ཀྱི་ཤར་དང་། ནུབ་བྱང་ལ་དམག་སྲིད་ཀྱི་འགྲུལ་ལམ་བཟོ་བཞིན་དུ་ཡོད། དེ་འདྲའི་ལམ་བཟོ་དེ་ནི་ང་ཚོར་བཙན་གནོན་དང་། འདོད་བློར་མི་འབབ་པའི་རྩ་བ་ཞིག་ཡིན། ལམ་བཟོར་ལས་གླ་ཆུང་ཞིང་། སུས་ཀྱང་རྒྱ་མིའི་བསྐུལ་འདེད་དང་ལེན་མ་བྱས་སྟབས་ང་ཚོའི་གཞུང་ནས་བོད་མི་མང་པོ་བཙན་བཀས་གཏོང་དགོས་བྱུང་བ་མ་ཟད། མི་མང་གི་ས་ཆ་མང་པོ་ཚབ་སྐྱིན་མེད་པར་ལེན་དགོས་ཀྱང་བྱུང་། ས་ཞིང་འདེབས་ལས་བྱེད་མུས་ཀྱི་ས་ཆ་བླངས་རིགས་ལ་ང་ཚོའི་གཞུང་ནས་སྐྱིན་ཚབ་སྤྲོད་དགོས་བརྗོད་ཀྱང་། དེ་གའི་ཉེ་སྐོར་སོ་ནམ་བྱེད་རུང་གི་ས་ཞིང་གཤིན་པོ་ཐོབ་པ་དཀའ། ང་ཚོའི་ཡུལ་ལུང་ཡར་རྒྱས་འགྲོ་དགོས་ན་འཁོར་ལམ་ངེས་པར་དགོས་ཀྱང་། རྒྱ་མིའི་ལམ་བཟོ་བྱེད་སྟངས་དེ་ཁྲིམས་ལུགས་དང་འགལ་བ་མ་ཟད། ང་ཚོའི་མི་མང་ཚོར་གནོད་སྐྱོན་བཏང་བ་ཞིག་ཀྱང་ཡིན།

ལྷ་ས་ནས་མལ་ལེ་དགུ་བཅུ་ཙམ་གྱི་སར་མོ་ཊར་ནང་བསྐྱོད་ཅིང་། དེ་ནས་ལམ་བཟོ་ཕྱེད་ཙམ་ལས་མ་ཟིན་སྟབས་དེ་སྔའི་བོད་མིས་བློ་མོས་ཀྱི་བགྲོད་ཚུལ་ལྟར་རྟ་ཐོག་ཏུ་བསྐྱོད་པ་ཡིན། ཆར་ཞོད་ཤིན་ཏུ་ཆེ་བས་ལམ་བགྲོད་དཀའ་ཞིང་། ས་གནས་འགའ་ཤས་སུ་རྟ་བཞོན་མ་ཐུབ་པར་འདག་འདམ་ནང་རྐང་བགྲོད་བྱེད་དགོས་པ་བྱུང་། རི་ལྡེབས་འགྲོ་ལམ་འགར་རི་སྟེང་ནས་བྲག་རྡོ་ཆེན་པོ་རྦབ་ལྷུང་གིས་ཕུ་ཁྲུ་བརྒྱ་ཙམ་གྱི་གཡང་གཟར་འོག་ཆུ་ནང་དུ་ལྷུང་གི་འདུག །ཕྱེད་ཙམ་བཟོས་ཟིན་པའི་བགྲོད་ལམ་དེ་ནི་ཉེན་ཁ་ཤིན་ཏུ་ཆེ་ཞིང་། ང་ཚོ་འགྲུལ་བསྐྱོད་སྐབས་མི་གསུམ་དང་། རྟ་དྲེལ་མང་པོ་ཤི་གོད་བྱུང་སོང་།

དེ་ནས་ཉིན་བཅུ་ཙམ་གྱི་རིང་འཇིབ་ནང་བསྐྱོད་དེ་བགྲོད་ལམ་རྩུབ་པོ་འདུག །ཉིན་རྗེས་མ་དྲུག་གི་རིང་ང་ཚོའི་བགྲོད་ལམ་འཁེལ་སའི་ཡུལ་མི་རྣམས་བོད་མི་ཤ་སྟག་ཡིན་ཀྱང་། ངའི་སྐྱེས་ཡུལ་ལྟར་ལོ་མང་སྔོན་ནས་རྒྱ་མིས་བཟུང་སྟེ་དབང་སྒྱུར་བྱས་པ་ཞིག་རེད། ཡུལ་མི་རྣམས་བོད་རིགས་ཡིན་པར་བརྟེན་ཕྲན་སྡོད་ཞག་གང་དུ་འཁེལ་ཡང་ཁོང་ཚོར་མཇལ་ཁ་གཏོང་དགོས་པ་བྱུང་ཞིང་། ཕྲན་རྒྱ་ནག་ནས་ཕྱིར་འཁོར་སྐབས་ཁོང་ཚོས་ང་མཉམ་དུ་ཉིན་ཤས་སྡོད་དགོས་པའི་བརྗོད་ནན་ཆེན་པོ་བྱེད་ཀྱི་འདུག །

དར་རྩེ་མདོའི་ས་ཁུལ་དུ་བོད་ཀྱི་ལོ་རྒྱུས་སུ་གྲགས་པའི་ལ་ཞིག་བརྒལ་བགྲོད་བྱས་ཤིང་། དེ་ནི་སྔར་གྱི་རྒྱ་བོད་ས་མཚམས་ལྟ་བུ་ཡིན། རི་དེའི་ཕར་ཕྱོགས་སུ་འབྱོར་སྐབས་ང་ཚོ་ཕྱི་རྒྱལ་གྱི་ཡུལ་ཞིག་ཏུ་འབྱོར་པའི་སྣང་བ་ཤར་གྱི་འདུག །ཡུལ་མི་དེ་རྣམས་རྒྱ་མི་ཡིན་ཞིང་། ཁོང་ཚོའི་ཁང་པ། གྱོན་ཆས། རྣམ་འགྱུར་སོགས་གང་ཅི་ནས་བོད་པ་དང་རྣམ་པ་ཐ་དད་རེད། ལམ་ཁར་རྒྱ་མིའི་ཇ་ཁང་སོགས་མཐོང་བས་རྒྱ་ནག་ཏུ་འབྱོར་བའི་རྟགས་མཚན་གསལ་བོ་འདུག །རྒྱ་ནག་གི་གྲོང་ཁྱེར་དྲིན་དུ་བར་མོ་ཊོར་དང་། དེ་ནས་ཤིའི་རྔན་བར་གནམ་གྲུ། དེ་ནས་དམིགས་བསལ་གྱི་མེ་འཁོར་ཐོག་པི་ཅིང་དུ་ཤར་བསྐྱོད་བྱས། ལོ་ཤས་གོང་ནས་ངས་འཕྲུལ་འཁོར་གྱི་རིགས་ལ་དོ་སྣང་དགའ་མོས་ཆེ་བབས་ལ་གཞིགས་ན། མེ་འཁོར་དང་། གནམ་གྲུར་དངོས་སུ་ཞུགས་སྐབས་རྨི་ལམ་བཟང་པོ་རྨིས་འདྲའི་དགའ་ཉམས་ཤིག་ཡོང་དགོས་ཀྱང་། དེའི་ཚེ་ངའི་བསམ་བློར་སྲིད་དོན་གྱི་རྙོག་ཁྲ་དང་། རང་གི་ལས་འཁུར་ལྕི་བས་ནོན་ཏེ་ཚོར་བ་གསར་པ་དེ་ཚོར་དགའ་སྐྱིད་དུ་སྤྱོད་པའི་སྣང་བ་གང་ཡང་མ་བྱུང་།

ཤིའི་རྔན་དུ་པཎ་ཆེན་རིན་པོ་ཆེ་དང་། ང་ཚོ་ལྷན་དུ་བྱུང་། པཎ་ཆེན་རིན་པོ་ཆེ་ཁོ་བོ་ལས་སྐུ་ན་ཆུང་ཡང་། མི་ཚོས་ང་ལས་བགྲེས་པ་ཡོད་ཚུལ་གླེང་གི་ཡོད་འདུག །སྐབས་དེར་ངོས་རང་ལོ་བཅུ་དགུ་དང་། ཁོང་དགུང་ལོ་བཅུ་དྲུག་རེད། ཁོང་ནི་དཀའ་ངལ་ཆེན་པོའི་དུས་སྐབས་ནང་འཚར་ལོངས་གནང་བ་རེད།

པཎ་ཆེན་ཐམས་ཅད་མཁྱེན་པ་རིམ་བྱོན་རྣམས་ཏཱ་ལའི་བླ་མ་རྣམས་ལྟར་བླ་སྤྲུལ་ཆེ་ཁག་ཡིན་ཞིང་། གཉིས་ཀའི་ཡང་སྲིད་ཐོག་མ་ཡེ་ཤུའི་དུས་རབས་བཅུ་བཞི་པའི་ནང་དུ་བྱུང་། ཆོས་ཕྱོགས་ནས་ཁོང་གི་གོང་དུ་ཏཱ་ལའི་བླ་མ་ལས་མེད་ཅིང་། པཎ་ཆེན་རིམ་པ་ནས་སྲིད་ཀྱི་དབང་ཆ་བཞེས་པ་མེད། བོད་ཀྱི་ལོ་རྒྱུས་ནང་། ཆོས་ལུགས་ཀྱི་འགོ་འཁྲིད་པ་དག་འབྲེལ་ལམ་ལེགས་པོ་ཡོད་པ་བཞིན་ཏཱ་ལའི་བླ་མ་དང་། པཎ་ཆེན་རིན་པོ་ཆེ་ཡང་འབྲེལ་བ་ཡག་པོ་བྱུང་སྟེ། སྐྱེས་རབས་ཕལ་ཆེ་བར་སྐུ་ན་ཆུང་བ་དེས་རྒན་པའི་སློབ་མ་གནང་ཞིང་། ཕྱི་ལོ་ ༡༩༡༠ ནང་རྒྱ་མིས་བོད་དུ་བཙན་འཛུལ་གྱིས་རྗེ་སྐུ་ཕྲེང་བཅུ་གསུམ་པ་རྒྱ་གར་དུ་ཕེབས་དགོས་བྱུང་སྐབས་ཏཱ་ལའི་བླ་མ་མ་བཞུགས་པའི་གོ་སྐབས་དེ་བཟུང་སྟེ་བླ་འོག་ཞབས་འབྲིང་འགས་གཞུང་ཁྲལ་སྐོར་དང་། སྲིད་དོན་གྱི་གཡོ་འཕྲུལ་འགའ་ཤས་རྙོག་གླེང་བྱུང་བར་བརྟེན་༸རྒྱལ་དབང་གོང་མ་དང་། པཎ་ཆེན་སྐུ་གོང་མ་རྣམ་གཉིས་ཐུགས་སྣང་མི་མཐུན་པའི་སྣང་ཚུལ་བྱུང་ཞིང་། རྒྱ་མིས་བོད་ཁ་བྲལ་སིལ་བུར་བཏང་ནས་གོང་བུའི་སྟོབས་ཤུགས་ཉམས་དམས་སུ་བཏང་ན་བཙན་འཛུལ་བྱེད་བདེ་ཡོང་བའི་དམིགས་ཡུལ་སྒྲུབ་ཆེད་མི་མཐུན་པའི་གནས་ཚུལ་དེ་དག་གཞི་རྒྱ་ཇེ་ཆེར་གཏོང་ཐབས་ངོ་ལྐོག་གཉིས་བརྒྱུད་བྱས་ན་ཡང་། གོང་བརྗོད་ལྟར་ཁོང་ཚོའི་དམིགས་ཡུལ་མ་འགྲུབ་པར་བོད་མི་ཚོས་རྒྱ་མི་རྣམས་མཐར་སྐྲོད་བཏང་མོད། བླ་མ་གཉིས་ཀྱི་མི་མཐུན་པའི་གནས་ཚུལ་མུ་མཐུད་བསྡད་ཅིང་། ལོ་ཤས་རྗེས་པཎ་ཆེན་རིན་པོ་ཆེ་རྒྱ་མིའི་དབང་འོག་ས་མཚམས་ས་ཁུལ་ཞིག་ཏུ་བྱོལ་ཕེབས་སྐུ་ཚེའི་རིང་བཞུགས་ཏེ་ཕྱི་ལོ་ ༡༩༣༧ ལོ་སྐུ་ངལ་ཆེན་པོའི་ངང་གཟུགས་སྐུ་ཞི་དབྱིངས་སུ་གཤེགས་འདུག །

གནས་ཚུལ་འདི་འདྲར་བརྟེན་ཁོང་གི་ཡང་སྲིད་འཚོལ་རྒྱུའི་གོང་རྣམ་ཀུན་དང་མི་འདྲ་བའི་དུས་ཡུན་རིང་པོ་ཞིག་འགོར་ཞིང་། ཕྱི་ལོ་ ༡༩༥༠ ལོར་བོད་ཀྱི་ནང་ནས་ཡང་སྲིད་འོས་སྤྲུལ་གཉིས་བྱུང་བའི་ཐོག །རྒྱ་མིའི་དབང་ཁོངས་ས་ཆ་ནས་འོས་སྤྲུལ་གཅིག་བྱུང་། ཕྱི་ལོ་ ༡༩༥༡ ལོ་པི་ཅིང་དུ་གྲོས་མཐུན་འཇོག་སྐབས། ང་ཚོའི་སྐུ་ཚབ་གཙོ་བོ་ང་ཕོད་ནས་གློག་འཕྲིན་ཞིག་བཏང་འབྱོར་དུ་རྒྱ་མིའི་འོས་སྤྲུལ་དེར་ཁས་ལེན་མ་བྱས་ན་གྲོས་མོལ་ལ་སྐྱོན་གནོད་ཡོང་གི་ཡོད་ཚུལ་འཁོད་འདུག །གཞུང་དང་། དགོན་ཁག་གི་འགོ་འཁྲིད་ཚོས་སྔར་ལམ་བརྟག་དཔྱད་དགོས་ཚུལ་བརྗོད་ཀྱི་ཡོད་ཀྱང་། སྐབས་དེར་དེ་ལྟར་ཡོང་ཐབས་མེད་སྟབས་རིམ་བཞིན་ད་ལྟའི་མཆོག་སྤྲུལ་རིན་པོ་ཆེ་འདི་དག་ངོ་མར་གྱུར། དེ་དུས་ཁོང་དགུང་ལོ་བཅུ་གཅིག་བཅུ་གཉིས་ཙམ་སོན་ཡོད་འདུག །

ཁོང་གི་སྐུ་ཡོན་གསན་བཞེས་གནང་ཕྱོགས་ནི་རྒྱ་མིའི་དབང་ནུས་ཀྱི་འོག་ཏུ་ཚུད་པ་ཡིན་ཞིང་། ཐོག་མར་ཅང་ཀེ་ཤའི་གཞུང་དང་། དེ་རྗེས་དམར་པོའི་འོག་ཏུ་ཚུད་པ་མ་ཟད། རྒྱ་མིས་ཁོང་སྲིད་དོན་ཐོག་རང་དགར་བེད་སྤྱོད་བྱེད་ཀྱི་ཡོད་པ་དང་། ཁོང་དགུང་ན་ཆུང་བ་སོགས་ཀྱིས་ངོ་རྒོལ་གནང་མི་ཐུབ་པ་རྒྱ་མིས་སེམས་ཀྱི་ཡོད་ཚོད་རེད། དཔེར་ན། དམར་པོའི་གཞུང་ནས་རྒྱ་ནག་དབང་བསྒྱུར་སྐབས་ཁོང་གི་མཚན་ཐོག་ནས་བཀྲ་ཤིས་བདེ་ལེགས་ཀྱི་ཏར་བཏང་འབྱོར་སྤེལ་འགྲེམས་བྱས་ཤིང་། སྐབས་དེར་ཁོང་དགུང་ལོ་བཅུ་ཡིན་པ་དང་། ཡང་སྲིད་ངོ་མར་ཁས་ལེན་ཡང་བྱས་མེད་ཀྱང་། མི་མང་པོའི་བསམ་པར་ཏར་གྱི་འབྱུང་ཁུངས་ནི་བོད་གཞུང་གནད་ཡོད་ས་ནས་བྱུང་བར་བསམས་ཏེ་མགོ་འཁོར་བྱུང་ཡོད་འདུག །

༡༩༥༣ ལོ་ཁོང་དགུང་ལོ་བཅུ་བཞིར་ཕེབས་དུས་ལྷ་སར་ཕྲན་ཐུག་འཕྲད་དུ་ཕེབས་སྐབས་མཆོག་སྤྲུལ་རིན་པོ་ཆེ་ཐེངས་གཅིག་མཇལ་ཞིང་། སྐབས་དེར་བཀྲ་ཤིས་ལྷུན་དགོན་པའི་ལས་བྱེད་ཙམ་མ་ཟད། རྒྱ་མིའི་དཔོན་རིགས་ཀྱང་མཉམ་དུ་ཡོད། ཁོང་གོ་གནས་དང་། དགུང་ལོ་ཕྲན་ལས་ཆུང་བར་བརྟེན་རྣམ་ཀུན་གྱི་ལུགས་སྲོལ་ལྟར་གྱི་མཛད་སྒོར་ཕེབས་ཀྱང་། ལམ་སྲོལ་དེ་ཚོར་རྒྱ་མི་དང་། ལས་བྱེད་འགའ་ཤས་མི་དགའ་བའི་རྣམ་འགྱུར་བྱུང་ཡོད། ཁོང་རྣམས་ཀྱི་རེ་འདོད་ལ་པཎ་ཆེན་རིན་པོ་ཆེ་ཕྲན་དང་འདྲ་མཉམ་གྱི་བཞུགས་ཁྲི་སོགས་དགོས་འདོད་ཡོད་པར་བརྟེན་ཐོག་མའི་མཇལ་འཕྲད་དེ་བདེ་ལྷོད་བག་ཕེབས་ཤིག་རང་མ་བྱུང་ཞིང་། དེ་ཉིན་མཛད་སྒོ་ཟིན་ནས་སྤྲོས་མེད་དུ་ངེད་གཉིས་མཇལ་འཕྲད་ཀྱིས་གསོལ་ཚིགས་ལྷན་དུ་བྱས་པ་ཡིན།

སྐབས་དེར་ངོས་གཉིས་ཞིབ་ལྷོད་གང་ལེགས་བྱུང་ཞིང་། ཕྲན་གྱི་གནས་སྟངས་དང་། ནང་པའི་ཆོས་ལུགས་སུ་བསླབ་པ་རྒན་པ་ལ་བརྩི་འཇོག་བྱེད་དགོས་པ་ལྟར། མཆོག་སྤྲུལ་རིན་པོ་ཆེས་གོ་བབས་ཀྱི་བརྩི་འཇོག་དངོས་འབྲེལ་བཅོས་མེད་རང་གནང་གི་འདུག་པ་མ་ཟད། མཛད་སྤྱོད་གང་ཅི་བོད་མི་དངོས་གནས་དྭང་བ་འདྲེན་པ་ཞིག་བྱུང་། ཁོ་བོའི་བསམ་པར་གཞན་གྱིས་བཅོས་པ་མ་ཡིན་པའི་རང་བཞིན་གྱིས་དགོངས་པ་བཞེས་ཚུལ་ལེགས་པོ་འདུག་པ་དང་། དམ་པ་རང་ཉིད་བཅོས་མེད་རང་བབས་སུ་བཞག་ན་རྒྱ་མིས་བོད་དུ་བྱེད་སྟངས་ལ་ངོ་རྒོལ་དང་། བོད་ལ་རྒྱབ་སྐྱོར་ངེས་པར་གནང་གི་རེད་བསམ་བྱུང་།

ལྷ་སར་གཟིགས་སྐོར་གྲུབ་རྗེས་ཕྱིར་ཕེབས་ཁར་ལུགས་མཐུན་མཛད་སྒོ་དང་འབྲེལ་བའི་ཐོན་མཇལ་གནང་རྒྱུ་གྲ་འགྲིགས་མ་བྱུང་ཡང་། སྐུ་སྒེར་ནས་ནོར་གླིང་དུ་ངའི་སར་མཇལ་བཅར་དུ་ཕེབས་གནང་བྱུང་། སྐབས་དེར་ཁོང་གི་རྣམ་འགྱུར་ཕྲན་བུ་འགྱུར་ཡོད་པ་དོ་སྣང་བྱུང་སྟེ། བློ་སྤོབས་མཐོ་ཙམ་གནང་དགོས་ཞུ་མཁན་བྱུང་བའི་རྣམ་པ་ཞིག་གསལ་པོར་འདུག །ཕྲན་ནས་མཆོག་སྤྲུལ་རིན་པོ་ཆེར་སྙན་བསྐུལ་གསལ་འདེབས་ཞུས་དོན་དུ་རང་རེ་གཉིས་མཚུངས་ཆོས་ཀྱི་སློབ་སྦྱོང་བྱེད་རྒྱུ་གལ་འགངས་ཆེ་ཚུལ་སྐོར་དང་། སྐུ་གོང་མ་གཉིས་ཐུགས་སྣང་བདེ་མིན་ཇི་ལྟར་ཡང་། རང་རེ་གཉིས་ཀ་མི་རབས་གསར་པར་བརྟེན་སྔར་གྱི་གནས་ཚུལ་བརྗེས་ཏེ་རང་རེ་ཐུགས་མཐུན་ཡོང་བའི་དགོངས་བཅངས་གནང་གལ་ཤིན་ཏུ་ཆེ་ལུགས་བཅས་ཞུས་པར་ཁོང་ནས་མོས་མཐུན་གང་ལེགས་གནང་བྱུང་།

སྔར་ཕན་མི་མཐུན་པ་བྱུང་བ་དེར་ད་དུང་ཡང་བློ་ཕམ་ཡོད། རྒྱ་མིས་ཁོང་ལ་སློབ་སྟོན་མུ་མཐུད་བྱེད་ཀྱི་ཡོད་པར་བརྟེན་སྔར་གྱི་མི་མཐུན་པའི་གནས་ཚུལ་བརྗེད་དུ་བཅུག་ཡོད་ཀྱི་རེད་བསམ་པ་མི་འདུག །གལ་ཏེ་ཁོང་དང་། ཁོང་གི་རྗེས་འབྲངས་ནས་དམ་གཙང་གཡོ་ལྷད་མེད་པའི་ཡག་པོ་གནང་ཡོད་ན་བོད་དུ་རྐྱེན་ངན་འདི་ལས་ཉུང་ཙམ་ཡོང་སྲིད། རྒྱ་མིས་མི་རབས་གོང་མའི་དུས་བྱེད་མ་ཐུབ་པ་རྣམས་ང་ཚོའི་མི་རབས་འདིར་བྱེད་རྩིས་ཡོད་ཅིང་། ད་ལམ་བོད་མི་ཆོས་ཀྱི་འགོ་འཁྲིད་གཅིག་གི་མཚན་ཐོག་ནས་ཁོང་ཚོ་དྲིལ་བསྒྲགས་བྱེད་རྒྱུར་ཕན་ཐོགས་ཆེན་པོ་བྱུང་ཡོད་པ་རེད། འོན་ཀྱང་པཎ་ཆེན་རིན་པོ་ཆེ་མཆོག་ལ་ལེ་ཁག་གང་ཡང་མེད། ཐུན་མོང་སྣང་ངོར་བུ་ཕྲུག་སུ་ཞིག་ཡིན་ཀྱང་གཞན་དབང་འོག་འཚར་ལོངས་བྱས་པ་དེས་རང་དབང་གི་བསམ་ཚུལ་དེ་ཉར་མི་ཐུབ། འོན་ཀྱང་ཁོང་རང་ནས་རང་གི་ཆོས་དོར་ཏེ་གུང་བྲན་གྱི་ལྟ་སྤྱོད་དྭང་ལེན་གནང་གི་རེད་བསམ་པ་ནམ་ཡང་མེད། ང་ཚོ་ཤིའི་རྔན་དུ་མཉམ་འཛོམས་བྱུང་སྟེ་ལྷན་དུ་པི་ཅིང་ལ་ཕྱིན་པ་ཡིན། པི་ཅིང་དུ་འབྱོར་སྐབས་གཙོ་འཛིན་གཞོན་པ་ཀྲུ་ཏའི་དང་། སྲིད་བློན་ཀྲོའུ་ཨན་ལའི། དེ་མིན་པི་ཅིང་གཞུང་གི་དཔོན་རིགས་གཞན་དག་མང་པོ་བཅས་ནས་སྣེ་ལེན་བྱས་བྱུང་། དགའ་བསུ་བྱེད་མཁན་གཞན་རྣམས་སློབ་ཕྲུག་དང་། གཞོན་ནུ་ཚོགས་པ། ལས་བྱེད་ཚོགས་ཁག་གི་འཐུས་མི་སོགས་རེད། ཁོང་ཚོས་ལག་བརྡབས་དང་། དགའ་འབོད་བྱེད་ཀྱི་འདུག །ངའི་བསམ་པར། ཁོང་ཚོར་མི་དགའ་བའི་རྣམ་འགྱུར་ཞིག་སྟོན་དགོས་བཀའ་བཀོད་བྱུང་ན་ལམ་སེང་བྱེད་ཀྱི་རེད་བསམ་པ་བྱུང་ཡང་། སུས་ཀྱང་བཀའ་བཀོད་གཏོང་མཁན་མེད་སྟབས་ཁ་རོག་བསྡད་སོང་། སྐབས་འདིར་རྒྱ་མིའི་དཔོན་རིགས་ཤིག་བོད་ཀྱི་གྲོང་གསེབ་ཅིག་ཏུ་ཕྱིན་ཏེ་བོད་མི་ཞིག་ལ་གླེང་མོལ་དྲི་ལན་བྱས་ལུགས་གོ་ཐོས་བྱུང་བ་ཞིག་དྲན་གྱི་འདུག །

དེ་ཡང་གྲོང་གསེབ་པ་ཚོ་ཁོང་ལ་དགའ་བསུ་བྱེད་ཆེད་མཉམ་འཛོམས་ཀྱིས་ཁོང་ལ་ལག་བརྡབས་བྱས་པར་ཁོང་དགའ་པོ་བྱུང་སྟེ་མི་གཅིག་ལ་དྲིས་དོན། གཞུང་གསར་པ་འདིའི་འོག་སྐྱིད་པོ་འདུག་གམ་དྲིས་པར། མི་དེས་སྐྱིད་པོ་འདུག་བརྗོད་པར། ཁོང་ནས་དེ་ནི་ཧ་ཅང་ཡག་པོ་རེད་ཟེར། དེ་ནས་བོད་མི་དེས། སྐྱིད་པོ་འདུག་ཀྱང་། ཁྲལ་གསར་པ་དེར་དགའ་པོ་མི་འདུག་ཟེར། རྒྱ་མི་དེས་ཁྲལ་གསར་པ་ཇི་ཡིན་དྲིས་པར། བོད་མི་དེས་རྒྱ་མི་ནམ་ཡོང་ལ་ང་ཚོར་ལག་བརྡབས་ཀྱི་ཁྲལ་གསར་ཞིག་འཁྲི་འཁེལ་བྱུང་ཟེར། རྣམ་ཀུན་བོད་ཁྲལ་ལས་རྩོལ་བྱས་ཏེ་འགྲིགས་པར་བརྟེན་ལོ་རྒྱུས་འདིར་བདེན་འབྲེལ་ཕྲན་བུ་ཡོད་འདུག །དེ་ནུབ་ཕྲན་དང་། པཎ་ཆེན་རིན་པོ་ཆེར་ཀྲུ་ཏའི་ནས་གསོལ་སྟོན་གཟབ་རྒྱས་བཤམས་པར་མི་གྲངས་ཉིས་བརྒྱ་སྐོར་འདུག་ཅིང་། ཚང་མ་རྒྱས་གཤོམས་ཆེ་བས་ཧ་ལས་པ་ཙམ་བྱུང་། ཅོག་ཙེའི་སྟེང་གི་འཛིན་ཆས་རྣམས་སྤུས་དག་ཤ་སྟག་བསྒྲིགས་འདུག་ཅིང་། ང་ཚོ་མཉམ་ཡོད་སྐྱ་བོ་རྣམས་ནས་རྒྱ་མིའི་ཆང་རིགས་རྣམས་བྲོ་མྱངས་བྱས། ཀྲུ་ཏའི་ནས་གསུང་བཤད་གནང་བའི་ནང་། བོད་མི་རྣམས་མེས་པོ་རྒྱལ་ཁབ་ཏུ་ལོག་པ་དང་། རྒྱ་ནག་གཞུང་ནས་རོགས་རམ་གང་དྲག་བྱེད་རྒྱུ་ཡིན་ཚུལ་བཤད་སོང་། ཕྲན་ལ་དེ་འདྲའི་གནས་ཚུལ་གསར་པ་ཡིན་སྟབས་དཔོན་རིགས་གཞན་དག་ལ་འབྲེལ་གཏུགས་ཇི་ལྟར་བྱེད་དགོས་པ་གསལ་པོ་ཤེས་ཀྱི་མེད་ཀྱང་། ཚང་མ་སྤྱོད་ཚུལ་ལེགས་ཤིང་། ཤེས་ཡོན་ཆེན་པོའི་ཉམས་འགྱུར་སྟོན་གྱི་འདུག་པ་དེར་འདོད་བབས་བྱུང་།

ཉིན་གཉིས་ཀྱི་རྗེས་མའོ་ཙེ་ཏུང་ཐོག་མར་མཇལ་འཕྲད་བྱུང་བའི་སྐབས་དེ་ལམ་སེང་བརྗེད་མི་ཐུབ་པ་ཞིག་རེད། མཇལ་འཕྲད་ཞུ་ཡུལ་ནི། ཕྱི་རྒྱལ་མི་སྣ་ཆེ་ཁག་ཚོ་རྒྱ་ནག་དམར་པོའི་གཙོ་འཛིན་དང་མཇལ་འཕྲད་བྱེད་ཡུལ་གྱི་ལས་ཁང་དེ་རེད། མའོ་ཙེ་ཏུང་མཉམ་དུ་དཔོན་རིགས་གཞན་དག་མང་པོ་འདུག་པའི་ཁོངས་དེང་སྐབས་ཀྱི་གཙོ་འཛིན་ལིའུ་ཁྲའོ་ཅི་ཡང་འདུག །ཕྲན་དང་མཉམ་དུ་བོད་ཀྱི་དཔོན་རིགས་བཞི་ལྔ་ཞིག་ཡོད།

མའོ་ཙེ་ཏུང་གི་གསུང་མོལ་ནང་། བོད་མེས་རྒྱལ་ནང་ཕྱིར་ལོག་བྱས་པ་དང་། ངས་རྒྱ་ནག་གི་ཚོགས་ཆེན་དུ་ཡོང་མོས་བྱས་པ་ལ་དགའ་པོ་བྱུང་ཚུལ་དང་། རྒྱ་ནག་ནས་བོད་ལ་རང་བཞིན་གྱི་མཐུན་རྐྱེན་རྣམས་བེད་སྤྱོད་ཀྱིས་བོད་ཡར་རྒྱས་གཏོང་རྒྱུ་ཡིན་ཞིང་། ཀྲང་ཅིང་ཨུ་དང་། ཕན་མིང་གཉིས་ང་དང་། བོད་མི་མང་ལ་རོགས་རམ་བྱེད་ཆེད་རྒྱ་ནག་གི་སྐུ་ཚབ་ཏུ་བོད་ལ་བཏང་བ་རེད། ཁོང་ཚོ་བོད་གཞུང་དང་། མི་མང་ཐོག་དབང་སྒྱུར་བྱེད་དུ་ཕྱིན་པ་མིན་ཞེས་སོགས་བརྗོད་ཅིང་། ད་དུང་ཁོང་ནས་ཀྲང་ཕན་གཉིས་ལ་མཛུབ་མོ་བཙུགས་ཏེ་ཁོ་བོར་ཐད་ཀར་དྲི་བ་བྱས་དོན། རྒྱ་ནག་གི་སྐུ་ཚབ་ཚོས་ངའི་འདོད་པར་མི་བབས་པའི་རིགས་བྱས་མ་བྱུང་ངམ་ཟེར།

ངའི་བསམ་པར། དེ་ནི་དཀའ་གནད་ཆེན་པོ་ཞིག་རེད་སྙམ་ཞིང་། ངས་གྲོགས་པོའི་རྣམ་འགྱུར་བཟང་པོ་ཞིག་སྟོན་མ་ཐུབ་ན་ད་ལྟའི་གནས་ཚུལ་ལས་སྡུག་པ་ངེས་པར་ཡོང་གི་རེད་སྙམ་སྟེ་ཁོང་ལ་ཕྲན་ནས་བཤད་དོན། ཁྱེད་རང་གི་འགྲོ་ཁྲིད་འོག་བོད་མི་རྣམས་ལ་མ་འོངས་པར་རེ་བ་ཆེན་པོ་ཡོད་ཅིང་། རྒྱ་ནག་སྐུ་ཚབ་ཚོས་འགྲིགས་མིན་བྱུང་སྐབས་ཕན་ཚུན་བསམ་ཚུལ་དྲང་པོར་ཐད་ཀར་བཤད་ཀྱི་ཡོད་ཅེས་ལན་བཏབ་པ་ཡིན།

དེ་རྗེས་ཁོང་དང་མཇལ་འཕྲད་ཐེངས་གཉིས་པའི་སྐབས་ཆུ་ཚོད་གསུམ་ཙམ་འགོར་ཞིང་། དེ་སྐབས་སྐད་སྒྱུར་ཕུན་དབང་མ་གཏོགས་སུ་ཡང་མེད། སྐབས་འདིར་ཡང་བོད་དང་། བོད་ཀྱི་མ་འོངས་པའི་སྐོར་གླེང་མོལ་མང་པོ་བྱུང་། ང་ཚོའི་གནས་སྟངས་སྐོར་ཁོང་གི་བསམ་བློའི་ནང་ཡོད་པའི་དོགས་གནད་སེལ་ཆེད་ཉེ་ཆར་བོད་ནང་གི་གནས་ཚུལ་རྣམས་ཀྱང་བཤད་པ་ཡིན། ངའི་བསམ་ཚུལ་ངེས་རྙེད་ཡོད་པ་ལ་རྒྱ་མིའི་དབང་ཤུགས་ལ་གང་བྱུང་ངོ་རྒོལ་བྱས་ཏེ་མེད་པ་བཟོ་ཐུབ་མིན་སྟབས་ཁོང་གི་བསམ་བློ་ཞི་འཇམ་བག་ཕེབས་ཤིག་ཡོང་རྒྱུའི་རེ་ཐབས་བྱས་ཏེ། དོན་སྙིང་ང་ཚོའི་རེ་འདོད་ནི་རྒྱ་མིའི་དབང་སྒྱུར་མེད་པ་བཟོ་རྒྱུ་དང་། དཀའ་ངལ་ལ་བཟོད་སྒོམ་བྱེད་ཐུབ་པ་དགོས་པ་ཡིན།

ཕྱི་ལོ་ ༡༩༥༣ ནང་བོད་ཀྱི་ཚོང་དོན་སྐུ་ཚབ་རྒྱ་ནག་ཏུ་བསྐྱོད་པ་དག་གིས་ཁོ་བོར་བརྗོད་གསལ། རྒྱ་ནག་དམར་པོའི་འགོ་འཁྲིད་ཚོས་ཕྲན་ལ་དོགས་པ་ཆེན་པོ་མེད་དམ་སྙམ་སྟེ། རྒྱུ་མཚན་གང་གིས་ན། གསེར་དངུལ་གང་འཚམས་རྒྱ་གར་ནང་བཞག་པ་གཅིག་དང་། ང་ཚོའི་ནང་མི་འགའ་ཤས་ཕྱི་རྒྱལ་དུ་ཡོད་མུས་བཅས་ཕྱི་རྒྱལ་བཙན་དབང་རྒྱལ་ཁབ་དང་འབྲེལ་བ་ཉེ་པོ་བྱེད་ཀྱི་ཡོད་པར་བློ་དོགས་ཡོད་ཚུལ་བཤད་བྱུང་། དེ་ནི་རྩ་བ་ནས་བདེན་པ་མིན་སྟབས་མའོ་ཙེ་ཏུང་ལ་དེ་སྐོར་དྲང་འབྲེལ་གནས་ལུགས་ངོ་ལྐོག་མེད་པར་བརྗོད་པའི་དུས་སྐབས་དེ་བླངས་པ་ཡིན། རྒྱུ་ནོར་སྐོར་རྒྱ་མིས་དྲི་བ་ཡང་ཡང་བྱས་པར་ངས་བོད་དུ་ཕྱིར་ལེན་བྱེད་རྒྱུ་བསམ་པ་ཡོད་མུས་དང་བཅས་དེ་ལྟར་བྱེད་རྒྱུ་ཡིན་ལུགས་བཤད་ཅིང་། དེ་ལྟར་ན་ཡང་། སྟབས་ལེགས་ཤིག་ལ་ལག་ལེན་མ་ཐུབ་པ་རེད།

གསལ་བཤད་བྱས་པར། ཁོང་འདོད་བབས་ཆེན་པོ་བྱུང་བ་ལྟ་བུ་སྣང་། བར་དེར་རྒྱ་ནག་གཞུང་གིས་གཏན་འབེབས་སུ་བོད་དུ་དམག་སྲིད་ལྷན་ཚོགས་ཤིག་བཙུགས་ཏེ་རྒྱ་ནག་གཞུང་གི་ཐད་ཀའི་ལྟ་རྟོག་བྱེད་འཆར་ཡང་། ད་ཆ་དེ་ལྟར་མ་དགོས་པའི་བསམ་ཚུལ་ཁོང་གིས་བཤད་བྱུང་། ཁོ་བོའི་བསམ་པར་གཅིག་བྱས་ན་དེ་ནི་རྒྱལ་ཁ་ཞིག་མིན་ནམ་སྙམ། ཡང་ཁོང་གིས་གོང་གི་ཚོགས་པའི་ཚབ་ཏུ་བོད་རང་སྐྱོང་ལྗོངས་གྲ་སྒྲིག་ལྷན་ཚོགས་ཤིག་འཛུགས་རྒྱུ་བྱས་ན། ངའི་བསམ་འཆར་ཇི་ཡོད་དྲིས་བྱུང་། དེ་ནི་ཧ་ཅང་གི་དོན་གལ་ཆེན་པོ་ཞིག་ཡིན་སྟབས་བོད་མི་གཞན་དག་དང་། པཎ་ཆེན་རིན་པོ་ཆེར་གོ་བསྡུར་མ་བྱས་པར་དགེ་སྐྱོན་བསམ་འཆར་བརྗོད་རྒྱུ་མིན་ཚུལ་བཤད་པ་ཡིན།

པཎ་ཆེན་རིན་པོ་ཆེའི་སྐོར་གླེང་མོལ་བྱུང་སྟབས་ཁོང་ནས་བོད་ས་གནས་གཞུང་དང་། པཎ་ཆེན་བླ་མའི་དབར་མི་མཐུན་པའི་སྐོར་གླེང་མོལ་བྱེད་ཅིང་། ས་གནས་གཞུང་ཟེར་བ་དེ་ནི་ནན་གྱིས་ཟེར་གྱི་འདུག །ཁོང་ནས་ཕྲན་དང་། པཎ་ཆེན་བླ་མ་གཉིས་ཀ་པི་ཅིང་དུ་ཡོད་སྐབས་འདི་རང་ལ་ངོས་གཉིས་གཡའ་སེལ་དམ་གཙང་ཞིག་བཟོ་དགོས་ཞེས་བསམ་འཆར་གསུང་གི་འདུག །མི་མཐུན་པའི་གནས་ཚུལ་ནི་སྔར་གྱི་གླེང་མོལ་ཡིན་ཞིང་། ཕྲན་རང་ནས་ཁོང་དང་མི་མཐུན་པ་གང་ཡང་མེད། ད་དུང་མི་མཐུན་པའི་གླེང་ལྷག་ཡོད་ན་དགའ་པོའི་ངང་གཙང་མ་བཟོ་འདོད་ཡོད་ཅེས་དེ་མ་ཐག་ཏུ་བཤད།

རེ་ཞིག་ཅིག་གི་རྗེས་མའོ་ཙེ་ཏུང་ཆུ་ཚོད་གཅིག་ཙམ་ནས་ཕྲན་ཐུག་འཕྲད་དུ་ཕེབས་རྒྱུའི་ལན་ཞིག་འབྱོར་བྱུང་། ཡུད་ཙམ་ནས་ཁོང་འབྱོར་སྐབས་རང་བཞིན་ཐུག་འཕྲད་དུ་ཕེབས་ཚུལ་གསུངས་ཏེ་སྐབས་ཤིག་ནང་པའི་ཆོས་འདི་ལེགས་པོ་ཡིན་ལུགས་དང་། སྟོན་པ་སངས་རྒྱས་རྒྱལ་སྲས་ཤིག་ཡིན་མོད། མི་མང་ཡར་རྒྱས་གཏོང་རྒྱུའི་གཞན་ཕན་གྱི་བསམ་བློ་མང་པོ་བཏང་ཚུལ། རྗེ་བཙུན་སྒྲོལ་མ་ནི་བུད་མེད་སེམས་བཟང་ཅན་ཞིག་ཡིན་ཚུལ་སོགས་བརྗོད་འདུག །ངང་ཙམ་ནས་ཁོང་ཕྱིར་ཕེབས་གནང་སོང་། ཁོ་བོ་ནི་ཁོང་གི་བརྗོད་ཚིག་དེ་རྣམས་ཀྱི་དངོས་ཤུགས་ཕྱི་ནང་གི་གནད་དོན་ཇི་ཡིན་བློར་འཆར་དཀའ་བ་བྱུང་།

ཕྲན་པི་ཅིང་དུ་སྡོད་སྐབས་ཤིག་ལ་ཁོང་ནས་རྒྱ་ནག་དམར་པོའི་འགོ་འཁྲིད་ཆེན་པོའི་ལས་དོན་བྱེད་སྟངས་ཤིག་མཐོང་བྱུང་། ཁོང་གི་སྡོད་ཡུལ་དུ་ཆེས་མཐོའི་དཔོན་རིགས་ཉི་ཤུ་སྐོར་ཡོད་པའི་ཚོགས་འདུ་ཞིག་ཏུ་བོས་པ་ལྟར་ཕྱིན་ཏེ་ཕྲན་ཁོང་གི་ཉེ་འཁྲིས་སུ་བསྡད་པས་ཁོང་གི་སྐྱེས་སྦྱང་གི་གཤིས་ཀའི་ནུས་ཤུགས་གོ་རྟོགས་ཐུབ་པ་ལྟ་བུ་བྱུང་། ཚོགས་འདུའི་གྲོས་གཞི་ནི་སོ་ནམ་པ་ཚོའི་འཚོ་བའི་གནང་སྟངས་སྐོར་ཞིག་ཡིན་ཅིང་། ཁོང་ནི་ནུས་ཤུགས་ཆེན་པོས་གླེང་མོལ་ཐད་ཀར་བྱེད་མཁན་ལྟ་བུ་ཞིག་འདུག །

སོ་ནམ་པ་ཚོའི་སྐོར་ཁོང་འདོད་པ་མི་ཁེངས་པའི་རྣམ་འགྱུར་བསྟན་ཏེ། རང་ཉིད་ཀྱི་སྐྱེས་ཡུལ་ནས་ཞིང་པ་འགས་བཏང་ཡིག་འགའ་ཞིག་འཕྲལ་འབྱོར་ནང་། དམར་པོའི་འགོ་འཁྲིད་ཚོས་སོ་ནམ་པར་རོགས་རམ་བྱེད་འོས་རྣམས་ཇི་བཞིན་བྱེད་ཀྱི་མེད་པའི་ལོ་རྒྱུས་གསུངས་སོང་། དེ་ནས་ཁོང་གིས་ཕྲན་ལ་ཕྱོགས་ཏེ། བོད་མི་རྣམས་ནི་སྙིང་རུས་བློ་སྟོབས་ཅན་ཞིག་ཡིན། ལོ་ཉི་ཤུ་ཙམ་གྱི་རྗེས་ལ་བོད་ནུས་ཤུགས་ཆེན་པོ་ཡོང་ངེས་དང་། ད་ལྟ་རྒྱ་ནག་གིས་བོད་ལ་རོགས་བྱེད་ཀྱི་ཡོད་ཀྱང་། དེ་མཚམས་བོད་ནས་རྒྱ་ནག་ལ་རོགས་བྱེད་ཐུབ་ཀྱི་རེད་ཅེས་དང་། རྒྱ་ནག་གི་དམག་དཔོན་ཞུའི་རིང་གོའོ་ཟེར་བས་གཞན་དག་ལ་རྒྱལ་ཁ་ཆེན་པོ་ཐོབ་ཀྱང་། མཐར་བོད་མི་དང་ཐུག་སྟེ་འདྲ་མཉམ་ཙམ་ལས་མ་བྱུང་ཚུལ་སོགས་བརྗོད་ཀྱི་འདུག །ངེད་རང་ཡང་བསྐྱར་ཡ་མཚན་དང་བཅས་དེ་སྐབས་ཀྱི་བརྗོད་དོན་རྣམས་ཕྲན་བུ་གོ་རྟོགས་བདེ་བ་བྱུང་།

རྒྱ་ནག་ཁུལ་བལྟ་སྐོར་ལམ་ཟིན་མཚམས་མཐའ་མའི་ཐོན་མཇལ་ལྟ་བུའི་མཇལ་འཕྲད་བྱས་རྗེས་ཕྲན་ཚོགས་ཆེན་གྱི་རྒྱུན་ལས་ཚོགས་འདུར་ཡོད་སྐབས་ཤིག་ལ་སླར་ཡང་ཁོང་ནས་ཐུག་འཕྲད་དུ་ཡོང་དགོས་ལན་འཕྲིན་ཞིག་གློ་བུར་དུ་འབྱོར་བྱུང་། སྐབས་དེར་ངས་རྒྱ་ནག་ས་ཁུལ་ཁག་ལ་བལྟ་སྐོར་དུ་ཕྱིན་ཟིན་སྟབས་བཟོ་གྲྭ་ཁག་དང་། ཡར་རྒྱས་ཀྱི་འཆར་གཞི་རྣམས་ཧ་ལས་པའི་ཡག་པོ་འདུག་ཅེས་དྲང་པོར་བརྗོད་པ་ཡིན། དེ་ནས་ཁོང་གིས་དངོས་འབྲེལ་དམངས་གཙོའི་འགྲོ་ལུགས་སྐོར་འགྲེལ་བཤད་རིང་པོ་ཞིག་བརྒྱབ་སྟེ་ཕྲན་ནས་མི་མང་གི་འགོ་འཁྲིད་བྱེད་དགོས་པ་དང་། ཁོང་ཚོའི་བསམ་ཚུལ་ཉན་སྟངས་སོགས་སློབ་སྟོན་ཟོལ་མེད་བྱས་བྱུང་། དེ་ནས་ཁོང་ངའི་ཕྱོགས་སུ་ཅུང་ཟད་ཉེ་བཅར་གྱིས་སྐད་ཤུགས་ཆུང་ངུས་བརྗོད་གསལ། ཁྱེད་རང་གི་མཐོང་ཚུལ་དང་གནས་ཚུལ་ཧ་གོ་སོང་། འོན་ཏེ། ཆོས་ནི་དུག་རེད། དེ་ལ་སྐྱོན་ཆེན་པོ་གཉིས་ཡོད། མི་རིགས་འཕེལ་རྒྱས་དང་ཡུལ་གྱི་ཡར་རྒྱས་ལ་བཀག་འགོག་བྱེད་ཀྱི་རེད། བོད་དང་། སོག་པོ་གཉིས་ཀར་ཆོས་ཀྱི་དུག་དེ་འབྱམས་པ་རེད་ཅེས་བརྗོད་འདུག །

བརྗོད་བབས་དེར་ཡ་མཚན་དང་བཅས་ཤིན་ཏུ་འདྲོགས་བྱུང་། དེའི་དགོས་དོན་གང་ཡིན་ནམ། སྐབས་དེར་རྣམ་འགྱུར་སྣང་མེད་དུ་སྡོད་ཁུལ་བྱས་ཀྱང་། སྟོན་སྟངས་ཇི་འདྲ་ཞིག་བྱུང་ཡོད་མེད་མ་ཤེས། སྐད་ཅིག་དེ་ཉིད་དུ་ཁོང་ང་ཚོའི་ཆོས་ཀྱི་དགྲ་ལས་སྨོན་ཤུགས་ཅན་ཐབས་རྡུགས་ཤིག་ཡིན་པ་གོ་རྟོགས་བྱུང་། ངེད་རང་སྒེར་ངོས་སུ་ནི་མཛའ་རྩེའི་རྣམ་འགྱུར་བཟང་པོ་སྟོན་ཏེ། ཡ་མཚན་གྱི་གླེང་མོལ་རྣམས་ཟིན་རྗེས་ཁོ་བོ་དང་མཉམ་དུ་མོ་ཊོར་འགྲམ་དུ་ཡོང་སྟེ་འགྲོ་ཁར་གཟུགས་པོར་བཅའ་ག་དགོས་ཚུལ་འཕྲེང་ཉམས་དང་བཅས་བཤད་བྱུང་།

རྒྱ་ནག་ནས་མ་ཐོན་གོང་མའོ་ཙེ་ཏུང་གི་རྒྱུན་གཤིས་དེ་གཞན་དང་མི་འདྲ་ཙམ་ཡོད་པ་ངེས་རྙེད་བྱུང་། ཁོང་སྒོས་ཀྱི་མཇལ་འཕྲད་ཙམ་མིན་པར་སྐབས་གཞན་དུ་ཡང་ཐེངས་མང་འཕྲད་བྱུང་། སྤྱིར་བཏང་མཐོང་སྣང་ལ་སྦྱངས་པའི་ཡོན་ཏན་ཤིན་ཏུ་ཆེ་བའི་རྟགས་མཚན་རིགས་ནི་མི་འདུག་ཅིང་། གཟུགས་པོ་ཡང་བདེ་ཐང་གི་ཉམས་ཆེར་མེད་པ་རྒྱུན་དུ་ཐང་ཆད་པ་ལྟ་བུར་དབུགས་འབྱུང་རྔུབ་སྐབས་སོར་སོར་གྱི་སྒྲ་བཅས་དྲག་ཏུ་བྱེད་པ་ཞིག་འདུག །གྱོན་ཆས་ཀྱི་དབྱིབས་བཀོད་ནི་གཞན་དག་དང་འདྲ་ཡང་ཁ་དོག་ཕྲན་བུ་མི་འདྲ། གྱོན་ཆས་ལའང་དོ་སྣང་ཆེར་མེད་ཚོད། དཔེར་ན། སྐབས་ཤིག་སྟོད་གོས་ཀྱི་ཕུ་ཐུང་གི་རྩེ་རལ་བ་ཞིག་གྱོན་པ་མཐོང་བྱུང་། དེ་བཞིན་གྱོན་ལྷམ་ཡང་རྩི་འཕྱིད་ནམ་ཡང་མ་བྱུང་བ་ལྟ་བུ་ཞིག་འདུག །བྱེད་སྤྱོད་ནི་དལ་བུ་ཡིན་པ་དང་། ལྷག་པར་གླེང་མོལ་བྱེད་སྟངས་ནི་ཤིན་ཏུ་དལ་བུའི་ཐོག །ཚིག་ཉུང་ངུ་དང་། དོན་གསལ་པོ། འཚམས་པོར་བརྗོད་མཁན་ལྷན་སྐྱེས་ཀྱི་ནུས་པ་ཡོད་པ་ཞིག་རེད། གླེང་མོལ་བྱེད་རིང་ཐ་མག་མང་པོ་འཐེན་གྱི་འདུག །གླེང་མོལ་བྱེད་ཚུལ་དེས་མི་གཞན་ལ་སེམས་འགུལ་གཏོང་ཐུབ་པ་དང་། བྱམས་ཞེན་ཆེ་མདོག་གི་རྣམ་འགྱུར་སྟོན་གྱི་འདུག །

ཁོང་གིས་གང་བརྗོད་རྣམས་ལ་ཁོང་རང་ནས་ཡིད་ཆེས་ཡོད་པ་དང་། ཁོང་གི་བསམ་ཚུལ་ནང་གང་ཡོད་རྣམས་ངེས་པར་སྒྲུབ་ཐུབ་ཀྱི་རེད་སྙམ་པའི་ཡིད་ཆེས་བྱེད་ཀྱི་འདུག །ཁོང་རྣམ་འགྱུར་དལ་ཞིང་འཇམ་པར་བརྟེན་ངའི་བསམ་པར་ཁོང་ནས་བཙན་ཤུགས་ཀྱིས་བོད་འདི་གུང་བྲན་རིང་ལུགས་སུ་བཅོས་ཀྱི་མ་རེད་བསམ་པ་བྱུང་། རྗེས་སུ་བོད་ནང་རྒྱ་མིའི་འགོ་འཁྲིད་ཚོས་བཙན་གནོན་གྱི་སྲིད་བྱུས་ལག་ལེན་བྱེད་དུས་སྐབས་དེའི་བསམ་ཚུལ་ནོར་འཁྲུལ་ཡིན་པར་ཤེས་ཀྱང་། བཙན་གནོན་གྱི་བྱ་སྤྱོད་དེར་མའོ་ཙེ་ཏུང་རང་གི་འདོད་མོས་དང་། རྒྱབ་སྐྱོར་ཨེ་ཡོད་སྙམ་པའི་དོགས་པ་ད་དུང་ཡོད། མི་དེའི་འོག་ལ་གཙོ་གལ་ཆེ་ཤོས་ཀྲོའུ་ཨེན་ལན་རེད། ཀྲོའུ་ཨེན་ལན་ལ་ངའི་མཐོང་ཚུལ་མི་འདྲ་བ་ཞིག་བྱུང་། ཁོང་ཐོག་མར་མེ་འཁོར་བབས་ཚུགས་སུ་ཕྲན་བསུ་འབྱོར་སྐབས་ནས་ཐུག་འཕྲད་བྱས་ཤིང་། དེ་རྗེས་རྒྱ་ནག་ཏུ་སྡོད་ཡུན་རིང་ཐེངས་འགའ་ཤས་ཐུག་འཕྲད་གླེང་མོལ་བྱུང་། སྐབས་ཤིག་ལ་བོད་ཀྱི་མ་འོངས་པའི་སྐོར་ཁོང་ནས་སློབ་སྟོན་མང་པོ་བྱས་བྱུང་བའི་ནང་བོད་ཡུལ་དེ་གང་མགྱོགས་ཡར་རྒྱས་གཏོང་རྒྱུ་གལ་ཆེ་ཡིན་སྐོར་བརྗོད་ཀྱི་འདུག །ངས་ཁོང་ལ་ང་ཚོའི་ཡུལ་ལུང་རྗེས་ལུས་ཡིན་པ་ང་ཚོས་ཤེས་ཀྱི་ཡོད། ཆབ་སྲིད་སྐྱོང་ལུགས་དེང་དུས་དང་མཐུན་པ་དང་། སྤྱི་ཚོགས་ཀྱི་འཚོ་ཐབས་ཡར་རྒྱས་གཏོང་རྒྱུ་སོགས་ད་ཆ་བྱེད་ཐུབ། དེ་སྐོར་ཕྲན་ནས་ཀྱང་འགོ་འཛུགས་བྱས་ཡོད། རང་བྱུང་ས་གཏེར་བེད་སྤྱོད་ཀྱི་ཡར་རྒྱས་གཏོང་བ་ལ་ཐོག་མར་དཔལ་འབྱོར་གྱི་རོགས་རམ་དགོས་ཚུལ་སོགས་བརྗོད་པ་ཡིན།

ཀྲོའུ་ཨེན་ལན་ནས་རྒྱུན་དུ་འཛུམ་གྲོགས་ཀྱི་རྣམ་འགྱུར་བསྟན་གྱི་འདུག་ཀྱང་། མཐོང་སྣང་ལ་ཁོང་མའོ་ཙེ་ཏུང་ལྟ་བུའི་དྲང་གསལ་ཐད་ཀ་ཞིག་མི་འདུག །ཁོང་ཞེ་ས་དང་། གུས་པའི་ཚུལ་ཅན། འཇམ་ཞིང་། བཟང་ངན་གྱི་རྣམ་འགྱུར་མངོན་ཆུང་བ་ཞིག་འདུག །ཁོང་ཁྲོའི་རྣམ་འགྱུར་ནམ་ཡང་སྟོན་པ་ཨེ་སྲིད་སྙམ་པ་ཞིག་སྟེ། གཡོ་སྒྱུ་ལ་ཤིན་ཏུ་མཁས་པ་ཞིག་ཡོད་ཀྱང་། རྗེས་སུ་བར་ལམ་བལ་ཡུལ་དུ་ཚོགས་འདུ་ཞིག་སར་ཁོང་ཁྲོ་ལངས་ཏེ་མདུན་ཅོག་ལ་ཁུ་ཚུར་གཞུས་ལུགས་ཀྱི་ལོ་རྒྱུས་ཤིག་གོ་ཐོས་བྱུང་བར་གཡོ་སྒྱུའི་རྒྱ་རལ་འདུག་སྙམ་པ་བྱུང་། ངས་ཐོག་མར་འཕྲད་དུས་ཁོང་སྤྱང་གྲུང་ཅན་ཞིག་ཡིན་པ་མ་ཟད། འཆར་དོན་གང་འདྲ་ཞིག་ཡིན་ཀྱང་དགོས་གལ་བྱུང་ན་ལག་ལེན་བྱེད་མཁན་ཞིག་ཡིན་པ་ཤེས་རྟོགས་བྱུང་། དེར་བརྟེན་རྗེས་སུ་བོད་ནང་བཙན་གནོན་གྱི་འཆར་དོན་དེར་ཁོང་ནས་རྒྱབ་སྐྱོར་བྱས་པ་ལ་མའོ་ཙེ་ཏུང་དང་འདྲ་བའི་ཡ་མཚན་སྐྱེ་དགོས་པ་གང་ཡང་མ་བྱུང་།

ངོས་པི་ཅིང་དུ་སྡོད་སྐབས་ཕྱི་རྒྱལ་མི་སྣ་ཆེ་ཁག་འགའ་ཤས་ཐུག་འཕྲད་བྱུང་ཡང་། དུས་ཡུན་ཐུང་ངུ་རེད། གསོལ་ཚིགས་ཤིག་སྐབས་རུ་སུའི་གཞུང་ཚབ་དང་ངོ་འཕྲད་བྱུང་བར་ཁོང་དང་གླེང་མོལ་ཐུང་ཙམ་བྱུང་། ཁོང་ནས་དུས་ཡུན་རིང་ཙམ་འཕྲད་འདོད་ཡོད་ལུགས་ཟེར་བར་ཕྲན་ནས་ཀྱང་དེ་དོན་ཡོང་གནས་བརྗོད་ཀྱང་། རྗེས་སུ་ངོ་འཕྲད་ཐུབ་མ་བྱུང་ཞིང་། དེ་ནི་རྒྱ་མིས་ཕྲན་དང་ཕྱི་རྒྱལ་མི་སྣ་ཐད་ཀར་ཐུག་འཕྲད་ཀྱི་དུས་སྐབས་སྤྲོད་འདོད་མེད་པའི་རྐྱེན་གྱིས་བྱས་པ་འདྲ་སྙམ། ཕྱོགས་མཚུངས་རུ་མ་ནི་ཡའི་བློན་ཆེན་ཞིག་ལ་ཡང་དེ་བཞིན་བྱུང་སོང་། དེ་ལྟ་མོད་ཀྱང་། རྒྱ་གར་ནི་བོད་དང་མཛའ་བརྩེའི་ཁྱིམ་མཚེས་ཉེ་ཤོས་ཤིག་ཡིན་སྟབས་དེ་ལ་རྒྱ་མིས་བཀག་འགོག་མ་ཐུབ་པར་རྒྱ་གར་གྱི་གཞུང་ཚབ་དང་མཇལ་འཕྲད་བྱུང་། ང་ཚོའི་སྐད་སྒྱུར་གྱིས་བོད་སྐད་ནས་དབྱིན་སྐད་དུ་བསྒྱུར་བརྗོད་ཐུབ་ཀྱི་ཡོད་ཀྱང་། རྒྱ་མིའི་སྐད་སྒྱུར་ཞིག་ཆེད་དུ་བཙུགས་ཏེ། དེས་བོད་སྐད་ནས་རྒྱ་སྐད། དེ་ནས་གཞན་ཞིག་གིས་དབྱིན་བསྒྱུར་བྱས་པ་རེད།

མཇལ་འཕྲད་དེར་རྒྱ་མིའི་དཔོན་རིགས་གཞན་དག་རེ་ཟུང་ཞིག་ཀྱང་ཁོང་དང་མཉམ་དུ་ཡོང་སྟབས་མཇལ་འཕྲད་དེ་སྤྱིར་བཏང་ཙམ་སྒམ་པོ་སྒམ་པོ་ཞིག་ལས་བྱུང་མེད་ཅིང་། འོན་ཏེ་སྒམ་པོ་དེའི་མུས་སུ་ཤིང་ཏོག་སྣ་ཚོགས་སྒྲིག་གཤོམས་ཀྱི་སྡེར་མ་ཡུ་རིང་ཆེ་བ་ཞིག་ཡོད་པ་དེ་ལེན་འཇོག་སྐབས་འགྱུར་ཏེ་རྦབ་འདྲིལ་སོང་བས་ཤིན་ཏུ་སྒམ་པའི་རྒྱ་མིའི་དཔོན་རིགས་དེ་ཚོས་ལག་པ་དང་པུས་མོ་ས་ལ་བཙུགས་ཏེ་ཤིང་ཏོག་བྲེལ་སྒྲུག་བྱས་པ་ཞིག་དྲན་གྱི་འདུག །སྐུ་ཞབས་ཁུ་ཤོབ་དང་། སྐུ་ཞབས་ཤུལ་གྷ་ནི་མ་གཉིས་རྒྱ་ནག་གི་དུས་ཆེན་ལ་པི་ཅིང་དུ་ཕེབས་སྐབས་མཇལ་འཕྲད་བྱུང་ཞིང་། ངས་གནམ་གྲུའི་ཐང་དུ་བསུ་བསྐྱོད་སྐབས་ངོ་སྤྲོད་བྱུང་བ་དང་། དེ་ནུབ་དགའ་བསུའི་ཚོགས་འདུའི་སྐབས་མཉམ་དུ་བྱུང་ཡང་། གླེང་མོལ་དང་། ལྟ་སྤྱོད་མཐོང་ཚུལ་སྐོར་འབྲེལ་བ་གང་ཡང་མ་བྱུང་།

པི་ཅིང་དུ་སྐུ་ཞབས་ནེ་རུ་ཐོག་མར་མཇལ་བའི་གོ་སྐབས་བྱུང་ཡང་། ང་ཚོའི་ཕྱོགས་ནས་མཇལ་འཕྲད་ཀྱི་དུས་སྐབས་བཟང་པོ་ཞིག་ཡིན་ལ། སྐབས་དེར་ངས་གསར་འགོད་མཁན་གྱི་གོ་ནོར་ཐེབས་པའི་ཉེན་ཁ་དང་པོར་ཤེས་བྱུང་། སྐབས་དེར་རྒྱ་ནག་གི་སྲིད་བྱུས་དང་། སྐུ་ཞབས་ནེ་རུ་འབྲེལ་བ་ཡོད་ཚུལ་བརྗོད་ལུགས་ཐོན་ཡང་། དེ་ལྟར་མིན། ངས་ཁོང་གི་སྐོར་གོ་ཐོས་མང་པོ་དང་། དཔེ་དེབ་ཀློག་མྱོང་སྟབས་ཁོང་མཇལ་འདོད་དང་། སློབ་སྟོན་ཞུ་འདོད་ཡོད་ཀྱང་། ང་ཚོ་རྒྱ་ནག་ཏུ་སྡོད་རིང་དེ་ལྟར་བྱུང་ཡོད་པ་མ་རེད། ཆང་རག་གི་གསོལ་སྟོན་ཞིག་ཏུ་ཀྲོའུ་ཨན་ལན་ནས་ཁོང་དང་ངོ་སྤྲོད་བྱས་བྱུང་། ཡུད་ཙམ་སྨྲ་བ་གང་ཡང་མེད་པར་མིག་ཐུར་རེར་དགོངས་པ་བཞེས་ཏེ་བཞུགས་པར་ཁོ་བོས་ཁོང་ལ་འདི་ལྟར་ཞུས་ཏེ། འཛམ་གླིང་ནང་སྐུ་ཉིད་སྲིད་དོན་ཐོག་སྙན་གྲགས་ཅན་ཞིག་ཡིན་པ་ལུང་ཁུག་བོད་ཀྱི་ནང་དུའང་གོ་ཐོས་བྱུང་ཞིང་། སྐུ་ཉིད་མཇལ་འདོད་ཆེན་པོ་ཡོད་ཚུལ་བརྗོད་པར། ཁོང་འཛུམ་ཙམ་གནང་རྗེས་ཁྱེད་རང་མཇལ་ཏེ་དགའ་པོ་བྱུང་། ཞེས་པ་ལས་གསུང་གི་མི་འདུག །ཁོང་དུས་སྐབས་གཞན་དག་ཏུའང་མཇལ་འཕྲད་བྱུང་ཡང་། གླེང་མོལ་བྱུང་བ་ནི་གོང་གི་བརྗོད་ཚིག་ཙམ་ཡིན། ཁོང་ནས་བོད་ལ་རོགས་རམ་བྱེད་དགོས་ཨེ་ཡོད་ཙམ་ཡང་གསུང་སྐབས་མ་བྱུང་། ཡི་གེ་འགའ་ཞིག་ནང་ངས་ཁོང་ལ་ཟུར་དུ་མཇལ་འཕྲད་ཞུས་ཚུལ་གསལ་ཡང་དེ་ལྟར་བྱུང་བ་མེད། སྐབས་དེར་ཁོང་དང་གླེང་མོལ་ཞིབ་ལྷོད་མ་བྱུང་བར་བློ་ཕམ་བྱུང་། གང་ཡིན་ཟེར་ན། ངས་ཁོང་གི་ས་ནས་རོགས་རམ་དང་། སློབ་སྟོན་ཞུ་འདོད་ཡོད་ཀྱང་། རེ་འདོད་དེ་ལོ་གཅིག་ཙམ་གྱི་རྗེས་རྒྱ་གར་དུ་ཡོང་དུས་མ་གཏོགས་འགྲུབ་མ་བྱུང་།

སྐུ་ཞབས་ནེ་རུ་རྒྱ་ནག་ཏུ་ཡོད་དུས་གསོལ་སྟོན་ཞིག་གི་སྐབས་རྒྱ་གར་གསར་འགྱུར་ཁང་གི་འཐུས་མི་ཞིག་ནས་རྒྱ་མིའི་སྐད་སྒྱུར་གཅིག་འཁྲིད་ནས་ཕྲན་སར་ཡོང་སྟེ་བརྗོད་གསལ་དུ། ནེ་རུ་རྒྱ་ནག་ཏུ་ཕེབས་པ་དེར་བསམ་ཚུལ་ཇི་ཡོད་དྲིས་ཀྱི་འདུག་པར། ཡུལ་གྲུ་ཆེན་པོ་གཉིས་འབྲེལ་ཐག་ཇེ་ཉེར་ཕྱིན་ཏེ་ཨེ་ཤ་ཡ་དང་། འཛམ་གླིང་དུ་དཔེ་སྟོན་བཟང་པོ་ཞིག་འཇོག་རེ་ཡོད་ཅེས་བརྗོད་པ་ཡིན། ཡང་དེས་བོད་ནང་བསྒྱུར་བཅོས་བྱེད་འདོད་ཨེ་ཡོད་ཅེས་དྲིས་པར། ངས་བོད་ཀྱི་སྲིད་དབང་བསྒྱུར་ནས་བཟུང་བོད་ཀྱི་སྲིད་དོན་ལམ་ལུགས་དང་། སྤྱི་ཚོགས་ཀྱི་འཚོ་བའི་ཐོག་གང་ཐུབ་ཀྱི་བསྒྱུར་བཅོས་བྱེད་མུས་ལ་གྲུབ་འབྲས་བཟང་པོ་ཡོང་བའི་རེ་བ་ཡོད་ཅིང་། གྲུབ་འབྲས་ཇི་བྱུང་རིམ་བཞིན་ཡོངས་གྲགས་ཤེས་རྟོགས་ཡོང་ཤག་རེད། ཅེས་བརྗོད་པའི་སྐབས་དེ་མ་ཐག་ཏུ་རྒྱ་རིགས་ལས་བྱེད་ཅིག་ཡོང་སྟེ་ང་འབོད་འཁྲིད་བྱས་བྱུང་། སྐབས་དེར་ངས་ཇི་བཤད་རྒྱ་མིའི་སྐད་སྒྱུར་དེས་བརྗེད་ཐོ་བྲིས་པར་ཡ་མཚན་སྐྱེས་བྱུང་། ཁོ་པས་ངས་ཇི་བརྗོད་ཐོ་བཀོད་ཀྱིས་འགོ་འཁྲིད་གོང་མར་འབུལ་དགོས་བཀའ་མངགས་ཡོད་ཚུལ་ཟེར་འདུག །

རྒྱ་མི་རྣམས་ནས་ཕྲན་ལ་སྣེ་ལེན་མགྲོན་སྟོན་མང་པོ་བྱས་སྟབས་ངས་ཀྱང་བོད་ཀྱི་ལོ་གསར་དང་སྟབས་བསྒྲིགས་ཀྱིས་གསོལ་སྟོན་ཞིག་ཕུལ་ཞིང་། ཚང་མ་བོད་ཀྱི་ཡུལ་གོམས་གཤིས་ལུགས་དང་མཐུན་པར་བྱས་པ་ཡིན། ང་ཚོའི་མགྲོན་ཤོག་ནང་མཐུན་པ་སྤུན་བཞིའི་འདྲ་རིས་བཀོད་ཡོད། དེའི་ནང་བྱིའུ་དེ་སངས་རྒྱས་བཅོམ་ལྡན་འདས་འཚང་རྒྱ་བའི་སྔ་རོལ་གྱི་སྐུ་སྐྱེ་ཞིག་ཡིན་སྐད། ང་ཚོའི་ཕྱོགས་ནས་བལྟས་ན་བྲིས་ཆ་དེས་མི་རིགས་མཐུན་སྒྲིལ་གྱི་རྟགས་མཚན་མཚོན་པ་དང་། རྒྱ་མིས་རྒྱུན་དུ་བརྗོད་པའི་མི་རིགས་མཐུན་སྒྲིལ་དང་ཡང་མཐུན་པ་ཡིན། སྐབས་དེར་མའོ་ཙེ་ཏུང་སོགས་རྒྱ་མིའི་དཔོན་རིགས་མང་པོ་ངོ་ཕེབས་བྱུང་ཞིང་། ཁོང་ཚོའི་སྤྱོད་ཚུལ་བཟང་པོ་དང་ཤེས་ཡོན་གྱི་བརྗིད་ཉམས་བཅས་ལ་དོ་སྣང་ཆེན་པོ་བྱུང་། གསོལ་སྟོན་དེ་སྐབས་ཆོས་ཀྱི་མཛད་སྒོ་གང་ཡང་མེད་ཀྱང་། རྟེན་འབྲེལ་གྱི་ཡོ་ཆས་སྒྲིག་གཤོམས་དང་། བོད་དུ་ལོ་གསར་སྐབས་ཆེད་དུ་བཟོ་བའི་ཁ་ཟས་ཀྱི་རིགས་བསྒྲིགས་བཀོད་བྱས་ཤིང་། ངེད་ཅག་གི་ལུགས་སྲོལ་ཁ་ཟས་ཀྱི་ཕུད་དཀོན་མཆོག་ལ་འབུལ་བའི་མཚོན་རྟགས་སུ་སྟེང་དུ་ཅུང་ཟད་འཐོར་སྲོལ་ཡོད། ལུགས་སྲོལ་དེ་མའོ་ཙེ་ཏུང་ལ་བརྗོད་སྐབས་ཁོང་ནས་ཕྲན་བུ་སྟེང་དུ་གཏོར་ཞིང་། དེ་ནས་ཁོང་ནས་རྣམ་འགྱུར་མི་འདྲ་ཙམ་ཞིག་དང་སྦྲགས་ཕྲན་བུ་ས་ལའང་གཏོར་སོང་།

མང་ཚོགས་ཀྱི་འབྲེལ་བ་དེ་ཚོའི་བར་ལ། རྒྱ་ནག་མི་མང་འཐུས་མིའི་ཚོགས་ཆེན་གྱི་ཚོགས་འདུ་རྒྱུན་རིང་པོ་རྣམས་ཚོགས་ཡོད། དེ་ནི་ཁོ་བོར་སྲིད་དོན་ཚོགས་འདུའི་ཉམས་མྱོང་ཐོག་མ་ཡིན། སྐབས་དེར་འཐུས་མི་མང་པོས་དེ་ཙམ་དོ་འཁུར་ཆེན་པོ་བྱེད་ཀྱི་མེད་པ་ལྟ་བུའི་མཐོང་ཚུལ་བྱུང་། ངེད་རང་ཡང་ཐག་རིང་གི་འགྲུལ་ལམ་ནས་འབྱོར་འཕྲལ་སོགས་ཀྱིས་ངལ་ཐང་ཆད་དེ་དོ་འཁུར་ཆེན་པོ་མ་ཐུབ་ཐོག །ཚོགས་འདུའི་འགྲོ་ལུགས་རྣམས་རྒྱ་མིའི་ལུགས་ལྟར་ཡིན་སྟབས་ཚང་མ་གསལ་བོ་ཡང་ཤེས་ཀྱི་མི་འདུག །རྒྱ་མི་ཚོ་ཁོ་བོ་ལས་གྲུང་ཙམ་དགོས་པ་ཡིན་ཡང་། ངའི་འགྲམ་དུ་ཡོད་པའི་འཐུས་མི་བགྲེས་སོང་དེ་དག་ནི་ང་ལས་ཀྱང་ངལ་ཐང་ཆད་ཚུལ་ཆེ་བ་ལྟ་བུ་སྣང་། ཁོང་ཚོའི་རྣམ་འགྱུར་ལ་གཞིགས་ན་ཇི་བརྗོད་གནད་དོན་ཤེས་ཀྱི་ཨེ་ཡོད་སྙམ་པ་འདུག་ཁར། ཇ་དུས་ཀྱི་དུས་ཚོད་སླེབས་མིན་ཆུ་ཚོད་ལ་ཡང་ཡང་བལྟ་བ་དང་། ཇ་ཡུན་རྣམ་ཀུན་ལས་ཐུང་བ་བྱུང་དུས་ལྐོག་ལབ་ཆུང་ངུ་རེ་ཡང་ཤོད་ཀྱི་འདུག །

དེ་མིན་ཚོགས་འདུ་གཞན་དག་ཁག་མང་དུ་ཕྱིན་པའི་མཐོང་ཚུལ་ཕལ་ཆེར་གཅིག་པ་རེད། ཁོང་ཚོས་གླེང་མོལ་ཇི་བྱས་ནི་ཚོགས་དོན་དངོས་གཞི་དེ་མིན་པར་དམར་པོའི་ལྟ་སྤྱོད་ལས་གསུམ་ལ་ཟོལ་བསྟོད་བསྔགས་བརྗོད་བྱེད་ཀྱི་འདུག་པ་མ་ཟད། ལར་ནས་ཁོང་ཚོ་སོ་སོའི་བསམ་ཚུལ་ཇི་བརྗོད་ལ་ཕན་ནུས་གང་ཡང་མེད་པ། དཔེར་ན། གལ་ཏེ་འཐུས་མི་འགའ་ཤས་ཀྱི་བསམ་འཆར་འདྲ་མིན་རེ་ཟུང་བྱུང་ཡང་མཇུག་ཏུ་འཐུས་མི་དམར་ཤོག་པ་ཞིག་གིས་བསམ་འཆར་ཟུར་པ་ཞིག་བཤད་དེ། དེ་མ་ཐག་ཚོགས་འདུའི་གཙོ་བཞུགས་དེས་མཇུག་བསྡོམས་མཁས་ཤུགས་གཉིས་ལྡན་གྱི་ཐོག་ནས་བརྒྱབ་སྟེ་གྲོས་ཐག་གཅོད་ཀྱི་ཡོད་པ་རེད།

ཚོགས་བགོས་ཀྱི་ཚོགས་ཆུང་ནང་སྐབས་རེ་གོ་བསྡུར་དངོས་འབྲེལ་བྱེད་ཀྱི་འདུག་ཀྱང་། དམར་པོའི་གཞུང་གི་འདོད་ཚུལ་དེར་འགྱུར་བ་ཡོང་ཐབས་ནམ་ཡང་མེད། མདོར་ན། ཚོགས་འདུ་ཆེ་ཆུང་ཡུན་རིང་ཚོགས་པ་དེ་ཚོར་དོན་ཕན་གྱི་དགེ་སྐྱོན་བཤད་སྦྱངས་ལྡེང་ངེས་བྱེད་པ་ནམ་མཁའི་མེ་ཏོག་གི་མཆེད་ཟླར་གྱུར་པ་མ་ཟད། འཐུས་མི་མང་ཆེས་རྩ་དོན་ལ་བསྒྱུར་བཅོས་གཏོང་འདོད་ཀྱང་། གཏོང་ཐབས་བྲལ་བ་ཞིག་ཆགས་འདུག །ལོ་གཅིག་རྗེས་རྒྱ་གར་གྱི་ཚོགས་འདུའི་ནང་འགྲོ་སྐབས་རྣམ་འགྱུར་མི་འདྲ་བ་ཞིག་མཐོང་བྱུང་། རྒྱ་ནག་གི་སྲིད་དོན་གོ་བསྡུར་བྱེད་སྟངས་ལ་ཉམས་མྱོང་བྱུང་རྗེས་རྒྱ་གར་གྱི་འཐུས་མི་དཀྱུས་མ་ཞིག་ནས་ཚོགས་འདུའི་ནང་རང་གི་བསམ་ཚུལ་གང་ཡོད་ཐད་ཀར་བརྗོད་པ་དང་། གཞུང་ལ་སྐྱོན་བརྗོད་དང་། རྩོད་འཛུགས་བྱེད་སྟངས་དེ་མཐོང་དུས་ངོ་མཚར་དང་། དགའ་སྣང་སྐྱེ་བ་ཞིག་འདུག །ཀྲོའུ་ཨེན་ལན་ནིའུ་ལྡི་ལིར་ཡོད་སྐབས་གནས་ཚུལ་འདི་འཕྲོས་བཤད་ཀྱི་ཚུལ་དུ་བརྗོད་པ་ཡིན། ཁོང་ནས་དེ་མ་ཐག་གནས་ཚུལ་འདི་དག་ང་པི་ཅིང་ནས་ཐོན་རྗེས་འགྱུར་བ་ཆེན་པོ་བྱུང་ཡོད་ཅེས་ཟེར་འདུག །

ཡང་རྒྱ་མིའི་སྲིད་དོན་ཚོགས་འདུ་ཚོགས་སྟངས་སྐོར་བརྗེད་མི་ཐུབ་པ་གཞན་ཞིག་དྲན་གྱི་འདུག །དེ་ནི་ཁོང་ཚོའི་འགོ་འཁྲིད་ཚོའི་གསུང་བཤད་ཤིན་ཏུ་རིང་པོ་གནང་རྒྱུ་དེ་རེད། འགོ་འཁྲིད་དེ་ཚོས་གཏམ་བརྗོད་བྱེད་རྒྱུ་དེ་འདྲར་དགའ་མོས་ཆེ་བས་དུས་སྐབས་ནམ་བྱུང་ལ་ཤོད་ཀྱི་འདུག །ངས་ལྷག་པར་དྲན་གསོས་པ་ཞིག་ལ་ཀྲོའུ་ཨེན་ལན་སྦན་ཏུང་ཚོགས་འདུ་ནས་ཕྱིར་འཁོར་གྱིས་དྲིན་དུར་བཤད་པའི་ལེགས་སྦྱར་ཞིག་དྲན་གྱི་འདུག །ང་བོད་དུ་ཕྱིར་ལོག་སྐབས་འགྲོ་ལམ་ལ་ས་གཡོས་ཀྱི་རྐྱེན་པས་དྲིན་དུར་ཉིན་ཤས་འཕར་སྡོད་བྱ་དགོས་བྱུང་སྐབས། ཀྲོའུ་ཨེན་ལན་དང་། ཏང་གི་གཙོ་འཛིན་གཞོན་པ་དམག་དཔོན་དྲིན་ཡི་གཉིས་སྦན་ཏུང་ཚོགས་འདུ་ནས་ཕྱིར་འཁོར་གྱིས་འབྱོར་སོང་། ཁོང་ཚོ་ཡོང་གི་ཡོད་ལུགས་ཟེར་བ་ལྟར་གནམ་ཐང་དུ་ཕེབས་བསུར་ཕྱིན་པ་ཡིན། ཀྲོའུ་ཨེན་ལན་ང་སྡོད་སར་ཡོང་སྟེ་སྐར་མ་འགའ་ཤས་གླེང་མོལ་བྱས་ཤིང་། དེ་ནས་ཕྱི་དྲོ་ས་གནས་དེའི་དམག་སྒར་གྱི་ཚོགས་ཁང་ཞིག་ལ་ཚོགས་འདུར་བསྐྱོད་པ་ཡིན། དེར་མི་གྲངས་སུམ་བརྒྱ་བཞི་བརྒྱ་བར་འདུག་པར་ཁོང་ནས་རྒྱ་མིའི་སྐུ་ཚབ་ཚོས་ཚོགས་འདུར་ཡག་པོ་བྱས་ལུགས་སྐོར་ནས་གླེང་མོལ་འགོ་འཛུགས་བྱས་སོང་། སྐབས་ཤིག་ཕྱི་རྒྱལ་གྱི་གནད་དོན་སློབ་སྦྱོང་བྱེད་གལ་ཆེ་བའི་སྐོར་བརྗོད་དོན། ཚོགས་འདུའི་སྐབས་གོ་ཐོས་མ་མྱོང་བའི་སྐུ་ཚབ་རེ་ཟུང་འཕྲད་ཚུལ་དང་། ཁོང་ཚོ་ཡུལ་ཕྱོགས་གང་ཡིན་ས་ཁྲ་ནས་འཚོལ་དགོས་བྱུང་ཚུལ། མཇུག་ཏུ་གུང་བྲན་གཞུང་གིས་ཡར་རྒྱས་བཏང་ཚུལ་སོགས་བསྔགས་བརྗོད་བྱས་ཏེ་མཇུག་བསྡུས་སོང་། ཚོགས་འདུར་ཆུ་ཚོད་ལྔ་ཙམ་འགོར་ཞིང་། གླེང་མོལ་རྒྱུན་རིང་ཤོས་ནི་དྲིན་ཡི་ཡིན་གྱི་རེད། ཁོང་གི་གླེང་མོལ་གཅིག་འགོ་བཙུགས་ན་ཕལ་ཆེར་ཆུ་ཚོད་བདུན་ཙམ་རིང་བརྗོད་སྐད། གླེང་མོལ་རིང་པོ་དེ་ལྟ་བུ་ཉན་སྐབས་ཉན་མཁན་གཞན་དག་གང་བསམ་གྱི་ཡོད་དམ་སྙམ་གྱི་འདུག །འོན་ཀྱང་ཉན་མཁན་དེ་ཚོ་མང་ཆེ་བ་དམར་པོ་ན་གཞོན་ཚོ་ཡིན་སྟབས་རྒྱ་ནག་གི་ཚོགས་ཆེན་ནང་མཐོང་མྱོང་བའི་འཐུས་མི་བགྲེས་སོང་ཚོ་ལྟ་བུ་མ་རེད། མཐོང་སྣང་ལ་ཁོང་ཚོ་ཉོབ་ཐང་ཆད་པའི་རྣམ་འགྱུར་གང་ཡང་མི་འདུག །ཁོང་ཚོའི་རྣམ་འགྱུར་ལ་གཞིགས་ན་དམར་པོའི་རིང་ལུགས་སུ་བློ་གོམས་རྨོངས་ཞེན་ཡོད་པ་མཐོང་གི་འདུག །

རྒྱ་ནག་ས་ཁུལ་འདྲ་མིན་ཁག་ལ་ལྟ་སྐོར་དུ་འགྲོ་སྐབས་མི་མང་པོ་བསམ་ཚུལ་གཅིག་ཏུ་བསྒྱུར་གྱི་ཡོད་པ་དོ་སྣང་ཆེན་པོ་བྱུང་། ཟླ་གསུམ་རིང་རྒྱ་ནག་ཁུལ་ས་གནས་ཁག་གི་དགོན་པ་དང་། བཟོ་གྲྭ། ལས་བྱེད་ཚོགས་པ། ཞིང་ལས་མཉམ་འབྲེལ། སློབ་གྲྭ་དང་མཐོ་རིམ་སློབ་གྲྭ་སོགས་ལ་ལྟ་སྐོར་བྱས་པར། ཚང་མ་ཧུར་བརྩོན་ཅན་ཤ་སྟག་མཐོང་བྱུང་། དཔོན་རིགས་མང་པོ་ཐུག་འཕྲད་བྱས་པའི་ནང་འགའ་ཤས་དང་བག་ཕེབས་གྲོས་གླེང་དོན་ལྡན་གྱིས་དགའ་པོ་བྱུང་བ་ད་དུང་དྲན་གསོས་ཀྱི་འདུག །མི་ཡག་ཤོས་རྣམས་འབྱོན་པོ་དང་། སྤྱོད་ཚུལ་བཟང་པོ། སྲིད་དོན་བྱེད་སྟངས་སློབ་སྦྱོང་ལེགས་པོ་འདུག །གཞུང་གི་ལས་ཁུངས་རྣམས་སྒྲིག་འཛུགས་ཡག་པོ་དང་། ཧུར་བརྩོན་ཆེན་པོ་འདུག །སྤྱིར་བཏང་ལས་རྩོལ་བ་ཚོ་འདོད་པ་ཁེངས་པ་ལྟ་བུ་མཐོང་ཞིང་། འཚོ་བའི་སྐོར་ཡང་སྐབས་དེར་འགྲིགས་ཙམ་ཡོད་འདུག །ཤེས་ཡོན་ཅན་གྱི་མི་ཚོ་རྒྱུན་དུ་འདོད་བབས་མེད་པའི་རྣམ་འགྱུར་སྦས་པ་ཞིག་མངོན་གྱི་འདུག །གུང་བྲན་རིང་ལུགས་འོག་རྒྱ་ནག་གི་བཟོ་ལས་ཡར་རྒྱས་ཆེན་པོ་ཕྱིན་པ་དེར་མཐོང་ཆུང་བྱེད་མི་ཐུབ། འོན་ཀྱང་ཡར་རྒྱས་དང་། དེའི་རིན་ཐང་ཆ་སྙོམས་པོ་ཞིག་དགོས་ཀྱང་ཡར་རྒྱས་དེའི་དོན་དུ་མི་རང་རང་སོ་སོའི་ཐོབ་ཐང་ཡོངས་རྫོགས་རྩ་བརླག་ཏུ་སོང་ཞིང་། ཁོ་བོའི་སྣང་བ་ལ་དེའི་རིན་ཐང་ནི་ཤིན་ཏུ་ཚད་བརྒལ་ཆེ་བས་ཁོང་ཚོ་ཚང་མ་ཐོབ་ཐང་བྲལ་བ་འདྲ་སྙོམས་སུ་གྱུར་ཅིང་། ཕྲན་གང་དུ་ཕྱིན་ཀྱང་ཁོང་ཚོ་སྒྲིག་ཁྲིམས་དམ་པོ། ཕོ་མོའི་གྱོན་གོས་ཚོན་བཀྲག་མེད་པ་སྔོ་མདངས་གཞི་མཚུངས། གླེང་མོལ་བརྗོད་སྟངས་འདྲ་མཚུངས། བྱེད་སྟངས་འདྲ་མཚུངས་བཅས་འདུག་སྟེ། བསམ་ཚུལ་ཡང་འདྲ་མཚུངས་མིན་ནམ་སྙམ། དེ་འདྲ་མ་གཏོགས་ཡོང་ཐབས་ཀྱང་མེད་ལ། ཁོང་ཚོས་མཐོང་ཐུབ་པ་ནི་ཕྱོགས་གཅིག་ཁོ་ནའི་གསར་ཤོག་དང་། རླུང་འཕྲིན་རྒྱང་བསྒྲགས་ཡིན་ཞིང་། དེ་ཚོའི་ནང་ལ་གཞུང་གི་འདོད་ཚུལ་ཁོ་ན་མ་གཏོགས་མེད། ཕྱི་རྒྱལ་གྱི་གསར་ཤོག་དང་། རྒྱང་བསྒྲགས་བེད་སྤྱོད་མི་ཆོག་པ་རེད། ཐེངས་གཅིག་ཁོ་བོ་པི་ཅིང་ཉེ་སྐོར་གྲོང་གསེབ་ཅིག་ཏུ་རྒྱ་མིའི་དཔོན་རིགས་དང་མཉམ་དུ་འགྲོ་སྐབས་རླུང་འཕྲིན་ནང་དབྱིན་ཇིའི་བྷི་བྷི་སིའི་གསར་འགྱུར་བརྗོད་ཁའི་རོལ་ཆ་འདྲ་པོ་ཞིག་གོ་བྱུང་དོན། མཉམ་དུ་ཡོད་པའི་དཔོན་རིགས་དེའི་གདོང་གཤིས་འགྱུར་ཏེ་འདྲོགས་པའི་རྣམ་འགྱུར་གསལ་པོ་མཐོང་གི་འདུག །མི་མང་ཚོའི་རང་བཞིན་གྱི་འཛུམ་དགོད་དང་། གླུ་གཞས་གཏོང་བའི་ཉམས་འགྱུར་ཚོ་ཡང་དུས་སྐབས་སོ་སོར་མ་གཏོགས་བརླགས་འདུག །གུང་བྲན་ན་གཞོན་འགའ་ཤས་ཤེས་ཡོན་དང་། སྤྱང་རིག་ཅན། དམར་པོའི་སློབ་སྦྱོང་ལེགས་པོ་དེ་འདྲ་ཡོད་ཀྱང་། རང་གི་བསམ་ཚུལ་ངོ་མ་ནམ་ཡང་མི་བརྗོད་པར་རྒྱུན་དུ་དམར་པོའི་ཕྱོགས་གཅིག་གྲུབ་འབྲས་ལ་བསྔགས་བརྗོད་དང་། རྒྱ་ནག་ཡར་རྒྱས་ཆེ་ཚུལ་འཆར་ཅན་ཤ་སྟག་བརྗོད་ཀྱི་འདུག །

ངའི་སྐྱེས་ཡུལ་གྱི་ཉེ་འགྲམ་ཟི་ལིང་གྲོང་ཁྱེར་དུ་ས་གནས་དེའི་དམར་པོའི་ཚོགས་པའི་འགོ་འཁྲིད་གཅིག་གིས་ཁོ་བོར་ལེགས་སྦྱར་རིང་པོ་ཞིག་བཤད་བྱུང་བ་པི་ཅིང་ལ་རྟག་ཏུ་གོ་ཐོས་བྱུང་མྱོང་བ་དེ་རང་རེད། ཁོང་གི་བསམ་ཚུལ་གཅིག་བརྗོད་པ་ནི་རུ་སུ་མ་གཏོགས་འཛམ་གླིང་ནང་རྒྱ་ནག་སྟོབས་ཤུགས་ཆེ་ཤོས་ཡིན་པ་དང་། ཡུལ་གྱི་ནང་མེ་འཁོར་ཐོག་ཉིན་མཚན་སྦྲེལ་ཏེ་འགྲོ་དགོས་པ་རྒྱ་ནག་གཅིག་པུ་རེད་ཅེས་བཤད་བྱུང་།

རྒྱ་ནག་ཏུ་ལོ་གཅིག་མིན་ཙམ་སྡོད་རིང་སྤྱིར་བཏང་མཐོང་ཚུལ་རགས་ཙམ་དེ་འདྲ་ཞིག་ཡིན། འབྱོན་པོ་དང་། ཧུར་བརྩོན་ཅན། བཙན་སྲིད་ཡར་རྒྱས། འཛུམ་དགོད་བྲལ་བའི་ཆུ་འཛིན་སྟུག་པོའི་ཁྲོད་ནས་སྐབས་རེ་རྒྱ་ནག་གནའ་བོའི་གཤིས་ལུགས་མཛེས་སྡུག་ཡིད་འོང་གི་ཉི་འོད་ཡུད་ཙམ་ཡུད་ཙམ་འཕྲོས་ཀྱི་འདུག །ཚང་མ་ཆ་སྙོམས་ཡོད་པ་དེ་ནི་གུང་བྲན་རིང་ལུགས་ཀྱི་ནུས་ཤུགས་དེ་རེད། འོན་ཀྱང་བོད་མི་རྣམས་ཀྱི་བསམ་བློ་རྒྱ་མི་ནང་བཞིན་བཟོ་མི་ཐུབ་པར་ཡིད་ཆེས་ཡོད། ཆོས་དང་། རྩེད་དགོད། མི་སོ་སོའི་ཁྱད་ཆོས་ཐོབ་ཐང་བཅས་ནི་བོད་མི་ཚོའི་སྲོག་ལྟ་བུར་བརྟེན། དེ་དག་དང་། ཕྱིའི་དངོས་པོ་ཙམ་ཡར་རྒྱས་གཉིས་བརྗེ་འཚོང་བོད་མི་སུ་ཞིག་གིས་ཀྱང་རང་འདོད་དུ་བྱེད་ཀྱི་མ་རེད། བོད་མིས་མི་རིགས་གཞན་ཞིག་དབང་འོག་ཏུ་བསྡུས་ན་ཡང་བརྗེ་འཚོང་དེ་འདྲ་བྱེད་ཀྱི་མ་རེད།

ཕྲན་ལྷ་སར་ཕྱིར་ལོག་གི་གྲ་སྒྲིག་སྐབས་ངའི་བོད་མི་རྣམས་རྒྱ་མིའི་དབང་སྒྱུར་འོག་གནས་ཚུལ་སྡུག་ཤོས་ནས་སྐྱོབ་པའི་རེ་བ་ཡོད། ངའི་བསམ་པར་ང་རྒྱ་ནག་ཏུ་ཕྱིན་པ་དེས་ཕན་ཐོགས་གཉིས་བྱུང་འདུག །ང་ཚོའི་འགལ་ཟླ་གང་འདྲ་ཞིག་ཡོད་པ་མཐོང་བ་དང་། གལ་ཆེ་བ་ཞིག་ལ་མའོ་ཙེ་ཏུང་གིས་བློ་མོས་གཏན་འབེབས་བྱས་པའི་བོད་དུ་པི་ཅིང་ནས་ཐད་ཀར་ལྟ་སྐྱོང་བྱེད་རྒྱུའི་དམག་སྲིད་ལྷན་ཚོགས་འཛུགས་རྒྱུ་དེ་མ་དགོས་པའི་ཞུ་འབོད་བྱེད་ཐུབ་ཅིང་། དེའི་ཚབ་ཏུ་ང་ཚོར་ནང་གི་རང་དབང་ཕྲན་བུ་ཡོད་པའི་རང་སྐྱོང་འཛུགས་རྒྱུའི་ཁས་ལེན་བྱུང་བ་རེད། དེ་ནས་མའོ་ཙེ་ཏུང་གི་བསམ་ཚུལ་བོད་རང་སྐྱོང་ལྗོངས་གྲ་སྒྲིག་ལྷན་ཚོགས་ཀྱི་གནས་ཚུལ་ཞིབ་གསལ་ཤེས་བྱུང་། དེར་འཐུས་མི་ལྔ་བཅུ་ང་གཅིག་ཡོང་དགོས་པ་ནས་ལྔ་མ་གཏོགས་ཚང་མ་བོད་པ་ཡིན། ངས་གཙོ་འཛིན་དང་། པཎ་ཆེན་རིན་པོ་ཆེ་དང་། རྒྱ་མིའི་དཔོན་རིགས་ཤིག་ནས་གཙོ་འཛིན་གཞོན་པ། ང་ཕོད་དྲུང་ཡིག་ཆེན་མོ་ཡིན། ཚོགས་པ་དེས་རང་སྐྱོང་ལྗོངས་འཛུགས་རྒྱུའི་གྲ་སྒྲིག་བྱེད་དགོས་ཤིང་། བྱེད་ཚུལ་ནི། ནོར་སྲིད་དང་། ཆོས་དོན་སྐོར་ལྷན་ཚོགས་གཉིས་དང་། དེ་མིན་ལས་ཁུངས་ཁག་མང་བཙུགས་ཏེ་ནུས་པ་མ་སྨིན་བར་ང་ཚོའི་གཞུང་གི་ལས་ཁུངས་ཡིག་ཚང་དང་། རྩིས་ཁང་སོགས་ལ་འབྲེལ་བ་བྱས་ཏེ་བར་བརྒལ་དུས་སྐབས་དེ་བསྐྱལ་རྒྱུ་ཡིན།

ཚོགས་པ་དེའི་འཐུས་མི་རྣམས་དྲག་སྒྲུག་བསྐོ་གཞག་བྱས་པ་དེ་དངོས་འབྲེལ་ཡིན། ཕྲན་ཐེ་བས་འཐུས་མི་བཅོ་ལྔ་བོད་ས་གནས་སྲིད་གཞུང་གི་སྐུ་ཚབ་ཡིན་ཅིང་། དེ་ནི་བོད་གཞུང་ངོ་མ་དེ་ཡིན། བཅུ་གཅིག་དགོན་པ་ཆེ་ཁག་དང་། ཆོས་ལུགས་ཁག །མི་མང་ཚོགས་པ། གྲགས་ཅན་མི་སྣ་བཅས་རེད། རྒྱ་མིས་རྒྱུད་བསྐུལ་ཆེད་ཤོག་ཁག་གཉིས་རེར་འཐུས་མི་བཅུ་རེ་ཡོད། གཅིག་ཆབ་མདོ་བཅིངས་བཀྲོལ་ལྷན་ཚོགས་ཡིན་ཞིང་། དེ་བོད་ཤར་ཕྱོགས་སུ་བཙུགས་པ་དེར་ཐོག་མར་བཙན་འཛུལ་བྱས་ནས་བོད་གཞུང་ལ་ཕྱིར་སྤྲོད་བྱུང་མེད་པ་དེ་ཡིན། གཅིག་པཎ་ཆེན་བླ་མའི་ཚོགས་པ་སྟེ་བོད་ཀྱི་ནུབ་ཕྱོགས་སུ་བཙུགས་ཡོད། དེ་ལ་པཎ་ཆེན་སྐུ་གོང་རིམ་དུ་མེད་པའི་སྲིད་དབང་སྤྲོད་འདོད་ཡོད་པ་རེད། འཕྲོས་མི་ལྔ་ལྷ་སར་ཡོད་པའི་རྒྱ་མིའི་དཔོན་རིགས་ཡིན། ཚང་མར་བསྐོ་གཞག་བྱེད་པར་རྒྱ་ནག་གཞུང་གི་བཀའ་འཁྲོལ་དགོས་པ་རེད། གསར་དུ་བཟོས་པའི་ཡུལ་ཁག་ལ་འཐུས་མི་ཆ་བགོས་བྱས་པ་དེས་ཀྱང་བོད་ཀྱི་ཆབ་སྲིད་དང་། ཏཱ་ལའི་བླ་མའི་དབང་ཆར་བསྒྱུར་བཅོས་མི་བྱེད་ཅེས་པའི་རྩ་དོན་དང་འགལ་ཏེ། འཐུས་མི་དྲག་འདེམས་བསྐོ་གཞག་བྱེད་སྟངས་དེ་རང་ནས་ལས་དོན་མི་འགྲུབ་པའི་ས་བོན་བཏབ་ཟིན་ཅིང་། འོན་ཀྱང་མི་རྣམས་ནས་གནས་ཚུལ་དཀའ་ཚེགས་ཅན་དང་འཕྲད་དུས་རེ་བ་ཅུང་ཟད་ལས་མེད་ཀྱང་དེ་ལ་ལམ་སེང་འཐམས་འཇུས་བྱེད་པ་ལྟར། ངས་ཀྱང་རྒྱ་ནག་གི་སྲིད་དོན་ཚོགས་ཁག་ཚོའི་སྤྱོད་ཚུལ་མུན་ནག་ཅན་ལ་ཉམས་མྱོང་བྱུང་ན་ཡང་། བོད་མི་བཞི་བཅུ་ཞེ་དྲུག་དང་། རྒྱ་མི་ལྔའི་ཚོགས་པ་དེས་ལས་དོན་སྒྲུབ་ཐུབ་པའི་རེ་བ་བྱས་པ་ཡིན། །དེར་བརྟེན་ཁོ་བོ་རང་ཡུལ་གྱི་གནས་ཚུལ་ལ་བལྟ་འདོད་དང་། རང་དབང་གི་ལྷག་མ་ཅུང་ཟད་ཡོད་པར་བེད་སྤྱོད་ལེགས་པོ་ཐུབ་པའི་རེ་འདུན་ཆེན་པོས་རང་ཡུལ་དུ་ཕྱིར་ལོག་བྱས་པ་ཡིན།། །།

ལེའུ་བདུན་པ། བཙན་གནོན་དང་། བློ་ཕམ།

༄༅། །ཕྲན་རང་ཡུལ་དུ་ཕྱིར་ལོག་ཁར། སྐྱེས་ཡུལ་གྲོང་གསེབ་སྟག་འཚེར་དུ་ཡང་བསྐྱར་འགྲོ་རྒྱུའི་གོ་སྐབས་བྱུང་། ངལ་དུབ་ཅན་གྱི་ལམ་འགྲུལ་དེའི་ནང་སྟག་འཚེར་དུ་བསྐྱོད་པའི་དུས་ཡུན་ཐུང་ངུ་དེར་དགའ་སྤྲོ་དང་། སྙོམ་ཆུང་གི་ཁྱིམ་ཚང་དུ་སྐྱེས་པ་དེར་རང་བཞིན་དགའ་སྒོམ་དྲིན་དྲན་བྱེད་འོས་པ་ཡིན། རང་ལོ་བཞི་སོན་དུས་བཞག་པའི་ས་ཆ་དེ་ཡིད་ལ་ལྷང་ལྷང་དྲན་སྐབས་ཧ་ཅང་དགའ་པོ་བྱུང་ཡང་། མི་སུ་ཞིག་ལ་གླེང་མོལ་བྱས་སྐབས་ཁོང་ཚོའི་ད་ལྟའི་སྡུག་བསྔལ་གྱི་གནས་སྟངས་དེ་གློ་བུར་དྲན་གསོས་ཀྱིན་འདུག །མི་དེ་ཚོར་སྐྱིད་པོ་ཡོད་མེད་དྲིས་པར། གུང་བྲན་ཏང་དང་། རླབས་ཆེན་གཙོ་འཛིན་མའོ་ཙེ་ཏུང་གི་འགོ་འཁྲིད་འོག་ཤིན་ཏུ་སྐྱིད་ཅིང་། འཚོ་བ་བཟང་པོ་ཡོད་ཅེས་ཟེར་བ་དང་དུས་མཉམ་དུ་མིག་མཆི་མའི་རྒྱུན་གྱིས་གང་སོང་བས་ཁོ་བོ་ཡང་རང་དབང་སྤུ་རྩེ་ཙམ་བྲལ་བའི་བརྗོད་ཚུལ་ཁོ་ན་མ་གཏོགས་བརྗོད་མ་ནུས་པ་མཐོང་སྟེ་ཡིད་སྐྱོ་བ་དང་དངངས་སྐྲག་ཏུ་གྱུར།

འོན་ཀྱང་། དེ་ཁུལ་དགོན་པ་ཞིག་ནང་བླ་མ་འགའ་ཤས་དང་འཕྲོས་མོལ་ལྷོད་པོ་བྱུང་། ཁོང་ཚོས་གླེང་མོལ་བྱེད་རྒྱུར་བློས་འགེལ་བྱེད་ཀྱི་འདུག་ཅིང་། ཁོང་ཚོ་སེམས་འཁུར་ཆེན་པོ་འདུག །རྒྱ་མིས་ཁུལ་དེར་ཞིང་ལས་མཉམ་འབྲེལ་གྱི་ལས་འགོ་བཙུགས་ཟིན་འདུག་ན་ཡང་། སོ་ནམ་པ་ཚོས་དེ་ལ་བློ་བབས་གཏན་ནས་བྱེད་ཀྱི་མི་འདུག །རྒྱ་མིའི་འཆར་དོན་རྣམས་སྒྲུབ་ཆེད་སོ་ནམ་པ་ཚོར་བཙན་གནོན་ཇེ་སྡུག་ཏུ་གཏོང་རྒྱུ་ཡིན་པ་བླ་དཔོན་ཚོས་དེ་སྐབས་ནས་ཤེས་ཀྱི་འདུག །གྲྭ་རིགས་མིན་པའི་མི་མང་གི་འགོ་བྱེད་འགའ་ཤས་དང་ཡང་གླེང་མོལ་བྱུང་བར་ཁོང་ཚོས་གུང་བྲན་གྱི་བཅོས་བསྒྱུར་གཞན་དག་སྐོར་ཡང་བརྗོད་དེ། ད་ཆ་འགལ་བ་ཇེ་ཆེ་དང་། བཙན་ཤུགས་ཇེ་སྡུག་ཏུ་འགྲོ་ཚུལ་ཟེར། སྐབས་དེར་རྒྱ་མིའི་དཔོན་རིགས་ཚོ་དང་ཐུགས་འཕྲད་སྐབས་བཅོས་བསྒྱུར་ངེས་པར་བྱེད་དགོས་ན་ཡང་། རྒྱ་ནག་ཏུ་ཇི་བྱས་ལྟར་ལག་ལེན་འཁེལ་ཐབས་མེད་ཅིང་། དེ་ཡང་བཙན་ཤུགས་ཀྱིས་མིན་པར་དལ་བུས་རིམ་བཞིན་བྱེད་དགོས་པ་མ་ཟད། ས་གནས་དེ་གའི་གནས་ཚུལ་དང་། མི་ཚོའི་བསམ་ཚུལ་གཤིས་ལུགས་ལ་ཡང་གོ་བསྟུན་བྱེད་དགོས་བརྗོད་པ་ཡིན། འོན་ཀྱང་། པི་ཅིང་ནས་ཐག་རིང་གི་ས་གནས་དེར་ཡོད་པའི་རྒྱ་དམར་དེ་ཚོ་སྤྱོད་གཤིས་ངན་ཞིང་། སེམས་འཁུར་ཆུང་བར་བརྟེན་ཕྲན་བློ་ཕམ་གྱི་གནས་སུ་གྱར། ཁོང་ཚོ་ནི་མི་མང་གི་བསམ་ཚུལ་ལ་བརྩི་འཇོག་མེད་པ་ཤ་སྟག་རེད། ད་དུང་རྒྱ་དཔོན་གཅིག་ནས་བརྗོད་གསལ། མི་མང་གི་འདོད་བབས་ཡོད་མེད་གང་ལྟར་ཡང་། བཅོ་བསྒྱུར་ལག་ལེན་བྱེད་ཆེད་རྫོང་ཁུལ་འདིར་དམག་མི་མང་དུ་གཏོང་གི་ཡོད་ཚུལ་ཟེར་འདུག །ས་ཁུལ་དེར་ཡོད་པའི་བོད་མི་ཚོར་མ་འོངས་པར་སྡུག་བསྔལ་མུན་ནག་ཅན་ཡོང་རྒྱུ་ཤིན་ཏུ་གསལ་པོ་འདུག །

ཁོང་ཚོའི་སྤྱོད་གཤིས་ནི་བོད་མི་རང་དུ་བསྡད་འདུག །ཁུལ་དེར་ཉིན་གཉིས་གསུམ་ཞིག་རིང་རྒྱ་མིའི་སྣེ་ལེན་ཁང་དང་། དགོན་ཁག་ཚོར་ཕན་ཚུན་བསྐྱོད་སྡོད་སྐབས་བོད་མི་སྟོང་ཕྲག་བརྒྱ་ལས་མི་ཉུང་བ་མཇལ་ཁ་ཞུ་ཆེད་དུ་སླེབས་བྱུང་།

ང་པི་ཅིང་དུ་སྡོད་རིང་བོད་ཤར་ཕྱོགས་ས་གནས་ཁག་གི་འཐུས་མི་མང་པོ་ཡོང་སྟེ་ཕྲན་ཕྱིར་ལོག་སྐབས་ལམ་ཞོར་ཁམས་ཕྱོགས་དགོན་ཡུལ་མང་པོར་བསྐྱོད་འཁོད་ཡོང་བ་ནན་ཏན་བསྐུལ་བ་ལྟར་བྱེད་འཆར་ཡང་། ས་འགུལ་གྱི་རྐྱེན་པས་སྔོན་ཡོད་འཁོར་ལམ་སྐྱོན་ཤོར་ཡུན་འགོར་བྱུང་སྟབས་ཁོང་ཚོའི་འདོད་མོས་ཀྱི་ས་གནས་ཚོར་འགྲོ་ཁོམ་མ་བྱུང་། མོ་ཊོར་བགྲོད་ལམ་ཡོད་པའི་དགོན་ཁག་ཚོར་ངོ་བསྐྱོད་བྱས་ཤིང་། དེ་མིན་དགོན་ཁག་ཚོར་ངོ་ཚབ་ཏུ་ཡོངས་འཛིན་སྐུ་གཞོན་ཁྲི་བྱང་རིན་པོ་ཆེ་དང་། ཀརྨ་པ་རིན་པོ་ཆེ། སྨིན་གླིང་གཅུང་སྤྲུལ་སྐུ་བཅས་བླ་མ་ཆེ་ཁག་གསུམ་ཕེབས་དགོས་ཞུས་དོན་བཞིན་ངོ་ཕེབས་བསྐྱངས་ཤིང་། ཀརྨ་པ་ནི། གོང་འཁོད་སྐུ་ཕྲེང་བཞི་པ་ངའི་སྐྱེ་ཡུལ་གྲོང་གསེབ་ཁུལ་དགོན་གནས་ཕྱག་འདེབས་གནང་མཁན་དེའི་ཡང་སྤྲུལ་རེད།

ཁུལ་དེའི་ས་མཚམས་ཉེ་སྐོར་ས་ཕྱོགས་གང་སར་མི་ཚང་མ་སེམས་སྡུག་གི་རྣམ་འགྱུར་སྟོན་ཞིང་། བོད་མི་ཚོས་རྒྱ་མིར་ཞེན་ལོག་གི་བསམ་བློ་སྐྱེ་ཤུགས་ཇེ་ཆེར་འགྲོ་བཞིན་འདུག །རྒྱ་མིའི་ཕྱོགས་ནས་གནས་ཚུལ་མ་རྟོགས་པ་དང་། འཇིགས་སྣང་དབང་གིས་སྙིང་རྗེ་མེད་པའི་བཙན་གནོན་བྱེད་ཤུགས་ཇེ་ཆེར་འགྲོ་བཞིན་ཡོད་པར་བརྟེན་རྒྱ་རིགས་ཚོར་བྱ་སྤྱོད་བྱམས་ཡངས་གང་ཆེ་ཡོང་བའི་འབོད་བསྐུལ་གང་ཐུབ་བྱས་པ་ཡིན་ཞིང་། བོད་མི་ཚོར་ཡང་མཛའ་མཐུན་ཞི་འཇམ་གྱི་ངང་ནས་དཀའ་ངལ་སེལ་བ་དང་། རྒྱ་རིགས་ཀྱི་ལས་དོན་ལེགས་ཆ་རྣམས་དང་ལེན་བྱེད་དགོས་ཞེས་ཚོགས་འཛོམས་སར་སློབ་སྟོན་གསེལ་དཀྲོལ་བྱས། དེས་དྲག་ཚུལ་ཞི་འཇམ་དུ་འགྱུར་བའི་རེ་བ་བྱུང་། ལོ་དུས་དེ་ཚོའི་ནང་རྒྱ་དམར་དང་བོད་མིའི་དབར་འཁོན་འགྲས་ཀྱི་བསམ་ཚུལ་ཇེ་ཐུར་སོང་སྟེ་ངའི་རེ་བ་འབྲས་མེད་དུ་གྱུར་པ་རེད།

དེ་ནས་འབྲི་ཆུ་བརྒལ་ཏེ་རྒྱ་མིས་ཐོག་མར་བཙན་འཛུལ་བྱེད་ས་ཆབ་མདོའི་ས་ཁུལ་དུ་འབྱོར་ཞིང་། སྡེ་དགེ་འབྲི་ཆུ་ནི། ཕྱི་ལོ་ ༡༩༣༢ ཚུན་གྱི་བོད་དང་། རྒྱ་ནག་གི་ས་མཚམས་རེད། ཆབ་མདོ་གྲོང་ཁྱེར་རྒྱ་མིའི་དཔོན་རིགས་སྡོད་ས་དེར་ཉིན་ཤས་དང་། ཉིན་ཤས་ཆབ་མདོ་དགོན་དུ་བསྡད་པ་ཡིན། ས་གནས་འདི་རྒྱ་མིས་བཅིངས་བཀྲོལ་ལྷན་ཚོགས་འཛུགས་ཡུལ་དང་། རྗེས་སུ་འབྲེལ་བ་བྱེད་ཡུལ་དེ་ཡིན། ལྷན་ཚོགས་དེར་འཐུས་མི་བོད་མི་འགའ་ཤས་འདུག་ཀྱང་། རྩ་བའི་དབང་ཆ་རྒྱ་མིའི་དཔོན་རིགས་ཚོས་བཟུང་འདུག །ས་གནས་དེའི་ཁྲིམས་གཅོད་ནི་རྒྱ་མིའི་དམག་ཁུལ་ཁང་ནས་བྱེད་པ་རེད། ཁུལ་འདིར་ཡང་བོད་མི་ཚོ་རྒྱ་མིར་མི་འདོད་པའི་སེམས་ཀྱི་ཆུ་འཁོལ་བཞིན་འདུག་ཅིང་། བོད་མི་འགའ་ཞིག་གིས་སོ་ནམ་པའི་ས་ཞིང་རྒྱ་མིས་འཕྲོགས་པ་དང་། ཁས་ལེན་ལ་སོར་གནས་མེད་པ་སོགས་རྒྱ་མིས་བཙན་གནོན་དང་། མི་དྲང་བ་བྱས་ཚུལ་ཕྲན་ལ་བརྗོད་ཀྱི་འདུག །འདིར་ཡང་དྲག་ཟིང་ལངས་རྒྱུའི་ཉེན་ཁ་ཆེན་པོ་འདུག །ས་ཁུལ་འདི་ཚོར་ཁམས་རིགས་ཚོ་གནས་སྡོད་བྱེད་པ་རེད། ཕྲན་ནས་གོང་བརྗོད་ལྟར་ཁམས་རིགས་ཚོས་རང་གི་དངོས་པོའི་ནང་ནས་དགའ་གཅེས་ཆེ་ཤོས་བྱེད་ས་ནི་མེ་མདའ་ཡིན་ཞིང་། རྒྱ་མིས་གོ་ལག་ཇི་ཡོད་བསྡུ་རྒྱུའི་གནས་ཚུལ་དེ་ཁོང་ཚོས་གོ་ཐོས་བྱུང་སྟེ། ཁོང་ཚོའི་ལག་ཆ་སུ་ལ་ཡང་སྤྲོད་འདོད་མེད་པ་ཀུན་ཤེས་མ་ཟད། གོ་ལག་མ་སྤྲད་གོང་བེད་སྤྱོད་བྱེད་ཀྱི་རེད།

ཁུལ་འདིར་བོད་མི་ཁྲི་ཚོ་མང་པོ་མཇལ་ཕྱག་ཏུ་འབྱོར་ཞིང་། ཚོགས་པར་ཆོས་འབྲེལ་གྱི་མཇུག་ཏུ་ཁྱེད་ཚོ་རང་ཡུལ་གྱི་དོན་དུ་སེམས་ཤུགས་ཆེན་པོ་ཡོད་པར་དགའ་པོ་བྱུང་ཞེས་དང་། དེ་སྔ་བོད་དབུས་གཞུང་གི་ལས་བྱེད་པ་དོན་མ་གོ་རེ་ཟུང་གིས་ལས་དོན་བྱེད་སྟངས་ཐོག་ནོར་འཁྲུལ་བྱུང་ཡོད་ཅིང་། དེས་ཀྱང་གང་ཅིའི་དཀའ་སྡུག་མྱོང་བའི་ཆ་རྐྱེན་དུ་གྱུར་ཡོད་སྲིད་ཀྱང་། ད་ཆ་བོད་རིགས་ཡོངས་རྫོགས་ཆིག་སྒྲིལ་བྱེད་དགོས། བོད་རང་སྐྱོང་ལྗོངས་གྲ་སྒྲིག་ལྷན་ཚོགས་བཙུགས་རྗེས་ས་ཁུལ་འདི་དག་ཡང་བསྐྱར་ང་ཚོའི་ཡུལ་གྱི་ཆ་ཤས་སུ་འགྱུར་གྱི་རེད་ཅེས་བརྗོད་པ་ཡིན།

ངས་ས་མཚམས་བརྒྱུད་ལམ་ཞུགས་སྐབས་བློ་ཕམ་དུ་གནས་པ་དང་། རེ་བའི་འོད་ཟེར་འཕྲོ་བའི་མཐོང་སྣང་གཉིས་བྱུང་བ་དེས་རྒྱ་ནག་ནང་གི་གནས་ཚུལ་ཡང་དྲན་གསོ་བྱུང་། དང་པོ་ནི། རྒྱ་ནག་ནང་ཁུལ་གྱི་དགོན་པ་ཚོའི་གནས་ཚུལ་དེ་རེད། རྒྱ་ནག་ནང་ཁུལ་གྱི་ལྷ་ཁང་དང་། དགོན་ཁག་ལོ་རྒྱུས་ཐོག་སྙན་གྲགས་ཡོད་པ་ཚོ་ཡང་བདག་གཅེས་མེད་པར་ཁང་སྟོང་གོག་པོ་ཞིག་ཏུ་བཞག་པ་དང་། དེ་ཚོའི་ནང་དགེ་འདུན་ཉུང་ཤས་ཡོད་པ་ཚོ་ནི་བགྲེས་སོང་ཤ་སྟག་རེད། ད་དུང་ཁོང་ཚོར་དོགས་པ་ཆེན་པོ་བྱེད་ཀྱི་ཡོད་སྟབས་མཆོད་འབུལ་བྱེད་མཁན་ཡང་རེ་ཟུང་ལས་ཡོང་ནུས་ཀྱི་མི་འདུག །

ཁོང་ཚོར་ཆོས་ཀྱི་སློབ་སྦྱོང་གང་ཡང་མི་འདུག་ཀྱང་། ནང་སོག་ཁུལ་ད་དུང་བླ་མ་མཁས་པ་ཡོད་ཚུལ་ཟེར་གྱི་འདུག །ཕྲན་པི་ཅིང་དུ་སྡོད་སྐབས་ནང་སོག་གི་མི་བརྒྱ་ཕྲག་འགའ་ཤས་མཇལ་ཕྱག་ཏུ་སླེབས་བྱུང་ཡང་། མི་གཞོན་ཚོ་དགོན་པར་ཞུགས་རྒྱུར་འགོག་རྐྱེན་བྱེད་ཀྱི་ཡོད་འདུག་ཅིང་། ཆོས་ལུགས་ཚོགས་ཁག་ནང་གུང་བྲན་གྱི་སློབ་སྦྱོང་ཤུགས་ཆེ་བྱས་ཏེ་ཁོང་ཚོ་ཡང་སྲིད་དོན་དྲིལ་བསྒྲགས་སུ་བེད་སྤྱོད་བྱེད་ཀྱི་ཡོད་པ་རེད། རྒྱ་ནག་གཞུང་གིས་ཁོང་ཚོར་ཆོས་དད་རང་དབང་ཡོད་ལུགས་ཟེར་ཡང་། རྗེས་སུ་ཆོས་ཀྱི་གཞི་རྩ་འཛུགས་པའི་འཆར་གཞི་གང་ཡང་མེད་པ་གསལ་པོར་མཐོང་ཐུབ། ཁོང་ཚོ་ལྟོགས་སྦྱོང་སྡུག་ཤིར་བཏང་སྟེ་དགོན་གནས་སྟོངས་རྐྱེན་བཟོ་རྒྱུ་རེད།

རྒྱ་མིའི་ལག་འོག་ཏུ་ཡོད་པའི་བོད་ཀྱི་དགོན་ཁག་དང་། གྲྭ་པ་ཚོར་ཡང་གནས་ཚུལ་དེ་ལྟར་ཐོག་ཏུ་འབབ་ཉེར་ཡོད་པ་མཐོང་གི་ཡོད། འོན་ཀྱང་མཐོང་སྣང་གཞན་ཞིག་ལ་དེ་ལ་བསྒྱུར་བཅོས་ཡོང་བའི་རེ་བ་ཡང་ཕྲན་བུ་བྱུང་། བོད་མི་རྒན་གཞོན་སུ་ཡིན་ཡང་རང་གཤིས་འགྱུར་མེད་བརྟན་པོ་ཡོད་སྟབས་རྒྱ་མིའི་སློབ་སྦྱོང་སྤྲད་དེ་བེད་སྤྱོད་བྱེད་སྟབས་ལས་སླ་པོ་ཞིག་མིན་པའི་རྟགས་མཚན་གསལ་པོ་བྱུང་། དཔེར་ན། པི་ཅིང་མི་རིགས་སློབ་གྲྭར་སོག་པོ་དང་། ཤར་ཏུར་ཀི་སི་ཏན། ཀོ་རི་ཡ་སོགས་ཀྱི་སློབ་ཕྲུག་དང་མཉམ་དུ་བོད་ཕྲུག་མང་པོ་སློབ་སྦྱོང་དུ་འཁྲིད་བསྐྱོད་ཐོག །ཁོང་ཚོ་རང་གི་ཆོས་དང་ཤེས་རིག་གི་བསམ་ཚུལ་དང་ངང་གིས་ཁ་ཕྲལ་ཏེ་རྒྱ་མིས་གཅིག་དབང་འཛིན་པའི་བསམ་བློ་གསར་པ་དེ་དག་གཅིག་གྱུར་ཡོང་བའི་མཛུབ་སྟོན་སློབ་སྦྱོང་ལ་ནུས་ཤུགས་གང་ཡོད་བཏོན་འདུག་ཀྱང་། བོད་ཕྲུག་ཚོའི་བསམ་བློར་དམར་པོའི་དབང་སྒྱུར་བྱེད་མ་ཐུབ་པ་མཐོང་སྟེ་དགའ་པོ་བྱུང་།

རང་རིགས་རྣམས་ཀྱིས་རང་གི་གཤིས་ལུགས་རྣམས་རྩ་ཆེར་བཟུང་ཁར། རང་ཡུལ་གྱི་བརྩེ་ཞེན་ཡང་ཇེ་མཐོ་ཇེ་མཐོར་སོང་སྟེ། མཐར་རྒྱ་དམར་ཡང་འུ་ཐུག་གིས་ཤུགས་ཆེའི་ངན་གཡོའི་སློབ་གསོ་བར་མཚམས་བཞག་པ་དང་། འཚོ་བའང་བཀྲེན་དུ་བཏང་སྟེ་རྗེས་སུ་ཁོང་ཚོ་རང་ཁྱིམ་དུ་ལོག་ནས། འགའ་ཤས་ལྷ་སར་རྒྱ་མིའི་བཙན་གནོན་ལ་ངོ་རྒོལ་སྐབས་རང་སྲོག་དོར་བ་དང་། རང་ལོ་ཉི་ཤུ་སྐོར་གྱི་གཞོན་ནུ་བློ་གསར་སྙིང་སྟོབས་ཅན་འགའ་ཤས་རྒྱ་གར་དུ་བཙན་བྱོལ་དུ་ཡང་འབྱོར་ཡོད། རྒྱ་དམར་ནས་པི་ཅིང་མི་རིགས་སློབ་གྲྭའི་ནང་བོད་ཕྲུག་གི་ཀླད་པ་བསྒྱུར་བརྗེས་གཏོང་དཀའི་གནས་སུ་གྱར་མཚམས་སླར་ཡང་ཞན་ཡང་ས་གནས་སོགས་སུ་ཕྱོགས་གཅིག་ཏུ་སློབ་གསོའི་ཐབས་བཙན་དང་འབྲེལ་སློབ་གྲྭ་གཞན་དག་འགའ་ཤས་བཙུགས་ཏེ་འབད་རྩོལ་ཡོད་དགུ་བྱས་ཀྱང་གྲུབ་འབྲས་འདོད་ཁེངས་བྱུང་ཡོད་པ་མ་རེད།

བོད་ཕྲུག་ཚོས་དངོས་གཙོར་སྨྲ་བ་དེར་ཡིད་ཆེས་མ་བྱས་པར་རང་ཉིད་བོད་མི་ཡིན་པ་དང་། སངས་རྒྱས་ཀྱི་ཆོས་ལུགས་དེར་སྙིང་ནས་གཅེས་འཛིན་བྱེད་བཞིན་འདུག །སོག་པོ་དང་། ཤར་ཏུར་ཀི་སི་ཏན་གྱི་ཕྲུག་གུ་ཚོས་ཀྱང་དེ་བཞིན་དུ་རང་གི་གཤིས་ལུགས་གཅེས་སྲུང་བྱེད་ཀྱི་ཡོད་པའི་ཡིད་ཆེས་ཡོད། བཅོས་པར་དཀའ་བའི་རྒྱུ་མཚན་ཚད་མ་འདི་དག་ལ་བརྟེན་ནས་ལོ་རྗེས་མ་ཚོའི་ནང་རྒྱ་མིས་བོད་ཕྲུག་སྐྱེས་ནས་བདུན་ཕྲག་འགའ་ཤས་ལས་མ་སོང་བ་རྒྱ་ནག་ཏུ་འཁྲིད་དེ་བོད་མི་གུང་བྲན་ཞིག་ཡོང་བའི་རེ་ཐབས་བྱེད་ཀྱི་ཡོད་ཀྱང་། ད་ལྟའི་ཆར་རྒྱ་དམར་གྱིས་ཐབས་ཤེས་ཇི་ལྟར་བྱས་ཀྱང་ཁུངས་ལྡན་གྱི་གངས་ཅན་པ་དག་རྩ་མེད་ནམ་ཡང་བཟོ་མི་ཐུབ་པའི་བློ་སྤོབས་སྐྱེས་བཞིན་ཡོད།

རྒྱ་ནག་ནས་བོད་བར་དམག་ལམ་གསར་པ་བཟོས་པ་དེའི་ལམ་འགྲུལ་ལ་ཉེན་ཁ་ཆེན་པོ་འདུག་སྟེ། ཆར་ཆུ་རྒྱས་ཆེ་བ་དང་། ལམ་དུ་ས་རུད་དང་། རྦབ་རྡོ་ཡང་ཡང་འདྲིལ་ཡོང་གི་འདུག །ནུབ་ཅིག་དྲག་ཆར་བབས་ཆེ་ཞིང་མུན་པ་ནག་པའི་ཁར། ཟམ་པ་ཞིག་ཆུས་འཁྱེར་ཏེ་འགྲུལ་རོགས་ཚོ་རང་སར་འགག་སྡོད་བྱེད་སྐབས་རིའི་ལོགས་ནས་བྲག་རྡོ་ཆེན་པོ་རྦབ་འདྲིལ་ཡོང་བ་དེ་ད་དུང་གསལ་པོ་དྲན་གྱི་འདུག །སྐབས་དེར་རྒྱ་རིགས་ཚོ་ནི་སྐད་ཅོར་གྱིས་འཚབ་འཚུབ་ཏུ་ཕར་ཚུར་རྒྱུགས་ཀྱི་འདུག །བོད་མི་རྣམས་ནི་འཇིབས་འཁོར་རས་ཐོག་ཅན་ནང་ཁ་འདོན་འཕྲིན་བཅོལ་འདྲ་བྱས་ཏེ་བསྡད་པ་ཡིན། དེ་ཉིན་ཡང་བསྐྱར་ང་ཚོ་ཉེན་ཁ་དེ་བས་ཆེ་བ་ཞིག་བྱུང་བ་ནས་ཐར་ཙམ་བྱུང་། དེ་ནི་ཟམ་པ་ཕྱོགས་གཅིག་སྐྱོན་ཤོར་ཡོད་པ་ཞིག་ཏུ་འབྱོར་སྐབས། ཟམ་པ་དེ་ལ་རྒྱ་མིས་བཟོ་བཅོས་བྱེད་བཞིན་འདུག་ཅིང་། ང་ཚོ་མི་ཧྲེང་རྣམས་སྔོན་དུ་རྐང་བགྲོད་བྱས་རྗེས་མོ་ཊོར་དང་། དངོས་ཆས་འོར་ན་ལེགས་ཚུལ་སློབ་སྟོན་བྱས་བྱུང་སྟབས་ང་ཚོས་དེ་ལྟར་བྱས་ཏེ་འཇིབས་དང་། མོ་ཊོར་ཆེ་བ་ཡོང་སར་ལྟ་བཞིན་བསྡད་པར། ཁ་ཤས་ཚུར་བགྲོད་ཐུབ་སོང་། འཇིབས་གཅིག་ཟམ་ཐོག་ཏུ་བགྲོད་མུས་སུ་ཚག་སྒྲ་ཆེན་པོ་དང་བཅས་ཟམ་པའི་རྐེད་པ་ཆག་སྟེ་ཆུར་ལྷུངས་སོང་། འཇིབས་དེའི་ཁ་ལོ་པས་དངངས་འཚབ་ཀྱིས་རྒྱབ་བཤིགས་བྱས་ཏེ་རང་ཉིད་སྐྱོབ་སྲུང་ཐུབ་སོང་ཡང་། འཇིབས་དང་། འཁོར་ལོ་ཆེ་བ་ངོ་གྲངས་ཕྱེད་ལྷག་ཙམ་ནང་གྱོན་མལ་ཉེར་མཁོ་ཚོ་དང་བཅས་ཆུ་ཕར་ཕྱོགས་སུ་ལུས་པ་རེད། ཚུར་ཕྱོགས་སུ་ཐོན་པའི་མོ་ཊོར་ཚོའི་ནང་འཚང་འཛུལ་གྱིས་རྒྱ་མིའི་མགྲོན་ཁང་ཞིག་ཏུ་གྲང་ཞིང་མཐུན་རྐྱེན་མ་ཚང་བའི་ནང་དེ་ནུབ་བསྡད་པ་ཡིན།

མཐར་ཕྲན་རང་གནས་ལྷ་སར་འབྱོར་ཞིང་། ནོར་གླིང་དུ་ཡང་བསྐྱར་ཕྱིར་ལོག་འབྱོར་པར་དགའ་སྤྲོ་ཆེན་པོ་བྱུང་། ལྕགས་རིའི་ཕྱི་ལོགས་ཉེ་སྐོར་དུ་རྒྱ་མིའི་དམག་སྒར་ཚོས་ད་དུང་ང་ཚོར་འཇིགས་སྣང་བསྐུལ་ཏེ་བསྡད་འདུག་ཀྱང་། ནང་དུ་དབེན་ཞིང་། ཉམས་དགའ་བས་ཆོས་སྤྱོད་རྣམས་སྔར་བཞིན་མུ་མཐུད་བྱེད་པར་དཀྲོག་རྐྱེན་བཟོ་མཁན་མ་མཆིས།

ངའི་བཀའ་བློན་ཚོས་རྒྱ་མིར་མཛའ་མཐུན་གྱི་འབྲེལ་བ་སྔར་བཞིན་བྱེད་པ་དང་། ལྷ་སའི་མི་མང་གིས་རྒྱ་མིར་མི་འདོད་པའི་རྣམ་འགྱུར་སྟོན་ཚུལ་ཡང་ཕྲན་བུ་དྲག་ཏུ་ཕྱིན་འདུག་ཅིང་། གྲོང་ཁྱེར་དེ་ཡང་ཞི་འཇམ་དུ་གནས་འདུག །ཤར་ཕྱོགས་ས་མཚམས་ཉེ་སྐོར་དུ་བསྒྱུར་བཅོས་ཚབས་ཆེན་བྱུང་བའི་གནས་ཚུལ་ཁོང་ཚོས་གསལ་རྗེན་ཤེས་མེད་པ་དང་། ཕྲན་ནས་མཐོང་བའི་གནས་ཚུལ་སྡུག་པོ་ཞེན་ལོག་སྐྱེ་བ་དེ་བཞིན་བོད་དབུས་ཕྱོགས་ས་ཁུལ་དུ་སྐབས་དེར་ལག་ལེན་ཆ་ཚང་བྱས་ཡོད་པ་མ་རེད། དེར་བརྟེན་རང་སྐྱོང་ལྗོངས་གྲ་སྒྲིག་ལྷན་ཚོགས་ནས་གནས་ཚུལ་སྡུག་ཤོས་དེ་ལྟར་མི་འབྱུང་བའི་ཐབས་ཤེས་བྱེད་པའི་དུས་ཚོད་ཅིག་ཡོད་དུ་རེ་བར་མཐོང་བྱུང་།

རྒྱ་ནག་གཞུང་ནས་དམག་དཔོན་དྲིན་ཡི་བོད་དུ་རང་སྐྱོང་ལྗོངས་གྲ་སྒྲིག་ལྷན་ཚོགས་ལ་རྟེན་འབྲེལ་ཞུ་མཁན་ཚོགས་པའི་འགོ་འཁྲིད་དུ་གཏོང་གི་ཡོད་པ་དང་། ཁོང་ནི་སྲིད་བློན་གཞོན་པ་ཞིག་སྟེ། ཁོང་ལྷ་སར་ཕེབས་འབྱོར་ཉིན་སྐྱེད་ཚལ་ཀླུ་སྡིང་དུ་ཕྲན་ནས་ཕེབས་བསུ་སྣེ་ལེན་བྱེད་དགོས་པ་རྒྱ་མི་ཚོའི་འདོད་པར་ཡོད་ཀྱང་། ངའི་བཀའ་བློན་ཚོའི་འདོད་བབས་མ་བྱུང་ཞིང་། འོན་ཀྱང་གནས་ཚུལ་འདིར་ངའི་གོ་བབས་ལ་བལྟ་བའི་དུས་སྐབས་མིན་པར། ངས་སྣེ་ལེན་བྱས་པར་དམག་དཔོན་དྲིན་ཡི་དགའ་པོ་ཡོང་བ་དང་། རང་སྐྱོང་ལྗོངས་གྲ་སྒྲིག་ལྷན་ཚོགས་འགོ་འཛུགས་ལེགས་པོ་ཡོང་བར་ཕན་ཁྱད་བྱུང་ན་འགལ་བ་མི་འདུག་སྙམ་སྟེ་ཕེབས་བསུར་ཕྱིན་པ་ཡིན།

རང་སྐྱོང་ལྗོངས་གྲ་སྒྲིག་ལྷན་ཚོགས་ཀྱི་རྟེན་འབྲེལ་ནི། ༡༩༥༦ ཟླ་བ་བཞི་པ་ནང་ཡིན་པ་དེའི་ནང་ཕྲན་ཡང་ཡོད། བོད་ནང་ཞི་བའི་བསྒྱུར་བཅོས་དུས་བསྟུན་གྱིས་ཡོང་བའི་རེ་ཡུལ་མཐའ་མ་ནི་གྲ་སྒྲིག་ལྷན་ཚོགས་ཀྱི་འཐུས་མི་ལྔ་བཅུ་ང་གཅིག་དེ་རེད། རེ་བ་དེ་དག་རེ་སྟོང་འཆང་བ་ཙམ་རང་མིན་པའི་བསམ་པ་བྱུང་སྟེ། དེ་ཡང་རྩ་ཁྲིམས་དང་། འཆར་དོན་རྣམས་ཀྱང་ཡིད་དུ་མི་འཐད་པ་ཆེར་མི་འདུག་པའི་ཐོག །ང་ཚོས་སྒྲུབ་ཐབས་མེད་པའི་དམར་པོའི་ལུགས་སྲོལ་ཐལ་ཆེ་བ་རྣམས་ཀྱང་བྲིས་མི་འདུག །གཞན་ཡང་འཐུས་མིའི་ཁོངས་བོད་མི་འབོར་ཆེ་བ་ཡོད་སྟབས་གཞུང་དེའི་ཆགས་སྟངས་ནི་ང་ཚོའི་སྔོན་གྱི་གཞུང་དང་ཁྱད་པར་ཆེན་པོ་མེད་པའི་ནུས་ཤུགས་ཅན་ཞིག་ཡོང་རྒྱུའི་རྣམ་པ་ལྟ་བུ་འདུག །བྱེད་ཐབས་འདིས་བོད་ཀྱི་ལས་བྱེད་པ་ཚོས་རྒྱ་རིགས་ལས་བྱེད་པའི་ས་ནས་ལས་དོན་བྱེད་སྟངས་སློབ་སྦྱོང་ལེན་པའི་གོ་སྐབས་ཤིག་ཡོང་གི་རེད་སྙམ་བྱུང་། ཁོང་ཚོ་དམར་པོའི་ལུགས་སྲོལ་ཡིན་ཀྱང་། སྒྲིག་འཛུགས་བྱེད་སྟངས་སོགས་འགའ་ཞིག་ང་ཚོ་ལས་ལེགས་པ་ཡོད།

དེ་ལྟར་ན་ཡང་། མགྱོགས་མྱུར་རྒྱ་མིའི་སྲིད་དོན་ཚོགས་འདུའི་ནང་བྱུང་བའི་མཐོང་ཚུལ་སྡུག་པོ་དེ་གྲས་ཡང་བསྐྱར་ལག་ལེན་བྱས་ཏེ་རེ་བ་དེ་དག་དེ་འཕྲལ་ཤུལ་མེད་དུ་གྱུར། ངས་དོན་གནད་གཙོ་ཆེ་ཤོས་ཤིག་ལ་བསམ་བློ་བཏང་མི་འདུག །འཐུས་མི་ཉི་ཤུ་བོད་མི་ཡིན་ན་ཡང་། དེ་རྣམས་ཆབ་མདོ་བཅིངས་བཀྲོལ་ལྷན་ཚོགས་དང་། བཀྲས་ལྷུན་ནང་སྒང་ལྷན་ཚོགས་ཁོངས་ནས་ཡིན་ཏེ། གཉིས་ཀ་རྒྱ་མིས་བརྒྱུད་བསྐུལ་བཙན་འདེད་འོག་རྒྱ་མིས་ཇི་བརྗོད་ལ་རྒྱབ་སྐྱོར་མི་བྱེད་མཐུ་མེད་རེད། འོན་ཀྱང་ཆབ་མདོའི་འཐུས་མི་འགའ་ཤས་ནང་སྒང་ལྷན་ཚོགས་ཀྱི་ཁོངས་དེ་ཚོ་ལས་བྱེད་སྟངས་ཕྲན་བུ་དྲག་གི་རེད། རྒྱ་རིགས་འཐུས་མི་ལྔའི་ཐོག །བོད་མི་ཉི་ཤུ་ཐམ་པའི་རྒྱབ་སྐྱོར་ཁ་ལོ་བསྒྱུར་བ་དེས་ལྷན་ཚོགས་དེར་བོད་མིའི་སྐུ་ཚབ་ཡིན་པའི་མཐོང་སྣང་ཙམ་ལས། དོན་གྱི་དབང་ནུས་ཚང་མ་རྒྱ་མིས་བཟུང་ཡོད་པ། དཔེར་ན། གཞི་རྩའི་སྲིད་བྱུས་ཚང་མ་རྒྱ་དམར་བོད་ལས་དོན་ལྷན་ཚོགས་ཁང་དུ་གྲགས་པ་ནས་བཀོད་བྱུས་བྱེད་ཀྱི་ཡོད་ཅིང་། ཚོགས་པ་དེར་བོད་མི་ཡོད་པ་མ་རེད། དོན་གནད་ཆུང་ངུའི་རིགས་ལ་ང་ཚོས་གྲོས་བསྡུར་བསྒྱུར་བཅོས་འདྲ་བྱེད་ཐུབ་ཀྱང་། དོན་གལ་ཆེན་པོའི་རིགས་ལ་གང་ཡང་བྱེད་མི་ཐུབ། སྐབས་རེ་ཁོང་ཚོས་བཀོད་བྱུས་བྱེད་སྟངས་ཚོ་མཐོང་དུས་བགད་མོ་ཤོར་རྒྱུ་རེད། གོང་གསལ་ཚོགས་པ་ནས་ཐག་གཅོད་ཟིན་པའི་དོན་གནད་ཅིག་རང་སྐྱོང་ལྗོངས་གྲ་སྒྲིག་ལྷན་ཚོགས་སུ་གོ་བསྡུར་གྱི་ཚུལ་ཙམ་བྱས་ཏེ་གཏན་འབེབས་བྱེད་དགོས་ཤིང་། ཚོགས་འདུ་དེ་ཚོར་ཕལ་ཆེ་བར་ཁ་སྐྱེངས་པོ་ཡོང་གི་ཡོད། ཕྲན་ལ་བོད་ཀྱི་དབང་ཆ་ཡོད་པའི་རྣམ་པ་ཙམ་འདོན་པའི་ཆེད་དུ་གཙོ་འཛིན་གྱི་མིང་ཞིག་བཏགས་ཡོད་ཀྱང་། ཐག་གཅོད་བྱེད་ཐུབ་པ་ཤིན་ཏུ་དཀའ་བ་ཞིག་རེད།

རང་སྐྱོང་ལྗོངས་གྲ་སྒྲིག་ལྷན་ཚོགས་དེས་ལས་ཁུངས་ཁག་འགོ་འཛུགས་བྱས་ཏེ་འཚབ་འཚུབ་ཀྱི་ལས་འགོ་བཙུགས་འཕྲལ་མི་མང་ནས་གནས་ཚུལ་ཤེས་རྟོགས་བྱུང་སྟེ་རྒྱ་མིས་སྔོན་བྱས་ལས་ཀར་མི་འདོད་པའི་རྣམ་འགྱུར་དེ་ཇེ་གསལ་དུ་ཕྱིན་ཞིང་། འདི་ནི་ཆོས་ཉིད་རང་རེད། ངན་གཡོའི་ཐབས་བརྒྱ་བྱུས་སྟོང་གི་གྲ་སྒྲིག་ལྷན་ཚོགས་གསར་པ་དེར་རྒྱབ་ལྟོས་བྱེད་ཆེད་ལྷ་སར་མི་མང་གི་ཚོགས་འདུ་ཚོགས་ཏེ། ཁོང་ཚོའི་གྲོས་ཆོད་ཡི་གེ་རྒྱ་མིའི་འགོ་བྱེད་ཚོར་སྤྲད་པ་དེའི་ནང་། བོད་ནང་སྔར་ནས་རང་གི་ཆབ་སྲིད་སྐྱོང་ཚུལ་ཞིག་ཡོད་པར་བརྟེན་མི་དམངས་ཀྱི་བློ་དང་མི་འཚམས་པའི་གྲ་སྒྲིག་ལྷན་ཚོགས་དགོས་གནད་མེད་པས་ཕྱིར་བསྡུ་བྱེད་འོས་ལུགས་མཐུན་གྱིས་བརྗོད་ཡོད་ཀྱང་། རྒྱ་མིས་དེ་ལ་ལུགས་མཐུན་ལན་འདེབས་མི་བྱེད་པ་སྨོས་ཅི། བཀའ་བློན་རྣམས་འབོད་འགུགས་བྱས་ཤིང་། དེས་ཀྱང་མ་ཆོག་པར་མི་མང་ཚོགས་འདུ་མེད་པ་བཟོ་དགོས་ཕྲན་སར་བརྗོད་བྱུང་། བོད་གཞུང་ནས་མི་འདོད་བཞིན་དུ་རྩ་ཚིག་གསར་པ་ཞིག་བཟོས་པ་ལ་ཕྲན་ནས་ལག་རྟགས་མི་འགོད་ཐབས་མེད་བྱུང་ཞིང་། དེ་ལྟར་མི་མང་ཚོགས་འདུ་བཙན་ཤུགས་ཀྱིས་བསྟོར་བཤིག་བཏང་ན་ཡང་། མི་མང་གི་བསམ་བློ་གཏོར་བཤིག་མི་ཐུབ་པ་ཀུན་གསལ་ཐོག །ཁོང་ཚོས་བྱེད་ཐབས་གཞན་ཞིག་ཐོག་འགྲོ་རྒྱུ་གདོན་མི་ཟ་བ་རེད།

གནས་ཚུལ་དེ་དག་ ༡༩༥༩ ལོའི་སྨོན་ལམ་སྐབས་འགོ་འཛུགས་བྱས་ཤིང་། མི་མང་ཕལ་པ་ཚོས་རྒྱ་མིར་མི་དགའ་བའི་རྣམ་འགྱུར་དེ་ཇེ་ཆེར་རྒྱ་ཁྱབ་ཏུ་འཕེལ་ཏེ། ཁོང་ཚོའི་སྲིད་དོན་འགོ་འཁྲིད་འདེམས་སྒྲུག་བྱས་པའི་མི་འགའ་ཞིག་ཡོད་ཅིང་། དེ་ཚོ་གཞུང་གི་ལས་བྱེད་པ་མིན་སྟབས་གོ་མིང་སོགས་གང་ཡང་མེད་པའི་མི་ཕལ་པ་ཤ་སྟག་རེད། ཁོང་ཚོ་སྲིད་དོན་འགོ་འཁྲིད་ཡིན་ལུགས་བརྗོད་པ་འདི་དག་ནུབ་ཕྱོགས་པའི་སྲིད་དོན་ཤོག་ཁའི་གནས་ཚུལ་དང་ཐ་དད་རེད། ཁོང་ཚོས་ངོ་རྒོལ་བྱེད་དོན་རྒྱ་མི་གུང་བྲན་ཡིན་པའི་རྒྱུ་མཚན་གྱིས་ལྟ་བའི་ཐོག་ནས་མ་ཡིན་པར། འཛམ་གླིང་དུ་ཡོད་པའི་སྲིད་དོན་སྣ་ཚོགས་ཀྱི་ལྟ་ཚུལ་ཡང་མེད། ཁོང་ཚོ་ནི་སྡུག་བསྔལ་དང་དཀའ་སྦྱོང་བཙན་གནོན་གྱི་འོག་ཏུ་སྨྲ་བརྗོད་ཀྱི་རང་དབང་མི་ལྡན་པའི་མིའི་ནང་ནས་སྙིང་སྟོབས་བསྐྱེད་དེ་རང་འདོད་ཀྱི་སྨྲ་བརྗོད་བྱེད་ཐུབ་མཁན་གྲས་ཡིན་པར་བརྟེན་ཁོང་ཚོ་ནུས་ཤུགས་ལྡན་པའི་གནས་སྟངས་སུ་གྱུར་པ་རེད།

མི་དེ་ཚོས་ལྷ་སའི་མི་མང་གི་འགོ་འཁྲིད་བྱས་ཏེ། གསལ་པོར་བརྗོད་ན་སྐྱེ་བོ་ཕལ་མོ་ཆེའི་གཤིས་ལུགས་ལྟར་ཁོང་ཚོ་དང་མི་མང་བཅས་པར་ཁོང་ཁྲོའི་རང་གཤིས་འགོག་མེད་ཕར་རྒོལ་བྱེད་འདོད་སྐྱེས་ཤིང་། དེ་སྐོར་བཀའ་ཤག་ནས་ངའི་མཐོང་ཚུལ་ལྟར་རྒྱ་མིའི་དྲག་ཤུགས་ལ་ཕར་རྒོལ་བྱེད་རྒྱུར་དོན་འབྲས་མེད་པ་མཐོང་སྟེ་སྐབས་རེ་མི་མང་ཚོ་དང་རྩོད་གླེང་བྱེད་དགོས་པའང་ཡོང་གི་ཡོད་པ་དང་། ཁོང་ཚོའི་བྱ་སྤྱོད་དེ་དག་རྩ་བ་རང་གི་བསྟན་སྲིད་ལ་ཤ་ཞེན་བྱས་པ་ཞིག་ཡིན་ཀྱང་། དངོས་དོན་དུ་དོན་མེད་རང་ཤི་རྒྱག་མཁན་ལྟ་བུ་ཞིག་ཏུ་འགྱུར་གྱི་ཡོད་སྟབས་དེ་ལ་བཀའ་ཤག་ནས་འགོག་ཐབས་མི་བྱེད་མཐུ་མེད་ཡོང་གི་ཡོད་པ་དང་། ཕྱོགས་གཅིག་ནས་ཁོང་ཚོའི་རང་བཞིན་གྱི་མཐོང་སྣང་དུ་བཀའ་ཤག་ནས་བཙན་འཛུལ་མཁན་གྱི་ཕྱོགས་སུ་བློ་བསྟུན་བྱེད་དྲགས་པ་ལྟ་བུ་མཐོང་གི་ཡོད་པ་རེད།

མི་མང་ཚོའི་དོན་དུ་ཐེངས་གཅིག་ངས་ཀྱང་ཁོང་ཚོས་དྲག་རྒོལ་བྱེད་རྒྱུའི་བསམ་ཚུལ་དེ་དག་ནོར་འཁྲུལ་རེད་ཅེས་བརྗོད་པ་ཡིན། དེ་ལ་ཁོང་ཚོ་འདོད་བབས་བྱུང་མེད་ཤག་ཀྱང་། དུས་མཐའ་སྡུག་པོ་འདི་འདྲ་མ་བྱུང་བར་ཁོང་ཚོས་ཕྲན་ལ་གུས་བརྩི་ཆེན་པོའི་ངང་བསྡད་པ་རེད། དེ་རྣམས་ཕྲན་རང་ངོས་ཀྱི་གཤིས་ཡོན་ལ་རང་བསྟོད་བྱས་པ་མིན་ཅིང་། ཕྲན་ཏཱ་ལའི་བླ་མར་ངོས་བཟུང་གིས་ཁོང་ཚོས་གུས་བརྩི་དེ་ལྟར་བོད་མི་ཚང་མས་བྱེད་ལུགས་ལྟར་བྱས་པ་ཞིག་ཡིན་པ་མ་ཟད། ཁོང་ཚོས་འཐབ་འཛིང་བྱེད་པའི་དགོས་དོན་ཡང་གཅིག་ཕྲན་ལ་ཐུག་ཡོད་པ་རེད།

ཁོ་བོ་རང་གི་ཕྱོགས་ནས། ཁོང་ཚོའི་བྱ་སྤྱོད་ལ་རྒྱབ་འགལ་བྱེད་བཞིན་དུ་ཡང་བསྔགས་འོས་སུ་མཐོང་སྟེ། ཚོང་ར་དུས་སྐབས་སྡུག་པོ་འདི་ལྟར་བྱུང་དུས་གནས་ཚུལ་དེ་ལྟ་བུ་དངོས་སུ་ཐོན་པ་དེར་དགའ་པོ་བྱུང་། འགོ་འཁྲིད་དེ་གྲས་ང་ཚོར་དུས་རྟག་ཏུ་དགོས་པ་ཞིག་རེད།

འགོ་འཁྲིད་དེ་ཚོའི་བྱེད་ཚུལ་དེས་སྨོན་ལམ་གྱི་དུས་སྐབས་དེ་རྣམ་ཀུན་དང་མི་འདྲ་བའི་ཡ་མཚན་ཞིག་བྱུང་བ་དང་། སྨོན་ལམ་སྐབས་སྲིད་དོན་གྱི་འབོད་སྒྲ་སྒྲོག་ཐེངས་དང་པོ་བྱུང་ཞིང་། གནས་ཚུལ་དེ་ལྷ་ཁུལ་མི་ཚང་མས་མི་ཤེས་པ་མེད་པ་ལྟ་བུར་གྱུར། གྲྭ་པ་འདུས་ཚོགས་ཆེ་བའི་སྨོན་ལམ་སྔར་རྒྱུན་བཞིན་ཚོགས་སྐབས་གྲོང་ཁྱེར་ནང་ཁུལ་གང་སར་སྦྱར་ཡིག་མང་པོ་ཐོན་པ་དང་། ཡི་གེ་དེ་ཚོའི་ནང་། རྒྱ་མི་ཕྱིར་ལོག་བྱེད་དགོས། བོད་ནི་བོད་མིའི་ཡིན། ཞེས་བྲིས་ཡོད་པ་རེད། དེས་རྒྱ་མིའི་འགོ་བྱེད་ཚོར་འཆར་ཅན་གྱི་ཚིག་ཟ་སྐྱེ་ཡོང་གི་ཡོད་པ་དང་། དེ་རིགས་ནམ་བྱུང་སྐབས་བཀའ་ཤག་སྐད་འབོད་ཀྱིས་ཁ་གཡོག་རྣམས་བཀའ་ཤག་ཏུ་འགེལ་གྱི་ཡོད།

སྐབས་དེར་རྒྱ་མིས་མི་མང་འགོ་འཁྲིད་གཙོ་བོ་གསུམ་གྱི་མིང་འབོད་བྱས་ཏེ་དེ་གསུམ་གྲ་སྒྲིག་ལྷན་ཚོགས་འཛུགས་རྒྱུར་ངོ་རྒོལ་བྱེད་མཁན་དང་། སྦྱར་ཡིག་འགྲེམས་མཁན་བཅས་ཀྱི་ནང་ཡོད་སྟབས་བཀའ་ཤག་ནས་ཁོང་གསུམ་འཛིན་བཟུང་བྱ་དགོས་བརྗོད་ཅིང་། ཁོང་ཚོས་ང་ཚོའི་ཁྲིམས་འགལ་གང་ཡང་བྱས་མེད་ཀྱང་། བོད་མིས་འཛིན་བཟུང་མ་བྱས་ན་རྒྱ་མིས་འཛིན་བཟུང་ཁྲིམས་གཅོད་བྱ་རྒྱུ་ཡིན་ལུགས་བརྗོད་སྟབས་ཁོང་ཚོའི་དཀའ་སྡུག་ཆེ་ཤོས་དེ་ལས་སྐྱོབ་ཆེད་རང་ཕྱོགས་ནས་བཟང་བཙོན་དུ་བཙོན་འཇུག་བྱ་དགོས་བྱུང་ཞིང་། གཅིག་བཙོན་ཁང་ནང་འདས་གྲོངས་སུ་གྱུར། གཞན་དག་གཉིས་ཚུལ་མཐུན་བྱེད་རྒྱུའི་འགན་ལེན་གདན་ས་གསུམ་གྱིས་བྱས་ཏེ་རིང་མིན་གུ་ཡངས་བཏང་ཞིང་། གཅིག་ནི་དེང་སང་རྒྱ་གར་དུ་ཡོད་མུས།

དུས་སྐབས་དེའི་ཚེ་རྒྱ་མིའི་དྲག་ཤུགས་ཀྱིས་བཟུང་བའི་བོད་ཤར་ཕྱོགས་ཀྱི་ས་ཁུལ་ནང་གནས་ཚུལ་ཇེ་སྡུག་ཇེ་ཞན་དུ་འགྱུར་བཞིན་ཡོད་པའི་གནས་ཚུལ་ཅི་རིགས་དེ་ཕྱོགས་ནས་གསར་འགྱུར་ནམ་འབྱོར་སྐབས་ཐོན་གྱི་ཡོད་པ་རེད། ལྷ་སར་ཆོ་འཕྲུལ་སྨོན་ལམ་གྱི་དུས་ཆེན་སྐབས་ལི་ཐང་དུ་དྲག་པོའི་འཐབ་འཛིང་བྱུང་འདུག །འོན་ཀྱང་འབྲི་ཆུ་ནུབ་རྒྱུད་ཁོངས་ལྷིངས་འཇགས་གནས་མུར། གྲ་སྒྲིག་ལྷན་ཁང་རྟེན་འབྲེལ་ཟིན་འཕྲལ་ཆབ་མདོར་ཆབ་མདོའི་དམག་དཔོན་དེས་བོད་ཀྱི་མི་དྲག་སུམ་བརྒྱ་ལྔ་བཅུ་ཙམ་ཞིག་ཚོགས་འདུར་འབོད་འགུགས་ཀྱིས་བརྗོད་གསལ། ད་ལྟ་བོད་དུ་གུང་བྲན་གྱི་བཅོས་བསྒྱུར་དུས་སྐབས་སུ་མ་བབས་པས་རིམ་བཞིན་བྱ་དགོས་ཤིང་། བོད་མི་མང་གི་བློ་མོས་མ་བྱུང་བར་བྱེད་མི་རུང་ཞེས་ཕྲན་ནས་བརྗོད་ལུགས་དང་། པཎ་ཆེན་བླ་མས་བཅོས་བསྒྱུར་འཕྲལ་དུ་བྱེད་དགོས་གསུང་ཚུལ་ཁོང་ཚོར་བརྗོད་ཅིང་། ཚོགས་འདུ་དེས་དེ་གཉིས་ལ་གོ་བསྡུར་བྱས་ཏེ་ཆབ་མདོ་ས་ཁུལ་དུ་ལག་ལེན་ཇི་བྱེད་འདེམས་ཀ་བྱེད་དགོས་པ་རེད།

ཉིན་མང་གོ་བསྡུར་བྱས་རྗེས་མི་བརྒྱ་སྐོར་ཞིག་ནས་ཕྲན་དང་། བོད་མི་བྱིངས་ཀྱིས་བཅོས་བསྒྱུར་ནམ་བྱས་མཚམས་བྱེད་རྒྱུ་དང་། བཞི་བཅུ་སྐོར་ནས་བཅོས་བསྒྱུར་འཕྲལ་དུ་དགོས་ཚུལ་བརྗོད་ཅིང་། བཅོས་བསྒྱུར་དལ་བུས་བྱེད་དང་། འཕྲལ་དུ་བྱེད་ཀྱི་འདེམས་ཀ་ལས་སྤྲད་མེད་ཀྱང་། མི་ཉིས་བརྒྱ་སྐོར་ནས་བཅོས་བསྒྱུར་ནམ་ཡང་མ་དགོས་ཞེས་བརྗོད་པ་རེད། དམག་དཔོན་དེས་ཁོང་ཚོ་ཚང་མར་ཐུགས་རྗེ་ཆེ་ཞེས་དང་། བཅོས་བསྒྱུར་དུས་བབས་སུ་བྱེད་རྒྱུ་བརྗོད་དེ་ཁོང་ཚོར་པར་དེབ། སྣག་སྨྱུག །ཤོག་བུ། ཁྲུས་ཆས་སོགས་ཀྱི་ཕྱག་རྟགས་རེ་ཕུལ་ཏེ་ཚོགས་འདུ་གྲོལ་འདུག །

ཟླ་གཅིག་ཙམ་གྱི་རྗེས། འཇོ་མདའ་རྫོང་དུ་དེ་ཁུལ་གྱི་བོད་མི་འགོ་བྱེད་ཚོ་འབོད་འགུགས་བྱས་ཏེ། ཁོང་ཚོ་རྒྱ་མིའི་དམག་མིས་བསྐོར་བསྲུངས་ཀྱིས་དམངས་གཙོའི་བཅོས་བསྒྱུར་འཕྲལ་དུ་འགོ་འཛུགས་དགོས་རྒྱུར་མོས་མཐུན་དགོས་རྒྱུ་བརྗོད་འདུག་པ་དེ་ལ་བོད་མི་ཚོས། འབྲི་ཆུ་ཤར་རྒྱུད་དུ་དམངས་གཙོའི་བཅོས་བསྒྱུར་གྱིས་དཀའ་སྡུག་ཇི་བྱུང་དངོས་མཐོང་བྱུང་སྟབས་ང་ཚོར་དེ་འདྲའི་བཅོས་བསྒྱུར་ནམ་ཡང་མ་དགོས་ཞེས་དང་ལེན་མ་བྱས་སྟབས་རྒྱ་མིས་མཐའ་ནན་གྱིས་བདུན་གཉིས་ཙམ་རིང་དམག་སྒར་དེ་ནང་བཀག་ཅིང་། དེ་མཚམས་སུ་བོད་མི་འགོ་བྱེད་ཚོས་ངག་ཐོག་ནས་ཁས་ལེན་མི་བྱ་མཐུ་མེད་དུ་གྱུར་ཏེ་ཁས་ལེན་བྱས་པར་བརྟེན་རྒྱ་མིས་ཁོང་ཚོར་བརྗོད་གསལ་ད་ཆ་ཁྱོད་ཚོ་རང་རང་ས་གནས་སོ་སོར་བཅོས་བསྒྱུར་དྲིལ་བསྒྲགས་བྱེད་པར་གཏོང་རྒྱུ་ཡང་། སྔ་འཕྲོས་ཁྱོད་རང་ཚོས་དེ་སྐོར་སློབ་སྦྱོང་ཕྲན་བུ་བྱེད་དགོས་ཞེས་བརྗོད་འདུག །

ཁོང་ཚོས་བཅོས་བསྒྱུར་ཁས་ལེན་བྱས་སྟབས་རྒྱ་མིའི་དམག་མི་སྐོར་སྲུང་བ་ཚོ་ཕྲན་བུ་ལྷིང་འཇགས་བྱུང་ཞིང་། སློབ་སྦྱོང་འགོ་འཛུགས་ཀྱི་སྔ་ནུབ་བོད་མི་འགོ་བྱེད་ཉིས་བརྒྱ་ལྷག་ཙམ་དམག་སྒར་ནང་ནས་བྲོས་བསྐྱོད་རི་འཛེགས་བྱས་པ་རེད།

བློ་སྣ་ཐུང་ཐུང་གི་རྩུབ་སྤྱོད་མི་འདོད་དབང་མེད་དུ་བྱས་མཚམས་ས་གནས་ཀྱི་འགོ་བྱེད་དེ་ཚོ་རྒྱ་མིས་འཇབ་དམག་གི་གྲལ་དུ་བཅུག་ཅིང་། ཁྲིམས་འགལ་བྱེད་མཁན་ཚོ་རང་ཁྱིམ་དུ་ཕྱིར་ལོག་བྱས་ན་འཛིན་བཟུང་བྱེད་རྒྱུ་བྱས་པའི་གནས་ཚུལ་འདི་ཁོང་ཚོས་ཀྱང་ཤེས། རྒྱུ་རྐྱེན་དེ་དག་ལ་བརྟེན་ནས་ངོ་རྒོལ་བྱེད་རྒྱུའི་བསམ་སྦྱོར་ཡོད་པ་དེ་ཇེ་ཆེར་ཕྱིན་འདུག །རང་ཉིད་སྲུང་སྐྱོབ་བྱེད་རྒྱུའི་གོ་ལག་ནི་རྒྱ་མིའི་ས་ནས་འཕྲོག་བཅོམ་ཇི་ཐུབ་ལ་རག་ལུས་པར་བརྟེན་རང་འདོད་ཡིན་མིན་ལ་མ་ལྟོས་པར་དྲག་པོའི་འཐབ་འཛིང་བྱེད་དགོས་བྱུང་། བོད་ཤར་ཕྱོགས་ཀྱི་ཁམས་རིགས་མང་ཆེ་བ་བཟོད་བསྲན་ཆེ་ཞིང་། སེམས་ཐག་ཆོད་པོའི་ཐོག །གངས་བྲག་དང་། ནགས་ཚལ་གྱིས་ཁེངས་པའི་རི་རྒྱུད་ཚོའི་གནས་ལུགས་ཀྱང་གསལ་ཤེས་ཡོད་སྟབས། འཇབ་དམག་གི་ལས་ཀར་དངོས་སུ་ཞུགས་ཏེ། ༡༩༥༦ གི་ལོ་སྟོད་ནས་བཟུང་། ཁོང་ཚོས་རྒྱ་མིའི་འགྲུལ་ལམ་དང་། བབས་ཚིགས་ཁག་ལ་རྒོལ་བཅོམ་བྱས་པའི་ལོ་རྒྱུས་གོ་ཐོས་བྱུང་།

ཁོ་བོའི་མཐོང་སྣང་ལ་ཁོང་ཚོ་ནི་འུ་ཐུག་བཟོད་བྲལ་གྱི་གནས་ཚུལ་འོག །ཕུ་ཐག་རིང་པོའི་གནད་དོན་ལ་བསམ་བློ་ཆེར་མེད་པ་ལྟ་བུ་ཞིག་ཡིན་ཅིང་། ཕན་ཚུན་དབར་ཤར་བགྲོད་མི་ཐུབ་པའི་རི་རྒྱུད་དེ་ཚོའི་ནང་ཁོང་ཚོ་ལོ་མང་སྡོད་ཐུབ་རེ་ཙམ་མ་ཟད། རྒྱ་མིས་ཁོང་ཚོ་འདོན་མི་ཐུབ་ལ་ཁོང་ཚོས་ཀྱང་རྒྱ་དམག་བསྟོར་བཅོམ་ཐུབ་པ་དཀའ། འོན་ཀྱང་། དེ་ལྟར་ཡུན་རིང་གནས་ན་ངལ་སྡུག་མྱོང་མཁན་ནི་བོད་མི་ཚོ་དང་། དེའི་ནང་ནས་ཀྱང་རྒན་བྱིས་དང་། བུད་མེད་རྣམས་རེད།

གང་ཅིའི་གནས་སྟངས་ལོ་ཤས་གོང་ལས་ཆེས་སྡུག་ཏུ་ཕྱིན་ཡོད་པ་དེར་ཕྲན་ནི་ཧ་ཅང་བློ་ཕམ་བྱུང་ཞིང་། མི་དགའ་མི་འདོད་པའི་དབང་བསྒྱུར་བྱེད་པ་དེ་དག་སྲིད་ཚབ་ཟུང་དགོངས་ཞུ་བྱེད་བཅུག་པ་ནས་མཚམས་ཆོད་ཟིན་པར་བསམ་གྱི་ཡོད་ཀྱང་། དེའི་ཚུལ་ལྷག་དང་བཅས་པ་ཞིག་ཡང་བསྐྱར་འགོ་ཚུགས་ཤིང་། དེ་བར་རྙོག་གླེང་རྣམས་ཞི་བའི་ལམ་ནས་འགྲིགས་པའི་འབད་བརྩོན་ཇི་བྱས་ལ་གྲུབ་འབྲས་གང་ཡང་མ་བྱུང་ཞིང་། མིང་ཙམ་གྱི་རང་སྐྱོང་གྲ་སྒྲིག་ལྷན་ཚོགས་དེ་ཡང་དབང་གཞུ་མངོན་པར་བཀྲ་བ་ཞིག་དང་མཚུངས་ཤིང་། ཤར་ཕྱོགས་ས་ཁུལ་ཀླ་ཀློའི་སྤྱོད་ཚུལ་ཐབས་རྡུགས་ཤིག་ཏུ་གྱུར་ཟིན་པ་དང་། བོད་དབུས་ཁུལ་དུ་ཡང་ཕལ་ཆེ་བ་དྲག་པོའི་ངོ་རྒོལ་བྱེད་རྒྱུར་སེམས་ཐག་གཅོད་མཁན་ཇེ་མང་དུ་གྱུར།

ཕྲན་རང་ཉིད་ནི་དྲག་རྒོལ་བྱེད་རྒྱུར་འདོད་པ་མེད་པ་དང་། དེས་ཕུགས་ཕན་མི་ཐུབ་ཀྱང་། ཏཱ་ལའི་བླ་མའི་ཆོས་སྲིད་ཟུང་འབྲེལ་གྱི་འགོ་འཁྲིད་འོག་བོད་དུ་ལོ་སུམ་བརྒྱ་ལྷག་ཙམ་རིང་བདེ་སྐྱིད་ཀྱི་འཚོ་བར་སྤྱད་པ་དེ་དག་ད་ཆ་འཕོ་འགྱུར་ཡོང་ཉེན་ཆེ་བས། མི་མང་གིས་དྲག་རྒོལ་བྱེད་པ་དེར་ངས་ཆོས་སྲིད་གཉིས་ཕྱོགས་ནས་འགོག་ཐབས་བཀོད་འཁྲིད་བྱས་དང་བྱེད་མུས་དེ་ལྟར་ཡང་། རྒྱ་མིས་ཁོ་བོའི་སྲིད་དོན་བཀོད་འཁྲིད་ཀྱི་ནུས་ཤུགས་ཆུང་དུ་གཏོང་ཐབས་ངོ་ལྐོག་གཉིས་ནས་བྱེད་ཀྱི་ཡོད་པ་དང་དུས་མཚུངས་པས། མི་མང་གིས་དྲག་རྒོལ་བྱེད་པར་འགོག་རྐྱེན་ཇི་ཙམ་བྱས་པ་དེས་མི་མང་གིས་ཕྲན་ལ་གུས་བརྩི་བྱེད་པ་མེད་པ་བཟོ་རྒྱུའི་རྒྱ་མིའི་ལས་དོན་གྱི་གྲོགས་ཕན་དུ་འགྲོ་བའང་ཡོང་ཉེན་ཡོད། འོན་ཏེ། མི་མང་ནས་ཕྲན་ལ་སྲིད་ཀྱི་འགོ་འཁྲིད་དུ་གུས་བརྩི་མེད་ན་ཡང་། གལ་ཆེའི་ཆོས་ཀྱི་འགོ་འཁྲིད་ཡིན་པའི་དད་གུས་ནི་བརླག་ཐབས་མེད། སྲིད་ཕྱོགས་ཀྱི་འགོ་འཁྲིད་མི་གཞན་ལ་ཚབ་བསྐོས་པའམ། སྲིད་དོན་བཞག་རུང་འགྲིགས་ཀྱང་། ཏཱ་ལའི་བླ་མས་ཆོས་ཀྱི་འགོ་འཁྲིད་བྱེད་པ་དེ་ཞོག་རྒྱུའི་མནོ་བསམ་འཁོར་མི་ཐུབ་པ་ཞིག་རེད།

དེར་བརྟེན་བོད་བསྟན་འགྲོའི་ཁེ་ཕན་ཆེ་ཤོས་ཤིག་འབྱུང་བ་དང་། ཆོས་ཕྱོགས་ཀྱི་བཀོད་འཁྲིད་གནས་སྟངས་ལ་སྐྱོན་གནོད་མི་འབྱུང་ཆེད་སྲིད་དོན་གྱི་ནང་ནས་ཐོན་ན་སྙམ་པ་བྱུང་ཡང་། ཕྱོགས་གཅིག་ནས་བསམ་ན། གལ་ཏེ་སྲིད་དོན་ནས་ཐོན་པ་ཡིན་ན་སྐབས་དེར་ཚ་གས་སུ་འགྲོ་རྒྱུ་གདོན་མི་ཟ་བས། དེ་ལ་ནི་འདོད་པ་མི་འདུག །དེའི་ཕྱིར་ཁོ་བོ་བོད་དུ་སྡོད་རིང་སྲིད་དོན་ནང་ནས་ཐར་ཐབས་མ་བྱུང་། དེ་ལྟའི་བློ་སེམས་བག་ཕེབས་མེད་པའི་དུས་སྐབས་སྡུག་ཤོས་ཤིག་གི་སྐབས་སུ་རྒྱ་གར་ནས་གདན་ཞུའི་མགྲོན་འབོད་ཅིག་འབྱོར་བྱུང་།། །།

ལེའུ་བརྒྱད་པ། རྒྱ་གར་གནས་སྐོར།

༄༅། །ཁོ་བོའི་གྲོགས་པོ་འབྲས་ལྗོངས་རྒྱལ་སྲས་བླ་མ་ནས་ཕྲན་རྒྱ་གར་དུ་ཆོས་ཚོགས་སར་མགྲོན་འབོད་སླད་ལྷ་སར་དམིགས་བསལ་གྱིས་ཕེབས་པ་དེ་ནི། སེམས་རང་དབང་གི་རྣལ་དུ་གནས་ཤིང་། སེམས་འཁུར་ཆེ་བའི་འོད་སྣང་ཕྱི་རྒྱལ་ནས་འཕྲོས་པ་ཞིག་རེད། མགྲོན་འབོད་ཐོག་མར་གནང་མཁན་ནི་ལོ་བདུན་ཅུ་ཙམ་གྱི་གོང་ཚུགས་པ་སངས་རྒྱས་ཀྱི་ཆོས་ཁྱབ་སྤེལ་དང་། གནས་རྟེན་ཁག་ལ་བདག་གཉེར། གནས་སྐོར་བར་སྣེ་ལེན་བྱེད་མཁན་གྱི་ཚོགས་པ་རྒྱ་གར་བྱང་ཆུབ་ཆེན་པོའི་ཆོས་ཚོགས་ཡིན། ཁོང་ཚོས་སངས་རྒྱས་མྱང་འདས་ཀྱི་ལོ་ཉིས་སྟོང་ལྔ་བརྒྱ་འཁོར་བའི་དྲན་གསོའི་དུས་ཆེན་སར་ཆེད་དུ་མགྲོན་འབོད་གནང་བ་ཡིན་ཅིང་།

ཆོས་སྲིད་ཀྱི་གནད་དོན་གང་ནས་གཞིགས་ཀྱང་དེ་ལ་འགྲོ་འདོད་ཆེན་པོ་བྱུང་། སངས་རྒྱས་རྗེས་དྲན་དེ་ནི་ནང་པ་ཡོངས་ལ་ཤིན་ཏུ་གལ་ཆེའི་དུས་ཆེན་ཞིག་ཡིན་པ་དང་། བོད་མི་སུ་ཡིན་རུང་རྒྱ་གར་དུ་གནས་མཇལ་འགྲོ་རྒྱུའི་རེ་འདོད་ཆེན་པོ་ཡོད་པ་རེད། ཡུལ་དེ་ནི་ང་ཚོ་ཚང་མས་རྒྱ་གར་འཕགས་པའི་ཡུལ་ཞེས་ས་གནས་རྩ་ཆེར་འཛིན་པ་ཡིན། དེའི་རྒྱུ་མཚན་ནང་པའི་ཆོས་ཀྱི་སྟོན་པ་ཆེན་པོ་ཤཱཀྱ་ཐུབ་པའི་འཁྲུངས་ཡུལ་ཡིན་པ་དང་། ལོ་བརྒྱ་ཕྲག་མང་པོའི་གོང་རྒྱ་གར་གྱི་གྲུབ་ཆེན་རྣམས་དང་། མཁས་པ་ཚོས་རིན་ཐང་བྲལ་བའི་ཆོས་ཀྱི་སྐྱེས་མང་པོ་ང་ཚོའི་ཡུལ་ལྗོངས་ཆེས་མཐོའི་གངས་རིའི་ངོགས་སུ་བསྣམས་ཕེབས་པ་དེ་ལ་བརྟེན་ནས་བྱུང་བ་རེད། བོད་དང་རྒྱ་གར་སྤྱི་ཚོགས་ཀྱི་གནས་ཚུལ་ཐ་དད་ཕྱིན་ན་ཡང་། བོད་ནི་རྒྱ་གར་གྱི་ཤེས་རིག་གི་གཅེས་ཕྲུག་ལྟ་བུ་ཡིན།

སྲིད་ཕྱོགས་ནས་མཚོན་ན། རྒྱ་མི་དང་འབྲེལ་གཏུགས་རྟག་ཏུ་བྱས་ཏེ་དོན་མེད་གླེང་རྩོད་བྱེད་པ་དེ་ལས་དུས་ཡུན་ཐུང་ངུ་ལས་མ་བྱུང་ཡང་ཡུད་ཙམ་ཐར་བའི་གོ་སྐབས་ཤིག་ཡོང་རྒྱུ་མ་ཟད། སྐུ་ཞབས་ནེ་རུ་དང་། རང་དབང་དམངས་གཙོའི་འགོ་འཁྲིད་གཞན་དག །མཧཱ་ཏ་མ་གྷན་དྷིའི་རྗེས་འཇུག་པ་ཚོ་བཅས་ལ་སློབ་སྟོན་ཞུ་རྒྱུའི་གོ་སྐབས་ཤིག་ཀྱང་ཐོབ་ཀྱི་རེད་སྙམ་བྱུང་། བོད་སྲིད་དོན་གྱི་དབེན་གནས་ལྟ་བུར་བསྡད་པའི་དངོས་འབྲེལ་གནས་ཚུལ་དེར་ངས་མིན་ཞེས་ཧེ་བག་བརྗོད་མི་ཤེས། ཕྲན་ད་དུང་ཉམས་མྱོང་མེད་པ་དང་། རྒྱལ་སྤྱིའི་སྲིད་དོན་སྐོར་གང་ཡང་མི་ཤེས་པ་ཞིག་ཡིན་ཅིང་། ངའི་ཡུལ་མི་གཞན་དག་ཚོ་ཡང་མང་བ་དེ་བཞིན་རེད། རྒྱལ་ཁབ་གཞན་དག་ཚོར་ང་ཚོ་ལྟ་བུའི་གནས་ཚུལ་དེ་སྔ་བྱུང་ཡོད་རུང་། ད་ཆ་དམངས་གཙོའི་འཛམ་གླིང་ནང་སྲིད་དོན་གྱི་ཡོན་ཏན་དང་། ཉམས་མྱོང་ཆེན་པོ་ཐོབ་ཡོད་པ་ང་ཚོས་ཤེས་ཀྱི་ཡོད་ཀྱང་། ད་བར་ང་ཚོར་དེ་འདྲ་གང་ཡང་མ་ཐོབ་པར། རིག་གསར་སློབ་སྦྱོང་མེད་པར་རང་བྱུང་གི་ཤེས་རིག་ཐོག་ནས་ལས་དོན་བྱས་པར་བརྟེན། ང་ཚོར་རླབས་ཆེའི་སློབ་སྟོན་མང་པོ་ཐོབ་དགོས་ཀྱི་ཡོད།

ད་དུང་ཕྲན་འགྲོ་དགོས་པའི་རྒྱུ་མཚན་གཞན་ཞིག་ནི། རྒྱ་གར་གྱི་དབྱིན་གཞུང་དང་། ང་ཚོའི་དབར་མཛའ་གྲོགས་ཀྱི་འབྲེལ་བ་དུས་ཡུན་རིང་པོའི་བར་བྱུང་བ་དེ་ནི་ནུབ་ཕྱོགས་རྒྱལ་ཁབ་དང་བྱུང་བའི་འབྲེལ་བ་གཅིག་པུ་དེ་ཡིན། འོན་ཀྱང་རྒྱ་གར་གཞུང་ལ་དབང་ཆ་ཐོབ་པ་ནས་བར་དེར་སྲིད་དོན་གྱི་འབྲེལ་བ་དེ་ཕྲན་བུ་ཉམས་ཆགས་སུ་གྱུར། འཛམ་གླིང་མཛའ་མཐུན་རང་དབང་གི་སྲོག་འཛིན་ལྟ་བུར་ཡང་བསྐྱར་རྒྱ་གར་དང་ང་ཚོའི་བར་གྱི་འབྲེལ་བ་དམ་ཟབ་ངེས་པར་བཟོ་དགོས་པ་ཞིག་སྟེ། ངེད་རང་འགྲོ་འདོད་ཡོད་པ་དེ་དག་ཁོ་བོ་གཅིག་པུའི་འདོད་པ་ཡང་མིན། མགྲོན་འབོད་ཀྱི་གནས་ཚུལ་བོད་མི་མང་གིས་ཤེས་རྟོགས་བྱུང་སྟེ་དེ་ལ་ཁས་ལེན་བྱ་དགོས་ཞེས་ཁོང་ཚོས་གཞུང་ཞབས་བརྒྱུད་ཞུ་བསྐུལ་ནན་ཆེ་བྱས་ཤིང་། ངའི་བསམ་ཚུལ་རྒྱ་མིའི་སྲིད་དོན་རྙོག་ཟིང་ནས་ཐར་རེ་དེ་ཙམ་མ་གཏོགས། དེ་མིན་གོང་གི་རྒྱུ་མཚན་ཚང་མ་ཁོང་ཚོས་བརྗོད་ཀྱི་འདུག །དེ་ལྟར་ན་ཡང་། འགྲོ་འདོད་ཡོད་པ་དེ་གཅིག་པུས་འགྲིགས་པ་མིན། གལ་ཏེ་རྒྱ་མིའི་འདོད་བབས་མ་བྱུང་ན་ཕྲན་འགྲོ་རྒྱུར་བཀག་འགོག་ལས་སླ་བོར་བྱེད་ཐུབ། དེར་བརྟེན་ཐོག་མར་རྒྱ་མིའི་བཀའ་འཁྲོལ་ཞུ་དགོས་པ་རེད།

བོད་དུ་རྒྱ་དམར་ཐོག་མར་འབྱོར་སྐབས་ནས་ཡོད་ཅིང་། སྐབས་དེར་བོད་ནང་རྒྱ་ནག་གཞུང་གི་སྐུ་ཚབ་རྒན་པ་བྱེད་མཁན་དམག་དཔོན་ཕན་མིང་ལ་ངས་དེ་སྐོར་འདྲི་བསྡུར་བྱས་པ་ཡིན། ཁོང་གིས་ཐོག་མར་བརྗོད་གསལ། འཆར་ཅན་བརྗོད་སྲོལ་ལྟར། ངས་བསམ་འཆར་མ་གཏོགས་ཞུ་མི་ཐུབ་ཟེར་ཡང་། དོན་དུ་བཙན་བཀའ་ནང་ལྟར་དེ་དོན་ཁས་ལེན་མ་བྱས་ཐབས་མེད་ཀྱི་རྣམ་འགྱུར་གསལ་པོ་འདོན་གྱི་འདུག །

ཁོང་ནས་རྒྱ་གར་དུ་བདེ་འཇགས་ཀྱི་འགན་འཁུར་ཇི་ཡོང་ཆ་མ་འཚལ་བས་ཕེབས་རྒྱུ་མ་གནང་ན་ལེགས་སྙམ། ཞེས་དང་། གཉིས་ནས་རང་སྐྱོང་གྲ་སྒྲིག་ལྷན་ཚོགས་ཀྱི་ལས་དོན་སྣེ་མང་ཡོད་སྟབས་དབུ་བཞུགས་ལྷ་སར་བཞུགས་ན་ལེགས་པར་བསམ་གྱི་འདུག །ཅེས་ཟེར་ཞིང་། ཁོང་གིས་གླེང་མོལ་དེ་ལྟར་བྱས་པ་དང་མཉམ་དུ་ངའི་རེ་བ་ཇེ་ཆུང་དུ་ཕྱིན་སོང་། དེ་ནས་ཁོང་གིས་འཇམ་མཁས་ཀྱིས་བརྗོད་དོན། ད་ལམ་རྒྱ་གར་གྱི་གདན་ཞུ་ནི་ཆོས་ཚོགས་ཆུང་ངུ་ཞིག་མ་གཏོགས་རྒྱ་གར་གཞུང་གི་གདན་ཞུ་མིན་སྟབས་མཚན་མཐོང་གི་བབས་ནས་སྐུ་ཚབ་ཅིག་བཏང་ན་དེ་གས་འགྲིགས་ཚུལ་ཟེར་འདུག །

ཕྲན་བློ་ཕམ་ཆེ་ཐོག །རེ་ལམ་འགག་པ་ལྟ་བུ་དེ་ལྟར་ཡང་། རེ་བ་རྩ་མེད་དུ་འཇོག་ཐབས་མ་བྱུང་སྟབས་ངའི་སྐུ་ཚབ་མིང་འབོད་གཏན་འཁེལ་བྱེད་རྒྱུ་ཕར་འགྱངས་སུ་བཞག་སྟེ་བྱང་ཆུབ་ཆོས་ཚོགས་ལ་ཕྲན་ཡོང་མི་ཐུབ་པའི་གནས་ཚུལ་མ་སྤྲད་པར་ངང་སྒུག་བྱས་པ་ཡིན། ཟླ་བ་བཞི་ལྔའི་རྗེས་ ༡༩༥༦ ཟླ་བཅུ་པའི་ཚེས་དཀྱིལ་ལ་དམག་དཔོན་དེས་ངའི་ངོ་ཚབ་མིང་གསལ་གཏན་འཁེལ་དགོས་ཚུལ་དང་། རྒྱ་གར་དུ་མིང་ཐོ་སྔོན་ཚུལ་གཏོང་དགོས་པའི་བསམ་འཆར་བརྗོད་ཀྱི་འདུག །དེར་བརྟེན་ཁོ་བོའི་སྐུ་ཚབ་ཚོགས་པའི་དབུ་བཞུགས་སུ་ཡོངས་འཛིན་སྐུ་གཞོན་པ་ཕེབས་རྒྱུའི་གྲ་སྒྲིག་བྱས་པ་ཡིན། ཟླ་བཅུ་གཅིག་པའི་ཚེས་ཤར་ལ་སྐུ་ཚབ་ཚོགས་པ་ཐོན་མཇལ་གྱི་སྔ་ཉིན་དེར་ཕན་མིང་ཁོང་ཕྲན་སར་གློ་བུར་དུ་ཡོང་སྟེ་བརྗོད་གསལ། རྒྱ་གར་གཞུང་ནས་རྒྱ་ནག་གཞུང་ལ་སྤྱི་ཟླ་བཅུ་པའི་ཚེས་གཅིག་ཉིན་རླུང་འཕྲིན་བཏང་འབྱོར་དུ། ཕྲན་དང་། པཎ་ཆེན་རིན་པོ་ཆེ་སངས་རྒྱས་དྲན་གསོའི་དུས་ཆེན་གྱི་སྐུ་མགྲོན་དུ་གདན་ཞུ་ཕུལ་ལུགས་དང་། རྒྱ་ནག་གཞུང་གིས་ཕྱོགས་གང་ཅིའི་གནས་ཚུལ་ལ་བསམ་གཞིགས་ཀྱིས་ཕྲན་རང་འགྲོ་འདོད་ཡོད་ན་ཕྱིན་ན་འགྲིག་འཐུས་ཞེས་བརྗོད་འདུག་པར་ཧ་ཅང་དགའ་པོ་བྱུང་། རྒྱ་མིས་གདན་ཞུའི་ཁས་ལེན་ཕྱིས་སྐྱོན་མ་བྱུང་བར་གསང་བ་བྱེད་རྩིས་ཡིན་ཚོད་ཀྱང་། སྐབས་དེར་རྒྱ་མིའི་དམག་དཔོན་གྱིས་ཕྲན་ལ་མ་བརྗོད་གོང་གནས་ཚུལ་དེ་སྐོར་ལྷ་སྡོད་རྒྱ་གར་སྐུ་ཚབ་པས་བོད་མི་འགའ་ཞིག་ལ་བརྗོད་ཡོད་ཚོད་ཀྱིས་གླེང་ཐོན་དེ་ལྟར་བྱུང་སྟབས་ཁོང་ཚོས་ཐག་གཅོད་མི་བྱེད་ཐབས་མེད་བྱུང་བ་ལྟ་བུར་མངོན། གང་ལྟར་ཁོ་བོ་འགྲོ་བསྐྱོད་བྱ་གཏན་མཚམས་ལྷ་ས་སོགས་རྒྱ་ཁྱབ་ཀྱི་མི་མང་རྣམས་དགའ་སྤྲོ་ཆེན་པོ་བྱས་འདུག །

དེ་ནས་ཐོན་རྒྱུའི་གྲ་སྒྲིག་བྱས་ཤིང་། ལྷ་ས་ནས་མ་ཐོན་གོང་རྒྱ་མིའི་གཏན་སྡོད་སྐུ་ཚབ་ཆེ་ཤོས་ཀྲང་ཅིན་ཨུ་རྒྱ་ནག་ནས་བྲེལ་སྟབས་སུ་ལྷ་འབྱོར་ཟིན་འཕྲལ་ཕྲན་སློབ་ཕྲུག་ཅིག་ཡིན་པ་ལྟ་བུའི་སློབ་སྟོན་གླེང་མོལ་རིང་པོ་ཞིག་བྱས་བྱུང་། དེ་ལ་ངོས་རང་དོ་སྣང་ཆེན་པོ་བྱུང་སྟེ། རྒྱུ་མཚན་ནི་ཁོང་རང་གི་བསམ་ཚུལ་ལྟར་མིན། དེ་ཡང་། ཁོང་ནས་བརྗོད་གསལ། ཉེ་ཆར་ནུབ་གླིང་ཧང་ག་རི་དང་། སྤོ་ལན་ལ་རྙོག་ཁྲ་ཕྲན་བུ་བྱུང་བ་དེ་ཕྱི་རྒྱལ་བཙན་རྒྱལ་རིང་ལུགས་པས་ངན་བསླབ་བརྒྱུད་བསྐུལ་གྱིས་མི་ཉུང་ཤས་ཤིག་གིས་བྱས་པ་རེད། འོན་ཀྱང་། ཧང་ག་རི་དང་། སྤོ་ལན་མི་མང་གིས་རུ་སུར་རོགས་རམ་འབོད་བསྐུལ་བྱས་པ་ལ་རུ་སུ་རྒྱལ་ཁབ་ཀྱིས་ལམ་སེང་བདག་སྤྲོད་ཐོག །ལོག་སྤྱོད་པ་རྣམས་དེ་འཕྲལ་མགོ་གནོན་བྱས་པ་རེད། ལོག་སྤྱོད་པ་དེ་དག་གིས་སྤྱི་ཚོགས་རིང་ལུགས་ཀྱི་རྒྱལ་ཁབ་ནང་རྙོག་ཁྲ་བཟོ་རྒྱུའི་གོ་སྐབས་དུས་རྟག་ཏུ་འཚོལ་གྱི་ཡོད་ཀྱང་། སྤྱི་ཚོགས་རིང་ལུགས་པའི་རྒྱལ་ཁབ་ཚོའི་མཉམ་འབྲེལ་ཟབ་རྒྱ་ཆེ་སྟབས་སུ་ཞིག་ལ་རོགས་རམ་དགོས་ཀྱི་ཡོད་ཀྱང་ལམ་སེང་སྤྲོད་ཀྱི་རེད་ཅེས་སོགས་ཁོང་གི་གླེང་མོལ་ཡུན་རིང་བྱས་པ་དེས་བོད་ལ་ཡུལ་གཞན་སུས་ཀྱང་ཐེ་བྱུས་བྱེད་མི་འཇུག་པར་དོགས་ཟོན་དགོས་པའི་རྣམ་འགྱུར་གསལ་པོ་བསྟན་གྱི་འདུག །

དེ་ནས་ཕྲན་རྒྱ་གར་དུ་འགྲོ་རྒྱུའི་སྐོར་གླེང་མོལ་བརྗོད་གསལ། སངས་རྒྱས་དྲན་གསོའི་སྐོར་འདི་ནི་ཆོས་དོན་ཁོ་ན་ཡིན་ཀྱང་། མཉམ་འབྲེལ་རྒྱལ་ཚོགས་ཀྱི་(ཡུ་ན་སི་ཁོ།)དང་འབྲེལ་བ་ཕྲན་བུ་ཡོད་ཐོས་བྱུང་། (ཡུ་ན་སི་ཁོ་ཟེར་བ་མཉམ་འབྲེལ་རྒྱལ་ཚོགས་ཁོངས་དཔལ་འབྱོར། སྤྱི་ཚོགས། ཤེས་རིག་བཅས་ཀྱི་རྟོག་ཞིབ་ཚོགས་པའི་མིང་།) རྒྱ་ནག་དབུས་གཞུང་གིས་སྐུ་ཚབ་ཚོགས་པ་ཞིག་གཏོང་གི་རེད། ཕལ་ཆེར་ཕོར་མོ་ས་ནས་གོ་མིང་ཏང་གིས་ཀྱང་ཚོགས་པ་ཞིག་གཏོང་རྒྱུའི་ཐབས་ཤེས་བྱེད་འཆར་ལ་གལ་ཏེ་ཁོ་ཚོའི་ཚོགས་བརྫུས་ཚོགས་འདུར་ཞུགས་ཚུད་བྱུང་ན། ངེད་ཚོའི་ཚོགས་འཐུས་ཚོགས་འདུ་ནས་འགྲོ་རྒྱུར། དེ་དོན་རྒྱ་གར་གཞུང་ལ་ཡང་ལབ་ཟིན་པ་ཡིན་ན། ཕོར་མོ་ས་ནས་སུ་ཞིག་ཡོད་རུང་དེ་མ་ཐག་ཁོ་བོ་ཡང་འགྲོ་ཐལ་མེད་པ་དགོས། འདི་སྐོར་རྒྱ་གར་དུ་ཕེབས་འཕྲལ་རྒྱ་མིའི་གཞུང་ཚབ་ཆེན་མོ་ནས་སྐབས་འཕྲལ་གནས་ཚུལ་ཞུ་རྒྱུར་དེ་དོན་འགལ་མེད་གནང་དགོས།

དེ་རྗེས་ཁོང་ནས་ཕྲན་ལ་བསྡིགས་མངགས་བྱེད་དོན་དུ། ཡང་། རྒྱ་གར་འགོ་འཁྲིད་ཚོས་བོད་ཀྱི་ས་མཚམས་སྐོར་གླེང་མོལ་བྱས་ན་དེ་སྐོར་པི་ཅིང་ཕྱི་འབྲེལ་ལས་ཁུངས་ཀྱི་ལས་དོན་ཡིན་ལུགས་ཁོ་ན་བརྗོད་དགོས་ཞེས་དང་། བོད་ནང་གི་གནས་ཚུལ་དྲི་བ་བྱུང་ན། གསར་འགྱུར་འགོད་མཁན་དང་། འགོ་ལས་ཆུང་ཁག་ལ་བོད་ནང་རྙོག་ཁྲ་གང་ཡང་མེད་ལུགས་དང་། ཚང་མ་རྣམ་ཀུན་ལྟར་ཡར་རྒྱས་སུ་ཡོད་ཚུལ་བརྗོད་དགོས། སྲིད་བློན་ནེ་རུ་དང་། འགྲོ་འཁྲིད་ཆེ་ཁག་ལ། བོད་ས་ཁུལ་འགའ་ཤས་སུ་ཟིང་ལངས་ཡོད་པའི་སྐོར་ཕྲན་བུ་མང་བ་བཤད་ཆོག་ཟེར་འདུག །

ཁོང་གི་གླེང་མོལ་མཇུག་སྡུད་དུ་བསམ་འཆར་ཞིག་བཏོན་གསལ། དུས་ཆེན་དེར་གསུང་གླེང་གནང་དགོས་ཡོང་རྒྱུར་གསུང་བཤད་ལྷ་སར་བཟོས་ན་ལེགས་ཚུལ་ཟེར་འདུག །སངས་རྒྱས་ཀྱི་རྗེས་དྲན་དེར་གླེང་མོལ་ཞིག་བྱེད་དགོས་པར་ཁོ་བོ་ཡང་བསམ་གྱི་ཡོད། དེ་རྗེས་ཁོ་བོའི་བཀོད་མངགས་ལྟར་གྲ་སྒྲིག་ལྷན་ཁང་གི་དྲུང་ཆེ་ང་ཕོད་ནས་རྒྱ་མིར་གོ་བསྡུར་བྱས་ཏེ་གསུང་བཤད་ཟིན་བྲིས་བྲིས་འདུག་ཀྱང་། རྒྱ་གར་དུ་འབྱོར་རྗེས་སླར་ཡང་གནས་ཚུལ་ལ་གཞིགས་པའི་བསམ་ཞིབ་ཀྱིས་བསྐྱར་བྲིས་བྱས་པ་ཡིན།

དེ་སྐབས་གྲོ་མོ་བར་འཁོར་ལམ་བཟོས་ཟིན་འདུག་ཅིང་། གྲོ་མོ་ནས་ས་མཚམས་བར་ཉིན་གཉིས་ཀྱི་ལམ་བགྲོད་འགོར་ཞིང་། ལམ་བཟོ་དེ་ནི་རྒྱ་མིས་མི་ཟོག་ལ་ལྟོས་མེད་ངལ་ཚེགས་ཆེན་པོས་དྲ་བ་ལྟ་བུའི་ལམ་བཟོ་བྱེད་པའི་ཆ་ཤས་ཤིག་ཡིན་པ་དང་། ང་ཚོའི་ཡུལ་ལུང་རྒྱ་མིའི་དམག་སྒར་གྱིས་བརྟན་ཁྱབ་ཐུབ་པ་བཟོ་རྒྱུའི་དོན་དུ་རེད། འོན་ཀྱང་རྣམ་ཀུན་ལྷ་ས་ནས་རྒྱ་གར་བར་བདུན་གཉིས་གསུམ་ཙམ་འགོར་བའི་འགྲུལ་ལམ་དེ་དག་ཉིན་གསུམ་བཞིར་བགྲོད་ཐུབ་པ་བྱུང་། ལྷ་ས་ནས། གྲོ་མོ་བར་རླངས་འཁོར་ནང་ཉིན་གསུམ་ཐོག་འབྱོར། ལམ་བར་གཞིས་ཀ་རྩེའི་ཉེ་འགྲམ་སྟག་གྲུ་ཁར་གཙང་པོའི་ཐོག་རླངས་འཁོར་འདོན་རྒྱུའི་གྲུ་ཟམ་ཞིག་རྒྱ་མིས་བཟོས་འདུག་ཅིང་། གཞིས་རྩེ་ནས་ཀུན་གཟིགས་པཎ་ཆེན་རིན་པོ་ཆེ་ཡང་ང་ཚོ་མཉམ་དུ་ལྷན་ཕེབས་མཛད།

ཆོས་འཁོར་དཔལ་གྱི་ལྷ་ས་ནས་འཕགས་ཡུལ་ཆོས་ཀྱི་ཞིང་སར་གནས་སྐོར་མཇལ་ཆེད་དུ་འགྲོ་བའི་ལམ་འགྲུལ་དེ་ནི་ཡིད་དུ་འོང་བ་ཞིག་ཡིན། མལ་ལེ་ལྔ་བཅུ་ཙམ་གྱི་རི་རྒྱུད་ཐོག་བསྐྱོད་སྐབས་ཇོ་མོ་ལྷ་རིའི་གངས་རིའི་རྒྱུད་རྣམས་མུ་ཏིག་གི་དོ་ཤལ་སྟར་ལ་བརྒྱུས་པ་ལྟ་བུའི་མུ་འབྲེལ་གྱིས་ཆགས་ཡོད་ཅིང་། ཕག་རི་གདང་ལའི་ཉེ་མཚམས་ཡོང་སྐབས་ཇོ་མོ་ལྷ་རིའི་རྩ་བ་ནས་ཡོང་དགོས། དེ་དུས་སྲིད་པའི་གངས་རི་ཤེལ་དཀར་གྱི་ཕུང་པོ་བརྩེགས་པ་འདྲ་བའི་གཟི་འོད་དེ་མཐོང་གི་འདུག །རོང་ས་ཟིན་མཚམས་ཐུར་བགྲོད་ཀྱིས་སྟག་མ་དང་། ཤུག་པ་སོགས་རྩི་ཤིང་ནགས་ཚལ་གྱིས་གང་བའི་ཆུ་འབིའི་རོང་དུ་སླེབས། ཁུལ་དེར་རང་བཞིན་མཛེས་སྡུག་ཅན་གྱི་མེ་ཏོག་མང་པོས་ཡུལ་ཕྱུར་པོར་གཏམས་ཤིང་། འགྲུལ་པ་ཚོ་དེ་ཁུལ་སླེབས་དུས་བསམ་ངོ་ན་འཛམ་གླིང་གཞན་དག་ཐ་དད་ཅིག་ཏུ་འགྲོ་བའི་སྣང་བ་ཤར་གྱི་རེད། རྒྱ་གར་གྱི་ས་ཆ་ཚ་དྲོད་ཆེ་ཞིང་། ཐ་གྲུ་ཡངས་ཤིང་རྒྱ་ཆེའི་རྒྱ་ཐང་། ནོར་དང་སྐྱེ་བོས་གང་བའི་གྲོང་དང་། གྲོང་བརྡལ་མང་པོ་ཀུན་ཏུ་དཀྲིགས་པ། ཕ་མཐའ་མི་མངོན་པའི་རྒྱ་མཚོས་ཡོངས་སུ་བསྐོར་བའི་ཡུལ་ལྗོངས་ཀྱི་བཀོད་པ་རྒྱ་ཆེ་དེ་ཚོ་ནི་བོད་མི་ཉུང་ཤས་ཀྱིས་མ་གཏོགས་མཐོང་མྱོང་ཆེར་མེད། ད་དུང་རྣ་ཐོད་ལ་ཟེར་བའི་མཛེས་སྡུག་ཅན་གྱི་ལ་གཅིག་བརྒལ་རྒྱུ་བསྡད་ཡོད། དེ་ནི་འཕགས་བོད་ཀྱི་ད་ལྟའི་ས་མཚམས་ཀྱི་འདུས་མཚམས་ཡིན། དེའི་བགྲོད་ལམ་ནི་ནགས་ཚལ་སྟུག་པོའི་ཁྲོད་ནས་གྱེན་འཛེགས་ཀྱིས་འགྲོ་དགོས། རི་རྒྱུད་དེ་དག་འཛེགས་ཏེ་ཐུར་བགྲོད་མ་བྱས་གོང་བོད་ཀྱི་རི་སྟོངས་ནང་དུ་འབྱོར་གྱི་ཡོད།

ཆུ་འབིའི་རོང་བརྒྱུད་འགྲོ་ལམ་དེ་རྒྱ་གར་དང་བོད་དབར་བགྲོད་ལམ་གྱི་རྒྱལ་སྒོ་ལྟ་བུ་ཡིན་ཅིང་། དེ་ནི་ ༡༩༠༣ ནང་དབྱིན་ཇི་བོད་དུ་ཡོང་མཁན་ཚོ་ཁག་དེ་ཡོང་ས་ཡིན་ཅིང་། ༡༩༠༤ ལོའི་གྲོས་མཐུན་གཞི་བཟུང་ཚོང་རིགས་ཚོས་བགྲོད་ལམ་དེ་རྒྱལ་རྩེ་བར་བེད་སྤྱོད་བྱེད་ཆོག །ཕྱི་རྒྱལ་ཚོས་བོད་ནང་བགྲོད་ལམ་དེའི་ཐོག་རྒྱལ་རྩེ་བར་འགྲོ་བའི་དབང་ཆ་ཡོད། ཆུ་འབིའི་རོང་ཁུལ་དེར་གྲོ་མོའི་གྲོང་ཚོ་དག་ཡོད། ས་ཁུལ་དེ་ནི་ ༡༩༥༠ ལོ་རྒྱ་མིས་བོད་དུ་ཐོག་མར་བཙན་འཛུལ་སྐབས་ཕྲན་སྤོ་སྡོད་བྱེད་ས་དེ་ཡིན། དེ་དུས་ཀྱི་གནས་ཚུལ་ལས་འགྱུར་བ་མང་པོ་བྱུང་འདུག །སྔོན་མའི་སྐབས་རོང་ཁུལ་དེར་རྟ་བགྲོད་ཀྱིས་ཡོང་ཡང་། ད་ཆ་རྒྱ་མིའི་འཁོར་ལམ་ཐོག་རྒྱ་མིའི་རླངས་འཁོར་ནང་ཡོང་ཞིང་། དེ་ནི་བཅུ་འགྱུར་ཙམ་གྱིས་མགྱོགས་སྟབས་བདེ་ན་ཡང་། བོད་མི་བྱིངས་ལྟར་སྔར་བཞིན་རྟ་བགྲོད་ཀྱིས་བགྲོད་རྒྱུའི་འདོད་པ་བྱུང་། ལོ་བརྒྱ་ཕྲག་གི་རིང་བོད་མི་ཚོ་རྟ་དྲེའུ་དང་། རྐང་བགྲོད་ཀྱིས་བདེ་བར་བག་ཕེབས་ཀྱིས་འགྲོ་བའི་ཕག་རིའི་ཉེ་སྐོར་གྱི་འགྲུལ་ལམ་ཐོག་སྐབས་ཤིག་རྒྱ་མིས་འཇིབ་འཁོར་ནང་། དབུགས་རླུང་བསགས་པའི་འགྱིག་དམ། (ཨོག་སི་ཇིན།) བེད་སྤྱོད་བྱེད་འདུག །དེ་ནི་སྐབས་རེ་རྒྱ་མིས་གླེན་རྟགས་ཡ་མཚན་བྱེད་པའི་དཔེ་སྟོན་ཞིག་ཡིན་པ་དང་། ཁོང་ཚོས་ས་མཐོར་དབུགས་མི་ལྡེང་བའི་གནས་ཚུལ་ཞིག་མཐོང་ཐོས་བྱུང་ཡོད་ཚོད་རེད།

ཕྲན་གྱི་མཐོང་སྣང་ལ་གྲོ་མོ་ཕར་ཕྱོགས་ཀྱི་ཡུལ་ལྗོངས་ལེགས་པོ་འདུག །ལྷ་ས་ནས་ཐོན་ཏེ་ཉིན་བཞི་པའི་ཐོག་ང་ཚོས་རླངས་འཁོར་བཞག་སྟེ་རྣ་ཐོད་ལར་རྟ་བགྲོད་ཀྱིས་ཕྱིན་པ་ཡིན། ཧི་མ་ལ་ཡའི་རི་རྒྱུད་བརྒལ་བར་ད་དུང་རྟ་ཐོག་བསྐྱོད་དགོས་པ་རེད།

རྒྱ་མིའི་དམག་དཔོན་དྲིན་མིང་ཡིའི་ཆུ་འབི་ཐང་བར་ཁོ་བོའི་སྐྱེལ་མར་མཉམ་བསྡེབས་སུ་ཡོད་ཅིང་། ཁོང་ནི་རྒྱ་མིའི་བོད་དམག་ཁུལ་གྱི་དམག་སྤྱི་གཞོན་པ་གཅིག་ཡིན། བོད་མི་གནས་སྡོད་ཀྱི་ས་གནས་མཐའ་མ་ཆུ་འབི་ཐང་ནས། ཁོང་ཕྱིར་ལོག་འགྲོ་ཁར་ཕྲན་ལ་ཡང་བསྐྱར་གླེང་མོལ་ཐུང་ཙམ་ཞིག་བྱས་བྱུང་ཞིང་། ཁོང་གིས་བློ་གཡེང་དང་བཅས་བརྗོད་གསལ། རྒྱ་གར་ནང་ལོག་སྤྱོད་པའི་བསམ་སྤྱོད་འཁྱེར་མཁན་མང་པོ་ཡོད་པས་དེ་གྲས་དང་གསུང་མོལ་སྐབས་བརྟན་པོ་གནང་དགོས་ཞེས་དང་། ད་དུང་དྲན་སྐུལ་བྱས་དོན། ཁྱེད་ནི་རྒྱ་ནག་མི་མང་འཐུས་མི་ཚོགས་ཆེན་རྒྱུན་ལས་ཁང་གི་དབུ་བཞུགས་གཞོན་པ་ཡིན་སྟབས་བོད་ཙམ་མིན་པར་རྒྱ་ནག་གི་སྐུ་ཚབ་ཀྱང་གནང་དགོས།

དེར་བརྟེན་ཚང་མར་རྒྱ་ནག་གི་ཡར་རྒྱས་དང་། ས་གཏེར་ཡར་རྒྱས། མི་མང་གི་འཚོ་བ་ཡར་རྒྱས་ཇི་ཡོད་སོགས་གསུང་དགོས་ཞེས་དང་། མི་སུ་ཞིག་ཐུག་འཕྲད་བྱུང་ཡང་རྒྱ་ནག་དང་། མེས་རྒྱལ་བོད་ནང་ཆོས་དད་རང་མོས་དང་། ཚང་མར་རང་དབང་ཡོད་པའི་སྐོར་འགྲེལ་བཤད་ཀྱིས་ཡིད་དོགས་མེད་པ་བཟོ་དགོས། ཡིད་ཆེས་མེད་པའི་མི་ཚོར་རྒྱ་ནག་ཏུ་གཟིགས་སྐོར་ནམ་ཕེབས་ལ་དགའ་བསུ་ཡོད་ཅེས་གསུང་དགོས་ཞེས་ཟེར་འདུག །གོང་གི་སློབ་སྟོན་དེ་ནི་ས་མཚམས་བརྒལ་ཁའི་སློབ་སྟོན་རྗེས་མ་དེ་ཡིན།

དེ་ནས་རྒྱ་མིའི་བཀོད་བྱུས་བྱེད་མཁན་མེད་ཅིང་། ཁོ་བོ་བྱིས་པའི་གནས་སྐབས་མ་གཏོགས་བྱུང་མ་མྱོང་བའི་དགའ་ཚོར་དང་རིངས་འཚབས་བྱུང་། ང་ཚོས་ལ་རྩེར་འཛེགས་སྐབས་ཐོག་མར་གནམ་གཤིས་གསལ་དྭངས་ལེགས་པོ་འདུག་ཀྱང་། རིམ་བཞིན་ན་བུན་དང་ཆར་སྤྲིན་ཀུན་ཏུ་འཐིབས་ཏེ་སྨག་རུམ་ནང་བསྐྱོད་ཅིང་། མཐའ་མའི་ལ་ཚུགས་མཐོ་ཚད་ཕི་ཀྲི་སྟོང་ཕྲག་འགའ་ཤས་སར་བརླན་གཤེར་མང་ཞིང་། གྲང་ངད་ཆེན་པོས་ཤིན་ཏུ་བསིལ་བའི་རེག་བྱ་མྱོང་ཡང་། རི་རྩེར་དངོས་འབྲེལ་མཛའ་སེམས་འཁོལ་ཞིང་། བློ་སྤོབས་སྐྱེ་བའི་རྣམ་འགྱུར་གྱིས་ཁེངས་པ་དེས་ང་ཚོར་དཀའ་ངལ་གྱི་སྣང་བ་སེལ་ཞིང་། དགའ་དྲོད་ཀྱི་སྣང་བ་ཆེ་ཆེར་རྒྱས་པ་བྱུང་།

ས་མཚམས་སུ་དང་པོར་མཐོང་བ་ནི། འབྲས་ལྗོངས་རྒྱལ་སྲས་མཆོག་ནས་འཚམས་འདྲི་སྣེ་ལེན་གནང་། མུ་མཐུད་རྒྱ་གར་གཞུང་ནས་ཆེད་བཙུགས་འབྲས་ལྗོངས་ཁུལ་སྲིད་དོན་ལས་བྱེད་ནས་རྒྱ་གར་གྱི་སྲིད་འཛིན་བགྲེས་གཞོན་དང་། སྲིད་བློན། རྒྱ་གར་གཞུང་བཅས་ཀྱི་མགྲིན་ཚབ་ཀྱི་ཐོག་ནས་འཚམས་འདྲི་གནང་ཞིང་། ཕྲན་ལ་བོད་ལུགས་ཀྱི་ཁ་བཏགས་དང་། རྒྱ་གར་གྱི་ལུགས་སྲོལ་བཞིན་མེ་ཏོག་གི་ཕྲེང་བ་བསྟར། དེ་ནས་མར་ཙམ་རྐང་བགྲོད་ཀྱིས་ས་གདེང་ཞིག་ཏུ་སྲུང་དམག་གིས་ཆེ་བསྟོད་བྱས་ཏེ་ངེད་ཚོ་མཉམ་དུ་རྟ་ཐོག་ཏུ་འབྲས་ལྗོངས་ཕྱོགས་ཡོང་སྟེ་མཚོ་འགོར་ནུབ་གཅིག་སྐྱིད་སྡོད་བྱས།

ཕྱི་ཉིན་འབྲས་ལྗོངས་རྒྱལ་ས་སྒང་ཏོག་ཏུ་ཐོན། འབྲས་ལྗོངས་དང་། རྒྱ་གར་བྱང་ཕྱོགས་སུ་འགྲུལ་ལམ་རིམ་ཞུགས་སྐབས་ས་གནས་སོ་སོ་ནས་གློ་བུར་གྱི་དགའ་བསུ་བྱེད་མཁན་ཇེ་མང་དུ་སོང་ཞིང་། ཁོ་བོའི་བསམ་པར་ངེད་རང་རང་ཡུལ་དུ་ཡོད་པ་ལྟ་བུ་ལས་ཕྱི་རྒྱལ་དུ་ཡོད་པའི་སྣང་བ་བརྗེད་པ་ལྟ་བུར་གྱུར། མལ་ལེ་བཅུ་ཙམ་ནས་ང་ཚོས་བཞོན་རྟ་བཞག་སྟེ་འཇིབ་འཁོར་ནང་ཕྱིན། དེ་ནས་རྒྱ་གར་དུ་ཡོད་པའི་རྒྱ་མིའི་གཞུང་ཚབ་ང་ཚོའི་འགྲུལ་ཁོངས་སུ་ཞུགས། གྲོང་ཁྱེར་གྱི་ཟུར་མཐའ་ནས་འབྲས་ལྗོངས་རྒྱལ་པོ་དང་། ཁོང་གི་བློན་པོ་ཚོས་སྣེ་ལེན་གནང་བྱུང་བས། ཕྲན་འཇིབ་འཁོར་ནས་ཐོན་ཏེ་ཁོང་གི་རླངས་འཁོར་ནང་ལྷན་དུ་ཕྱིན། རླངས་འཁོར་དེས་སྐོར་གནས་ཚུལ་ཡ་མཚན་ཞིག་བྱུང་བ་ནི། དེའི་ཟུར་གཅིག་ལ་འབྲས་ལྗོངས་དང་། ཟུར་གཅིག་ལ་བོད་ཀྱི་དར་ཆ་བཙུགས་འདུག་ཅིང་། ང་ཚོ་གྲོང་ཁྱེར་གྱི་འགག་གཅིག་ཏུ་མི་ཚོགས་ཆེན་པོས་རླངས་འཁོར་ཤར་བགྲོད་མ་ཐུབ་པར་ཁྱུག་ཙམ་འགོར་སོང་བར་མི་མང་གིས་དགའ་བསུའི་དོན་དུ་རླངས་འཁོར་ཐོག་མེ་ཏོག་དང་། ཁ་བཏགས་མང་པོ་ཕྱོགས་ཐམས་ཅད་ནས་འཐོར་བའི་ཟིང་ལོང་ཆེ་བའི་ངང་། རྒྱ་མི་གཅིག་མི་ཚོགས་དཀྱིལ་ནས་གློ་བུར་དུ་ཐོལ་གྱིས་བྱུང་སྟེ། དེ་མ་ཐག་བོད་ཀྱི་དར་ཆ་ཕབ་སྟེ་རྒྱ་མིའི་དར་ཆ་ཞིག་བཙུགས་སོང་། འབྲས་ལྗོངས་རྒྱལ་ཁང་དུ་འབྱོར་སྐབས་ད་ཅིའི་རྒྱ་མི་དེ་རྒྱ་ནག་གི་གཞུང་ཚབ་ཆེན་མོའི་སྐད་སྒྱུར་བྱེད་འདུག་པས། ཁོ་པ་སྐད་སྒྱུར་ཡིན་པ་ཤེས་ཏེ་ངེས་པ་ལྷག་པོ་སྐྱེས་བྱུང་། དེ་ལ་རྒྱ་གར་གྱི་གྲོགས་པོ་འགས་ཀྱང་དོ་སྣང་བྱུང་སོང་། གནས་ཚུལ་ཡ་མཚན་ཅན་དེ་རྒྱ་གར་བས་ཀྱང་མཐོང་བ་ཁོ་བོ་དགའ་པོ་བྱུང་།

མཐའ་མའི་ལམ་འགྲུལ་ནི། དམིགས་བསལ་གྱི་གནམ་གྲུ་ཞིག་ནང་ཕྱིན་ཏེ་ནིའུ་ལྡི་ལིའི་ཕྱོགས་སླེབས་སྐབས་དབྱིན་ཇི་ཕྱིར་ལོག་སྐབས་རང་དབང་ཅན་གྱི་རྒྱ་གར་གསར་པར་སྤྲད་པའི་རྒྱལ་ས་ནིའུ་ལྡི་ལི་གྲོང་སྡེ་རྒྱ་ཆེ་ཡིད་དུ་འོང་བ་དེ་དག་མཐོང་བྱུང་། གནམ་གྲུའི་ཐང་དུ་སྲིད་འཛིན་སྐུ་གཞོན་ཌོག་ཀྲོར་ར་དྷ་ཁིར་ཤི་ན་མཆོག་དང་། སྲིད་བློན་སྐུ་ཞབས་ནེ་རུ་རྣམ་གཉིས་དགའ་བསུར་ཆེད་དུ་ཕེབས་འདུག །ང་དང་མཉམ་དུ་གནམ་གྲུའི་ནང་ཡོད་པའི་རྒྱ་མིའི་གཞུང་ཚབ་པས་སྲིད་འཛིན་བློན་རྣམ་གཉིས་དང་། ཕྱི་རྒྱལ་གཞུང་ཚབ་ཚོར་ངོ་སྤྲོད་བྱེད་རྒྱུ་ཡིན་ལུགས་ཨུ་ཚུགས་རྒྱག་གི་འདུག །ཁོང་ནས་སྣེ་འཁྲིད་ཀྱིས་རྒྱལ་ཁབ་མང་པོའི་དཔོན་རིགས་ཚོ་ངོ་སྤྲོད་རིམ་བྱས་ཀྱིས་མཚམས་ཤིག་ཏུ་དབྱིན་ཡུལ་སྐུ་ཚབ་མདུན་སླེབས་འདུག །ཁོ་བོའི་བསམ་པར་ཨ་རིའི་སྐུ་ཚབ་ཡོད་དམ་མེད། ཡོད་ན་དེ་མདུན་སླེབས་སྐབས་གནས་ཚུལ་ཇི་འདྲ་ཞིག་ཡོང་གི་ཡོད་དམ། དེ་ནི་གཞུང་ཚབ་པའི་སྲིད་དོན་ཕྱི་འབྲེལ་བྱེད་སྟངས་ཀྱི་གནད་གལ་ཆེན་པོ་ཞིག་རེད་སྙམ་པའི་ངང་། རྒྱ་མིའི་གཞུང་ཚབ་པ་མིག་འཕྲུལ་ལྟ་བུར་ཡལ་ཏེ་ངོ་སྤྲོད་བྱེད་མཁན་མེད་པར་ནུབ་ཕྱོགས་པའི་ཕྱི་འབྲེལ་པ་ཞིག་གི་མདུན་དུ་བཞག་འདུག །སྐབས་དེར་རྒྱ་གར་ཕྱི་འབྲེལ་ལས་ཁུངས་ཀྱི་མི་ཞིག་མངོན་མེད་དུ་ཡོང་སྟེ་འདི་ནི་ཨ་རིའི་གཞུང་ཚབ་པ་རེད་ཅེས་ངོ་སྤྲོད་བྱས་བྱུང་།

ངས་ཌོག་ཀྲོར་ར་དྷ་ཁིར་ཤི་ན་ལྷན་དུ་རླངས་འཁོར་ཐོག་གྲོང་ཁྱེར་ནང་མི་ཚོགས་ཀྱི་དགའ་བའི་སྒྲ་སྐད་ཤིན་ཏུ་ལྡིར་བའི་ཁྲོམ་གཞུང་ནང་རིམ་བསྐྱོད་སྐབས་ཁོང་ནས་ང་ཚོ་མཇལ་བར་དགྱེས་སྤྲོ་བྱུང་ཚུལ་དང་། ང་ཚོའི་ཡུལ་གཉིས་དབར་འབྲེལ་བ་ཡུན་རིང་བྱུང་བའི་གནས་ལུགས་སྙན་ཟབ་ཅན་གསུང་གི་འདུག །ལམ་སྲང་རྣམས་སུ་དགའ་སྤྲོའི་རྣམ་པ་འཕྱུར་བའི་མི་ཚོགས་ཆེན་པོའི་ཁྲོད་དུ་སངས་རྒྱས་རྗེས་དྲན་གྱི་དུས་དྲན་མཚོན་ཕྱིར་ཕྱོགས་ཚང་མར་འཇའ་ཚོན་གྱི་དྲ་བ་ལྟ་བུ་དང་། ལི་ཁྲིའི་མདངས་ཅན་དར་གྱི་ཅོད་པན་མང་པོ་ལྷབ་ལྷུབ་ཏུ་གཡོ་བཞིན་འདུག །ཁོ་བོ་རྒྱ་གར་སྲིད་འཛིན་བཞུགས་ཡུལ་ར་ཀས་པ་ཏི་བྷ་ཝན་ཞེས་པའི་ཁང་བཟང་དུ་ཕྱིན་པར། སྲིད་འཛིན་ཌོག་ཀྲར་ར་ཇིན་དྷར་པར་ས་ད་མཆོག་དགྱེས་འཛུམ་བཞད་པའི་ཉམས་དང་ལྡན་པས་ཚོམས་ཆེན་འགག་ནས་སྣེ་ལེན་མཛད། སྲིད་འཛིན་རྣམ་གཉིས་ནས་དགའ་སྤྲོ་ཆེན་པོའི་ཉམས་སྣང་ཐོབ་ཅིང་། ཁོང་གཉིས་ནི་ལྷག་བསམ་དང་། མཁྱེན་ཡོན་ཟབ་རྒྱ་ཆེ་བས་རྒྱ་གར་མི་མང་གི་སེམས་ནུས་མཚོན་པའི་རྟགས་མཚན་ལྟ་བུ་ཡིན་པར་བསམ་བྱུང་།

ལྡི་ལིར་འབྱོར་པའི་ཕྱི་ཉིན་སྔ་དྲོར། ར་ཇི་གྷ་ཊི་ཞེས་པའི་ས་ཆར་མཧཱ་ཏ་མ་གྷན་དྷིའི་སྐུ་གདུང་བསྲེགས་ས་དེར་མཇལ་སྨོན་དུ་ཕྱིན། འཇའ་མུ་ན་གཙང་པོའི་ཉེ་ལོགས་ནིའུ་གསིང་སྔོ་ལྗང་ཅན་གྱིས་བསྐོར་བའི་མི་རྟག་པའི་སྣང་ཚུལ་ལམ་ལམ་ཡིད་ལ་འཆར་བའི་གནས་དེར་སྨོན་ལམ་འདེབས་སྐབས་སེམས་འགུལ་གཏིང་ཟབ་ཅིག་ཐེབས་བྱུང་། ཚེ་སྒང་འཛམ་གླིང་འདིའི་སྟེང་ཁོང་དང་མཇལ་བའི་དུས་སྐབས་ཤིག་བྱུང་ན་ཅི་མ་རུང་སྙམ་པའི་དུང་དུང་ཡིད་ཀྱི་ཤེས་པ་རྣལ་དུ་མི་གནས་པ་ཞིག་བྱུང་། འོན་ཀྱང་ས་གནས་དེར་ལངས་སྡོད་སྐབས་བློ་ཆེན་ཁོང་གི་ཉེ་འགྲམ་དུ་སླེབས་པའམ། མདུན་དུ་སླེབས་པ་ལྟ་བུའི་སྣང་བ་ཤར་ཞིང་། དེ་ཉིད་འཚོ་བཞུགས་སྐབས་ང་ཚོའི་དུས་རབས་ནང་ཡོངས་སུ་གྲགས་པའི་སྙིང་སྟོབས་ཆེ་ཤོས་ཤིག་ཡིན་གྱི་རེད། ཁོང་མ་གཤེགས་བར་རྒྱ་གར་དང་། མིའི་རིགས་སྙོམ་ཆུང་ཀུན་གྱི་སེམས་ཤུགས་གཅེས་འཛིན་གནང་ཞིང་། ཁོང་ནི་སྟོན་པ་སངས་རྒྱས་ཀྱི་རྗེས་འཇུག་བཟང་པོ་ཞིག་དང་། མིའི་རིགས་ཀུན་ལ་ཞི་བདེ་དང་མཛའ་མཐུན་ཡོང་བར་དོན་དམ་འབད་བརྩོན་གནང་མཁན་ཞིག་ཏུ་སྣང་།

གལ་ཏེ་མཧཱ་ཏ་མ་གྷན་དྷི་ད་ལྟ་འཚོ་བཞུགས་ཡོད་ན་ཁོ་བོར་ཟབ་ཅིང་དཀྱེལ་ཆེའི་ཐབས་བྱུས་སློབ་སྟོན་ཇི་འདྲ་ཞིག་གནང་ཡོང་སྙམ་པ་དང་། ཁོང་ནས་ངོས་ལ་འཚེ་བྲལ་ཞི་བའི་ལམ་དུ་བགྲོད་དགོས་པའི་སློབ་སྟོན་དུས་རྟག་ཏུ་གནང་རྒྱུ་གོར་མ་ཆག །ཞི་བའི་ལམ་ནས་བོད་མི་མང་གི་རང་དབང་ཐོབ་པ་ལ་ནུས་ཤུགས་གང་ཡོད་འདོན་གྱི་རེད་སྙམ་པ་བྱུང་། ཁོང་གིས་གསུངས་ཤིང་། ཕྱག་ལེན་དུ་བཀལ་བ་འཚེ་བྲལ་ཞི་བའི་ཐབས་ལམ་དེར་ཁོ་བོ་ཡིད་ཆེས་སྔར་ནས་ཡོད་པ་མ་ཟད། ད་དུང་ཡང་འཕོ་འགྱུར་མེད་པར་གནས་ཡོད་ཅིང་། དྲག་ཤུལ་གྱི་བྱ་སྤྱོད་དུ་མ་ཞུགས་པར་ཁོང་གི་ལམ་སྟོན་དེར་བགྲོད་རྒྱུར་ངོས་རང་སེམས་ཐག་བཅད་པ་ཡིན།

གནས་སྐོར་གྱི་རྗེས་སུ་ཉིན་ཤས་རིང་སངས་རྒྱས་རྗེས་དྲན་གྱི་མཛད་སྒོའི་བྲེལ་ཟིང་ཆེན་པོ་བྱུང་། དེ་སྐབས་བཙན་དབང་གིས་མ་ནོན་ཞིང་། འཛམ་གླིང་ཞི་བདེའི་དོན་དུ་སྟོན་པ་སངས་རྒྱས་ཀྱི་ཆོས་ཁྱབ་སྤེལ་གནང་མཁན་འཛམ་གླིང་ས་ཕྱོགས་གང་ས་ནས་ཕེབས་པའི་མཁས་པ་སྙན་གྲགས་ཅན་ཚོ་དང་གླེང་མོལ་བྱེད་རྒྱུའི་འདོད་མོས་ཡོད་པ་ལྟར་སྐབས་དེར་དུས་སྐབས་ཕྲན་བུ་ཐོབ་བྱུང་། རྒྱལ་ཁབ་མཆོག་དམན་ཕན་ཚུན་ཚང་མ་ཆེ་ཆུང་ཐུབ་ཚོད་རིགས་མ་བྱས་པར་མཛའ་མཐུན་ཞི་བདེ་ཞིག་བྱུང་ན་སྙམ་པའི་ཀུན་སློང་གིས་ཚོགས་འདུར་གླེང་མོལ་སྐབས་ཀྱང་ནང་པའི་ཆོས་ཀྱི་ཞི་བདེའི་རྣམ་པའི་སྐོར་ནན་ཏན་གྱིས་བརྗོད་ཅིང་། དུས་སྟོན་མཛད་སྒོ་དེ་ལྟ་བུ་ལ་བརྟེན་ནས་སངས་རྒྱས་ཀྱི་ལམ་དང་། ཡོན་ཏན་རྣམས་ཨེ་ཤ་ཡའི་ས་ཁུལ་ཙམ་དུ་མ་ཟད། ནུབ་ཕྱོགས་པའི་ཡུལ་དུ་ཡང་དར་ཁྱབ་ཡོང་བའི་རེ་འདུན་བྱས་པ་ཡིན།

དེ་ཡང་། སངས་རྒྱས་ཀྱི་ཆོས་ཀྱི་མཐུ་ལས་ཆོས་བྱེད་ཀྱི་མི་རང་རང་གི་འཕྲལ་ཡུན་གྱི་རེ་འདོད་འགྲུབ་ཅིང་། གཏན་གྱི་ཞི་བདེའི་དཔལ་ཡོན་ཐོབ་པ་མ་ཟད། རྒྱལ་ཁབ་ཕན་ཚུན་འཁོན་འཛིན་གྱིས་འཁྲུག་རྩོད་བྱེད་པ་ཡང་མཚམས་ཆོད་ཅིང་། བྱམས་བརྩེའི་མཛའ་བ་བརྟན་པོར་ཡོང་རྒྱུ་དང་། མདོར་ན་འགྲོ་བའི་རིགས་སོ་ཅོག་སྡུག་བསྔལ་ལས་གྲོལ་བའི་ལམ་ནི་སངས་རྒྱས་ཀྱི་ཆོས་ནས་རྙེད་ཐུབ་ཅིང་། དེར་མ་ཟད། སྟོན་པ་སངས་རྒྱས་ཀྱི་ཆོས་ལས་གཞན་པའི་ཆོས་ལུགས་ཇི་འདྲ་ཞིག་ཡིན་ཡང་། མིའི་འགྲོ་བ་རྣམས་དངོས་བརྒྱུད་ཅི་རིགས་པའི་སྡུག་བསྔལ་ལས་ཐར་བའི་ཐབས་རེ་ཡོད་པས། ཆོས་དད་ཀྱི་བསམ་ཚུལ་ལ་བཙན་གནོན་བྱེད་པ་ནི་སྐྱེ་རྒུའི་འཕྲལ་ཡུན་གྱི་ཞི་བདེ་འཇོམས་པའི་གདུག་ཅན་ཡིན།

དུས་སྟོན་མཛད་སྒོ་རྣམས་ཟིན་རྗེས་སྐུ་ཞབས་ནེ་རུ་མཆོག་དང་སྲིད་དོན་གྱི་གླེང་མོལ་དངོས་གཞི་བྱེད་པའི་གོ་སྐབས་བྱུང་། སྐབས་དེར་ངེད་རང་གི་བསམ་ཚུལ་ཅུང་ཟད་མཐོ་རུ་ཕྱིན་ཡོད། ཕྲན་རྒྱ་གར་དུ་ཡོང་འདོད་བྱུང་བའི་རྒྱུ་མཚན་རྣམས་གོང་དུ་བརྗོད་ཟིན་ཅིང་། ད་ཆ་རྒྱ་ནག་གཞུང་གིས་བོད་སྐོར་སྲིད་བྱུས་ལ་སྒྱུར་བཅོས་ངེས་བརྟན་ཞིག་མ་བྱུང་བར་རང་ཡུལ་དུ་ཕྱིར་ལོག་མི་བྱེད་པར་རྒྱ་གར་དུ་སྡོད་རྒྱུའི་ཐག་གཅོད་གསར་པ་ཞིག་མི་བྱེད་ཐབས་མེད་བྱུང་།

དེ་ནི་མཧཱ་ཏ་མ་གྷན་དྷི་དང་ཉེ་བར་གནས་པའི་སྣང་བ་བྱུང་བ་དང་། ཤ་ཚ་ཤེས་ཡོན་ཅན་གྱི་མི་སྣ་མང་པོ་ཐུག་འཕྲད་བྱུང་བ་དེས་ཤུགས་རྐྱེན་ཐེབས་པ་ཡིན་སྲིད། ཕྱི་རྒྱལ་མི་སྣ་ཐོག་མར་ཐུག་འཕྲད་བྱུང་བ་ཚོ་བོད་པ་མིན་ཡང་བོད་དུ་དངོས་འབྲེལ་གྱི་ཤ་ཞེན་བྱེད་མཁན་ཤ་སྟག་འདུག །ཁོང་ཚོས་ངའི་ཡུལ་ནང་དུ་མི་མང་ལ་གྲོགས་ཕན་ལམ་སེང་བྱེད་ཐབས་མེད་པ་དང་། རྒྱ་དམར་གྱི་དྲག་སྤྱོད་འཕྲལ་འགོག་མི་ཐུབ་ཅིང་། ད་བར་བོད་ནང་གི་ཞི་བའི་ཐབས་ཤེས་ཇི་བྱས་འབྲས་མེད་དུ་འགྱུར་གྱི་ཡོད་རུང་། རྒྱ་གར་ནས་མ་མཐའ་ཡང་ཁོ་བོ་ཅག་གི་མི་མང་གི་འདོད་ཚུལ་རྣམས་འཛམ་གླིང་དུ་གསལ་པོར་བརྗོད་དེ་རྒྱབ་སྐྱོར་ཐོབ་ཐབས་བྱེད་ཐུབ་རྒྱུ་དང་། དེས་རྒྱ་ནག་གི་སྲིད་བྱུས་གདུག་རྩུབ་ཅན་དེར་འགྱུར་བ་ཡོང་སྲིད་ཀྱི་རེད་སྙམ་པ་བྱུང་།

དེའི་སྐོར་སྲིད་བློན་ནེ་རུར་ནང་མོལ་ཞིབ་གླེང་ཞིག་བྱུང་ན་གང་ཅིར་དགེ་མཚན་ཆེ་སྟབས་ཁོང་གི་བོད་སྐད་སྒྱུར་བ་པོ་མ་གཏོགས་གཞན་དག་མེད་པར་ཁེ་གཙང་ལྷོད་མཇལ་ཐོག །ཐོག་མར། རྒྱ་གར་དུ་སངས་རྒྱས་ཀྱི་རྗེས་དྲན་ལ་ཡོང་ཐུབ་པར་དགའ་སྤྲོ་བྱུང་ཚུལ་སྐོར་ཞུས་རྗེས། བར་ལམ་བོད་ཤར་ཕྱོགས་ནང་འུ་ཐུག་གི་གནས་ཚུལ་ཇི་བྱུང་དང་། ད་དུང་ས་གནས་གཞན་དག་ཏུ་ཁྱབ་འཕེལ་ཇི་ཡོང་བློ་གཡེང་ཆེ་ཚུལ། རྒྱ་མིས་ང་ཚོའི་ཆོས་དང་། རིག་གཞུང་དངོས་སུ་སྟོར་རྐྱེན་དང་། ལོ་རྒྱུས་ཐོག་ཡོད་པའི་འཕགས་བོད་འབྲེལ་བའི་འབྲེལ་མཚམས་གཅོད་རྩིས་ཡོད་ལུགས་སྐོར་བཅས་ཞིབ་ཞུས་ཐོག །བོད་མི་ཚོས་རེ་བའི་ལྷག་མ་རྒྱ་གར་གཞུང་དང་མི་མང་ཐོག་བྱེད་ཚུལ། ང་ཚོར་ཞི་བའི་ཐོག་ནས་རང་དབང་མ་ཐོབ་བར་རྒྱ་གར་དུ་སྡོད་འདོད་ཡོད་པའི་གནས་ལུགས་བཅས་ཁུངས་གསལ་གླེང་མོལ་ཞུས་པ་ཡིན།

ཁོང་ནས་དེ་རྣམས་བཟོད་བསྲན་ངང་རིང་གིས་གསན་སོང་བའི་མཐར་གསུང་ལན་དུ། འཕགས་བོད་གནའ་རབས་ཆོས་རིག་གི་འབྲེལ་བ་ཆེ་བས་བོད་དུ་གནས་ཚུལ་ཐབས་རྡུགས་ཇི་བྱུང་ལ་བློ་ཕམ་གདུང་སེམས་ཆེ་ན་ཡང་། ད་ལྟའི་ཆར་བོད་ཕན་བྱེད་ཐབས་ཤིན་ཏུ་དབེན་པ་དང་། བོད་ཡུལ་གྱི་རང་དབང་རང་བཙན་སྐོར་རྒྱལ་སྤྱིའི་ཁྲིམས་ལུགས་དང་འབྲེལ་བའི་ཁས་ལེན་སུས་ཀྱང་བྱས་ཡོད་པ་མ་རེད་ཅེས་དང་། ཕྲན་གྱི་བསམ་ཚུལ་བཞིན། རྒྱ་ནག་དང་དྲག་འཐབ་བྱེད་རྒྱུར་དགེ་མཚན་མེད་པ་དང་། གལ་སྲིད་བོད་མིས་དྲག་འཐབ་བྱས་ན་རྒྱ་མིས་དཔུང་སྣོན་བཏང་སྟེ་དཀའ་ཚེགས་མེད་པར་ཡུལ་ཁམས་བསྟོར་བཅོམ་གཏོང་རྒྱུར་བརྟེན། ཁྱེད་རང་བོད་དུ་ཕྱིར་ཕེབས་ཐོག་སྔར་བཞིན་ཞི་བའི་ལམ་ནས་ཐབས་ཤེས་ཀྱིས་གྲོས་མཐུན་དོན་ཚན་བཅུ་བདུན་ནས་རང་ཁེ་ཅི་ལོན་གྱི་ལག་ལེན་འཁེལ་ཐབས་བྱ་དགོས་ཞེས་སློབ་སྟོན་གནང་བྱུང་།

དེའི་ལན་དུ། ཕྲན་ནས་དེ་སྐོར་ལག་ལེན་འཁེལ་ཐབས་ལན་དགུ་ཆད་མཐུད་ཀྱི་འབད་བརྩོན་མ་བྱས་པ་མེད་ཀྱང་། རྒྱ་མིའི་ངོས་ནས་ཕྱོགས་གཅིག་འདོད་པས་བརྩི་སྲུང་ཇི་བཞིན་མ་བྱུང་ཞིང་། ཁོང་ཚོའི་བསམ་ཚུལ་ལ་འགྱུར་བ་ཡོང་རེ་ཡང་མ་མཐོང་ཚུལ་བརྗོད་པར། སང་ཉིན་ཀྲོའུ་ཨན་ལན་རྒྱ་གར་དུ་འབྱོར་རྒྱུར་འཕྲོས་མོལ་བྱས་འཐུས་གསུངས་ཏེ་མཇལ་འཕྲད་གྲོལ་བ་ཡིན། དེའི་ཕྱི་ཉིན་ཁོ་བོ་ལྡི་ལི་གསར་པའི་པ་ལམ་གནམ་གྲུ་བབས་ཚིགས་སར་ཀྲོའུ་ཨན་ལན་ཕེབས་བསུར་བསྐྱོད་ཅིང་། དེ་ནུབ་ཁོང་དང་མཉམ་དུ་གླེང་མོལ་ཡུན་རིང་བྱུང་བར། ང་ཚོའི་ཤར་ཕྱོགས་ས་ཁུལ་གྱི་གནས་ཚུལ་ཇེ་སྡུག་ཏུ་འགྲོ་ཚུལ་དང་། ས་གནས་དེའི་གནས་ཚུལ་དང་། མི་མང་གི་རེ་འདོད་དང་མ་བསྟུན་པར་རྒྱ་རིགས་ལས་བྱེད་པས་བཙན་དབང་གིས་བསྒྱུར་བཅོས་བྱས་ལུགས་སྐོར་བརྗོད་པར། ཁོང་ནས་བློ་ཕམ་གྱི་རྣམ་པས་བརྗོད་དོན། ས་གནས་དེ་ཁུལ་རྒྱ་མིའི་འགོ་བྱེད་ཚོས་ནོར་འཁྲུལ་བྱུང་ཚུལ་དང་། ཁོ་བོས་གང་བཤད་པ་རྣམས་མའོ་ཙེ་ཏུང་ལ་ཞིབ་གསོལ་ཞུས་འཐུས་ཟེར་བ་ཙམ་ལས་ཡར་རྒྱས་སུ་གཏོང་ཐབས་ཁས་ལེན་འདི་ཡིན་མ་བྱུང་།

ཉིན་ཤས་རྗེས་ཀྲོའུ་ཨན་ལན་ནས། རྒྱ་ནག་གཞུང་ཚབ་ཁང་དུ་གཅེན་པོ་ཐུབ་བསྟན་ནོར་བུ་དང་། རྒྱལ་ལོ་དོན་གྲུབ་གཉིས་དགོང་མོའི་གསོལ་སྟོན་ཞིག་ཏུ་མགྲོན་འབོད་ཐོག །ཁོང་གཉིས་དང་། ཀྲོའུ་ཨན་ལན་མཉམ་དུ་གླེང་མོལ་བྱུང་དོན་ཕྲན་བུ་ངོ་དཀར་ཞིང་། གསལ་ཁ་དོད་པ་བྱུང་འདུག །གཅེན་པོ་གཉིས་ང་ཚོའི་གཞུང་གི་ལས་བྱེད་པ་མིན་སྟབས་བོད་ནང་གླེང་རྙོག་ཇི་བྱུང་ལ་མཛེས་ཟོན་མེད་པར་གནད་དོན་གསལ་པོ་བཤད་དེ། རྗེས་སུ་སྐབས་དེར་གླེང་མོལ་ཇི་བྱུང་ཕྲན་ལ་བརྗོད་གསལ། དུས་རབས་མང་པོའི་རིང་བོད་ནས་རྒྱ་ནག་ལ་གལ་ཆེའི་ཁྱིམ་མཚེས་རྒྱལ་ཁབ་ཅིག་ཏུ་བརྩི་འཇོག་བྱས་ན་ཡང་། ད་ཆ་བོད་ནང་རྒྱ་མི་ཚོས་བོད་མི་རྣམས་དགྲའི་གཙོ་བོར་ངོས་འཛིན་བྱེད་ལུགས། ཁོང་ཚོས་བོད་ནང་ཕུང་དཀྲོལ་བཟོ་ཆེད་བོད་མི་ཐ་ཆད་དག་ལ་བེད་སྤྱོད་ཀྱིས་བོད་རྒྱའི་འབྲེལ་ལམ་ཡར་རྒྱས་གཏོང་ཐུབ་མཁན་གྱི་བོད་མི་ཚོར་བདག་སྤྲོད་མ་བྱས་ཤིང་། གཞུང་གི་སྲིད་དབང་སྟོར་རྐྱེན་བཟོ་ཆེད་ཏཱ་ལའི་བླ་མ་སྐུ་གོང་མ་དང་། པཎ་ཆེན་སྐུ་གོང་མ་མི་མཐུན་པ་བྱུང་བ་དེ་དག་ཡང་བསྐྱར་གླེང་སློང་གིས་པཎ་ཆེན་བླ་མར་སྲིད་དོན་གྱི་རྒྱབ་སྐྱོར་བྱས་ལུགས། བོད་དང་། ལྷག་པར་ལྷ་སའི་ནང་དགོས་གལ་མེད་པའི་དམག་འབོར་ཆེན་པོ་ཉར་གསོག་གིས་བོད་ཀྱི་དཔལ་འབྱོར་ལ་གནོད་སྐྱོན་དང་། དངོས་རིན་འཕར་ཚད་མཐོ་བས་བོད་མི་བཀྲེས་ལྟོགས་ཀྱི་ནང་མུ་གེའི་གནས་སུ་གྱར་བ། རྒྱ་ནག་གིས་བོད་དབང་བསྒྱུར་བྱེད་པ་དེར་མི་འདོད་པ་བྱེད་མཁན་ནི་བོད་ཀྱི་དབང་འཛིན་གྲལ་རིམ་པ་རྣམས་མིན་པར་བོད་མི་མང་དཀྱུས་མ་རྣམས་ཡིན་ཚུལ། རྒྱ་མིའི་དམག་དཔུང་བོད་ནས་ཕྱིར་འཐེན་དགོས་ལུགས་དང་། ཕན་ཚུན་འདྲ་མཉམ་ཐོག་ནས་གྲོས་མཐུན་གསར་པ་ཞིག་ལ་མིང་རྟགས་འགོད་དགོས་ཚུལ་ཟེར་མཁན་ཡང་མི་མང་ཚོ་ཡིན་ལུགས། འོན་ཀྱང་ལྷ་སའི་ནང་གི་རྒྱ་མི་ཚོས་མི་མང་གི་བསམ་ཚུལ་དྭང་ལེན་བྱེད་ཀྱི་མེད་པ་སོགས་སྐྱོན་བརྗོད་གསལ་པོ་བྱས་འདུག །

གླེང་མོལ་དེ་ལྟར་བྱེད་སྐབས་ཀྲོའུ་ཨན་ལན་དགའ་མོས་མ་བྱུང་ཡང་། རྣམ་འགྱུར་མཁས་པོའི་ཐོག་ནས་གཅེན་པོ་ཟུང་ལ་བརྗོད་གསལ། ཏཱ་ལའི་བླ་མའི་དབང་ཆ་སྟོར་རྐྱེན་དང་། བོད་ནང་ཕུང་དཀྲོལ་བཟོ་ཆེད་བོད་མིའི་འདོད་པར་མེད་པའི་མི་རིགས་སམ། ཡང་ན་པཎ་ཆེན་བླ་མར་རྒྱ་ནག་གཞུང་གིས་བེད་སྤྱོད་བྱེད་འདོད་མེད། བོད་ཀྱི་ལས་དོན་ནང་ཐེ་བྱུས་བྱེད་འདོད་དང་། བོད་ཀྱི་དཔལ་འབྱོར་ཐོག་གནོན་ལྗིད་འགེལ་འདོད་མེད་ཅེས་དང་། གཅིག་བྱས་ན་ས་གནས་ཀྱི་ལས་བྱེད་པས་གནས་ཚུལ་མ་རྟོགས་པའི་རྐྱེན་གྱིས་དཀའ་ངལ་འགའ་ཤས་བྱུང་ཡོད་སྲིད་ཅིང་། ལྷ་སའི་ནང་གི་བཟའ་བཅའི་རིགས་ལེགས་བཅོས་བྱེད་རྒྱུ་དང་། བོད་མིས་བོད་ཀྱི་ལས་དོན་རང་འགོ་ཐོན་འཕྲལ་རྒྱ་མིའི་དཔུང་དམག་རིམ་བཞིན་ཕྱིར་འཐེན་བྱས་འཐུས། གནས་ཚུལ་རྣམས་མའོ་ཙེ་ཏུང་ལ་སྙན་སེང་གིས་རྙོག་ཁྲ་འབྱུང་གཞི་རྣམས་ལ་རྟོག་ཞིབ་བྱེད་རྒྱུ་ཡིན་ཞེས་དང་། ད་དུང་ཁོང་ནས་བརྗོད་གསལ། ངས་ཁས་ལེན་བྱས་པ་རྣམས་ཁ་ཚིག་ཙམ་མིན་པར་ལག་ལེན་དུ་འགེལ་གྱི་ཡིན། ཁྱེད་ཚོ་རྒྱ་གར་དུ་བཞུགས་འདོད་ཡོད་ཚེ་བཞུགས་ན་འགྲིགས། ང་ཚོས་ལག་ལེན་ཇི་བྱས་ལ་གཟིགས་དགོས། གལ་ཏེ་ང་ཚོས་ལག་ལེན་ཇི་བཞིན་མ་བྱས་ན་རྒྱ་ནག་གཞུང་ལ་སྐྱོན་བརྗོད་ཇི་བྱེད་ཁྱེད་ཚོར་རང་དབང་ཡོད་ཅེས་བརྗོད་འདུག་ཅིང་། མཇུག་མཐར་ཁོང་གིས་བརྗོད་དོན་ངས་ཀྱང་ཁྱེད་ཚོར་རེ་འདུན་ཞུ་རྒྱུ་གཅིག་ཡོད། ངས་གོ་ཐོས་སུ་ཏཱ་ལའི་བླ་མ་རྒྱ་གར་དུ་བཞུགས་རྩིས་ཡོད་ཚོད་ལ་ཁྱེད་ཚོས་བོད་དུ་ཕྱིར་ཕེབས་དགོས་པའི་བསྐུལ་མ་ཞུ་དགོས། གལ་སྲིད་ཏཱ་ལའི་བླ་མ་བོད་དུ་མ་ཕེབས་ན། ཏཱ་ལའི་བླ་མ་དང་། ཏཱ་ལའི་བླ་མའི་མི་མང་ལ་གནོད་སྐྱོན་ཡོང་གི་རེད་ཅེས་བརྗོད་འདུག །

ཀྲོའུ་ཨེན་ལན་ཐུག་འཕྲད་རྗེས་ངས་རྒྱ་གར་ནང་ཁུལ་ནང་གལ་(Nangal)དུ་ཡོད་པའི་ཆུ་ཤུགས་གློག་འདོན་ཁང་སོགས་བཟོ་ལས་ཀྱི་འཆར་གཞི་ཆེན་པོ་དེ་ཚོར་ལྟ་སྐོར་དུ་ཕྱིན་ཏེ། གུང་བྲན་རིང་ལུགས་དང་། རང་དབང་དམངས་གཙོའི་རིང་ལུགས་འོག་ལས་དོན་བྱེད་སྟངས་མི་འདྲ་བའི་ཁྱད་པར་ཆེན་པོ་དེ་དག་ཐོག་མར་མཐོང་བྱུང་། དེ་གཉིས་ཀྱི་ཁྱད་པར་ནི་ལས་ཀ་བཙན་བསྐུལ་བྱེད་པ་དང་། རང་མོས་དྭང་བླངས་ཀྱིས་བྱེད་པ་དེ་རེད། ཁོ་བོའི་འགྲིམ་འགྲུལ་འཆར་གཞི་གཙོ་བོ་རྒྱ་གར་ནང་ལོ་རྒྱུས་ཐོག་ཡོད་པའི་ཆོས་ཕྱོགས་ཀྱི་གནས་ཆེན་ཁག་ལ་གནས་སྐོར་བྱེད་རྒྱུ་དེ་ཡིན་ཅིང་། དེ་ལ། སན་ཅི། ཨ་ཇན་ཏ། ཝཱ་རཱ་ཎ་སཱི། རྡོ་རྗེ་གདན་སོགས་བྱིན་རླབས་གཟི་འོད་ཆེས་ཆེར་འབར་བའི་གནས་མཆོག་རྣམས་ཞིབ་མཇལ་ཐོག །སྤྱི་བྱེའི་བསོད་ནམས་ཀྱི་དངོས་པོ་འདུ་བྱ་བའི་སླད་དུ་ཕྱག་མཆོད་ཀྱི་ལས་འཚམས་པ་རེ་བྱས་ཏེ་རིམ་བསྐྱོད་བྱས། གནའ་རབས་རྒྱ་གར་གྱི་བཟོ་བཀོད་རིག་རྩལ་རྣམས་ཡིད་འཕྲོག་པ་འདུག་ཀྱང་། ཕ་མེས་ཀྱི་ཁྱད་ནོར་དེ་དག་ལ་སྔ་དུས་ལས་རིགས་འདྲ་མིན་ནང་ཁུལ་འཁོན་འཁྲུག་གིས་ཉམས་ཆག་གང་འཚམས་བྱུང་འདུག་ཀྱང་། རྒྱ་གར་རང་དབང་ཐོབ་རྗེས་རྩ་ཁྲིམས་ནང་ཆོས་ལུགས་ཚང་མར་རང་དབང་གཏན་འབེབས་བྱས་པ་དེས་གོང་གི་གནས་ཚུལ་ཞི་བདེའི་ཕྱོགས་སུ་འགྱུར་བ་བྱུང་འདུག །

ཝཱ་རཱ་ཎ་སཱི་དང་། རྡོ་རྗེ་གདན་སོ་སོར་བོད་མི་གནས་སྐོར་བ་སྟོང་ཕྲག་མང་པོ་ངོས་ཐུག་འཕྲད་ཆེད་སྒུག་སྡོད་བྱས་འདུག་པར་འདོད་ཆོས་སྙིང་པོ་བསྡུས་པ་རེ་འཆད་སྤེལ་བྱས་ཏེ། ཡང་དག་པར་རྫོགས་པའི་སངས་རྒྱས་ཀྱི་བསྟན་པ་དྲི་མ་མེད་པ་ཞི་བསིལ་གཏན་བདེའི་གོ་འཕང་ཡངས་པོར་བགྲོད་པའི་ལམ་བཟང་འདི་ལ་ཞུགས་དགོས་ཚུལ་ནན་བརྗོད་བྱས།

གནས་ཆེན་སྤྱི་དང་། ཁྱད་པར་རྡོ་རྗེ་གདན་དུ་ཕྱིན་པ་དེས་བློ་སྐྱེད་ཆེན་པོ་བྱུང་། ནང་པ་ཚང་མས་རྡོ་རྗེ་གདན་ནི་ཆོས་དང་། ཤེས་རིག་གང་གི་ཆ་ནས་ཆེས་ཤིན་ཏུ་རྩ་ཆེར་འཛིན་པ་ཡིན། གནས་མཆོག་འདི་མཇལ་འདོད་ཕྲན་ཆུང་ངུའི་དུས་ནས་ཡོད། དེ་ཡང་། བཟང་པོའི་ཐུགས་བསྐྱེད་དུས་སུ་སྨིན་པས་འགྲོ་ཀུན་བྱང་ཆུབ་ཆེན་པོའི་རྒྱལ་སར་འགོད་པའི་ཐུགས་བསྐྱེད་ཅིང་། བརྩོན་པ་ཆེན་པོས་རང་གཞན་གྱི་རྒྱུད་སྨིན་པར་བྱེད་པའི་གྲངས་མེད་གསུམ་གྱི་ཚོགས་གཉིས་ཀྱི་སྤྱོད་པར་རིམ་གྱིས་བསླབས་ནས་རང་ཉིད་མངོན་པར་རྫོགས་པར་སངས་རྒྱས་ཏེ། ཐུགས་རྗེ་ཆེན་པོའི་གཞན་དབང་དུ་གྱུར་པའི་མཁྱེན་པའི་སྟོབས་ཀྱིས་གདུལ་བྱའི་བློ་དང་འཚམས་པའི་ཐེག་པ་གསུམ་གྱི་ཆོས་ཀྱི་ཚུལ་ཀུན་ནས་གསལ་བར་སྟོན་ཏེ་འགྲོ་ཀུན་རང་གིས་རྙེད་པའི་གོ་འཕང་མཆོག་ལ་རིམ་གྱིས་འགོད་པར་མཛད་པའི་སྟོན་པ་མཆོག་དེའི་སྣང་བརྙན་གང་གི་མདུན་དྲུང་དུ་སྒོ་གསུམ་གུས་པས་བཏུད་ཏེ་གནས་པའི་སྐབས་དེར་སྟོན་པའི་ཡོན་ཏན་དང་། གསུང་གི་བཀའ་དྲིན་ལྷག་པར་དྲན་པའི་དད་གུས་ཀྱིས་ལུས་ཀྱི་སྤུ་ལོང་གཡོ་བ་དང་། སྟོན་པ་སངས་རྒྱས་ཀྱི་བྱིན་རླབས་ཀྱིས་ཚིམས་པའི་སྣང་བ་བྱུང་།

སཱ་ར་ནཱ་ཐར་འབྱོར་སྐབས་ནིའུ་ལྡི་ལིའི་རྒྱ་མིའི་གཞུང་ཚབ་ཁང་ནས་བང་མི་ཞིག་བཏང་འབྱོར་བྱུང་བ་དེའི་གདོང་ལྷ་སྡོད་རྒྱ་ནག་སྐུ་ཚབ་དམག་དཔོན་ཀྲང་ཅིང་ཨུ་ནས་བཏང་བའི་རླུང་འཕྲིན་ཞིག་འཁྱེར་འདུག་པའི་ནང་བོད་ནང་གནས་ཚུལ་ཛ་དྲག་ཆེ་ཞིང་། སོ་ཉུལ་བ་དང་མཉམ་ལས་བྱེད་མཁན་ཚོས་ངོ་ལོག་གི་འཆར་གཞི་རྒྱ་ཆེན་པོ་ཞིག་གདིང་གི་འདུག་པས་ངེད་འཕྲལ་དུ་ཕྱིར་ལོག་དགོས་ཚུལ་གསལ་འདུག །རྡོར་གདན་དུ་འབྱོར་སྐབས་མཉམ་ཡོད་རྒྱ་མིའི་ལས་བྱེད་པ་ཞིག་ནས་ཀྲོའུ་ཨན་ལན་ལྡི་ལིར་འབྱོར་རྒྱུར་ངེད་འཕྲད་འདོད་ཆེན་པོ་ཡོད་ལུགས་བརྗོད་འདུག །དེར་བརྟེན་ཉིན་ཤས་རྗེས་མི་མཐུན་པ་དང་། ཡིད་ཆེས་མེད་པ། དཀའ་རྙོག་ཅན་གྱི་སྲིད་དོན་བཅས་ཀྱི་འདམ་རྫབ་ནང་རང་ཉིད་མི་འདོད་བཞིན་དུ་དྲུད་འཐེན་བྱེད་དགོས་པ་བྱུང་།

ནིའུ་ལྡི་ལིར་འབྱོར་སྐབས་གནས་ཁང་དུ་བསྐྱོད་ལོང་ཙམ་མེད་པར་མེ་འཁོར་ནས་བབས་མ་ཐག་ཀྲོའུ་ཨན་ལན་ཡོད་སའི་རྒྱ་ནག་གཞུང་ཚབ་ཁང་དུ་ཐད་བསྐྱོད་བྱེད་དགོས་བྱུང་སྟེ། དེ་སྐབས་ཀྲོའུ་ཨན་ལན་ནས་ཕྲན་ལ་བོད་ནང་གནས་ཚུལ་ཇེ་སྡུག་ཏུ་སོང་འདུག་པས་འཕྲལ་དུ་ཕྱིར་ལོག་བྱས་ན་ལེགས། གལ་སྲིད་ཟིང་ལངས་བྱུང་ན་འཕྲལ་མར་དྲག་གནོན་བྱེད་རྒྱུ་ཡིན། རྒྱ་གར་ནང་གི་བོད་མི་ཚོས་རྙོག་སློང་བྱེད་རྩིས་ཡོད་འདུག་གཤིས། ཁྱེད་རང་དོན་གནད་ལམ་ཕྱོགས་གང་དུ་འགྲོ་མ་ནོར་བར་གཟབ་གཟབ་ཀྱིས་སྔོན་ཚུད་སེམས་ཐག་གཅོད་དགོས་ཟེར་བར། ཕྲན་ནས་རྒྱ་མི་བོད་དུ་འབྱོར་ནས་དཀའ་ངལ་བྱུང་ཚུལ་ཁ་སྔོན་བརྗོད་པ་རྣམས་བསྐྱར་བརྗོད་ཀྱིས་ངས་ཐག་གཅོད་ཇི་བྱེད་ད་ལྟ་ལམ་སེང་བརྗོད་སྟབས་བདེ་མིན་ཞེས་དང་། ཡང་། ད་ཕན་ང་ཚོར་མ་འགྲིགས་པ་ཇི་བྱུང་བརྗེད་དུ་འཇུག་རྒྱུར། ད་ཕྱིན་ང་ཚོར་མི་མང་གི་བློ་དང་མ་འཚམས་པའི་དཀའ་ངལ་འབྱུང་གཞིའི་རིགས་མཚམས་འཇོག་བྱ་དགོས་ཞེས་བརྗོད་ལན་དུ། ཁོང་ནས་གསུངས་དོན་སྙིང་པོར། བོད་ནང་བཅོས་བསྒྱུར་བྱེད་རྒྱུ་རྣམས་བོད་མིའི་བསམ་འདོད་དང་བསྟུན་ནས་མ་གཏོགས་མི་བྱེད་པ་མའོ་ཙེ་ཏུང་གིས་བཀའ་གསལ་པོར་བྱུང་ཚུལ་ཟེར་ཞིང་། ཁོང་གིས་བརྗོད་ཕྱོགས་ལ་གཞིགས་ན་བོད་མིས་རྒྱ་མིར་དགའ་བསུ་མི་ཞུ་བའི་གནས་ཚུལ་ད་དུང་ཤེས་ཀྱི་མེད་པའི་ཟོལ་དུ་འདུག །ཁོང་ནས་བརྗོད་གསལ། ཀ་སྦུག་ཁུལ་ནས་ཁོ་བོར་གདན་ཞུ་ཕུལ་ཡོད་ཚོད་ལ་ཁུལ་དེར་བོད་མིས་རྙོག་སློང་བྱེད་རྒྱུར་བརྟེན་མ་བསྐྱོད་ན་ལེགས་ཚུལ་ཟེར་ཞིང་། ངས་དེ་སྐོར་བསམ་གཞིགས་བྱས་འཐུས་ཙམ་ལས་མ་བརྗོད།

ཀ་སྦུག་ནི་རྒྱ་གར་བྱང་རྒྱུད་བོད་ཀྱི་ས་མཚམས་ཡིན། ཁུལ་དེར་བོད་མི་གང་འཚམས་ཡོད་པ་དང་། འགའ་ཤས་རྒྱ་མིའི་དབང་བསྒྱུར་འོག་ནས་བྲོས་བྱོལ་ཡོང་བ་རེད། མཐར་ཁོང་ནས་ཕྲན་ལ་སློབ་སྟོན་ལྟ་བུར་བརྗོད་གསལ། རྒྱ་གར་གྱི་དཔོན་རིགས་འགའ་ཤས་ཧ་ཅང་ཡག་པོ་ཡོད་ཀྱང་། འགའ་ཤས་ཡ་མཚན་ཅན་ཡོད་སྟབས་ཤིན་ཏུ་བརྟན་པོ་བྱེད་དགོས་སོགས་བརྗོད་དེ་གླེང་མོལ་ཐག་གཅོད་དཀའ་བ་བྱུང་ཞིང་། དེ་མུར་ཕྱིར་ལོག་ཡོང་བ་ཡིན། དེའི་ཕྱི་ཉིན་སྔ་དྲོ་རྒྱ་ནག་སྲིད་བློན་དང་ལྷན་ཕེབས་སྲིད་བློན་གཞོན་པ་དམག་དཔོན་ཧོ་ལུང་ཟེར་བ་ཕྲན་སར་ཡོང་སྟེ་ངེད་བོད་ལ་འཕྲལ་དུ་ཕྱིར་ལོག་དགོས་ལུགས་ཀྲོའུ་ཨན་ལན་གྱི་སློབ་སྟོན་དེ་ཡང་བསྐྱར་བྱས་བྱུང་ཞིང་། ད་དུང་ཁོང་གིས། སེངྒེ་གངས་ལ་གནས་ན་སེངྒེ་དང་། སེངྒེ་ཀླུང་དུ་བབས་ན་སྒོ་ཁྱིར་བེད་སྤྱོད་བྱེད། ཅེས་པའི་རྒྱ་མིའི་གཏམ་དཔེ་ཞིག་བཤད་བྱུང་བ་ཡང་དྲན་གྱི་འདུག །

སྐབས་དེར་ངས་གླེང་རྩོད་བྱེད་འདོད་མ་བྱུང་། དེ་སྐབས་ངས་ནེ་རུའི་སློབ་སྟོན་དང་། ཀྲོའུ་ཨན་ལན་ནས་ངོས་དང་། ངོས་ཀྱི་གཅེན་པོ་ཟུང་ལ་ཁས་ལེན་བྱས་པ་རྣམས་ལ་བསམ་གཞིགས་བྱས་ཟིན་ཏེ། ཁོ་བོ་བོད་དུ་ཕྱིར་ལོག་བྱེད་རྒྱུ་ལམ་གཏན་འཁེལ་ཟིན་སྐབས་དེ་དོན་ཁས་ལེན་གནང་བ་རྣམས་སོར་གནས་ཡོང་རེ་ཡོད་ལུགས་བརྗོད་པ་ཡིན། །ནིའུ་ལྡི་ལི་ནས་མ་ཐོན་གོང་ནེ་རུ་དང་མཐའ་མའི་མཇལ་འཕྲད་བྱུང་། ཀྲོའུ་ཨན་ལན་དང་། ངེད་ཐུག་འཕྲད་བྱས་པའི་སྐོར་ནེ་རུས་ཕྱི་ལོ་ ༡༩༥༩ ལོ་གྲོས་ཚོགས་འོག་མར་གསུངས་དོན་ལྟར་བརྗོད་ན་འདི་ལྟར།

ལོ་གཉིས་གསུམ་གོང་སྲིད་བློན་ཀྲོའུ་ཨན་ལན་འདིར་ཕེབས་སྐབས་བོད་སྐོར་གོ་བསྡུར་དུས་ཡུན་རིང་པོ་ཞིག་བྱས་པ་ཡིན། གོ་བསྡུར་དེ་ནི་ཐད་ཀ་དང་། ཆ་ཚང་བ་ཞིག་བྱུང་། ཁོང་ནས་གསུངས་གསལ། བོད་ནི་དུས་ཡུན་རིང་པོའི་སྔོན་ནས་རྒྱ་ནག་གི་ཆ་ཤས་ཤིག་ཡིན་ཡང་། རྒྱ་ནག་གི་ཞིང་ཆེན་ལྟ་བུར་ངོས་འཛིན་བྱེད་ཀྱི་མེད། མི་རིགས་ཀྱང་རྒྱ་ནག་གི་ཆ་ཤས་ཡིན་པའི་ས་གནས་རང་སྐྱོང་ཁག་ཏུ་ཡོད་པ་ཇི་བཞིན་རྒྱའི་མི་རིགས་དང་ཐ་དད་རེད། དེར་བརྟེན་བོད་འདི་ནང་གི་རང་དབང་ཡོད་པའི་ས་ཁུལ་ཞིག་ལ་ངོས་འཛིན་བྱེད་ཀྱི་ཡོད་ཅེས་དང་། ད་དུང་ཁོང་གིས་གསུངས་གསལ། རྒྱ་ནག་གིས་བོད་ཐོག་དམར་པོའི་རིང་ལུགས་ནན་སྤེལ་བྱེད་ཀྱི་ཡོད་པའི་བསམ་ཚུལ་ཡོད་མཁན་ཚོ་ནི་སྙིང་པོ་ཡོད་པ་མ་རེད། རྗེས་ལུས་ཐེབས་པའི་ཡུལ་ལུང་ནང་དམར་པོའི་རིང་ལུགས་ནན་སྤེལ་དེ་ལྟར་བྱེད་མི་ཐུབ། ཁོང་ཚོར་དེ་འདྲའི་འདོད་པ་ཡང་ཡོད་པ་མ་རེད།

འོན་ཀྱང་རིམ་བཞིན་བསྒྱུར་བཅོས་བྱེད་འདོད་ཡོད་པ་རེད་ཅེས་དང་། ཁོ་བོ་ཐུག་འཕྲད་བྱུང་སྐོར་ནེ་རུས་གསུངས་གསལ། སྐབས་དེར་ཏཱ་ལའི་བླ་མ་ཡང་འདིར་ཡོད། ཁོང་དང་མཉམ་དུ་གླེང་མོལ་ཡུན་རིང་བྱུང་། སྲིད་བློན་ཀྲོའུ་ཨན་ལན་གྱི་མཛའ་གྲོགས་ཀྱི་རྣམ་འགྱུར་དང་། བོད་ཀྱི་ནང་རང་དབང་ལ་བརྩི་འཇོག་བྱེད་རྒྱུའི་ཁས་ལེན་བྱས་པའི་སྐོར་ཁོང་ལ་ཞུས་པ་ཡིན། ཁས་ལེན་དེ་ཚོར་ཡིད་ཆེས་གནང་དགོས་ཤིང་། ནང་གི་རང་དབང་དེ་རྣམས་འཛིན་སྐྱོང་ཐུབ་པ་དང་། བསྒྱུར་བཅོས་གང་འཚམས་བྱེད་ཆེད་ལས་དོན་མཉམ་དུ་གནང་དགོས་ཚུལ་སློབ་སྟོན་ཕུལ་བ་ཡིན། ཁོང་གི་ཡུལ་དེར་ཁོང་རང་ཕྱོགས་ནས་གཟིགས་ན། ཆོས་ཕྱོགས་ནས་ཡར་རྒྱས་ཕྱིན་ཡོད་ཀྱང་། སྤྱི་ཚོགས་དང་། དཔལ་འབྱོར་གྱི་ཆ་ནས་རྗེས་ལུས་ཡིན་སྟབས་བསྒྱུར་བཅོས་བྱེད་དགོས་པར་ཏཱ་ལའི་བླ་མས་མོས་མཐུན་གནང་སོང་ཞེས་གསུངས་འདུག །

ནེ་རུ་མཇལ་འཕྲད་མཐའ་མའི་སྐབས། ངས་བོད་དུ་ཕྱིར་ལོག་བྱེད་རྒྱུའི་སེམས་ཐག་གཅོད་པར་རྒྱུ་མཚན་གཙོ་བོ་གཉིས་ཡོད་པ་ནི། ཁྱེད་རང་གིས་ཕྲན་ལ་སློབ་སྟོན་གནང་བ་དང་། ཀྲོའུ་ཨན་ལན་གྱིས་ང་དང་། ངའི་གཅེན་པོ་ཟུང་ལ་ཁས་ལེན་བྱས་ཡོད་པ་བཅས་ཀྱིས་ཡིན་ཞེས་ནེ་རུར་ཞུས་པ་དྲན་གྱི་འདུག །

སྐུ་ཞབས་ནེ་རུའི་རྣམ་འགྱུར་དེས་ཕྲན་ལ་སེམས་འགུལ་ཆེན་པོ་ཐེབས་བྱུང་། མཧཱ་ཏ་མ་གྷན་དྷིའི་སྙིང་རྗེ་དང་། ཞི་བའི་རས་གཟན་དེ་དག་ཁོང་གི་ཕྲག་སྟེང་བབས་ཡོད་ཀྱང་། ཁོང་ལ་ཆོས་དད་ཀྱི་རྣམ་པ་ཆེར་མ་མངོན། འོན་ཀྱང་། རྒྱལ་སྤྱིའི་སྲིད་དོན་ལ་མཁྱེན་རླབས་ཆེ་ཞིང་། ལག་ལེན་ཐོག་སྲིད་དོན་མཁས་པའི་ཕུལ་གྱུར་ཞིག་ཏུ་མཐོང་བ་མ་ཟད། ཁོང་རང་གི་ཡུལ་ལ་བརྩེ་ཞེན་ཆེན་པོ་དང་། མི་མང་ལ་ཡིད་ཆེས་ཆེན་པོའི་རྣམ་པ་བསྟན་གྱི་འདུག །ཁོང་ཚོ་ཡར་རྒྱས་དང་གོང་འཕེལ་དུ་འགྲོ་ཆེད་ཞི་བའི་བགྲོད་ལམ་འཛིན་རྒྱུར་འགྱུར་བ་མེད་པ་ཞིག་རེད། མཇལ་ཕྲད་དེ་སྐབས་ང་ཀ་སྦུག་ཁུལ་འགྲོ་འདོད་ཡོད་པའི་སྐོར་གླེང་མོལ་བྱུང་བ་དྲན་གྱི་འདུག །ཀྲོའུ་ཨན་ལན་ནས་སློབ་སྟོན་ཇི་གནང་ཕལ་ཆེ་བ་ནེ་རུས་མཁྱེན་གྱི་ཡོད་པ་རེད། ཁུལ་དེའི་མི་ཚོས་རྙོག་སློང་བྱེད་པ་དང་། ང་བོད་དུ་མི་ལོག་པའི་འབོད་བསྐུལ་བྱེད་སྲིད་ཀྱི་རེད་དགོངས་པ་རྒྱ་གར་སྲིད་བློན་གྱི་ཐུགས་ལ་འཁོར་འདུག །ཁོང་ནས། རྒྱ་གར་ནི་རང་དབང་གི་ཡུལ་ཡིན་པར་བརྟེན། ཀ་སྦུག་གི་མི་ཚོས་བསམ་ཚུལ་བརྗོད་རྒྱུར་སུས་ཀྱང་འགོག་མི་ཐུབ་ཅེས་དང་། གལ་སྲིད་ཁྱེད་ཀ་སྦུག་ཏུ་ཕེབས་འདོད་ཡོད་ན་རྒྱ་གར་གཞུང་ནས་སྐུ་སྲུང་གྲ་སྒྲིག་བལྟ་རྟོག་འཐུས་ཚང་བྱེད་ཀྱི་རེད་ཅེས་གསུང་གི་འདུག །ཀྲོའུ་ཨན་ལན་གྱིས་སློབ་སྟོན་བྱས་ཡོད་ཀྱང་། ཀ་སྦུག་ཏུ་འགྲོ་རྒྱུར་ཐག་གཅོད་བྱས་པ་ཡིན། དེ་དག་སྲིད་དོན་ཁོ་ན་མ་ཡིན་པར། ཁོ་བོའི་ཡུལ་གྱི་མི་མང་ཚོའི་སར་འགྲོ་དགོས་པར་ཆོས་ཕྱོགས་ཀྱི་ལས་འགན་ཞིག་ཕྲན་ལ་ཡོད་པས། དེའི་ཐོག་ཀྲོའུ་ཨན་ལན་ནས་སློབ་སྟོན་བྱེད་མི་ཐུབ་པར་བརྟེན། ཁུལ་དེར་ངོ་བསྐྱོད་ཀྱིས་ས་ཁུལ་དེའི་བོད་མི་ཚོ་ཐུག་འཕྲད་བྱས་པ་མ་ཟད། ལྷ་ས་ནས་ངའི་གཞུང་གིས་བཏང་བའི་ཕེབས་བསུའི་མི་སྣ་ཚོ་ཡང་ཀ་སྦུག་ཏུ་ཐུག་བྱུང་། ཁོང་ཚོའི་བསམ་པར་ཁོ་བོ་རྒྱ་གར་དུ་བསྡད་ན་ལེགས་པའི་དགོངས་འཆར་འདུག་དོན་སླར་སྐྱོད་སྡོད་སྐོར་གླེང་མོལ་མང་ཙམ་བྱུང་། གང་ལྟར་བོད་ནང་གི་གནས་ཚུལ་ཉེན་ཁ་ཆེ་ཞིང་། འུ་ཐུག་ཏུ་གྱར་ཡོད་པ་དེ་ལྟར་ཡང་། རྒྱ་ནག་གཞུང་གིས་ཁས་ལེན་བྱས་པ་རྣམས་ལག་ལེན་དུ་འགེལ་བའི་གོ་སྐབས་ད་དུང་ཐེངས་གཅིག་སྤྲོད་རྒྱུ་དང་། ཞི་བའི་ལམ་ནས་བོད་ཀྱི་རང་དབང་སྒྲུབ་པའི་ཐབས་ཤེས་ད་དུང་ལན་གཅིག་བྱེད་རྒྱུར་སེམས་ཐག་གཙང་བཅད་བྱས་པ་ཡིན།

རྙོག་འཛིངས་ཆེན་པོའི་དཀའ་ངལ་དེ་དག་གིས་སྲིད་དོན་སྐོར་ཡིད་ཐང་ཆད་ཅིང་། ལྡི་ལིར་སྡོད་ཡུན་གྱི་དུས་སྐབས་ཕལ་ཆེར་སྲིད་དོན་སྐོར་ལ་རྫོགས་ཏེ་ངའི་གནས་སྐོར་གྱི་དུས་ཡུན་མང་ཆེ་ཆུད་ཟོས་སུ་ཐལ་སོང་། ད་ཆ་དཀའ་རྙོག་ཆེ་ལ་འབྲས་བུས་སྟོངས་པའི་སྲིད་དོན་ལ་ཞེན་ལོག་སྐྱེས་ཤིང་། གལ་སྲིད་བོད་ནང་ངའི་མི་མང་ཚོའི་ལས་འགན་མེད་ན་སྲིད་དོན་ནས་དགོངས་ཞུ་དགའ་པོའི་ངང་བྱེད་འདོད་བྱུང་། ཀ་སྦུག་ཏུ་སྒོམ་སྒྲུབ་དང་། ངེད་ཀྱི་དོན་དུ་འཛོམས་པའི་མི་མང་ཚོར་སྟོན་པ་སངས་རྒྱས་ཀྱི་ཆོས་འཆད་སྤེལ་ཐུབ་པར་དགའ་པོ་བྱུང་།

རི་རྩེར་གངས་བབས་ཆེ་བས་རྣ་ཐོད་ལ་བརྒྱུད་བོད་ཀྱི་བགྲོད་ལམ་མ་ཕྱེ་བར་ཟླ་གཅིག་མིན་ཙམ་འབྲས་ལྗོངས་སྒང་ཏོག་ཏུ་རྒྱ་གར་དབུས་གཞུང་དང་། འབྲས་གཞུང་གི་སྣེ་ལེན་ཟབ་རྒྱས་འོག་སྒུག་སྡོད་བྱེད་དགོས་བྱུང་།། །།

ལེའུ་དགུ་པ། ཟིང་འཁྲུག །

༄༅། །གང་འཚམས་ནས་གནམ་གཤིས་དྭངས་ཏེ་བགྲོད་ལམ་ཕྱེ་བར་བརྟེན་རྣ་ཐོད་ལ་རྩེ་ནས་རྒྱ་གར་གྱི་གྲོགས་པོ་རྗེས་བཞུགས་པ་ཚོར་ག་ལེར་བཞུགས་ཞེས་ཕན་ཚུན་ཚང་མ་དགའ་སྐྱོ་ཟུང་འབྲེལ་གྱིས་ཞུས་ཤིང་། ལ་རྩེ་དེར་རྣམ་ཀུན་བོད་མིས་རི་མཐོའི་རྩེར་རྒྱུན་འཛུགས་བྱེད་པའི་དར་ལྕོག་ཚོའི་ཁྲོད་དུ་རྒྱ་ནག་གི་དར་ཆ་དམར་པོ་ཆེན་པོ་དང་། མའོ་ཙེ་ཏུང་གི་འདྲ་རིས་སོགས་འདུག་པ་དེ་དག་དགའ་བསུའི་ཆེད་ཡིན་ཤག་ཀྱང་། ཁོ་བོ་ཅག་ལ་ནི་དེ་དག་མཐོང་བ་ན་ཡིད་སྐྱོའི་རང་བཞིན་ཞིག་བྱུང་།

དེར་རྒྱ་མིའི་དམག་དཔོན་ཞིག་ངོས་བསུ་མའི་ཆེད་སྒུག་སྡོད་བྱས་འདུག །ཁོང་ནི་དམག་སྤྱི་གཞོན་པའི་མིང་འཁུར་ཡོད་པ་དམག་དཔོན་ཅིན་རའོ་རན་ཟེར་བ་རྒྱ་མིའི་ལས་བྱེད་པའི་ནང་ནས་ཕྲན་གྱི་དགའ་མོས་ཡོད་པའི་གྲས་ཤིག་ཡིན། སེམས་བཟང་པོ་དང་གཡོ་ཟོལ་མེད་པ་ཞིག་རེད། དེ་གྲས་ཁོང་གཅིག་པུ་མིན་པ་གཞན་དག་ཀྱང་ཐུག་འཕྲད་བྱུང་མྱོང་། ཁོང་ཚོའི་ཁྲོད་དུ་ང་ཚོར་གྲོགས་ཕན་བྱེད་འདོད་ཡོད་མཁན་མང་པོ་ཡོད་ཀྱང་། ཁོ་རང་ཚོ་དམར་པོའི་སྒྲིག་འཛུགས་དམ་བཙན་གྱི་འོག་ཏུ་སྡོད་དགོས་པར་བརྟེན་ང་ཚོར་ཕན་གྲོགས་མང་པོ་བྱེད་ཐབས་མེད།

ཁོང་ཚོའི་གྲས་གཅིག་ནི་ ༡༩༥༨ ལོ་ང་ཚོའི་འཇབ་དམག་ཁོངས་ཞུགས་ཏེ་ཟླ་བ་དགུའི་རིང་མཉམ་དུ་རྒྱ་དམར་ལ་འཐབ་རྒོལ་བྱས་ཤིང་། ད་ཆ་རྒྱ་གར་ནང་བཙན་བྱོལ་བ་བྱས་ཏེ་བསྡད་ཡོད། ལྷ་སར་ཕྱིར་ལོག་སྐབས་གྲོ་མོ་དང་། རྒྱལ་རྩེ། གཞིས་ཀ་རྩེ་སོགས་ཀྱི་གྲོང་ཁྱེར་དུ་གླེང་མོལ་རྣམས་རང་འདོད་ལྟར་བརྗོད་རྩིས་ཡོད། ནིའུ་ལྡི་ལིར་གཅེན་པོ་དང་། ངོས་ལ་ཁས་ལེན་བྱས་པའི་རྗེས་སུ་བོད་ནང་གླེང་མོལ་རྣམས་རང་འདོད་ལྟར་བྱས་ན་རྒྱ་མིའི་རྣམ་འགྱུར་ཇི་འདྲ་ཞིག་བསྟན་གྱི་ཡོད་མེད་བལྟ་འདོད་བྱུང་བར་བརྟེན་ས་གནས་དེ་གསུམ་དང་། ལྷ་སར་གླེང་མོལ་བྱས་པ་ཚོའི་ནང་ ༡༩༥༥ ལོ་རྒྱ་ནག་ནས་བོད་དུ་ཕྱིར་ལོག་བྱས་པ་ནས་བཟུང་མི་མང་དང་། རྒྱ་བོད་ལས་བྱེད་ཚོར་ངས་རྒྱུན་དུ་བརྗོད་དོན་ལྟར་རྒྱ་རིགས་རྣམས་ང་ཚོར་དབང་སྒྱུར་བྱེད་མཁན་མིན་པ་དང་། ང་ཚོ་ཁོང་ཚོའི་མི་སེར་མིན་ལུགས། ང་ཚོར་ནང་གི་རང་དབང་ཡོད་པའི་རང་སྐྱོང་ལྗོངས་འཛུགས་རྒྱུའི་ཁས་ལེན་ཡོད་སྟབས་དེ་དག་ལེགས་པར་འགྲུབ་ཐབས་ལ་ཚང་མས་འབད་བརྩོན་བྱེད་དགོས། ལས་དོན་ནོར་འཁྲུལ་ཅན་རྒྱ་བོད་ལས་བྱེད་སུས་ཀྱང་ལེགས་བཅོས་དུས་རྟག་ཏུ་བྱེད་པའི་འཁུར་འགན་ལེན་དགོས། རྒྱ་རིགས་རྣམས་བོད་དུ་གྲོགས་ཕན་བྱེད་དུ་བཏང་བ་ཡིན་སྟབས་ཁོང་ཚོས་ང་ཚོར་ཕན་ཐོགས་མ་བྱས་ན་ཁོང་ཚོའི་དབུས་གཞུང་གི་བཀའ་དགོངས་དང་འགལ་བ་རེད་ཅེས་རྒྱ་ནག་གི་དབང་འཛིན་པ་ཚོས་ངོས་ལ་ཁས་ལེན་བྱུང་ལུགས་སོགས་བསྐྱར་བཤད་ནན་བརྗོད་བྱས་པ་ཡིན།

སྲིད་བྱུས་དེ་དག་ལག་ལེན་དུ་བཀལ་ཏེ་ང་ཚོའི་གཞུང་གི་ལས་དོན་ཇི་འདྲ་ཞིག་བྱས་ཀྱང་གྲོས་མཐུན་དོན་ཚན་བཅུ་བདུན་དང་མཐུན་པ་དང་། ནང་གི་རང་དབང་འབྱུང་ཐབས་ལ་འབད་བརྩོན་གང་ཐུབ་བྱས་པ་ཡིན། ཐོག་མའི་ཆར་རྒྱ་མིའི་རྣམ་འགྱུར་གསལ་རྟོགས་མ་བྱུང་ཡང་། རྗེས་སུ་རྒྱ་མིའི་བསམ་ཚུལ་དུ་ངོས་ལ་ཕྱི་རྒྱལ་གྱི་ཤུགས་རྐྱེན་ཐེབས་པར་ལྟ་བའི་གནས་ལུགས་རིམ་བཞིན་གསལ་རྟོགས་བྱུང་། ཁོ་བོ་རྒྱ་གར་དུ་སྡོད་ཤུལ་རིང་མི་མང་ནས་རྒྱ་མིར་ཁོང་ཁྲོའི་རྣམ་འགྱུར་སྟོན་སྟངས་ལྷ་སའི་ཕྱི་ནང་དུ་ཁྱབ་འཕེལ་བྱུང་བ་མི་རིང་བར་ཤེས་རྟོགས་བྱུང་ཞིང་། དེའི་རྒྱུ་མཚན་གཙོ་བོ་ནི་བོད་ཤར་ཕྱོགས་ཀྱི་མི་རྣམས་ནུབ་ཕྱོགས་སུ་བཙན་བྱོལ་དུ་ཡོང་གི་ཡོད་པ་དེའི་རྐྱེན་གྱིས་ཡིན་ཞིང་། བཙན་བྱོལ་བ་སྟོང་ཕྲག་མང་པོ་ནས་རང་གཞུང་སྲུང་སྐྱོབ་ཀྱི་དོན་དུ་ལྷ་སའི་ཉེ་སྐོར་དུ་སྡོད་སྒར་ཆགས་ཏེ་གནས་ཡོད་པ་རེད། འབྲི་ཆུ་ཤར་རྒྱུད་བོད་རིགས་ས་ཁུལ་དུ་རྒྱ་མིའི་ལྟ་སྤྱོད་ལག་ལེན་བྱེད་ཆེད་ལས་ཐབས་ཧ་ཅང་ཐ་ཆད་མི་སྤྱོད་ལས་འདས་པ་ཇི་བྱས་ཁོང་ཚོའི་ས་ནས་ཤེས་རྟོགས་བྱུང་སྟེ། རིང་པོར་མ་ལྟོས་པར་བོད་ས་གཞན་དག་ལ་ཡང་དེ་བཞིན་ལག་བསྟར་བྱས་དོགས་ཚང་མར་བློ་གཡེང་ཆེན་པོ་བྱུང་ཞིང་། དེ་ལྟར་མི་མང་གི་མི་འདོད་པའི་བསམ་ཚུལ་རྣམས་རིམ་བཞིན་ཤུགས་ཚད་ཇེ་མཐོ་ཇེ་མཐོར་འགྱུར་སྐབས་རྒྱ་མིའི་རྣམ་འགྱུར་ནི་ཡ་མཚན་ཞིག་བསྟན་འདུག །

ཁོ་བོ་བོད་དུ་མ་ལོག་བར་རྒྱ་མིས་ངའི་བཀའ་བློན་ཚོར་བརྩི་མཐོང་ཚུལ་མཐུན་བྱས་ཤིང་། ཚོགས་འདུའི་སར་བཀའ་ཤག་ལ་བརྗོད་གསལ། བོད་ནང་གི་བཅོས་བསྒྱུར་སྐོར་བོད་མིས་བློ་གཡེང་བྱེད་ཀྱི་ཡོད་པ་རྒྱ་ནག་གཞུང་ནས་ཤེས་ཀྱི་ཡོད། མི་མང་གི་འདོད་པ་དང་མ་བསྟུན་པར་བསྒྱུར་བཅོས་བྱེད་འདོད་མེད་གཤིས། ལོ་དྲུག་རིང་བསྒྱུར་བཅོས་འགྱངས་པ་ཡིན་ཞེས་བརྗོད་འདུག །གནས་ཚུལ་དེ་དག་ནིའུ་ལྡི་ལིར་ངེད་ནས་ཀྲོའུ་ཨན་ལན་ལ་གླེང་མོལ་བྱས་པའི་འབྲས་བུ་ཡིན་མིན་གང་ལྟར་མི་མང་གི་ཁོང་ཁྲོའི་བློ་འཚབ་ཞི་བ་ལ་ཕན་ནུས་ཡོང་བར་ཕྱིས་དྲགས་པ་ཡིན།

དེ་ལྟར་བཅོས་མའི་མཛའ་གྲོགས་ཀྱི་རྣམ་འགྱུར་སྟོན་པའི་མུར། མི་མང་འདུ་འཛོམས་ཤིག་སར་རྒྱ་མིས་བཀའ་ཤག་ཏུ་གོ་བསྡུར་མ་བྱས་པར་བརྗོད་གསལ། བོད་ཤར་ཕྱོགས་ས་ཁུལ་འགར་རྒྱ་མིའི་དབང་བསྒྱུར་ལ་ངོ་རྒོལ་བྱེད་མཁན་ཡོད་པ་དེ་དག་གནོན་སྡོམ་ཐུབ་པའི་གྲ་སྒྲིག་ཆ་ཚང་ཡོད་ཅེས་བརྗོད་པ་དེས་བཀའ་བློན་རྣམས་བློ་འཚབ་ཆེན་པོར་གྱུར། དེ་ཡང་ཁམས་པས་ངོ་རྒོལ་བྱེད་ཀྱི་ཡོད་པ་བཀའ་ཤག་གིས་ཤེས་ཀྱི་ཡོད་ཀྱང་། མི་མང་ལ་གསལ་པོར་ཁྱབ་བསྒྲགས་བྱེད་དགོས་པའི་གལ་འགངས་ཆེན་པོ་དེ་འདྲ་བྱེད་པ་ཇི་ཡིན་མི་ཤེས་པ་ཞིག་རེད།

དེ་ནས་རྒྱུ་མཚན་འདི་ཡིན་མེད་པར་གློ་བུར་རྒྱ་མིས་མཛའ་གྲོགས་ཀྱི་རྣམ་པ་བསྒྱུར་ཏེ་འཇིགས་སྣང་གི་བསྡིགས་ར་བསྐུལ་བ་དང་། ཚིག་རྩུབ་བརྗོད་པ་སོགས་སྔར་གྱི་བཙན་དབང་བྱེད་སྟངས་དེ་བས་ངན་པ་ཞིག་ཡང་བསྐྱར་བྱེད་པའི་འགོ་ཚུགས།

ཁོ་བོ་རྒྱ་གར་གྱི་ལྟ་སྐོར་ཟིན་རྗེས་སྐུ་ཞབས་ནེ་རུར་ལྷ་སར་གདན་ཞུའི་སྙན་སེང་ཞིག་ཞུས་པ་ཡིན། དེའི་རྒྱུ་མཚན་ནི། ཕྲན་ལ་རྒྱ་གར་ནང་ཁོང་གིས་སྣེ་ལེན་གང་གཟབ་གནང་བ་དེའི་དྲིན་ལན་འཇལ་རྒྱུའི་ཆེད་ཙམ་དུ་མ་ཟད། བོད་ནང་ཁུལ་གྱི་གནས་ཚུལ་རྣམས་ཁོང་གིས་ཐད་ཀར་གཟིགས་རྟོག་ཐུབ་པའི་ཆེད་དུའང་ཡིན། ཁོང་གིས་དེ་ལ་ཞལ་བཞེས་གནང་ཞིང་། རྒྱ་མིས་ཀྱང་ཐོག་མའི་ཆར་དེ་ལ་འདོད་བབས་ཡོད་མེད་ཇི་ལྟར་དགག་ཆ་གང་ཡང་བྱས་མ་བྱུང་། དེ་ལ་རྒྱ་མི་རྣམས་ཕྱི་རྒྱལ་གྱི་མི་སྣ་སྲིད་དོན་མཁན་དེ་རིགས་ཁོང་རང་ཚོའི་བྱ་སྤྱོད་ལ་རྟོག་ཞིབ་བྱེད་དུ་འཇུག་ཐབས་མེད་སྟབས་རྗེས་སུ་ཇི་ལྟར་བྱེད་མིན་ལམ་ཙམ་ཚོད་དཔགས་ཐུབ་པ་ལྟ་བུ་ཞིག་ཡོད་པ་ལྟར། ཁོང་ཕེབས་དུས་སུ་མ་གཏུགས་ཙམ་ལ་རྒྱ་མིས་བརྗོད་གསལ། ཁོང་ལ་བོད་མིས་དགའ་བསུ་བྱེད་མིན་མི་རྟོགས་ཤིང་། ཇི་བྱེད་མ་ངེས་པས་ཁོང་གི་བདེ་འཇགས་སྐོར་འགན་འཁུར་མི་ཐུབ་ཟེར། བོད་མིས་ཁོང་ལ་བོད་སྐྱོབ་སྲུང་མཁན་ལྟ་བུའི་འདུ་ཤེས་ཀྱིས་དགའ་བསུ་ངེས་པར་ཞུ་རྒྱུ་ཡང་། རྒྱ་མིའི་བཙན་འོག་ནས་ཅི་བྱ་མེད་པར་ཁོ་བོའི་གདན་ཞུ་ཕྱིར་འཐེན་མི་བྱེད་མཐུ་མེད་བྱུང་སྟེ་བརྩེ་ཞེན་དང་། སློབ་སྟོན་གྱི་འབྲེལ་ཐག་དབང་མེད་དུ་གཅོད་དགོས་བྱུང་།

གོང་སྨོས་ལྟར། རིམ་བཞིན་བཙན་བྱོལ་བ་ཚོའི་ས་ནས་བོད་ཀྱི་ཤར་བྱང་ས་ཁུལ་དུ་གནས་ཚུལ་ཤིན་ཏུ་ཐབས་རྡུགས་བྱུང་ལུགས་རྣམས་གོ་རྟོགས་ཡོང་གི་ཡོད་ཀྱང་། ལོ་རྒྱུས་ཞིབ་གསལ་ཆ་ཚང་བ་ཇི་མ་ཇི་བཞིན་ཞིག་ད་ལྟ་ཡང་ཤེས་རྟོགས་དཀའ་བ་ཡིན། བཙན་འཛུལ་འགོ་འཛུགས་བྱས་པ་ནས་བཟུངས་རྒྱ་མིའི་དབང་སྒྱུར་འོག་ཚུད་པའི་ས་ཁུལ་ཁག་ཏུ་ཁམས་རིགས་རིའི་ལོགས་སུ་གནས་སྡོད་འཇབ་དམག་མཁན་བརྒྱ་ཕྲག་འགའ་ཤས་ནས། སྟོང་ཕྲག་བཅུ་གྲངས་སུ་རིམ་འཕེལ་དུ་ཕྱིན་ཏེ། ཁོང་ཚོས་རྒྱ་མིའི་དཔུང་དམག་ལ་དུས་སྐབས་ངེས་མེད་ཀྱི་འཐབ་རྒོལ་ཐེངས་གྲངས་མང་པོ་བྱས་ཡོད་ཅིང་། རྒྱ་མིའི་དཔུང་དམག་གིས་འབོམ་དང་། ལྕི་བའི་མཚོན་ཆའི་རིགས་དུ་མ་བེད་སྤྱོད་ཀྱིས་འཇབ་དམག་མཁན་ཙམ་དུ་མ་ཟད། ཁོང་ཚོར་འབྲེལ་གྲོགས་བྱས་པར་དོགས་པའི་གྲོང་དང་། གྲོང་གསེབ། དགོན་ཁག་ཏུ་གནས་པའི་སེར་སྐྱ་མི་མང་འགལ་ཉེས་ཡོད་མེད་ཚང་མར་དྲག་གནོན་མི་བཟད་པ་བྱས་འདུག་པར་བརྟེན། གྲོང་གསེབ་དང་། དགོན་ཁག་ཚོ་སྟོར་བཤིགས་ཆེན་པོར་གྱུར། བླ་མ་དང་། མི་མང་གི་འགོ་འཁྲིད་སྐྱ་བོ་དྲག་པ་ཚོར་དམའ་འབེབས་དང་བཙོན་འཇུག་བྱས་ཏེ་རིམ་བཞིན་མནར་གཅོད་ཀྱིས་སྡུག་གསོད་བཏང་། ས་ཞིང་བཙན་འཕྲོག་དང་། རྩ་ཆེའི་སྐུ་གསུང་ཐུགས་རྟེན་རིགས་སྟོར་བཅོམ་རྐུ་འཕྲོག་བྱས། ཆོས་ཟེར་བ་འདིས་མི་མང་ལ་གཉའ་གནོན་བཤུ་གཞོག་བྱེད་པའི་གཞི་རྟེན་བྱས་ལུགས་དང་། སངས་རྒྱས་བཅོམ་ལྡན་འདས་ཤཱཀྱ་ཐུབ་པ་རང་ཉིད་ལོག་སྤྱོད་པ་ཡིན་ཚུལ་སོགས་སྦྱར་ཡིག་དང་། གསར་ཤོག་ཁག་ཐོག་བྲིས་ཏེ་དྲིལ་བསྒྲགས་རྒྱ་ཆེ་བྱས་ཤིང་། སློབ་གྲྭ་ཁག་ཏུའང་སྤེལ་འགྲེམས་འགྲེལ་བཤད་ཟབ་ནན་བྱས་འདུག །

རྒྱ་སྡེའི་ས་ཁུལ་དུ་དཔར་འདེབས་བྱས་པའི་གསར་ཤོག་དེ་ཚོའི་གྲས་ངོ་མ་དང་། ངོ་བཤུས་འགའ་ཤས་ལྷ་སར་འབྱོར་ཏེ་ཚོད་བགམ་པའི་སླད་དུ་དངོས་བརྒྱུད་ཅི་རིགས་པའི་སྒོ་ནས་རྒྱ་བོད་ལས་བྱེད་པའི་ལག་ཏུ་སོན་པར་བྱས་ཏེ་ཡོད་སྐབས་གནས་ཚུལ་དེ་ལ་བོད་མི་ཚོ་འདོད་བབས་མེད་པའི་རྣམ་འགྱུར་ཆེན་པོ་བཟོད་དཀའ་བ་ཞིག་ནགས་ལ་མེ་མཆེད་པ་ལྟ་བུའི་གནས་སུ་གྱར་སྟབས་ཧ་ཅང་མངོན་གསལ་ཐལ་ཆེའི་སྐྱོན་འགྱུར་བྱས་དོགས་ཀྱིས་མི་མང་རྒྱ་ཆེར་ཁྱབ་གདལ་མ་བྱུང་གོང་དེ་མ་ཐག་གསར་ཤོག་རྣམས་ཕྱིར་བསྡུ་ཐུབ་ཐབས་ཀྱི་ཆེད་དུ་གསར་ཤོག་རེར་རྒྱ་མིའི་དངུལ་རྡ་སྒོར་ལྔ་རེ་སྤྲད་དེ་ཕྱིར་ཉོས་བསྡུ་ཚགས་བྱས་ཤིང་། །རྒྱ་མིས་མེས་རྒྱལ་ཟེར་བ་རྒྱ་ནག་ཁོངས་བོད་མི་རྣམས་རང་མོས་ཀྱིས་ཞུགས་པའི་ཐབས་ཤེས་བྱེད་ཀྱི་ཡོད་ཚེ་བོད་ཤར་ཕྱོགས་ས་ཁུལ་དུ་ལག་ལེན་བྱེད་ཕྱོགས་དེས་ཐབས་ཤེས་དེ་དག་མཚམས་འཇོག་བྱས་པ་ལྟ་བུ་རེད། བོད་མི་རྣམས་ལ་འཇིགས་སྐྲག་བསྐུལ་ཏེ་ཁས་ལེན་བྱེད་དུ་འཇུག་མི་ཐུབ། འདི་ཕྱི་ཁས་ལེན་ཞིང་། ཆོས་ལ་གཙིགས་སུ་བྱེད་པའི་མི་དག་གིས་རྩ་ཆེར་འཛིན་པའི་ལུང་རྟོགས་ཀྱི་ཆོས་ལ་ཁོང་ཚོས་ངོ་རྒོལ་བྱེད་པ་དེ་ནི་སྨྱོན་པའི་སྲིད་བྱུས་ལྟ་བུ་ཡིན་ཞིང་། དེའི་འབྲས་བུར་བོད་ཀྱི་ངོ་ལོག་པའི་བསམ་སྦྱོར་གྱི་ནུས་ཤུགས་དང་། གཞི་རྒྱ་ཇེ་ཆེར་ཕྱིན་པ་རེད།

ཕྲན་ལྷ་སར་ལོག་རྗེས་ཡུན་མི་རིང་བར་འབྲི་ཆུ་ནུབ་རྒྱུད་ཀྱི་ཆབ་བྲག་རྨར་ཁམས་སོགས་བོད་ཤར་ཕྱོགས། བྱང་ཤར། ཤར་ལྷོ་བཅས་ཀྱི་ས་ཁུལ་གང་སར་མི་མང་ནས་གོ་མཚོན་འཆང་ཞིང་དྲག་པོའི་ངོ་རྒོལ་གྱི་ལས་རྩོམ་བྱེད་བཞིན་ཡོད་པ་དང་། ཞི་འཇམ་གྱི་ཐབས་ཤེས་ལ་རེ་སྒུག་ཏུ་གནས་པ་ནི་བོད་ནུབ་ཕྱོགས་དང་། དབུས་ཕྱོགས་ས་ཁུལ་ཉུང་ཉུང་ཞིག་ཡིན།

དུས་སྐབས་དེ་སྐོར་ལ་ཁོ་བོས་ལྷ་སར་ཡོད་པའི་རྒྱ་མིའི་དམག་དཔོན་འགའ་ཤས་ལ་བོད་ཤར་ཕྱོགས་ས་ཁུལ་དུ་ཟིང་འཁྲུག་པ་ཉུང་ཤས་ལ་ཁག་འདོགས་ཀྱིས་ཡུལ་དགོན་སྡེ་ཁྱིམ་ཁག་ལ་གནམ་གྲུས་སྒྱོགས་དང་། འབོམ་འཕེན་པ་འདི་ནི་ཞི་བདེའི་མི་མང་སེར་སྐྱར་དྲག་གནོན་བྱེད་པ་ཤིན་ཏུ་མི་འོས་པ་ཞིག་ཡིན་ལུགས་བརྗོད་རྒྱུ་བྱུང་ཞིང་། དེ་འདྲའི་གླེང་མོལ་བྱེད་སྐབས་འཕྲལ་དུ་མཚམས་འཇོག་བྱེད་རྒྱུའི་ཁས་ལེན་བྱས་ན་ཡང་། ལག་ལེན་ནི་སྔར་བཞིན་མུ་མཐུད་བྱས་པ་མ་གཏོགས་འགྱུར་བ་གཏན་ནས་ཡོང་གི་མི་འདུག །

ལྷ་སར་བོད་ཤར་ཕྱོགས་ཁམས་དང་། ཨ་མདོའི་མི་གྲངས་ཉུང་མཐར་ཁྲི་ལྷག་ཙམ་ཡོད་ཁོངས་ནས་ཉུང་ཤས་ཤིག་སྔོན་འབྱོར་རྒྱུན་སྡོད་པ་ཡིན་ཡང་། ཕལ་མོ་ཆེ་ནི་གསར་འབྱོར་བཙན་བྱོལ་བ་ཤ་སྟག་ཡིན། རྒྱ་མིར་དྲག་པོའི་ངོ་རྒོལ་འགོ་འཛུགས་བྱེད་མཁན་བོད་ཤར་ཕྱོགས་པ་ཡིན་སྟབས་དེ་དག་ལ་རྒྱ་མིས་དགྲ་ལན་བྱས་དོགས་ཀྱིས་ཁོང་ཚོར་སྲུང་སྐྱོབ་ཡོང་བ་ཞེས་མི་མང་ནས་བཀའ་ཤག་ཏུ་སྙན་འབུལ་ཞུས་ཤིང་། རྒྱ་མིའི་དམག་དཔོན་ཚོས་སྤྱིར་བཏང་བོད་ཤར་ཕྱོགས་པའི་མི་ཚོར་དགྲ་ལན་མི་བྱེད་པའི་ཁས་ལེན་ཐུབ་ཚུལ་བརྗོད་སྟབས་བཀའ་ཤག་ནས་ཁམས་པའི་འགོ་བྱེད་ཆེད་འབོད་ཐོག་ཁོང་ཚོའི་བློ་གཡེང་ཞི་ཐབས་བྱས་ཤིང་། འོན་ཏེ་ཁོང་ཚོའི་བློ་གཡེང་ཡུད་ཙམ་ལས་ཞི་ཐབས་མ་བྱུང་བར་བརྟེན་བརྟན་ཆའི་སླད་དུ་ཁམས་པ་ཨ་མདོའི་མི་མང་ལ་ཉེས་འགེལ་མི་བྱེད་པའི་ལུགས་མཐུན་ཁས་ལེན་ཡི་གེ་ཞིག་རྒྱ་མིའི་ས་ནས་ལེན་གྲོགས་ཞེས་བཀའ་ཤག་ཏུ་བརྗོད་འདུག་པར། རྒྱ་མིས་ཁས་ལེན་གྱི་ཡི་གེ་དེ་འདྲ་ཞིག་ཁྱབ་བསྒྲགས་བྱས་ན་དེ་དག་རིམ་བཞིན་རྒྱ་གར་དུ་འབྱོར་ཏེ་རྒྱ་མིའི་ངོ་གདོང་ཉམས་དམས་ཡོང་རྒྱུ་ཞེས་རྒྱུ་མཚན་གང་བྱུང་རང་དགར་བཀོད་དེ་ཁས་ལེན་གྱི་ཡི་གེ་མ་སྤྲད་པ་རེད།

དེར་བརྟེན་བཀའ་ཤག་ནས་རྒྱ་མིའི་ངག་ཐོག་གི་ཁས་ལེན་དེ་དག་བཀའ་ཤག་གིས་ཡིག་ཐོག་ཏུ་བཀོད་རྒྱུ་མ་གཏོགས་བྱེད་ཐབས་བྱུང་མི་འདུག །རིང་མིན་རྒྱ་མིའི་ཁས་ལེན་དེ་དག་སོར་གནས་རྒྱུན་སྐྱོང་མེད་པ་རྣམ་ཀུན་དང་འདྲ་བར་དོན་སྟོང་ཡིན་པའི་བཟོ་ཆེ་འགའ་ཤས་བྱུང་ཐོན་ནི། བདུན་འགའ་ཤས་རྗེས་ཁམས་རིགས་ཀྱི་སྡོད་གུར་ནང་རྒྱ་མིའི་ལས་བྱེད་ཕྱིན་ཏེ་མི་ཐོ་བཀོད་དེ་སོ་སོའི་སྔར་ཕན་གྱི་ལོ་རྒྱུས་ཕྲ་ཞིབ་བྲིས་བཀོད་བྱས་འདུག་པ་དེ་ནི་ད་ཕན་མ་བྱས་པའི་ལས་དོན་ཡིན་པར་བརྟེན་ཁམས་རིགས་རྣམས་ལ་ཡང་བསྐྱར་བློ་བག་མི་ཕེབས་པ་ཇེ་ཆེར་གྱུར་འདུག །

ཁོང་ཚོའི་བསམ་པར་དེ་ནི་འཛིན་བཟུང་བྱ་རྒྱུའི་ལས་དོན་གྱི་ཐོག་མ་ཞིག་ལ་བརྟེན་ད་ཆ་ལྷ་སར་བསྡད་ན་སྐྱོབ་ཐབས་མེད་ཅིང་། གང་བྱུང་ལག་འགོ་རྩིས་སྤྲོད་བྱེད་ཐབས་མེད་པས་དེ་མཚམས་ཟང་ཟིང་ཐལ་ཆ་ཇི་ཡོང་མ་ངེས་སྟབས། དེ་བས་ལྷ་ཁུལ་ནས་ཕྱིར་ཐོན་བྱ་རྒྱུར་སེམས་ཐག་ཆོད་དེ་ཡུལ་སྤོས་བྱེད་འགོ་བཙུགས་ཤིང་། དགོང་མོར་ཚོ་ཁག་ཚོ་ཁག་ཏུ་བྱས་ནས་རིམ་ཐོན་གྱིས་རི་ལ་འཛེགས་ཏེ་བསྐྱོད། འགའ་ཤས་ནས་ནང་མི་ཚོ་ཡང་མཉམ་དུ་འཁྲིད་འདུག །མང་ཆེ་བ་ནི་རིམ་བཞིན་འཇབ་དམག་ཁོངས་ཞུགས་ཏེ་ཕྱིར་ཐོན་མཐར་ལྷ་སར་ཉུང་ཤས་ཙམ་ལས་མེད། དེར་རྒྱ་མི་ཁོང་ཁྲོ་རབ་ཏུ་འབར་ཏེ་བཀའ་ཤག་ཏུ་གླེང་བསུན་མང་པོ་བཟོས། གནས་ཚུལ་དེ་ལྟར་འགྱུར་བར་བརྟེན་ཕྲན་ཡང་བློ་གཡེང་ཆེ་ཁར། ཅི་བྱ་གཏོལ་མེད་ཀྱི་དཀའ་ཚེགས་ཀྱང་ཇེ་ཆེ་ཇེ་སྡུག་ཏུ་གྱུར།

ལྷག་བསམ་གཅིག་ཏུ་དཀར་བའི་འཇབ་དམག་མཁན་ཚོར་ཁོ་བོའི་མཐོང་ཚུལ་བཟང་པོ་ཡོད་དེ། ཁོང་ཚོས་ཆོས་དང་། རང་ཡུལ་སྐྱོབ་ཐབས་སུ་རང་དང་བུ་ཕྲུག་གི་ལུས་སྲོག་ཀྱང་བློས་གཏོང་ཕོད་པའི་སྙིང་སྟོབས་ཆེ་ཞིང་། བོད་ཤར་ཕྱོགས་ས་ཁུལ་དུ་བྱུང་བའི་རྒྱ་མིའི་སྤྱོད་ཚུལ་ངན་པ་དེ་དག་སུ་ཞིག་གིས་ཐོས་ཀྱང་རང་བཞིན་གྱིས་ཞེ་སྡང་སྐྱེ་བ་ནི་སྤྱིར་བཏང་འགྲོ་བ་མིར་གྱུར་ཚད་ལ་ཡོང་སྲིད་པ་ཞིག་ཡིན་པ་མ་ཟད། ཁོང་ཚོས་ཏཱ་ལའི་བླ་མར་བླ་སློབ་དང་རྗེ་འབངས་ཀྱི་དམ་ཚིག་ལར་རྒྱ་བཟུང་སྟེ་རྒྱ་མིར་རྒོལ་འཛིངས་བྱེད་ཀྱི་ཡོད་པ་དང་། ཁོང་ཚོས་སྲུང་སྐྱོབ་བྱེད་པའི་དམིགས་ཡུལ་རྩ་བ་ནི་ངོས་ཏཱ་ལའི་བླ་མ་ཡིན་པ་རེད། འོན་ཀྱང་ངས་རྩོད་གླེང་མི་བྱེད་ཐབས་མེད་བྱུང་།

དུས་ཀྱི་འགྱུར་བ་འདི་ལྟ་བུའི་གནས་སྐབས་སུ་མཧཱ་ཏ་མ་གྷན་དྷིས་སློབ་སྟོན་གསར་པ་ཇི་འདྲ་ཞིག་གནང་ཡོང་སྙམ་སྟེ་ཁོ་བོའི་ཡིད་སྔར་བཞིན་རཱ་ཇི་གྷ་ཊའི་ཕྱོགས་སུ་ཡང་ཡང་སོང་། ཁོ་བོའི་བསམ་པར། ཁོང་གིས་ད་དུང་འཚེ་མེད་ཀྱི་ལམ་དུ་ཞུགས་དགོས་ཞེས་སློབ་སྟོན་གནང་ངམ། ཕལ་ཆེར་དེ་རང་གསུང་ངེས། ང་ཚོར་འཚེ་བ་ཇི་འདྲ་ཞིག་བྱུང་ཡང་དེའི་ལན་དུ་འཚེ་བ་བྱས་ན་གཏན་ནས་མ་འགྲིགས་པ་ཡིན། ལག་ལེན་གནས་ཚུལ་དངོས་བྱུང་ལ་གཞིགས་ན་ཡང་། བོད་མིས་ཕར་རྒོལ་བྱས་ན་བོད་ཤར་ཕྱོགས་ས་ཁུལ་ལ་རྒྱ་མིས་མནར་གཅོད་ཚབས་ཆེན་ཇི་ལྟར་བྱས་པ་དེ་བཞིན་བོད་ས་ལྷག་ལུས་རྣམས་ལའང་ངེས་པར་ཡོང་གི་རེད།

དེས་ན་བོད་ཀྱི་ཡུལ་ཕྱོགས་གཞན་དག་ལ་ཤར་ཕྱོགས་ཀྱི་གནས་ཚུལ་ལས་སྡུག་པའི་དགྲ་འཐབ་མི་འབྱུང་ཆེད་བོད་མི་ཚོས་མཚོན་ཆ་མི་བཟུང་བ་དང་། རྒྱ་མིར་གཙེར་བསུན་མི་བྱེད་པ་ངེས་པར་དགོས་པར་བསམས་ནས་བཀའ་ཤག་ལ་ཁམས་རིགས་འགོ་བྱེད་ཚོར་ངེད་ཀྱི་བསམ་ཚུལ་གོང་དོན་རྣམས་བརྗོད་དགོས་མངགས་ཤིང་། བཀའ་ཤག་ནས་འདི་སྐོར་འཇབ་དམག་གི་འགོ་བྱེད་ཚོར་འཕྲིན་སྐྱེལ་བྱེད་ཆེད་སེར་མོ་བ་གསུམ་དང་། སྐྱ་བོ་གཉིས་ཡོད་པའི་ཚོ་ཆུང་ཞིག་གོ་སྒྲིག་བྱས་པའི་ཐོག །འཇབ་དམག་ཚོའི་གོ་མཚོན་ཅམ་འཇོག་བྱས་ན་རྒྱ་མིས་གང་ཡང་མི་བྱེད་པའི་ཁས་ལེན་གྱི་མགྲིན་ལན་དང་། གནས་འཕྲིན་ཡང་བསྐུར་བ་རེད། རྒྱ་མིའི་ཁས་ལེན་དེའི་གོ་དོན་ལ་ཁོང་ཚོས་གོ་མཚོན་མ་བཞག་ན་དེ་ལན་འཇལ་རྒྱུའི་རྣམ་འགྱུར་བསྟན་ཞིང་། རྒྱ་མིའི་ཐོག་མའི་རེ་འདོད་ལ་ཁོང་ཚོས་ཁས་ལེན་དེ་ལྟར་བྱས་རྗེས་ཁམས་རིགས་ཚོའི་གོ་མཚོན་ཡོངས་རྫོགས་དངོས་སུ་རྩིས་སྤྲོད་དགོས་ཀྱི་ཡོད་འདུག་ཀྱང་། ཁམས་རིགས་སུ་འདྲ་ཞིག་གིས་ཀྱང་དེ་ལ་བློ་མོས་བྱེད་ཐབས་མེད་པ་བཀའ་ཤག་གིས་ཤེས་ཀྱི་ཡོད་སྟབས་དེ་ལྟར་མི་དགོས་པའི་རྒྱ་ཕྱོགས་ལ་བབས་གསེས་གོ་བཀོན་མང་པོ་བྱས།

སྐབས་དེར་ཁོ་བོ་རྒྱ་མིའི་དམག་དཔོན་ཀྲང་ཅིན་ཨུ་དང་། ཀྲང་གོ་ཧ། ཐན་ཀོན་སན་སོགས་དང་བྱེད་དཀའ་ངལ་བསུན་ཤིན་ཏུ་ཆེ་བའི་གླེང་མོལ་ལན་མང་བྱུང་། ཁོང་ཚོའི་བརྗོད་བབས་དང་། གནས་ཚུལ་ངོ་མ་གཉིས་འབྲེལ་མེད་ཐ་དད་ལྟ་བུ་འདུག །ཁོང་ཚོ་ནམ་འཕྲད་སྐབས་རྒྱ་གར་དུ་ཀྲོའུ་ཨན་ལན་ནས་ཁས་ལེན་བྱས་པ་རྣམས་བསྐྱར་ཟློས་བྱེད། ཉུང་མཐར་ལོ་དྲུག་ནང་བོད་དུ་བསྒྱུར་བཅོས་གང་ཡང་མི་འབྱུང་། དེའི་རྗེས་སུ་ཡང་མི་མང་གི་འདོད་པར་མེད་ན་ཨུ་ཚུགས་གང་ཡང་མི་བྱེད་ཅེས་ཟེར་ཡང་། བོད་ཤར་ཕྱོགས་ས་ཁུལ་དུ་མི་མང་གི་རེ་འདོད་གསལ་པོ་དེ་ལྟ་བུར་མ་བསྟུན་པའི་བཙན་ཤེད་དུས་སྐབས་དེ་རང་དུ་བྱས་དང་བྱེད་བཞིན་ཡོད་པ་རེད། ཡང་ན། རྒྱ་མིས་བོད་ཤར་ཕྱོགས་ས་ཁུལ་དེ་དག་རྒྱ་ནག་གི་ཁོངས་གཏོགས་ལས་བོད་ཁོངས་མིན་པའི་བསམ་ཚུལ་བཅོས་བཟུང་བྱས་པའམ། བསླུ་བྲིད་རེ་སྟོང་ཙམ་སྐྱེ་བའི་དོན་དུ་ཁོང་ཚོས་ཁས་ལེན་ཡང་ཡང་བྱས་པ་མིན་ནམ།

དེ་ནས་གློ་བུར་དུ་རྒྱ་མིའི་སྲིད་བྱུས་ཇེ་རྩུབ་ཏུ་གྱུར། ད་བར་བོད་ཤར་ཕྱོགས་ཁུལ་འཇབ་དམག་མཁན་ལ་འཐབ་རྩོད་བྱེད་མཁན་དང་། ས་ཁུལ་གཞན་དག་ལ་ཉེན་ཁ་ཡོང་ས་ནི་རྒྱ་དམག་ཡིན་ཡང་། ད་ཆ་རྒྱ་མིས་བརྗོད་གསལ། ཁམས་རིགས་རྒོལ་འགོག་ཆེད་བོད་གཞུང་ནས་འགུལ་བསྐྱོད་བྱེད་དགོས་ཤིང་། དེ་ཡང་བོད་ཀྱི་དམག་དཔུང་བཏང་སྟེ་ངོ་ལོག་པ་རྩ་མེད་བཟོ་དགོས། རྒྱ་མིས་དཔུང་སྣོན་དང་། དགོས་མཁོ་བཏང་འཐུས་ཟེར་བ་དེ་ལ་བཀའ་ཤག་ནས། བོད་དམག་དཔུང་སྟོབས་ཆུང་ཞིང་། སློབ་སྦྱོང་དང་དགོས་མཁོ་མི་ལྡེང་བ། ལྷ་སའི་བདེ་འཇགས་སྲུང་དམག་ཀྱང་དགོས་པ་མ་ཟད། ད་དུང་གལ་གནད་ཆེ་ཤོས་སུ་བོད་དམག་གིས་འཇབ་དམག་དང་ལག་སྦྲེལ་མི་བྱེད་པའི་ཁས་ལེན་ཡང་གཏན་ནས་བྱེད་མི་ཐུབ་ཚུལ་སོགས་གསལ་བཤད་བྱས་ཤིང་། ཁོ་བོས་བལྟས་ན་ཡང་། དེ་ལྟར་མི་འབྱུང་བའི་ངེས་པ་གཏན་ནས་མེད་པར་བསམས་བྱུང་། བོད་མི་གཞན་དག་ནས་རང་ཡུལ་སྲུང་སྐྱོབ་བྱས་པའི་འགལ་ཉེས་ལ་བསྙད་དེ་བོད་དམག་རྣམས་བོད་མིར་དགྲ་འཐབ་བྱེད་དུ་གཏོང་རྒྱུར་གཟུར་གནས་ཀྱི་སྐྱེ་བོ་སུ་ཞིག་གི་ཡིད་ཡུལ་ཙམ་དུ་ཡང་འཆར་མི་སྲིད་པ་ཞིག་སྟེ། མཐར་བཀའ་ཤག་ནས་རྒྱ་མིའི་བཀོད་བྱུས་གལ་གནད་ཆེ་བ་དེ་ཉིད་ཉམས་ལེན་མ་བྱས་པར་མི་འཇོག་མཐུ་མེད་བྱུང་འདུག །

རྒྱ་མི་ཚོར་གལ་གནད་ཆེ་ཆུང་མཉམ་བསྲེས་ཀྱི་བྱེད་སྟངས་ཡ་མཚན་ཞིག་ཡོད། ཁོང་ཚོས་འུ་ཐུག་གི་གནས་ཚུལ་དེ་འདྲའི་སྐབས་རྒྱ་མིར་མཚོན་ཆ་བཟུང་སྟེ་ངོ་རྒོལ་བྱེད་མཁན་སྐོར་འགྲེལ་བཤད་བྱེད་དུས་ལོག་སྤྱོད་པ་ཟེར་དགོས་ཞེས་ཨུ་ཚུགས་བྱེད་ཀྱི་ཡོད། རྒྱ་དམར་ཚོས་ཚིག་དེར་དམིགས་བསལ་གྱི་གོ་དོན་ཡོད་པའི་འདུ་ཤེས་བྱེད་ཀྱང་། ང་ཚོར་ནི་དེ་རིགས་གང་ཡང་མེད། གཞུང་དང་། གཞན་དག་ཚང་མས་ཚིག་དེ་འཇབ་དམག་གི་མིང་ཚབ་ཏུ་བེད་སྤྱོད་བྱེད་ཁུལ་བྱས་པ་རེད། རྒྱ་མིའི་ཡིད་ངོར་ཚིག་དེ་དམོད་ཚིག་མཐར་ཐུག་ཡིན་ཁུལ་ཡིན་ཤག་ཀྱང་། ང་ཚོས་ནི་བསྟོད་བསྔགས་ལྟ་བུར་བེད་སྤྱོད་བྱས། ང་ཚོ་དང་། ཁམས་རིགས་སོགས་བོད་མི་ནང་ཁུལ་མིང་ཚིག་ཇི་འདྲ་ཞིག་བརྗོད་རུང་བློ་ངོར་རྣམ་རྟོག་གི་ཁྱད་པར་མེད་ན་ཡང་། ཁོ་བོས་ཡིག་བརྗོད་འགའ་ཞིག་ཏུ་ཚིག་དེ་འཆར་ཅན་ལྟར་བཀོད་པ་རྗེས་སུ་ཕྱི་རྒྱལ་དུ་ཡོད་པའི་ངའི་གྲོགས་པོ་ཚོ་མགོ་རྨོངས་ཐབས་སུ་རྒྱ་དམར་གྱིས་བེད་སྤྱོད་ཤུགས་ཆེ་བྱས་འདུག །

ད་དུང་གལ་ཆེ་བའི་གནད་དོན་ཞིག་ལ། རྒྱུ་མཚན་མེད་ཅིང་བསམ་ཚུལ་ཆ་མི་སྙོམས་པའི་དཔེ་ཞིག་རྒྱ་མིས་བསྟན་ཡོད། ངོ་ལོག་ཐོག་མ་དྲག་པོའི་བཅིངས་བཀྲོལ་བཏང་བའི་ས་ཁོངས་རྒྱ་མིའི་ཐད་ཀའི་བཀའ་བཀོད་བཏང་སྟེ་ལོ་བདུན་ཕྱིན་པའི་ས་ཁུལ་ནས་བྱུང་ཡང་། ཡ་ལ་བསྙོན་དཀྲི་སྐྱོན་བརྗོད་ཁག་འདོགས་བྱེད་ས་བོད་གཞུང་ལ་བྱས་ཤིང་། ཁོང་ཚོའི་སྐྱོན་བརྗོད་དང་། རྙོག་གླེང་ནི་ཟད་མཐའ་མེད་པར་ཉིན་རེ་བཞིན་ཇེ་མང་དུ་སོང་། དཔེར་ན། བཀའ་ཤག་གིས་ལོག་སྤྱོད་པ་གནོན་ཐབས་གང་ཡང་མ་བྱས་ཚུལ་དང་། ས་གནས་ཡས་མས་ཀྱི་གོ་མཛོད་ཁག་ལ་སྲུང་དམག་ཇི་བཞིན་མ་བཞག་པས་ལོག་སྤྱོད་པ་ཚོས་ཀྱང་བརྐུ་འཁྱེར་ཐུབ་ཀྱི་ཡོད་པར་བརྟེན་རྒྱ་མི་བརྒྱ་ཕྲག་མང་པོའི་ལུས་སྲོག་བརླག་པ་དེ་དག་བཀའ་ཤག་གིས་ལན་འཛོལ་ལ་བརྟེན་ཤ་ཁྲག་གི་དགྲ་ལན་ལེན་རྒྱུ་ཡིན། ཞེས་སོགས་བརྗོད་འདུག །

ང་ཚོའི་མི་མང་ལ་རྒྱ་མི་ང་ཚོའི་ཡུལ་དུ་དགོས་མཁོ་མེད་པ་དང་། རྒྱ་མི་མཐར་སྐྲོད་གཏོང་རྒྱུའི་དོན་ལ་རང་ཉིད་བློས་བཏང་བྱིས་པ་ཡན་གྱིས་བྱེད་ཅིང་། རྒྱ་མིས་ང་ཚོའི་གཞུང་ལ་སྐྱོན་བརྗོད་བྱེད་པ་དང་ཆབས་ཅིག །རྩ་བ་ནས་འབྲེལ་མེད་ཀྱི་བཙན་རྒྱལ་རིང་ལུགས་པ་མིག་འཕྲུལ་ལྟ་བུར་མཐོང་སྟེ་ཁོང་ཚོར་འཇིགས་དངངས་ཡོང་གི་ཡོད་པའམ། སྐབས་དེར་བོད་ལ་བཙན་རྒྱལ་རིང་ལུགས་པའི་ནུས་ཤུགས་གཏན་ནས་མེད་པ་ངེས་པར་ཤེས་ཤག་ཀྱང་། རྒྱ་གར་དུ་ཡོད་པའི་བོད་མི་འགའ་ཤས་ནས་བཙན་རྒྱལ་རིང་ལུགས་པའི་སར་ཕྱིན་ཏེ་ཁོང་ཚོས་བོད་ལ་རྙོག་ཁྲ་འདི་དག་བཟོས་ཚུལ་དང་། སྲིད་ཚབ་བདེ་མཁར་བ་དང་། ངེད་ཀྱི་གཅེན་པོ་ཐུབ་བསྟན་ནོར་བུ་དང་། རྒྱལ་ལོ་དོན་གྲུབ་སོགས་མི་དགུའི་མིང་སྨོས་ཀྱིས་ཁོང་ཚོ་བོད་མིའི་ཁོངས་ནས་འབུད་དགོས་ཟེར། བརྗོད་དོན་དེ་ལ་ངེད་དང་། བཀའ་ཤག་ནས་རྒོལ་འགོག་བྱེད་དགོས་པའི་རྒྱུ་མཚན་མ་མཐོང་ཞིང་། སྐྱོན་བརྗོད་དེ་ནི་སྙིང་པོ་མེད་པ་ཞིག་ཡིན། མི་དགུའི་མིང་འབོད་བྱས་པ་དེར་མི་དགུ་པོ་དེས་བསམ་པར་རང་གི་རྒྱལ་ཁབ་དང་། རང་རིགས་ཀྱི་ཞབས་འདེགས་སུ་སྨན་པའི་གཟི་བྱིན་སྙན་གྲགས་ཡིན་བསམ་པ་ལས་འོས་མེད། ཉེས་ཆད་དེས་ཁོང་ཚོར་དཀའ་ངལ་ཅུང་ཟད་ཙམ་ཡང་ཡོང་གི་མ་རེད་སྙམ་པ་བྱུང་།

དེ་ནས་ལྷ་སའི་གནས་ཚུལ་ཟིང་འཁྲུག་གི་གས་ཆག་འགྲོ་རྒྱུའི་མཐའ་རིམ་དུ་སླེབས། བོད་གཞུང་བཀའ་ཤག་དང་། རྒྱ་མིའི་དབར་འགལ་བ་ཇེ་སྡུག་ཇེ་ཆེར་སོང་། རྒྱ་མིས་ཁོང་ཚོའི་ཞི་བའི་ལས་བྱེད་པར་ཡང་གོ་མཚོན་སྤྲད། གྲོང་ཁྱེར་ནང་གི་འཛིངས་ར་ཁག་ཏུ་དམག་མི་མང་དུ་བཏང་ཞིང་། བོད་ཀྱི་ས་ཁུལ་ཁག་ཏུ་ཡོད་པའི་རྒྱ་མི་དང་། འགྲུལ་ལམ་ལ་སྲུང་སྐྱོབ་བྱེད་རྒྱུ་ལས། དེ་མིན་བདེ་འཇགས་ཀྱི་ལས་དོན་ཚང་མ་བོད་གཞུང་གི་འགན་འཁུར་ཡིན་ལུགས་ཁྱབ་བསྒྲགས་བྱས། སློབ་གྲྭ་ཁག་དང་། ས་གནས་གཞན་དུ་ཚོགས་འཛོམས་མང་པོ་བྱེད་བཅུག་སྟེ་མི་མང་ཚོར། བཀའ་ཤག་ནི་ལོག་སྤྱོད་པར་འབྲེལ་བ་བྱེད་མཁན་ཡིན་པས་དེ་དང་འཚམས་པའི་བྱེད་ཕྱོགས་དགོས་ཚུལ་བརྗོད་པ་དང་། སྐབས་རེ་རྒྱ་མིས་འགྲེལ་བཤད་དུ། ཁོང་ཚོ་མེ་མདའ་བརྒྱབ་སྟེ་གསོད་རྒྱུ་མིན། མི་མང་གི་ཁྲོད་དུ་ཁྲིམས་གཅོད་ཀྱིས་དལ་བུས་གསོད་དགོས་ཟེར། དམག་དཔོན་ཐན་ཀོན་སན་ནས་ལྷ་སར་བུད་མེད་ཚོགས་འདུ་ཞིག་སར། ཤ་རུལ་གང་དུ་ཡོད་ཀྱང་དེར་སྦྲང་མ་འཁོར་བ་ཡིན། ཁྱེད་ཚོས་ཤ་རུལ་མེད་པ་བཟོས་ན་སྦྲང་མའི་རྙོག་ཁྲ་ཡོང་དོན་མེད། ཅེས་བརྗོད་འདུག །དེ་ནི། སྦྲང་མ་རྣམས་འཇབ་དམག་མཁན་ཚོ་དང་། ཤ་རུལ་ནི་བཀའ་ཤག་གམ། དེ་མིན་ངེད་ལ་ཟེར་བ་མིན་ནམ་སྙམ་པ་བྱུང་།། །།

ལེའུ་བཅུ་པ། ལྷ་སའི་རྐྱེན་ངན།

༄༅། །ཕྱི་ལོ་ ༡༩༥༩ ཟླ་གསུམ་པའི་ཚེས་གཅིག་ཉིན་སངས་རྒྱས་ཀྱི་ཆོ་འཕྲུལ་ཆེན་པོའི་དུས་ཆེན་ཐོག་གྲྭ་སྐོར་དམ་བཅའ་འཇོག་པའི་སྨོན་ལམ་གྱི་མཛད་སྒོའི་དོན་དུ་ཕྲན་ལྷ་ལྡན་གཙུག་ལག་ཁང་དུ་ཡོད། སྐབས་དེར་ངས་སེམས་ཀྱི་གནས་ཚད་ཇེ་མཐོར་སྤེལ་བའི་ནང་དོན་རིག་པའི་སློབ་སྦྱོང་གི་རྒྱུགས་སྤྲོད་བྱས་པ་ཡིན། ང་ཚོར་སྲིད་དོན་གྱི་རྙོག་འཛིངས་དཀའ་ངལ་ཡོད་པའི་སྐབས་སུ་ཡང་ཆོས་ཀྱི་སློབ་གཉེར་མུ་མཐུད་ཀྱིས་བྱེད་པའི་སྐལ་བཟང་ཐོབ་ཅིང་། འཁུར་བརྩོན་ཆེ་ཤོས་བྱེད་ཡུལ་སྔར་ནས་དེ་རང་ཡིན་པ་མ་ཟད། ད་དུང་ཡང་དེ་རང་ཡིན།

གལ་སྲིད་གོ་སྐབས་བྱུང་ན་མང་ཐོས་གདམས་པར་ཤར་བའི་མཁས་པའི་དྲུང་དུ་འདུ་འཛི་སྤངས་པའི་སྒོ་ནས་ཆོས་ཀྱི་སློབ་གཉེར་འབའ་ཞིག་བྱེད་འདོད་ཡོད། འགྲེལ་བཤད་སྔོན་བརྗོད་ཟིན་པ་ལྟར། རྒྱུགས་སྤྲོད་དེ་དག་ནི་མཁས་པ་དང་གྲུབ་པའི་དགེ་བཤེས་ཤིན་ཏུ་མང་ཚོགས་ཀྱི་དབུས་སུ་བགྲོ་གླེང་བྱེད་དགོས་ཤིང་། དེ་འདྲའི་དུས་སྐབས་དེ་ནི་ཕྲན་རང་ཉིད་ལ་ཤིན་ཏུ་གལ་ཆེ་ཞིག་ཡིན་པ་དང་། བོད་ཡུལ་སྤྱི་ལའང་དེ་བཞིན་རེད། དུས་དེར་དམ་པའི་ཆོས་ཀྱི་འབེལ་གཏམ་གྱི་གནད་དོན་ཞིབ་ཅིང་ཆེས་ཕྲ་བཟང་ལ་མང་བས་ཕྲན་གྱི་ཤེས་རྒྱུད་ཡོངས་སུ་ངོམས་ཤིང་ཚིམས་པའི་དགའ་བ་ཟད་མི་ཤེས་པ་བྱུང་།

མཛད་སྒོ་དང་། རྒྱུགས་སྤྲོད་ཀྱི་བྱེད་སྒོ་དེ་དག་གིས་བྲེལ་སྟབས་སུ་གནས་པའི་ཉིན་གཅིག་རྒྱ་མིའི་ལས་བྱེད་གཉིས་ནས་ཕྲན་ཐུག་འཕྲད་དགོས་ཚུལ་ཟེར། ཁོང་གཉིས་ནི་ལས་བྱེད་ཆེ་གྲས་མིན་ཞིང་། དམག་དཔོན་ཐན་ཀོན་སན་གྱིས་བཏང་ལུགས་ཟེར་གྱི་འདུག །ཁོང་ནས་རྒྱ་མིའི་དམག་སྒར་ནང་ཟློས་གར་ཞིག་བསྟན་རྒྱུའི་གྲ་སྒྲིག་བྱས་ཡོད་པ་ལྟར་དེའི་དུས་ཚེས་གཏན་འཁེལ་བྱེད་དགོས་ཟེར། འདི་སྐོར་སྤྱིར་བཏང་གི་གྲོས་གླེང་ཞིག་ཉིན་འགའི་སྔོན་ནས་བྱུང་། སྐབས་དེར་དོན་གནད་གཞན་གྱི་སྐོར་བསམ་བློ་གཏོང་ཁོམ་མ་བྱུང་ཞིང་། ཁོང་གཉིས་ལ་ཉིན་བཅུ་སྐོར་རྗེས་མཛད་སྒོ་ཟིན་འཕྲལ་དུས་ཚེས་སྤྲད་འཐུས་བརྗོད་པར། ཁོང་གཉིས་ཀྱིས་དུས་ཚེས་ལམ་སེང་གཏན་འཁེལ་དགོས་ལུགས་ཨུ་ཚུགས་ཀྱིས་དེ་ལ་འདོད་བབས་བྱེད་ཀྱི་མི་འདུག་ཀྱང་། ཡང་བསྐྱར་མཛད་སྒོ་གྲོལ་ན་མ་གཏོགས་དུས་ཚེས་གཏན་འཁེལ་མི་ཐུབ་ཚུལ་བརྗོད་མཐར། ལན་དེ་དམག་དཔོན་ཐན་ཀོན་སན་ལ་འཁྱེར་རྒྱུ་བློ་མོས་བྱས་སོང་།

དེ་ལྟར་ཡོང་ལུགས་དེ་ནི་ཡ་མཚན་ཞིག་སྟེ། རྣམ་ཀུན་དམག་དཔོན་ཁོང་རང་ངའི་སར་ཡོང་ན་མ་གཏོགས་ལན་འཕྲིན་རྣམས་འབྲེལ་ཡོད་ངའི་ལས་བྱེད་པ་བརྒྱུད་འབྱོར་གྱི་རེད། རྣམ་ཀུན་མང་ཚོགས་ཀྱི་མཛད་སྒོའི་སྙན་སེང་རིགས་མགྲོན་ཆེ་ཕ་ལྷ་བ་བརྒྱུད་ནས་སམ། ཡང་ན་སྤྱི་ཁྱབ་མཁན་པོ་དགའ་བྲང་བརྒྱུད་ནས་ཡོང་དགོས།

དེར་བརྟེན་རྣམ་ཀུན་དང་མི་འདྲ་བར་རྒྱ་རིགས་ལས་བྱེད་ཆུང་གྲས་གཙུག་ལག་ཁང་ནང་ང་ཐུག་འཕྲད་དུ་བཏང་བའི་གནས་ཚུལ་འདི་དག་ཤེས་མཁན་ཚོར་ཡིད་དོགས་ཕྲན་བུ་བྱུང་། ངའི་ལས་བྱེད་དཔོན་རིགས་ཚོ་གནས་ཚུལ་དེ་ལ་འདོད་བབས་མ་བྱུང་བའི་ཁར། དམག་དཔོན་ཐན་ཀོན་སན་ནས་ཏཱ་ལའི་བླ་མའི་མཚན་མཐོང་ལ་དམའ་འབེབས་བྱེད་ཐབས་བྱས་པ་ལྟ་བུར་ངོས་འཛིན་བྱས།

རྒྱ་མིའི་སྲིད་དབང་འོག་ང་ཚོར་ཉམས་མྱོང་སྡུག་པོ་ཇི་སྙེད་བྱུང་། མང་ཚོགས་ཀྱི་ཚོགས་འདུར་འབོད་བསྐུལ་འདི་རིགས་ལ་དངོས་ཡོད་གནས་ཚུལ་ནས་འགྲོ་སྟབས་འགྲིགས་མིན་ཇི་ལྟར་ཡང་དགེ་སྐྱོན་ཡོ་སྲོང་བྱེད་ས་མེད། གལ་སྲིད་རྒྱ་མི་ཚོ་མི་དགའ་བ་བྱུང་ན་རྐྱེན་ཆུང་ཆུང་གིས་དོན་མེད་རྐྱེན་ངན་ཡོང་བའི་ཉེན་ཁ་ཡོད། འདི་འདྲའི་སྐབས་ཁོང་ཚོ་དགའ་པོ་མ་བྱུང་བའི་རྣམ་འགྱུར་ནི་ཕྱོགས་གཞན་ཞིག་གི་ཐོག་ནས་བསྟན་གྱི་ཡོད་པར་བརྟེན་ཁོ་བོ་ཅག་གི་བསམ་པར་རང་ཡུལ་གྱི་དོན་དུ་གནད་དོན་ཆུང་ངུ་འདི་རིགས་ལ་དོ་སྣང་མ་བྱས་ན་ལེགས་པར་མཐོང་ཞིང་། དེ་མིན་ང་དང་། ངའི་གཞུང་གི་གནས་སྟངས་དམའ་རུ་གཏོང་བ་དེ་ཇེ་སྡུག་ཏུ་གཏོང་རྒྱུའི་ཉེན་ཁ་ཡོད་པ་རེད།

ཕྱི་ཟླ་གསུམ་པའི་ཚེས་ལྔ་ཉིན་ལྷ་སའི་གཙུག་ལག་ཁང་ནས་ནོར་གླིང་དུ་མ་ཐོན་གོང་གདན་ཞུ་ཡ་མཚན་ཅན་དེའི་སྐོར་དེ་མིན་གོ་ཐོས་གང་ཡང་མ་བྱུང་། རྣམ་ཀུན་ཕྲན་ནོར་གླིང་དུ་འགྲོ་བསྐྱོད་འདི་དག་མཛད་སྒོ་ཆེན་པོ་ཞིག་ཡིན་ཅིང་། ལོ་སྔོན་མ་ཚོར་རྒྱ་མི་ཡང་མཛད་སྒོ་དེར་ཞུགས་ཡོད་ཀྱང་། ད་ལམ་རྒྱ་མི་གཏན་ནས་ཞུགས་ཡོད་པ་མ་རེད།

ཉིན་གཉིས་རྗེས་ཟླ་གསུམ་པའི་ཚེས་བདུན་ཉིན་དམག་དཔོན་ཁོང་གི་སྐད་སྒྱུར་ཞིག་ནས་སྤྱི་ཁྱབ་མཁན་པོར་ཁ་པར་བཏང་སྟེ་ཕྲན་ལ་ཡང་བསྐྱར་ལན་འཕྲིན་བཏང་འབྱོར་དུ། ཕྲན་རྒྱ་མིའི་དམག་སྒར་དུ་ལྟད་མོར་འགྲོ་རྒྱུའི་དུས་ཚེས་ངེས་གཏན་དགོས་ལུགས་བརྗོད་འདུག་པ་སྤྱི་ཁྱབ་མཁན་པོས་ཕྲན་ལ་གོ་བསྡུར་གནང་སྟེ་ཕྱི་ཟླ་གསུམ་པའི་ཚེས་བཅུ་ཉིན་སྟབས་འགྲིགས་ཡོང་གནས་ཞེས་འཕྲིན་ལས་སྤྲད།

ཁོ་བོ་འགྲོ་རྒྱུའི་གྲ་སྒྲིག་བྱེད་སྒོ་རྣམས་སང་ཉིན་འགྲོ་རྒྱུའི་ཚེས་དགུ་ཉིན་མ་གཏོགས་གོ་བསྡུར་བྱས་པ་མེད། དེའི་ཉིན་སྔ་དྲོའི་ཆུ་ཚོད་བརྒྱད་ཐོག་རྒྱ་མིའི་ལས་བྱེད་པ་གཉིས་སྐུ་སྲུང་འགོ་བྱེད་མདའ་དཔོན་སར་ཡོང་སྟེ། དམག་དཔོན་འབྲིང་རིམ་དྲག་པོའི་སློབ་སྟོན་བྱེད་མཁན་གྱི་གོ་མིང་ཡོད་པ། ཕུའུ་ནས་ཁྱེད་རང་འབོད་འགུགས་ཆེད་དུ་བཏང་ཚུལ་ཟེར་ཞིང་། མདའ་དཔོན་སྔ་དྲོའི་ལྟོ་ཆས་བྱེད་རྒྱུར་བརྟེན་ཆུ་ཚོད་བཅུ་པར་ཡོང་འཐུས་བརྗོད་དེ་ཁོང་གཉིས་ཕྱིར་ལོག་གིས་ཆུ་ཚོད་གཅིག་སོང་རྗེས་ཡང་བསྐྱར་ཡོང་སྟེ་ད་ལྟ་ལམ་སེང་ཡོང་དགོས་རྒྱ་དཔོན་སྒུག་སྟེ་བཞུགས་འདུག་ཅེས་བརྗོད་པ་རེད།

ཆུ་ཚོད་ཁ་ཤས་རྗེས་སུ་སྐུ་སྲུང་མདའ་དཔོན་ནོར་གླིང་དུ་བསམ་བློ་འཁྲུག་འཚབ་ཀྱི་ངང་དུ་འབྱོར་ཏེ་སྤྱི་ཁྱབ་མཁན་པོ་དང་། མགྲོན་ཆེར་གནས་ལུགས་གླེང་མོལ་བྱས་པར་ཁོང་གཉིས་དང་མདའ་དཔོན་བཅས་ཁོ་བོའི་སར་མཉམ་འབྱོར་ཐོག །གནས་ཚུལ་འདི་རྣམས་ཟེར་གྱི་འདུག །

སྐུ་སྲུང་མདའ་དཔོན་དམག་དཔོན་གོང་གསལ་གྱི་ཡིག་ཚང་དུ་འབྱོར་སྐབས་ཁོང་ཤེས་པ་རྣལ་དུ་མ་གནས་པར་རླུང་འཚུབ་སྟེ་བསྡད་འདུག་པས་བརྗོད་གསལ། ཏཱ་ལའི་བླ་མ་སང་ཉིན་འདིར་དམག་མིའི་ཟློས་གར་གྱི་གཟིགས་མོར་ཕེབས་རྒྱུར། བྱེད་སྒོ་འགའ་ཤས་ཡོད་སྟབས་ངས་ཁྱེད་རང་འབོད་དུ་བཏང་བ་ཡིན། སྐུ་སྲུང་མདའ་དཔོན་གྱིས་ཁོང་ལ་ཚེས་གྲངས་གཏན་འཁེལ་ཨེ་ཡོད་ཅེས་དྲིས་པར། ཁྱེད་ནས་ཤེས་མ་བྱུང་ངམ། ཏཱ་ལའི་བླ་མས་དམག་དཔོན་ཐན་གྱི་གདན་ཞུར་ཞལ་བཞེས་གནང་སྟེ་ཚེས་བཅུ་ཉིན་ཕེབས་ཀྱི་རེད། ཁྱེད་རང་ལ་དོན་གནད་གཅིག་གསལ་པོར་བརྗོད་རྒྱུ་ཡོད། ཁྱེད་ཚོས་རྣམ་ཀུན་བྱེད་པའི་མཛད་སྒོ་དེ་ཚོ་ཡོང་གི་མ་རེད། རྣམ་ཀུན་གྲ་སྒྲིག་ལྷན་ཚོགས་སུ་ཕེབས་སྐབས་ཁོང་དང་མཉམ་དུ་ཁྱེད་རང་གི་དམག་མི་གོ་མཚོན་འཁྱེར་བ་ཡོང་སྲོལ་དེ་ལྟར་ཡོང་མ་དགོས། རྡོ་ཟམ་བརྒལ་ནས་བོད་དམག་སུ་ཡང་ཡོང་མི་ཆོག །གལ་སྲིད་ཁྱེད་རང་གི་འདོད་པ་ནན་ཆེ་བྱས་ན་བོད་དམག་གཉིས་གསུམ་ཞིག་མཉམ་འཁྲིད་བྱས་འཐུས་ཀྱང་ཁོང་ཚོས་མཚོན་ཆ་མཉམ་འཁྱེར་མི་ཆོག་ཅེས་བརྗོད་འདུག །

སྐུ་སྲུང་མདའ་དཔོན་ལ་རྣམ་ཀུན་དང་མི་འདྲ་བའི་བཀའ་བཀོད་དེ་ལྟར་བཏང་བ་དེས་ཁོང་ལ་བློ་འཚབ་ཆེན་པོ་འདི་ལྟར་བྱུང་སྟེ། དེ་ཡང་རྡོ་ཟམ་དེ་ནི་རྒྱ་མིའི་དམག་སྒར་གྱི་ལས་ཁུངས་ངོ་མའི་མཐའ་མཚམས་ན་ཡོད། ནོར་གླིང་ནས་རྒྱང་གྲགས་ཙམ་སར་ཡོད་པའི་རྒྱ་མིའི་སྡོད་སྒར་དེ་དག་བོད་མི་ཤ་ཞེན་མཁན་ཚོའི་འདོད་བློར་མི་བབས་པ་ཞིག་ཡིན་ཅིང་། འོན་ཀྱང་། སྡོད་སྒར་དེ་རྒྱ་མི་ཁོང་རང་ཚོས་བེད་སྤྱོད་བྱེད་པ་ལ་ལྷ་སའི་མི་མང་སྡུག་འཁུར་མི་ཐུབ་པ་མེད་མོད། དོན་གནད་ཇི་ལྟར་ཡིན་རུང་། ཏཱ་ལའི་བླ་མ་དེའི་ནང་ཕེབས་དགོས་པའི་བསམ་ཚུལ་དེ་ཤིན་ཏུ་ཡ་མཚན་ཞིག་རེད། དེ་ལ་མི་མང་གིས་འདོད་བབས་མི་བྱེད་པ་ནི་ངེད་རང་གིས་ཤེས་བཞིན་པ་ཡིན།

ལྷག་པར་དུ་ཡང་ཏཱ་ལའི་བླ་མ་སྐུ་སྲུང་མེད་པར་ཕེབས་དགོས་ཀྱི་ཡོད་ན་ད་དུང་དེ་བས་ཀྱང་ཧ་ཅང་ཡ་མཚན་པ་ཞིག་སྟེ། ལུགས་སྲོལ་ལྟར་བྱས་ན་ཏཱ་ལའི་བླ་མ་གང་དུ་ཕེབས་ཀྱང་སྲུང་དམག་ཉི་ཤུ་རྩ་ལྔ་ལྷན་བཅར་ཐོག་ཕེབས་ལམ་འཁེལ་ཡུལ་དུ་དམག་མི་འགྲེམས་འཛུགས་བྱེད་དགོས། གལ་སྲིད་འགྲོ་ལུགས་དེ་དག་གློ་བུར་དུ་བསྒྱུར་འགོག་བྱེད་དགོས་ན་དེའི་རྒྱུ་མཚན་ཞིག་མི་མང་ལ་ངེས་པར་བརྗོད་དགོས་པར་འདུག་སྙམ་སྟེ་སྐུ་སྲུང་མདའ་དཔོན་གྱིས་རྒྱ་མིའི་དམག་དཔོན་ལ་རྒྱུ་མཚན་ཇི་ཡིན་གསུངས་གནང་ཡོད་པ་ཞེས་ཞུས་འདུག །

དྲི་དོན་དེ་དག་སྣང་མེད་ལྟ་བུར་དྲིས་ཀྱང་ཁོང་ལ་དོ་སྣང་སྐྱེ་བའི་གཞིར་གྱུར་ཏེ་ད་དུང་ཁོང་ཁྲོ་ཇེ་ཆེར་ཕྱིན་ཏེ་བརྗོད་གསལ། གལ་སྲིད་མི་གཅིག་གིས་མེ་སྐམ་མནན་ན་ཁྱེད་རང་གིས་འགན་ལེན་བྱེད་རྒྱུ་ཡིན་ནམ་ཞེས་སྐད་ཤུགས་ཆེན་པོས་བརྗོད་ཅིང་། ད་དུང་ཁོང་ནས། ད་ཆ་ང་ཚོ་རྙོག་གླེང་བརྗོད་མ་དགོས། ཏཱ་ལའི་བླ་མ་ཕེབས་སྐབས་ང་ཚོའི་དམག་མི་ཡང་གོ་མཚོན་མེད་པར་འཇོག་གི་ཡིན། ཁྱེད་རང་འདོད་པ་ཡོད་ན་རྡོ་ཟམ་བར་ཁྱེད་རང་ཚོའི་མི་འགྲེམས་འཛུགས་བྱས་ན་འགྲིགས། དེ་ཚུན་མི་གཅིག་ཀྱང་ཡོང་མི་ཆོག །གནས་ཚུལ་དེ་རྣམས་གསང་བ་དམ་པོ་བྱེད་དགོས་ཞེས་བརྗོད་འདུག །

སྐུ་སྲུང་མདའ་དཔོན་ཕྱིར་ལོག་རྗེས་གོང་གསལ་བཀའ་བཀོད་ཇི་བྱས་སྐོར་འབྲེལ་ཡོད་ལས་བྱེད་ཁག་དང་གོ་བསྡུར་མང་པོ་བྱས་མཐར་དེ་ལྟར་ཁོང་ཚོས་གང་ཟེར་གྱི་བཙན་དབང་དེ་རང་ལ་ཉན་རྒྱུ་མ་གཏོགས་ཐབས་ཤེས་གཞན་མེད་པ་ལྟ་བུར་མཐོང་སྟེ་འགྲོ་རྒྱུའི་འཆར་གཞི་གཏན་འབེབས་བྱས། རྒྱ་མིའི་གདན་ཞུ་དེར་ཡིད་དོགས་ཆེ་ཐོག །གསང་རྒྱ་བྱེད་དོན་དེས་དོགས་གཞིའི་བསྣོན་མ་ལྟ་བུར་བྱུང་འདུག །གྲོང་ཁྱེར་ནང་གི་མི་རྣམས་འགྲིམ་འགྲུལ་མཚམས་གཅོད་བྱས་ན་མ་གཏོགས་ང་ཕྱི་བསྐྱོད་བྱེད་པ་དེར་གསང་བ་བྱེད་ཐབས་ནམ་ཡང་མེད། གང་ཡིན་ཞེ་ན། ཕྲན་གྱིས་ལོགས་སུ་འགྲོ་རྩིས་ནམ་བྱས་ཀྱང་དེ་འཕྲལ་ལྷ་སར་གླེང་ལྷག་གིས་མི་ཚང་མས་ལམ་སྲང་ཁག་ཏུ་གྲལ་བསྒྲིགས་ཀྱིས་གུས་བཀུར་ཆེད་ཡོང་བ་རེད། སྐབས་དེར་གྲོང་ཁྱེར་ནང་རྣམ་ཀུན་དང་མི་འདྲ་བའི་མི་མང་པོ་ཡོད། སྨོན་ལམ་གྲོལ་ཏེ་དགེ་འདུན་བྱིངས་ཕྱིར་ཕེབས་ཟིན་ཀྱང་། སྟོང་ཕྲག་རེ་ཟུང་ཡོད་པ་དང་། ཁམས་རིགས་བཙན་བྱོལ་ཡོང་བ་སྟོང་ཕྲག་འགའ་ཤས་ཡོད། རགས་རྩིས་བྱས་ན་སྐབས་དེར་ལྷ་སའི་ནང་མི་གྲངས་སྟོང་ཕྲག་བརྒྱ་སྐོར་ཡོད་ཅིང་། འབོར་ཚད་དེ་དག་གྲོང་ཁྱེར་དེར་བྱུང་བ་མཐོ་ཤོས་ཡིན་སྲིད།

དེའི་སང་ཉིན་གྱི་བྱེད་སྒོ་འཐུས་ཚང་ཡོང་ཆེད་རྡོ་ཟམ་བར་སྐུ་སྲུང་དམག་མི་འགྲེམས་འཛུགས་བྱེད་རྒྱུ་དང་། མི་མང་རྣམས་ཀྱང་རྡོ་ཟམ་བརྒལ་ནས་མི་འགྲོ་བའི་འཆར་གཞི་ལས་བྱེད་པ་རྣམས་ཀྱིས་ཁམས་དྭངས་བཟོས། སྤྱི་ཟླ་གསུམ་པའི་ཚེས་དགུ་ཉིན་གུང་ཙམ་ལ་བོད་དམག་སྐོར་བྱ་བ་ཚོར་རྒྱ་མིས་བརྗོད་དོན། ཕྱི་ཉིན་རྡོ་ཟམ་འདི་བརྒལ་ཏེ་བོད་མི་སུ་ཡང་འགྲོ་བསྐྱོད་མི་ཆོག་པའི་དམིགས་བསལ་གྱི་ཁྲིམས་ལུགས་ཡོད་པ་འདི་དག་མི་མང་ལ་ཁྱབ་བསྒྲགས་བྱ་དགོས་བརྗོད་འདུག་ཅིང་། སྐོར་བྱ་བ་ཚོའི་བསམ་པར་རྣམ་ཀུན་བོད་མི་རྡོ་ཟམ་བརྒལ་བསྐྱོད་མི་ཆོག་པ་མེད་ཀྱང་། མི་མང་ནས་ཏཱ་ལའི་བླ་མ་མཇལ་ཞུའི་ཆེད་སྣང་མེད་བརྒལ་བསྐྱོད་ལ་རྒྱ་མིས་བཀག་འགོག་བྱས་ཏེ་གློ་བུར་རྐྱེན་ངན་བྱུང་དོགས་ཡིན་ཤག་བསམ་སྟེ་བྱེད་ཕྱོགས་དེར་བློ་མོས་བྱས་པ་རེད།

འོན་ཀྱང་དེའི་འབྲས་བུ་ནི་ཤིན་ཏུ་དོགས་གཞི་ཆེན་པོར་གྱུར། རྒྱ་མིས་ཕྲན་འཛིན་བཟུང་བྱེད་རྒྱུའི་འཆར་གཞི་ཡོད་ལུགས་གྲོང་ཁྱེར་ནང་གླེང་གྲགས་ཆེན་པོ་བྱུང་སྟེ། དེ་ཉིན་གྱི་དགོང་དྲོ་དང་། ནུབ་མོ་མི་ཚང་མའི་སེམས་ལ་དངངས་སྐྲག་དང་། འཚབ་འཚུབ་ཇེ་ཆེར་གྱུར་ཅིང་། ཕྱི་ཉིན་སྔ་དྲོ་ལྷ་སའི་མི་ཕལ་ཆེ་བས་ངོས་རྒྱ་མིའི་སྡོད་སྒར་དུ་འགྲོ་རྒྱུ་དེ་དག་ཇི་ལྟར་བྱས་རུང་བཀག་འགོག་བྱེད་རྒྱུ་སེམས་ཐག་ཐེ་ཚོམ་མེད་པར་བཅད་པ་རེད།

ཡང་། ཁོ་བོ་འཛིན་བྱེད་ཀྱི་རྙི་གཞན་ཞིག་ཀྱང་ཡོད་པ་མི་མང་གིས་ཤེས་རྟོགས་བྱུང་བ་ནི་རྗེས་ཟླའི་ནང་པི་ཅིང་དུ་རྒྱ་ནག་མི་མང་འཐུས་མིའི་ཚོགས་ཆེན་འཚོགས་ཀྱི་ཡོད་པ་དེར་ངོས་འགྲོ་དགོས་རྒྱ་མིས་ནན་བརྗོད་བྱེད་ཀྱི་ཡོད་པ་དེ་ཡིན། མི་མང་གི་རྣམ་འགྱུར་དེ་མཐོང་ནས་གདན་ཞུར་ཕྱིར་ལན་ངེས་གསལ་སྤྲད་པ་མེད་ཀྱང་། བདུན་གཅིག་ཙམ་གྱི་གོང་དུ་ང་ཡོང་རྒྱུ་ཡིན་ཚུལ་པི་ཅིང་དུ་དྲིལ་བསྒྲགས་བྱས་ཡོད་འདུག །ངས་ཁས་ལེན་མ་བྱས་པར་དྲིལ་བསྒྲགས་བྱས་པ་དེས་ལྷ་སའི་མི་མང་ཚོ་ཁོང་ཁྲོ་ཆེན་པོ་བྱུང་ཡོད་པ་རེད། ཡ་མཚན་ཅན་གྱི་གདན་ཞུ་གསར་པ་དེ་དག་ནི་ངའི་འདོད་བབས་མེད་བཞིན་དུ་རྒྱ་ནག་ཏུ་བཙན་འཁྲིད་བྱ་རྒྱུའི་ཐབས་ཤེས་ཡིན་པར་མི་མང་ཚོས་རང་བཞིན་གྱིས་སེམས་ཐག་བཅད་འདུག །

ཡང་། མི་མང་གི་བསམ་བློར་ཡིད་དོགས་འབྱུང་གཞི་གཞན་ཞིག་ནི། བོད་ཤར་ཕྱོགས་ས་ཁུལ་ཁག་ཏུ་བླ་མ་ཆེན་པོ་འགའ་ཞིག་རྒྱ་མིའི་དམག་དཔོན་གྱིས་ཐུགས་སྤྲོར་གདན་འདྲེན་ཞུས་རྗེས་བླ་མ་དེ་ཚོ་སུས་ཀྱང་མཐོང་ཐོས་མེད་པར་གྱུར་པའི་གནས་ཚུལ་བོད་མི་ཕལ་ཆེ་བས་ཤེས་རྟོགས་ཁར། མི་སུ་ཞིག་ཡིན་རུང་དེ་སྲུང་སྐྱོབ་བྱེད་མཁན་གྱི་ས་ནས་འཁྲིད་རྒྱུ་དེ་རྒྱ་མིའི་བྱེད་སྟངས་ཤིག་ཡིན་འདུག །

ལྷ་སའི་མི་མང་ཚོར་བྱུང་བའི་དོགས་པ་དེ་དག་ངའི་གཞུང་གི་ལས་བྱེད་པ་ཚོའི་ཁྲོད་དུ་ཡང་ཁྱབ་འཕེལ་བྱུང་ཞིང་། དེའི་ཡོང་རྩ་ནི་རྒྱ་མིའི་དཔོན་རིགས་ཚོའི་བྱེད་སྤྱོད་ཡ་མཚན་ཞིག་ལ་བརྟེན་ནས་བྱུང་འདུག །རྣམ་ཀུན་ཕྲན་སྤྱི་ཚོགས་ཀྱི་དུས་ཆེན་རིགས་ལ་མགྲོན་འབོད་སྐབས་བོད་གཞུང་གི་གནད་ཡོད་དཔོན་རིགས་ཚང་མ་གདན་ཞུ་བྱེད་སྲོལ་ཡང་། སྐབས་དེར་ཟླ་གསུམ་པའི་ཚེས་དགུའི་དགོང་དྲོ་བར་ཏཱ་ལའི་བླ་མ་སྐུ་སྒེར་གྱི་ལས་བྱེད་པ་མ་གཏོགས་དཔོན་རིགས་གཞན་དག་གཅིག་ཀྱང་མགྲོན་འབོད་བྱས་མི་འདུག་ཅིང་། དེའི་དགོང་དྲོར་རྒྱ་མིའི་ལས་བྱེད་པ་གཉིས་ནོར་གླིང་དུ་ཡོང་སྟེ་བཀའ་ཤག་གི་འཐུས་མི་དྲུག་ལ་མགྲོན་ཤོག་སྟོང་མིན་ཙམ་སྤྲད་དེ་ངག་ཐོག་ནས་བརྗོད་དོན། བཀའ་ཤག་གི་འཐུས་མི་རེ་ནས་གཡོག་པོ་རེ་ལས་མཉམ་འཁྲིད་མ་བྱེད་ཅེས་རྣམ་ཀུན་དང་མི་འདྲ་བའི་རེ་འདུན་ལྟ་བུའི་བཙན་བཀའ་རྒྱ་མིའི་སྤྱིར་བཏང་གི་སྲོལ་ལྟར་བཏང་འདུག །

རྒྱུན་གཏན་ལྟར་བྱས་ན་ངོས་གང་དུ་བསྐྱོད་ཀྱང་རྩེ་མཁན་མགྲོན་ཆེ་བ་མཉམ་དུ་འགྲོ་དགོས་པ་ཁོང་ཚོས་ཤེས་གསལ་ཡང་། ཁོང་དང་། ལས་བྱེད་འགའ་ཤས་ལ་མགྲོན་འབོད་བྱས་མི་འདུག །ངའི་དཔོན་རིགས་ཚོར་བློ་དོགས་ཡོད་ཀྱང་ངོས་འགྲོ་བསྐྱོད་མ་བྱེད་ཅེས་རེ་འདུན་བཏོན་མ་ནུས་ཤིང་། འོན་ཀྱང་། བཀའ་ཤག་གི་འཐུས་མི་སྔ་རྟིང་དུ་མ་སོང་བར་ངོས་དང་མཉམ་དུ་འགྲོ་རྒྱུ་བྱས། དེ་ལྟར་བྱེད་དགོས་པའི་རྒྱུ་མཚན་ནི། གལ་ཏེ་གནས་ཚུལ་སྡུག་པོ་བྱུང་ན་ཉུང་མཐར་ངོས་གཅིག་པུར་མ་ལུས་ཙམ་ཡོང་བའི་རེ་འཆར་ཡིན། དེའི་ཕྱི་ཉིན་ནི་ལྷ་སར་སྔར་མཐོང་མ་མྱོང་བའི་དུས་ཚོད་ཅིག་ཤར་རྒྱུ་སྟེ། ཕྱེད་ཡོལ་འཁོར་ལོའི་ཆུ་ཚོད་གཅིག་ཐོག་ཀུན་ནས་མནར་སེམས་ཀྱི་དུག་ཆུས་གང་བའི་རྒྱ་མིའི་དམག་སྒར་དེང་ཕན་བསྐྱོད་འཁོད་མ་མྱོང་བའི་བཙན་མཁར་དུ་དམ་བསྒྲགས་ཀྱི་གནས་ཚུལ་ཁྱད་པར་ཅན་གྱི་འོག་ཁོ་བོ་ངོ་བསྐྱོད་བྱ་རྒྱུར་གཏན་འཁེལ་བ་རེད། དྲག་ཅིང་རྩུབ་ལ་ངན་དཔུང་ཆེ་བའི་ཕྱོགས་གཅིག་དང་། སྙིང་སྟོབས་དང་རུས་ཞེན་གྱིས་གང་བའི་ཕྱོགས་གཉིས་སྟངས་འཛིན་མི་ཐུབ་པའི་ཛ་དྲག་གས་ཆག་གི་གནས་ཚུལ་ཅི་ཡོང་ཆ་མ་འཚལ་བའི་བློ་གཡེང་གིས་གཉིད་ཀྱང་ཆེར་མ་བྱུང་བའི་ནུབ་མོ་འདས་པའི་ནང་པར་དེ་རིང་ཉིན་མོ་ཇི་འདྲ་ཞིག་ཡོང་ངམ་སྙམ་པའི་ངང་། སྔ་དྲོའི་ཆུ་ཚོད་ལྔ་པར་ལངས་ནས་རྣམ་ཀུན་གྱི་སྤྱོད་ལམ་ལྟར་བྱས་ཏེ། དེ་ཡང་། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་མཐོང་ན་མི་མཐུན་པ་མེད་པ་དག་གིས་ལེགས་པར་གང་བའི་མཆོད་གཤོམས་མདུན་སྣང་གསལ་སྒྲོན་མེའི་མེ་ལྕེ་དམར་སེར་དུ་འབར་ཞིང་། གསེར་དངུལ་གྱི་ཆུ་ཏིང་ནང་དྲི་བཟང་གིས་ཁ་བསྒྱུར་བའི་མཆོད་ཡོན་དག་དྭངས་ཤིང་བསིལ་བ། སྤོས་བཟང་པོའི་དྲི་ངད་མངར་སིང་ངེར་འཐུལ་བཞིན་པར་བསམ་གཏན་བདེ་བའི་གནས་བཀོད་ཞི་འཇམ་བག་ཕེབས་པ་རྣམ་ཀུན་བཞིན་དུ་འདུག །

དེར་རྒྱུན་གྱི་དགེ་སྦྱོར་རིགས་བྱས་ཏེ་སྔ་དྲོ་ལྡུམ་རའི་ནང་རྐང་འཆག་བྱེད་རྒྱུར་རྒྱུན་གོམས་ཡོད་པ་ལྟར་ཤོད་དུ་བབས་ནས་ལྡུམ་རའི་ནང་བསྐྱོད་པ་ཡིན། སྐབས་དེར་ཐོག་མ་བློ་གཡེང་གི་བག་ཅུང་ཟད་ཡོད་ཀྱང་། ཕྱི་རོལ་ཏུ་འཁོད་སྐབས་ནམ་མཁའ་སྔོ་སངས་མཐིང་ཞུན་ལྟར་དྭངས་ཤིང་། ཤར་རིའི་ཕྲག་པར་མཚམས་སྤྲིན་དམར་སེར་ཅུང་ཟད་འཁྲིགས་པའི་དབྱིངས་ནས་རྟ་བདུན་བདག་པོའི་བཞིན་རས་གསལ་ལེར་འཚེར་བའི་འོད་སྣང་འབྲས་སྤུངས་ཀྱི་རྒྱབ་རི་དགེ་འཕེལ་རིར་སེར་ལྷག་གེར་ཐོག་མར་འཕྲོས་ཤིང་། འོད་སྣང་དེ་དག་རིམ་བཞིན་རྒྱས་ཏེ་ནོར་གླིང་ལྷ་ཁང་དང་། ཁང་བཟང་ཚོར་འཕྲོ་བཞིན་ཡོད་པ།

སྐྱེད་ཚལ་གྱི་ཕྱོགས་ཀུན་དཔྱིད་དུས་ཀྱི་དཔལ་ཡོན་རྒྱས་པས་ཉམས་དགའ་བའི་ངང་ཚུལ་ནི། ས་གཞི་ཐམས་ཅད་རྩྭ་སྔོན་གྱི་མྱུ་གུ་རྒྱས་པའི་ནེའུ་གསིང་སྔོ་ལྗང་ནེ་ཙོའི་འདབ་གཤོག་བརྐྱངས་པ་འདྲ་བས་ལྗང་ཐིང་ངེར་ཁེབས་ཤིང་། སྦྱར་ལྕང་དང་། འབྲས་ལྡན་ཤིང་སྣའི་ལོ་འདབ་རྣམས་གསར་དུ་ཁ་འབུས་དོད་པ། དྭངས་པའི་ཆུ་རྫིང་ནང་འཚེ་བྲལ་ཞི་བདེར་སྤྱོད་པའི་ཉེའུ་ཆུང་དག་དང་ལྷན་ཅིག་རྩེན་པའི་པདྨ་རྣམས་ཀྱི་ལོ་འདབ་ཉི་འོད་ལ་ཕྱོགས་ཤིང་འདབ་བརྒྱ་དགོད་པ། བག་ཕེབས་འདབ་ཆགས་སྣ་ཚོགས་སྐད་སྙན་གྱི་གྲེ་འགྱུར་སྒྲོགས་པ་སོགས་དང་། ངོས་ཤིང་ཕག་ལོ་ལ་སྐྱེས་ཤིང་། སྤྱིར་བཏང་ཤིང་གི་མདོག་ལྗང་ཁུར་བརྟེན་ངོས་ཁམས་མཐུན་ཁ་དོག་ལྗང་ཁུ་ཡིན་པར་སྐར་རྩིས་པ་ཚོས་བརྗོད་པ་ལྟར། ཕོ་བྲང་ཡང་ཐོག་གི་དར་ལྕོག་ལྗང་ཁུ་དེ་རྣམས་ཀྱང་སྔ་དྲོའི་རླུང་བསིལ་བུས་ལྷབ་ལྷུབ་ཏུ་གཡོ་ཞིང་ཡོད་པ་སོགས་དཔྱིད་དུས་ཀྱི་སྔ་དྲོའི་མཛེས་སྡུག་མཐོང་བའི་ཚོར་བདེའི་ངང་དུ་སྐད་ཅིག་གིས་རང་ཞིར་སོང་།

དེ་འདྲའི་ཉམས་དགའི་སྣང་བ་ཡུད་ཙམ་པ་དེ་ནི་མཐའ་མ་དེ་ཡིན་ཞིང་། དེ་ནས་མི་རིང་བར་ལྕགས་རིའི་ཕྱི་ངོས་སུ་གློ་བུར་དུ་གྲགས་པའི་མི་མང་གི་སྐད་སྒྲ་ཟང་ཟིང་གིས་ཞི་བསིལ་ཉམས་དགའི་སྣང་བ་དེ་དག་སྐད་ཅིག་ལ་སྟོར། ངོས་ནས་ནན་གྱིས་ཉན་ཡང་བརྗོད་དོན་ཇི་ཡིན་ནི་ངེས་གསལ་གང་ཡང་གོ་ཐོས་མ་ཐུབ། མྱུར་དུ་ལས་བྱེད་རེ་ཟུང་ཕྱི་ལོགས་ཀྱི་གནས་ཚུལ་རྟོག་ཞིབ་ཏུ་བཏང་བར། ཁོང་ཚོ་དེ་འཕྲལ་ཕྱིར་ལོག་གིས་བརྗོད་གསལ། མི་ཚོགས་མང་པོ་ལྷ་སའི་གྲོང་ཁྱེར་ནང་ནས་འུར་ལངས་ཀྱིས་ཡོང་སྟེ་ཕོ་བྲང་མཐའ་བསྐོར་བ་ལྟ་བུ་ཡོད་པ་དང་། སྐད་འབོད་དུ་ངོས་སྲུང་སྐྱོབ་དང་། ངོས་རྒྱ་མིའི་སྡོད་སྒར་དུ་འགྲོ་རྒྱུར་བཀག་འགོག་ཆེད་ཡོང་ཚུལ་བརྗོད་ལུགས་ཟེར་གྱི་འདུག །

ནོར་གླིང་ལྕགས་རི་དཀར་པོའི་ཕྱི་ནང་དུ་གློ་བུར་དུ་སེམས་ཁྲལ་དང་། བློ་འཚབ་ཅན་གྱི་མི་མང་པོས་གང་སྟེ་ཟང་ཟིང་དུ་གྱུར། ད་དུང་གནས་ཚུལ་བརྗོད་མཁན་གྱི་བང་མི་ངོས་སར་འབྱོར་གྱི་འདུག །མི་ཚོགས་ནི་གྲངས་འབོར་རྩིས་དཀའ་བར་འཛོམས་ཤིང་། འགའ་ཤས་ནས་སྟོང་ཕྲག་སུམ་ཅུ་སྐོར་ཡོད་ལུགས་གླེང་། གང་ལྟར་ཡང་མི་མང་ཚོ་ནི་དངངས་སྐྲག་དང་། ཟང་ཟིང་གི་ངང་དུ་གནས་ཤིང་། སྐད་འབོད་བྱེད་པ་ནི་རྒྱ་མིར་ཁོང་ཁྲོ་ལངས་པའི་འབོད་སྐད་རྒྱག་གི་ཡོད་པ་རེད། ཆུ་ཚོད་རེ་རེ་ནས་འདུ་ལོང་ཟིང་འཁྲུག་ཇེ་ཆེར་སོང་། ངོས་རང་ཏཱ་ལའི་བླ་མ་སྐུ་ཕྲེང་བདུན་པས་བཞེངས་པའི་ལྷ་ཁང་ཆུང་ངུ་དེའི་ནང་འཕྲིན་སྨོན་འདེབས་པར་བསྐྱོད་ཅིང་། ལྷ་ཁང་དེར་སྤྱན་རས་གཟིགས་དྲག་པོའི་རྣམ་པར་སྟོན་པ་མགོན་པོ་ཕྱག་དྲུག་པ་གཟི་བྱིན་ཆེ་བ་ཞིག་ཡོད་པ་དེར་རྣམ་གྲྭ་བརྒྱད་ནས་རྒྱུན་དུ་མཆོད་བསྟོད་བྱེད་ཅིང་ཡོད།

སྔ་དྲོའི་ཆུ་ཚོད་དགུ་ཙམ་ཐོག་བཀའ་ཤག་གི་འཐུས་མི་བཤད་ཟུར་དང་སྣེའུ་ཤར་གཉིས་རྣམ་ཀུན་ལྟར་རྒྱ་མིའི་འཇིབ་འཁོར་ནང་ནོར་གླིང་དུ་ཡོང་འདུག །རྒྱ་མིའི་མོ་ཊོར་ཁ་ལོ་པ་མཐོང་སྐབས་མི་མང་ཚོས་དངངས་སྐྲག་ཇེ་ཆེར་ཕྱིན་ཀྱང་། བཀའ་བློན་གཉིས་མི་མང་གི་དཀྱིལ་ནས་ཕོ་བྲང་ནང་དུ་ཡོང་རྒྱུར་དཀའ་ངལ་ཆེར་བྱུང་མི་འདུག །དེ་རྗེས་བཀའ་བློན་བསམ་ཕོར་རྒྱ་མིས་སྤྲད་པའི་ཁོང་རང་གི་མོ་ཊོར་ནང་ཁོང་དང་། རྒྱ་མིའི་ལས་བྱེད་ཅིག་མཉམ་དུ་འབྱོར་བར་བརྟེན་མི་མང་ཚོ་ཟང་ཟིང་དུ་གྱུར། བསམ་ཕོ་ནི་ཉེ་ཆར་བཀའ་བློན་དུ་བསྐོས་པ་ཡིན་ཞིང་། ཁོང་ནས་གྱོན་གོས་སེར་པོ་ཞིག་གྱོན་ཡོད་སྟབས། ཁོང་གཅིག་པུ་ཡིན་ན་རྒྱལ་སྒོའི་བར་ཐར་མདོག་ཁ་ཡང་། མི་མང་ཚོའི་བསམ་པར་མོ་ཊོར་དེ་རྒྱ་མིའི་ཡིན་པ་དང་། རྒྱ་མིའི་ལས་བྱེད་དེ་ངོས་འབོད་འཁྲིད་བྱེད་མཁན་ཡིན་པར་བསམ་སྟེ་མི་གཅིག་གིས་རྡོ་ཞིག་གཞུས་འཕྲལ་གཞན་དག་གིས་ཀྱང་རྡོ་མང་པོ་གཞུས། རྡོ་གཅིག་བསམ་ཕོའི་མགོ་བོར་ཕོག་སྟེ་དྲན་མེད་དུ་གྱུར། ཁོང་ཞབས་པད་དུ་ངོ་ཤེས་པ་མང་པོ་རང་མེད་ཚོད་ཀྱིས་མི་མང་གིས་སྐབས་དེར་ངོས་འཛིན་མ་ཐུབ་ཀྱང་། ངའི་ལས་བྱེད་པ་ཞིག་ནས་མི་མང་གིས་ནོར་འཁྲུལ་བྱས་པ་ཤེས་མཚམས་མི་འགའ་ཤས་ཀྱིས་ཁོང་རྒྱ་གར་ཚོང་དོན་ཁང་གི་སྨན་ཁང་དུ་བསྐྱལ་འདུག །

དེ་ནས་ཡུད་ཙམ་སོང་རྗེས། བཀའ་བློན་ཟུར་ཁང་པ་ཁོང་རང་གི་འཇིབ་འཁོར་ནང་ཕོ་བྲང་དུ་འབྱོར་ཡང་། མི་མང་གིས་འགྲུལ་ལམ་བཀག་ཡོད་སྟབས་ཕོ་བྲང་གི་སྒོ་འགྲམ་བར་འཇིབ་འཁོར་ནང་ཡོང་མ་ཐུབ་པར་རྒྱང་ཙམ་ནས་འཇིབ་འཁོར་ནས་ཐོན་ཏེ་གོམ་བགྲོད་ཀྱིས་མི་མང་གི་དཀྱིལ་བརྒྱུད་ཡོང་སྟེ་སྒོ་འགྲམ་དུ་ཆེད་བཙུགས་དཔོན་རིགས་ནས་རོགས་རམ་གྱིས་ནང་དུ་འབྱོར་ཐུབ་པ་བྱུང་།

གོང་གི་བཀའ་བློན་གསུམ་པོ་མི་མང་གི་ཁྲོད་དཀྱིལ་ནས་ཡོང་བར་བརྟེན་རྐྱེན་ངན་སེལ་ཐབས་འཕྲལ་དུ་བྱེད་དགོས་པར་བསམ་ཤིང་། ཁོང་གསུམ་གྱི་བསམ་པར་མི་མང་གིས་རྒྱ་མིའི་ལས་ཁུངས་ངོ་མར་རྒོལ་འཛིངས་བྱས་མི་ཡོང་ངམ་སྙམ་པ་ཤར། དེ་ནས་བཀའ་ཤག་གི་འཐུས་མི་ང་ཕོད་ཡུད་ཙམ་བསྒུགས་ཀྱང་ཁོང་མ་ཡོང་། ང་ཚོས་རྗེས་སུ་ཤེས་རྟོགས་ལ་ཁོང་གིས་ཕྲན་ཡང་རྒྱ་མིའི་སྡོད་སྒར་དེར་ཡོང་གི་ཡོད་ཤག་བྱས་ནས་རྒྱ་མིའི་སྡོད་སྒར་དེར་ཐད་བསྐྱོད་གནང་འདུག །དེ་ནས་ཡང་བསྐྱར་ཕྱི་བསྐྱོད་བྱ་རྒྱུར་ཉེན་ཁ་ཡོད་པར་དྲན་ཚོད་འདུག །གང་ཡིན་ཟེར་ན། ཁོང་ལ་རྒྱ་མིས་སྲུང་དམག་གཏོང་རྒྱུར་བརྟེན་གནས་ཚུལ་ཇི་ཡོང་མི་ཤེས་པ་ཞིག་རེད།

དེ་ནས་ཡུན་སྒུག་མ་ཐུབ་པར་ཁོང་གསུམ་ནས་སྤྱི་ཁྱབ་མཁན་པོ་དང་མཉམ་དུ་གྲོས་མོལ་གྱིས་ཁོ་བོའི་སར་སླེབས་འབྱོར་བྱུང་སྟེ་བརྗོད་གསལ། མི་མང་གིས་ཕྲན་རྒྱ་མིའི་སྡོད་སྒར་དུ་ཕྱིན་ན་ཉར་བཟུང་གིས་རྒྱ་ནག་ཏུ་འཁྲིད་ཉེན་ལ་རྒྱ་མིའི་དམག་སྒར་དུ་མི་གཏོང་བར་ཐག་གཅོད་བྱས་ལུགས་དང་། མི་མང་གི་འགོ་འཁྲིད་པ་ཡང་དྲུག་ཅུ་བདུན་ཅུ་སྐོར་མི་མང་རང་ནས་འདེམས་བསྐོ་ཟིན་ལུགས། གལ་སྲིད་རྒྱ་མིས་ཕྲན་འབོད་འཁྲིད་བྱས་ན་ཕོ་བྲང་སྐོར་སྲུང་གིས་བཀག་འགོག་བྱ་རྒྱུ་བཅས་བྱས་འདུག་པ་མི་མང་ཚོ་དོགས་འདྲོགས་ཆེན་པོས་སེམས་ཐག་གཙང་བཅད་ཟིན་པར་བརྟེན་ཕྲན་འགྲོ་རྒྱུ་དེ་དག་འོས་པོ་མེད་ཚུལ་བརྗོད་འདུག །

བཀའ་ཤག་གི་འཐུས་མི་ཚོ་ངའི་སར་ཡོང་སྐབས་དེར་མི་མང་གིས། རྒྱ་མི་ཕྱིར་ལོག་འགྲོ་དགོས། བོད་ནི་བོད་མིའི་ཡིན། ཟེར་བ་སོགས་སྐད་འབོད་བྱེད་པ་ངས་ཀྱང་གོ་ཐོས་བྱུང་ཞིང་། ཁོང་ཚོས་རྒྱ་མིའི་དབང་སྒྱུར་མཚམས་འཇོག་དང་། རྒྱ་མིས་ཏཱ་ལའི་བླ་མའི་དབང་ཆར་ཐེ་བྱུས་བྱེད་པ་མཚམས་འཇོག་དགོས་ལུགས་ཀྱི་རེ་འདོད་བྱས་པ་ཞིག་རེད། སྐད་སྒྲ་གོ་ཐོས་ཀྱིས་མི་མང་གི་རྣམ་འགྱུར་མཐོང་བ་སྙམ་བྱུང་། ཁོ་བོ་ཡང་ཁོང་ཚོའི་རིགས་སུ་སྐྱེས་པ་ཞིག་ཡིན་སྟབས་ཁོང་ཚོའི་བསམ་ཚུལ་ལམ་ཙམ་ཤེས་རྟོགས་ཐུབ་ཅིང་། སྐབས་དེར་མི་མང་གི་བསམ་ཚུལ་དེ་དག་བཟློག་ཐབས་མེད་པའི་ར་སྤྲོད་ལྟ་བུ་ཞིག་དེ་ཉིན་རང་བྱུང་བ་ནི། ཆབ་མདོ་འཕགས་པ་ལྷ་རིན་པོ་ཆེའི་སྐུ་མཆེད་ཡིན་པ་འཕགས་པ་ལྷའི་མཁན་ཆུང་ཟེར་བ་སེར་མོ་བའི་དཔོན་རིགས་ཤིག་མི་མང་ནས་རྡོ་རུབ་ཀྱིས་བསད། དེ་ཡང་། མི་དེ་ཉིད་ཀྱིས་རྒྱ་དམག་དང་མཉམ་དུ་མཐུན་འབྲེལ་བྱེད་ཀྱི་ཡོད་པ་ལྷ་ཁུལ་མི་མང་པོས་ཤེས་ཀྱི་ཡོད་ཅིང་། དེའི་སྔ་དྲོ་ཁོང་དྲུང་ཇའི་མཛད་སྒོར་སླེབས་ཡོད་པ་ཕྱིར་ལོག་གིས་སླར་ཡང་རྒྱུ་མཚན་གང་ལྟར་ཡང་ཆུ་ཚོད་བཅུ་གཅིག་ཙམ་ལ་ཁོང་ནས་རྒྱ་ཆས་ཕྱེད་ཙམ་སྤྲས་ཤིང་། མིག་ཤེལ་ནག་པོ་གྱོན། རྒྱ་མི་མང་པོས་བྱེད་སྲོལ་ལྟར། ཁ་རས་དཀར་པོ་བཀབ། མེ་མདའ་ཞིག་བཏགས། རྐང་འཁོར་བཞོན་ཏེ་ནོར་གླིང་ཕྱོགས་ཡོང་བར་མི་མང་འགའ་ཤས་ནས་རྒྱ་མིས་ཆས་བརྫུས་གྱོན་ཏེ་ཡོང་བར་དོགས་ཤིང་། འགའ་ཤས་ནས་ཁོང་གིས་རྒྱ་མིའི་ལས་ཁུངས་ནས་ལས་འགན་ཞིག་སྤྲད་འཁུར་ཡོད་པ་ཡིན་ནམ་སྙམ་པ་བྱུང་འདུག །གང་ལྟར་ཡང་ཁོང་ཚོ་རྒྱ་མིར་མི་དགའ་བའི་ཁོང་ཁྲོ་དེ་དག་ཇེ་ཆེར་འབར་བའི་འབྲས་བུར་མི་དེའི་བྱེད་ཕྱོགས་ཀྱིས་རྐྱེན་བྱས་མི་གསོད་དེ་བྱུང་འདུག །

དེ་འདྲའི་སྤྱོད་ཚུལ་བྱུང་ཐོས་ལ་བློ་ཕམ་ཆེན་པོ་བྱུང་ཞིང་། དེ་ལྟ་བུའི་གནས་ཚུལ་ལ་བརྟེན་ནས་ད་ལྟའི་ཆར་ཕྲན་རྒྱ་མིའི་དམག་སྒར་དུ་ལྟད་མོར་འགྲོ་ཐབས་མེད་པ་དང་། རྒྱ་མིའི་ལས་བྱེད་ཀྱང་ནོར་གླིང་དུ་མ་ཡོང་ན་ལེགས་པ་ལས། མི་མང་ཁོང་ཁྲོ་ཇེ་སྡུག་ཏུ་འགྲོ་ཚུལ་སོགས་རྒྱ་མིའི་དམག་དཔོན་ལ་བརྗོད་ལེགས་བཀའ་ཤག་ལ་མོལ་མངགས་བྱས་ཤིང་། ཕྲན་བློ་ཕམ་བྱུང་ཚུལ་གྱི་ལན་འཕྲིན་ཞིག་མགྲོན་ཆེ་ནས་རྒྱ་མིའི་སྐད་སྒྱུར་ལ་ཁ་པར་ཐོག་ནས་ཀྱང་སྤྲད་པར་ཁོང་ནས་ངའི་བསམ་ཚུལ་དེ་དག་གང་ལེགས་ལ་ལན་འཕྲིན་དམག་དཔོན་ལ་སྤྲད་འཐུས་བརྗོད་འདུག །

དེ་དང་ཆབས་ཅིག་ཏུ། ཕོ་བྲང་མཐའ་བསྐོར་གྱིས་གནས་པའི་མི་མང་ཚོར་ཡང་ངོས་རྒྱ་མིའི་དམག་སྒར་དུ་འགྲོ་རུ་འཇུག་འདོད་མེད་ན་དེ་དོན་འགྲོ་རྒྱུ་མིན་ཚུལ་བརྗོད་དགོས་མངགས་པ་ཡིན། མི་མང་གིས་འདེམས་པའི་འགྲོ་འཁྲིད་ཚོར་བཀའ་བློན་ཟུར་ཁང་ནས་འབྲེལ་གཏུགས་ཀྱིས་ངོས་རྒྱ་མིའི་སར་འགྲོ་རྒྱུ་ཕྱིར་འཐེན་བྱས་ལུགས་དང་། ཉིན་དགུང་མཚམས་རྒྱང་གྲགས་ཁ་པར་ཐོག་མི་མང་ལ་དེ་དོན་ཁྱབ་བསྒྲགས་བྱས་པ་གོ་ཐོས་བྱུང་འཕྲལ་ལྕགས་རིའི་ཕྱི་ལོགས་ཀྱི་མི་མང་ཚོས་དགའ་པོའི་རྣམ་འགྱུར་བསྟན་འདུག །

ངས་བོད་མིའི་འགོ་འཁྲིད་ཡུད་ཙམ་བྱས་པའི་རིང་སྔ་དྲོ་དེའི་གནས་ཚུལ་ལྟ་བུ་བྱུང་མ་མྱོང་། ཕྲན་ནི་འབར་ལ་ཁད་པའི་མེ་རི་གཉིས་ཀྱི་བར་ན་གནས་པ་ལྟ་བུར་གྱུར་ཞིང་། ཕྱོགས་གཅིག་ན་རྒྱ་མིའི་གཞུང་ལ་ངོ་རྒོལ་སྒོ་ཀུན་ནས་བྱེད་པའི་མི་མང་གི་སྐད་སྒྲ་ཞིག་ཡོད་པ་དང་། ཕྱོགས་གཅིག་ན་མཚོན་ཆའི་དཔུང་སྟོབས་ཆེ་བའི་རྒྱ་མིའི་དམག་དཔུང་རྣམས་ཡོད།

གལ་སྲིད་དེ་གཉིས་རྩེ་ཐུག་ཏུ་གྱུར་ན་འབྲས་བུ་ཇི་འབྱུང་ཚང་མས་ཤེས་ཚོད་ལྟར། བོད་མི་མང་སྟོང་ཕྲག་མང་པོ་བསད་རྨས་ཡོང་རྒྱུ་དང་། དབུས་གཙང་། ལྷོ་དྭགས་རྒྱ་ཁྱབ་ཚང་མར་བཙན་གནོན་དང་། མནར་གཅོད་བཟོད་ཐབས་དཀའ་བའི་དྲག་པོའི་དབང་བསྒྱུར་ཆ་ཚང་བ་ཞིག་མཐོང་གི་རེད། དེ་འདྲའི་འཕྲལ་རྐྱེན་ནི་ངོས་རྒྱ་མིའི་དམག་སྒར་དུ་འགྲོ་དགོས་མིན་དེ་ཡིན་ཅིང་། དེའི་ནང་ཞི་བདེར་བསྒྱུར་བའི་ནུས་པ་ཡོད་པ་ཡང་ངོས་རང་གཅིག་པུའི་ཐོག་ཏུ་བབས་ཏེ། ངའི་མི་མང་གི་ཞེ་སྡང་ཇེ་ཆུང་དུ་གཏོང་བ་དང་། རྒྱ་མི་ཁོང་ཁྲོ་ཆེ་རུ་མི་འགྲོ་བའི་ཐབས་ཤེས་གང་ཡོང་བྱེད་དགོས་པ་བྱུང་།

ཁོ་བོའི་ཐོག་མའི་འཆར་སྒོར། ངོས་རྒྱ་མིའི་སྡོད་སྒར་དུ་མི་འགྲོ་བའི་ཁྱབ་བསྒྲགས་བྱས་པ་དེས་ཁོང་ཚོའི་སྐད་འབོད་འཇགས་ཏེ། རང་གནས་སུ་ལོག་རྒྱུའི་རེ་སེམས་བྱུང་ཡང་། དེས་ཕན་ནུས་ལྡེངས་པ་མ་བྱུང་། ངོས་དེ་ཉིན་མི་འགྲོ་བའི་ཁས་ལེན་བྱས་པ་ཙམ་གྱིས་མི་ཆོག་པར་མ་འོངས་པར་ཡང་རྒྱ་མིའི་སྡོད་སྒར་དུ་གདན་ཞུའི་རིགས་ལ་ནམ་ཡང་མི་འགྲོ་བའི་ཁས་ལེན་མ་བྱས་ན་ཁོང་ཚོ་ཕྱིར་ལོག་བྱེད་རྒྱུ་མིན་ཚུལ་འགོ་འཁྲིད་ཚོས་བརྗོད་ཀྱི་འདུག །རྐྱེན་ངན་ཚབས་ཆེན་ཞིག་སེལ་ཐབས་སུ་རེ་འདོད་དེ་ཡང་ཁས་ལེན་བྱས་པ་ཡིན། དེ་ནས་འགོ་འཁྲིད་མང་བ་ཞིག་ལོག་ན་ཡང་། མི་མང་ཕལ་ཆེ་བས་ཕོ་བྲང་ཕྱི་ལོགས་ནས་ཕྱིར་ལོག་བྱེད་ཀྱི་མི་འདུག །

ཆུ་ཚོད་གཅིག་ཙམ་ལ་ངའི་བཀའ་བློན་གསུམ་དམག་དཔོན་ཐན་ཀོན་སན་སར་ཕྱིན་ཏེ་གནས་ལུགས་དེ་རྣམས་བརྗོད་རྒྱུ་བྱས་པ་ལྟར་བཀའ་བློན་རྣམས་ནོར་གླིང་གཞུང་སྒོའི་སྒོ་ནང་དུ་འབྱོར་སྐབས་རྒྱལ་སྒོའི་ཕྱིར་མི་མང་འབོར་ཆེན་ཞིག་བསྡད་དེ་སུ་ཡང་ཕྱི་བསྐྱོད་བྱེད་འཇུག་གི་མེད་ཅིང་། མི་མང་རྣམས་ཀྱི་བསམ་པར་ཕྲན་ཡང་དེ་རྗེས་ཡོང་གི་མེད་དམ་སྙམ་པ་བྱུང་འདུག་དོན་བཀའ་བློན་རྣམས་ཀྱིས་མི་མང་ལ་ངོས་དེ་རིང་འགྲོ་རྒྱུ་མིན་པའི་སྐོར་རྒྱ་མིར་གནས་ལུགས་བརྗོད་པར་ཆེད་དུ་བཏང་ཚུལ་ཞིབ་བརྗོད་བྱས་པར། མི་མང་གིས་ཕྲན་རླངས་འཁོར་ནང་སྦས་འཁྲིད་བྱས་དོགས་ཀྱིས་རེ་རེ་བཞིན་ཞིབ་འཇུག་བྱས་ཤིང་། ཡིད་དོགས་སངས་རྗེས་བཀའ་བློན་ཚོ་བཏང་འདུག །སྒོ་འགྲམ་དུ་གླེང་མོལ་སྐབས་མི་མང་གི་འཐུས་མི་ཞིག་ནས་བརྗོད་གསལ། ངོས་རྒྱ་མིས་བཙན་འཁྲིད་བྱ་རྒྱུ་སྲུང་འགོག་གི་ཆེད་དུ་མི་མང་གི་ཁྲོད་ནས་སྲུང་དམག་འདེམས་བསྒྲུག་གིས་ཕོ་བྲང་མཐའ་སྐོར་འཇོག་རྒྱུ་གཏན་འཁེལ་ཡིན་ལུགས་བརྗོད་ཅིང་། བཀའ་བློན་ཚོས་དེ་ལྟར་མ་དགོས་པའི་སློབ་སྟོན་ནན་ཏུ་བྱས་མོད་ཉན་འཇོག་ཡེ་ནས་མ་བྱས།

དེའི་ཕྱི་དྲོ་བཀའ་བློན་ཚོ་ཕྱིར་འཁོར་རྗེས་རྒྱ་མིའི་སར་གནས་ཚུལ་ཇི་བྱུང་ཕྲན་ལ་གླེང་མོལ་བྱུང་བར། ཁོང་ཚོ་འབྱོར་སྐབས་དམག་དཔོན་ཐན་ཀོན་སན་དེར་མེད་པར། རྒྱ་མིའི་དཔོན་རིགས་གཞན་དག་བཅུ་སྐོར་ནས་གླེང་མོལ་བྱེད་བཞིན་ཁོང་ཚོ་སྒུག་སྡོད་བྱས་ཡོད་འདུག །ཁོང་ཚོ་མཉམ་དུ་ངའི་བཀའ་བློན་ང་ཕོད་རྣམ་ཀུན་རྒྱ་མིའི་ལས་ཁུངས་སུ་འགྲོ་བསྐྱོད་སྐབས་གྱོན་དགོས་པའི་རྒྱ་མིའི་དམག་ཆས་མ་གྱོན་པར་བོད་ཆས་གྱོན་ཏེ་མཉམ་དུ་ཡོད་འདུག་ཅིང་། ཁོང་ཚོའི་གླེང་མོལ་ཁོངས་མེད་པ་ལྟ་བུས་བཀའ་བློན་ཚོ་འབྱོར་སྐབས་སྔར་མུས་རང་བབས་སུ་བཞུགས་པ་ལས། བཀའ་བློན་བྱིངས་ཚོ་མཉམ་དུ་བྱུང་མི་འདུག །

དེ་ཉིན་གྱི་གནས་ཚུལ་ཇི་བྱུང་སྐོར་ཡུད་ཙམ་རིང་ཕན་ཚུན་སུས་ཀྱང་གླེང་སློང་མ་བྱས་ཤིང་། རྒྱ་མིའི་དཔོན་རིགས་ཚོས་ཀྱང་སྣང་མེད་ལྟ་བུར་བཀའ་བློན་རྣམས་ལ་ཁམས་འདྲི་བྱས། དེ་ནས་དམག་དཔོན་ཐན་ཀོན་སན་འབྱོར་འཕྲལ་ཞི་བའི་རྣམ་པ་དེ་སྐད་ཅིག་དེ་ཉིད་ལ་འགྱུར་འདུག །

དམག་དཔོན་ཁོང་དེར་ཡོང་སྐབས་ནས་ཁོང་ཁྲོ་ཆེན་པོ་ལངས་འདུག་ཅེས་བཀའ་བློན་རྣམས་ཀྱིས་རྗེས་སུ་གསུངས་བྱུང་། ཁོང་དྲག་ཤུལ་ཆེ་བས་བཀའ་བློན་ཚོས་ལངས་ཏེ་གུས་ཚུལ་བྱས་འདུག །སྐར་མ་འགའ་ཤས་རིང་ཁྲོ་རླུང་འཚུབ་སྟེ་དབུགས་འཚངས་པས་ཁོང་སྨྲ་བརྗོད་བྱེད་མ་ཐུབ་པར་བསྡད་ཅིང་། བཀའ་བློན་ཚོར་ཁམས་འདྲི་བྱེད་རྒྱུའི་དྲི་ཙམ་ཡང་མེད་པའི་མུས་སུ་བཀའ་བློན་བགྲེས་པ་ཟུར་ཁང་ནས་གླེང་འགོ་བཙུགས་ཏེ་བརྗོད་གསལ། ཏཱ་ལའི་བླ་མ་ད་རིང་ཟློས་གར་གཟིགས་མོར་ཕེབས་མ་ཐུབ་པའི་གནས་ལུགས་དང་། དགོངས་སེལ་བརྗོད་པར་ང་ཚོ་བཅར་ཞིང་། ཏཱ་ལའི་བླ་མར་ཕེབས་འདོད་ཆེན་པོ་ཡོད་ཀྱང་། མི་མང་གིས་ངོ་རྒོལ་ཤུགས་ཆེས་རྐྱེན་པས་འཐེན་དགོས་བྱུང་ལུགས་ཐོག །བཀའ་བློན་གཞན་གཉིས་ནས་ཀྱང་རྒྱབ་སྐྱོར་འགྲེལ་བཤད་བྱས། གླེང་མོལ་རྣམས་སྐད་སྒྱུར་གྱིས་བསྒྱུར་ཟིན་མ་ཟིན་གྱི་མཚམས་དེ་མ་ཐག་དམག་དཔོན་ཁོང་ཁྲོ་རབ་ཏུ་འབར་ཏེ་མིག་རྩ་དང་། བཞིན་མདངས་ཁྲག་མདོག་ལྟ་བུར་གྱུར་ཁར། རྐུབ་སྟེགས་ནས་ལངས་ཏེ་ཁང་པ་དེའི་ནང་ཡར་མར་རྐང་འཆག་བྱས་མཚམས་ཤིག་ནས་ཁོང་ཁྲོ་སྡུག་བསྲན་བྱས་པ་ལྟ་བུས་ཡང་བསྐྱར་མར་བསྡད་དེ་དལ་བུའི་ངང་། བཀའ་བློན་ཚོ་དང་། བོད་མི་ལོག་སྤྱོད་པ་ཚོར་སྐད་ཤུགས་དྲག་པོས་ཁ་བརྡུང་གཏོང་བའི་འགོ་བཙུགས།

ཁོང་ནས་ཁོང་ཁྲོའི་རྣམ་འགྱུར་འགོག་ཐབས་བྱེད་པར་མངོན་ཡང་། རྒྱ་མི་རྣམས་རང་བཞིན་གྱིས་ཀླག་ཅོར་ཆེ་ཐོག །ཁོང་རླུང་གི་གཞན་དབང་དུ་སོང་བའི་དབང་གིས་སྐད་སྒྲ་ཇེ་ཆེ་དང་། རྗོད་ཚིག་གང་རྩུབ་ཏུ་ཐོན་གྱི་ཡོད་པ་རེད། རྣམ་ཀུན་མི་དྲག་གི་ནང་བེད་སྤྱོད་མི་བྱེད་པའི་བརྗོད་ཚིག་སྡུག་པོ་མང་པོ་བཤད་འདུག །བརྗོད་དོན་སྙིང་པོ་ནི་བོད་གཞུང་ནས་ལྐོག་ཏུ་མི་མང་སྒྲིག་འཛུགས་བཟོས་ཏེ་རྒྱ་མིའི་འགོ་བྱེད་ཚོར་ངོ་རྒོལ་བྱེད་བཅུག་པ་དང་། ཁམས་པའི་ངོ་ལོག་པར་ཡང་རོགས་རམ་བྱས་ལུགས། བོད་ཀྱི་དཔོན་རིགས་ཚོས་ལྷ་ཡོད་ཁམས་པའི་མཚོན་ཆ་བསྡུ་འགོག་རྒྱ་མིའི་ངག་བཀོད་དང་ལེན་གྱིས་མ་བྱས་པར་ད་ཆ་རྒྱ་མིའི་དབང་བསྒྱུར་གནོན་རྒྱུའི་འཆར་རྩིས་སྡུག་པོ་རྒྱག་གི་ཡོད་ལུགས་སོགས་བརྗོད་ཅིང་། དམག་དཔོན་གཞན་གཉིས་ནས་ཀྱང་དེ་དང་ཕྱོགས་མཐུན་ལྟ་བུ་བརྗོད་འདུག །གཅིག་གིས་བརྗོད་གསལ། ལོག་སྤྱོད་པ་ཚང་མ་སྟོར་རྒྱུའི་དུས་ལ་བབས་ཡོད། ད་བར་ང་ཚོའི་གཞུང་ནས་བཟོད་སྒོམ་བྱས་ཡོད་ཀྱང་། ད་ལམ་བྱེད་སྤྱོད་ནི་དངོས་སུ་ངོ་ལོག་བྱས་པར་བརྟེན་ང་ཚོས་གཡོ་འགུལ་བྱེད་རྒྱུར་ཁྱོད་ཚོ་གྲ་སྒྲིག་གིས་སྒུག་སྡོད་ཅིག་ཅེས་བརྗོད་འདུག །

བརྗོད་བབས་དེ་དག་ལ་བཀའ་བློན་ཚོས་ད་ལམ་མི་མང་གི་ངོ་རྒོལ་འདི་དག་འཕྲལ་དུ་མཚམས་ཆོད་མ་བྱུང་ན་དྲག་གནོན་བྱེད་རྒྱུའི་ཐ་ཚིག་ལྟ་བུར་གོ་ཞིང་། ཏཱ་ལའི་བླ་མའི་སྐུ་སྲོག་དང་། རྩ་དོན་གང་ཅིར་ཉེན་ཁ་ཆེན་པོར་མཐོང་བ་དང་། གལ་སྲིད་ཏཱ་ལའི་བླ་མར་ཉེས་སྐྱོན་བྱུང་ན་སྐབས་ཤིག་བོད་དུ་གང་ཡང་མ་ལྷག་པ་ཡོང་རྒྱུའི་བསམ་བློ་འཁོར་ཞིང་། ཁོང་ཚོས་བཟོད་འཁུར་བྱེད་ཐབས་ཀྱིས་བཀའ་བློན་བགྲེས་པོ་བཤད་ཟུར་ནས་དམག་དཔོན་དེར་བརྗོད་གསལ། ཁྱེད་ཚོས་བོད་མི་དམངས་དཀྱུས་ཚོའི་གནས་ལུགས་ཤེས་རྟོགས་ཐུབ་པ་བྱེད་དགོས་ཤིང་། བཟོད་སྒོམ་བྱེད་དགོས། ཛ་དྲག་གི་གནས་ལུགས་འདི་དག་ཁྱེད་ཚོས་ཇེ་སྡུག་ཏུ་གཏོང་མི་རུང་། ཁམས་པའི་ཁྲིམས་འགལ་དང་། བོད་མི་མང་གླེན་རྨོངས་ཚོས་རྒྱ་དམག་ལ་རྒོལ་འཛིངས་བྱེད་སེམས་འདི་དག་ཞི་འཇགས་ཡོང་རྒྱུར་བཀའ་ཤག་ནས་གང་ཐུབ་ཀྱིས་ཐབས་ཤེས་བྱས་འཐུས་ཞེས་ཁས་ལེན་བྱས་འདུག་ཀྱང་། རྒྱ་མིའི་དམག་དཔོན་ཚོས་ཁས་ལེན་དང་སློབ་སྟོན་དེ་དག་དང་ལེན་བྱས་མི་འདུག །

ཁོང་ཚོ་བློ་སེམས་འཁྲུག་འཚབ་ཆེན་པོའི་ངང་དགོང་དྲོའི་ཆུ་ཚོད་ལྔ་ཙམ་ལ་ནོར་གླིང་དུ་ཕྱིར་ལོག་བྱས་ཤིང་། སྐབས་དེར་མི་མང་བྱིངས་ཕྱིར་ལོག་ཟིན་ཡང་། མི་འབོར་ཆེན་པོ་ཞིག་གིས་ཕོ་བྲང་གཞུང་སྒོ་འགོག་སྲུང་གིས་བསྡད་ཡོད། ང་ཚོས་རྗེས་སུ་ཤེས་རྟོགས་ལ་མི་མང་ཕྱིར་ལོག་བྱེད་མཁན་ཚོས་གྲོང་ཁྱེར་ཁྲོམ་ལམ་ནང་ཕྱིན་ཏེ་མི་མང་གི་ཚོགས་འདུ་བསྡུ་འགུགས་དང་། རྒྱ་མིར་ངོ་རྒོལ་བྱེད་རྒྱུའི་གྲ་སྒྲིག་བྱས་ཡོད་པ་རེད། ཚོགས་འདུ་དེར་གྲོས་མཐུན་དོན་ཚན་བཅུ་བདུན་ལ་རྒྱ་མིས་བརྡལ་བཤིགས་བཏང་ལུགས་དང་། རྒྱ་མི་ཕྱིར་ལོག་དགོས་ལུགས་བརྗོད་པ་དང་། དེ་ཉིན་དགོང་མོའི་ཆུ་ཚོད་དྲུག་ཙམ་ཐོག་གཞུང་ཞབས་དམའ་རིམ་གཞོན་གྲས་མི་གྲངས་བདུན་ཅུ་སྐོར་དང་། མི་མང་གིས་འདེམས་བསྒྲུགས་བྱས་པའི་འགོ་འཁྲིད་སྐུ་སྲུང་དམག་མིའི་འཐུས་མི་སོགས་ནས་ནོར་གླིང་ནང་ཚོགས་འདུ་ཞིག་བྱས་ཏེ་གྲོང་ཁྱེར་ལྷ་སའི་མི་མང་གིས་འབོད་བསྒྲགས་བྱས་དོན་ལ་བློ་མོས་རྒྱབ་སྐྱོར་བྱས་པ་དང་། ཁོང་ཚོས་ཀྱང་ད་ཆ་བོད་མི་ནས་རྒྱ་མིའི་དབང་བསྒྱུར་ཁས་ལེན་མི་བྱེད་པའི་གསལ་བསྒྲགས་བྱས་འདུག །

དེ་རྗེས་སྐུ་སྲུང་དམག་མི་ཚོ་ནས་ཀྱང་ད་ཆ་རྒྱ་མིས་བཀའ་བཀོད་བརྩི་འཁུར་བྱེད་རྒྱུ་མིན་ཚུལ་དང་། རྒྱ་མིས་གཡོགས་པའི་རྒྱ་ཆས་རྣམས་ཕུད་དེ་བོད་ཆས་གྱོན་རྒྱུ་བྱས། གནས་ཚུལ་དེ་རྣམས་གོ་ཐོས་རྗེས་ད་ལྟའི་གནས་ཚུལ་ཛ་དྲག་ཆེན་པོ་འདི་དག་ཇེ་སྡུག་ཏུ་མི་འགྲོ་བའི་བསམ་ཤེས་དང་བཟོད་འཁུར་ཐོག །ཞི་འཇམ་ལྷིངས་མོལ་བྱ་དགོས་འགོ་འཁྲིད་ཚོར་བཀོད་མངགས་བྱས་པ་ཡིན་ཀྱང་། སྐབས་དེར་མི་མང་ཁོང་ཁྲོ་དང་། རྒྱ་མིའི་བྱེད་བབས་ལ་ཡིད་དོགས་ཤིན་ཏུ་ཆེ་བར་བརྟེན་ངོས་ཀྱི་སློབ་སྟོན་ལ་ཡང་ཕན་ནུས་མེད་པ་ལྟ་བུར་གྱུར། དེ་ཉིན་དགོང་དྲོ་དམག་དཔོན་ཐན་ཀོན་སན་ནས་ཕྲན་ལ་ཡི་གེ་ཞིག་བཏང་འབྱོར་བྱུང་ཞིང་། དེ་ནི་ཟིང་འཁྲུག་འགོ་ཚུགས་ནས་བཟུང་ཡི་གེ་སྔ་རྗེས་གསུམ་གཏོང་རེས་བྱས་པའི་ཐོག་མ་དེ་ཡིན། བོད་དུ་ཟིང་འཁྲུག་རྗེས་ཡིག་ཆ་དེ་དག་རྒྱ་མིས་དྲིལ་བསྒྲགས་ལ་རྒྱབ་སྐྱོར་ཆེད་པར་འདེབས་ཀྱིས་འགྲེམས་བསྒྲགས་ཆེན་པོ་བྱས་ཏེ། ངོས་རྒྱ་མིའི་དམག་སྒར་ནང་སྐྱོབ་ཡིབ་ཆེད་དུ་འགྲོ་འདོད་ཡོད་ཀྱང་། ལོག་སྤྱོད་པ་ཚོས་ནོར་གླིང་ནང་འཛིན་འགོག་བྱས་པ་དང་། མཐར་ངའི་འདོད་བབས་མེད་བཞིན་ཡུལ་གྱི་ཕྱི་ལོགས་རྒྱ་གར་དུ་བཙན་འཁྲིད་བྱས་ལུགས་ཀྱི་ཁུངས་སྐྱེལ་ཐུབ་ཐབས་སུ་བེད་སྤྱོད་བྱས་པ་རེད། གནས་ཚུལ་འདི་དག་རྒྱ་མི་གུང་བྲན་ལ་དགའ་མོས་ཡོད་པའི་ཕྱི་རྒྱལ་གསར་ཤོག་འགའ་ཤས་ནང་བཀོད་ཐོན་བྱུང་བ་མ་ཟད། ལོ་གཅིག་ཙམ་གྱི་རྗེས་སུ་དབྱིན་ཇིའི་མཐོ་རིམ་མི་སྣ་ཞིག་གིས་གྲོས་ཚོགས་ནང་བརྗོད་པ་ཕྲན་ནས་གོ་ཐོས་ཀྱིས་ཧ་ལས་བྱུང་།

དེ་དག་ནི་བདེན་པའི་རྒྱབ་འགལ་ཞིག་ཡིན། ཡི་གེ་དེ་ལྟར་བྲི་བའི་དུས་སྐབས་དེའི་གནས་ཚུལ་དང་། དེ་ལྟར་བྲི་དགོས་པའི་རྒྱུ་མཚན་རྣམས་འོག་ཏུ་བརྗོད་རྒྱུ་དང་། འདིར་གསལ་པོར་བརྗོད་རྒྱུར། ལྷ་ས་ནས་ངོས་ཐོན་བསྐྱོད་སྐབས་ཕྲན་གྱི་རང་འདོད་ལྟར་ཐོན་པ་སྟེ། ཐག་གཅོད་ཀྱང་རང་ངོས་ནས་བྱས་པ་ཡིན། ཐག་གཅོད་བྱེད་སྟངས་ནི་གནས་ཚུལ་ཤིན་ཏུ་འུ་ཐུག་ཅིག་གི་འོག་ཏུ་བྱས་པ་ལས། ངའི་ཞབས་འབྲིང་ཚོས་འཁྲིད་པ་མིན། ཕོ་བྲང་དུ་རྒྱ་མིས་མེ་སྒྱོགས་རྒྱག་རྩིས་ཡོད་པ་དང་། དེ་རུ་བསྡད་ན་སྲོག་ཉེན་ཡོད་པ་ལྷ་སའི་མི་མང་ཚང་མས་མཐོང་བའི་འཕྲལ་རྐྱེན་དེ་མ་གཏོགས་སུས་ཀྱང་ཤུགས་འདེད་རྒྱག་མཁན་མེད།

དམག་དཔོན་དེའི་ཡི་གེ་དེ་དག་མཛའ་གྲོགས་ཀྱི་རྣམ་འགྱུར་ཆེན་པོའི་ཚུལ་དུ་བྲིས་འདུག་ཅིང་། བཀའ་བློན་ཚོས་ཁོང་གི་རྣམ་འགྱུར་ངོ་མའི་གནས་ལུགས་བརྗོད་མེད་ན་ཡི་གེ་དེར་ངས་ཡིད་ཆེས་ཆེ་ཙམ་བྱེད་སྲིད། ཁོང་ནས་ཕྲན་གྱི་བདེ་འཇགས་སྐོར་བློ་གཡེང་ཆེ་བས་ཉེན་སྐྱོབ་ཆེད་ཁོང་ཚོའི་སྡོད་སྒར་དུ་ཡོང་དགོས་ཞེས་བརྗོད་འདུག །

དུས་ཚེས་ནར་འགྱངས་ཤིག་ཐུབ་ན། དེས་ཕྱོགས་གཉིས་ཀའི་ཁོང་ཁྲོ་རིམ་ཞིར་འགྲོ་ཐབས་དང་། ལྷ་སའི་མི་མང་ཞི་འཇམ་དུ་གནས་པ་ཞིག་ཡོང་རེས་ཁོང་གི་ཡི་གེ་ཚང་མར་ཡིག་ལན་བཏང་བ་ཡིན། ཁོང་གིས་བརྗོད་དོན་ལྟར། རང་གི་མི་མང་ས་ནས་རྒྱ་མིའི་སར་ཉེན་གཡོལ་བྱེད་རྒྱུ་དེ་ནི་བྱ་བའི་མཐའ་མ་ཞིག་ཡིན་པར་བསམ་བྱུང་ཞིང་། འོན་ཀྱང་དེ་སྐོར་དམག་དཔོན་དེར་རྩུབ་མོའི་གླེང་རྩོད་བྱེད་རྒྱུར་སྙིང་པོ་མེད་ཅིང་། དེ་ལྟར་མིན་པར་ཁོང་ཁྲོ་ལྷིངས་འཇགས་ཡོང་བའི་རེ་འདུན་གྱིས་ཡིག་ལན་འཇམ་པོ་གཏོང་རྩིས་བྱས་པ་ཡིན། བྱེད་ཐབས་དེ་ནི་ཁོང་གི་ཤ་ཞེན་དང་སློབ་སྟོན་གྱི་ཕྱི་ཚུལ་དེ་ལ་དགའ་བསུ་ཡོད་པའི་རྣམ་འགྱུར་བསྟན་ནས་མ་གཏོགས་ཡོང་ཐབས་མེད་པར་བརྟེན། ངའི་ཡིག་ལན་དང་པོའི་ནང་། མི་མང་གིས་ལྟད་མོར་འགྲོ་རྒྱུར་བཀག་འགོག་བྱས་པ་དེར་ངོ་ཚ་ཁ་སྐྱེངས་ཇི་བྱུང་སྐོར་བརྗོད་པ་དང་། གཉིས་པའི་ནང་། ནོར་གླིང་མཐའ་སྐོར་གྱིས་གནས་སྡོད་མི་རྣམས་ཕྱིར་ལོག་དགོས་པའི་བཀོད་ཁྱབ་བྱས་ལུགས་དང་། མི་མང་ནས་ཕྲན་གྱི་བདེ་འཇགས་སྲུང་སྐྱོབ་ཁ་འཁྱེར་གྱིས་རྒྱ་ནག་དང་། ང་ཚོའི་གཞུང་གི་འབྲེལ་བ་གཏོར་བཤིགས་བྱས་ལུགས་ཁོང་གི་མཐོང་ཚུལ་ལྟར་ལ་མོས་མཐུན་བྱས་པ་ཡིན། ཡི་གེ་གསུམ་པའི་ནང་། ཡར་ཐོན་བསམ་བློ་ཡོད་པ་དང་། དེ་ལ་ངོ་རྒོལ་བྱེད་མི་གཉིས་དབྱེ་འབྱེད་བྱས་ཏེ་དེ་གར་ཡོང་ཐབས་བྱ་རྒྱུ་ཡིན་ལུགས་བརྗོད་པ་ཡིན།

གལ་ཏེ་སྐབས་དེར། ཡི་གེ་དེ་དག་གིས་རྗེས་སུ་ཁོ་བོ་རང་ལ་རྒོལ་གླེང་བྱེད་ཀྱི་རེད་སྙམ་པའི་བསམ་བློ་འཁོར་ཡོད་ན་ཡང་། ཡི་གེ་དེ་ག་རང་མ་བྲིས་ཐབས་མེད་ཀྱི་དུས་སྐབས་ཤིག་ཡིན། གང་ཡིན་ཟེར་ན། མཚོན་ཆ་མེད་པའི་ངའི་མི་མང་དང་། རྒྱ་མིའི་དཔུང་དམག་གདོང་ཐུག་འབྱུང་ཉེན་སེལ་དགོས་པའི་ལས་འགན་ཛ་དྲག་ཆེན་པོ་ཞིག་ཡོད།

ཟིང་འཁྲུག་གི་བྱ་བ་ངའི་འདོད་པར་མེད་སྟབས་མི་མང་ནས་ཟིང་འཁྲུག་གི་རྣམ་འགྱུར་བསྟན་པ་ཕྲན་གྱི་འདོད་པར་མ་བབས། མི་མང་ནས་ངོས་ལ་བོད་ཀྱི་སྲོག་སྙིང་ལྟ་བུར་ངོས་བཟུང་བརྩེ་ཞེན་འདི་ཙམ་བྱེད་པ་ལ་ངོ་མཚར་སྐྱེས། དེ་ཉིན་རྒྱ་མིར་མི་དགའ་བའི་རྒྱུ་མཚན་ཡང་དེ་རང་ཡིན་ཚོད། ངོས་བརྟན་སྲུང་གི་ཆེད་དུ་ཁོང་ཚོས་འདི་ཙམ་འགན་འཁུར་བྱས་པ་ལ་ངོས་ནས་བརྙས་འདོགས་བྱེད་རྒྱུ་དཀའ་ཞིང་། ཁོང་ཚོའི་ཆོས་སྲིད་ཀྱི་འཚོ་བ་ཕལ་ཆེ་བ་ཞིག་ཏཱ་ལའི་བླ་མར་ཐུག་གི་ཡོད་པ་རེད། འོན་ཀྱང་། ཁོང་ཚོའི་བསམ་པ་དཀར་ཡང་། བྱེད་ཐབས་རྩུབ་པོའི་སྤྱོད་པ་མུ་མཐུད་ཀྱི་ལག་ལེན་བྱས་ན་རྐྱེན་ངན་སྡུག་པོ་ཞིག་ཡོང་རྒྱུར་ཕྲན་ལ་ཡིད་ཆེས་ཡོད་ཅིང་། ངོས་གཞུང་གི་འགོ་འཛིན་ཞིག་ཡིན་སྟབས་ཁོང་ཚོའི་བསམ་སྤྱོད་བསྒྱུར་རྒྱུ་དང་། རྒྱ་མིའི་དྲག་དཔུང་འོག་ཁོང་ཚོ་སྟོར་བཅོམ་ཐབས་རྡུགས་སུ་འགྲོ་རྒྱུ་འགོག་ཐབས་གང་ཡོང་བྱེད་འོས་ཤིང་དགོས་ལ། རྒྱུ་མཚན་འདི་འདྲར་བརྟེན་ངས་ཁོང་ཚོར་ཞི་འཇམ་དགོས་པའི་སློབ་སྟོན་བྱས་པ་ཡིན། དམག་དཔོན་དེར་ཡི་གེའི་ལན་དུ་ངེད་རང་གི་བསམ་ཚུལ་གནད་དོན་ངོ་མ་མ་བརྗོད་པ་དེར་འཐུས་འགྲིགས་བྱུང་ཡོད་པར་ངོས་འཛིན་བྱེད་ཀྱི་ཡོད།

འོན་ཀྱང་ཉིན་རྗེས་མ་ཟླ་གསུམ་པའི་ཚེས་བཅུ་གཅིག་ཉིན་ལྷ་སའི་མི་མང་བཀག་འགོག་མི་ཐུབ་པའི་གནས་ཚུལ་ད་དུང་ཇེ་གསལ་དུ་འགྲོ་གི་འདུག །དེ་ཉིན་ཁོང་ཚོས་ནོར་གླིང་ནང་བཀའ་ཤག་ཡིག་ཚང་གི་ཉེ་འགྲམ་དུ་སྲུང་དམག་དྲུག་བཙུགས་ཏེ་བཀའ་བློན་ཚོ་གང་བྱུང་ཕྱི་བསྐྱོད་མི་ཆོག་པའི་རྣམ་འགྱུར་བསྟན་ཅིང་། བཀའ་ཤག་གིས་རྒྱ་མིར་གྲོས་བསྡུར་བྱས་ཏེ་རྒྱ་མི་བོད་ནས་ཕྱིར་ལོག་དགོས་ལུགས་མི་མང་གི་རེ་འདོད་དེ་དག་མ་འགྲུབ་པའི་དོགས་པ་བྱེད་ཀྱི་ཡོད་པ་རེད། བཀའ་ཤག་གི་ཛ་དྲག་ཚོགས་འདུ་ཞིག་ཚོགས་པ་དེར་བཀའ་བློན་དྲུག་ནས་བཞི་མ་གཏོགས་མེད། བསམ་ཕོ་རྨ་རྨས་མ་དྲག་ཅིང་། ང་ཕོད་རྒྱ་མིའི་སྡོད་སྒར་ནས་ཕྱིར་ཐོན་མ་ཐུབ། ཁོང་བཞིས་མི་མང་གི་འགོ་འཁྲིད་ཚོ་འགུགས་འབོད་ཐོག་མི་མང་ཚོགས་འདུ་གྲོལ་གྱེས་ཡོང་བའི་ཐབས་ཤེས་བྱས་འདུག །

ཚོགས་འདུ་དེ་སྐབས་མི་མང་གི་འགོ་འཁྲིད་ཚོ་ཕྲན་བུ་ཞི་འཇམ་དུ་སོང་སྟེ། མི་མང་རྣམས་ལ་ཕྱིར་ལོག་འགྲོ་དགོས་མོལ་ཁྱབ་ཞུས་འཐུས་བརྗོད་པ་དང་། བསམ་ཕོ་རྨ་རྨས་བྱུང་བར་དགོངས་འགལ་མེད་པའི་ཐོག །ཁོང་ལ་དགོངས་སེལ་མཚོན་བྱེད་ཅིག་ཀྱང་བཀའ་ཤག་བརྒྱུད་འབུལ་བསྐུར་ཞུས་འདུག །

སྐབས་དེར་ཁོང་ཚོའི་རྣམ་འགྱུར་ཕྲན་བུ་ཞི་འཇམ་དུ་ཕྱིན་ཡོད་སྟབས་མི་མང་གང་མགྱོགས་ཕྱིར་ལོག་དང་། ང་དང་། བཀའ་ཤག་ནས་མི་མང་གི་ངོ་རྒོལ་ཞི་འཇམ་དུ་འགྱུར་ཐབས་བྱས་པ་དེ་དག་འགྲུབ་པའི་རེ་བ་ཡོད་པ་ལྟ་བུ་རེད། ད་དུང་དམག་དཔོན་ནས་ངོས་དང་། བཀའ་ཤག་ཏུ་ཡི་གེ་གཉིས་འབྱོར་ཞིང་། བཀའ་ཤག་ཏུ་བཏང་ཡིག་དེས་ང་ཚོའི་ཐབས་ཤེས་ཅི་བྱས་རྣམས་ཆུད་ཟོས་སུ་ཕྱིན་པའི་བཟོ་ལྟ་མཐོང་། ཡི་གེ་དེའི་ནང་། མི་མང་ངོ་ལོག་པ་ཚོས་ལྷ་སའི་བྱང་རྒྱུད་རྒྱ་ནག་ཏུ་འགྲོ་ལམ་ཁར་འཛིངས་ར་བཟོས་པ་དེ་དག་མེད་པ་བཟོ་དགོས་བཀའ་ཤག་ནས་བཀོད་ཁྱབ་དགོས་ཚུལ་དང་། གལ་སྲིད་དེ་ལྟར་མ་བྱས་ན་ཛ་དྲག་གི་རྐྱེན་ངན་ཡོང་རྒྱུར་དེའི་འགན་ཁག་ཟུར་ཁང་། བཤད་ཟུར། སྣེའུ་ཤག །མགྲོན་ཆེ་བཅས་ནས་འཁུར་དགོས་ལུགས་བརྗོད་བཀོད་བྱས་འདུག །

ཡང་བསྐྱར་བཀའ་ཤག་ནས་མི་མང་འགོ་འཁྲིད་ཚོ་འགུགས་འབོད་ཀྱིས་ལམ་ཁའི་འཛིངས་ར་ཕྱིར་འཐེན་བྱས་ན་ལེགས་པ་དང་། དེ་ལྟར་བྱས་ན་རྒྱ་མིས་བཙན་གནོན་བྱེད་པའི་རྒྱུ་མཚན་རྙེད་དཀའ་ཡོང་ལུགས་སློབ་སྟོན་བྱས་ཀྱང་། སློབ་སྟོན་དེའི་ནུས་པ་ནི་གོ་ལྡོག་ཏུ་གྱུར། མི་མང་འགོ་འཁྲིད་ཚོས་དེ་ལ་དང་ལེན་མ་བྱས་པར་བརྗོད་གསལ། དེ་ནི་གྲོང་ཁྱེར་ནང་རྒྱ་མིའི་དཔུང་བསྣོན་ཡོང་རྒྱུ་མཚམས་གཅོད་ཀྱིས་ནོར་གླིང་སྲུང་སྐྱོབ་ཆེད་ཡིན་ཞིང་། གལ་སྲིད་རྒྱ་མིས་དེ་དག་ཕྱིར་འཐེན་བྱེད་དགོས་བརྗོད་བབས་ནི་ཕོ་བྲང་དུ་དཔུང་འཇུག་གིས་ཏཱ་ལའི་བླ་མ་འཛིན་བཟུང་བྱེད་རྩིས་ཡོད་ངེས་དང་། ད་དུང་ཁོང་ཚོས་བརྗོད་གསལ། རྒྱ་མི་ནས་གཙུག་ལག་ཁང་གི་མདུན་ཐད་དུ་འཛིངས་ར་བཟོས་ཡོད་པ་དང་། ཁོང་ཚོར་རྒྱབ་སྐྱོར་བྱེད་མཁན་ང་ཕོད་སོགས་བོད་མི་ཁག་གི་སྡོད་གནས་སུ་ཡང་དེ་དེ་བཞིན་བྱས་ཡོད་ལུགས། རྒྱ་མིས་ང་ཕོད་སོགས་སྲུང་སྐྱོབ་ཀྱི་ཆེད་དུ་དེ་ལྟར་བྱས་ཆོག་ན། ལྷ་སའི་མི་མང་གིས་ཕོ་བྲང་སྲུང་སྐྱོབ་བྱེད་པར་དགག་ཆ་ཡོང་དོན་ཇི་ཡིན། ཞེས་དྲི་བ་བླངས་པ་མ་གཏོགས། འགོ་འཁྲིད་ཚོས་དེ་མིན་ཉན་སེམས་གང་ཡང་བྱས་པ་མ་བྱུང་། རྒྱ་མིའི་ཡི་གེ་དེའི་འབྲས་བུ་ངན་པ་གང་བྱུང་སྙམ་ན། ངོས་སྲུང་སྐྱོབ་ཀྱི་བློ་གཡེང་ཇེ་ཆེར་ཕྱིན་ཏེ་མི་མང་ཕྱིར་སློག་བྱེད་རྒྱུ་དང་ལེན་མ་བྱས་ཤིང་། མཉམ་ལས་དང་གོ་ཤེས་ཇེ་ཆུང་དུ་ཕྱིན་པ་དང་། ཕོ་བྲང་སྲུང་སྐྱོབ་ནུས་ཤུགས་ཇེ་ཆེར་གཏོང་ཆེད་ཁོང་ཚོའི་འགོ་འཁྲིད་དྲུག་ཟུར་བསྐོ་བྱས་པའི་ཐོག །ཇི་ལྟར་བྱུང་ཡང་ཕོ་བྲང་སྲུང་སྐྱོབ་མཚམས་འཇོག་མི་བྱེད་པའི་གླེང་བསྒྲགས་བྱས་འདུག །

གནས་ཚུལ་དེ་ལྟ་བུར་གྱུར་པ་དེ་ལ་ངོས་བློ་ཕམ་ཆེན་པོ་བྱུང་ཞིང་། རྐྱེན་ངན་གྱི་ཕྱོགས་སུ་གོམ་བགྲོད་གཅིག་སྤོས་པའི་མཐོང་སྣང་བྱུང་བར་བརྟེན། མི་མང་འགོ་འཁྲིད་ཚོར་ངོས་རང་ངོ་གཏུགས་ཀྱིས་གླེང་མོལ་བྱེད་ཐག་བཅད་དེ་ཆེད་འབོད་བགྱིས་པར་མི་གྲངས་བདུན་ཅུ་སྐོར་སླེབས་འབྱོར་བྱུང་ཞིང་། བཀའ་ཤག་དང་། ལས་བྱེད་རྒན་པ་ཚོའི་མཐོང་ས་དེར་ཁོང་ཚོའི་རྩུབ་སྤྱོད་སྤོང་འདོར་དགོས་པའི་བརྗོད་ནན་གང་ཡོང་དང་འབྲེལ། རྒྱ་མིའི་དམག་དཔོན་གྱི་གདན་ཞུ་དེ་དང་ལེན་མི་བྱེད་མཐུ་མེད་མ་བཟོས་པར། ངོས་ལ་གོ་བསྡུར་བྱས་ཡོད་པ་དང་། གདན་ཞུའི་མགྲོན་བརྡ་མ་བྱུང་གོང་ངོས་ནས་ཁས་ལེན་བྱས་ལུགས། ངོས་ལ་རྒྱ་མིའི་ཕྱོགས་ནས་ཉེན་ཁ་བྱུང་དོགས་བློ་གཡེང་མེད་པ། མི་མང་ལ་རྐྱེན་ངན་ཚབས་ཆེན་ཡོང་བའི་ཆ་རྐྱེན་བཟོ་མི་རུང་བ་སོགས་བརྗོད་ཅིང་། བརྗོད་དོན་དེ་ཚོར་ཁོང་ཚོ་འདོད་བབས་མི་འབྱུང་བ་ཤེས་ཀྱི་ཡོད་ཀྱང་། ལྷ་སའི་ནང་གི་ཞི་བདེ་སྔར་གནས་ཡོང་བའི་རེ་འདུན་གྱིས་གནས་ལུགས་དེ་དག་བརྗོད་དགོས་པ་བྱུང་།

མི་མང་ཚོས་ངོས་ཀྱི་སློབ་སྟོན་ལ་དྲི་རྩོད་ལན་འདེབས་གང་ཡང་མ་བྱས་པར་ཕྱིར་ལོག་གིས་ཕོ་བྲང་རྒྱལ་སྒོའི་ཕྱིར་ཁོང་ཚོ་ཚོགས་འཛོམས་སར། ངོས་ཀྱི་སློབ་སྟོན་དང་ལེན་བྱེད་དགོས་པར་མོས་མཐུན་བྱུང་ཡང་། གལ་སྲིད་ཁོང་ཚོའི་སྲུང་སྐྱོབ་འཐེན་ན་ངོས་ཀྱི་གནས་ཚུལ་ཇིར་འགྱུར་སྐོར་རྩོད་གཞི་རིང་པོ་ཞིག་བཀོད་འདུག །མཐར་ཁོང་ཚོས་ངའི་རེ་འདོད་དང་བསྟུན་ནས་ནོར་གླིང་ནང་ཚོགས་འདུ་འཚོགས་རྒྱུ་ཕྱིར་འཐེན་བྱས། དེ་རྗེས་ཕོ་བྲང་པོ་ཏཱ་ལའི་ཞོལ་དུ་ཁོང་ཚོ་ཚོགས་འཛོམས་ཀྱིས་གྲོས་མོལ་ཇི་བྱས་ངོས་དང་། བཀའ་ཤག་ཏུ་སྙན་ཞུ་གཏོང་གི་ཡོད་པ་རེད། ཁོང་ཚོའི་སྙན་ཞུ་དེ་དག་ནང་གོང་དུ་གསལ་བསྒྲགས་བྱས་ཟིན་པའི་བརྗོད་དོན་ཁག་བསྐྱར་དུ་བཀོད་དེ། ངོས་ཀྱི་སྲུང་སྐྱོབ་མུ་མཐུད་བྱེད་རྒྱུ་དང་། རྒྱ་མི་ལྷ་ས་དང་། བོད་ནས་ངེས་པར་ལོག་དགོས་པ། བོད་ཀྱི་གནས་ཚུལ་བོད་མིས་ཐག་གཅོད་བྱེད་དགོས་ལུགས་སོགས་བཀོད་ཡོད་པ་རེད།

ཉིན་རྗེས་མ་གཉིས་དེ་མུས་སུ་ཕྱིན་ཏེ། གནས་ཚུལ་དེ་དག་སྲ་མཁྲེགས་དང་། དཀའ་ངལ་སེལ་མ་ཐུབ་པར་ལུས་ཤིང་། དེ་མུར་ཡུན་གནས་ཡོང་ཐབས་མེད་སྟབས་ལེགས་ཉེས་གང་རུང་གི་མཐའ་གསལ་ཡོང་གཏན་ཡིན།

དམག་དཔོན་ཐན་ཀོན་སན་གྱི་མཐའ་མའི་ཡི་གེ་དེ་ཟླ་གསུམ་པའི་ཚེས་བཅུ་དྲུག་ཉིན་འབྱོར་པར་གནས་ལན་དེ་ཉིན་རང་བཏང་། རྗེས་སུ་རྒྱ་མིས་ཡི་གེ་དེ་གཉིས་ཀ་པར་འདེབས་བྱས་འདུག་ཀྱང་། ཡིག་སྐོགས་དེ་གའི་ནང་ང་ཕོད་ཀྱིས་ངོས་ལ་བཏང་བའི་ཡི་གེ་ཞིག་ཡོད་པ་དེའི་སྐོར་གང་ཡང་བརྗོད་མི་འདུག །ཛ་དྲག་གི་གནས་ཚུལ་འདི་དག་འགོ་ཚུགས་ནས་བཟུང་ང་ཕོད་བཀའ་ཤག་གི་ཚོགས་འདུར་ནམ་ཡང་ཡོང་ཐབས་མ་བྱུང་། ཁོང་གི་ཡི་གེའི་ནང་ད་ཆ་ཞི་བདེ་ཡོང་བའི་གོ་སྐབས་མེད་པ་ལྟ་བུ་བྲིས་འདུག་ཅིང་། ཁོང་གི་བསམ་འཆར་ལ་ལོག་སྤྱོད་པའི་འཆར་དོན་རྣམས་བསྟོར་བཤིགས་གཏོང་དགོས་པ་དང་། མི་མང་གི་འགོ་འཁྲིད་ཚོར་འབྲེལ་ཐག་གཅོད་དགོས་པའི་བསྐུལ་མ་བྱས་བྱུང་།

ད་དུང་ཁོང་གིས་བརྗོད་གསལ། མི་མང་གིས་ངོས་ནོར་གླིང་ནས་འདོན་འཁྲིད་བྱ་རྒྱུའི་འཆར་གཞི་ངན་པ་ཡོད་ཚོད་བདེན་ཚེ་དེ་ནི་ཤིན་ཏུ་ཉེན་ཁ་ཆེན་པོ་རེད། ངོས་གཞན་བསྐྱོད་སྲུང་འགོག་ཆེད་རྒྱ་མིས་གྲ་སྒྲིག་སྲ་བརྟན་བྱས་ལུགས་དང་། གལ་ཏེ་ངོས་བྲོས་བྱོལ་ཐུབ་པ་སྲིད་ན་ཡང་། དེང་དུས་རྒྱལ་སྤྱིའི་གནས་ཚུལ་འདི་ལྟ་བུའི་ནང་ངོས་བོད་དུ་ཕྱིར་ལོག་ནམ་ཡང་མི་ཐུབ་ཅེས་དང་། ཁོང་ནས་གལ་སྲིད་མི་མང་གིས་མ་ཉན་ན་ངོས་དང་། སྐུ་སྲུང་བློས་འཁེལ་བ་འགའ་ཤས་ལྕགས་རི་ནང་མའི་ནང་བཞུགས་ཏེ་བཞུགས་ཡུལ་ས་གནས་གང་ཡིན་དམག་དཔོན་ཐན་ཀོན་སན་ལ་ངེས་གསལ་གསུངས་ན་དེ་ལ་སྐྱོན་འགྱུར་མི་ཡོང་བ་ཁོང་ཚོས་བྱེད་རྩིས་ཡོད་ལུགས་ཞེས་བཀོད་འདུག །

ང་ཚོའི་བསམ་ཚོད་ལྟར་རྒྱ་མིས་ཕོ་བྲང་དང་མི་མང་སྟོར་རྩིས་ཡོད་པ་དང་། ཐབས་ཤེས་ཐུབ་ན་ངོས་སྲོག་སྐྱོན་མ་བྱུང་བ་བྱེད་འདོད་ཡོད་པ་ང་ཕོད་ཀྱི་ས་ནས་ཤེས་པ་རེད། ཁོང་གིས་བཀའ་ཤག་ཏུ་བཏང་བའི་ཡིག་བརྗོད་ཀྱང་ཕྱོགས་མཐུན་ལྟ་བུར། ལྷ་རབ་མི་མང་ཚོ་ཕོ་བྲང་ནས་ཕྱིར་ལོག་གམ། མ་མཐར་ལྕགས་རིའི་ཕྱི་ལོགས་སུ་འབུད་ཐབས་དགོས་ཚུལ་བྲིས་ཡོད་འདུག །ཁོང་གིས་དཀའ་ངལ་ཇི་ཡོད་ཤེས་ཀྱི་ཡོད་ལུགས་དང་། གལ་སྲིད་མི་མང་ཕོ་བྲང་ནས་ཕྱིར་སློག་མ་ཐུབ་ཚེ་ངོས་བརྟན་སྲུང་ཆེད་ཕོ་བྲང་ནས་རྒྱ་མིའི་སྒར་དུ་འཁྲིད་ཐབས་དགོས་ལུགས་བརྗོད་ཅིང་། ད་ལྟའི་ཆར་ངོས་ཕོ་བྲང་གི་ས་ཕྱོགས་གང་དུ་བསྡད་མིན་གྱི་ས་ཁྲ་ཞིག་གཏོང་དགོས་ལུགས་བརྗོད་འདུག །

དམག་དཔོན་གྱི་ཡིག་ལན་རྡོ་དོན་གོང་འཁོད་ལྟར་དང་། ཕོ་བྲང་དང་མི་མང་ལ་དྲག་གནོན་བྱེད་པ་འགོག་ཐབས་ནི་ཁོང་གི་འདོད་པ་བསྟུན་རྒྱུ་དེ་རང་མ་གཏོགས་མེད་པ་ལྟ་བུར་མཐོང་ཞིང་། ངོས་སྡོད་གནས་གང་དུ་ཡོད་མེད་སྐོར་གང་ཡང་བརྗོད་པ་མེད། ངའི་བསམ་པར་བརྗོད་བབས་དེ་དངོས་འབྲེལ་ཡིན་ན་ངོས་ཀྱི་སྡོད་གནས་གར་ཡོད་ངེས་གཏན་མ་ཤེས་པར་ཁོང་ཚོས་དྲག་སྤྱོད་མི་བྱེད་པའི་རེ་བ་བྱུང་།

ང་ཚོས་གསལ་པོ་བརྗོད་ན། ནོར་གླིང་གྱང་གོག་ཏུ་གཏོང་རྒྱུ་དང་། མི་སྲོག་སྟོང་ཕྲག་མང་པོ་རྩ་བརླག་ཏུ་གཏོང་གཏན་ལ་བརྟེན་ཐབས་ཤེས་གཞན་ཞིག་ལ་གང་མགྱོགས་རྒྱ་མིའི་སྡོད་སྒར་དུ་ཡོང་གི་ཡིན་ལུགས་བརྗོད་པ་ཡིན། དེ་ལྟར་དངོས་སུ་འགྲོ་རྒྱུའི་འཆར་རྩིས་མེད་ཀྱང་། གནས་ཚུལ་དེས་ཁོང་ཚོའི་དྲག་སྤྱོད་དུས་འགྱངས་འགྲོ་བ་དང་། མི་མང་ཕྱིར་ལོག་བྱེད་པའི་དུས་སྐབས་ཤིག་བྱུང་ན་སྙམ་ཞིང་། དེ་ནི་ངས་ཁོང་ལ་ཡི་གེ་བཏང་བའི་མཐའ་མ་དེ་ཡིན།

དེ་ནས་ཕོ་བྲང་གི་ཉེ་སྐོར་དུ་ཛ་དྲག་གི་རྣམ་འགྱུར་ཆེན་པོ་ཡོད་པ་དང་། ལྕགས་རི་ནང་མའི་ཕྱི་ལོགས་སུ་ཁོང་ཁྲོ་དང་། དངངས་སྐྲག་ཅན་གྱི་མི་མང་འབོར་ཆེ་བསྡད་ཅིང་། ཕལ་ཆེ་བས་གྲི་དབྱུག་སོགས་གང་བྱུང་གི་མཚོན་ཆ་འཁྱེར་བ་དང་། ཁོང་ཚོའི་ཁྲོད་དམག་མི་དང་། ཁམས་པ་གང་འཚམས་ཡོད་པ་ཚོར་མེ་མདའ་དང་། འཕྲུལ་མདའ་ཆེ་བའི་རིགས་བཅུ་སྐོར་ཙམ་ཡོད། གལ་ཏེ་ཐད་ཀར་དངོས་སུ་ལག་འཛིངས་ལྟ་བུ་བྱུང་ན་བོད་མི་གཅིག་དང་། རྒྱ་མི་བཅུ་གཉིས་ཙམ་དོ་མཉམ་ཡོང་གི་རེད། གནས་ཚུལ་དེའི་ར་སྤྲོད་ནི་ཉེ་ཆར་ཤར་ཕྱོགས་ཀྱི་ས་ཁུལ་ཁག་ཏུ་བྱུང་ཡོད་འདུག །འོན་ཀྱང་རྒྱ་མིའི་གོ་མཚོན་ནུས་པ་ཆེན་པོ་དེ་དག་གི་མདུན་སར་དཔའ་བོ་ལག་རྡུམ་ལྟར་བོད་མིའི་དཔའ་རྩལ་སྙིང་པོ་མེད་པར་གྱུར། བོད་མི་ཚོ་ལ་ངོས་སྲུང་སྐྱོབ་བྱེད་རྒྱུའི་སེམས་ཤུགས་ཁོ་ན་ལས་དམག་འཐབ་ནུས་པའི་གོ་མཚོན་གང་ཡང་ཡོད་པ་མ་རེད།

འོན་ཀྱང་ཕོ་བྲང་ལྕགས་རི་ནང་མའི་ཕོ་བྲང་གི་ཉེ་སྐོར་དུ་ཞི་འཇམ་སྔར་མུས་གནས་པ་ལྟ་བུ་ལས། ཟིང་འཁྲུག་ཡོང་བའི་མཚོན་རྟགས་གང་ཡང་མེད། ལྡུམ་རའི་མཛེས་སྡུག་སྔར་རྒྱུན་བཞིན་ཐོག །རྨ་བྱ་དག་ཀྱང་མིའི་ཛ་དྲག་གི་སྤྱོད་ཚུལ་མ་རྟོགས་པར་རང་གི་སྒྲོ་གཤོག་བརྐྱངས་ཏེ་བག་ཕེབས་སུ་སྒེག་འགྲོས་ཀྱིས་རྒྱུ་བ་དང་། སྤུ་སྡུག་མངོན་པར་བཀྲ་བའི་འདབ་ཆགས་གཞན་རྣམས་ཀྱང་ལྗོན་ཤིང་གཅིག་ནས་གཅིག་ཏུ་འཕུར་ལྡིང་རྩེ་ཞིང་། བྲག་རིའི་བཟོ་བཀོད་མཛེས་པའི་ལྡུམ་རའི་ངོགས་ནས་གྱ་གྱུར་འབབ་ཅིང་དབུ་བའི་ཟེགས་མ་འཐོར་བའི་འབབ་ཆུའི་ལྷུང་ལྷུང་གི་སྒྲ་དང་ཁོང་ཚོའི་སྐད་སྙན་གྲེ་འགྱུར་གྱི་རོལ་མོ་ལྷན་ཅིག་སྒྲོག་གི་ཡོད་པ་རེད། མི་ལ་འདྲིས་ཤིང་དགའ་བའི་ཤྭ་བ་དང་། རྫིང་བུའི་ནང་གི་ཉ་རིགས། ངང་པ། ཁྲུང་ཁྲུང་སོགས་ནི་སྔར་བཞིན་བག་ཕེབས་ཞི་འཇམ་དུ་གནས། སྐུ་སྲུང་དམག་མི་ཚོ་ཁག་གཅིག་གིས་དམག་ཆས་ཕུད་དེ་མེ་ཏོག་དང་། ནིའུ་གསིང་ལ་ཆུ་འདྲེན་བཞིན་པ་སོགས་དུས་རབས་མང་པོའི་རིང་བོད་མི་ཚོས་ཆོས་ཀྱི་ལམ་བརྒྱུད་ཐར་པའི་རང་དབང་སྒྲུབ་པའི་རྣམ་པ་དེ་ག་རང་དུ་བསྡད་ཡོད།

ཕྱི་ཟླ་གསུམ་པའི་ཚེས་བཅུ་དྲུག་ཉིན་ཞི་འཇམ་བདེ་སྐྱིད་ཅན་གྱི་ས་གནས་དེ་རྒྱ་མིས་སྟོར་རྒྱུའི་གྲ་སྒྲིག་བྱེད་ཀྱི་ཡོད་པའི་གསར་འགྱུར་མི་མང་གིས་བཀའ་ཤག་ཏུ་བརྗོད་ཅིང་། དེ་ནས་ངོས་ཀྱིས་གོ་ཐོས་བྱུང་དོན་དུ། རྒྱ་མིས་ལྷ་སའི་གྲོང་ཁྱེར་དང་། ལྷག་པར་དུ་ནོར་གླིང་ལ་མེ་སྒྱོགས་ཀྱི་རྒྱང་སོའི་ཚད་སྒྲིག་བྱེད་ཀྱི་ཡོད་ལུགས་དང་། ལྷ་སའི་ཤར་ཕྱོགས་མེ་ལེ་བརྒྱད་སར་གློག་ཁང་གསར་རྒྱག་བྱེད་ཡུལ་གྱི་ལས་མི་ཞིག་ནས་བརྗོད་གསལ། རྣམ་ཀུན་དེ་ཁུལ་རི་སྟེང་དུ་འཇོག་པའི་མེ་སྒྱོགས་བཞི་དང་། མེ་ཤིན་གྷན་གྱི་རིགས་ཉི་ཤུ་རྩ་བརྒྱད་དང་། དམག་མི་འབོར་ཆེན་བཅས་ཚེས་བཅུ་བཞིའི་ནུབ་མོ་རླངས་འཁོར་ཆེ་གྲས་ཀྱི་ནང་ལྷ་སར་གསང་བསྐྱོད་བྱས་ལུགས། ཡང་ལྷ་སའི་ཤར་ཕྱོགས་འབྲོམ་སྟོད་ས་ཁུལ་གྱི་ལས་བྱེད་པ་ནས་ཀྱང་། ལྕི་བའི་མེ་མདའི་རིགས་ཉི་ཤུ་ཙམ་ལྷ་སའི་གྲོང་ཁྱེར་ཕྱོགས་བཏང་ཚུལ་བརྗོད་འདུག །ཚེས་བཅུ་གསུམ་ནུབ་མོ་དང་། ཡང་བསྐྱར་ཚེས་བཅུ་བཞིའི་ནུབ་མོར་རྒྱ་མིའི་རླངས་འཁོར་ཆེ་གྲས་གཉིས་ཀྱི་ནང་དམག་མི་གསུམ་རེས་ཚད་ལེན་གྱི་ཡོ་ཆས་འཁྱེར་ཏེ་ནོར་གླིང་ཕོ་བྲང་བྱང་སྒོའི་ཉེ་འགྲམ་དུ་འབྱོར་བ་དང་། ཁོང་ཚོས་མི་མང་གིས་ཞིབ་རྟོག་བྱེད་པ་མཐོང་འཕྲལ་མྱུར་དུ་ཕྱིར་ལོག་བྱས། མི་མང་ཚོའི་བསམ་པར་ཕོ་བྲང་ལ་མེ་སྒྱོགས་ཆེན་པོའི་རིགས་ཚད་འབེབས་བྱེད་ཀྱི་ཡོད་པར་བསམས་ཤིང་། དེ་ནུབ་རྒྱ་མིའི་རླངས་འཁོར་ཆེ་གྲས་གསར་པ་བརྒྱ་སྐོར་ཞིག་དལ་བུས་ཕོ་བྲང་ཉེ་འགྲམ་བརྒྱུད་རྒྱ་མིའི་སྡོད་སྒར་དུ་ཕྱིན་པ་མཐོང་འདུག །

ཕྱི་ཉིན་སྔ་དྲོ་རྒྱ་མི་ཞི་ཆས་གྱོན་པ་བཅོ་ལྔ་ཉི་ཤུ་སྐོར་ནས་ལྕགས་སྐུད་ཀ་བའི་ཐོག་འཛེགས་ཏེ་བཟོ་བཅོས་བྱེད་ཁུལ་བྱེད་བཞིན་ཡོད་པ་དེར་ཡང་མི་མང་ནས་ཁོང་ཚོས་ཚད་ལེན་བསྐྱར་སྣོན་བྱེད་ཀྱི་ཡོད་པར་བསམ་འདུག །ང་ཚོའི་མི་མང་ནས་མེ་མདའ་ཆེ་རིགས་དེ་གྲས་ཀྱི་གནས་ལུགས་ཇི་བཞིན་ཤེས་ཀྱི་མེད་སྟབས་ཁོང་ཚོའི་བསམ་ཚུལ་ནོར་འཁྲུལ་བྱུང་སྲིད་ན་ཡང་། གང་ལྟར་ཡིད་ཆེས་དེ་འདྲ་ཞིག་བྱེད་ཀྱི་ཡོད་པ་རེད།

ཁོང་ཚོས་བསམ་ཚུལ་དེ་ལྟར་ཡོད་པའི་ཁར། རྒྱ་ནག་ནས་གནམ་ཐོག་དམག་མི་མང་པོ་འབྱོར་ཚུལ་གྱི་དཀྲོག་གཏམ་ཡང་ཡོད་འདུག །ཚེས་བཅུ་དྲུག་དགོང་དྲོ་རྒྱ་མིས་ཕོ་བྲང་ལ་མེ་སྒྱོགས་ངེས་པར་རྒྱག་རྩིས་ཡོད་པའི་མཐོང་སྣང་བྱུང་ཞིང་། ནམ་ཞིག་གློ་བུར་གྱི་ཉེན་ཁ་ཞིག་ཡོང་རྒྱུར་མི་མང་གིས་ཡིད་ཆེས་བྱུང་སྟེ་བསམ་བློའི་ནང་དངངས་ཚབས་ཆེན་པོ་བྱུང་ན་ཡང་ཕོ་བྲང་དང་། ངོས་བློས་གཏོང་གི་ཡོད་པ་མ་རེད། དབང་ཆ་ཡོད་པའི་མི་ཚང་མས་ཁོང་ཚོར་སློབ་སྟོན་ཇི་ལྟར་བྱས་ཀྱང་རྒྱ་མིར་ཁོང་ཁྲོ་འགོག་ཐབས་མེད་པ་ལྟ་བུར་གྱུར། དེ་དུས་མི་མང་དང་། བཀའ་བློན་ཚོ། ངོས་རང་བཅས་ཀྱང་བསུན་གཙེར་ཆེ་བས་ངལ་གསོའི་དུས་སྐབས་ཇི་བཞིན་མ་བྱུང་།

ཕྱི་ཉིན་སྔ་དྲོ་འུར་ཟིང་གི་གཏམ་གླེང་མ་འཇགས་པའི་ཁར། སྟོར་བཅོམ་གྱི་ཉེན་ཁ་ད་དུང་བསྡད་ཡོད་པ་རེད། ངོས་དང་། བཀའ་ཤག་གི་མཐོང་ཚུལ་ལ་གནས་ཚུལ་དེ་དག་འུ་ཐུག་ཐབས་ཟད་ལྟ་བུར་སྣང་ཞིང་། ང་ཚོས་གྲོས་ཚོགས་ཤིག་བྱས་པར་གོ་བསྡུར་བྱ་རྒྱུའི་གནད་དོན་ནི་ཕོ་བྲང་སྟོར་བཅོམ་འགོག་ཐབས་དང་། མི་མང་སྟོང་ཕྲག་མང་པོ་དེ་དག་སྲོག་སྐྱོབ་བྱེད་ཐབས་ཇི་ཡོད་ཀྱི་དོན་གནད་གཅིག་པུ་དེ་ལས་མེད་ཅིང་། གྲོས་ཐག་གཅོད་ཐབས་ཀྱང་གཅིག་ལས་མེད་པ་དེ་ནི་བཀའ་ཤག་ནས་མི་མང་རྣམས་ཞི་འཇགས་ཕྱིར་ལོག་འགྲོ་ཐབས་མ་འགྲུབ་པར་ཁོང་ཚོར་དྲག་གནོན་སྲོག་སྐྱོན་མི་འབྱུང་བར་ངང་སྒུག་ཡོང་བ་ཞེས་རྒྱ་མིའི་དམག་དཔོན་ལ་ཞུ་བསྐུལ་བྱེད་རྒྱུ་དེ་རང་རེད།

དེར་བརྟེན་བཀའ་ཤག་ནས་དེ་འཕྲལ་ང་ཕོད་ལ་ཡི་གེ་བཏང་བའི་ནང་། མི་མང་རྣམས་ཁོང་ཁྲོའི་གཞན་དབང་དུ་གྱུར་ཏེ་གླེན་རྟགས་ཀྱི་བྱ་སྤྱོད་དུ་ཞུགས་ཀྱང་། ད་དུང་ཁོང་ཚོ་ཞི་འཇམ་ཕྱིར་ལོག་ཏུ་འགྲོ་རྒྱུའི་རེ་བ་མེད་པ་མིན། ངོས་རྒྱ་མིའི་སྡོད་སྒར་དུ་འགྲོ་རྒྱུའི་སྐོར་ང་ཕོད་ནས་ཀྱང་གྲོགས་རམ་བྱེད་དགོས་ཤིང་མི་མང་ནས་ཕོ་བྲང་མཐའ་བསྐོར་བྱས་ཡོད་སྟབས་དེ་ལ་དཀའ་ཚེགས་ཆེན་པོ་ཡོད་རུང་། ང་ཚོས་ཀྱང་འབད་བརྩོན་གང་ཐུབ་བྱེད་རྒྱུ་ཡིན་ལུགས་ཞེས་བརྗོད་པ་དང་། ཡི་གེ་དེ་དང་མཉམ་དུ་གསང་ཚིག་གི་ཡི་གེ་ཞིག་བསྐུར་ཏེ་ང་ཕོད་ནས་གནས་ལན་གཏོང་སྐབས་དེ་ལ་བེད་སྤྱོད་དགོས་པ་ལས། ཕོ་བྲང་ཉེ་སྐོར་མི་མང་ནས་ཡི་གེར་རྟོག་ཞིབ་བྱེད་ཀྱི་ཡོད་ལུགས་བརྗོད་འདུག །ཡི་གེ་དེ་ལྟར་གཏོང་བའི་རྒྱུ་མཚན་ནི་རྒྱ་མིའི་དམག་དཔོན་ཁོང་སེམས་ཅུང་ཟད་དགའ་ལྷོད་དུ་འགྱུར་ཆེད་ཡིན་པ་ལས། དོན་ལ་ངོས་རྒྱ་མིའི་སྡོད་སྒར་དུ་འགྲོ་ཐུབ་ཐབས་གཏན་ནས་མེད། གལ་ཏེ་ངའི་མི་མང་སྲོག་སྐྱོན་དུ་གཏོང་རྒྱུ་འགོག་ཐབས་སུ་དོན་ཕན་ཡོང་གི་ཡོད་ན་ངོས་ནས་རྒྱ་མིའི་སར་ཕྱིན་ཏེ་དགོངས་སེལ་ཞུ་སྲིད་ཀྱི་རེད།

འོན་ཀྱང་མི་མང་ནས་ངོས་དེ་ལྟར་བྱེད་དུ་ནམ་ཡང་མི་འཇུག །མི་མང་ནས་ཡི་གེར་ཞིབ་རྟོག་བྱེད་པ་དང་། ལས་བྱེད་པ་འགྲུལ་བཞུད་བཀག་སྡོམ་བྱེད་བཞིན་ཡོད་སྟབས་ཡི་གེ་དེ་ལྟར་གཏོང་བ་ལ་དཀའ་ཚེགས་ཆེན་པོ་ཡོད་ཀྱང་། བཀའ་བློན་བཤད་ཟུར་གྱི་ཟླ་གྲས་ཤིག་གྲོང་ཁྱེར་ནང་ཉོ་ཆའི་ཆེད་དུ་ཡིན་ཚུལ་བསྐྱོད་ཐར་གྱིས་ང་ཕོད་ལ་ཡི་གེ་འཕྲོད་དེ་གནས་ལན་ཡང་འཁྱེར་ཡོད་པ་རེད། གནས་ལན་དེ་ནི་འབྱོར་ལན་ཙམ་ཞིག་ཡིན་ཅིང་། ངོས་རྒྱ་མིའི་སྡོད་སྒར་དུ་འགྲོ་རྒྱུའི་བཀའ་ཤག་གི་བསམ་ཚུལ་དེར་དགའ་པོ་བྱུང་ཚུལ་དང་། ཞིབ་ལན་རྗེས་སྤེལ་བྱས་འཐུས་གསལ་ཡོད་ཀྱང་། ཞིབ་ལན་ནི་ལས་ཀ་ཐལ་ཆ་ཚང་མ་ཟིན་རྗེས་མ་གཏོགས་མ་བྱུང་ཚོད་རེད། དེ་ཉིན་དགོང་དྲོ་ཆུ་ཚོད་བཞི་པ་ཙམ་གྱི་དུས་སྐབས་སུ་ང་ཕོད་ཀྱི་གནས་ལན་དེ་སྐོར་བཀའ་ཤག་དང་ང་ཚོ་གོ་བསྡུར་སྐབས་རྒྱ་མིའི་རླངས་འཁོར་བབས་ཚུགས་སྡོད་སྒར་གྱི་ཉེ་སྐོར་ནས་མེ་སྒྱོགས་གཉིས་ཀྱི་སྒྲ་སྐད་ཐོས་ཤིང་། ཕོ་བྲང་བྱང་སྒོའི་ཕྱི་ངོས་ཀྱི་ཆུ་འདམ་ནང་སྒྱོགས་མདེལ་བབས་ལྷུངས་བྱུང་འདུག །

མེ་སྒྱོགས་དེ་གཉིས་ཀྱི་སྒྲ་སྐད་ལ་བརྟེན་ནས་མི་མང་གི་ཁོང་ཁྲོ་དང་། འཇིགས་དངངས་ཀྱི་མཐོ་ཚད་རྩེ་མོར་སོན། དེ་ལྟར་འཕེན་པའི་རྒྱུ་མཚན་གང་ཡང་བརྗོད་ཤེས་མ་བྱུང་མོད། འོན་ཏེ་སྒྲ་སྐད་གོ་ཐོས་བྱུང་མཁན་ཚོས་ཚུར་རྒོལ་འགོ་འཛུགས་དང་། ཕོ་བྲང་འབེན་དུ་བཞག་པ་རེད་སྙམ་པ་མ་གཏོགས་གང་ཡང་བསམ་གྱི་མེད་འདུག །ཕོ་བྲང་ནང་གི་མི་ཚོ་ཡང་ཉེན་ཁའི་མཐར་གཏུགས་པའི་ངེས་རྙེད་བྱུང་སྟེ་ད་ཆ་དུས་སྐབས་ཅུང་ཟད་ཀྱང་ཆུད་ཟོས་མིན་པར་ཛ་དྲག་གི་ཐབས་ཤེས་བྱེད་དགོས་པར་བསམས་ན་ཡང་། ཇི་ལྟར་བྱེད་དགོས་པ་ནི་སུས་ཀྱང་ཐག་གཅོད་མ་ཐུབ།

དེའི་ལན་འདེབས་དང་། ཐག་གཅོད་བྱེད་པའི་ལས་འགན་ཁོ་བོ་གཅིག་པོར་ཡོད་ན་ཡང་། སྲིད་ལུགས་འཕོ་འགྱུར་ཆགས་འཇིག་དང་། འཇིག་རྟེན་བྱ་གཞག་འདི་རིགས་ལ་ཉམས་མྱོང་གང་ཡང་མེད་སྟབས་དཀའ་ངལ་ཆེན་པོ་བྱུང་། རྒྱ་མིའི་ཚུར་རྒོལ་འོག་ཚུད་པ་དང་། རང་ཉིད་འཆི་བ་ལ་འཇིགས་སྣང་དེ་ཙམ་མ་བྱུང་ཞིང་། དེ་ནི་སྐྱེས་པའི་མཐའ་མར་འཆི་རྒྱུ་དང་། དེ་ཡང་བསྟན་འགྲོའི་དོན་ཆེན་ཞིག་ཏུ་འཆི་བ་ལ་མི་འདོད་པ་སྐྱེ་དོན་མེད་ཅིང་། ཁོ་བོ་ཅག་སྲིད་པའི་རྒྱ་མཚོ་འདིར་སྐྱེ་ཤི་གྲངས་མེད་པ་བྱས་ཡོད་དེ། འདི་འདྲའི་དོན་ཆེན་སླད་ཤི་བ་དཀོན་ཞིང་། བླུན་རྨོངས་ཅི་ཡང་མི་ཤེས་པའི་བྱིས་པ་འགས་ཀྱང་རང་གི་ལུང་པའི་དོན་དུ་ལུས་སྲོག་འདོར་བར་བྱེད་ན་འདི་ཕྱི་ཁས་ལེན་ཅིང་། ལས་འབྲས་བསླུ་མེད་ཤེས་པར་རློམས་པའི་མི་དག་ཆོས་མེད་རྐྱང་མིན་པར་ལུགས་གཉིས་ཟུང་འབྲེལ་གྱི་བསྟན་འགྲོའི་སླད་དུ་འཆི་བར་ཅི་ནོངས་སྙམ་པ་བྱུང་། འོན་ཏེ། ངའི་བསམ་ཚུལ་དེ་གཞུང་གི་དཔོན་རིགས་དང་། མི་མང་གི་འདོད་ཚུལ་དང་མི་མཐུན་པ་ཤེས་ཐུབ། ཁོང་ཚོས་ཏཱ་ལའི་བླ་མའི་སྐུ་སྲོག་ནི་ཤིན་ཏུ་རྩ་ཆེར་འཛིན་པ་དང་། ཏཱ་ལའི་བླ་མ་ནི་བོད་ཀྱི་མཚོན་རྟགས་སམ། བོད་མིའི་སྲོག་ཤིང་ལྟ་བུར་ངོས་འཛིན་གྱིས་དེ་ལས་གཅེས་སྲུང་ཆེ་བ་བྱེད་ཡུལ་གཞན་མེད་པ་ལྟ་བུ་བྱེད། ཁོང་ཚོའི་བསམ་པར། གལ་སྲིད་ངའི་ལུས་སྲོག་རྒྱ་མིའི་མཚོན་འོག་ཏུ་ཆུད་ཟོས་ཕྱིན་ན་བོད་ཀྱི་སྲོག་ཀྱང་ཆད་པར་ཡིད་ཆེས་བྱེད་པ་རེད།

དེར་བརྟེན་འཆི་བའི་ཐ་ཚིག་ལྟ་བུའི་རྒྱ་མིའི་མེ་མདའི་སྒྲ་སྐད་དེ་དག་ཐོས་འཕྲལ་ཕོ་བྲང་ནང་འཁོད་གཞུང་ཞབས་ལས་བྱེད་པ་དང་། ཉེ་སྐོར་མི་མང་ཚང་མའི་བསམ་བློའི་ཐོག་མར། ངོས་ཀྱི་སྲོག་སྐྱོབ་ངེས་པར་བྱེད་དགོས་པ་དང་། ཕོ་བྲང་ནས་བྱོལ་ཏེ་ལྷ་སའི་གྲོང་ཁྱེར་འཇོག་དགོས་པར་བསམས། དེ་ལྟ་ན་ཡང་། དེ་འདྲའི་ཐག་གཅོད་བྱེད་པ་ནི་དོན་གནད་ཆུང་ངུ་ཞིག་མིན་ཅིང་། མ་འོངས་པའི་བོད་ཀྱི་གནད་དོན་དེ་ལ་ཐུག་ཡོད་སྟབས་དོན་གནད་ཤིན་ཏུ་ཆེན་པོ་ཞིག་ཡིན། ལར་ནས་ང་ཕོད་ཀྱིས་བྲོས་བྱོལ་མི་ཐུབ་ཚུལ་བརྗོད་པ་ལྟར་བྲོས་བྱོལ་ཐུབ་མིན་ཡང་ངེས་པ་མེད་ལ། གལ་ཏེ་ལྷ་ས་ནས་བྲོས་བྱོལ་ཐུབ་པ་ཡིན་ན་འགྲོ་ཡུལ་གང་དུ་ཡོད། བོད་མཐའ་མཚམས་ཀྱི་ས་གནས་ཤིག་བརྟན་སྲུང་ཐུབ་བམ། ཡང་ན་ཕྱི་རྒྱལ་ཞིག་ཏུ་སྐྱབས་བཅོལ་གང་ནས་ཐོབ། གལ་སྲིད་ངོས་ཕྱིན་ན་རྒྱ་མིས་རྩ་ཆེའི་གྲོང་ཁྱེར་དེ་སྟོར་བཅོམ་དང་། མི་མང་དམར་གསོད་གཏོང་རྒྱུ་ཡིན་ནམ། ཡང་ན། ངོས་ཕྱིན་པ་ཐོས་ན་མི་མང་རྣམས་ཁ་འཐོར་དུ་ཕྱིན་ཏེ་གང་འཚམས་ཤིག་ལ་སྲོག་སྐྱོབ་ཐུབ་ཀྱི་ཨེ་ཡོད།

དེ་ལྟ་བུའི་ལན་འདེབས་ཐག་གཅོད་དཀའ་བའི་དྲི་དོན་མང་པོས་ཀླད་པར་ལྗིད་ནོན་ཆེན་པོ་བྱུང་། མི་ཚང་མར་རྒྱ་མིས་མི་གསོད་སྟོར་བཅོམ་འགོ་འཛུགས་མ་བྱས་གོང་ངོས་ཀྱི་སྲོག་སྐྱོབ་ཇི་ལྟར་བྱ་སྙམ་པའི་དངངས་འཚབས་ཙམ་ལས། དེ་མིན་བྱ་བྱེད་ཀྱི་བློ་གདེང་ངེས་གཏན་གང་ཡང་མེད་པའི་གནས་སུ་སླེབས། གལ་སྲིད་ངས་བསྡད་པ་ཡིན་ན་མི་མང་དང་། ཉེ་བའི་མཛའ་གྲོགས་ཚོའི་བློ་གཡེང་ཇེ་སྡུག་ཏུ་འགྲོ་རྒྱུར་བརྟེན་དོན་དམ་གྱི་འཇིགས་པ་ཐབས་གཞན་གང་ཡང་མེད་པས་མི་བསླུ་བའི་སྐྱབས་ནི་དཀོན་མཆོག་རིན་པོ་ཆེ་རྣམ་གསུམ་འདི་གཅིག་པུ་ལས་མེད་པ་ལྟར་བདེན་པ་ལས་འབྲས་ལ་བདར་ནས་དཀོན་མཆོག་ལ་གསོལ་བ་བཏབ་སྟེ་འགྲོ་རྒྱུར་ཐག་གཅོད་བྱས་པ་ཡིན། ལམ་སྟོན་ཡོང་བའི་སྨོན་ལམ་ཇི་བཏབ་བརྗོད་དགོས་པ་མེད་ཀྱང་། མིག་འཕྲུལ་ལམ། སྒྱུ་མ་ལྟ་བུའི་བྱ་བ་དེ་ལྟར་འགྲུབ་ཐུབ་པ་བྱུང་།

སྐབས་དེར་གང་དུ་འགྲོ་བ་དང་། ག་རུ་སླེབས་ང་ཚོས་ཁ་ཚོན་གཅོད་མི་ཐུབ་ཀྱང་ཚང་མས་ང་དང་མཉམ་དུ་ཡོང་འདོད་བྱེད་ཀྱི་འདུག །ཡོངས་འཛིན་རྣམ་གཉིས་དང་། བཀའ་བློན་བཞི། གམ་བཅར་ལས་བྱེད་སྐུ་སྲུང་། ནང་མི་ཉེ་ལྟོས་ཉེ་འཁོར་ན་ཡོད་པ་ཅི་རིགས་བཅས་ཡོད། སྐྱེད་མ་ནོར་གླིང་དུ་ཟིང་ལངས་སྐབས་ཕེབས་ཤིང་། མཉམ་དུ་གཅུང་པོ་ཆུང་ཤོས་དེ་འཁྲིད་གནང་འདུག །ཁོང་ནི་གོང་དུ་སྨོས་པའི་བུ་ལོ་གཉིས་སོན་པ་ཞིག་གྲོངས་ཏེ་ཡང་བསྐྱར་སྐྱེས་པར་ངོས་འཛིན་པ་དེ་རེད། སྐུ་སྲུང་མདའ་དཔོན་གྱི་མདུན་གྲོགས་ངོས་ཀྱི་གཅེན་མོ་ཡང་ཡོད། གཅེན་པོ་གཉིས་ཨ་རི་དང་། གཅིག་རྒྱ་གར་དུ་ཡོད། གཅུང་མོ་ཞིག་རྡོར་གླིང་སློབ་གྲྭར་ཡོད།

དེ་ལྟར་ལྟོས་འཁོར་ཆེན་པོ་ཡོད་ཅིང་། ད་དུང་གྲོགས་ཟླ་དེ་བས་མང་ཙམ་དགོས་པ་བྱུང་ཡང་། གནད་དོན་དེ་དག་རྒྱ་མིའི་ཕྱོགས་ཙམ་དུ་མ་ཟད། ཕོ་བྲང་ཕྱི་རོལ་གྱི་མི་མང་ཚོ་ལ་ཡང་གསང་རྒྱ་བྱེད་དགོས་པ་བྱུང་། མི་མང་ཁྲོད་དུ་རྒྱ་མིའི་སོ་ཉུལ་བ་ཡོད་པའི་དོགས་པ་མི་ཚང་མར་ཡོད་པའི་ཁར། གལ་ཏེ་མི་མང་ནས་ངོས་བསྐྱོད་པ་ཤེས་རྟོགས་བྱུང་ན་སྲུང་སྐྱོབ་ཀྱི་དོན་དུ་མི་སྟོང་ཕྲག་མང་པོ་ངེས་པར་མཉམ་འུར་གྱིས་ཡོང་སྲིད་ཅིང་། དེ་ལྟར་བྱུང་ན་རྒྱ་མིས་ཚོར་ཏེ་སྟོར་གསོད་ཚབས་ཆེན་འབྱུང་ཉེན་ཡོད།

ངོས་དང་། བཀའ་བློན་ཚོས་མི་མང་གི་འགོ་འཁྲིད་ཚོར་གོ་བསྡུར་བྱས་པར་ཁོང་ཚོས་རང་ཉིད་འདེམས་འཛུགས་བྱེད་མཁན་གྱི་མི་མང་ལ་ཁྱབ་བསྒྲགས་མི་རུང་བའི་གནད་གསལ་པོར་མཐོང་སྟེ་ཁོང་ཚོས་ང་ཚོར་རུས་ཞེན་གཏིང་ཕྱིན་པའི་ཕན་གྲོགས་ཟབ་ནན་བྱས་བྱུང་། ངོས་ནས་ཉིན་རྗེས་མར་ཁོང་ཚོར་སྤྲོད་རྒྱུའི་ཡི་གེ་ཞིག་བྲིས་ཏེ་ནོར་གླིང་དུ་མངགས་འཇོག་བྱས་པའི་ནང་དོན་སྙིང་པོར། ཚུར་རྒོལ་མ་བྱུང་ཕྱིན་ཕར་རྒོལ་དཀྲོག་རྐྱེན་མ་བྱེད་ཅེས་དང་། ངོས་ཉེན་འགན་གྲོལ་བའི་ས་ཁུལ་དུ་འབྱོར་འཁོད་མཚམས་ཞིབ་ཆའི་གནས་ཚུལ་སྤེལ་འཐུས་ཞེས་བརྗོད་ཡོད།

ང་ཚོར་ཉེར་མཁོ་དགོས་ངེས་ཉུང་ཤས་ལས། དེ་མིན་དངོས་ཆས་བསྡོགས་པའི་གོ་སྐབས་མེད། སང་ཉིན་ནམ་མ་ལངས་གོང་ལྷ་ས་ནས་བར་ཐག་རིང་པོས་ཆོད་ཐུབ་པ་དགོས། བཀའ་བློན་ཚོས་བཀའ་ཤག་དང་། ཡིག་ཚང་གི་དམ་ཕྲུག་དང་། ནོར་གླིང་དུ་ཡོད་པའི་ཡིག་ཆ་ཕྲན་བུ་འཁྱེར་ཡོད་ཅིང་། དེ་མིན་གཞུང་གི་ཡིག་ཆ་མང་བ་བཀའ་ཤག་དང་། པོ་ཏཱ་ལའི་ནང་ཡོད་པ་དེ་རྣམས་འཁྱེར་ཐབས་མ་བྱུང་། ང་ཚོ་སྒེར་གྱི་རྒྱུ་ནོར་ཡོངས་རྫོགས་བཞག །ངོས་ནས་བརྗེ་ལེན་བྱེད་རྒྱུའི་གྲྭ་ཆས་རེ་ཟུང་ལས་མཉམ་འཁྱེར་མ་ཐུབ། པོ་ཏཱ་ལའི་གན་མཛོད་ནང་མི་ཐོག་རིམ་བརྒྱུད་དུ་བཞག་པ་རིན་ཐང་བྲལ་བའི་ཆོས་སྲིད་ཀྱི་ནོར་རྫས་རིགས་ལེན་པའི་གོ་སྐབས་མ་བྱུང་།

ཁོ་བོ་ཅག་གིས་ཚོ་ཁག་ཆུང་ངུ་བཟོས་ཏེ་འགྲོ་རྒྱུ་བྱས། ཐོག་མར་སྐྱིད་ཆུ་བརྒལ་དགོས། གཙང་པོའི་བྱང་ཕྱོགས་སུ་ནོར་གླིང་དང་། རྒྱ་མིའི་སྡོད་སྒར་ཡས་མས་ས་ཁད་ཉེ་བས་ལྷོ་ཕྱོགས་སུ་མ་གཏོགས་ཐར་རེ་མེད།

དགོན་པ་ཞིག་གི་སྤྱི་མཛོད་ཅིག་ང་ཚོ་མཉམ་དུ་ཡོད་པ་ཁོང་གཙང་པོའི་ཕ་རོལ་ཏུ་བཞོན་རྟ་དང་། ཟླ་བོ་གྲ་སྒྲིག་གི་ཆེད་དུ་བཏང་། དགྲ་ཞི་དམག་སྒར་གྱི་མདའ་དཔོན་རྡོ་རྗེ་དགྲ་འདུལ་ནས་བོད་དམག་བརྒྱ་སྐོར་ཞིག་འཁྲིད་དེ་ནོར་གླིང་གི་ལྷོ་ཤར་ས་གནས་གཙང་ཆུ་བརྒལ་བགྲོད་བདེ་བའི་ས་ཕྱོགས་སུ་སྔོན་ཐོན་བྱས། འཆར་དོན་འདིའི་ཐོག་མའི་ཆར་ཡང་གནས་ཚུལ་སྡུག་པོ་ཞིག་འབྱུང་ཉེན་བྱུང་འདུག །ཁོང་ཚོས་མལ་ལེ་ཕྱེད་ཙམ་གྱི་ས་ལས་མ་བགྲོད་པར་རྒྱ་དམག་འགའ་ཤས་ས་གནས་དེ་རང་དུ་འགྲོ་བ་མཐོང་འཕྲལ་མེ་མདེལ་ལྔ་ཙམ་འཕངས་འདུག་ཅིང་། དེ་ནི་གློ་བུར་གྱི་བསམ་སྤྱོད་ཅིག་ཡིན་པ་དེ་གས་སྲུང་སྐྱོབ་ཐུབ། རྒྱ་མིས་གཙང་པོའི་ཉེ་སྐོར་དུ་གོ་མཚོན་ཅན་གྱི་ཁམས་དམག་ཡོད་པ་ཤེས་ཀྱི་ཡོད་པ་དང་། མུན་ནག་ནང་ཚོ་ཁག་དེ་དག་རིགས་ཇི་ཡིན་དང་། ཆེ་ཆུང་ཇི་བཞིན་མ་རྟོགས་པར་རྒྱ་མི་ཚོས་ཉེ་འགྲམ་གྱི་རང་སྒར་དུ་ཕྱིར་ལོག་བྱས་ཚོད་འདུག །

གྲ་སྒྲིག་ལེགས་པར་ཟིན་རྗེས་ཁོ་བོ་མགོན་ཁང་དུ་མཇལ་བསྐྱོད་དུ་ཕྱིན་པ་ཡིན་ཅིང་། རྣམ་ཀུན་ཕྱོགས་ཐོན་བྱེད་ཁར་ལྷ་ཁང་དེར་མཇལ་བསྐྱོད་བྱེད་ཀྱི་ཡོད། དེའི་ནང་རྣམ་གྲྭ་ཚོས་མཆོད་འབུལ་སྔར་རྒྱུན་ལྟར་བྱེད་བཞིན་འདུག །ཁོང་ཚོས་གནད་དོན་ཇི་ཡིན་ཤེས་ཀྱི་མེད་པ་དང་། ངོས་ནས་འགྲོ་རྒྱུའི་མཚོན་རྟགས་ལྟ་བུའི་སྙན་ཤལ་ཞིག་སེམས་འཕྲེང་བཞིན་པར་ཕུལ་བ་ཡིན། བྱེད་སྟངས་དེའི་རྒྱུ་མཚན་ཇི་ཡིན་ཁོང་ཚོར་ཐེ་ཚོམ་ཙམ་ཡོང་བ་ལས། གཞན་གྱི་རྣམ་འགྱུར་གང་ཡང་མི་ཐོན་པའི་རེ་བ་ཡོད།

ལྷ་ཁང་ནས་ཕྱིར་ཐོན་སྐབས་སྤྱི་ཁྱབ་མཁན་པོ་དང་། མགྲོན་ཆེ། སྐུ་སྲུང་མདའ་དཔོན་བཅས་ཐུག་འཕྲད་བྱུང་། སྤྱི་མཁན་དང་། མགྲོན་ཆེ་གཉིས་ནས་མི་དཀྱུས་མའི་ཆས་གོས་གྱོན་ཡོད་པ་དེ་ནི་ཕྱི་བསྐྱོད་སྐབས་ཉིན་ཤས་གོང་ནས་གྱོན་ཡོད་ཀྱང་། ངས་དེ་སྔོན་མཐོང་མ་བྱུང་། ང་ཚོས་ཚང་མའི་ཆུ་ཚོད་བསྒྲིགས་ཏེ་ལྕགས་རི་ནང་མའི་ནང་ལྷ་སའི་དགོང་དྲོའི་ཆུ་ཚོད་བཅུ་ཐོག་སྐར་མ་རེ་ཟུང་ཡང་སྔ་རྟིང་མ་ཤོར་བར་འཛོམས་དན་བྱས། དེ་ནས་ཁོ་བོ་ལྷ་ཁང་གཞན་དག་ཏུ་ཕྱིན་ཏེ་རབ་གནས་དང་། གསོལ་འདེབས་བྱིན་རླབས་ཞུས་རྗེས་ཁོ་བོའི་སྡོད་ཤག་ཏུ་ངང་སྒུག་བྱས་ཏེ་རྒྱུན་གྱི་རྣལ་འབྱོར་ཅི་རིགས་བྱས་པ་ཡིན། ངས་དེ་ལྟར་སྒུག་སྡོད་བྱེད་རིང་སྐྱེད་མ་དང་། གཅེན་མོ། གཅུང་པོ་སོགས་ཁོང་ཚོ་སྔོན་ཙམ་ལ་ཐོན་རྒྱུའི་གོ་སྒྲིག་བྱས་ཡོད་པ་ལྟར་ཐོན། ཁོང་ཚོ་ལྕགས་རི་སེར་པོའི་ཕྱི་ལོགས་སུ་བཞུགས་ཡོད་སྟབས་ཐོན་རྒྱུར་ང་ལས་ལས་སླ་བ་ཡོད། ངའི་སྐྱེད་མ་དང་། གཅེན་མོ་ནས་ཁམས་ཆས་གྱོན་རྒྱུ་བྱས། ཁོ་བོ་ཐོན་རིམ་གཉིས་པ་དང་། མཐའ་མའི་ཚོ་ཁག་གསུམ་པར་ཡོངས་འཛིན་རྣམ་གཉིས་དང་། བཀའ་ཤག །གཞན་དག་འགའ་ཤས་བཅས་ཡོད།

ངོས་ལ་དམག་མིའི་གྱོན་གོས་ཤིག་དང་། ཞྭ་མོ་གཅིག་གོ་སྒྲིག་ཡོད་པ་ལྟར་ཆུ་ཚོད་བཅུ་མ་ཟིན་ཙམ་ལ་ངས་ཡིད་སྐྱོ་ལྷང་ལྷང་གིས་བཅོམ་ལྡན་འདས་ཀྱིས་གནང་བའི་གྱོན་པ་གྲྭ་ཆས་ཕུད་དེ་གོང་གི་ཆས་གོས་གྱོན། དེ་ནས་ལྷ་ཁང་དུ་ཕྱིན། རང་གི་གདན་ཁྲིའི་ཐོག་བསྡད་དེ་སངས་རྒྱས་ཀྱི་གསུང་ཤེར་ཕྱིན་བརྒྱད་སྟོང་པ་ཞིག་ཞལ་འབྱེད་ཀྱིས་དབུ་ནས་བཟུངས་ཏེ། ཇི་ལྟར་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་ཤེས་རབ་ཀྱི་ཕ་རོལ་ཏུ་ཕྱིན་པ་ལ་ངེས་པར་འབྱུང་བར་འགྱུར་བ་དེ་བཞིན་དུ་ཁྱོད་སྤོབས་པར་བྱོས་ཤིག་ཅེས་པའི་བར་བཀླགས་ཏེ་སྨོན་ལམ་བཏབ། གློག་བཞུ་ཅུང་ཟད་འོད་མདངས་ཆུང་དུ་བཏང་། སྡོད་ཤག་ནས་ཕྱི་རུ་ཐོན་སྐབས་བསམ་བློའི་ནང་འཇིགས་སྐྱོའི་ཚོར་བ་གང་ཡང་མ་བྱུང་ཞིང་། ཆུ་ཚོད་ཀྱི་ཚག་སྒྲ་དང་། ངོས་རང་གི་རྐང་པ་སྤོས་པའི་སྒྲ་སྐད་མ་གཏོགས་གཞན་ཚང་མ་ཁུ་སིམ་འཇམ་ཐིང་དུ་གནས་པའི་ངང་མར་ཡོང་སྟེ་ཕོ་བྲང་གི་གཟིམ་སྒོ་ནང་མར་དམག་མི་གཅིག་དང་། སྒོ་བར་པར་དམག་མི་གཅིག་བཅས་ངོས་སྒུག་སྡོད་བྱས་འདུག །

ཁོང་ཚོའི་ས་ནས་མེ་མདའ་རིང་མདའ་གཅིག་བླངས་ནས་ཕྲག་ཏུ་བཀལ་ཏེ་དམག་མིའི་ཆས་བརྫུས་ཆ་ཚང་བ་བཟོས། དམག་མི་ཚོས་ངའི་རྗེས་སུ་ཡོང་། ངའི་མི་ཚེའི་ནང་ཚོར་བ་བདེ་སྐྱིད་དུ་མྱོང་བའི་སྐྱེད་ཚལ་ལྡུམ་ར་མཚན་མོ་མུན་པས་ཁྱབ་ཅིང་། ཟླ་བའི་འོད་སྣང་ཅུང་ཟད་འཕྲོ་བའི་ནང་རྐང་བགྲོད་ཀྱིས་ཡོང་། སྐུ་སྲུང་མདའ་དཔོན་གྱིས་ལྡུམ་རའི་སྒོ་དང་། ལྕགས་རི་ནང་མའི་སྒོ་སྲུང་བ་ཚོ་ཕན་ཚུན་ཁ་འཐོར་གྱིས་བཏང་སྟེ་ཁོང་རང་སྒོ་དང་པོའི་འགག་དང་། རོགས་མི་གཞན་གཉིས་རྒྱལ་སྒོ་གཉིས་པའི་འགྲམ་ནས་མཉམ་དུ་བྱུང་། གྲུ་འཛིན་ཕོ་བྲང་དཔེ་མཛོད་ཁང་དང་། མགོན་པོ་ཁང་སོ་སོའི་མདུན་ཐད་དུ་སླེབས་མཚམས་ཞྭ་ཕུད་ཀྱིས་གུས་འདུད་སྨོན་ལམ་རེ་བྱས། སྤྱི་མཁན་དང་། མགྲོན་ཆེ། སྐུ་སྲུང་མདའ་དཔོན་བཅས་མདུན་ཕྱོགས་དང་། ཁོ་བོ་དང་། དམག་མི་གཞན་གཉིས་རྒྱབ་ཕྱོགས་སུ་བསྐྱོད་དེ་ལྷོ་རྒྱུད་གླིང་གའི་ནང་ནས་ལྕགས་རི་ཕྱི་མའི་སྒོ་འགག་ཏུ་ཕྱིན་ཞིང་། མི་མང་ཚོས་ངོས་མི་ཤེས་པའི་ཆེད་དུ་ངའི་མིག་ཤེལ་ཕུད་ཡོད་སྟབས་ཕྱིའི་མུན་ནག་དང་བཅས་འལ་འོལ་ཞིག་ནང་ཤར་བསྐྱོད་བྱས།

རྒྱལ་སྒོ་དེ་བརྒྱབ་འདུག་པར་བརྟེན་སྒོ་སྲུང་བ་ཚོར་མགྲོན་ཆེ་ནས་ལྟ་སྐོར་དུ་འགྲོ་རྒྱུ་ཡིན་ཚུལ་བརྗོད་པར་ཁོང་ཚོས་མགྲོན་ཆེར་གུས་འདུད་དང་བཅས་སྒོ་ལྕགས་ཆེན་པོ་དེ་ཕྱེ་སོང་།

མཛད་སྒོའི་རྟེན་འབྲེལ་སོགས་མེད་པར་ནོར་གླིང་ནས་ཕྱི་བསྐྱོད་དེ་ལྟར་བྱེད་པ་ནི་དེ་སྔོན་ཁོ་བོའི་མི་ཚེའི་ནང་ཐེངས་གཅིག་ལས་བྱུང་མེད་ཅིང་། དེ་ནི་ལོ་དགུའི་གོང་གྲོ་མོར་བསྐྱོད་སྐབས་དེ་ཡིན། རྒྱལ་སྒོ་དེའི་འགག་ཏུ་ང་ཚོ་འབྱོར་སྐབས་མུན་ནག་འོག་ཏུ་ཧ་ཅང་གསལ་པོ་རང་མིན་པར་སྒོ་སྲུང་མི་མང་ཚོ་ཁག་དེ་དག་ངས་མཐོང་བྱུང་ཡང་། ཁོང་ཚོ་སུས་ཀྱང་ཕྲན་དམག་དཀྱུས་སྙོམ་ཆུང་ལྟ་བུ་དེ་ལ་དོ་སྣང་བྱུང་མ་སོང་ཞིང་། ངས་མུན་ནག་ནང་འགོག་རྐྱེན་གང་ཡང་མེད་པའི་ལམ་ཕྱོགས་དེར་སྣང་མེད་དུ་ཕྱིན་པ་ཡིན།། །།

ལེའུ་བཅུ་གཅིག་པ། བཙན་བྱོལ།

༄༅། །ངེད་ཚོ་ནོར་གླིང་ནས་ལྷ་སའི་སྐྱིད་ཆུའམ། གཙང་པོའི་ཕྱོགས་སུ་བསྐྱོད་སྐབས་ཆུ་ཚུར་ཁའི་བྱེ་གཤོངས་ཀྱི་ཡས་མས་སྲུང་དམག་གང་འཚམས་ཡོད་པའི་ཁྲོད་ནས་ཕྱིན་ཞིང་། མགྲོན་ཆེ་སོགས་ནས་མེ་འཕེན་བྱེད་ཐལ་མེད་པའི་སྐད་འབོད་ཀྱང་བྱས་སོང་། ཁོང་ཚོ་འགོ་པ་འགའ་ཤས་ལ་དེ་ནུབ་ངོས་འགྲོ་རྒྱུའི་སྐོར་བཤད་ཡོད་ཀྱང་། འགོ་དམངས་ཕལ་ཆེ་བས་ཤེས་ཡོད་པ་མིན། ཁོང་ཚོ་གླེང་མོལ་བྱེད་རིང་ཁོ་བོ་དམག་དཀྱུས་ཤིག་ཡིན་ཁུལ་གྱིས་སྒུག་སྡོད་བྱས།

བྱེ་མའི་དཀྱིལ་གོམ་བགྲོད་ཀྱིས་ཕྱིན་ཏེ་གཙང་པོའི་ཉེ་སྐོར་དུ་འབྱོར་སྐབས་ནག་བུན་བུན་ཡ་ཡོར་འགའ་ཤས་འདུག་ཅིང་། ཉེ་བར་སླེབས་སྐབས་དེ་དག་རྩྭ་ཤིང་ཕུང་པོ་ཁ་འཐོར་དུ་ཡོད་པ་དག་ཡིན་འདུག །སྤྱི་མཁན་ནི་ལུས་སྟོབས་བཟང་ཞིང་། གྲི་རིང་པོ་ཞིག་བསྣམས་འདུག་པ་དེས་དགྲ་ཉེ་སར་བྱུང་ན་བརྡེག་རྒྱུའི་ཡིད་ཆེས་ཡོད། ཁོ་བོ་ཅག་གིས་རྩྭ་ཤིང་ནག་བུན་བུན་དེ་ཚོར་དོགས་ཟོན་ཞིབ་བརྟགས་བྱས་ཏེ་དེ་ཚོའི་ཁྲོད་དུ་དགྲས་གབ་ཡིབ་ཏུ་བསྡད་པ་གང་ཡང་མ་བྱུང་།

ང་ཚོས་ཀོ་བའི་ཐོག་གཙང་ཆུ་བརྒལ་བསྐྱོད་བྱས་པའི་གཙང་ཆུའི་ཕ་རོལ་ཏུ་འབྱོར་སྐབས་སྐྱེད་མ་སོགས་དེར་ངལ་གསོ་ཡིན་བསྡད་ཚོད། ཡོངས་འཛིན་རྣམ་པ་དང་། བཀའ་བློན་སོགས་ཀྱང་གང་མགྱོགས་ཕེབས་འབྱོར་བྱུང་། ཁོང་རྣམས་ནི་ནོར་གླིང་ནས་རླངས་འཁོར་ཆེན་པོ་རས་ཀྱིས་བཀབ་པ་ཞིག་ནང་གབ་ནས་གཞུང་ལམ་ཐོག་ཤར་ཕེབས་ཀྱིས་བདེ་སྐྱིད་གླིང་ཁའི་འཁྲིས་ཀྱི་ལམ་ཆུང་ནས་རྟ་དང་། ཞབས་ཐང་གིས་ཕེབས། ཆུ་ཁར་ཀུན་དགའ་བསམ་གཏན་དང་། བསྟན་པ་དར་རྒྱས། ལོ་ཉི་ཤུ་སོན་པའི་གཞོན་ནུ་སྙིང་སྟོབས་ཅན་དབང་ཕྱུག་ཚེ་རིང་ཟེར་བ་བཅས་འགོ་འཁྲིད་གསུམ་དང་། ཁམས་དམག་སུམ་ཅུ་སྐོར་ནས་ང་ཚོ་སྒུག་སྡོད་བྱས་འདུག་ཅིང་། བློ་བཟང་ཡེ་ཤེས་ཀྱང་དེ་རུ་འདུག །འདི་ནི་པི་ཅིང་དུ་སློབ་སྦྱོང་བྱས་པའི་བོད་ཀྱི་གཞོན་ནུའི་གྲས་ཡིན་ཞིང་། ལོ་ལྔ་ཙམ་རྒྱ་ནག་ཏུ་སྡོད་ཡུན་རིང་རྒྱ་མིའི་ལྟ་སྤྱོད་སྦྱངས་ཏེ་ལྟ་སྤྱོད་དེ་དག་ཤེས་པའི་སྒོ་ནས་དེ་ཉིད་འགོག་པར་བྱེད་པའི་བློ་དང་ལྡན་པའི་གཞོན་ནུ་སྙིང་སྟོབས་རྨད་དུ་བྱུང་བ་ཞིག་ཡིན། ཉིན་གཉིས་རྗེས་དམག་ཟིང་སྐབས་ཁོང་འདས་གྲོངས་སུ་གྱུར་འདུག །

འགོ་འཁྲིད་དེ་དག་གིས་ཁ་བཏགས་གཏོང་ལེན་བྱས་ཤིང་། ཁོང་ཚོས་ཧ་ཅང་ཉེན་ཆེའི་གནས་ཚུལ་འདི་འདྲའི་སྐབས་ཉེན་སྲུང་ཐུབ་པའི་གྲ་སྒྲིག་གང་གཟབ་བྱས་འདུག་པ་དང་། དགོན་པའི་སྤྱི་མཛོད་ཅིག་གིས་ང་ཚོ་ཚང་མར་བཞོན་རྟ་གྲ་སྒྲིག་བྱས་འདུག་ཀྱང་། སྒ་ཆས་ཚང་བ་རང་འབྱོར་མི་འདུག །ཕན་ཚུན་གླེང་མོལ་འཚམས་འདྲི་བྱེད་འོས་རྣམས་ཤུབ་བུར་བརྗོད་ནས་རྟར་ཞོན་ཏེ་འཕྲལ་མར་ཐོན་བསྐྱོད་བྱས་ཤིང་། ཐོག་མའི་རྒྱང་གྲགས་ཁ་ཤས་ཀྱི་རིང་ཉེན་ཁ་ཆེ་ཤོས་ཀྱི་དུས་སྐབས་ཡིན།

གཙང་པོའི་ཉེ་འགྲམ་རིའི་འདབས་ནས་རྡོ་ཧྲུག་གིས་གང་བའི་བགྲོད་ལམ་ཕྲ་བོ་ཞིག་ལས་མེད། ཐག་ཉེའི་གཡས་ཕྱོགས་སུ་རྒྱ་མིའི་སྡོད་སྒར་རྒྱ་ཆེའི་གློག་བཞུ་རྣམས་ཁྲ་ལམ་མེར་མཐོང་གི་འདུག །གཙང་པོའི་ཁ་འགྲམ་གྱི་རགས་ཁར་རྒྱ་དམག་རེ་ཟུང་རྒྱུན་འཇོག་ལྟར་མུན་ནག་ནང་ཁོང་ཚོའི་དམག་མི་སོགས་ཇི་ཡོད་ང་ཚོས་ཚོད་དཔགས་མ་ཐུབ་པས་བློ་གཡེང་བྱུང་། ང་ཚོ་བསྐྱོད་པ་ཁོང་ཚོས་ཤེས་ན་ལས་སླ་བོར་བསྙབས་ཐུབ་ཀྱི་རེད། ད་དུང་ང་ཚོས་དེ་ལས་ཀྱང་ཉེན་ཁ་ཆེ་བའི་གླིང་ལྷག་ཆུང་ངུ་ཞིག་གི་འགྲམ་ཟུར་ནས་བསྐྱོད་དགོས་པར་གླིང་ལྷག་དེར་རྒྱ་མིས་རླངས་འཁོར་ཆེ་གྲས་བཏང་སྟེ་རྡོ་ཧྲུག་འོར་ལེན་མཚན་མོ་ཡང་བྱེད་ས་ཞིག་ཡིན་འདུག་ཅིང་། གལ་ཏེ་རླངས་འཁོར་དེ་འདྲ་ཞིག་ཡོང་ན་དེའི་གློག་བཞུའི་འོད་སྣང་གིས་ལམ་སེང་མཐོང་ངེས། ལམ་དེའི་རྒྱུད་དུ་འགྲོ་དུས་བགྲོད་ལམ་ཡང་ཇི་བཞིན་མཐོང་གི་མི་འདུག །

སྐབས་ཤིག་རྟ་ལམ་ནོར་ཏེ་ཡང་བསྐྱར་ཕྱིར་ལོག་བྱེད་དགོས་པ་ཡང་བྱུང་། རྟའི་རྨིག་ལྕགས་རྡོ་ཧྲུག་ཏུ་འཁེལ་སྐབས་སྒྲ་སྐད་ཤིན་ཏུ་ཆེ་བས་རྒྱ་དམག་གིས་ཉེན་བྱུང་ཡང་། སྟབས་ལེགས་ཤིག་ལ་གཙང་པོའི་ཆུ་སྐད་དེ་ཡང་གྲམ་ཆུ་ཁ་ཞེང་ཆེ་སར་སྐད་སྒྲ་ཇེ་ཆེར་གྱུར་འདུག །ང་ཚོས་མྱུར་མགྱོགས་སུ་ཕྱིན་ཏེ་རྒྱ་མིས་མ་ཚོར་ཙམ་བྱུང་། དེ་ནས་ང་ཚོའི་རྒྱབ་ཕྱོགས་སུ་ལག་བཞུའི་གློག་འོད་དམར་ལམ་ལམ་བྱེད་པར་ཡུད་ཙམ་རིང་རྒྱ་མིས་རྗེས་སུ་ཡོང་གི་ཡོད་ལས་ཆེ་སྙམ་པ་བྱུང་སྟེ་དེ་དག་ནི་བོད་དམག་ཡིན་འདུག་ཅིང་། ཁོང་ཚོས་ང་ཚོའི་འགྲུལ་མི་འགའ་ཤས་ལམ་ནོར་གྱིས་བསྐྱོད་པར་ལམ་སྟོན་བྱེད་བཞིན་ཡོང་གི་ཡོད་པ་རེད།

དེའི་གཤམ་ཆར་གཙང་ཆུ་གཏིང་ཟབ་མེད་པར་ཁ་ཞེང་ཆེ་བས་རླངས་འཁོར་བརྒལ་བགྲོད་ཐུབ་ས་ཞིག་ཡོད་འདུག །གལ་ཏེ་རྒྱ་མིས་ཤེས་རྟོགས་བྱུང་ཡོད་ན་ཕར་ཕྱོགས་ནས་རླངས་འཁོར་བཏང་སྟེ་ང་ཚོ་བཀག་འགོག་དང་། རྗེས་འདེད་བྱེད་ས་ཡོད་པར་བརྟེན་ཁུལ་དེར་ལས་བྱེད་པ་གཅིག་དང་། དམག་མི་གང་འཚམས་རྒྱབ་སྲུང་དུ་ནན་ཟབ་ཀྱིས་བསྡད། ཁོ་བོ་ཅག་གྲོང་གསེབ་ཀྱི་ཡུལ་ལུང་དེ་ཕྱོགས་ཤར་བསྐྱོད་བྱས།

དེ་ནས་གང་འཚམས་ཤིག་རིང་སེམས་ཅན་གྱི་རིགས་གང་ཡང་མཐོང་ཐོས་མ་བྱུང་ཞིང་། སྔ་དྲོའི་ཆུ་ཚོད་གསུམ་པ་ཙམ་ལ་ཁྱིའི་སྐད་སྒྲ་སྒྲོག་པ་དེ་ཕྱོགས་གྲོང་ཁྱིམ་འགའ་རེ་ཡང་འདུག །མགྲོན་ཆེ་སྔོན་ཙམ་བཏང་སྟེ་ཇི་ཙམ་དུ་སླེབས་ཡོད་མེད་དང་། གྲོང་ཁྱིམ་དེ་ཇི་འདྲ་ཞིག་ཡིན་མིན་བརྩད་གཅོད་བྱེད་དགོས་མངགས་གཏོང་བྱས་པར་ས་གནས་དེ་ནི་རྣམ་རྒྱལ་སྒང་ཡིན་པ་དང་། ཁྱིམ་བདག་ནི་སྙོམ་ཆུང་ཞིག་ཡིན་འདུག །ང་ཚོའི་རོགས་མི་གཉིས་སྔོན་དུ་དེ་རུ་བསྐྱོད་དེ་གལ་ཆེའི་སྐུ་མགྲོན་ཞིག་ཕེབས་ཀྱི་ཡོད་ཚུལ་བརྗོད་འདུག །ངེད་རང་ངལ་དུབ་ཏུ་གྱུར་ཡོད་སྟབས་དེར་ཡུད་ཙམ་ངལ་གསོས་ཀྱིས་བསྡད་པ་ཡིན། ནོར་གླིང་ནས་སོང་སྟེ་ངལ་གསོས་ཀྱི་གནས་ཁང་དུ་སྡོད་པ་དེ་ཐོག་མ་ཡིན་ཞིང་། ཁྱིམ་བདག་འགའ་ཤས་ཀྱིས་གནད་དོན་ཇི་བཞིན་ཤེས་ཀྱི་མེད་པ་དང་། འགའ་ཤས་ནས་ཤེས་ཀྱི་ཡོད་པ་རེད།

འདི་ནས་དབང་ཕྱུག་ཚེ་རིང་གིས་རང་འོག་བསྟན་སྲུང་དམག་བཞི་བརྒྱ་སྐོར་མཉམ་འཁྲིད་ཀྱིས་གཙང་པོའི་ཕར་ཕྱོགས་སྙེ་ཐང་བརྒྱུད་དགྲ་ཟླ་འགོག་སྲུང་ཆེད་ཐོན་བསྐྱོད་བྱས་ཤིང་། ཁམས་རིགས་བརྒྱ་ཕྲག་གཉིས་གསུམ་ཙམ་ལ་ང་ཚོའི་བགྲོད་ལམ་སྲུང་སྐྱོབ་བྱེད་ཕྱོགས་བཀོད་མངགས་བྱས།

ནོར་གླིང་ནས་ཐོན་པ་དང་། ཐོག་མར་ལམ་ཞུགས་སྐབས་རྒྱ་གར་དུ་ཐད་ཀར་འགྲོ་རྒྱུའི་བསམ་རྩིས་གང་ཡང་མེད་ཅིང་། བོད་ས་གང་འོས་སུ་སྡོད་རྒྱུའི་རེ་བ་ད་དུང་བྱེད་བཞིན་ཡོད། གང་ལྟར་ཡང་ལྷོ་ནུབ་ཕྱོགས་ནས་རྣམ་ཀུན་རྒྱ་གར་དུ་འགྲོ་བའི་གཞུང་ལམ་ཁག་ཏུ་རྒྱ་དམག་འབོར་ཆེས་བཀག་འགོག་བྱས་ཡོད་སྟབས་དེ་ཚོ་ནས་ཐར་བའི་རེ་བ་མེད་གཤིས། ལྷ་སའི་ལྷོ་དང་། ལྷོ་ཤར་ཕྱོགས་བསྐྱོད་ཅིང་། ཁུལ་དེར་ལམ་བགྲོད་དཀའ་བའི་རི་ཁུལ་རྒྱ་ཆེན་པོ་ཡོད་སྟབས་རྒྱ་དམག་ལམ་སེང་ཡོང་རྒྱུར་དཀའ་ཚེགས་ཡོད་པ་རེད། འཛིན་བཟུང་དཀའ་བའི་ས་ཁུལ་དེ་དག་ཁམས་རིགས་དང་། དབུས་གཙང་མི་རིགས་འཇབ་དམག་ཁོངས་ཞུགས་པ་ཚོའི་གནས་ཡུལ་གཙོ་བོ་ཞིག་ཡིན། རི་ཁུལ་དེ་ཚོའི་དཀྱིལ་བརྒྱུད། ཧི་མ་ལ་ཡའི་རི་རྒྱུད་གཙོ་བོ་དག་བརྒལ་ན་འབྲུག་དང་། རྒྱ་གར་གྱི་ས་མཚམས་ཕྱོགས་བགྲོད་པའི་ལམ་ཆུང་མང་པོ་ཡོད། བགྲོད་ལམ་དེ་དག་ནི་དུས་རབས་མང་པོའི་རིང་བོད་འབྲུག་གི་ཚོང་པ་ཚོས་བེད་སྤྱོད་བྱེད་བཞིན་ཡོད་ཅིང་། དེར་བརྟེན་གནས་ཚུལ་སྡུག་ཤོས་སུ་ཐུག་ན་ང་ཚོའི་རྒྱབ་ཕྱོགས་སུ་འགྲོ་སའི་ལམ་ཞིག་དུས་རྟག་ཏུ་ཡོད་པ་ཡིན།

ཁོ་བོ་ཅག་ལྷོ་ཁུལ་གྱི་སར་མ་འབྱོར་གོང་བྷར་མ་པུ་ཏྲའམ། གཙང་ཆུ་དང་སྐྱིད་ཆུ་འདྲིལ་བའི་ཆུ་ཆེན་བརྒལ་བགྲོད་བྱེད་དགོས་ཤིང་། དེའི་གོང་བྱེ་ལ་ཟེར་བའི་ལ་ཞིག་འཛེགས་དགོས། རྒྱ་མིས་ང་ཚོ་ཕྱིན་པ་ཤེས་ཏེ་རྗེས་འདེད་ཤུགས་ཆེ་ཡོང་ན་ད་དུང་ཉེན་ཁ་ཡོད་སྟབས་གཙང་པོའི་ཆུ་གང་མགྱོགས་བགྲོད་ཟིན་པ་དགོས་པར་བསམ།

སྔ་དྲོའི་ཆུ་ཚོད་བརྒྱད་ཙམ་ལ་བྱེ་ལའི་ལ་གཤམ་དུ་འབྱོར་ཏེ་ང་ཚོས་ཞོགས་ཇ་བྱས་པ་ཡིན། སྐབས་དེར་ཤར་ཕྱོགས་ཀྱི་རི་རྩེ་ནས་ཉི་མ་ཐོན་ཏེ་ས་ཐང་བྱིངས་ལ་ཉི་འོད་ཁྱབ་ཟིན་ཀྱང་། ང་ཚོ་བྱེ་ལའི་གྱེན་འཛེགས་སྐབས་ད་དུང་ཉི་འོད་བབས་ཡོད་པ་མ་རེད། བགྲོད་ལམ་དེ་ནི་གྱེན་གཟར་དཀའ་ངལ་ཅན་ཞིག་ཡིན་པས་ང་ཚོ་བྱེ་ལའི་སྐེད་སྟོད་དུ་འབྱོར་སྐབས་རྟ་དྲེལ་འགའ་ཤས་ཆད་དེ་རྗེས་སུ་ལུས། རང་མིང་བཀྲ་ཤིས་ནོར་བུ་ཟེར་བ་ཞིག་ནས་ངོས་ལ་རྟ་དཀར་པོ་ཞིག་སྤྲད་སྟབས་ཕན་ཐོགས་དང་། རྟགས་རྟེན་ལྟ་བུར་འགའ་ཤས་ནས་འཕྲོས་གླེང་བྱེད་འདུག །ཁོ་བོས་དགའ་པོའི་ངང་བླངས་པར་ལམ་གྲོགས་ཚོ་ཡང་དགའ་སྤྲོ་ཆེན་པོ་བྱུང་སོང་། བྱེ་ལའི་ལ་རྩེར་འབྱོར་ཉིད་ཁོ་བོ་ཅག་གི་གདོང་ལྷ་ལྡན་ཕྱོགས་སུ་ཕྱོགས་ཏེ་སྨོན་ལམ་རེ་ཡང་བྱས།

སྤྱིར་ལ་ལམ་གང་ལའང་གྱེན་བགྲོད་དཀའ་ཡང་ཐུར་བགྲོད་སླ་བ་ལྟར་བྱེ་མའི་ལ་དེ་བརྒྱབ་སྟེ་ཐུར་དུ་བསྐྱོད་རྒྱུ་ཧ་ཅང་སླ་བས་ཐད་ཀར་བབས་ཤིང་། རྟ་དྲེལ་རྣམས་དང་། མི་རྒན་པ་རྣམས་ལམ་དཀྱུས་ནས་ཕྱིན། བྱེ་ལ་དེར་ཆུ་ཚོད་གསུམ་བཞི་བར་འགོར་སོང་། ང་ཚོ་གཙང་པོའི་རྒྱུད་ཀྱི་ཐང་གཤོངས་སུ་འབྱོར་སྐབས་གློ་བུར་ཐལ་རླུང་ཆེ་བས་ང་ཚོས་ཕན་ཚུན་མཐོང་མི་ཐུབ་པ་ལྟ་བུ་བྱུང་ཡང་། གལ་སྲིད་དེ་ཁུལ་རྒྱ་མིའི་འགྲུལ་བཞུད་འཁེལ་ན་ཁོང་ཚོར་ཡང་དེ་བཞིན་ཡོང་རྒྱུ་རེད།

ལ་གཤམ་དེ་ཁུལ་མི་སྡོད་མཁན་སུ་ཡང་མི་འདུག །དེའི་ཤར་ཕྱོགས་སུ་རྒྱང་གྲགས་ཁ་ཤས་སོང་མཚམས་བན་རྩེ་གྲུ་ཁར་སླེབ་ཀྱི་ཡོད་ཅིང་། དེ་ཕྱོགས་གཙང་ཆུ་བརྒལ་ཡུལ་བདེ་བ་དེ་རང་ལས་མེད་སྟབས་གལ་སྲིད་རྒྱ་མི་ཕར་ཕྱོགས་སུ་སླེབས་འབྱོར་ཡོད་ན་ཡང་ཉེན་ཁ་དེར་འཛེམས་ཟོན་བྱེད་ཐབས་བྲལ་བ་ཡིན། འོན་ཏེ་ལྷོ་ཁུལ་ས་གཙང་ལ་བརྟེན་ཉེན་ཁ་གང་ཡང་མེད། གཙང་ཆུའི་ཕ་རོལ་ཏུ་སྐྱིད་གཤོངས་ཟེར་བའི་གྲོང་གསེབ་ཆུང་ངུ་ཞིག་འདུག །གྲུ་ཁ་དེར་ངང་ཙམ་སྒུག་སྡོད་བྱེད་དགོས་བྱུང་ཞིང་། སྐབས་དེར་གནམ་གཤིས་ཇེ་ལེགས་སུ་གྱུར། དྭངས་ཤིང་སྔོ་ལ་རླུང་གིས་བསྐྱོད་པའི་ཆུ་རིས་ཁྲིལ་ལེ་ལེ་གཡོ་བའི་ཆུ་ཆེན་དེའི་ཕ་ཁར་མི་མང་པོ་ཞིག་ནག་ཕུང་ངེར་ང་ཚོ་བསུ་སྒུག་བྱེད་ཅིང་འདུག་པ་མཐོང་། དེ་ནས་ང་ཚོ་གྲུར་ཞུགས་ཏེ་ཁད་ཉེ་སར་འབྱོར་སྐབས་མི་ཕུང་དེ་གྲས་སུ་ཁམས་དམག་དང་། གྲོང་གསེབ་པ་གྱོན་གོས་ལྭ་བ་དཀར་པོ་དང་། རྒྱ་ཚོས་ཅན་ལ་དཔུང་རྟགས་སེར་པོ་བརྒྱབ་པ་མང་པོ་འདུག །

དེ་ཚོ་ནི་རང་འགུལ་དྭང་བླངས་དམག་སྦྱོང་ཁོངས་ཞུགས་པའི་གྲས་ཡིན་འདུག །ཁོ་བོ་ཅག་གྲུ་ནས་ཐོན་སྐབས་མི་མང་དེ་ཚོས་གང་ཅིའི་གནས་ཚུལ་ཡིད་ལ་བརྣག་སྟེ་ཧ་ཅང་བློ་སེམས་སྐྱོ་བའི་རྣམ་འགྱུར་སྟོན་ཅིང་། ང་ཚོ་རྟ་ཞོན་ཏེ་བསྐྱོད་སྐབས་མི་མང་པོས་མཆི་མ་འདོན་པ་མཐོང་བྱུང་། དེ་ནི་ང་ཚོས་སྐབས་དེར་ལྷོ་ཁུལ་གྱི་གྲོང་གསེབ་མཐོང་བ་ཐོག་མ་ཡིན་པ་དང་། མིང་ལ་ཡང་སྐྱིད་གཤོངས་སུ་འབོད་པ་དེས་ཡིད་སྐྱོའི་སྣོན་མ་ལྟ་བུར་གྱུར་སྟབས་ང་ཚོས་མྱུར་དུ་ཕྱིན་པ་ཡིན། ཁོ་བོའི་བསམ་པར་སྐྱིད་གཤོངས་ཀྱི་གྲོང་གསེབ་དེར་དུས་རབས་མང་པོའི་རིང་ཞི་བ་དང་། མཛའ་མཐུན་དུ་ཅི་བདེར་འཚོ་བ་དེ་དག་ད་ཆ་འཇིགས་སྐྲག་དང་ཉེན་ཁའི་ནང་ཚུད་བཞིན་ཡོད་པར་བསམ། འོན་ཏེ། སེར་སྐྱ་མཆོག་དམན་ཕོ་མོ་རྒན་བྱིས་ཚང་མ་བློ་སྤོབས་དང་། སེམས་ཤུགས་ནི་སྟོར་བཤིགས་མི་ཐུབ་པ་ལྟ་བུ་འདུག །ངས་རེ་འདུན་བྱས་མིན་ལ་མ་ལྟོས་པར་རང་སྲོག་བློས་བཏང་གིས་བསྟན་སྲིད་སྲུང་སྐྱོབ་བྱེད་རྒྱུ་ཡིན་པ་གསལ་པོ་ཤེས་ཀྱི་ཡོད།

དེ་ནས་ང་ཚོའི་རྒྱབ་ཕྱོགས་སུ་གཙང་པོ་དང་། མི་མང་རྣམས་ཡོད་སྟབས་རྒྱ་མིའི་རྗེས་འདེད་ཡོང་ན་ཡང་བརྟན་པོ་ཡོད་ཅིང་། དེ་ནུབ་སྡོད་ཡུལ་ར་སྨད་དགོན་དུ་དགོང་དྲོའི་ཆུ་ཚོད་ལྔ་དང་ཕྱེད་ཙམ་ལ་འབྱོར། དེ་ཉིན་ང་ཚོས་ཆུ་ཚོད་བཅོ་བརྒྱད་ཙམ་གྱི་རིང་རྟ་ཞོན་ཏེ་མྱུར་མགྱོགས་སུ་བསྐྱོད་ཅིང་། ངལ་གསོ་ཡུད་ཙམ་ཕྲན་བུ་རེ་ལས་བྱས་མེད་སྟབས་རྟ་དྲེལ་ཚོས་དེ་ལྷག་བགྲོད་པ་དཀའ་བས་དེ་ནུབ་དེར་ཞག་མལ་བྱས། ངལ་གསོ་བྱེད་རིང་ལམ་རོགས་རྗེས་མ་ཚོར་བློ་གཡེང་ཆེན་པོ་བྱུང་ཡང་། དགོང་མོའི་ཆུ་ཚོད་དགུ་ཙམ་ལ་འགྲུལ་མིའི་མཇུག་ཤོས་རྣམས་ཀྱང་འབྱོར་འཛོམས་བྱུང་། དེའི་དགོང་དྲོ་བཀའ་ཤག་གི་མཚན་ཐོག་ནས་ལྷ་སར་ལུས་པའི་བཀའ་བློན་ང་ཕོད་དང་། བསམ་ཕོར་ཡི་གེ་བྲིས་པའི་རྡོ་དོན། ང་ཚོའི་ཡུལ་དང་རང་དབང་གི་དོན་དུ་བསམ་ཕྱོགས་གཅིག་མཐུན་ཡིན་པར་ཐེ་ཚོམ་མེད་སྟབས་བོད་ལ་གྲོགས་ཕན་གང་དྲག་གནང་དགོས་ཞེས་བྲིས་ཡོད་པ་རེད།

དེ་ནས་འགྲུལ་མི་ཚོ་ཁག་དེར་མི་གྲངས་བརྒྱ་སྐོར་ཞིག་ཡོད་པ་དང་། བོད་དམག་སུམ་བརྒྱ་ལྔ་བཅུ་སྐོར་དང་། འཇབ་དམག་ལྔ་བཅུ་སྐོར་བཅས་མཉམ་དུ་ཡོད། གལ་ཏེ་སྣ་རྩེ་དང་། རྒྱལ་རྩེ་ཡས་མས་ནས་རྒྱ་མི་ཡོང་ན་སྙམ་ར་སྨད་ནས་མི་བརྒྱ་སྐོར་ཞིག་ལྷོ་ནུབ་ཕྱོགས་སུ་བཏང་། ཁོ་བོ་ཅག་བྱིངས་ནས་ཉིན་ལྔའི་རིང་བོད་ཀྱི་རི་ཁུལ་བགྲོད་ལམ་ཕྲ་ཞིང་། རྡོ་ཧྲོག་མང་བའི་ཐོག་རིམ་བསྐྱོད་བྱས། ཉིན་མོ་ང་ཚོས་ཚོ་ཆུང་ཁག་མང་དུ་བགོས་ཏེ་བསྐྱོད་ཅིང་། དགོང་མོ་དགོན་པའམ། གྲོང་གསེབ་ཆུང་ངུ་རྣམས་ལ་འཛོམས་སྡོད་བྱས། སྐབས་རེ་འཇབ་དམག་གི་འགོ་འཁྲིད་ཚོ་ང་ཚོ་མཉམ་བསྐྱོད་མེད་པར་རིའི་ངོས་སུ་གནས་པའི་མི་ཚོར་འབྲེལ་གཏུགས་ཀྱིས་འགྲོ་འོང་ངེས་པ་མེད། སྐབས་དེར་ང་ཚོས་མཐོང་མ་མྱོང་བའི་བོད་མི་ཤ་ཞེན་སེམས་ཤུགས་ཆེ་བ་མང་པོས་ང་ཚོ་མཐའ་བསྐོར་ཞིང་གནས་ཡོད་པ་དང་། སྲུང་སྐྱོབ་བྱེད་ཡུལ་གྱི་ཏཱ་ལའི་བླ་མ་དེ་སུ་ཡིན་ངོ་ཤེས་ཀྱི་ཡོད་པ་མིན། ར་སྨད་ཀྱི་རྗེས་སུ་ནུབ་དང་པོ་དེ་དོལ་རྡོ་ཕུད་ཆོས་འཁོར་དགོན་ཆགས་ས་ལྕེ་བདེ་ཞོལ་ཟེར་བའི་གྲོང་གསེབ་ཆེ་བ་ཞིག་ཏུ་བསྡད། དེ་ཁུལ་སྡོད་པའི་འཇབ་དམག་དག་དང་། གྲོང་གསེབ་པ་ཚོས་དགའ་བསུ་བྱེད་པར་སླེབས་བྱུང་ཡང་། ཁོ་བོ་གྱོན་ཆས་གཞན་དག་གྱོན་ཡོད་སྟབས་མི་ཕལ་ཆེ་བ་དང་། ཉེ་སྐོར་དགོན་ཁག་གི་གྲྭ་རིགས་མང་བས་ངོ་ཤེས་ཐུབ་མ་སོང་།

ཉིན་ལྔ་པོ་དེའི་རིང་ང་ཚོའི་འཆར་གཞི་རྣམས་ཇེ་གསལ་དུ་ཕྱིན་ཞིང་། མ་འོངས་པའི་བྱེད་ཕྱོགས་སྐོར་གྲོས་བསྡུར་ཞིབ་ཆ་བྱེད་པ་དང་། ལྷ་སར་ཡོད་པའི་དཔོན་རིགས་དང་། ཁམས་རིགས། འཇབ་དམག་མཁན་ཚོར་བྱེད་སྒོའི་བཀོད་ཁྱབ་བྱེད་པ་བཅས་ཀྱི་ཆེད་སྤྱན་གཡས་དགོན་དུ་ཉིན་གཅིག་བཅའ་སྡོད་བྱེད་རྒྱུ་དང་། དེ་ནས་ལྷུན་རྩེ་རྫོང་བར་ཤར་བསྐྱོད་བྱེད་འཆར་བཀོད་ཅིང་། དེ་ནི་ལྷོ་ཁུལ་ཡས་མས་འགྲིམ་གཏུགས་བདེ་ཞིང་། རྒྱ་འབྲུག་ས་མཚམས་ནས་ཧ་ཅང་ཐག་རིང་པོ་མིན། ས་ཁུལ་དེར་རྫོང་ཆེ་ཤོས་ཤིག་ཡོད། སྐབས་ཤིག་ས་གནས་དེར་བསྡད་དེ་རྒྱ་མིར་ཡང་བསྐྱར་ཞི་མོལ་གྱི་ཐབས་ཤེས་འདྲ་ཐུབ་ན་བྱེད་རྩིས་བྱས་ཤིང་། ལྷ་ལྡན་རྒྱལ་སར་ཡང་དྲག་འཐབ་གས་ཆག་ཏུ་མི་འགྲོ་བའི་རེ་ཐབས་ཅི་དྲག་བྱས་པ་ཡིན།

དེ་ནས་ང་ཚོ་སྤྱན་གཡས་སུ་བདེ་འབྱོར་བྱུང་། ཉིན་རེ་ཟུང་སྔོན་ནས་ངོས་ཀྱི་སྐྱེད་མ་དང་། གཅེན་མོའི་ལྟོས་བཅས་ཚོ་ཁག་དེ་མྱུར་མགྱོགས་བགྲོད་སྟབས་བདེ་ཆེད་ངའི་གཅུང་པོ་དེ་ང་ཚོའི་འགྲུལ་ཚོའི་ནང་ཞུགས་ཤིང་། ཁོང་ཚོ་ཁམས་པ་ཚོ་ཆུང་གཅིག་དང་མཉམ་དུ་ཉིན་ཚུགས་གཅིག་གི་སྔོན་ལ་བསྐྱོད་དེ་ཁོ་བོ་ཅག་རྗེས་སུ་མ་གཏོགས་ཐུག་འཕྲད་མ་བྱུང་། སྐྱེད་མ་ངོ་ལྟོས་ཉེན་ཁ་ཆུང་དུ་ཕྱིན་པ་དེས་སེམས་འཁུར་ཆ་ཤས་གཅིག་ཡང་དུ་སོང་། ང་ཚོར་སྐམ་གློག་གི་རླུང་འཕྲིན་ཉན་སྒམ་ཆུང་ངུ་ཞིག་མཉམ་འཁུར་ཡོད་པ་དེར་འཛམ་གླིང་ཡང་ཐོག་སྒང་གི་དུས་ཀྱི་འཕོ་འགྱུར་དེ་དག་གི་གནས་ཚུལ་ཤེས་རྟོགས་དོ་སྣང་ཇི་བྱེད་ནུབ་རེ་བཞིན་གང་ཐུབ་ཉན་གྱི་ཡོད། ཕལ་ཆེར་སྤྱན་གཡས་སུ་སྡོད་འཁེལ་ནུབ་མོ་ལྷ་སའི་སྐོར་ཞིག་ཐོག་མར་གོ་ཐོས་བྱུང་བ་དེ་ནི་ཨ་རིའི་རྒྱང་བསྒྲགས་ནས་ཡིན་ཚོད། དེའི་ནང་ལྷ་སར་ཟིང་འཁྲུག་བྱུང་ལུགས་དང་། ངོས་གར་ཡོད་མི་འདུག་སོགས་བཤད་སོང་།

དེ་ནུབ་སྤྱན་གཡས་དགོན་ཆུང་དུ་བསྡད་པ་ཡིན་ཡང་། ཚང་མས་སློབ་སྟོན་དུ་ད་དུང་ཉིན་ཚུགས་གཅིག་ཕྱིན་ན་ལེགས་ཚུལ་ཟེར་ཞིང་། འཕྱོངས་རྒྱས་རི་བོ་བདེ་ཆེན་ས་ཁུལ་ཆེ་བས་ཡས་མས་འཇབ་དམག་འགོ་འཁྲིད་ཚོར་སློབ་སྟོན་བྱེད་ཕྱོགས་བདེ་བ་ཡོད་ལུགས་ཟེར་བར་བརྟེན་ང་ཚོས་ཆུ་ཚོད་བརྒྱད་རིང་རྟ་ཐོག་ཏུ་བསྐྱོད་ན་ཡང་། ས་གནས་སུ་མ་འབྱོར་གོང་ང་ཚོའི་འཆར་གཞིར་འཁྲུག་རྐྱེན་ཆེན་པོ་བྱུང་། དེ་གང་ཡིན་ཟེར་ན། ལྷ་སར་བྱུང་བའི་གསར་འགྱུར་རྣམས་ང་ཚོར་ཐད་ཀར་འབྱོར་བྱུང་།

སྤྱན་གཡས་ནས་ང་ཚོ་ཐོན་ཏེ་ལམ་ཕྱེད་མཚམས་སུ་རྟ་པ་འགའ་ཤས་ཡོང་གི་འདུག་པ་ཁོང་ཚོ་ཉེ་སར་འབྱོར་སྐབས་དེའི་ནང་རྩིས་དཔོན་རྣམ་སྲས་གླིང་པ་འདུག །ཁོང་ནི་ཟླ་བ་བདུན་ཙམ་གྱི་གོང་བཀའ་ཤག་ནས་ཁམས་རིགས་ཚོར་ངོ་རྒོལ་མཚམས་འཇོག་དགོས་པའི་སློབ་སྟོན་ཆེད་བཏང་བ་ལྷ་སར་ཕྱིར་ལོག་མ་ཐུབ་ཅིང་། འཕྲད་མ་ཉིད་དུ་རྒྱ་དམག་གི་གནས་ལུགས་དང་། འཇབ་དམག་གིས་འཐབ་འཛིང་བྱས་ལུགས་སྐོར་དང་། རྗེས་ཡོང་སྔོན་རྩིས་འཆར་སྒོ་བཅས་ཞིབ་ཙམ་གླེང་མོལ་བྱུང་། དེ་ནས་ཞག་སར་འབྱོར་ནས་གང་ཅིའི་གནས་ཚུལ་ཞིབ་བསྡུར་ཐོག །ཤིན་ཏུ་བློ་ཕམ་གྱི་གནས་ཚུལ་ནི་ལྷ་སར་མེ་མཚོན་གྱི་དྲག་གནོན་མི་བཟད་པ་བྱས་ཟིན་ལུགས་ཟེར། གནས་ཚུལ་དེ་ནི་ཁོང་གི་ལས་སྦྲེལ་ས་ནས་གོ་ཐོས་བྱུང་བ་ཡིན་འདུག །

དེ་ནས་ཡུད་ཙམ་སོང་རྗེས་ངོས་སྒེར་གྱི་དྲུང་ཡིག་མཁན་ཆུང་རྟ་ར་བའི་ཡི་གེ་ཞིག་འབྱོར་ཏེ། ཁོང་ལྷ་སར་ལས་ཀའི་འགན་འཁུར་བླངས་ཏེ་ཡོད་པ་ནས། ལྷ་སར་དྲག་གནོན་ཐབས་རྡུགས་སུ་གྱར་མཚམས་ལྷོ་ཁུལ་རྗེས་སུ་ཡོང་ཞིང་ལག་བྲིས་དེ་ནི་སྐྱིད་གཤོངས་ནས་བྲིས་པ་ཞིག་རེད། ཁོང་ནོར་གླིང་ནང་ཡོད་སྐབས་མེ་སྒྱོགས་ཀྱི་མདེལ་ཕྱེ་འཐོར་ཕོག་གིས་རྨ་རྨས་ཕྲན་བུ་བྱུང་འདུག །ཉིན་ཤས་དེའི་ནང་ཁོང་དང་། མཐོང་ཐོས་བྱུང་བའི་མི་གཞན་དག་གི་ས་ནས་ངས་མེ་འཕེན་འགོག་ཐབས་གང་ཡོང་བྱས་ཀྱང་དོན་ཕན་མ་བྱུང་བའི་གནས་ཚུལ་ཐ་ཆད་དེ་དག་ཞིབ་གསལ་གོ་ཐོས་བྱུང་།

རྒྱ་མིས་མེ་སྒྱོགས་ཀྱི་འགོ་འཛུགས་ནི་ངོས་ཡོང་རྗེས་ཆུ་ཚོད་བཞི་བཅུ་ཞེ་བརྒྱད་ཙམ་གྱི་རྗེས་ཟླ་བ་གསུམ་པའི་ཚེས་ཉི་ཤུ་སྔ་དྲོའི་ཆུ་ཚོད་གཉིས་ཐོག་བྱས་ཤིང་། སྐབས་དེར་ངོས་ཕྱི་བསྐྱོད་བྱས་པ་ཤེས་ཡོད་པ་མ་རེད། དེའི་ཉིན་ཧྲིལ་པོར་ནོར་གླིང་དང་། ལྷ་སའི་གྲོང་ཁྱེར། པོ་ཏཱ་ལ། ལྷ་ཁང་། ཉེ་སྐོར་དགོན་ཁག་བཅས་པར་མེ་སྒྱོགས་གྲངས་མེད་དྲག་ཆར་བཞིན་འཕངས་འདུག །ལྷ་སའི་མི་མང་ཇི་ཙམ་བསད་རྨས་བྱུང་བ་སུས་ཀྱང་བརྗོད་པ་དཀའ་ཡང་། ནོར་གླིང་གི་ཕྱི་ནང་དུ་མི་རོ་སྟོང་ཕྲག་འགའ་ཤས་མཐོང་རྒྱུ་ཡོད་འདུག །ནོར་གླིང་ནང་ཁང་པ་གཙོ་བོ་འགའ་ཤས་སྟོར་ཞིང་། ནོར་གླིང་བསྐལ་བཟང་ཕོ་བྲང་གི་ཕྱོགས་གཅིག་མགོན་པོ་ཁང་གཅིག་པུ་མ་གཏོགས་དེ་བྱིངས་ཚང་མར་སྟོར་བཤིགས་ཆེ་ཆུང་སྣ་ཚོགས་བྱུང་ཡོད་པ་རེད། གྲོང་ཁྱེར་ནང་ཁང་པ་སྟོར་བཤིགས་དང་། མེར་བསྲེགས་མང་པོ་བྱས། གཙུག་ལག་ཁང་ཡས་མས་ཀྱི་རྒྱ་ཕིབས་ལ་བུག་རྡོལ་བཏང་ཞིང་། ཉེ་སྐོར་ལྷ་ཁང་མང་པོ་རྩ་མེད་ཆུད་ཟོས་སུ་གྱུར། པོ་ཏཱ་ལའི་ནུབ་རྒྱུད་དུ་སྐྱོན་ཆག་ཆེན་པོ་བྱུང་ཞིང་། ཁོ་བོ་རྒྱུན་སྡོད་བྱེད་སའི་ཁང་པའི་ཕྱོགས་འགའ་ཤས་སྟོར། གཞུང་གི་སློབ་གྲྭ་དང་། གཞུང་སྒོ། དམག་སྤྱི་ལས་ཁུངས། ཞོལ་ནང་གི་ཁང་པ་གཞན་དག་བཅས་པར་སྟོར་བཤིགས་ཆེན་པོ་བྱས་འདུག །སྒྱོགས་མདེལ་གཅིག་རྗེ་སྐུ་ཕྲེང་བཅུ་གསུམ་པའི་གསེར་སྡོང་ཡོད་པའི་ལྷ་ཁང་དེར་ཕོག །བོད་ཀྱི་སྨན་བཅོས་སློབ་གྲྭ་ལྕགས་པོ་རི་ནི་འགྱེལ་བཤིགས་ཆེན་པོ་བཟོས། དེ་བཞིན་ར་ཆེ་གཙུག་ལག་ཁང་དང་། སེ་རའི་དགོན་པའི་ནང་དུ་ཡང་དོན་མེད་སྟོར་བཅོམ་དེ་ལྟར་བྱས་ཡོད་པ་རེད།

ཉིན་དང་པོའི་དགོང་མོ་ནོར་གླིང་ཞི་བསིལ་ཆོས་ཀྱི་གྲྭར་མི་རྟའི་རོ་དང་། ཤ་ཆེན་གྱི་ཚལ་བུ། བསད་ཁྲག །མཚོན་ཕྱེ་འདྲེས་པའི་རྡུལ་གྱིས་ཁེངས་པའི་གྱང་གོག་ལྟ་བུ་དེའི་ནང་སྙིང་རྗེ་དང་། རང་དབང་བྲལ་བའི་རྒྱ་མི་རྣམས་འཛུལ་ཞིབ་བྱས། ང་ཕོད་ལྟ་བུ་རྒྱ་མིའི་སྡོད་སྒར་ནང་སྡོད་མཁན་བོད་མི་ཉུང་ཤས་དེ་རྣམས་ནས་ངའི་དོན་དུ་བློ་གཡེང་ཆེན་པོ་བྱས་ཡོད་འདུག །དེའི་ནུབ་མོ་རྒྱ་མི་ཚོས་མི་རོ་རྣམས་བརྟག་ཞིབ་དང་། ལྷག་པར་བནྡེའི་མགོ་ཅན་ཚོར་རྟོག་ཞིབ་བྱས་པ་མཐོང་འདུག་ཅིང་། དེ་ནུབ་ངོས་མ་བསྡད་པའི་གནས་ལུགས་རྒྱ་མིའི་སྡོད་སྒར་དུ་བཏང་ཡོད་ཤག །

རྒྱ་མིས་བྱ་སྤྱོད་དེ་ལྟ་བུ་གང་གི་དོན་དུ་བྱས་པ་ཡིན་ནམ། ངོས་ནོར་གླིང་དུ་བསྡད་ཡོད་པའི་ཚོད་བརྩིས་ཀྱིས་སྟོར་བཤིགས་དེ་ལྟར་བྱས་ཤིང་། ངོས་བསད་རྨས་ཇི་བྱུང་ལ་དོ་གལ་མེད་པ་གསལ་པོར་བསྟན་ཚོད་དང་། ཁོང་ཚོས་ངོས་ཕྱོགས་ཐོན་བྱས་པ་ཤེས་པའི་རྗེས་སུ་ད་དུང་མུ་མཐུད་ཀྱིས་གྲོང་ཁྱེར་དང་། དགོན་ཁག་ལ་མེ་སྒྱོགས་འཕངས་ཏེ་ང་ཚོའི་མི་མང་ལག་ན་རྡོ་དབྱུག་དང་། གྲི་མཚོན་ཆུང་ངུ་ཙམ་ལས་མེད་ཅིང་། རང་ཉིད་སྐྱོབ་སྲུང་དང་། རྒྱ་མིར་རྒོལ་གནོད་གང་ཡང་མི་ཐུབ་པའི་བོད་མི་ཉམ་ཆུང་སྟོང་ཕྲག་མང་པོ་ཡང་ཆེད་དུ་དམར་གསོད་བྱས་པ་རེད། འཇིགས་དངངས་ཅན་གྱི་གནས་ཚུལ་ཐབས་རྡུགས་པོ་དེ་དག་གོ་ཐོས་བྱུང་འཕྲལ་དེའི་རྒྱུ་མཚན་གཅིག་ཡོད་པ་ཤེས་རྟོགས་བྱུང་བ་ནི། བཙན་འཛུལ་བྱུང་སྟེ་ལོ་བརྒྱད་སོང་བའི་རིང་བོད་མི་འབྱོར་ལྡན་དང་། དབང་འཛིན་མཁན་ཚོ་ཙམ་མ་ཡིན་པའི་བོད་མི་དམངས་དཀྱུས་ཚོས་རང་འདོད་ལྟར་ཕྱི་རྒྱལ་གྱི་བཙན་དབང་འཁུར་འདོད་མེད་པའི་རྣམ་འགྱུར་གསལ་པོར་བསྟན་པར་བརྟེན་ད་ཆ་རྒྱ་མི་ཚོས་འཇིགས་སྐྲག་བསྐུལ་ཞིང་། སྙིང་རྗེ་མེད་པའི་དམར་གསོད་བཏང་སྟེ་བོད་མི་ཚོའི་འདོད་པར་མེད་བཞིན་དུ་རྒྱ་མིའི་དབང་བསྒྱུར་དྭང་ལེན་བྱེད་པའི་ཐབས་ཤེས་བྱས་པ་དེ་ཡིན།

གནས་ཚུལ་དེར་བསམ་ཞིབ་སྐབས་དུས་སྐབས་དེ་ནས་བཟུང་ཁོ་བོ་རང་གནས་ནས་མི་འགྲོ་ཐབས་མེད་ཡིན་པ་གསལ་པོར་མཐོང་ཞིང་། ངེད་རང་བསྡད་ཀྱང་ངས་མི་མང་ལ་དེ་སྔོན་ལས་ལྷག་པའི་བྱ་ཐབས་མེད་པའི་ཁར། མཐར་རྒྱ་མིས་ངེད་འཛིན་བཟུང་བྱེད་པར་ངེས། དེའི་ཕྱིར་གལ་ཏེ་ད་དུང་ཚུར་རྒོལ་རིམ་བྱས་རང་སྲུང་མ་ཐུབ་ན་དེ་མཚམས་ཁྱིམ་མཚེས་རྒྱ་གར་དུ་ཕྱིན་ཏེ་རྒྱ་གར་གཞུང་ལ་སྐྱབས་བཅོལ་གྱིས་ཁོ་བོའི་མི་མང་གི་རེ་དོན་རྣམས་མ་བརླག་པར་འཛིན་རྒྱུའི་གོ་སྐབས་ཤིག་ཡོང་བ་བྱེད་དགོས་ཀྱང་། བསམ་ཚུལ་དེ་ལ་ལམ་སེང་དགའ་བསུ་བྱེད་མཁན་མེད་སྟབས་སེམས་ཐག་གཅོད་རྒྱུའང་དཀའ། ལྷུན་རྩེ་རྫོང་དུ་གནས་སྐབས་ཀྱི་དབུས་གཞུང་ཞིག་བཙུགས་ཏེ་རྒྱ་ཁྱབ་ཚང་མར་འབྲེལ་བསྐུལ་བྱེད་རྒྱུའི་རེ་འདུན་བྱས་པ་དེ་ཡང་རིམ་བཞིན་ཉམས་བརླག་ཏུ་ཕྱིན་པ་རེད།། །།

ལེའུ་བཅུ་གཉིས་པ། སྐྱབས་བཅོལ་དུ་ཕྱིན་པ།

༄༅། །དེ་ནས་ང་ཚོའི་འགྲིམ་འགྲུལ་དེ་དག་སྔར་ལས་སྐྱོ་སྣང་ཆེ་བའི་ངང་དུ་ཕྱིན། ཁོ་བོ་རང་ཉིད་ལོ་ན་གཞོན་ཞིང་། ལུས་སྟོབས་གང་ལེགས་ཡོད་ཀྱང་། འགྲུལ་གྲོགས་ལོ་ན་རྒན་པ་ཚོ་འགྲིམ་འགྲུལ་རིང་པོ་དང་། མྱུར་བསྐྱོད་བྱ་དགོས་ཀྱིས་དཀའ་ཚེགས་ཆེན་པོ་བྱུང་། ལམ་ཐག་ནི་ད་དུང་རིང་མང་བགྲོད་རྒྱུར་བསྡད་ཡོད། ངེད་ཅག་རྣམས་འཕྱོངས་རྒྱས་རི་བོ་བདེ་ཆེན་ནས་མ་ཐོན་གོང་བསྟན་སྲུང་འཇབ་དམག་གི་འགོ་བྱེད་འགའ་ཤས་ཐུག་འཕྲད་ཀྱིས་གླེང་མོལ་བྱུང་དོན། ཁོང་ཚོས་རྒྱལ་བསྟན། ཆབ་སྲིད། སྐྱེ་འགྲོའི་རང་དབང་གི་དོན་དུ་རང་སྲོག་འདོར་ནུས་ཀྱི་དྲག་པོའི་ངོ་རྒོལ་མུ་མཐུད་ཀྱིས་བྱེད་པའི་སྙིང་སྟོབས་ལ་བསྔགས་བརྗོད་བྱེད་འོས་པར་མཐོང་ཞིང་། ཁོང་ཚོའི་དཔའ་ངར་དང་། སྙིང་སྟོབས། ངོས་རང་སྲུང་སྐྱོབ་བྱས་པ་བཅས་ལ་ཐུགས་རྗེ་ཆེ་བརྗོད་པ་མ་ཟད། དེ་སྔོན་གཞུང་གི་བཀའ་རྒྱ་ཁག་ནང་ཁོང་ཚོར་ལོག་སྤྱོད་པ་དང་། ཇག་པ་ཞེས་མིང་འབོད་བྱས་པ་དེ་དག་ཀྱང་རྒྱ་མིའི་བཀོད་དབང་དུ་གྱུར་པར་སེམས་འཛིན་མི་འོས་པའི་གནས་ལུགས་ཀྱང་ཞོར་འཕྲོས་སུ་བརྗོད་པ་ཡིན།

དེ་སྐབས་ཁོང་ཚོས་རང་གི་ཕ་ཁྱིམ་དང་། ཞི་དུལ་དལ་སྐྱིད་ཀྱི་འཚོ་བ་སོགས་ཞི་བདེར་སྤྱོད་པའི་ཁེ་ཕན་ཚང་མ་རྒྱ་མིར་ངོ་རྒོལ་གྱི་ཆེད་དུ་བློས་བཏང་ཟིན་པར་བརྟེན་ཁོ་བོས་ངོ་རྒོལ་ཟིང་འཁྲུག་མ་བྱེད་ཅེས་སློབ་སྟོན་བྱ་རྒྱུ་དུས་ལས་ཡོལ་ཞིང་། ཁོང་རང་ཚོས་ཀྱང་མུ་མཐུད་དུ་དམག་འཐབ་བྱ་རྒྱུ་ཁོ་ན་མ་གཏོགས་ཐབས་གཞན་མེད་པར་མཐོང་ན་ཡང་། ཁོང་ཚོའི་གནས་ཡུལ་རི་རྒྱུད་ཁག་རང་སྲུང་མི་བྱེད་མཐུ་མེད་མ་གཏོགས། དེ་མིན་ཕར་རྒོལ་དམག་ཟིང་མ་བྱས་ན་ལེགས་པའི་སློབ་སྟོན་བྱས་ཤིང་། ལྷ་ས་ནས་གོ་ཐོས་ཀྱི་གནས་ཚུལ་ནང་རྒྱ་མིས་ཁམས་དམག་གང་ཡོད་ཀྱི་རི་ཁུལ་དུ་དམག་འཐབ་བྱེད་འཆར་ཡོད་འདུག་གཤིས། ཁོ་བོ་ལམ་བགྲོད་ཀྱི་ཉེན་སྐྱོབ་ཟིན་འཕྲལ་རང་ས་སྲུང་འགོག་ཆེད་ཕྱིར་ལོག་བྱས་ན་ལེགས་ཞེས་བརྗོད་རྒྱུ་བྱུང་།

ཁུལ་དེར་སེར་སྐྱ་འགོ་བྱེད་མང་པོས་ངོས་སྒུག་སྡོད་བྱས་ཡོད་ཀྱང་། ང་ཚོས་ཡུན་འགོར་ཆེན་པོ་མིན་པ་བྱེད་དགོས། གང་ཡིན་ཞེ་ན། ང་ཚོ་འཕགས་བོད་ས་མཚམས་སུ་མ་སླེབས་བར་ལམ་ཕྱོགས་གཞན་དག་ནས་རྒྱ་མིས་བཀག་འགོག་བྱེད་ཉེན་ཡོད་པ་རེད། ཡང་བདུན་ཕྲག་གཅིག་གི་རིང་ང་ཚོས་ཆེས་མཐོའི་རི་རྒྱུད་ཀྱི་དཀྱིལ་ནས་ཡོང་བར་ཕལ་ཆེར་ཉིན་རེར་ལ་རེ་འཛེགས་དགོས་བྱུང་ཞིང་། ལ་རོང་ཁག་འགའ་ཤས་སུ་གངས་རྣམས་སྲ་མཁྲེགས་སུ་གྱུར་ཏེ་འཁྱགས་འདྲེད་དང་། ལ་ལར་འདམ་རྫབ་མང་བས་བདེ་བགྲོད་དཀའ་བ་འདུག །སྐབས་རེ་ང་ཚོ་མཐོ་ཚད་ཕི་ཊི་སྟོང་ཕྲག་བཅུ་དགུ་ཙམ་དུ་སླེབས་སྐབས་གངས་ལྷག་བུ་ཡུག་འཚུབ་སྟེ་ཤིན་ཏུ་གྲང་བས་རྐང་ལག་འཁྱགས་རེང་དུ་འགྲོ་ཉེན་ཡང་ཡོང་འདུག །བགྲོད་ལམ་འདི་དག་ནི་རི་ཁུལ་དུ་གནས་པའི་ཚོང་རིགས་བཟོད་བསྲན་ཅན་ཚོའི་རྒྱུ་འགྲུལ་བྱེད་ས་མ་གཏོགས་དབུས་ནང་ལྷ་སའི་མི་ཚོས་འགྲུལ་བཞུད་བྱེད་པར་དཀའ་ཚེགས་ཆེ་ཙམ་ཡོད།

འཕྱོངས་རྒྱས་ཁུལ་དགོང་ཞག་གཉིས་པ་ཡོངས་འཛིན་སྐུ་བགྲེས་ཀྱི་དགོན་གནས་དར་རྒྱས་གླིང་དུ་བསྡད་ཅིང་ངལ་གསོ་གང་ལེགས་བྱུང་ཐོག །དེའི་ཕྱི་ཉིན་ལ་ཆེན་མཐོ་ཞིང་། དཀའ་ངལ་ཆེ་བའི་ཡར་སྟོད་བྲག་ལ་རྒྱག་སྐབས་རྟ་དྲེལ་འགའ་ཤས་ཆད་ངལ་ཆེ་བས་ངེད་དང་། རོགས་མི་མང་པོས་རྟ་བབས་ཏེ་སྟོང་འདེད་བྱས། རི་རྩེ་དེར་འབྱོར་སྐབས་ལྷོ་རྒྱུད་དུ་གངས་རི་མཐོ་ཞིང་། ཁུལ་དེར་མཚོ་ཆུང་འཁྱགས་པ་སྲབ་མོ་ཡོད་པ། ཉེ་སྐོར་དུ་ཐང་གཤོངས་རྩྭ་ཤིང་འཛོམས་པར་གནག་ཕྱུགས་བག་ཕེབས་སུ་གནས་པ་བཅས་ཡིད་དུ་འོང་བའི་ལྗོངས་བཀོད་བཟང་པོ་འདུག །

དེ་ཉིན་ཆུ་ཚོད་བཅུ་གཅིག་རིང་རྟ་དང་། རྐང་བགྲོད་ཀྱིས་ཡོང་སྟེ་ངལ་དུབ་ཆེ་བས་དེ་ནུབ་ཨེ་ཆུ་མདོ་གྱང་ཟེར་བའི་གྲོང་པ་ཆུང་ངུ་ཞིག་ཏུ་བསྡད་ཅིང་། ས་ཆ་དེ་ནི་སྐྱོ་བའི་གཏམ་དཔེ་ཡོད་པ་ཞིག་སྟེ། ཨེ་ཆུ་མདོ་གྱང་དུ་མིར་སྐྱེས་པ་ལས། རྩྭ་ཆུ་འཛོམས་པའི་གནག་ཕྱུགས་ཡིན་ན་དགའ། ཞེས་ཟེར་ལོ་ལྟར་ལུང་སྟོང་བྱེ་ཐལ་སྔོ་ཤས་ཅན་སྐམ་ཐག་གེར་རླུང་འཚུབ་ཀྱིས་ཉིན་མཚན་སྦྲེལ་ཏེ་སྡོད་པའི་ས་གནས་དེར་མི་གྲངས་བཞི་བརྒྱ་ལྔ་བརྒྱ་ཙམ་ཞིག་ཡོད་འདུག །ས་བབས་ཞན་པས་ས་ཞིང་འདེབས་བཀོལ་དཀའ་ཞིང་། རྩྭ་ཤིང་སྐྱེ་ཤུགས་ཞན་པ། མི་མང་ཕལ་ཆེར་ལ་རྒྱུ་ནོར་ཧ་ཅང་བཀྲེན་ཕོངས་ཤིག་ཏུ་ཡོད་པར་སྣང་། འོན་ཀྱང་ཁོང་ཚོས་གནས་ལུགས་དེར་བཟོད་འཁུར་དང་། ཆོག་ཤེས་བསྟེན་ཐུབ་སྟབས་གོམས་སྟོབས་ཀྱིས་བློ་སེམས་སྐྱིད་དལ་ཡོད་མདོག་འདུག །ང་ཚོར་ཡང་དགའ་བསུ་གང་གཟབ་བྱས་པའི་ཐོག །ང་ཚོའི་ཡུལ་ལུང་འདི་ལྟ་བུར་བཞུགས་པར་ཐུགས་རྗེ་ཆེ་ཞེས་ཀྱང་བརྗོད་བྱུང་། ངའི་ལམ་གྲོགས་འགའ་ཤས་ཁང་ཁུངས་ནང་མ་ཤོང་བར་ཕྱུགས་རའི་ཐོག་གཡབ་འོག་སྡོད་རྒྱུ་བྱུང་བར་ཡང་དགའ་ཚོར་བྱུང་འདུག །

དེ་བར་ང་ཚོའི་ལམ་འགྲུལ་ཞག་བདུན་སོང་། ཕྱི་རྒྱལ་དུ་ཡོད་པའི་ངའི་མཛའ་གྲོགས་ཚོར་ལྷ་སའི་ཟིང་འཁྲུགས་ལ་བློ་གཡེང་ཡོད་པ་དང་། ངའི་གནས་ཚུལ་ཇི་བྱས་ཤེས་འདོད་ཡོད་པ་ངས་ཤེས་ཀྱི་ཡོད། འོན་ཀྱང་། ང་ཚོས་ངལ་ཚེགས་དང་བཅས་བཙན་བྱོལ་དུ་ཡོང་བའི་གནས་ལུགས་འཛམ་གླིང་གསར་འགྱུར་མདུན་ཤོག་ཐོག་ཐོན་བཞིན་ཡོད་པ་དང་། ཐག་རིང་ཨ་རི་དང་། ཡོ་རོབ་ཁུལ་གྱི་མི་ཚོས་ཀྱང་ངེད་ལ་ཤ་ཚ་སེམས་འཁུར་ཆེན་པོ་དེ་འདྲ་བྱེད་ཀྱི་ཡོད་པ་ང་ཚོའི་ལམ་གྲོགས་སུར་ཡང་མནོ་བསམ་འཁོར་བ་མ་བྱུང་། གལ་ཏེ་དེ་སྐོར་ང་ཚོས་ཤེས་ན་ཡང་སུ་ཞིག་དང་ཡང་མཉམ་དུ་འབྲེལ་བ་བྱེད་ཐབས་མེད་སྟབས་བྱ་ཐབས་གང་ཡང་མེད།

རྒྱ་མིས་ང་ཚོའི་གཞུང་མེད་པ་བཟོས་ལུགས་ཁྱབ་བསྒྲགས་བྱས་པ་དེར་ང་ཚོས་ཐབས་ཤིག་བྱེད་དགོས་པ་བྱུང་། རྒྱ་མིར་ང་ཚོའི་གཞུང་མེད་པ་བཟོས་ཆོག་པའི་དབང་ཆ་ཁྲིམས་ལུགས་སོགས་ཕྱོགས་གང་ནས་ཀྱང་ཡོད་པ་མིན་ལ། དངོས་འབྲེལ་བརྗོད་ན། ཁོང་ཚོས་ཁྱབ་བསྒྲགས་བྱས་པ་དེས་ད་བར་གྲོས་མཐུན་དོན་ཚན་བཅུ་བདུན་ནང་ཁོ་བོའི་གནས་སྟངས་སོགས་ལ་བསྒྱུར་བཅོས་མི་བྱེད་ཅེས་པའི་མིང་ཙམ་གྱི་དོན་ཚན་དེ་ཡང་རྩ་མེད་བཟོས་པ་རེད། རྒྱ་མིས་བོད་གཞུང་མེད་པའི་ཁྱབ་བསྒྲགས་བྱས་པ་དེས་ཐག་རིང་ས་ཁུལ་གྱི་བོད་མི་ཚོའི་བསམ་པར་ངའི་འདོད་མོས་ལྟར་བྱས་པ་མིན་ནམ་སྙམ་པའི་བློ་དོགས་འབྱུང་ཉེན་ཡོད་སྟབས་ང་ཚོ་ལྷུན་རྩེ་རྫོང་དུ་འབྱོར་འཕྲལ་བོད་ཀྱི་གནས་སྐབས་གཞུང་ཞིག་གསར་འཛུགས་བྱས་ན་ལེགས་གནས་སྙམ་བྱུང་།

དེ་བར་ད་དུང་ཉིན་ཚུགས་གཉིས་ཙམ་ཡོད། ཕྱི་ཉིན་སྔ་དྲོའི་ཆུ་ཚོད་ལྔ་པའི་ཐོག་ཨེ་ཆུ་མདོ་གྱང་ནས་ཐོན་ཏེ་ལ་མཐོན་པོ་སྟག་ལའི་གངས་ཀྱི་ཚད་ཐིག་ཐོད་དུ་ང་ཚོས་རྟ་དྲེལ་འཁྲིད་དེ་བསྐྱོད། དེ་ཉིན་ཡང་དཀའ་ངལ་ཆེན་པོ་བྱུང་། ཆུ་ཚོད་བཅུའི་རིང་བགྲོད་ལམ་འཁྱགས་འདྲེད་ཅན་དང་། རྡོ་ཧྲོག་མང་པོའི་ཁྲོད་དུ་ཕྱིན། ཤོ་བོ་ནུབ་ཏུ་འབྱོར་སྐབས་དགོན་པ་ཞིག་ནང་སྡོད་ཡུལ་སྔ་ནུབ་ལས་ལེགས་པ་བྱུང་། དེའི་སང་ཉིན་ང་ཚོ་ལྷུན་རྩེ་རྫོང་དུ་འབྱོར། ལྷུན་རྫོང་ནི་བྲག་རི་ཞིག་གི་སྟེང་སྔར་གྱི་རྫོང་ཁང་རྒྱ་ཆེ་པོ་ཏཱ་ལ་ཆུང་བ་ལྟ་བུ་གོག་པོ་ཞིག་འདུག །ས་གནས་དེའི་དཔོན་རིགས་འགོ་འཁྲིད་ཚོས་ལམ་ཁར་ང་ཚོར་དགའ་བསུ་དང་། སྣེ་ལེན་བྱུང་ཞིང་། གྲྭ་རིགས་ཚོས་ཆོས་ལུགས་ཀྱི་མཆོད་རྫས་སྣ་ཚོགས་ལག་ཏུ་ཐོགས་ནས་བསྟར་བསྒྲིགས་ཀྱིས་རོལ་མོ་འབུད་དཀྲོལ་བརྡུང་བ་སོགས་བྱེད་ཅིང་། ལམ་གྱི་ཉེ་སྐོར་དུ་མི་གྲངས་ཆིག་སྟོང་ཙམ་ནས་བསངས་དུད་དང་བཅས་མཇལ་ཞུར་འབྱོར་འདུག །ང་ཚོ་རྫོང་དུ་བདེ་འབྱོར་བྱུང་སྐབས་གཏང་རག་གི་མཛད་སྒོ་བྱས།

དེ་རྗེས་རྫོང་གི་ཚོམས་ཆེན་ནང་སེར་སྐྱ་དཔོན་རིགས་དང་། ས་གནས་ཀྱི་འགོ་བྱེད། གཞན་དག་མང་པོས་ཆོས་སྲིད་ཀྱི་དགོས་མཁོ་རྣམས་དང་བཅས་འཛོམས་ཐོག །ང་ཚོས་གནས་སྐབས་ཀྱི་གཞུང་གསར་འཛུགས་ཀྱི་རྟེན་འབྲེལ་མཛད་སྒོ་རྣམས་བྱས་ཤིང་། གྲྭ་རིགས་ཚོས་ང་ཚོའི་སྔར་གྱི་ལུགས་སྲོལ་ལྟར་དབང་ཆའི་ལུང་རྟགས་རྣམས་སྤྲད་སོན་ཐོག །ཡོངས་འཛིན་རྣམ་གཉིས་ཀྱིས་དབུས་བླ་མ་ཚོས་མཛད་སྒོའི་སར་དགེ་ཞིང་ཤིས་པའི་ཆོས་ཀྱི་ཚིགས་བཅད་རྣམས་གསུངས། ཆོས་ཕྱོགས་ཀྱི་མཛད་སྒོ་རྣམས་ཟིན་བསྟུན་བཀའ་བློན་ཚོ་དང་། ས་གནས་ཀྱི་འགོ་འཁྲིད་ཚོ་ཚང་འཛོམས་སར་གནས་སྐབས་ཀྱི་གཞུང་གསར་པ་བཙུགས་པའི་ཁྱབ་བསྒྲགས་ཀྱི་ཡི་གེ་བཀླགས་ཁྱབ་བྱས་ཤིང་། དེའི་ངོ་བཤུས་བོད་ཀྱི་ས་ཁུལ་ཁག་ཏུ་གཏོང་རྒྱུར་ངོས་ཀྱི་དམ་ཕྲུག་ཕབ། མཇུག་ཏུ་ཁུལ་དེའི་བོད་མི་རྣམས་ནས་ང་ཚོའི་རྟེན་འབྲེལ་གྱི་ཟློས་གར་བྲོ་གཞས་འཁྲབ་སྟོན་གྱིས་མཛད་སྒོ་གྲོལ།

མཛད་སྒོ་དེ་དག་བྱེད་ཡུན་ལ་ཆུ་ཚོད་གསུམ་ཙམ་འགོར་ཞིང་། དེའི་རིང་ང་ཚོའི་རྙོག་ཁྲ་དང་། དཀའ་ངལ་ཚོ་ཡང་བརྗེད་པ་ལྟ་བུར་གྱུར་ཏེ་མ་འོངས་པའི་བོད་ཀྱི་དོན་དུ་ང་ཚོས་ལས་འགན་ཞིག་སྒྲུབ་པར་སེམས་པའི་དམ་བཅའི་རི་མོ་སྙིང་ལ་ལམ་ལམ་ཤར་བྱུང་།

ས་གནས་དེ་ནས་པཎ་ཆེན་རིན་པོ་ཆེར་ཞུ་ཡིག་དང་། ཁོ་བོ་གྲྭ་སྐོར་ཟིན་པའི་རྗེས་འབྲེལ་བཀྲ་ཤིས་ལྷུན་པོའི་ཆོས་སྡེར་མང་འགྱེད་ཀྱི་བསྙེན་བཀུར་འབུལ་རྒྱུ་བསྐུར་ཞིང་། འགྲོ་ལུགས་ལྟར་བྱས་ན་བསྙེན་བཀུར་དེ་དག་ངའི་མིང་བཏགས་དངོས་གཞིའི་སྔོན་ཙམ་དུ་གཏོང་དགོས་ཀྱང་སྐབས་དེར་གཏོང་མ་ཐུབ་པ་རེད།

རྒྱ་མིས་རྗེས་འདེད་གཏོང་རྒྱུའི་གནས་ལུགས་ཡོད་སྟབས་མངོན་གསལ་ཆེན་པོའི་རྫོང་ཁང་དུ་མ་བསྡད་པར་དྲེའུ་ལྷས་དགོན་པར་ཕྱིན། དེར་ཡང་ཚོགས་འདུ་ཞིག་བྱས་ཤིང་། སྐབས་དེར་ང་ཚོས་དེ་སྔོན་བློ་ཡུལ་ལ་མེད་པའི་དངོས་དོན་གྱི་གནས་ལུགས་ཤིག་དྭང་ལེན་བྱ་དགོས་བྱུང་། དེ་ནི་ཁོ་བོ་བོད་ནང་རི་ཁུལ་ཕན་ཚུན་དུ་བསྡད་ན་རྒྱ་མིས་རྗེས་འདེད་གཏོང་རྒྱུ་དང་། ངེད་གར་ཡོད་སར་དམག་འཐབ་མང་བ་ཡོང་རྒྱུ། ངའི་སྲུང་སྐྱོབ་ཀྱི་དོན་དུ་བོད་མི་དཔའ་བོ་མང་པོ་ཆུད་ཟོས་འགྲོ་རྒྱུ་སོགས་དང་། དགོས་པ་གཞན་ཡང་བྱུང་སྟེ། ང་ཚོ་རྒྱ་གར་དུ་བསྐྱོད་སྡོད་ཆོག་པའི་སྙན་སེང་ཞུ་ཆེད་ས་མཚམས་སུ་ལས་བྱེད་པ་གཏོང་རྒྱུར་གྲོས་ཐག་བཅད། རྒྱ་གར་གཞུང་ནས་བཀའ་འཁྲོལ་མ་བྱུང་བར་རང་མཚམས་ཀྱིས་འགྲོ་རྒྱུར་འདོད་པ་མེད། ང་ཚོའི་རེ་འདུན་ལྡི་ལིར་ཞུ་གཏོང་ཐུབ་མཁན་ས་མཚམས་ཀྱི་རྒྱ་གར་གྱི་དཔོན་རིགས་ཐག་ཉེ་ཤོས་དེར་གནས་ལུགས་ཞུ་གཏུགས་ཀྱིས་ལན་གསལ་ཇི་བྱུང་ཕྱིར་འཁུར་བྱ་དགོས་མངགས་ཤིང་། ཁོང་ཚོ་དེ་ནུབ་ཆུ་ཚོད་བཅུ་གཉིས་ཐོག་ཐོན་ཏེ་ས་མཚམས་སུ་ཤར་བསྐྱོད་བྱས། ཐད་ཀར་བརྩིས་ན་ས་མཚམས་བར་མལ་ལེ་དྲུག་ཅུ་ཙམ་ཡོད་ཀྱང་། ལམ་ཀྱོག་མང་བས་ཕལ་ཆེར་དེ་ལས་ལྡབ་གཅིག་ཙམ་རིང་བ་ཡོད་ཀྱི་རེད།

ངེད་ཚོ་སྔ་དྲོའི་ཆུ་ཚོད་ལྔ་ཐོག་ཐོན་ཏེ་ས་མཚམས་ཕྱོགས་ཇེ་ཉེར་འགྲོ་དུས་བགྲོད་ལམ་ཇེ་ངལ་དུ་གྱུར། འདི་ཁུལ་དེའི་སྔ་ཉིན་ཚོར་གངས་བབས་ཆེ་བས་ལ་ལམ་ཕལ་ཆེ་བ་གངས་ཀྱིས་ཁེངས་ཏེ་ཡོད་སྟབས་ལམ་གྲོགས་འགའ་ཤས་ལ་གངས་ཕྱིད་བརྒྱབ་པ་དང་། ལ་རྩེ་གངས་ལྷག་ཆེ་བས་ལམ་བགྲོད་དཀའ་ངལ་བྱུང་། ང་ཚོ་སྦྱོར་རར་འབྱོར་ཉིན་བགྲོད་ལམ་ཁག་གསུམ་འདུག་པ་ནས་ང་ཚོ་འགྲོ་ས་བླ་རྒོད་ལ་ཞེས་པའི་རི་མཐོན་པོ་དེའི་རྩེར་སྨུག་པ་འཐིབས་ཤིང་། གངས་བབས་ཆེ་བས་ཤིན་ཏུ་གྲང་ངད་ཆེ་ཞིང་། ལུས་དང་། ཡན་ལག་འཁྱགས་འཁུམས་ཐོག །སྨ་ར། རྫི་མ་སོགས་ལ་ཡང་འཁྱགས་པ་ཆགས་འདུག །ལྷག་པར་ངའི་གཅུང་པོ་འཁྱགས་པས་མནར་ཏེ་མི་ནུས་བཞིན་དུ་རྐང་བགྲོད་མང་པོ་བྱས་སོང་། ང་ཚོར་གྱོན་གོས་འཐོལ་བ་མེད་སྟབས་ཚ་དྲོད་འགུགས་ཐབས་ནི་གོམ་བགྲོད་བྱེད་རྒྱུ་ཙམ་ལས་མེད། ང་ཚོའི་བཞོན་རྟ་ཚོར་ཟོར་ཡང་གང་ཐུབ་བྱས། དེ་ནི་སྤྱིར་བཏང་བོད་མི་ཚང་མའི་བྱེད་སྟངས་ཤིག་ཡིན་པའི་ཁར། ལྷག་པར་ང་ཚོ་བགྲོད་ཐག་རིང་ཞིང་། རྟ་དྲེལ་ཚོར་རྩྭ་ཟས་མང་པོ་མ་བྱུང་བའི་སྟབས་ཡིན། དེར་བརྟེན་ང་ཚོ་ལམ་འགྲུལ་དུ་ཡུན་རིང་འགོར་བ་དང་། ཕྱི་རྒྱལ་གྲོགས་པོ་ཚོར་ང་ཚོའི་གནས་ཚུལ་ཇི་བཞིན་འཕྲལ་མྱུར་མི་ཤེས་པའི་རྒྱུ་མཚན་ཞིག་དེ་ལྟར་ཡིན།

སྔ་དྲོའི་ཆུ་ཚོད་བཅུ་གཅིག་ཙམ་ལ་ང་ཚོས་ལ་བརྒྱབ་སྟེ་ངལ་གསོ་བྱས་ཤིང་། དེར་བག་ལེབ་ཟོས། ཆུ་འཁོལ་དང་། འོ་ཀྲིང་འོ་མ་ཕྲན་བུ་བཏུངས་པར་ཤིན་ཏུ་ཞིམ་པོ་བྱུང་།

ཡོངས་འཛིན་རྣམ་གཉིས་དང་། བཀའ་བློན་གསུམ་ལམ་ཕྱོགས་གཞན་ཞིག་ནས་ཕེབས་ཤིང་། དེ་ནི་སྐོར་ཐག་རིང་ཡང་ལ་ཚད་དམའ་བ་ཡོད་འདུག །དམག་མི་འགའ་ཤས་ལམ་ཕྱོགས་གཞན་དག་དེར་བཏང་བར་ཡོངས་འཛིན་རྣམ་གཉིས་མ་གཏོགས། བྱིངས་རྣམས་དགོང་དྲོའི་ཆུ་ཚོད་གསུམ་ཙམ་ལ་སྦྱོར་ར་དགོན་དུ་མཉམ་འཛོམས་བྱུང་ཞིང་། ཡོངས་འཛིན་རྣམ་གཉིས་ཕྲན་བུ་རྗེས་ལ་ཕེབས་འབྱོར་བྱུང་། དེར་ངའི་སྐྱེད་མ་དང་། གཅེན་མོ་ཡང་བསྡད་འདུག །ཁོང་ཚོ་དེ་སྔོན་ནས་ལམ་ཕྱོགས་གཞན་ཞིག་བརྒྱུད་མྱུར་བསྐྱོད་ཀྱིས་གཞིས་ཀ་བྱ་ཡུལ་དུ་ཉིན་གཉིས་སྡོད་རྒྱུ་བྱུང་ཡོད་པ་རེད།

སྦྱོར་རའི་མི་མང་ནས་ང་ཚོར་དགའ་བསུ་གང་གཟབ་བྱས། ཕྱི་ཉིན་སྔ་དྲོའི་ཆུ་ཚོད་བཞི་པར་ཐོན། དེ་ཉིན་ང་ཚོ་རྟ་པ་ཉིས་བརྒྱ་སུམ་བརྒྱ་སྐོར་ཡོད་པ་དེའི་ཁོངས་དམག་མི་དང་། ཁམས་རིགས་ཚོ་ཡང་ཡོད། ཡུད་ཙམ་རོང་གཏིང་བརྒྱུད་དཀར་པོ་ལ་རྩེར་འཛེགས། དེ་ཉིན་གནམ་གཤིས་དྭངས་པོ་འདུག་ཀྱང་། ད་ཕན་མཐོང་བ་ལས་མང་བའི་གངས་མང་པོ་ཡོད་པ་རྣམས་རླུང་ཤུགས་ཆེན་པོས་དེད་དེ་ང་ཚོའི་གདོང་པར་འཐོར་གྱི་འདུག །ང་ཚོར་མིག་ཤེལ་ཡོད་པ་ཉུང་ངུ་ལས་མེད་སྟབས་གངས་འོད་འགོག་ཆེད་རས་དང་། སྐྲ་རིང་པོ་ཚོས་སྐྲས་མིག་བཀབ་ཀྱི་འདུག །ལ་རྩེ་དེར་ང་ཚོའི་བློ་ཡུལ་དུ་མེད་ཅིང་། བློ་འཚབ་སྐྱེ་བའི་སྒྲ་སྐད་ཅིག་གློ་བུར་ཐོས་འཕྲལ་གནམ་གྲུ་རླུང་འཁོར་ཉིས་ལྡན་ཞིག་ང་ཚོའི་ལམ་ཕྱོགས་མཁའ་དབྱིངས་བརྒྱུད་ཡོང་གི་འདུག །

ང་ཚོ་མི་རྟ་མང་པོ་གངས་ཀྱི་དཀྱིལ་དུ་ཡོང་བཞིན་ཡོད་སྟབས་ལམ་སེང་མཐོང་ཐུབ་རྒྱུར་བརྟེན། དེར་ཚང་མ་རྟ་བབས་ཏེ་ཕལ་ཆེར་བྲག་རྡོ་ཆུང་ཆུང་འདྲ་དང་བསྡེབས་ཏེ་ཡིབ་ཐབས་བྱེད་ཅིང་། དམག་མི་ཚོས་མེ་མདའ་ཕབ་སྟེ་ད་ཕན་ཉམས་མྱོང་མེད་པའི་ཡུལ་ཞིག་ལ་རྒྱབ་ཆོག་གྲ་སྒྲིག་བྱེད་ཀྱི་འདུག །ངས་རླུང་གིས་བདས་ཟིན་པའི་གངས་ཤུལ་ས་ཆ་སྣུམ་ནག་ཅིག་ཐོག་བསྡད་པ་ཡིན། གནམ་གྲུ་དེས་སྐོར་ཀྱོག་མེད་པར་ང་ཚོའི་ཐོག་ནས་ཤར་བསྐྱོད་བྱས་པར་བརྟེན་རྟགས་ཇི་ཡོད་ང་ཚོ་སུས་ཀྱང་མཐོང་མ་ཐུབ།

གློ་བུར་གྱི་གནས་ཚུལ་དེ་ཡོལ་ཟིན་པའི་རྗེས་ལ་གནམ་གྲུ་དེ་སྐོར་ང་ཚོ་གླེང་མོལ་མང་པོ་བྱུང་ཞིང་། ང་ཚོའི་བསམ་པར་རྒྱ་དམར་གྱི་གནམ་གྲུ་ཡིན་ཤག་བྱས། གང་ཡིན་ཟེར་ན། ས་གནས་དེ་ཁུལ་ཡུལ་གཞན་སུས་ཀྱང་གནམ་གྲུ་གཏོང་དོན་མེད་ཅིང་། རྒྱ་མིའི་གནམ་གྲུ་ཡིན་ན་ང་ཚོ་འཚོལ་ཆེད་མ་གཏོགས་ས་ཁུལ་དེར་ཡོང་དོན་ཡོད་པ་མ་རེད། གནམ་གྲུ་དེས་ང་ཚོ་མཐོང་བའི་རྟགས་མཚན་གང་ཡང་བསྟན་མ་སོང་ཡང་། ང་ཚོ་མ་མཐོང་བར་ཆ་ཞོག་ཐབས་མེད་སྟབས་ང་ཚོ་གར་ཡོད་གར་འགྲོ་རྒྱ་མིས་ཤེས་རྟོགས་བྱུང་སོང་སྙམ་པའི་བློ་སེམས་འཚབ་འཁྲུགས་ཀྱི་ངང་མུ་མཐུད་ལམ་བགྲོད་བྱས། འོན་ཀྱང་། གནམ་གྲུ་གཞན་དག་མང་པོ་ང་ཚོའི་རྗེས་སུ་ཡོང་ན་སྙམ་ང་ཚོས་ཚོ་ཁག་ཆུང་དུ་བཏང་སྟེ་ཁ་འཐོར་གྱིས་བསྐྱོད་ཅིང་། དེ་མིན་ཐབས་གཞན་གང་ཡང་མེད། ངོས་བོད་ཀྱི་ས་ཁུལ་གང་འདྲ་ཞིག་ཏུ་བསྡད་ཀྱང་རྒྱ་མིས་གནམ་གྲུས་འབོམ་འཕེན་པ་དང་། ས་མཐའ་བསྐོར་ཉེན་ལ་བརྟེན་དེ་ཡང་ངོས་ཕྱི་རྒྱལ་དུ་མ་བསྐྱོད་ཐབས་མེད་ཀྱི་རྒྱུ་རྐྱེན་ཞིག་རེད།

ཉིན་དགུང་མཚམས་ས་ཁུག་ཅིག་ཏུ་ངལ་གསོ་དང་། བཟའ་བཏུང་ཆེད་ཡུད་ཙམ་སྡོད་རིང་རླུང་འཚུབ་ཆེན་པོ་ལངས་ཏེ་ངལ་བསུན་བྱུང་། དེ་ནས་མུ་མཐུད་ཀྱིས་ཕྱིན་པར་མཚོ་སྣའི་ཕྱོགས་ཐང་ཆེན་གངས་ཀྱིས་གཡོགས་པའི་ནང་སླེབས་ཤིང་། དེར་གནམ་གཤིས་དྭངས་གཤིས་མིག་ཤེལ་མེད་པ་ཚོར་གངས་འོད་ཀྱིས་དཀའ་ངལ་སྔར་ལས་ཆེ་བ་བཟོས་སོང་།

ད་དུང་ལམ་འཕྲང་དཀའ་ངལ་ཅན་ལ་རྟ་ཐོག་ཏུ་ཉིན་གཉིས་བགྲོད་དེ་བོད་མི་སྡོད་ཡུལ་ས་གནས་མང་མང་ཟེར་བར་འབྱོར། དེར་སྔོན་དུ་བཏང་བའི་ལས་བྱེད་པ་གཅིག་ང་ཚོ་སྒུག་སྡོད་བྱས་འདུག་པ་དེ་ནས་ང་ཚོ་རྒྱ་གར་ནང་བསྐྱོད་འཐུས་རྒྱ་གར་གཞུང་གི་བཀའ་འཁྲོལ་བྱུང་བའི་གསར་འགྱུར་བཟང་པོ་གོ་ཞིང་། རྒྱ་གར་གྱི་དཔོན་རིགས་ཡོད་པའི་ས་སྣེ་དང་པོ་ཆུ་དྭངས་མོར་ང་ཚོའི་དོན་དུ་གྲ་སྒྲིག་བྱེད་པ་ཡང་ཁོང་ནས་མཐོང་ཐོས་ཡོད་པ་རེད། དེའི་ནུབ་མོ་ང་ཚོ་བློ་དལ་བ་བྱུང་། ད་ཕན་ང་ཚོས་དགོང་ལྟར་ཕྱི་གོས་ཙམ་མ་གཏོགས་གྱོན་ཆས་མ་ཕུད་པར་ཉལ་བ་ཡིན། མང་མང་ནི་བོད་ཀྱི་ས་སྣེ་ཞིག་ཡིན་ཞིང་། དེ་ལ་བགྲོད་ལམ་གཅིག་ལས་མེད་པ་དེར་ཁམས་པ་དང་། དམག་མི་བརྒྱ་ཕྲག་འགའ་ཤས་ནས་སྲུང་འགོག་གི་གྲ་སྒྲིག་གང་ཐུབ་ཡོད་པར་བརྟེན། ང་ཚོར་རྒྱ་མིས་གནམ་ཐོག་ནས་འབོམ་མདེལ་མ་འཕངས་ན། གློ་བུར་དུ་ང་ཚོ་འཛིན་བཟུང་དང་། བགྲོད་ལམ་འགོག་ཐབས་མེད། ས་གནས་དེར་གནམ་གཤིས་སྡུག་ཤོས་ཤིག་བྱུང་། འགྲུལ་བསྐྱོད་འདི་རེས་ཀྱི་གུར་ནང་ཉལ་བ་ཡང་དང་པོ་ཡིན། ཆར་ཞོད་ཆེ་བས་ངའི་གུར་ནང་ཐིགས་པ་རྒྱག་གི་འདུག །སྔ་དྲོའི་ཆུ་ཚོད་གསུམ་པར་གཉིད་སད་བྱུང་བར་ཡར་ལངས་ནས་ཉལ་ཁྲི་དེ་དག་གུར་ཟུར་ཕྲན་བུ་སྐམ་ས་ཞིག་ཏུ་སྤོ་རྩིས་བྱས་ཀྱང་། འོས་པོ་ཞིག་མི་འདུག་པས་དེ་གར་ཙོག་བུར་སྡོད་དགོས་པ་བྱུང་ཞིང་། གུར་གཞན་ན་སྡོད་མཁན་ཚོར་ཡང་དཀའ་ངལ་དེ་བཞིན་བྱུང་འདུག །སྔ་དྲོ་ཚ་རྟིང་མཚམས་ཕྲན་འབྱུང་ལུས་མི་བདེ་བ་ཞིག་བྱུང་སྟེ་ཉིན་ཕྱེད་མཚམས་ནས་བཤལ་ནད་ཚབས་ཆེན་གྱི་ནད་བབས་ཇེ་ཐུར་སོང་།

འདི་ནུབ་ངོས་སྡོད་ཡུལ་ཁང་པ་ཆུང་ངུ་ཞིག་ནང་གནས་སྤོས་བྱས་ཀྱང་། དེ་ནི་ཤིན་ཏུ་དངོས་མི་གཙང་བ། ནང་དུ་དྲེག་མང་ཞིང་། ཁང་པའི་འོག་ནས་སྒོ་ཕྱུགས་ཀྱི་སྐད་དང་། མགོ་ཐད་བྱ་གདང་སྟེང་ཁྱིམ་བྱའི་སྐད་ཅོར་ཆེ་ལ་སྐབས་རེ་ཁོ་བོ་ཉལ་སའི་འཁྲིས་སུ་ཡང་ཁྱིམ་བྱ་འགའ་ཤས་རྒྱུགས་ཡོང་གི་འདུག་པ་སོགས་ཀྱིས་ཀྱང་ངལ་བསུན་བསྣོན་མར་གྱུར་ཏེ་དེ་ནུབ་གཉིད་སིམ་པ་ཡེ་ནས་མ་བྱུང་། སང་ཉིན་སྔ་དྲོ་ཡང་གཟུགས་བབས་འགུལ་བསྐྱོད་མི་ཐུབ་པ་ལྟ་བུ་འདུག །ངོས་ལུས་སེམས་གཉིས་ངལ་གྱི་གནས་སྐབས་དེར་རྒྱ་གར་ནས་རླུང་འཕྲིན་གསར་འགྱུར་ཐོག་ངོས་རྟ་ལས་ལྷུངས་ཏེ་བརྡབས་མནར་སྡུག་པོ་བྱུང་ཚུལ་ཞིག་བཤད་ཐོས་བྱུང་བ། དེས་ཁོ་བོ་དང་མཉམ་དུ་མེད་པའི་མི་ཚོར་སེམས་འཚབ་དངངས་སྐྲག་ཡོང་རྒྱུ་ཡང་། ང་ཚོར་གནས་ཚུལ་དེ་ལྟར་བྱུང་མེད་ཅིང་། འོན་ཏེ་ནད་མནར་དང་དུས་མཚུངས་བྱུང་བས་དགོད་ཤོར་པོ་བྱུང་།

གལ་ཏེ་ངའི་ནད་བབས་དྲག་སྐྱེས་བྱུང་ན་ཡང་མང་མང་དུ་ཉིན་གཅིག་བཅའ་སྡོད་ཀྱིས་ང་ཚོ་མཉམ་དུ་རྒྱ་གར་ལ་ཡོང་མཁན་དང་། ཕྱིར་ལོག་བྱེད་མཁན་རྣམས་གོ་བསྡུར་ཐག་གཅོད་བྱེད་རྒྱུ་ཡིན་ཞིང་། སྤྱིར་བཏང་བརྗོད་ན་སེར་སྐྱ་ལས་བྱེད་རྣམས་མཉམ་དུ་ཡོང་རྒྱུ་དང་། དམག་མིའི་ཁོངས་གཏོགས་ཚོ་ཕྱིར་ལོག་བྱེད་རྒྱུ་བྱས། སྔ་མ་རྣམས་ལྷ་ས་ནས་ཐོན་སྐབས་ནས་ངོས་གང་དུ་འགྲོ་ཡུལ་དེར་ཡོང་རྒྱུར་ཐག་གཅོད་བྱས་པ་དང་། རྗེས་མ་ཚོ་ངོས་སྲུང་སྐྱོབ་ཆེད་ཡོང་བ་ཡིན་ཞིང་། ཁོང་ཚོ་ཕལ་ཆེར་རང་རང་གི་འདོད་པར་ཡང་རྒྱ་མི་གར་ཡོད་བར་ཕྱིར་ལོག་གིས་དགྲ་འཐབ་མུ་མཐུད་དུ་བྱེད་འདོད་ཡོད་པ་རེད།

ཕྱི་ཉིན་སྔ་དྲོ་ཡང་ངོས་ནད་མནར་གྱིས་རྟ་བཞོན་མི་ཐུབ་ཀྱང་། རྒྱབ་སྲུང་ཁམས་པ་དང་། དམག་མི་ཚོའི་འགན་འཁུར་ཡང་དུ་གཏོང་དགོས་པར་བསམས་ནས་ཐོན་རྒྱུ་བྱས། ཐོན་ཁར་ཕྱིར་ལོག་བྱེད་མཁན་ཚོར་མཇལ་ཁ་དང་། སྲུང་དངོས་སྤྲད་དེ་ཁོང་ཚོས་བསྟན་སྲིད་མི་དམངས་ཀྱི་བདེ་དོན་དུ་བསམ་པའི་སྙིང་སྟོབས་ལ་ཡི་རངས་ཤིང་། དགྲ་ཕྱོགས་སུ་རང་སྲོག་ཁ་ཙམ་མིན་པར་བློས་བཏང་གིས་བསྐྱོད་རྒྱུར་ཡིད་སྐྱོ་བ་དང་། དེ་ཉིན་རང་བོད་ས་བརྒལ་ནས་གཞན་ཡུལ་དུ་འགྲོ་རྒྱུ་ཡིན་པ་བློ་ཤིན་ཏུ་འཕྲེང་བ་ཞིག་གི་ངང་དུ་སྡོད་ཞག་ནས་ཐོན་བསྐྱོད་བྱས། ངའི་རྗེས་འབྲངས་ཚོས་ཁོ་བོའི་ལུས་ཁམས་དང་བསྟུན་ཏེ་མཛོ་ཞིག་ཐོག་བསྐྱོན་བྱུང་བ་དེ་ནི་སེམས་ཅན་དལ་པོ་དང་། གོམ་བགྲོད་བྱེད་སྟངས་གཟོབ་པོ་ཞིག་འདུག །ང་ཚོའི་སྔར་གྱི་འགྲུལ་ལུགས་ལྟར་མཛོ་སྟེང་ཞོན་ཏེ་རང་ཡུལ་ནས་ཐོན་པ་ཡིན།

ས་མཚམས་དེར་བགྲོད་སྐབས་དམིགས་བསལ་གྱི་གནས་ཚུལ་གཞན་དག་གང་ཡང་མི་འདུག་ཅིང་། ཕྱོགས་ཕན་ཚུན་གཉིས་ཀའི་ཡུལ་རོང་གི་གནས་ཚུལ་འདྲ་པོ་འདུག །སྐབས་དེར་ལུས་མི་བདེ་བ་དང་། སེམས་མི་སྐྱིད་པ་བཅས་ཀྱི་ཁམས་ཉོག་པོ་ཞིག་བྱུང་།། །།

ལེའུ་བཅུ་གསུམ་པ། ད་ལྟ་དང་། མ་འོངས་པ།

༄༅། །ང་ཚོ་རྒྱ་གར་ས་གནས་གྲོང་དང་། གྲོང་བརྡལ་དག་ཏུ་རིམ་འབྱོར་སྐབས་བརྩེ་ཞེན་དགའ་བསུ་བྱུང་བ་དེས་ང་ཚོ་ཚང་མའི་སེམས་སྡུག་མངོན་གྱུར་པ་རེ་ཞིག་མ་སངས་ཐབས་མེད་ལྟ་བུར་གྱུར། རྒྱ་ཐང་མེ་འཁོར་ལྕགས་ལམ་དུ་འབྱོར་རྒྱུར་ད་དུང་ཉིན་བདུན་གཅིག་ཙམ་ལམ་བགྲོད་དགོས་ཐོག །དེ་ཡང་མང་ཆེ་བ་རྟ་བགྲོད་བྱེད་དགོས་ཤིང་། ལ་འགའ་ཤས་ཀྱང་རྒྱག་དགོས་ཀྱི་འདུག །ལམ་བར་དུ་དེ་སྔོན་རྒྱ་གར་དུ་ཡོང་སྐབས་ངོ་ཤེས་ཡོད་པའི་རྒྱ་གར་གཞུང་ཞབས་པ་དག་ཐུག་འཕྲད་ཀྱིས་དགའ་པོ་བྱུང་ཞིང་། དེ་རྗེས་སྣེ་ཤན་ལས་བྱེད་པ་དང་། དེ་སྔ་རྒྱ་གར་དུ་ཡོང་དུས་ཀྱི་སྐད་སྒྱུར་དེ་ཡང་འཕྲད་བྱུང་། དེ་དུས་སྲིད་བློན་སྐུ་ཞབས་ནེ་རུ་ནས་མཛའ་བརྩེའི་རླུང་འཕྲིན་ཞིག་གནང་འབྱོར་ནང་། ང་དང་། ལས་རོགས་ཚོས་ཁྱེད་ལ་དགའ་བསུ་ཞུ་རྒྱུ་དང་། རྒྱ་གར་དུ་ཐར་ཕེབས་ཐུབ་པར་བཀྲ་ཤིས་བདེ་ལེགས་ཡོད། ཁྱེད་དང་། ཁྱེད་ཀྱི་སྐུ་འཁོར་ཚོ་རྒྱ་གར་དུ་བཞུགས་རྒྱུའི་མཐུན་རྐྱེན་ཇི་དགོས་ང་ཚོས་དགའ་སྒྲུབ་ཞུ་རྒྱུ་ཡིན། རྒྱ་གར་མི་མང་ནས་ཁྱེད་ལ་སྔར་བཞིན་གུས་བཀུར་ཞུ་རྒྱུར་ཐེ་ཚོམ་མེད། འཚམས་འདྲི་ཡོད་ཅེས་འཁོད་འདུག །ངོས་ཏེ་ཛི་པུར་མེ་འཁོར་བབས་ཚུགས་སུ་འབྱོར་སྐབས་བཀྲ་ཤིས་བདེ་ལེགས་ཀྱི་རླུང་འཕྲིན་ཆེས་མང་པོ་འཕྲོད་འབྱོར་བྱུང་ཞིང་། འཛམ་གླིང་ས་གནས་གང་སའི་གསར་འགྱུར་མཁན་ཚོའི་སྐུ་ཚབ་པ་དང་། དཔར་འདེབས་བྱེད་མཁན་བརྒྱ་སྐོར་ནས་ས་ཐག་རིང་པོ་དེ་འདྲར་ང་ཐུག་འཕྲད་ཐོག །ལོ་དེའི་ལོ་རྒྱུས་ཉན་དུ་ཡོང་ཚུལ་བརྗོད་པ་དེ་ནི་ངོ་མཚར་ཆེ་བ་ཞིག་རེད།

ཁོ་བོ་ཅག་གི་གནས་ཚུལ་ལ་འཛམ་གླིང་ཕྱོགས་མཐའ་ནས་དེ་ལྟ་བུའི་དོ་སྣང་བྱས་པ་དེས་སེམས་འགུལ་ཆེན་པོ་ཐེབས་བྱུང་ཡང་། ངའི་བསམ་ཚུལ་རྣམས་གོ་སྒྲིག་ལེགས་པོ་ཞིག་ཟིན་མེད་པ་དང་། བོད་དུ་ཡོད་པའི་ངའི་མི་མང་ཚོའི་དོན་དུ་བརྗོད་ཚིག་རེ་རེར་ཡང་བསམ་གཞིགས་ནན་ཏན་བྱེད་དགོས་པ་ཡིན་སྟབས་གླེང་མོལ་གང་དྲན་ཐོལ་བྱུང་གིས་བརྗོད་ཐལ་གྱུར་ན་མི་འགྲིགས་པས། དེབ་འདིའི་གཤམ་དུ་བརྗོད་འགོད་བྱས་ཡོད་པ་ལྟར་གྱི་གནས་ལུགས་གླེང་མོལ་འོས་འཚམས་རགས་བསྡུས་ཤིག་བཀྲམས་པའི་ནང་། སེམས་གསོ་ཇི་འབྱོར་དང་། རྒྱ་གར་གཞུང་གིས་དགའ་བསུ་གནང་བ་སོགས་ལ་དགའ་པོ་བྱུང་ཚུལ་དང་། ད་དུང་བརྗོད་བསྣོན་ལ་བོད་དུ་མི་གསོད་ཁྲག་སྟོར་གྱི་རྐྱེན་ངན་རིང་མིན་མཚམས་ཆོད་ཡོང་རེ་བྱེད་བཞིན་ཡོད་ཚུལ་བྲིས་ཡོད།

ཉིན་གཉིས་རྗེས་པི་ཅིང་དུ་གླེང་བརྗོད་ཅིག་བཏོན་པའི་ནང་། ཏཱ་ལའི་བླ་མའི་གླེང་བརྗོད་ཟེར་བ་དེ་ནི། ཡིག་ཆ་རྩིང་ཧྲལ་དང་། བརྗོད་དོན་ཁྱ་འཁྱོར་ཅན། རྫུན་དང་། བུ་གས་གང་བ་ཡིན་ཚུལ་དང་། ཁོང་ཚོའི་བསམ་ཕྱོགས་ལྟར་ཕྲན་ལྷ་སའི་ལོག་སྤྱོད་པ་ཚོས་འཁྲིད་ལུགས། གོང་གི་གླེང་བརྗོད་ནི་ཕྲན་ནས་བརྗོད་པ་མིན་པར། བཙན་རྒྱལ་རིང་ལུགས་བཙན་འཛུལ་མཁན་ཚོའི་བསམ་ཚུལ་རྣམས་དེའི་ནང་བཏོན་འདུག་ཅེས་བཤད་འདུག །སྐབས་དེར་རྒྱ་མིས་བཙན་རྒྱལ་རིང་ལུགས་པ་དང་། རྒྱ་བསྐྱེད་རིང་ལུགས་པ་ཞེས་ཁོང་ཁྲོ་ཆེན་པོ་བྱེད་པའི་དུས་སྐབས་ཡིན། ཚིག་གིས་འཁོན་ནད་བཟོ་བ་སླ་ཞིང་། བདེན་པར་ཆ་འཇོག་མ་བྱས་ན་དེ་དག་བདེན་འབྲེལ་ལྟ་བུར་མངོན་སྲིད། རྒྱ་གར་གཞུང་གི་གཏམ་བརྗོད་པ་ཞིག་ནས་དེ་སྐོར་ལན་འདེབས་གཟབ་ནན་བྱས་ཡོད་པ་རེད།

རྒྱ་མིས་དོན་དང་མ་འབྲེལ་བའི་རྗོད་ཚིག་རྩུབ་མོའི་ལན་འདེབས་བྱེད་པར་བརྟེན་དེ་འདྲའི་གླེང་རྩོད་ནང་ངེད་རང་ཞུགས་འདོད་མེད་ཀྱང་རྒྱ་མིས་བདེན་རྫུན་གོ་ལྡོག་བརྗོད་པ་དེར་ཉིན་ཤས་རྗེས་ངོས་ནས་གསར་མཁན་ཚོར་གླེང་བརྗོད་གཉིས་པ་ཐུང་ངུ་ཞིག་བྱས་ཏེ་གླེང་བརྗོད་ཐོག་མ་དེ་དག་ངེད་རང་གིས་བརྗོད་པར་གསལ་བསྒྲགས་བྱས་པ་ཡིན།

རྒྱ་མིས་གཅན་གཟན་རྨས་མ་ལྟར་ཟིང་འཁྲུག་དེ་སྐོར་སུ་བྱུང་ལ་ཁག་འདོགས་བསྙོན་དཀྲི་བྱེད་པ་དེར་ཡང་བསྐྱར་ཧ་ལས་བྱུང་། ཁོང་ཚོས་བསམ་བློའི་ནང་གི་བཙན་རྒྱལ་རིང་ལུགས་པ་དང་། རྒྱ་གར་ནང་གི་བོད་མི། རྒྱ་གར་གཞུང་། བོད་ཀྱི་དབང་སྒྱུར་བརྒྱུད་ཚོགས་པ་ཞེས་ངའི་གཞུང་ལ་འགྲེལ་བཤད་བྱེད་པ་བཅས་པར་དུས་སྐབས་འདྲ་མིན་སྣ་ཚོགས་སུ་བསྙོན་འཛུགས་བྱེད་ཅིང་། རང་གིས་རང་ལ་བདེན་པ་ངོས་འཛིན་བྱེད་འཇུག་ཐུབ་ཀྱི་ཡོད་པ་མ་རེད། ཁོང་ཚོས་བཅིངས་བཀྲོལ་གཏོང་རྒྱུ་ཡིན་ཚུལ་ཟེར་བའི་གང་ལ་བཅིངས་བཀྲོལ་གཏོང་བའི་མི་མང་ཚོས་བཅིངས་བཀྲོལ་གཏོང་མཁན་ལ་དེ་འཕྲལ་ངོ་རྒོལ་བྱས་ཤིང་། བོད་ཀྱི་དབང་བསྒྱུར་བརྒྱུད་ཚོགས་ནས་འཕྲལ་སྣང་རྒྱ་མིར་མཐུན་འབྲེལ་ཆེ་བ་བྱས་པ་རེད།

ངེད་ཏེ་ཛི་པུར་མེ་འཁོར་བབས་ཚུགས་སུ་འབྱོར་སྐབས་རྒྱ་གར་གཞུང་ནས་ང་ཚོ་གནས་སྐབས་སྡོད་ཡུལ་མ་སུ་རིར་འབོད་འཁྲིད་བྱ་རྒྱུའི་དམིགས་བསལ་གྱི་མེ་འཁོར་གྲ་སྒྲིག་གནང་འདུག་ཅིང་། མ་སུ་རི་ནི་ལྡི་ལིའི་བྱང་ཕྱོགས་ཧི་མ་ལ་ཡའི་རི་འདབས་སུ་ཡོད་པ་དེར་མེ་འཁོར་ནང་ཉིན་ཤས་བགྲོད་དགོས། ལམ་བར་མེ་འཁོར་བབས་ཚིགས་གང་ཡོད་སར་ཤིན་ཏུ་འབོར་ཆེའི་མི་མང་ནས་དགའ་འབོད་བྱེད་པ་དེ་ནི་བརྗེད་ཐབས་མེད་པའི་གནས་ཚུལ་ཞིག་བྱུང་། དེ་སྔོན་རྒྱ་གར་དུ་ཡོང་སྐབས་དགའ་བསུ་ཇི་བྱས་དྲན་གསོས་བྱུང་བའི་ཐོག །ད་ལམ་ནི་རང་བཞིན་གྱི་རྣམ་འགྱུར་གསར་པ་ཞིག་ཡིན་པས་སེམས་འགུལ་ཆེ་ཐེབས་ཀྱིས་སྡུག་བསྔལ་བདེ་བའི་ངོ་སྤྲོད་ཡིན། །ཞེས་པའི་བོད་ཀྱི་གཏམ་དཔེ་ཞིག་ཀྱང་དྲན་བྱུང་། ཁོང་ཚོ་རང་བཞིན་བལྟ་རྟོག་ཆེད་མིན་པར་བོད་དུ་ཤ་ཞེན་གྱི་རྣམ་པ་ཇི་ཡོད་སྟོན་པའི་ཆེད་དུ་ཡོང་བ་རེད།

མ་སུ་རིར་འབྱོར་ནས་འགྲིམ་འགྲུལ་རིང་པོའི་ངལ་དུབ་ངལ་གསོ་ཐོབ་ཐོག །དབེན་ཞིང་ཉམས་དགའི་ངང་ང་ཚོའི་དཀའ་ངལ་སྐོར་བསམ་གཞིགས་བྱ་རྒྱུའི་གོ་སྐབས་བྱུང་། རྒྱ་གར་གཞུང་གི་གྲ་སྒྲིག་འོག་དྷ་རམ་ས་ལའི་གནས་ཁང་གསར་པར་གནས་སྤོས་མ་བྱས་བར་མ་སུ་རིར་ལོ་གཅིག་ཙམ་བསྡད་ཅིང་། དེ་ནས་རྒྱ་གར་ནུབ་བྱང་ས་ཁུལ་དུ་ཡོད་པའི་དྷ་རམ་ས་ལར་ཡུན་སྡོད་བྱས་འཐུས་ལ་བརྟེན་དེང་སང་འདི་གར་སྡོད་མུས་ཡིན།

ང་ཚོ་མ་སུ་རིར་འབྱོར་ཏེ་མི་རིང་བར་རྒྱ་གར་སྲིད་བློན་སྐུ་ཞབས་ནེ་རུ་ངེད་ཐུག་འཕྲད་དུ་ཕེབས་ཏེ་ཁོང་དང་ཡང་བསྐྱར་གླེང་མོལ་ཡུན་རིང་ཞུ་རྒྱུའི་གོ་སྐབས་དེ་ལ་དགའ་པོ་བྱུང་། རྒྱ་ནག་ནང་བསམ་ཡོད་མི་སྣ་ཇི་སྙེད་ཡོད་པས་བསམ་གཞིགས་ནན་ཏན་གྱིས་གྲོས་མོལ་ཞིག་ཅིས་ཀྱང་བྱེད་སྲིད་སྙམ་སྟེ་ཕྱི་ཟླ་དྲུག་པའི་ནང་གསར་འགྱུར་མཁན་ལ་གཏམ་བརྗོད་མ་བྱས་བར་ངེད་ནས་རྒྱ་མི་གུང་བྲན་ལ་གླེང་བརྗོད་དྲིལ་བསྒྲགས་གང་ཡང་བྱས་པ་མེད་ཀྱང་། བོད་ནས་བཙན་བྱོལ་བོད་མི་མང་པོ་རིམ་འབྱོར་གྱིས་བོད་ཀྱི་གནས་ཚུལ་ཇེ་ཞན་ཇེ་སྡུག་ཏུ་གྱུར་ཚུལ་གོ་ཐོས་ཀྱིས་འཇིགས་དངངས་བསྐྱེད་པའི་ཁར། རྒྱ་མིས་བོད་ལ་བཙན་གནོན་བྱ་རྒྱུར་སེམས་ཐག་གཙང་བཅད་ཟིན་པའི་མངོན་གསལ་ཇེ་ཆེར་ཕྱིན་ཏེ་ངོས་ནས་གླེང་བརྗོད་ནན་ཙམ་མི་བྱེད་མཐུ་མེད་བྱུང་།

པི་ཅིང་གཞུང་ནས་ཁོང་ཚོའི་སྐུ་ཚབ་པས་ཇི་བྱེད་ད་དུང་ཤེས་རྟོགས་བྱུང་ཨེ་ཡོད་སྙམ་པ་དང་། མའོ་ཙེ་ཏུང་གིས་དེ་ལ་འདོད་མོས་བྱས་པར་ད་དུང་ཡིད་ཆེས་མི་ཐུབ་ཚུལ་བརྗོད་པ་མ་ཟད། གལ་ཏེ་རྒྱལ་སྤྱིའི་ཚོགས་པ་ཞིག་ནས་བོད་ཀྱི་དངོས་ཡོད་གནས་ཚུལ་ལ་རྟོག་ཞིབ་བྱེད་རྒྱུར་རྒྱ་མིས་མོས་མཐུན་བྱས་ན་ང་དང་། ངའི་གཞུང་ནས་ཁོང་ཚོས་ཇི་བརྗོད་ལ་མོས་མཐུན་བྱེད་རྒྱུའི་བསམ་ཚུལ་ཡང་བཏོན་པ་ཡིན། ད་དུང་ཡང་ང་ཚོའི་དབར་ཕན་ཚུན་གཉིས་ལོའི་གྲོས་མཐུན་ཞིག་འཇོག་འདོད་དུས་གཏན་དུ་ཡོད་ཀྱང་རྒྱ་མིས་བསམ་ཚུལ་དེ་ལ་དྭང་ལེན་གཏན་ནས་མ་བྱས་པ་རེད།

གསར་འགྱུར་མཁན་གྱི་ཚོགས་འདུ་དེར་ངེད་ནས་གྲོས་མཐུན་དོན་ཚན་བཅུ་བདུན་ལ་ཁས་ལེན་མ་བྱས་ཤིང་། དེ་ལྟར་ཁས་ལེན་མི་བྱེད་མཁན་ནི་ངེད་རང་ཡིན། དེ་རྗེས་མ་སུ་རིར་རྒྱལ་སྤྱིའི་ཁྲིམས་ལུགས་མཁས་པ་ཐུག་འཕྲད་བྱེད་པའི་གོ་སྐབས་ཐོག་མ་དེ་བྱུང་ཞིང་། ཁོང་ཚོས་ཀྱང་ངེད་ཀྱི་བརྗོད་ཚུལ་དེ་འཐུས་ལེགས་བྱུང་ཚུལ་གསུང་གི་འདུག །

ང་ཚོའི་གནད་དོན་བདེན་འབྲེལ་ཡིན་པར་ཐེ་ཚོམ་མེད་ཀྱང་། ཞི་གྲོས་ཀྱིས་འགྲིགས་ཐབས་མ་བྱུང་ན་མཉམ་འབྲེལ་རྒྱལ་ཚོགས་སུ་ཞུ་བསྐུལ་བྱ་དགོས་མི་ཡོང་ངམ་སྙམ་པ་ཙམ་ལས། གློ་བུར་ཐག་གཅོད་གཏན་འཁེལ་མ་བྱས་ཀྱང་། ཁྲིམས་ལུགས་ཀྱི་དོན་གནད་འགའ་ཤས་གནད་གལ་ཇེ་ཆེར་གྱུར་པ་རེད། ང་ཚོ་ཉེ་བའི་ཆར་ཡང་། མི་ལོ་བཅུ་ཕྲག་གསུམ་བཞི་ཙམ་རིང་རང་དབང་དུ་བསྡད་ན་ཡང་། རྒྱ་མིས་རྒྱ་ནག་གི་ཆ་ཤས་གཏན་དུ་ཡིན་ཚུལ་དང་། གལ་ཏེ་དེའི་ཁུངས་སྐྱེལ་བྱེད་རྒྱུ་ཡོད་ན་བོད་དུ་བཙན་འཛུལ་བྱས་པ་འདི་དག་རྒྱ་མིའི་ནང་གི་ལས་དོན་ཡིན་པས་མཉམ་འབྲེལ་རྒྱལ་ཚོགས་ནས་ཐེ་བྱུས་མི་ཐུབ་ཅེས་རྩོད་འཛུགས་བྱེད་ཀྱི་རེད།

ངེད་མ་སུ་རིར་སྡོད་རིང་རྒྱལ་སྤྱིའི་ཁྲིམས་དོན་མཁས་པའི་ཚོགས་པ་ནས་དུས་རབས་འདིའི་འགོ་སྟོད་ཀྱི་ཆིངས་ཡིག་ཁག་ལ་རྟོག་ཞིབ་བྱས་པའི་ལོ་རྒྱུས་གོང་བརྗོད་ཟིན་པ་ལྟར། ཁོང་ཚོས་ཐག་གཅོད་གཏན་འབེབས་བྱས་གསལ་དུ། ང་ཚོ་རང་དབང་ཆ་ཚང་ཡོད་པའི་རྒྱལ་ཁབ་ཅིག་ཡིན་པ་དང་། རྒྱ་མིའི་བཀོད་བྱུས་འོག་ནས་དངོས་དོན་གྱི་རང་དབང་རང་བཙན་ཡིན་པ་མ་ཟད། ཁྲིམས་དོན་གྱི་རང་དབང་རང་བཙན་ཡང་རེད་ཅེས་ཐག་གཅོད་བྱས་འདུག །

དེ་ནས་ཁོང་ཚོས་གྲོས་མཐུན་དོན་ཚན་བཅུ་བདུན་ལ་ཞིབ་གྲོས་བྱེད་སྐབས་གྲོས་མཐུན་དེར་མིང་རྟགས་བཀོད་པ་དེས་ང་ཚོའི་རང་དབང་ཆ་ཚང་རྩིས་སྤྲོད་བྱས་པར་མཐོང་ན་ཡང་། མིང་རྟགས་འགོད་མཁན་ཚོར་སྲོག་ཉེན་དང་། བོད་དུ་དྲག་སྤྱོད་ཀྱི་འཆར་འགོད་བྱེད་ཉེན་ཆེན་པོ་ཡོད་པར་བརྟེན་ཁོང་ཚོས་མིང་རྟགས་མི་འགོད་དབང་མེད་བྱུང་ལུགས་ང་ཚོས་རྩོད་འཛུགས་བྱེད་ཐུབ། འོན་ཀྱང་། ང་ཚོའི་ཕྱོགས་སུ་རྩོད་གླེང་གཞན་ཞིག་བྱེད་རྒྱུ་ཡོད་པ་ནི། གཞན་གྱི་དྲག་ཤུགས་དབང་འོག་ཏུ་ཚུད་དེ་མིང་རྟགས་བཀོད་པའི་ཆིངས་ཡིག་ཡོད་ཚད་ལ་ཚད་འཛིན་མི་འཕེར་བ་ཡང་ཡོང་མི་ཤེས་པ་དཔེར་ན། དམག་འཁྲུག་རྒྱལ་ཕམ་བྱུང་རྗེས་ཕན་ཚུན་ཆིངས་འཇོག་བྱེད་མཁན་ཡོད་པ་བཞིན་རེད། གལ་ཏེ་ཆིངས་ཡིག་དེར་ཕྱོགས་གཅིག་ནས་འགལ་འདས་བྱས་ན་ཕྱོགས་གཞན་དེ་ཁྲིམས་ཐོག་ནས་ཁས་མི་ལེན་པ་བྱེད་ཐུབ་ཅིང་། དེ་ནས་རྩ་འཛིན་མེད་པར་འགྱུར་བ་ཡིན།

རྒྱ་མིས་གྲོས་མཐུན་དོན་ཚན་བཅུ་བདུན་དང་འགལ་འདས་ངེས་པར་བྱས་ཡོད་ཅིང་། དེ་དག་ང་ཚོས་ཁུངས་སྐྱེལ་བྱེད་ཐུབ་པ་ཡིན། ད་ཆ་ངས་གྲོས་མཐུན་དེར་རྩ་འཛིན་མ་བྱས་སྟབས་གྲོས་མཐུན་མ་བཞག་སྔོན་ང་ཚོའི་གནས་སྟངས་རང་དབང་ཆ་ཚང་ཡོད་པ་དེར་གནས་ཡོད།

ང་ཚོའི་གནད་དོན་མཉམ་འབྲེལ་རྒྱལ་ཚོགས་སུ་ཞུ་བར་དཀའ་ངལ་གཅིག་ཡོད་པ་ནི་ཕྱོགས་གཉིས་ཀ་རྒྱལ་ཚོགས་འཐུས་ཁོངས་མེད་པ་དེ་ཡིན། ང་ཚོ་འཐུས་མི་མི་བྱེད་པ་ནི་དུས་རྟག་ཏུ་ཟུར་སྡོད་བྱེད་རྒྱུར་དགའ་མོས་ཡོད་པ་དང་། རྒྱ་མི་འཐུས་མིར་མ་གྱུར་པ་ནི་ཕོར་མོ་སར་ཡོད་པའི་ཅང་ཀེ་ཤའི་གཞུང་དེ་འཐུས་མིའི་ཁོངས་ཡོད་པ་རེད། དེ་ལྟར་ཡིན་ན་ཡང་། ངེད་ནས་བོད་དོན་འདི་དག་མཉམ་འབྲེལ་རྒྱལ་ཚོགས་ཀྱི་འཐུས་མི་ཚོའི་མདུན་དུ་ཞུ་ཐབས་འགོ་འཛུགས་བྱས་པ་ཡིན།

རྒྱལ་སྤྱིའི་ཁྲིམས་དོན་མཁས་པའི་ཚོགས་པ་ནི་ངེད་དམ། ཡང་ན་བོད་ཀྱི་སྐུ་ཚབ་ལྟ་བུ་མིན་ལ། ཁོང་ཚོ་གཞུང་དང་། རྒྱལ་ཁབ་ཀྱི་སྐུ་ཚབ་ཀྱང་མ་ཡིན། ཁོང་ཚོ་ནི་ཁྲིམས་དཔོན་དང་། ཁྲིམས་དོན་མཁས་པའི་ཚོགས་པ་རང་དབང་ཅན་ཞིག་ཡིན་ཅིང་། ཁོང་ཚོར་རྒྱབ་སྐྱོར་བྱེད་མཁན་རྒྱལ་ཁབ་ལྔ་བཅུའི་ཁྲིམས་དཔོན་སྟོང་ཕྲག་སུམ་ཅུ་ཙམ་ཡོད་པ་རེད།

ཚོགས་པ་དེ་འཛུགས་དགོས་པའི་རྒྱུ་མཚན་ནི། ཁྲིམས་ལུགས་མི་ཉམས་གོང་སྐྱོང་བྱེད་པ་དང་། ཁྲིམས་འགལ་ཇི་འདྲ་ཞིག་བྱུང་ན་ཡང་འཛམ་གླིང་ཁྲིམས་ལུགས་ཀྱི་བསམ་ཚུལ་འདོན་འཇུག་པའི་ཆེད་དུ་ཡིན། ཚོགས་པ་དེས་རང་གི་འགན་འཁུར་བཟུང་སྟེ་བོད་ནང་གི་གནས་ཚུལ་རྟོག་ཞིབ་བྱས་པ་དེ་ནི་ངེད་དགའ་སྤྲོ་བྱེད་འོས་པ་བྱུང་།

ཚོགས་པ་དེས་བོད་དང་། རྒྱ་མི་གཉིས་ཀའི་གླེང་བརྗོད་རིགས་ལ་བརྟག་དཔྱད་བྱས་ཤིང་། ལས་དོན་འདི་སྐོར་མཁས་པ་འགའ་ཤས་བཙན་བྱོལ་བོད་མིའི་སར་ངོ་གཏུགས་དྲི་ཞིབ་ཏུ་བཏང་སྟེ་ངས་ཀྱང་གོ་ཐོས་མ་བྱུང་བའི་གནས་ཚུལ་འཇིགས་སྣང་ཅན་ཇི་སྙེད་ཁོང་ཚོས་ཤེས་རྟོགས་བྱུང་འདུག །མནར་གཅོད་ཚབས་ཆེན་བཏང་ལུགས་སྐོར་ཕལ་ཆེ་བས་ཀློག་འདོད་ཡོང་རྒྱུ་མིན་པ་ལྟར་ངེད་ནས་ཀྱང་ཞིབ་ཆ་བརྗོད་རྒྱུ་མིན་ཞིང་། ཕྱོགས་ལྷུང་སྤངས་པའི་ཚོགས་པ་དེས་ཤེས་རྟོགས་བྱུང་བའི་བཙན་གནོན་བྱས་ལུགས་སྐོར་ནས་རགས་བསྡུས་ཤིག་ངའི་མི་མང་གི་དྲང་བདེན་མཚོན་བྱེད་དུ་བརྗོད་ན། ཚོགས་པ་དེས་ཞིབ་རྟོག་བྱེད་ལུགས་དང་། ཐག་ཆོད་ཇི་བྱུང་གནས་ཚུལ་ཞིབ་ཆ་ཁོང་ཚོའི་སྙན་དེབ། བོད་ཀྱི་དྲི་དོན་དང་། ཁྲིམས་ལུགས། ཟེར་བ་དང་། བོད་དང་། རྒྱ་ནག་མི་མང་དམངས་གཙོ། ཟེར་བ་གཉིས་ནང་ཞིབ་འཁོད་ཡོད་འདུག །

ང་ཚོའི་མི་མང་སྟོང་ཚོ་བཅུ་ཕྲག་མང་པོ་དམག་ཐོག་དང་། ཆེད་དུ་སྒེར་གསོད་བྱས་པ་དང་། ཁོང་ཚོས་དམར་པོའི་རིང་ལུགས་ལ་ངོ་རྒོལ་བྱས་དོགས་སམ། དངུལ་ནོར་གསོག་འཇོག་བྱས་པའམ། གོ་སའི་གནས་སྟངས་སམ། ཡང་ན། རྒྱུ་མཚན་ཁུངས་འབྲེལ་གང་ཡང་མེད་པར་བསད་ཅིང་། རྒྱུ་མཚན་གཙོ་བོ་ནི། ཁོང་ཚོས་ཆོས་བློས་མ་བཏང་བའི་རྐྱེན་གྱིས་ཡིན། ཁོང་ཚོ་ནི་མེ་འཕེན་གྱིས་བསད་པ་ཙམ་མིན་པར། བརྡུང་བརྡེག །རྒྱང་ཤིང་ལ་འགེལ་བ། གསོན་བསྲེགས། ཆུ་བསྐྱུར། དྲས་བཏུབས། ལྟོ་བཀག །སྐེ་བཙིར། སྐེ་འདོགས། ཆུ་འཁོལ་འཐོར་བ། གསོན་སྦས། ནང་ཁྲོལ་འདོན་པ། སྐེ་གཅོད་སོགས་གསོད་ལུགས་ངན་པ་སྣ་ཚོགས་ཀྱིས་བསད་པ་ཡོད་ཅིང་། དེ་དག་མང་པོ་ཞིག་ནི་ས་ཁུལ་རང་རང་གི་མང་ཚོགས་ཀྱི་མཐོང་སར་བསད་པ་རེད། སྲོག་གཅོད་དེ་ལྟར་བྱེད་སྐབས་གཤིན་པོ་དེའི་ཟླ་གྲོགས་དང་། ཁྱིམ་མཚེས་ཚོ་བལྟ་རུ་འཇུག་གི་ཡོད་པ་ནི་ཚོགས་པ་དེར་གནས་ཚུལ་མིག་མཐོང་བྱུང་བའི་མིས་བརྗོད་འདུག །

ཕོ་མོ་སྡུག་སྦྱོང་གིས་གསོད་སྐབས་དེའི་ནང་མི་ཚོ་བལྟ་རུ་འཇུག་པ་དང་། བུ་ཕྲུག་ཚོས་རང་གི་ཕ་མར་མེ་འཕེན་གྱིས་གསོད་བཅུག་པའང་བྱུང་འདུག །ལྷག་པར་བླ་མ་ཚོར་མནར་གཅོད་དྲག་པོ་བཏང་འདུག །རྒྱ་མིས་ཟེར་ན། བླ་མ་ཚོས་ཐོན་བསྐྱེད་མ་བྱས་པར་མི་མང་གི་དངུལ་ནོར་ཐོག་འཚོ་ཐབས་བསྟེན་ཚུལ་ཟེར་ཞིང་། བླ་མ་ཚོ་དང་། ལྷག་པར་གུས་བཀུར་བྱེད་འོས་པའི་བགྲེས་གྲས་ཚོར་མནར་གཅོད་དྲག་པོ་མ་བཏང་གོང་ཐོང་གཤོལ་འཐེན་འཇུག་པ་དང་། ཁོང་ཚོར་རྟ་བཞིན་ཞོན་པ་དང་། བརྡུང་བརྡེག་བྱེད་པ། དེ་མིན་ངག་ཚིག་གི་ལམ་ནས་བརྗོད་མི་ཐུབ་པའི་བྱེད་སྤྱོད་ངན་པ་སྣ་ཚོགས་ཀྱིས་དམའ་འབེབས་དང་། མནར་གཅོད་སྡུག་སྦྱོང་གི་ངང་ནས་གསོད་སྐབས་ཁྱེད་ཚོས་རྫུ་འཕྲུལ་བསྟན་ཏེ་འཆི་བ་འདི་ལས་སྐྱོབས་ཤིག་ཟེར་བ་སོགས་ཆོས་ལ་ངན་སྨྲས་དམའ་འབེབས་སྣ་ཚོགས་བྱས་འདུག །

མི་མང་གི་མདུན་སར་དམར་གསོད་དེ་ལྟར་བཏང་བ་ཙམ་དུ་མ་ཟད། བོད་མི་འབོར་ཆེན་བཙོན་འཇུག་དང་། གར་ཡོད་མི་ཤེས་པའི་ས་ཁུལ་དུ་བཙན་འཁྲིད་བྱས་པ་དང་། ཡང་ངལ་རྩོལ་དང་། དཀའ་སྦྱོང་གི་འོག་ཏུ་ཡང་འབོར་ཆེན་འདས་གྲོངས་སུ་གྱུར། སྡུག་བསྔལ་དང་། མནར་གཅོད་མ་བཟོད་པར་རང་སྲོག་གཅོད་མཁན་ཡང་མང་པོ་བྱུང་འདུག །སྐྱེས་པ་འཇབ་དམག་མཁན་རྣམས་རི་ལོགས་བྲོས་འཛེགས་བྱས་པའི་བུད་མེད་བུ་ཕྲུག་ཤུལ་ལུས་རྣམས་མེ་ཤིན་གྷན་འཕངས་ཏེ་བསྡེབས་གསོད་བྱས་པའང་ཡོད།

བུ་ཕྲུག་ལོ་བཅོ་ལྔ་ནས་མ་འབྱར་ཡན་སྟོང་ཕྲག་མང་པོ་ཕ་མའི་ས་ནས་འཁྲིད་དེ་གར་ཡོད་མཐོང་ཐོས་མེད་པར་གྱུར་ཅིང་། དེ་ལ་ངོ་རྒོལ་བྱེད་མཁན་ཚོ་བཙོན་འཇུག་དང་། དམར་གསོད་བཏང་བ་རེད། དེ་ལྟར་བྱས་ན་ཕ་མས་ལས་ཀ་ལེགས་པོ་བྱེད་ཐུབ་རྒྱུ་དང་། བུ་ཕྲུག་ཚོ་རྒྱ་ནག་ཏུ་བཏང་སྟེ་སློབ་སྦྱོང་ལེགས་པོ་བྱེད་ཐུབ་ལུགས་རྒྱ་མིས་ཟེར་གྱི་ཡོད་པ་རེད།

བོད་མི་ཕོ་མོ་མང་པོ་ཞིག་གི་བསམ་པར་རྒྱ་མིས་ཁོང་ཚོའི་སྐྱེ་སྒོ་འགོག་ཐབས་བྱས་པར་ཡིད་ཆེས་བྱེད་ཀྱི་ཡོད་པ་དང་། རྒྱལ་སྤྱིའི་ཁྲིམས་དོན་མཁས་པའི་རྟོག་ཞིབ་པ་ཚོར་ཁོང་ཚོ་རང་མོས་ཀྱིས་རྒྱ་མིས་གཤག་བཅོས་ན་ཟུག་ཅན་བྱས་ལུགས་བརྗོད་འདུག །ཁོང་ཚོའི་བརྗོད་ཚུལ་དང་། རྒྱ་གར་ནང་གི་གཤག་བཅོས་བྱེད་སྟངས་མ་མཐུན་སྟབས་ཚོགས་པ་དེས་དེ་ལྟར་བྱུང་བར་ཐག་གཅོད་ངེས་བརྟན་བྱས་མི་འདུག་ཀྱང་། གཤག་བཅོས་བྱེད་སྟངས་དེ་དག་སྐྱེ་སྒོ་འགོག་ཐབས་མིན་པར་གནད་དོན་གཞན་གྱི་ཆེད་དུ་ཡིན་པའི་ངོས་འཛིན་ཡང་བྱེད་ཐུབ་ཡོད་པ་མ་རེད། ཁྲིམས་དོན་མཁས་པའི་ཚོགས་པའི་སྙན་དེབ་དེ་དག་བཏོན་ཟིན་པའི་རྗེས་ཁུངས་སྐྱེལ་གསར་བ་བྱུང་བར་གཞིགས་ན། གྲོང་གསེབ་རེ་ཟུང་གི་ཕོ་མོ་ཚང་མར་སྐྱེ་སྒོ་འགོག་ཐབས་བྱས་ཡོད་འདུག །

བོད་མི་མང་གི་ཐོག་ཏུ་དེ་ལྟ་བུའི་ཁྲིམས་འགལ་བྱས་པས་མ་ཚད། དགོན་ཁག་སྟོར་བཤིགས་དང་། བླ་མ་གསོད་བཟུང་། གྲྭ་རིགས་རྣམས་ངལ་རྩོལ་དུ་བསྐུལ་འདེད། བསླབ་སྡོམ་མ་དོར་ན་སྲོག་ཉེས་གཏོང་བ། དགོན་པ་དང་། ལྷ་ཁང་སྟོང་པ་ཚོར་དམག་མི་དང་། རྟ་ཕྱུགས་ཀྱི་སྡོད་ཡུལ་བྱེད་པ་སོགས་ཀྱིས་དགོན་པ་བརྒྱ་ཕྲག་མང་པོ་བསྟོར་འཇིག་བྱས་འདུག །

རྒྱལ་སྤྱིའི་ཁྲིམས་དོན་མཁས་པའི་ཚོགས་པ་ནས་ཁུངས་སྐྱེལ་མང་པོ་བསྡུ་གསོག་བྱས་པའི་དོན་འབྲས་སུ། མིའམ། རྒྱལ་ཁབ་གང་རུང་ནས་མི་རིགས་རྩ་མེད་ཅེས་པའི་ཁྲིམས་འགལ་སྡུག་ཤོས་ཤིག་བྱས་པར་ངོས་འཛིན་བྱས་འདུག །མི་རིགས་རྩ་མེད་ཅེས་པ་ནི། རྒྱལ་ཁབ་བམ། མི་རིགས། ཆོས་ལུགས་གང་རུང་གི་ཚོགས་པ་ཡོངས་རྫོགས་སམ། ཆ་ཤས་ཤིག་རྩ་བསྟོར་གཏོང་རྒྱུའི་འཆར་དོན་ལ་ཟེར། རྒྱ་མིས་བོད་ནང་སངས་རྒྱས་ཀྱི་རྗེས་འཇུག་པ་ཚོ་རྩ་མེད་བཟོ་ཐབས་བྱས་ངེས་ལ་ཁྲིམས་ཞིབ་ཚོགས་པའི་ཐེ་ཚོམ་གཙང་ཆོད་བྱུང་འདུག །ད་ཆ་བསམ་གཞིགས་སྐབས་རྒྱ་མིས་ཁྲིམས་འགལ་འདི་ལྟར་བྱེད་དགོས་པའི་རྒྱུ་མཚན་རྣམས་ང་ཚོས་མཐོང་ཐུབ། ཐོག་མར་རྒྱ་མིས་བོད་ཟ་འདོད་བྱེད་པ་དེར་རྒྱུ་མཚན་གསུམ་ཙམ་ཡོད།

དང་པོ། ང་ཚོ་བོད་དུ་ས་རྒྱ་ཆེན་པོ་ཡོད་ཀྱང་བོད་མི་ས་ཡ་བདུན་བརྒྱད་ཙམ་ལས་མེད། རྒྱ་མི་ས་ཡ་དྲུག་བརྒྱ་ལྷག་ཙམ་ཡོད་པ་མ་ཟད། ལོ་རེ་ས་ཡ་མང་པོ་འཕར་གྱི་ཡོད་པ་དང་། ཁོང་ཚོར་མུ་གེའི་དཀའ་ངལ་ཡང་ཡང་ཡོང་གི་ཡོད་པར་བརྟེན་བོད་འདི་ཁོང་ཚོ་སྡོད་ཡུལ་ས་སྣོན་ལྟ་བུར་དགོས་ཀྱི་ཡོད་པ་རེད། གནས་ཚུལ་དངོས་ཡོད་ཀྱི་ཆ་ནས་ཀྱང་བོད་དུ་རྒྱ་རིགས་སོ་ནམ་པ་མང་པོ་གཞིས་ཆགས་བྱས་ཡོད་ཅིང་། ནམ་ཞིག་རྒྱ་རིགས་འབོར་གྲངས་ཆེས་མང་པོ་དང་། བོད་མི་ཉུང་ངུར་གྱུར་བའི་དུས་སྐབས་ཤིག་ལ་དམིགས་ཡུལ་འཛིན་གྱི་ཡོད་པར་ཐེ་ཚོམ་མེད། ད་ལྟའི་ཆར་བོད་མི་སོ་ནམ་པ་ཚོ་རྒྱ་མིའི་སོ་ནམ་པ་ཚོའི་གནས་སྟངས་ལས་ཀྱང་སྡུག་པ་བཟོས་ཡོད་པ་རེད། བོད་ཀྱི་ལོ་རྒྱུས་ནང་མུ་གེ་བྱུང་བ་མེད་ཀྱང་། ད་ཆ་བོད་དུ་མུ་གེ་ཚབས་ཆེན་ཡོད་འདུག །

གཉིས་པ། ང་ཚོའི་ཡུལ་དུ་ས་གཏེར་མང་པོས་ཕྱུག་པོ་ཡོད་ཀྱང་། ང་ཚོ་འཇིག་རྟེན་གྱི་རྒྱུ་ནོར་ལ་ཧ་ཅང་འདོད་ཆེན་མིན་སྟབས་ད་ཕན་བེད་སྤྱོད་བྱས་ཡོད་པ་མ་རེད། རྒྱ་མིས་བོད་དུ་འཛུགས་བསྐྲུན་རྒྱ་ཆེ་བྱས་ལུགས་ཟེར་བ་བདེན་འབྲེལ་ཡིན་ན་ཡང་། དེ་དག་བོད་ཕན་ཆེད་མ་ཡིན་པར་རྒྱ་ནག་འབྱོར་ཕྱུག་ཡོང་བའི་ཆེད་དུ་ཡིན་པ་རེད།

གསུམ་པ། རྒྱ་མིས་རྒྱལ་མཚམས་རིས་མེད་རིང་ལུགས་ཞེས་པའི་བསམ་བློའི་འཁྱེར་སོས་འཛམ་གླིང་ཡོངས་རྫོགས་མིན་ན་ཡང་། གླིང་ཆེན་ཨེ་ཤ་ཡ་གང་མགྱོགས་མགྱོགས་སུ་ཟིན་རྩིས་ཞེ་ནས་ཡོད་པ་དང་། བོད་ས་བཟུང་བ་ནི་དེའི་གོམ་རིམ་དང་པོ་དེ་ཡིན་ལུགས་ཁོང་ཚོ་རང་གི་ཁ་ནས་རྗོད་བཞིན་ཡོད་པ་རེད། ངེད་རང་དམག་བྱུས་མཁས་པའི་ཕྱོགས་ན་ཡང་མེད་ཅིང་། བསམ་སྦྱོར་དེ་དང་རྒྱང་ཐག་ཆེས་རིང་པོས་ཆོད་ན་ཡང་། ཨེ་ཤ་ཡའི་ནང་དམག་དོན་གྱི་ས་ཆ་གནད་གལ་ཆེ་བ་བོད་ལྟ་བུ་ཨེ་ཡོད་བསམ་གྱི་འདུག །དེང་དུས་ཀྱི་མཚོན་ཆའི་རིགས་ཡོད་ན་བོད་ཀྱི་རི་ཁུལ་རྣམས་བསྟོར་བཤིགས་དཀའ་བའི་བཙན་ས་ལྟ་བུ་ཡིན་ཞིང་། ས་ཁུལ་དེ་ནས་རྒྱ་གར། འབར་མ། པ་ཀི་སི་ཏན། ལྷོ་ཤར་ཨེ་ཤ་ཡའི་ས་ཁུལ་ཁག་ཏུ་དམག་བཀོད་ཀྱིས་འཛིན་བཟུང་དང་། ང་ཚོ་ལྟ་བུར་ཁོང་ཚོའི་ཆོས་ལུགས་རྩ་བསྟོར། ཆོས་མེད་ཀྱི་ལྟ་སྤྱོད་ཁྱབ་སྤེལ་བཅས་བྱེད་ཐུབ། རྒྱ་མིས་བོད་ནང་གནམ་གྲུ་བབས་ཐང་བཅོ་བརྒྱད་ཙམ་དང་། དྲག་ཆས་ཀྱི་འཁོར་ལམ་དྲ་བ་ལྟ་བུ་བཟོས་ཟིན་ཅིང་། རྒྱ་གར་ནས་དམག་འཐབ་བྱེད་རྩིས་མེད་པ་གསལ་པོ་ཤེས་ཀྱི་ཡོད་སྟབས་ཁོང་ཚོའི་དམག་གི་རྟེན་གཞི་རྣམས་རྒྱ་བསྐྱེད་བྱེད་བཞིན་ཡོད་པ་རེད། ལོ་བཅུ་ཙམ་གྱི་གོང་རྒྱ་མིས་བོད་དུ་བཙན་འཛུལ་ཐོག་མར་བྱེད་སྐབས་གནས་ཚུལ་འདི་དག་ཕལ་ཆེར་ཁོང་ཚོའི་བསམ་ཡུལ་དུ་ཡོད་པར་ཡིད་ཆེས་ཡོད། སྐབས་དེར་ཁོང་ཚོས་ཁྲིམས་མཐུན་དུ་བརྫུས་ནས་བོད་དུ་བཙན་ཤུགས་ཀྱིས་ཟ་བསྐྱོད་ཐུབ་པར་བསམ་ཞིང་། སྲོག་དང་། དཔལ་འབྱོར་གྱི་འགྲོ་གྲོན་དང་། སྐྱོན་བརྗོད་ཇི་སྙེད་ཡོང་གི་ཡོད་ཀྱང་། གོང་གི་རྒྱུ་མཚན་གསུམ་དང་། ལྷག་པར་གསུམ་པ་དེར་བརྟེན་ནས་ལས་དོན་འདི་དག་ལག་ལེན་མཇུག་སྐྱོང་བྱེད་དགོས་བྱུང་བ་རེད།

ངའི་མི་མང་དང་། མི་མང་གི་རེ་འདོད་དམིགས་ཡུལ་རྣམས་བསྟོར་བཤིགས་གཏོང་བཞིན་ཡོད་སྟབས་ངེད་རང་སྐྱབས་བཅོལ་དུ་གནས་སྡོད་རིང་། བོད་ནང་ཇི་བྱས་དང་། དེང་སྐབས་ཇི་ལྟར་བྱེད་བཞིན་ཡོད་པའི་སྐོར་མཉམ་འབྲེལ་རྒྱལ་ཚོགས་དང་། དཔེ་དེབ་འདི་དག་བརྒྱུད་འཛམ་གླིང་རྒྱ་ཆེའི་མི་མང་ལ་དྲན་བསྐུལ་གཏོང་རྒྱུ་དང་། ང་ཚོ་མཉམ་དུ་རང་དབང་གི་ཡུལ་དུ་ཐར་འབྱོར་བོད་མི་ཚོར་བདག་སྐྱོང་བྱེད་རྒྱུ། མ་འོངས་པའི་འཆར་འགོད་བྱེད་རྒྱུ་བཅས་པར་འཁུར་བརྩོན་བྱ་རྒྱུ་ཙམ་ཡིན།

ངོས་ནས་རང་ཡུལ་གཞག་པའི་རྗེས་སུ་བགྲོད་དཀའི་ཧི་མ་ལ་ཡའི་རི་རྒྱུད་དང་། རྒྱ་དམག་གི་ཉེན་འཇིགས་དཀའ་ཚེགས་ཆེན་པོར་མ་ལྟོས་པར་བོད་མི་སྟོང་ཕྲག་དྲུག་ཅུ་ལྷག་ཙམ་ངེད་ཚོ་མཉམ་དུ་སྐྱབས་བཅོལ་དུ་རིམ་འབྱོར་བྱུང་དང་འབྱུང་རྒྱུ་དེ་རྣམས་ལས་རིགས་གཅིག་ཁོ་ན་མ་ཡིན་པར་དངོས་འབྲེལ་མི་མང་གི་ཚབ་ལྟ་བུ་ཡིན། དེའི་ཁྲོད་དུ་ང་ཚོའི་ཡུལ་ན་སྙན་གྲགས་ཅན་གྱི་བླ་མ་དང་། མཁས་པ། གྲྭ་རིགས་ལྔ་སྟོང་ཙམ། གཞུང་ཞབས་གང་འཚམས། ཚོང་རིགས་དང་། དམག་མི། སྙོམས་ཆུང་སོ་ནམ་པ་མང་པོ། འབྲོག་རིགས། ལག་ཤེས་པ་སོགས་ཡོད་པ་རེད། ཁོང་ཚོ་ཕལ་ཆེ་བའི་བགྲོད་ལམ་ནི་ང་ཚོ་ལས་དཀའ་ངལ་དང་། ཉེན་ཁ་ཆེ་བ་བྱུང་འདུག །འགའ་ཞིག་ནས་རང་གི་ནང་མི་རྣམས་མཉམ་འཁྲིད་ཐུབ་ན་ཡང་། བྱིས་པ་མང་པོ་ལ་འཕྲེང་གི་ངལ་དུབ་འོག་འདས་གྲོངས་གྱུར་འདུག །སྐྱེས་པ་མང་པོ་ཞིག་དམག་འཐབ་སྐབས་རང་གི་ཆུང་མ་དང་། བུ་ཕྲུག་རྒྱ་མིའི་དབང་འོག་ཏུ་ལུས་པ་དེ་ནི་སྡུག་བསྔལ་སྣོན་མ་ལྟ་བུ་ཡིན།

བཙན་བྱོལ་བ་དེ་རྣམས་དེང་སྐབས་རྒྱ་གར་དང་། འབྲུག །འབྲས་ལྗོངས། བལ་ཡུལ་བཅས་པར་ཁ་འཐོར་གྱིས་གནས་འཁོད་ཡོད་ཅིང་། རྒྱ་གར་ནང་གི་མི་སྣ་གྲགས་ཆེ་བསམ་ཚུལ་འདྲ་མིན་འགའ་ཞིག་ནས་དབུས་སྐྱོབ་གསོ་ཚོགས་པ་ཞིག་བཙུགས་ཏེ་རྒྱ་གར་གཞུང་དང་མཉམ་དུ་ང་ཚོའི་མི་མང་ལ་རོགས་རམ་བྱེད་ཀྱི་ཡོད་པ་དང་། ཡུལ་ཕྱོགས་འདྲ་མིན་གཞན་དག་མང་པོའི་དྭང་བླངས་སྐྱོབ་གསོ་ཚོགས་ཁག་ནས་དངུལ་དང་། བཟའ་བཅའ། གྱོན་གོས། སྨན་སོགས་ཀྱི་རོགས་རམ་བྱེད་བཞིན་ཡོད།

དབྱིན་ཇི་དང་། ཨ་རི། ཨོ་སི་ཀྲི་ལི་ཡ། ནིའུ་ཛི་ལན་བཅས་ཀྱི་གཞུང་ནས་ང་ཚོའི་བོད་ཕྲུག་ཚོའི་སློབ་སྦྱོང་གི་དོན་དུ་རོགས་རམ་གནང་ཡོད་པ་དང་། ལྷོ་བྷི་ཀྲི་ནམ་གཞུང་ནས་འབྲས་ཀྱི་རོགས་རམ་གནང་འདུག །ཁོང་ཚོས་བྱམས་གཟིགས་དེ་ལྟ་བུ་གནང་བ་ལ་བཀའ་དྲིན་ཆེ་ཞེས་ཞུ་རྒྱུ་མ་ཟད། དེ་དག་གིས་ང་ཚོ་ཐོག་མར་ལྷིང་འཇགས་ཡོང་ཐབས་ལ་ཕན་ཐོགས་ཤིན་ཏུ་ཆེན་པོ་བྱུང་། འོན་ཀྱང་། ང་ཚོར་དགོས་མཁོ་ཆེ་ངེས་བྱུང་ན་མ་གཏོགས་དུས་རྟག་ཏུ་གཞན་གྱི་དགེ་སྦྱིན་ཁོ་ནར་བརྟེན་འདོད་མེད་ཅིང་། རིང་མིན་རང་གི་རྐང་པས་རང་ལུས་འདེགས་བསྐྱོད་ཐུབ་པའི་འདོད་པ་ཡོད།

དམིགས་ཡུལ་འདིའི་དོན་དུ་ང་ཚོའི་བོད་མི་ལུས་གཟུགས་བདེ་ཐང་ཕལ་ཆེ་བར་ལས་ཀ་འཚོལ་རྒྱུར་རྒྱ་གར་གཞུང་ནས་རོགས་རམ་གནང་ཡོད་ཅིང་། གྲྭ་རིགས་འབོར་ཆེན་ཚུད་པའི་བོད་མི་མང་པོས་དེང་སྐབས་ལམ་བཟོའི་ལས་རྩོལ་བྱེད་བཞིན་ཡོད་ཀྱང་། རྒྱ་ཐང་ཚ་དྲོད་ཆེ་སར་ང་ཚོ་རི་ཁུལ་གྱི་མི་རིགས་གནས་སྡོད་བྱ་རྒྱུར་དཀའ་ངལ་ཡོད་སྟབས་རྒྱ་གར་གཞུང་ནས་དེ་ལ་དོ་འཁུར་གནང་སྟེ་ང་ཚོའི་ཡུལ་དང་ཚ་གྲང་ཁྱད་པར་ཆེན་པོ་མེད་པའི་ས་གནས་ཁག་ཏུ་གཞིས་ཆགས་ཡོང་ཐབས་བྱེད་བཞིན་ཡོད། ཧི་མ་ལ་ཡའི་རི་འདབས་སུ་ཡོད་པའི་རྡོར་གླིང་དང་། ཌ་ལ་ཧའོ་སིར་བོད་མི་དྲུག་བརྒྱ་སྐོར་ལ་ཕན་ཐོགས་ཡོད་པའི་ལག་ཤེས་སློབ་སྦྱོང་གི་བཟོ་གྲྭ་བཙུགས། མ་ཡེ་སོར་དང་། ཨ་སམ་ཁུལ་བོད་མི་བཞི་སྟོང་ཙམ་གཞིས་ཆགས་བྱས་ཐོག །ད་དུང་འོས་པའི་ས་གནས་གཞན་དག་འཚོལ་བཞིན་ཡོད། བྱིངས་བོད་མི་རྒན་གྲས་ཚོར་ཤིང་གཅོད་ལ་སོགས་པའི་སོ་ནམ་གྱི་ལས་ཀ་དང་། འབྲོག་ལས་རྙེད་ཐོབ་ཡོང་མུས། གཞོན་ནུ་ལོ་བཅོ་བརྒྱད་ནས། ལོ་ཉི་ཤུ་རྩ་ལྔ་བར་རྣམས་ལ་དེ་སྔོན་ང་ཚོར་མེད་པའི་འཕྲུལ་འཁོར་གྱི་སློབ་སྦྱོང་གང་ཐུབ་སྤྲོད་ཀྱི་ཡོད།

ལོ་བཅུ་དྲུག་མན་གྱི་བོད་ཕྲུག་ལྔ་སྟོང་ལྷག་ཙམ་ཡོད་པ་ནི་ངེད་ལ་དམིགས་བསལ་གྱི་སེམས་འཁུར་ལྕི་བ་ཞིག་ཡིན། བུ་ཕྲུག་རྣམས་རང་ཡུལ་དང་ཐ་དད་ཀྱི་ཡུལ་དུ་གློ་བུར་སྤོ་འཁྲིད་སྐབས་རྒན་པ་དང་མི་འདྲ་བའི་དཀའ་ཚེགས་ཆེ་བ་ཡོང་གི་ཡོད་ཅིང་། ཐོག་མའི་ཆར་གནམ་གཤིས་དང་། ཟས་སྤྱོད་མ་མཐུན་པས་བོད་ཕྲུག་མང་པོ་འདས་གྲོངས་གྱུར་འདུག །ཁོང་ཚོའི་འཕྲོད་བསྟེན་ཟབ་གཅེས་དང་། ལུས་སྲོག་བདེ་སྐྱོང་ཐུབ་ཐབས་སུ་ང་ཚོས་ཛ་གལ་ཆེན་པོས་ཐབས་ཤེས་བྱེད་དགོས་པ་མ་ཟད། ཁོང་ཚོའི་སློབ་སྦྱོང་ནི་ཤིན་ཏུ་གནད་གལ་ཆེན་པོ་ཡིན། བོད་ནང་ཡོད་པའི་བུ་ཕྲུག་ཚོ་རྒྱ་མིས་ཕ་མའི་ས་ནས་འཕྲོག་འཁྲིད་གུང་བྲན་གྱི་རིགས་སུ་གསོ་སྐྱོང་གིས་བོད་མི་ནང་པ་མིན་པ་ལྟ་བུར་བསྒྱུར་བ་ང་ཚོས་ཤེས་ཀྱི་ཡོད། བོད་ཕྲུག་ཚོས་རྒྱ་མིའི་ལྟ་སྤྱོད་དྭང་ལེན་མ་བྱས་པའི་སྐོར་གོང་དུ་བརྗོད་ཟིན་ཀྱང་། གུང་བྲན་རིང་ལུགས་ཡུན་རིང་གནས་ན་བོད་ཕྲུག་ཆུང་ངུ་ཚོ་གུང་བྲན་གྱི་གསོ་སྐྱོང་འོག་ན་ལོངས་སྐབས་སུ་ཡང་ཁོང་ཚོ་གུང་བྲན་དུ་མི་འགྱུར་སྙམ་པ་ཡང་དོན་མེད་རེད། དེར་བརྟེན་མི་རབས་རྗེས་མའི་སྐབས་དེང་དུས་རྒྱ་གར་ནང་ཡོད་པའི་བོད་ཕྲུག་ཚོ་གནད་གལ་ཆེན་པོར་འགྱུར་རྒྱུ་དང་། ཁོང་ཚོ་ནི་ང་ཚོས་གཅེས་སྐྱོང་བྱ་འོས་པའི་ཆོས་སྤྱོད་ཞི་བའི་ས་བོན་ལྟ་བུར་འགྱུར་གྱི་རེད།

ད་ཕན་རི་འདབས་ས་ཁུལ་དུ་བོད་ཕྲུག་ཆིག་སྟོང་ཙམ་ལ་གཏན་སྡོད་སློབ་གྲྭ་བཙུགས་ཟིན་ཅིང་། ད་དུང་བོད་ཕྲུག་ཡོངས་རྫོགས་ལ་སློབ་གྲྭ་འཛུགས་རྒྱུའི་གྲ་སྒྲིག་བྱེད་བཞིན་ཡོད། སློབ་གྲྭའི་ནང་བོད་ཕྲུག་ཚོའི་ལུས་འཚོ་གོང་རྒྱས་ཐོག །དངོས་འབྲེལ་བོད་མི་བཟང་པོར་འགྱུར་བཞིན་ཡོད་སྟབས་ཕ་མ་བཙན་བྱོལ་བ་ཚོས་ཀྱང་རང་གི་བུ་ཕྲུག་སློབ་གྲྭར་འཇོག་འདོད་ཆེན་པོ་འདུག །སློབ་ཚན་གཙོ་བོར་བོད་ཡིག་དང་། ཆོས། བོད་ཀྱི་རྒྱལ་རབས་ཡོད་པ་མ་ཟད། དབྱིན་ཡིག །ཧིན་ཡིག །ཨང་རྩིས། འཛམ་གླིང་རྒྱས་བཤད། ཚན་རིག་བཅས་ཀྱང་སློབ་བཞིན་ཡོད།

སློབ་ལོ་མ་སོན་པའི་བུ་ཕྲུག་ཚོར་རྒྱ་གར་གྱི་གནམ་གཤིས་མ་འཕྲོད་པ་དང་། བོད་དུ་མེད་པའི་ནད་རིགས་ཀྱི་དཀའ་ངལ་ཆེ་ཤོས་བྱུང་། ཕ་མ་ཚོས་ཀྱང་བུ་ཕྲུག་ཚོར་བདག་གཅེས་ཇི་བཞིན་མ་ཐུབ་སྟབས་ངེད་རང་སྒེར་ནས་ཐད་ཀར་བལྟ་སྐྱོང་ཐོག །རྒྱ་གར་གཞུང་ནས་དྷ་རམ་ས་ལར་ཁང་པ་གཉིས་གཡར་སྤྲོད་གནང་བ་དེར་བུ་གསོ་ཁང་ཞིག་བཙུགས་པར་ངེད་ཀྱི་གཅེན་མོ་ནས་འགན་འཁུར་བྱེད་བཅུག་ཅིང་། དེ་ལ་བུ་ཕྲུག་བརྒྱད་བརྒྱ་སྐོར་འཕྲལ་དུ་སྐྱེལ་འབྱོར་བྱུང་སྟེ་རྗེས་འབྲས་མི་དམན་པ་བྱུང་། གཅེན་མོ་དང་། ཁོང་ལ་དྭང་བླངས་ཀྱིས་རོགས་བྱེད་མཁན་ཚོས་ཁྱིམ་ཚང་ཆེན་པོ་དེར་འཕྲལ་སེལ་དགོས་མཁོ་རྣམས་ཐབས་ཤེས་གོ་སྒྲིག་བྱས་པར་མཁོ་རྒུའི་ཆ་རྐྱེན་ཀུན་ཚང་གི་འདོད་དགུར་སྤྱོད་ཐབས་རེ་ཞིག་མ་མཆིས་ཀྱང་། ཁོང་ཚོར་བྱམས་བརྩེས་གཅེས་སྐྱོང་དང་། ལུས་འཚོ་གོང་རྒྱས་སུ་འགྱུར་ཐབས་གང་ཡོང་བྱེད་མུས་ཡིན། རྒན་པ་ཚོ་རིམ་བཞིན་སློབ་གྲྭ་གཞན་དག་ཏུ་བཏང་སྟེ་དེང་སྐབས་དྷ་རམ་ས་ལར་བོད་ཕྲུག་སུམ་བརྒྱ་སྐོར་ཡོད།

རྒྱ་གར་གཞུང་ནས་ཁོང་ཚོར་བཟའ་བཅའ་གནང་ཞིང་། སྒེར་མི་གཞན་དག་དང་། སྐྱོབ་གསོ་ཚོགས་པ་ཁག་ནས་རོགས་རམ་འདྲ་མིན་མང་པོ་བྱེད་ཀྱི་འདུག །ལས་དོན་འདི་རིགས་སྒྲུབ་པ་དང་། སྲིད་གཞུང་གི་སྲོག་སྙིང་ཆུང་ངུ་ཞིག་ཉར་གཅེས་བྱེད་པའི་དོན་དུ་ ༡༩༥༠ ལོ་འབྲས་ལྗོངས་སུ་བཞག་པའི་གསེར་དང་། དངུལ་ས་ཕག་རྣམས་ཕན་ཐོགས་ཆེན་པོ་བྱུང་། དེ་རྣམས་རིན་བསྒྱུར་བྱས་ན་ཡང་། ང་དང་། ངའི་གཞུང་ནས་བཙན་བྱོལ་བོད་མི་དང་། མ་འོངས་པའི་བོད་ཀྱི་དོན་དུ་དགོས་མཁོ་སྒྲུབ་དགོས་པ་ཡོངས་རྫོགས་ལྡེངས་པ་མེད། གནས་ཡུལ་འདྲ་མིན་གང་སར་འདི་སྣང་འཚོ་ཐབས་ལ་དོ་གལ་ཆེན་པོར་བཟུང་བ་ལྟར་ངེད་དང་། བཙན་བྱོལ་བོད་མི་ཡོངས་རྫོགས་ནས་ང་ཚོའི་ཆོས་ལ་དོ་གལ་ཆེན་པོར་འཛིན་གྱི་ཡོད། ཆོས་ཀྱི་མཛད་སྒོ་རྣམས་བོད་དུ་ཡོད་པ་ལྟར་བྱེད་ཀྱི་ཡོད་ཀྱང་། གྲ་རྒྱས་ཕུན་སུམ་ཚོགས་པ་ནི་འབྱུང་མི་ཐུབ། སྔར་ཕན་དེ་གྲས་ཧ་ཅང་གྲ་རྒྱས་ཆེས་དྲགས་པས་ད་ཆ་ཅུང་ཟད་འཁུ་བསྡུ་བྱས་ན་ཡང་ལེགས་པ་མེད་དམ་སྙམ།

ངེད་ནས་རང་གི་ཆོས་ཀྱི་སློབ་སྦྱོང་མུ་མཐུད་ཀྱིས་བྱེད་བཞིན་ཡོད་པའི་ཁར། དེང་དུས་འཛམ་གླིང་གི་གནས་ལུགས་རྣམས་རྟོགས་ཆེད་དབྱིན་ཡིག་ལའང་སྦྱང་བརྩོན་གང་ཐུབ་བྱེད་ཀྱི་ཡོད། དེ་སྔོན་རྒྱ་གར་དུ་ཡོང་སྐབས་སྲིད་དོན་རྐྱེན་དབང་གིས་གནས་སྐོར་འཕྲོ་ལུས་གྱུར་པ་ཚོར་ད་ལམ་མཇལ་བསྐྱོད་བྱས་པ་མ་ཟད། ཡེ་ཤུ། ཧིན་དུ། འཇེན་སོགས་ཀྱི་ལྷ་ཁང་འགའ་ཤས་སུ་ཕྱིན་པ་དང་། ཆོས་ལུགས་གཞན་གྱི་མི་སྣ་འགའ་ཞིག་དང་གླེང་མོལ་སྐབས་ཚང་མར་མཐུན་ཕྱོགས་ཀྱི་གཞི་རྟེན་ཞིག་ཡོད་པ་དེར་དགའ་པོ་བྱུང་། རྡོར་གདན་དང་། ཝཱར་ཎར་གནས་མཇལ་སྐབས་བོད་ཀྱི་གྲྭ་རིགས་བརྒྱ་དང་དྲུག་ཅུ་རེ་གཉིས་བསྙེན་རྫོགས་སུ་བསྒྲུབས། དེ་ནི་ངེད་ནས་བསྙེན་རྫོགས་བྱེད་པའི་ཐོག་མ་ཡིན། དེང་དུས་བོད་ནང་སངས་རྒྱས་ཀྱིས་གསུངས་པའི་ཆོས་ལ་དམའ་འབེབས་སྐྱོན་འཛུགས་བྱེད་པའི་སྐབས་འདིར་སངས་རྒྱས་སྐུ་དངོས་ཀྱིས་ཆོས་གསུངས་པའི་གནས་ཡུལ་དེར་ངེད་ནས་བསྙེན་རྫོགས་སྡོམ་སྤེལ་བྱས་པ་དེ་ནི་ཤིན་ཏུ་སྐལ་བ་བཟང་པོ་ཡིན་པར་བསམ་བྱུང་།

དེ་ལྟར་མཛའ་གྲོགས་མང་པོའི་རོགས་རམ་ལ་བརྟེན་ནས་ངེད་དང་མཉམ་དུ་ཐར་བྲོས་ཐུབ་པ་ཚོའི་འཚོ་ཐབས་འགྲིགས་ཙམ་བྱུང་ན་ཡང་། བོད་མི་ཕལ་ཆེ་བ་དུས་ཐོག་ཏུ་ཐར་བྲོས་མ་ཐུབ་པས་ད་ཆ་བྲོས་པའི་གོ་སྐབས་བྲལ་ཏེ། ཧི་མ་ལ་ཡའི་རྒྱབ་ཕྱོགས་ཀྱི་བོད་ནི་ཤིན་ཏུ་ཉམ་ང་ཞིང་། བཀྲེས་སྐོམ་གྱིས་མནར་བའི་བཙོན་ར་ལྟ་བུར་གྱུར། ངེད་ནས་ཁོང་ཚོའི་གནས་ལུགས་བརྗེད་དུ་མི་འཇུག་པ་ཙམ་ལས་ཐབས་གཞན་མེད། བོད་ས་ཐག་རིང་ཞིང་། ཡུལ་ཁག་གཞན་དག་ཚོར་ཡང་ཁོང་རང་ཚོའི་དཀའ་ངལ་སེལ་རྒྱུ་དང་། འཇིགས་ཟོན་བྱེད་དགོས་པ་ཡོད་གཤིས། བོད་ཀྱི་གནས་ཚུལ་ནི་ལོ་རྒྱུས་ཙམ་དུ་ལུས་ཀྱི་རེད་བསམ་མཁན་ཡོང་སྲིད་ཀྱང་། བོད་ནི་འཛམ་གླིང་འདི་རང་གི་ཐོག་ཏུ་ཡོད་ཅིང་། བོད་པ་ཚོ་ཡང་འགྲོ་བ་བློ་ཡི་རྣམ་དཔྱོད་དང་ལྡན་པའི་ཚད་ལོང་གི་མིའི་རིགས་ཤིག་ཡིན་པ་མ་ཟད། བོད་རིགས་རང་ལ་ཡང་ཤེས་རིག་ཀུན་སྤྱོད་བཟང་ལ་མང་བ་ཡོད། ཁོང་ཚོར་སྡུག་བསྔལ་ཇི་བྱུང་ཡང་ཤེས་ཐུབ། དམག་ཆེན་གཉིས་པའི་རྗེས་སུ་མི་རིགས་སུ་ཞིག་ལ་ཡང་འདི་འདྲའི་དཀའ་སྡུག་བྱུང་ཨེ་ཡོད་སྙམ་ཞིང་། ད་དུང་དཀའ་སྡུག་དེའི་རྒྱུན་མ་ཆད་པར་ཉིན་རེ་བཞིན་མུ་མཐུད་ཅིང་ཡོད་པ་རེད། རྒྱ་མི་ང་ཚོའི་ཡུལ་ནས་ཕྱིར་ལོག་མ་བྱས་བར་རམ། ཡང་ན། བོད་མི་རིགས་ཆོས་ལུགས་དང་བཅས་རྩ་མེད་དུ་མ་ཕྱིན་བར་སྡུག་བསྔལ་དེ་དག་རྒྱུན་ཆད་མེད་པར་སྡོད་ཀྱི་རེད། དེར་བརྟེན་ང་ཚོ་བོད་ཀྱི་གནད་དོན་འདི་དག་མཉམ་འབྲེལ་རྒྱལ་ཚོགས་སུ་ཞུ་འབོད་ཀྱིས་འཛམ་གླིང་མི་མང་ལ་དྲན་བསྐུལ་དུས་རྟག་ཏུ་བྱེད་བཞིན་ཡོད།

ལས་དོན་འདི་དག་ཇི་ལྟ་བུར་སྒྲུབ་དགོས་ངེད་རང་ནས་ཇི་བཞིན་མི་ཤེས་པ་མ་ཟད། བོད་མི་བསམ་གྲོས་འདོན་མཁན་ཚོས་ཀྱང་ཤེས་པ་དཀའ། ཐོག་མར་རྒྱ་གར་གཞུང་ནས་དེ་ལྟར་མ་བྱེད་ཅེས་སློབ་སྟོན་བྱུང་ཡང་། ངེད་ནས་ལྡི་ལིར་ཆེད་བསྐྱོད་ཐོག་གཞུང་དང་། རྒྱལ་ཁབ་གཞན་དག་གི་སྐུ་ཚབ་མང་པོར་གོ་བསྡུར་བྱས་པ་ཡིན། མཉམ་འབྲེལ་རྒྱལ་ཚོགས་ཀྱི་འཐུས་མི་ཨར་ལན་ཌ་དང་། མ་ལ་ཡ་ནས་ང་ཚོའི་སྙན་ཞུ་མཉམ་འབྲེལ་རྒྱལ་ཚོགས་ནང་ཞུ་བསྐུལ་གནང་ཞིང་། ༡༩༥༩ ལོ་མཉམ་འབྲེལ་རྒྱལ་ཚོགས་ཚོགས་ཆེན་ཐེངས་བཅུ་བཞི་པའི་གོང་དུ་རྒྱུན་ལས་ཚོགས་འདུར་དེ་སྐོར་ཚོགས་ཆེན་ནས་གོ་བསྡུར་བྱེད་འོས་ཡོད་མེད་འོས་ཐོ་བསྡུས་པར་རྒྱབ་སྐྱོར་བཅུ་གཅིག་དང་། ངོ་རྒོལ་ལྔ། བར་གནས་བཞི་བཅས་བྱུང་། རུ་སུའི་སྐུ་ཚབ་ནས་ཚོགས་འདུའི་སྒྲིགས་ཁྲིམས་ལ་སྐྱོན་འཛུགས་དང་། ཅེ་ཀོ་སེ་ལ་ཝ་ཀའི་སྐུ་ཚབ་པས་འོས་ཐོ་བསྐྱར་བསྡུ་དགོས་ལུགས་བརྗོད་པར། རྒྱབ་སྐྱོར་བཅུ་གཉིས་བྱུང་ཞིང་། ངོ་རྒོལ་བྱེད་མཁན་མ་བྱུང་། བར་གནས་དྲུག་བཅས་བྱུང་འདུག །

དེར་བརྟེན་གནད་དོན་དེ་དག་མཉམ་འབྲེལ་རྒྱལ་ཚོགས་ཚོགས་ཆེན་དུ་གོ་བསྡུར་གྱིས་འོག་ཏུ་བཀོད་པའི་གྲོས་ཆོད་ལ་མོས་མཐུན་བྱས་འདུག །གྲོས་ཆོད་དེར་རྒྱབ་སྐྱོར་བྱེད་མཁན་བཞི་བཅུ་ཞེ་ལྔ་དང་། ངོ་རྒོལ་དགུ། བར་གནས་ཉི་ཤུ་རྩ་དྲུག་བཅས་བྱུང་འདུག །རྒྱལ་སྤྱིའི་བསམ་ཚུལ་དེར་རྒྱ་མིས་བརྩི་འཇོག་ཕྲན་བུ་བྱེད་པའི་རེ་བ་བྱུང་ཡང་། གྲོས་ཆོད་དེས་མངོན་གསལ་ཅན་གྱི་ནུས་པ་གང་ཡང་མ་ཐོན། ཁྲིམས་འགལ་གྱི་བྱ་སྤྱོད་མཚམས་གཅོད་ཐུབ་མིན་ཇི་ལྟར་ཡང་། དེ་ལ་ངོ་རྒོལ་བྱེད་པ་ནི་འོས་ཤིང་འཚམས་པ་ཡིན། རྒྱལ་ཁབ་ཆེས་མང་པོས་ང་ཚོའི་ཞུ་དོན་ལ་རྒྱབ་སྐྱོར་བྱས་པར་བརྟེན་ང་ཚོར་བློ་སྤོབས་ཆེ་སྐྱེས་བྱུང་། ང་ཚོའི་གནད་དོན་གྲང་དམག་ཁོངས་སུ་ངོས་འཛིན་བྱེད་པ་ནི་བློ་ཕམ་གྱི་རང་བཞིན་ཞིག་རེད།

ད་ལྟའི་འཛམ་གླིང་གི་གནས་ཚུལ་འདིར་དེ་ལྟར་མ་བྱུང་ཐབས་མེད་ཀྱང་། དངོས་འབྲེལ་བྱས་ན་དེ་ལྟར་མེད་ན་ལེགས། གཞི་རྩའི་གནས་ཚུལ་ལ་གཞིགས་ན། བོད་དུ་བཙན་འཛུལ་བྱེད་པ་འདི་དག་རྒྱ་དམར་གཅིག་པུ་མ་ཡིན་པར་རྒྱ་མིའི་སྲིད་གཞུང་གོང་མ་ཚོས་ཀྱང་བཙན་འཛུལ་དང་། བཙན་འཛུལ་བྱེད་ཐབས་བྱས་འདུག ། ༡༩༣༠ ལོ་གོ་མིན་ཏང་གཞུང་གིས་དོན་འབྲས་མ་སྨིན་པའི་ཐབས་ཤེས་ཤིག་བྱས། རྒྱ་ནག་དམར་པོའི་འོག་ཚུད་རྗེས་བཙན་འཛུལ་དེ་དག་སྲ་མཁྲེགས་ཅན་དང་། ནུས་ལྡན། བོད་མིའི་འདོད་བློར་མ་འཚམས་པ་ཇེ་ཆེར་ཕྱིན་པ་རེད། མཉམ་འབྲེལ་རྒྱལ་ཚོགས་ནང་དམར་པོའི་ཡུལ་ཁག་གཞན་དག་ནས་རྒྱ་མིའི་བྱ་སྤྱོད་ལ་འདོད་བབས་བྱུང་བའི་ཡིད་ཆེས་མེད་ན་ཡང་། རྒྱ་མི་དམར་པོར་རྒྱབ་སྐྱོར་མི་བྱེད་མཐུ་མེད་དུ་གྱུར། གྲོས་ཆོད་དེར་རྒྱབ་སྐྱོར་འབོར་ཆེ་ཐོབ་པ་དེས་ངེད་རང་དགའ་སྤྲོ་ཆེན་པོ་བྱུང་ན་ཡང་། དེས་ཆོག་ཤེས་བསྟེན་ཐབས་མེད། གྲོས་ཆོད་དེ་དག་གཏན་འབེབས་སྐབས་རྒྱལ་སྤྱིའི་ཁྲིམས་དོན་མཁས་པའི་ཚོགས་པའི་སྙན་ཞུ་གཉིས་ཐོན་མེད་སྟབས། རྒྱལ་ཚོགས་འཐུས་མི་ཚོས་རྒྱ་མིའི་བྱ་སྤྱོད་མ་རུངས་པ་ཡོངས་རྫོགས་གསལ་རྟོགས་བྱུང་མེད་པའི་ཁར། རྒྱལ་སྤྱིའི་ཁྲིམས་དོན་རྟོག་ཞིབ་ཚོགས་པས་བོད་དུ་མི་རིགས་རྩ་མེད་ཀྱི་ཁྲིམས་འགལ་བྱུང་བར་ངོས་འཛིན་བྱས་ལུགས་ཀྱང་གསལ་ཤེས་ཡོད་པ་མ་རེད།

༡༩༦༠ ལོ་ཨ་ཕ་རི་ཨེ་ཤན་ཚོགས་པ་ནས་ཕན་ནུས་ཆེན་པོའི་གྲོགས་རམ་གྱིས་དོན་གནད་འདི་དག་མཉམ་འབྲེལ་རྒྱལ་ཚོགས་ཀྱི་གྲོས་གཞིར་ཚུད་ཅིང་། སྐབས་དེར་ཞུ་བསྐུལ་གནང་མཁན་མ་ལ་ཡ་དང་། ཐའི་ལན་ཡིན། རྗེས་སུ་ཨར་ལན་ཌ་དང་། ཨལ་སལ་བ་ཀྲོར་ནས་ཀྱང་མཉམ་གྲོགས་བྱས་པ་རེད། འོན་ཀྱང་། ཚོགས་འདུ་དེ་སྐབས་ཨ་ཕ་རི་ཀའི་གནས་ཚུལ་ཛ་གལ་ཆེན་པོར་གྱུར་ཏེ་བོད་དོན་གླེང་གྲོས་མ་བྱུང་གོང་ཚོགས་ཆེན་གྲོལ་དུས་སུ་གཏུགས་པ་རེད། མཉམ་འབྲེལ་རྒྱལ་ཚོགས་ནི་དཀའ་སྡུག་མྱོང་བའི་ཡུལ་ཁག་གི་རེ་ལྟོས་བྱེད་ཡུལ་ཙམ་མ་ཟད། འཛམ་གླིང་རང་གི་རེ་དོན་སྒྲུབ་པའི་གཞི་རྩ་ཡང་ཡིན་པར་བརྟེན། ང་ཚོའི་གནད་དོན་འདི་དག་མཉམ་འབྲེལ་རྒྱལ་ཚོགས་སུ་མ་བརླག་གསོན་གནས་ཡོང་བའི་ཐབས་ཤེས་མུ་མཐུད་བྱེད་བཞིན་ཡོད། བོད་མི་ཚོས་རྒྱ་མི་དམར་བོའི་འོག་ཏུ་སྡོད་འདོད་གཏན་ནས་མེད་པ་ངེད་ནས་གསལ་པོར་ཤེས་རྟོགས་ཡོད་སྟབས་ཕྱི་རྒྱལ་ཚོར་བོད་དམར་པོའི་འོག་ཏུ་སྡོད་རྒྱུའི་ཁས་ལེན་བྱེད་པའི་ཡིད་ཆེས་ནམ་ཡང་སྐྱེ་རུ་འཇུག་འདོད་མེད་དོ། །

གང་ཡང་བོད་སྔར་བཞིན་གནས་ཐབས་མེད་ལ་ང་ཚོར་དེ་ལྟར་གནས་འདོད་ཀྱང་མེད། ཡང་བསྐྱར་འཛམ་གླིང་ལས་ལོགས་སུ་སྡོད་མི་ཐུབ་ལ། སྔར་གྱི་སྒེར་གཞིས་ཀྱི་གནས་སྟངས་དེར་ཡང་འགྲོ་མི་ཐུབ། རྒྱ་མིས་འགོག་རྐྱེན་མ་བྱས་གོང་ངེད་ནས་བཅོས་བསྒྱུར་བྱེད་རྩིས་སྐོར་གོང་དུ་བརྗོད་ཟིན། དེང་དུས་ངེད་སྐྱབས་བཅོལ་དུ་གནས་སྡོད་སྐབས་འདིར་ཁྲིམས་ལུགས་མཁས་པའི་གྲོགས་རམ་ལ་བརྟེན་ནས་སྟོན་པ་སངས་རྒྱས་ཀྱིས་ལེགས་པར་གསུངས་པའི་དམ་པའི་ཆོས་དང་། འཛམ་གླིང་གི་འགྲོ་བ་མིའི་ཐོབ་ཐང་གསལ་བསྒྲགས་ཀྱི་རྩ་དོན་གཞིར་བཟུང་བོད་ཀྱི་དམངས་གཙོའི་རྩ་ཁྲིམས་གསར་པའི་ཟིན་བྲིས་ཤིག་བཟོས་ཏེ་བཅོས་བསྒྱུར་བྱེད་ཐབས་ལག་ལེན་བྱེད་བཞིན་ཡོད། ལས་དོན་དེ་དག་ད་ལྟ་ཡོངས་རྫོགས་མ་ཟིན་པ་ཟིན་འཕྲལ་དེ་སྐོར་རྒྱལ་སྤྱིའི་མཁས་པའི་ཚོགས་སྡེ་ཞིག་ལ་སྟོན་ཞིབ་རྗེས་སྐྱབས་བཅོལ་དུ་ཡོད་པའི་བོད་མི་ཚོ་དང་། བོད་ནང་གི་ངའི་མི་མང་ཚོར་གང་ཐུབ་སྟོན་འགྲེམས་བྱེད་རྩིས་ཡིན། དེ་ནས་ངའི་མི་མང་གི་སྐུ་ཚབ་ཚོགས་འདུ་ཞིག་འདེམས་བསྐོའི་ཐོག །ང་ཚོས་རེ་འདོད་བྱེད་པའི་རང་དབང་གི་ཡུལ་དེའི་དོན་དུ་གནས་སྐབས་ཀྱི་རྩ་ཁྲིམས་ཤིག་གཏན་འབེབས་བྱེད་པའི་རེ་འདུན་ཡོད།

ཕྲན་གྱི་བསམ་པར་གྲོས་ཚོགས་གཅིག་འཛུགས་འདོད་ཡོད་ཅིང་། གྲོས་ཚོགས་དེའི་ནང་མི་མང་གི་སྐུ་ཚབ་ཆ་ཚང་ཡོད་དགོས་པ་མ་ཟད། དགོས་མཁོ་དམིགས་བསལ་གྱི་སྐུ་ཚབ་ཀྱང་ཡོད་དགོས། ཁྲིམས་ལུགས་གསར་བཟོའི་རིགས་ལ་འཐུས་མི་མང་བས་མོས་ཤོག་ཐོབ་དགོས་ཤིང་། རྩ་ཁྲིམས་བཟོ་བཅོས་རིགས་ལ་འཐུས་མི་བཞི་ཆ་གསུམ་གྱི་མོས་ཤོག་ཐོབ་དགོས། འདེམས་བསྐོ་བྱེད་སྐབས་གྲྭ་རིགས་ཐེ་བའི་ཡོངས་ཁྱབ་ལོ་ཚད་ལོན་པ་རྣམས་ནས་བྱེད་དགོས་ཤིང་། ང་ཚོ་མི་འབོར་མི་ཆེ་ཞིང་། མི་མང་བློ་རིག་བཀྲ་བ་ཡོད་སྟབས་བྱེད་ཐབས་འདི་ལ་བོད་ནང་དཀའ་ངལ་ཡོང་གི་མ་རེད། སྔར་ཕན་ང་ཚོའི་མི་མང་ཚོས་སྲིད་དོན་རིགས་ལ་དོ་སྣང་བྱེད་མྱོང་བ་མ་ཟད། ཉེ་ཆར་ལོ་བཅུའི་རིང་ཁོང་ཚོའི་བསམ་ཚུལ་མང་པོ་འདོན་དགོས་བྱུང་བ་རེད།

སྔ་དུས་ནས་བོད་དུ་ཆིག་སྒྲིལ་གྱི་རྒྱལ་ཁབ་ཅིག་ཆགས་ཤིང་། དེང་དུས་བོད་གཞུང་དང་། མི་མང་གནས་ཚུལ་གསར་པ་ཞིག་ཐོག་སླེབས་ཡོད་སྟབས་དབུས་གཞུང་གི་ནུས་ཤུགས་ཆེ་ཙམ་ཞིག་ངེས་པར་ཡོད་དགོས། དངོས་ཤུགས་ཅི་རིགས་ནས་ཕན་ཚུན་མི་མཐུན་པ་འབྱུང་གཞིའི་ཤོག་ཁག་གསར་པ་བཟོ་རྒྱུ་དེར་འདོད་བབས་མེད།

དེར་བརྟེན་ཏཱ་ལའི་བླ་མས་བཀའ་བློན་ཚོ་འདེམས་བསྐོ་བྱེད་རྒྱུ་དང་། ཁོང་ཚོར་གྲོས་ཚོགས་ནང་འོས་ཤོག་འཕེན་པའི་ཐོབ་ཐང་མེད་ཀྱང་། གླེང་མོལ་བྱེད་པའི་ཐོབ་ཐང་ཡོད། བཀའ་བློན་ཕྱིར་འཐེན་བྱེད་འོས་རིགས་ལ་གྲོས་ཚོགས་ནས་རེ་འདུན་བཏོན་ཆོག་ཅིང་། དེ་ལ་ཏཱ་ལའི་བླ་མས་མོས་མཐུན་མ་བྱུང་ན། དེ་སྐོར་ཁྲིམས་ཁང་མཐོ་ཤོས་ཀྱི་བསམ་ཚུལ་ལ་གཉིས་ཀས་བློ་མོས་བྱེད་དགོས།

བཀའ་ཤག་ལ་ཇི་ཡོད་ཀྱི་སྲུང་སྐྱོབ་དང་ལྡན་པའི་ཁྲིམས་ཁང་མཐོ་ཤོས་བསྐོ་འཛུགས་བྱེད་རྒྱུ། བཅའ་ཁྲིམས་དང་། ཁྲིམས་ཁང་གི་འགྲོ་ལུགས་རྩ་ཁྲིམས་སུ་འཁོད་རྒྱུ་ལྟར། རྒྱལ་ཁབ་ཀྱི་ཁེ་ཕན་ཆེ་ཤོས་ཀྱི་དོན་དུ་ཏཱ་ལའི་བླ་མའི་མཚན་དབང་ཕྱིར་འཐེན་བྱེད་འོས་བྱེད་རྒྱུ། །ཏཱ་ལའི་བླ་མ་ཆུང་སྲིད་ཀྱི་སྐབས་སམ། གཤེགས་ཤུལ། ལས་དོན་མི་འཕེར་བ། རྒྱུ་མཚན་གཞན་དག་ལ་བརྟེན་ནས་དབང་ཆ་བཤོལ་བ་བཅས་ཀྱི་རིང་། གྲོས་ཚོགས་འཐུས་མི་གསུམ་གཉིས་ཀྱི་མོས་ཤོག་ཐོབ་པའི་མི་གྲངས་གསུམ་ནས་ལྔ་བར་ཡོད་པའི་རྒྱལ་ཚབ་ལྷན་ཚོགས་ཤིག་བཙུགས་ཏེ་ཁོང་ཚོས་ཏཱ་ལའི་བླ་མའི་ལས་ཚབ་བྱེད་དགོས། །རྩ་ཁྲིམས་འདི་དང་། འབྲེལ་ཡོད་ཀྱི་རྩ་དོན་རྣམས་དེང་སྐབས་ཞིབ་འགོད་བྱེད་བཞིན་ཡོད་ཀྱང་། མཐའ་མའི་གཏན་འབེབས་ཡོང་རྒྱུར་དུས་ཐག་རིང་ཙམ་འགོར་རྒྱུ་མ་ཟད། སྙིང་དོན་མདོར་བསྡུས་བཏོན་པ་དེ་ལ་ཡང་འགྱུར་བ་ཡོང་སྲིད།

ད་དུང་བྱེད་རྒྱུ་མང་པོ་བསྡད་ཡོད། བོད་ཀྱི་མི་མང་ཚོས་རང་གི་བསམ་ཚུལ་གང་ཡོད་འདོན་དགོས། སྲིད་གཞུང་ནི་མི་མང་གི་རེ་འདོད་དང་། གྲོགས་རམ་ལ་བརྟེན་དགོས་པའི་ཡིད་ཆེས་ཡོད། ངེད་རང་ནས་མི་མང་གི་རེ་འདོད་སྒྲུབ་རྒྱུ་ལས། དབང་ཆ་དང་། རྒྱུ་ནོར་གྱི་འདོད་པ་གང་ཡང་མེད། ང་ཚོ་ཐུན་མོང་ནས་ཆོས་ཀྱི་ལམ་སྟོན་དང་འབྲེལ་བའི་བསམ་ཚུལ་དེ་ལྟ་བུ་བཟུང་ན་དཀའ་ངལ་ཡོངས་སུ་སེལ་ཏེ་དེང་དུས་ཀྱི་འཛམ་གླིང་འདིའི་ཐོག་གནས་པའི་བོད་གསར་པ་དེར་སྔར་ཕན་བོད་ལོགས་སུ་སྡོད་པའི་གནས་སྐབས་ལྟ་བུའི་བདེ་སྐྱིད་ཀྱི་འཚོ་བ་ལྷག་དང་བཅས་པ་ལོངས་སུ་སྤྱོད་ཐུབ་རྒྱུར་ཐེ་ཚོམ་མེད། དེ་རྣམས་ནི་མ་འོངས་པའི་གནས་ཚུལ་ཡིན། འདས་པའི་གནས་ཚུལ་ལ་གཞིགས་ན་འཚེ་མེད་ཞི་བའི་ལག་ལེན་མཐའ་འཁྱོངས་བྱས་པ་དེར་བློ་འགྱོད་ཆ་ཙམ་མེད།

ང་ཚོས་ཆོས་བཞིན་སྤྱོད་དགོས་པ་གལ་གནད་ཆེ་ཤོས་ཡིན་སྟབས་སྲིད་བྱུས་དེ་ལས་གཞན་དུ་བསྒྱུར་ཐབས་མེད་ཅིང་། མི་མང་ནས་ངེད་དང་མཉམ་དུ་སྲིད་བྱུས་འདི་རང་ལག་ལེན་བྱས་ཡོད་ན་ད་ལྟའི་གནས་ཚུལ་ལས་ལེགས་ཙམ་འབྱུང་སྲིད། ང་ཚོའི་གནས་ཚུལ་ནི་འགལ་ཉེས་མེད་པའི་མི་ཞིག་སྐོར་སྲུང་དམག་མིས་འཛིན་བཟུང་བྱས་པ་ལྟ་བུ་ཡིན། མི་དེ་ནུས་ཤུགས་ཆེན་པོ་ཞིག་དང་ཐུག་ཡོད་སྟབས་དེས་རྒོལ་རྩོད་བྱས་ཀྱང་འཕྲལ་དུ་ཐར་བ་དཀའ། དེ་བས་ཁ་རོག་ཏུ་ཕྱིན་ཏེ་དྲང་བདེན་གྱི་ཁུངས་སྐྱེལ་བྱས་ན་མཐར་ཐུག་ལེགས་པ་ཡོང་རྒྱུ་ཡང་། བོད་ནང་དེ་ལྟར་བྱེད་མ་ཐུབ། ངའི་མི་མང་ནས་རྒྱ་མིའམ། ཁོང་ཚོའི་ལྟ་སྤྱོད་བཟོད་འཁུར་མི་ཐུབ་པའི་ཐོག །རྒོལ་རྩོད་བྱེད་པའི་བསམ་ཚུལ་ལྡོག་དཀའ་བར་གྱུར་པ་རེད།

ང་ཚོའི་ཡུལ་ནང་རྒྱ་མི་ནས་ཆེས་མ་རུངས་པའི་སྤྱོད་ཚུལ་ངན་པ་ཇི་སྙེད་ལག་ལེན་བྱས་ཡོད་ཀྱང་། རང་ངོས་ནས་རྒྱ་རིགས་མི་མང་ལ་གདུག་སེམས་འཛིན་གྱི་མེད་ཅིང་། མི་རེ་ཟུང་གི་བྱ་སྤྱོད་སྐོར་རྒྱལ་ཁབ་དང་། མི་རིགས་ཤིག་ལ་ཁ་གཡོགས་བྱེད་པ་ནི་སྔ་བར་ཕྱི་གསུམ་མི་འོས་པའི་བྱ་བཞག་ཡིན་པ་མ་ཟད། ཉེན་ཁ་ཡོད་པ་ཞིག་རེད། རྒྱ་རིགས་ནང་མི་བཟང་པོའི་གྲས་མང་པོ་ཡོད་པ་གོ་རྟོགས་ཡོད་ཅིང་། དེ་ལྟར་རྒྱ་རིགས་ནང་ཆེས་བཟང་པོ་དང་། ཆེས་ངན་པ་གཉིས་འཛོམས་དེ་ལྟ་བུ་འཛམ་གླིང་ནའང་ཨེ་ཡོད་སྙམ་པ་ཡང་བྱུང་། དམར་པོའི་རིང་ལུགས་སམ། རྒྱ་ནག་ནི་ང་ཚོའི་དགྲ་མ་ཡིན་ཞིང་། ང་ཚོའི་དགྲ་ནི་རྒྱ་མི་དམར་པོ་འགའ་ཤས་ཤིག་ཡིན། བོད་ནང་གི་སྤྱོད་ཚུལ་ཐབས་རྡུགས་དེ་དག་ནི་སྲོག་གཅོད་ཀྱི་དབང་ཆ་ཡོད་པའི་དྲེགས་པས་མྱོས་པའི་རྒྱ་རིགས་དམའ་ཤོས་ཀྱི་དམར་པོའི་ཏང་མི་དང་། དམག་མི་ཉུང་ཤས་ཤིག་གིས་བྱས་པ་ཡིན།

ཁོང་ཚོའི་བྱ་སྤྱོད་ཇི་ལྟ་བ་རྒྱ་རིགས་ཕལ་མོ་ཆེས་ཤེས་ན་ཤིན་ཏུ་ངོ་ཚ་བའི་རང་བཞིན་ཡང་། དེ་ལྟར་ཤེས་ཐབས་ཡོད་པ་མ་རེད། ཁོང་ཚོས་ཁྲིམས་འགལ་ཇི་བྱས་ཀྱི་ལན་དུ་ང་ཚོས་ཀྱང་དེ་བཞིན་ཁྲིམས་འགལ་བྱེད་མི་རུང་། ང་ཚོས་ལས་རྒྱུ་འབྲས་ལ་ཡིད་ཆེས་ཀྱི་ཁོང་ཚོ་སྐྱེ་བ་གཞན་དུ་མི་བཟད་པའི་ངན་འགྲོར་མ་བྱིང་བར་གཏན་བདེར་འགོད་པའི་གྲོགས་ཕན་སྒྲུབ་དགོས་པ་ངེད་ཅག་གི་ལས་འཁུར་ཡིན། རྒྱ་མིའི་དམར་པོའི་རིང་ལུགས་ད་ཕན་ལོ་བཅུ་གཉིས་ཙམ་གནས་པ་དང་། ང་ཚོའི་སངས་རྒྱས་ཀྱི་བསྟན་པ་ནི་མི་ལོ་ཉིས་སྟོང་ལྔ་བརྒྱ་ལྷག་ཙམ་གནས་ཟིན་ཅིང་། ད་དུང་གནས་ཡུན་ལོ་ངོ་བརྒྱ་ཕྲག་ཉི་ཤུ་བརྒལ་བ་ཡོད་པ་བསྟན་པའི་གནས་ཚད་སངས་རྒྱས་རང་ཉིད་ཀྱིས་བཀའ་བཞེས་གནང་བ་ནས་ཤེས་ཐུབ།

དེང་དུས་དྲག་ཆས་ཀྱི་ནུས་ཤུགས་ཤིན་ཏུ་ཆེ་བའི་གནས་སྐབས་འདིར། སྐྱེ་བོ་ཕོ་མོ་མཆོག་དམན་རང་རང་ཁྱིམ་ཚང་གི་འཚོ་ཐབས་ཕུན་སུམ་ཚོགས་པ་རྣམས་ནི་དེ་དག་ཡུན་གནས་ཡོང་བ་དང་། བུ་ཕྲུག་རྣམས་བདེ་སྐྱིད་ངང་འཚར་ལོངས་ཐུབ་པའི་རེ་སྨོན་བྱེད་རྒྱུ་ཙམ་ལས་མེད་ཅིང་། གལ་ཏེ་རང་རེ་ལྟ་བུར་ཁྱིམ་ཚང་སྟོར་བཤིགས་གྱུར་པ་རྣམས་ནི་རེ་སྨོན་དེ་བས་ཆེ་ཙམ་བྱེད་དགོས། སྙིང་པོ་མི་ཚང་མར་ཡིད་ཀྱི་བདེ་བ་ཐོབ་དགོས་པ་དེ་ཡིན། ངེད་ནས་བོད་མི་ཚོའི་སྙིང་སྟོབས་དང་། འགྲོ་བ་ཡོངས་ཀྱི་སྙིང་ལ་གནས་པའི་དྲང་བདེན་ལ་དགའ་བའི་ནུས་པ། མཆོག་གསུམ་གྱི་ཐུགས་རྗེ་བྱིན་རླབས་བཅས་ལ་རེ་སྨོན་དང་། ཡིད་ཆེས་བྱེད་བཞིན་ཡོད།། །།

ཁ་སྣོན་དང་པོ། ནང་པའི་ཆོས་ཀྱི་གནས་ཚུལ་ས་བཅད།

༡༽ ཚེ་འདིར་ལྟོས་ཀྱང་ཆོས་དགོས་པ།

རང་རེས་ཆོས་བྱེད་དགོས་པ་ཡིན་པའི་རྒྱུ་མཚན་ནི། ཚེ་འདིའི་དངོས་པོ་ཡར་རྒྱས་ཇི་ཙམ་ཡོད་ཀྱང་། དེ་གཅིག་པུས་གཏན་གྱི་བདེ་བ་ལྡེང་ངེས་སྐྱེད་མི་ཐུབ་ཅིང་། ཡར་རྒྱས་ཀྱི་འཕེལ་བ་ཇི་ཙམ་བྱུང་བ་དེ་འདྲར་མི་རྣམས་དངངས་སྐྲག་དང་། འཇིགས་སྣང་གིས་ཉིན་མཚན་སྦྲེལ་ཏེ་སྡོད་དགོས་པ་འདི་རང་རེད། རིག་གསར་གྱི་ཤེས་ཡོན་ཡར་རྒྱས་ཀྱིས་སྔ་རབས་ཀྱི་མི་རྣམས་ནས་སྐྱབས་གནས་སུ་འཛིན་པའི་ཟླ་བའི་ཁང་བཟང་སོགས་སུ་བསྐྱོད་པ་དང་། ཟླ་བའི་རང་བྱུང་གི་ནུས་པ་རྣམས་འགྲོ་བ་མིའི་རིགས་ལ་ཚུར་ཞབས་འདེགས་ཞུ་བའི་ཡོ་བྱད་དུ་བསྒྱུར་བ་ཡོང་སྲིད་ཀྱང་། དེ་དག་གིས་མཐའ་མ་འཛམ་གླིང་གི་དགྲ་གཉིས་པ་ཞིག་ཡོང་བཟོ་ཡོད་པ་རེད།

གང་ལྟར་འདི་འདྲའི་ལས་ཐབས་ཀྱིས་མི་རྣམས་ལ་གཏན་གྱི་བདེ་བ་མཐར་ཕྱིན་པ་ཞིག་དང་། གཏན་ཆགས་པ་ཞིག་ཡོང་ཐབས་ནམ་ཡང་མེད། དེ་དག་ནི་ཕྱི་ལུས་ཀྱི་ཚོར་བ་བདེ་བ་འདྲེན་བྱེད་ཙམ་ཡིན་པས་དེའི་རྐྱེན་གྱིས་སེམས་བདེ་ཕྲན་བུ་རེ་སྐབས་རེ་འབྱུང་ཡང་། གཏན་ཆགས་པར་གནས་མི་ཐུབ། དེས་ན་སེམས་ཁོ་རང་གི་སྟེང་དུ་བདེ་བ་ཞིག་བཅོལ་རྒྱུ་བྱུང་ན་ལུས་པོའི་ངལ་དུབ་རྒྱན་དུ་འགྲོ་བའང་ཡོད་པ་མཐོང་ཆོས་ལྟར་རེད། དེ་ལྟ་བུ་འབྱུང་བ་ནི་ཆོས་ཀྱི་ཐབས་ཤེས་ལག་ལེན་བཀལ་ཏེ་སེམས་ལ་བཟོ་ལྟ་བཟོ་རྒྱུ་འདི་རང་ཡིན། ལར་ཚེ་འདིའི་བདེ་བ་གདེང་འཁེལ་བ་ཞིག་འབྱུང་བའང་ཆོས་ལ་བརྟེན་ནས་ཡོང་དགོས།

དེ་ཡང་། བདེ་སྡུག་ཆེ་ཆུང་ཇི་འདྲ་ཞིག་ཡིན་ཀྱང་འཕྲལ་གྱི་ཕྱིའི་རྐྱེན་དེ་གཅིག་པུ་མིན་པར་ནང་དུ་ཡང་རྒྱུ་ཞིག་ཡོད་དགོས། དེ་ནི་སེམས་སྟེང་དུ་དགེ་མི་དགེའི་ལས་ཀྱི་ནུས་པའམ་བག་ཆགས་ཤིག་ཡོད་པ་དེ་ཡིན། དེ་ནུས་ཅན་དུ་ཡོད་ཙ་ན་ཕྱིའི་རྐྱེན་དེ་འཕྲད་མ་ཐག་ཏུ་ནུས་པ་དེ་སད་དེ་བདེ་སྡུག་གི་ཚོར་བ་འབྱུང་བ་ཡིན། ནུས་པ་དེ་མེད་ན་ཕྱིའི་རྐྱེན་མང་པོ་གང་འདྲ་ཞིག་ཡོད་ཀྱང་བདེ་སྡུག་འཕར་འབུབ་འགྲོ་ཤེས་ཐབས་མེད། དེ་འདྲའི་ནུས་པ་དེ་སྔར་བསགས་པའི་ལས་ཀྱིས་བཞག་པ་ཡིན། དེས་ན། འབྲས་བུ་སྡུག་བསྔལ་ཅི་འདྲ་ཞིག་ཡིན་ཀྱང་ཐོག་མར་རང་གི་སེམས་མ་དུལ་བས་བྱ་བ་ངན་པ་ཞིག་བྱས་ཏེ་ལས་ཤིག་བསགས། དེའི་ནུས་པ་སེམས་སྟེང་དུ་བཞག་པ་སླར་རྐྱེན་དང་འཕྲད་དུས་སྡུག་བསྔལ་མྱོང་བ་སྟེ། མཐར་གཏུགས་ན་སེམས་ལ་ཐུག་ཡོད། རྒྱུ་མཚན་དེས་ཀྱང་ཆོས་མེད་པར་སེམས་མི་དུལ། དེ་མ་དུལ་བས་ལས་ངན་པ་གསོག །དེས་རྒྱུད་སྟེང་དུ་ནུས་པ་བཞག་པ་ལ་བརྟེན་ནས་འབྲས་བུ་སྡུག་བསྔལ་བསྐྱེད་ཡོང་བ་དེ་འདྲ་ཡིན་ནོ།། །།

༢༽ ཚེ་ཕྱི་མར་ལྟོས་ཀྱང་ཆོས་དགོས་པ།

སེམས་ཅན་ཕལ་ཆེ་བར་ལུས་རྟེན་ཡོད་ཅིང་། གནས་འགའ་ཞིག་ན་སེམས་ཁོ་ན་ལས་མེད། ལུས་སེམས་དེ་གཉིས་ཀར་ཉེར་ལེན་གྱི་རྒྱུ་རེ་ཡོད་པའི་ལུས་ཀྱི་ཉེར་ལེན་གྱི་རྒྱུ་མངལ་སྐྱེས་ལ་མཚོན་ན་ཕ་མའི་ཁུ་ཁྲག་ལ་ཐུག །དེ་བཞིན་སེམས་ལ་ཡང་ཉེར་ལེན་དང་རིགས་འདྲའི་རྒྱུ་ཡོད། ཚེ་འདིའི་སེམས་ཀྱི་རིགས་འདྲའི་རྒྱུན་གྱི་ཐོག་མ་ནི་ཕ་མའི་ཁུ་ཁྲག་དབུས་སུ་ཉིང་མཚམས་སྦྱར་མ་ཐག་པའི་སེམས་དེ་ཡིན་ལ། དེའི་རྫས་རྒྱུན་སྔོན་མ་ཞིག་ནི་ངེས་པར་ཡོད་དགོས། རྒྱུ་མཚན་ནི་ཕྱིའི་དངོས་པོ་སེམས་སུ་འགྱུར་མི་སྲིད་ལ། སེམས་ཕྱིའི་དངོས་པོར་འགྱུར་མི་སྲིད། སེམས་དེའི་རྫས་རྒྱུན་ཡོད་དགོས་ན་ངེས་པར་ཉིང་མཚམས་མ་སྦྱར་གོང་གི་སེམས་དེ་ཡིན་དགོས། དེས་སྐྱེ་བ་སྔོན་མ་འགྲུབ། དེ་འདྲའི་སེམས་དེ་རྒྱུན་གཅིག་ཡིན་པའི་རྒྱུ་མཚན་གྱིས་མཐུན་རྐྱེན་ཚང་བའི་མི་དང་། བུ་ཕྲུག་འགའ་ཤས་ནས་སྐྱེ་བ་སྔོན་མ་དྲན་པ་དེང་དུས་ཀྱང་ཡོད།

སྔར་གྱི་ལོ་རྒྱུས་ཁུངས་མའི་ནང་ཡང་སྐྱེ་བ་སྔོན་དྲན་མང་དུ་བྱུང་། རྒྱུ་འབྲས་ཞེས་པ་ཐ་དད་ཡིན་ཀྱང་། ངེས་པར་ཆ་མཐུན་གྱི་འབྲེལ་བ་ཡོད་དགོས། དཔེར་ན། ལུས་ནི་རེག་བྱ། དབྱིབས། ཁ་དོག་ཅན་ཞིག་ཡིན་པས་དེའི་ཉེར་ལེན་གྱི་རྒྱུ་ཡང་དེ་འདྲ་ཞིག་ཡོད་དགོས་ལ། སེམས་ལ་དབྱིབས་སོགས་མེད་པས་ཉེར་ལེན་གྱི་རྒྱུ་ཡང་དེ་ལྟ་བུ་དགོས། ས་བོན་རོ་མངར་བ་ལས། འབྲས་བུ་དེ་མཐུན་འབྱུང་བ་ལྟ་བུ། དེས་ན་གཟུགས་མེད་སེམས་ཀྱི་ཉེར་ལེན་གྱི་རྒྱུར་གཟུགས་ཅན་ཕ་མའི་ཁུ་ཁྲག་འཇོག་མི་ཐུབ། རིག་པ་འདི་སོགས་ལ་བརྟེན་ནས་སྐྱེ་བ་སྔ་ཕྱི་ངེས་པར་འགྲུབ། དེས་ན་སྐྱེ་བ་ཕྱི་མ་ཞིག་ཡོད་ཕྱིན་དེར་ཕན་པ་ཆོས་ཁོ་ན་ལས་མེད་པ་ཤིན་ཏུ་གསལ་པོ་རེད། དེ་རྣམས་ཆོས་དགོས་པའི་རྒྱུ་མཚན་ཡིན།། །།

༣༽ ཆོས་སུ་གྲགས་པ་མང་པོ་ཡོད་པའི་ནང་གི་ནང་ཆོས་ཏེ། དེའི་སྟོན་པའི་སྐོར།

འཛམ་གླིང་འདིར། ནད་སྣ་གཅིག་ལ་སྨན་མང་པོ་ཡོད་པ་བཞིན། མིའི་རིགས་སོགས་འགྲོ་བ་ཀུན་གྱི་བདེ་བ་སྒྲུབ་པའི་ཐབས་སུ་ཆོས་ལུགས་མང་པོ་ཡོད། དེ་དག་རང་རང་ལ་ཆོས་ལུགས་ཀྱི་ཚུལ་དང་། བརྗོད་ཚུལ་མི་མཐུན་པ་ཡོད་ཀྱང་། དེ་རྣམས་ཀྱིས་སྒྲུབ་པ་པོ་རང་ཉིད་ཀྱི་སྒོ་གསུམ་ཡ་རབས་བཟང་པོར་བསྒྱུར་བ་དང་། དམིགས་ཡུལ་བཟང་པོར་དམིགས་པ་ནི་གཅིག་མཐུན་རེད་བསམ་གྱི་འདུག །རྫུན་དང་ཕྲ་མ་སོགས་ངག་གི་ལས་དང་། རྐུ་གསོད་སོགས་ལུས་ཀྱི་སྤྱོད་པ་ངན་པ་རྣམས་བྱེད་མི་རུང་བར་སྟོན་པ་སོགས་ཀུན་མཐུན། བློ་ཕམ་པ་ཞིག་ལ། ལོ་རྒྱུས་ནང་སྐབས་རེ་ཆོས་ལུགས་པ་ཕན་ཚུན་སྡང་རྩོད་ཀྱི་གནས་ཚུལ་བྱུང་བ་དེ་སླར་མི་འོང་བའི་འདས་པ་ཡིན་ན་ལེགས། ཆོས་ལུགས་པ་ཚོ་མཐུན་པོ་བྱེད་རྒྱུ་ངེས་པར་ཐུབ་པ་ཡིན། སྤྱིར་དེང་དུས་ཆོས་ཙམ་ཡོད་མེད་ཀྱི་ཕྱོགས་གཉིས་ཡོད་དུས་འདིར་རིས་མེད་ཀྱི་ཆོས་པ་ཚོ་མཉམ་མཐུན་བྱེད་གལ་ཆེ།

དེ་ཡང་སྡང་སེམས་ཀྱིས་མ་ཡིན་ཏེ། མཉམ་མཐུན་བྱེད་པ་དེས་ཆོས་ལུགས་པ་ཚོར་ཕན་ཐོགས་ཡོད་པ་མ་ཟད། ཆོས་མེད་པ་ཚོར་ཡང་འཕྲལ་ཡུན་གྱི་ཕན་བདེ་སྒྲུབ་ཆེད་ཡིན་ཏེ། ཁོང་ཚོའི་བླང་དོར་གནས་ལ་རྨོངས་པའི་མི་ཤེས་པ་སེལ་ཏེ་གཏན་བདེའི་ལམ་དུ་འགོད་ཐབས་ཡིན། དེར་བརྟེན་ངས་ཆོས་ལུགས་ཚང་མར་དམ་ཚིག་འོ་ཆུ་གཅིག་འདྲེས་ཡོང་བའི་རེ་གསོལ་ཞུ་རྒྱུ་ཡིན། ཆོས་ལུགས་པ་ཕན་ཚུན་གཅིག་སྒྲིལ་ཆེད་ཕན་ཚུན་གནས་ཚུལ་ཤེས་རྟོགས་ཐུབ་དགོས། དེའི་དོན་དུ། ཁོ་བོས་བོད་ཀྱི་ནང་པའི་ཆོས་སྐོར་གནས་ཚུལ་མདོར་བསྡུས་ཤིག་བརྗོད་རྒྱུ་ཡིན།

དེ་ལ་གནས་ལུགས་བརྗོད་དགོས་པ་ཞིག་ནི། དེང་དུས་བོད་ཡིག་ནང་གི་ཆོས་ཚིག་ཚང་མ་དབྱིན་ཡིག་ཏུ་ཐད་དོན་བསྒྱུར་བར་དཀའ། དབྱིན་བོད་གཉིས་ཀའི་ཤེས་ཡོན་ཚད་མཐོ་གཉིས་འཛོམས་ཅན་ཡང་དཀོན་ཞིང་། ཞིབ་གཏུགས་བྱེད་སའི་སྔོན་བསྒྱུར་ཁུངས་དག་རིགས་ཀྱང་ཆེར་མ་མཐོང་། སྔོན་ཆད་དབྱིན་ཡིག་ཐོག་བསྒྱུར་བྲིས་བྱེད་པོ་དག་བསམ་སྦྱོར་གཉིས་དགེའི་ལག་རྗེས་གང་ལེགས་ཀྱང་ལམ་རོབ་ཙམ་ལས་གོ་དོན་གཏིང་ཟབ་བསྒྱུར་བྲིས་མ་ཐུབ་པར་མངོན་ཞིང་། འོན་ཀྱང་། ཕྱིན་ཆད་དཀའ་ངལ་འདི་དག་རིམ་སེལ་གྱིས་ཁོ་བོ་ཅག་གི་ཆོས་ཀྱི་གོ་དོན་གཏིང་ཟབ་རྣམས་དབྱིན་ཡིག་ཐོག་བདེ་བླག་ཏུ་བསྒྱུར་བྲིས་ཐུབ་པའི་རེ་བ་ཡོད།

དེ་ལྟའི་གནས་ཚུལ་འོག་ཆོས་སྐོར་འདི་དག་ཀྱང་དབྱིན་ཡིག་ཏུ་བྲི་བསྒྱུར་བདེ་ཆེད་གོ་སླ་རགས་བསྡུས་ཙམ་ཞིག་བརྗོད་རྒྱུ་ཡིན། ང་ཚོའི་སྟོན་པ་སངས་རྒྱས་ཤཱཀྱ་ཐུབ་པ་ནི་བསྐལ་པ་འདིར་སངས་རྒྱས་སྟོང་རྩ་ཡོད་པའི་ནང་ནས་གཅིག་ཡིན། སངས་རྒྱས་དེ་རྣམས་ཐོག་མ་ནས་སངས་རྒྱས་མིན་པར་ང་ཚོ་ལྟ་བུའི་སེམས་ཅན་ཡིན། ལུས་སེམས་གཉིས་ལས་སེམས་གཙོ་ཆེ། ལུས་ངག་ནི་སེམས་ཀྱི་གཞན་དབང་ཅན་ཡིན། འདོད་ཆགས་ལ་སོགས་པའི་ཉོན་མོངས་རྣམས་སེམས་ཀྱི་རང་བཞིན་ལ་བསླད་པ་མེད། སེམས་ཀྱི་རང་བཞིན་ནི་དྲི་མས་མ་བསླད་པ་དག་པ་ཞིག་ཡིན། ཉོན་མོངས་རྣམས་སེམས་ཀྱི་འཁོར་ཡིན། དེ་ལྟའི་ཉོན་མོངས་སོགས་སྐྱོན་གྱི་རིགས་རྣམས་རིམ་བཞིན་བཅོས་ཏེ་གློ་བུར་བའི་དྲི་མ་རྣམས་རྫོགས་པར་ཟད་ནས་དག་པ་དེ་སངས་རྒྱས་ཡིན་པས། ཐོག་མ་ནས་སངས་རྒྱས་པའི་སངས་རྒྱས་ཤིག་ནང་པས་ཁས་མི་ལེན། དེ་འདྲའི་སངས་རྒྱས་དེས་དུས་ཇི་སྲིད་བར་འགྲོ་བའི་དོན་མཛད། དེས་སྐུ་གསུང་ཐུགས་ཀྱི་སྤྲུལ་པ་བྱེ་བ་ཐེར་འབུམ་མང་པོས་ཆུ་ཚོད་སྐར་ཆ་རེར་ཡང་འགྲོ་བའི་དོན་མུ་མཐའ་མེད་པ་མཛད། བསྐལ་པ་འདིར་སངས་རྒྱས་མཆོག་གི་སྤྲུལ་སྐུའི་རྣམ་པ་ཅན་དུ་བྱོན་པ་དེར་ཆ་བཞག་སྟེ་སྟོང་རྩ་འབྱུང་། མཆོག་གི་སྤྲུལ་སྐུ་རེར་བསྟན་པ་གསར་པ་རེ་ཡོང་། བསྐལ་པ་ནི་ལོ་ཤིན་ཏུ་མང་པོ་ཡོད་པའི་དུས་སྐབས་ཤིག་ཡིན། སངས་རྒྱས་ཤཱཀ་ཐུབ་ཀྱི་བསྟན་པ་འདི་སངས་རྒྱས་གཞན་གྱི་བསྟན་པ་དང་མི་འདྲ་བར་འདིར་མདོ་སྔགས་ཟུང་འབྲེལ་ཡོད། གཞན་ཕལ་ཆེ་བར་སྔགས་མེད།

ཐུན་མོང་སྣང་ངོར་དགའ་ལྡན་གནས་ནས་འཕོ་བ་དང་། ལྷུམས་སུ་ཞུགས་པ། སྐུ་བལྟམས་པ། བཟོ་ཡི་གནས་ལ་མཁས་པ། བཙུན་མོའི་འཁོར་གྱིས་རོལ་པ། ངེས་པར་འབྱུང་བ། དཀའ་བ་སྤྱད་པ། བྱང་ཆུབ་སྙིང་པོར་གཤེགས་པ། བདུད་སྡེ་བཅོམ་པ། སངས་རྒྱས་པ། ཆོས་ཀྱི་འཁོར་ལོ་བསྐོར་བ། མྱ་ངན་ལས་འདས་པ་སྟེ་མཛད་པ་བཅུ་གཉིས་བསྟན། སངས་རྒྱས་འཇིག་རྟེན་དུ་བྱོན་པ་ནི་འགྲོ་བའི་དོན་དུ་དང་། དེ་ཡང་ཆོ་འཕྲུལ་གསུམ་ལས་གསུང་གི་ཆོ་འཕྲུལ་གཙོ་བོ་ཡིན་སྟབས་ཆོས་འཁོར་བསྐོར་ཆེད་ཡིན་ལ། སྟོན་པ་ཤཱཀྱ་ཐུབ་པ་རྒྱལ་པོའི་རིགས་སུ་འཁྲུངས་ཏེ། སྐུ་ཚེ་སྟོད་ལ་རྒྱལ་སྲིད་བསྐྱངས། དེ་ནས་སྲིད་པའི་ཕུན་ཚོགས་ཐམས་ཅད་སྡུག་བསྔལ་གྱི་རང་བཞིན་དུ་གཟིགས་ཏེ་རྒྱལ་སྲིད་སྤངས་ནས་དཀའ་ཐུབ་ལ་ཞུགས། མཐར་རྡོར་གདན་དུ་མངོན་པར་རྫོགས་པར་སངས་རྒྱས་ཚུལ་བསྟན། དེ་ལ་དུས་དང་པོར་ཡུལ་ཝཱ་རཱ་ཎ་སཱིར་གདུལ་བྱ་ཉན་ཐོས་ཀྱི་རིགས་ཅན་རྣམས་ལ་གཙོ་བོར་དགོངས་ནས་འཕགས་པའི་བདེན་པ་བཞི་ལས་བརྩམས་པའི་ཆོས་ཀྱི་འཁོར་ལོ་བསྐོར། དུས་བར་པར་བྱ་རྒོད་ཕུང་རིར་གདུལ་བྱ་ཐེག་ཆེན་གྱི་རིགས་ཅན་དབང་རྣོན་རྣམས་ལ་གཙོ་བོར་དགོངས་ནས་རང་བཞིན་མེད་པའི་ཚུལ་ལས་བརྩམས་ཏེ་འཁོར་ལོ་བར་པ་གསུངས། དུས་མཐའ་མར་ཡངས་པ་ཅན་དུ་གདུལ་བྱ་ཐེག་ཆེན་གྱི་རིགས་ཅན་དབང་པོ་འབྲིང་མཐའ་རྣམས་ལ་གཙོ་བོར་དགོངས་ནས་འཁོར་ལོ་ཐ་མ་གསུངས་ཏེ་སྙན་གྲགས་ཅན་གྱི་ཆོས་འཁོར་རིམ་པ་གསུམ་བསྐོར། སྟོན་པ་སངས་རྒྱས་ཀྱིས་རྡོ་རྗེ་འཆང་གི་སྐུར་བཞེངས་ཏེ་སྔགས་ཀྱི་ཆོས་རྣམས་ཀྱང་གསུངས། ད་ལྟ་བོད་དུ་བསྒྱུར་བའི་བཀའ་འགྱུར་ཞེས་སྙན་གྲགས་ཅན་གྱི་པོད་རྣམས་སངས་རྒྱས་ཀྱིས་གསུངས་པ་ཤ་སྟག་ཡིན། བཅོམ་ལྡན་འདས་ཀྱི་བཀའ་མདོ་ཕྱོགས་རྣམས་སྡེ་སྣོད་གསུམ་དང་། སྔགས་ཀྱི་ཆོས་སྐོར་རྣམས་རྒྱུད་སྡེ་བཞིར་འདུ། ཡང་ན་རྒྱུད་སྡེ་བཞི་མདོ་སྡེའི་སྡེ་སྣོད་ནང་བསྡུས་ཀྱང་ཆོག །བརྗོད་བྱ་ཚུལ་ཁྲིམས་དང་། ཏིང་ངེ་འཛིན། ཤེས་རབ་སྟེ་བསླབ་པ་གསུམ་གྱི་སྒོ་ནས་འདུལ་བ། མདོ་སྡེ། མངོན་པ་བཅས་སྡེ་སྣོད་གསུམ་དུ་འཇོག། །།

༤༽ བོད་དུ་ནང་ཆོས་དར་ཚུལ།

ནང་པའི་ཆོས་བོད་དུ་ཇི་ལྟར་བྱུང་བ་ནི། ཞང་ཞུང་གི་ཡུལ་ནས་དར་བའི་བོན་ཆོས་ཆེས་སྔ་བར་བོད་དུ་དར་ཁྱབ་བྱུང་ཞིང་། དུས་ད་ལྟའང་བཤད་སྒྲུབ་བྱེད་པ་ཡོད། འདི་ཐོག་མར་ཧ་ཅང་རྒྱས་པ་ཞིག་མེད་འདྲ་ཡང་། ཕྱིས་བོད་དུ་རྒྱ་གར་ནས་ནང་བསྟན་རྒྱ་ཆེར་དར་བའི་སྐབས་བོན་གྱི་ལྟ་སྒོམ་པའི་བཞེད་སྲོལ་ལའང་ཟབ་རྒྱས་སུ་ཕྱིན་ཡོད་པར་མངོན། བོད་ཀྱི་ཆོས་རྒྱལ་ལྷ་ཐོ་རི་གཉན་བཙན་སྐབས་ནང་བསྟན་ཐོག་མར་དར། དེ་ནས་རིམ་གྱིས་ཇེ་འཕེལ་དུ་སོང་ནས་རྒྱ་གར་གྱི་པཎྜི་ཏ་ཞི་བ་འཚོ་ཡབ་སྲས་སོགས་སྙན་གྲགས་ཅན་མང་པོས་མདོ་དང་བསྟན་བཅོས་དང་། གྲུབ་དབང་པདྨ་འབྱུང་གནས་སོགས་ཀྱིས་རྒྱུད་སྡེའི་སྐོར་ཡང་མང་པོ་བསྒྱུར་སྤེལ་མཛད།

དེ་ནས་གླང་དར་སྐབས་ཉམས་ཏེ་ལོ་བཅུ་ཕྲག་འགའ་ཙམ་བར་གནས་ཤིང་། སླར་ཡང་བོད་སྨད་ཕྱོགས་དང་། སྟོད་ཕྱོགས་ནས་བསྟན་པ་རིམ་གྱིས་གསོས་ཏེ་བསྟན་པ་ཕྱི་དར་གྱི་འགོ་ཚུགས། ལོ་ཙཱ་བ་རིན་ཆེན་བཟང་པོ་སོགས་བོད་ཀྱི་བློ་ཅན་མང་པོས་རྒྱ་གར་གྱི་མཁས་གྲུབ་གྲགས་ཆེ་བ་མང་པོའི་ཞབས་ལ་གཏུགས་ཏེ་གསན་བསམ་སྒོམ་པས་རྒྱལ་བསྟན་འཛིན་སྤེལ་མཛད་ཅིང་། པཎྜི་ཏ་དཔལ་མར་མེ་མཛད་སོགས་མང་པོ་བོད་དུ་ཕེབས་ཏེ་མདོ་རྒྱུད་བསྟན་བཅོས་མང་པོ་བསྒྱུར་སྤེལ་མཛད། དུས་རབས་འདི་ཙམ་ནས་བོད་རང་ཉིད་ཀྱི་མཁས་པ་མང་པོ་བྱུང་སྟེ་བོད་འགྲེལ་མང་པོ་མཛད་པའི་མགོ་ཚུགས་པ་ཡིན། དུས་གང་འཚམས་རྗེས་ནས་རྒྱ་གར་དང་། བལ་པོའི་མཁས་པ་གྲགས་ཆེ་བ་བོད་དུ་ཕེབས་པ་ཆེར་བྱུང་མི་འདུག །

དེ་ལྟར་བོད་དུ་དར་ཁྱབ་ཀྱི་ནང་བསྟན་འདི་རྒྱ་གར་གྱི་ནང་བསྟན་དྲི་མ་མེད་པ་འདི་རང་ལས། བོད་ཀྱི་བླ་མས་རྟོག་བཟོ་དང་། ཆོས་གཞན་དང་བསྲེས་ལྷད་བཏང་བ་མེད་ཅིང་། དཔེར་ན། བོད་འགྲེལ་དེ་ཚོའི་ནང་ཆོས་ཀྱི་འགྲེལ་བཤད་ཆུང་ཆུང་ཞིག་ལའང་མཇུག་ཏུ་སངས་རྒྱས་རང་ཉིད་ཀྱི་གསུང་ངམ། དེ་མིན་རྒྱ་གར་མཁས་པའི་གསུང་དྲངས་ཏེ་གཏན་ལ་ཕབ་པ་ཤ་སྟག་ཡིན། ཆེས་ཤིན་ཏུ་ར་འཕྲོད་པ་གཅིག་ལ། དེང་སང་གི་རྒྱ་གར་པ་ཕྱི་ནང་གཉིས་ཀའི་ཁོངས་ཀྱི་མཁས་པ་རེ་ཟུང་དང་ཞིབ་གླེང་སྐབས་ཆོས་ཚིག་སྐད་བརྡ་འཕྲོད་དཀའ་བའི་གནས་ཚུལ་འདི་གའི་འོག་ལའང་ལོ་བརྒྱ་ཕྲག་མང་པོའི་སྔོན་ནས་བསྒྱུར་བའི་བོད་ཡིག་ནང་གི་ཆོས་ཀྱི་བཤད་པ་འཁོད་ཡོད་པ་དེ་ག་རང་ཁོང་ཚོས་བརྗོད་ཀྱི་འདུག །

དེར་མ་ཟད། རྒྱ་གར་བ་མཁས་པ་འགས་བརྗོད་རིགས་སུ། དེང་སང་སཾསྐྲྀཏའི་སྐད་ཐོག་ནས་གོ་དཀའ་བའི་གཞུང་འགའ་ཤས་བོད་སྐད་ཐོག་ནས་བལྟས་ཏེ་གུང་བསྒྲིགས་སྐབས་གོ་བ་ཆེས་ཕུལ་དུ་བྱུང་བ་ཡོང་གི་འདུག་ཟེར། གནས་ཚུལ་འདིའི་ཐོག་ནས་ངོས་ཀྱི་བསམ་པར། བོད་ཀྱི་ཆོས་ལ་ཡུལ་དུས་གནས་ཚུལ་དབང་གིས་རྒྱ་གར་བ་དང་ཕྲན་བུ་ཁྱད་པར་ཡོད་པ་རྒྱུ་མཚན་དུ་བྱས་ཏེ་བླ་མའི་ཆོས་ལུགས་ཞེས་ནང་པ་བསྒྱུར་བཅོས་ཕྱིན་པ་ཞིག་ཏུ་ངོས་འཛིན་བྱེད་པ་དེ་རྩ་བ་ནས་ནོར་བ་བྱུང་བ་རེད།

ཡང་བརྗོད་རྒྱུར། གཅིག་བྱས་ན་ནོར་འཁྲུལ་ཡིན་སྲིད་པས་དགོངས་འགལ་མེད་པ་ནས། ད་ལྟའི་དུས་རབས་འདིར། ནང་པའི་ཐེག་པ་ཆེ་ཆུང་གི་ལྟ་སྒོམ་སྤྱོད་གསུམ་ཆ་ཚང་བ་དཔྱིས་ཕྱིན་པ་ཞིག་ཤེས་དགོས་ན། བོད་ཡིག་གི་གླེགས་བམ་རྣམས་རྒྱུན་རིང་བར་བརྟག་ཞིབ་ཟབ་ནན་གྱིས་གཟིགས་དགོས་པ་རེད་སྙམ་ལགས། རྒྱ་གར་དུ་སྔར་ན་ལེནྡྲའི་མཁས་པའི་འཆད་སྲོལ་དང་། བྲི་ཀ་མ་ལ་ཤི་ལའི་མཁས་པའི་འཆད་སྲོལ་ཞེས་རྩ་བའི་དོན་གཅིག་ཀྱང་། མིང་འདོགས་དང་། འཁྲིད་སྟངས་ཕྲན་བུའི་ཁྱད་པར་ཡོང་གི་ཡོད་པ་བཞིན་དུ་བོད་དུའང་རྒྱ་གར་གྱི་པཎྜི་ཏ་དང་། དེའི་བོད་ཀྱི་སློབ་རྒྱུད་ཀྱི་མཚན་དང་། ས་གནས། དུས་ཚོད་སོགས་ཀྱིས་མིང་འདྲ་མིན་བྱུང་སྟེ། དེ་ཡང་གྲགས་ཆེ་བར་རྙིང་མ། བཀའ་བརྒྱུད། ས་སྐྱ། དགེ་ལུགས་ཞེས་མིང་འདོགས་སོ་སོ་དང་། རྩ་བ་གཅིག་ཀྱང་འཁྲིད་སྟངས་མི་འདྲ་བ་ཐན་ཐུན་ཡོད་པ་རེད། ཐམས་ཅད་ཀྱང་མདོ་སྔགས་ཟུང་འབྲེལ་གྱི་རྒྱལ་བའི་བསྟན་པ་ཤ་སྟག་ཡིན་ནོ།། །།

༥༽ ཆོས་ཀྱི་དོན་བཤད་པ།

ཆོས་ཞེས་པའི་དོན་ནི། ཆོས་ཞེས་པ་སཾསྐྲྀཏའི་སྐད་དུ་དྷརྨ་ཞེས་པ་འཛིན་པ་ལ་འཇུག་ཅིང་། དེ་ཡང་རང་རང་གི་ངོ་བོའམ། མཚན་ཉིད་འཛིན་པའི་གོ་ལུགས་ཀྱིས་ཡོད་པ་ཐམས་ཅད་ཆོས་དང་། ཡང་འཇིགས་པ་ལས་འཛིན་པའམ། སྐྱོབ་པའི་དོན་གྱིས་ཆོས་དང་འཇིག་རྟེན་གཉིས་ཀྱི་ཆོས་དེར་གོ་བ་རེད། འདིར་ཆོས་ཞེས་པ་ཕྱི་མ་དེ་ཡིན། དེ་ཡང་སྤོམ་བཤད་བྱས་ན། སྒོ་གསུམ་ཡ་རབས་ཀྱི་བྱ་བ་ཞིག་ཆོས་སུ་འཇོག །

དེ་ཡང་བྱ་བ་དེ་བྱས་པས་འཇིགས་པ་གང་ཡང་རུང་བ་ཞིག་ལས་སྐྱོབ་པའམ། འཛིན་པར་བྱེད་པ་ཡིན། དེ་འདྲའི་བྱ་བ་ལག་ལེན་བྱེད་པ་ཆོས་ལག་ལེན་བྱེད་པ་རེད། འདིར་ཆོས་ཀྱི་སྐོར་རྒྱ་ཆེན་པོ་བརྗོད་རྒྱུ་སྐབས་སུ་མ་བབས་པས་མདོར་བསྡུས་ཤིག་གོ་བདེར་བརྗོད་པར་བྱའོ། །དེ་ལ་བཅོམ་ལྡན་འདས་ཀྱིས། འདི་ནི་སྡུག་བསྔལ་འཕགས་པའི་བདེན་པའོ། །འདི་ནི་ཀུན་འབྱུང་འཕགས་པའི་བདེན་པའོ། །འདི་ནི་འགོག་པ་འཕགས་པའི་བདེན་པའོ། །འདི་ནི་ལམ་འཕགས་པའི་བདེན་པའོ། །སྡུག་བསྔལ་ཤེས་པར་བྱ། ཀུན་འབྱུང་སྤང་བར་བྱ། འགོག་པ་མངོན་དུ་བྱ། ལམ་བསྒོམ་པར་བྱ། སྡུག་བསྔལ་ཤེས་པར་བྱ་སྟེ་ཤེས་པར་བྱར་མེད། ཀུན་འབྱུང་སྤང་བར་བྱ་སྟེ་སྤང་བར་བྱར་མེད། འགོག་པ་མངོན་དུ་བྱ་སྟེ་མངོན་དུ་བྱར་མེད། ལམ་བསྒོམ་པར་བྱ་སྟེ་བསྒོམ་པར་བྱར་མེད་ཅེས་པའི་བདེན་བཞིའི་ངོ་བོ་དང་། བྱ་བ། བྱ་བ་འབྲས་བུ་དང་བཅས་པ་ལ་བཟླས་པའི་བདེན་པ་བཞི་སྟེ། འདི་འཆད་པ་ལ་ནང་པའི་གྲུབ་མཐའ་ཐམས་ཅད་ཀྱི་ནང་ནས་མཆོག་ཐལ་འགྱུར་བའི་ལུགས་གཙོ་བོར་བརྗོད་པར་བྱ་སྟེ། དེ་ལ་སྡུག་བསྔལ་བདེན་པ་ནི། རྒྱུ་ལས་ཉོན་ལས་བྱུང་ཞིང་། འཁོར་བས་བསྡུས་པའི་ཆོས་ལ་ཟེར། ཀུན་འབྱུང་བདེན་པ་ནི། གོང་གི་སྡུག་བདེན་དེ་ཉིད་སྐྱེད་བྱེད་ཀྱི་རྒྱུ་ལ་ཟེར།

འགོག་པའི་བདེན་པ་ནི། གོང་གི་བདེན་པ་དེ་གཉིས་ཟད་དེ་བྲལ་བའི་ཆ་ལ་ཟེར། ལམ་གྱི་བདེན་པ་ནི། དེ་ཐོབ་བྱེད་ཀྱི་ཐབས་ཁྱད་པར་ཞིག་ལ་ཟེར། དེ་ཡང་ཀུན་འབྱུང་ལས་སྡུག་བདེན་འབྱུང་བས་ཀུན་འབྱུང་སྔོན་དང་། སྡུག་བདེན་ཕྱིས་འབྱུང་། ལམ་སྒོམ་པས་འགོག་པ་མངོན་དུ་བྱེད་པས་ན། ལམ་སྔོན་དང་། འགོག་བདེན་རྗེས་སུ་ཡིན་ཀྱང་། བཅོམ་ལྡན་འདས་ཀྱིས་བདེན་བཞི་གསུང་སྟངས་གོ་རིམ་དེ་གོ་ལྡོག་ནས་གསུངས་ཡོད། དེ་ནི་དགོས་པ་ཤིན་ཏུ་ཆེན་པོ་ཡོད་དེ། ཐོག་མར་སྡུག་བསྔལ་ཤེས་པ་བྱུང་ན་དེ་ནས་དེའི་རྒྱུ་བརྩད་གཅོད་པས་ཀུན་འབྱུང་བཤད། དེ་སྤོང་ནུས་པའི་སྤོབས་པ་བསྐྱེད་དུས་འགོག་པ་མངོན་དུ་བྱ་འདོད་བྱུང་། དེའི་ཆེད་དུ་དེ་ནས་ལམ་སྒོམ་འདོད་པ་འབྱུང་བས་ལམ་བདེན་བཤད།། །།

༦༽ སྡུག་བདེན་འཁོར་བའི་ཚུལ་དང་། འགྲོ་བའི་རིགས་བཤད་པ།

དེ་ཡང་། འཁོར་བ་སྡུག་བསྔལ་དང་བཅས་པ་འདི་སྡུག་བདེན་ཡིན་པས་འཁོར་བ་ཇི་འདྲ་ཞིག་ཅེ་ན། འཁོར་བ་ལ་གནས་ཀྱིས་ཕྱེ་ན་གསུམ་དུ་བཤད་དེ། འདོད་ཁམས། གཟུགས་ཁམས། གཟུགས་མེད་ཁམས་གསུམ་ཡོད། དང་པོ་ལ་ནི། གཟུགས་སྒྲ་དྲི་རོ་རེག་བྱའི་འདོད་ཡོན་ལྔའི་བདེ་བར་སྤྱོད་པ་ཡོད། གཉིས་པ་ལ། ཕྱི་རོལ་གྱི་དངོས་པོ་ལ་མ་ཆགས་པར་ནང་ཏིང་ངེ་འཛིན་གྱི་བདེ་བར་སྤྱོད་པ་གཅིག་དང་། དེ་ལས་ཀྱང་མཐོ་རུ་སོང་སྟེ་ཚོར་བ་བདེ་བས་ཀྱང་བསུན་ཏེ་ཚོར་བ་བཏང་སྙོམས་ལ་སྤྱོད་པ་གཅིག་སྟེ་མཐོ་དམའ་རིམ་པ་གཉིས་ཡོད། གསུམ་པ་ལ། གཟུགས་སྒྲ་དྲི་རོ་རེག་བྱ་སོགས་དང་། དེ་སྤྱོད་པའི་མིག་སོགས་ཐམས་ཅད་བྲལ་བ་སེམས་ཉིད་ཙམ་དང་། དེར་ཡང་ཚོར་བ་བཏང་སྙོམས་འབའ་ཞིག་གཡེང་བ་དང་བྲལ་ཏེ་རྩེ་གཅིག་ཏུ་གནས་པ་ཞིག་ཡོད།

ཡང་། འགྲོ་བ་རིགས་དྲུག་ཏུ་ཕྱེ་ན། དྲུག་ནི། ལྷ། ལྷ་མིན། མི། ཡི་དྭགས། དུད་འགྲོ། དམྱལ་བ་བཅས་སོ།། དེ་ཡང་། ཁམས་གོང་མ་གཉིས་དང་། འདོད་ལྷ་རིགས་དྲུག་ནི་ལྷ་དང་། ལྷ་མིན་ནི། ལྷ་དང་བྱད་འདྲ་བར་གདུག་རྩུབ་ཆེ་བ་ཞིག་ལ་ཟེར། མི་ནི། གླིང་བཞི་ལ་སོགས་པའི་དང་། ཡི་དྭགས་ནི། བཟའ་བཏུང་གིས་ཤིན་ཏུ་ཕོངས་པ་སོགས་མི་འདྲ་བ་དུ་མ་ཞིག་ཡོད། དུད་འགྲོ་ནི། བྱིངས་དང་ཁ་འཐོར་བའི་དུད་འགྲོ་སོགས་དང་། དམྱལ་བ་ནི། མདོག་དང་གཟུགས་དབྱིབས་སྣ་ཚོགས་སུ་རང་གི་ལས་ཀྱི་དབང་གིས་རྒྱུ་དང་འདྲ་བར་སྐྱེས་ཡོང་། འཁོར་བ་ཞེས་པ་དོན་སྙིང་པོ། རང་ལ་རང་དབང་མེད་པར་ལས་ཉོན་གཉིས་ཀྱི་རྗེས་སུ་འགྲོ་ཞིང་། ངོ་བོ་སྡུག་བསྔལ་གྱི་རང་བཞིན་བྱེད་ལས་སྡུག་བསྔལ་གྱི་རྟེན་བྱེད་པ་དང་། ཕྱིས་སྡུག་བསྔལ་འདྲེན་པ་ཞིག་སྟེ། ཆོས་སྐད་དུ། ཟག་བཅས་ཉེ་བར་ལེན་པའི་ཕུང་པོ་འདི་ཡིན་ནོ། །འདི་ཁམས་གསུམ་ཆར་དུ་མ་ཁྱབ་པ་མེད་པས་ཐམས་ཅད་ཀྱི་ཕུང་པོ་འདི་འཁོར་བའོ།། །།

༧༽ འཁོར་བའི་རྒྱུ་ཀུན་འབྱུང་བཤད་པ།

འཁོར་བ་འདི་ཅི་ཡི་རྩ་བ་ཅན་ཡིན་ནམ་སྙམ་ན། ལས་ཉོན་ཀུན་འབྱུང་གཉིས་ཏེ་ཉོན་མོངས་ནི་སེམས་གཙོ་བོའི་གྲས་མིན་པར་སེམས་བྱུང་གི་ནང་ཚན་ཡིན། འོན་ཀྱང་སེམས་བྱུང་ཉོན་མོངས་དེ་དང་དེ་མངོན་དུ་གྱུར་སྐབས་གཙོ་བོ་སེམས་དེ་དེའི་གཞན་དབང་དུ་གྱུར་ནས་ཉོན་མོངས་དེས་གར་འཁྲིད་དུ་ཕྱིན་ཏེ་ལས་ངན་གསོག་པ་རེད། དེ་ལ་ཉོན་མོངས་ཤིན་ཏུ་མང་ཡང་། གཙོ་བོ་འདོད་ཆགས། ཞེ་སྡང་། ང་རྒྱལ། ལོག་ལྟ་སོགས་ཡིན། དེའི་ནང་ནས་ཀྱང་འདོད་སྡང་གཉིས་གཙོ་བོ་ལྟ་བུ་སྟེ། ཐོག་མར་རང་ལ་ཆགས་པའི་དབང་གིས་རང་ལ་མི་འདོད་པ་གཅིག་བྱུང་དུས་དེ་དང་དེའི་རྐྱེན་དང་བཅས་པར་སྡང་བ་འབྱུང་། ཡང་རང་ལ་ཆགས་པའི་དབང་གིས་རང་ཉིད་མཐོན་པོར་བཟུང་བའི་ང་རྒྱལ་བྱུང་བ་དང་། དེ་མཚུངས་རང་གིས་མ་ཤེས་པའི་ཚེ་དེ་མེད་པར་ལྟ་བའི་ལོག་ལྟ་བྱུང་བ་བཅས་འདི་འདྲ་རེད། དེ་འདྲའི་རང་ལ་ཆགས་པ་སོགས་ཤུགས་ཆེན་པོ་འབྱུང་བ་དེ། རང་ཉིད་ཐོག་མ་མེད་པ་ནས་གོམས་པའི་དབང་གིས་རྨི་ལམ་ཚུན་ཆད་ལ་ང་ང་ཞེས་དམ་སྦྲིང་སྦྲིང་བློས་བཟུང་བས་དེའི་ཤུགས་ཀྱིས་བྱུང་། དེ་ནི་རང་གིས་ཤེས་བྱའི་གནས་ལུགས་མ་ཤེས་པས་ལན་པ་ཡིན། ཤེས་བྱ་མཐའ་དག་རང་བཞིན་གྱིས་སྟོང་བཞིན་དུ་དེར་རྨོངས་ཏེ་རང་བཞིན་གྱིས་གྲུབ་པར་འཛིན་པ་དེ་ལ་ཐུག །དེས་ན་འདི་ལྟར་ཆོས་རྣམས་བདེན་གྲུབ་ཏུ་འཛིན་པའི་འཛིན་པ་ནི་ཉོན་མོངས་ཅན་གྱི་མ་རིག་པ་སྟེ་ཉོན་མོངས་ཐམས་ཅད་ཀྱི་རྩ་བ་མཐར་ཐུག་པ་དེ་རེད།། །།

༨༽ ལས་ཀྱི་སྐོར་ནི།

ངོ་བོའི་ཆ་ནས་སེམས་པའི་ལས་དང་། བསམ་པའི་ལས་གཉིས་ཡོད། དེ་ཡང་ལུས་ངག་གི་སྤྱོད་པ་མ་ཐོན་གོང་དེ་སྐུལ་བྱེད་ཀྱི་སེམས་བྱུང་ཞིག་ལ་སེམས་པའི་ལས་དང་། བྱ་བ་དེར་འཇུག་བཞིན་པའི་སྐབས་ཀྱི་ལུས་ངག་གི་ལས་ནི། བསམ་པའི་ལས་སུ་འཇོག །ཡང་འདི་གཉིས་ལ་འབྲས་བུ་འཕེན་ཚུལ་གྱི་ཆ་ནས་འདོད་པའི་བདེ་འགྲོར་འཕེན་བྱེད་ནི་བསོད་ནམས་ཀྱི་ལས་དང་། ངན་འགྲོར་འཕེན་བྱེད་ནི་བསོད་ནམས་མིན་པའི་ལས། ཁམས་གོང་མ་གཟུགས་གཟུགས་མེད་འཕེན་བྱེད་ནི་མི་གཡོ་བའི་ལས་ཏེ་རིགས་གསུམ་འཇོག །

ཡང་། འདི་ཚོ་ཚང་མ་ལུས་ཀྱི་ལས་དང་། ངག །ཡིད་ཀྱི་ལས་གསུམ་ཡོད། ཡང་། འབྲས་བུ་མྱོང་ཚུལ་གྱི་ཆ་ནས་དཔེར་ན། ཚེ་འདིར་བསགས་པའི་ལས་ཚེ་འདི་རང་དུ་སྨིན་མཁན་དེ་མཐོང་ཆོས་མྱོང་འགྱུར་གྱི་ལས་དང་། སྐྱེ་བ་རྗེས་ཐོག་དེར་སྨིན་མཁན་དེ་སྐྱེས་ནས་མྱོང་འགྱུར་གྱི་ལས། སྐྱེ་བ་གཉིས་ཕན་ཆད་དུ་སྨིན་མཁན་དེ་ལན་གྲངས་གཞན་དུ་མྱོང་འགྱུར་གྱི་ལས་ཞེས་དབྱེ་བ་གསུམ་ཡོད་པ་རེད།། །།

༩༽ ཐར་པའི་ངོ་བོ་བཤད་པ།

ཐར་པའི་སྐོར། འཁོར་བ་ཞེས་པ་བཅིངས་པའི་དོན་དང་། ཐར་པ་ནི་དེ་ལས་ཐར་པའི་དོན་ཏེ། དེ་ཡང་འཁོར་བའི་རྒྱུ་གོང་དུ་བཤད་པའི་ལས་ཉོན་གཉིས་ལས། ཉོན་མོངས་རྩ་བ་ནས་ཟད་པ་དང་། ལས་གསར་དུ་གསོག་པ་འགག་ཅིང་། ལྷག་མ་ཡོད་རིགས་ལ་ཡང་གསོས་འདེབས་བྱེད་ཉོན་མོངས་མེད་པས་འཁོར་བ་འགྲུབ་པའི་རྒྱུ་ཟད་པ་ན་བཅིངས་པ་ལས་ཐར་པའི་དོན་དེ་རེད། དེ་ཙ་ན་སྔར་གྱི་ལས་ཉོན་གྱིས་འཕངས་པའི་ཕུང་པོ་ཡོད་ཀྱི་བར་ལ་ལྷག་བཅས་དང་། དེ་ནས་ལྷག་མེད་ཅེས་འཇོག་སྲོལ་ཡང་ཡོད།

དེ་ཡང་ལྷག་མེད་ཅེས་ལས་ཉོན་གྱིས་འཕངས་པའི་ཕུང་པོའི་ལྷག་མ་མེད་པའི་དོན་ཡིན་པ་ལས། ཤེས་པའི་རྒྱུན་དང་། ཕུང་པོ་ཟག་མེད་ཀྱི་རྒྱུན་ཡོད། དེ་ལྟར་རྒྱུ་ཟད་པས་ཕུང་པོ་དེ་འགག་ཅིང་། དེ་དང་བྲལ་བས་དེ་ལ་བརྟེན་པའི་སྡུག་བསྔལ་ཐམས་ཅད་ཞི་བ་ཡིན་ནོ། །དེ་འདྲ་དེ་ནི་ཐར་པ་ཡིན་ལ། དེ་ལ་སྡུག་ཀུན་ཞི་བ་ཙམ་ཞིག་གི་ཐར་པ་དང་། བླ་ན་མེད་པའི་ཐར་པ་ཆེན་པོའམ། སངས་རྒྱས་ཀྱི་གོ་འཕང་སྟེ་གཉིས་ཡོད། དེ་ལ་སྔ་མ་ནི། སྒྲིབ་པ་ལ་གཉིས་ཡོད་པའི་ཉོན་མོངས་པའི་སྒྲིབ་པ་ཀུན་ཟད་པ་ཡིན་ཀྱང་། ཤེས་བྱའི་སྒྲིབ་པ་མ་ཟད་ཅིང་། ཕྱི་མ་ནི་སྒྲིབ་པ་ཐམས་ཅད་གཏན་དུ་ཟད་པའི་མཐར་ཐུག་པའི་གོ་འཕང་དེ་ཡིན།། །།

༡༠༽ ཐེག་དམན་བཤད་པ།

དེ་འདྲ་བའི་ཐར་པ་དེ་ཐོབ་པ་ལམ་ལ་བརྟེན་དགོས་ཤིང་། དེ་ལ་སོ་འཕགས་ཀྱི་ལམ་གཉིས་ལས། ཕྱི་མ་ནི་ལམ་གྱི་བདེན་པའོ། །འདི་ལ་ཉན་ཐོས་དང་རང་སངས་རྒྱས་གཉིས། དེ་རེ་རེར་རིམ་པ་ལྔ་ལྔ་བཞག་པས་བཅུ་ཡོད། དེ་གཉིས་ནང་གསེས་མཐོ་དམན་ཡོད་ཀྱང་། རྩ་བ་དེ་འདི་འདྲ་ཞིག་རེད། འཁོར་བ་ལས་གྲོལ་བའི་ཐར་པ་ཙམ་ཞིག་རང་ཉིད་ཀྱི་དོན་དུ་སྒྲུབ་པའི་ཐབས་ལམ་ཞིག་ཐེག་དམན་གྱི་ཆོས་ཡིན། ཚིག་བསྡུས་ཏེ་བརྗོད་ན། ངེས་འབྱུང་གི་བསམ་པས་ཟིན་པར་བྱས་ཏེ་ཚུལ་ཁྲིམས་ཀྱིས་གཞི་བཟུང་བའི་ཐོག །སྟོང་པ་ཉིད་ལ་དམིགས་པའི་ཞི་ལྷག་ཟུང་འབྲེལ་གྱིས་ཉོན་མོངས་པ་ས་བོན་དང་བཅས་པ་སླར་མི་སྐྱེ་བའི་ཆོས་ཅན་དུ་བྱས་ཏེ་སྤངས་པའི་དུས་དེར་ཐར་པ་ཐོབ་པ་རེད། འདི་ལ་ལམ་རིམ་པ་ལྔ་ནི། ཚོགས་ལམ། སྦྱོར་ལམ། མཐོང་ལམ། སྒོམ་ལམ། མི་སློབ་ལམ་སྟེ་ལྔའོ། །འདི་འདྲའི་ལམ་ལ་སློབ་མཁན་དེར་ཐེག་དམན་པ་ཞེས་བརྗོད་པ་ཡིན།། །།

༡༡༽ ཐེག་ཆེན་བཤད་པ།

ཐེག་པ་ཆེན་པོ་ནི། གཙོ་བོ་གཞན་དོན་དུ་ཐར་པ་མཆོག་མི་གནས་པའི་མྱང་འདས་སམ། སངས་རྒྱས་ཀྱི་གོ་འཕང་དོན་དུ་གཉེར་བའི་བསམ་པ་བྱང་ཆུབ་ཀྱི་སེམས་ཀྱིས་ཟིན་པའི་སྒོ་ནས་གོང་དུ་ཐེག་དམན་སྐབས་བཤད་པའི་ལམ་དེ་དག་དང་། (འདིར་བསམ་པའི་འཁྱེར་སྟངས་མི་འདྲ་བ་ཆགས་ཡོད་པས་སྔ་མ་ལས་སྟོབས་ཆེ་བ་དང་། ལྷག་པ་ཡིན།) དེའི་སྟེང་ཕར་ཕྱིན་དྲུག་དང་། བསྡུ་བ་བཞི་གཙོ་བོར་གྱུར་པའི་ཐབས་ཀྱི་ཆ་ཁྱད་པར་བ་འདི་ཚོ་བསྣན་ཏེ་ཉོན་མོངས་པ་མ་ཟད། ཤེས་བྱའི་སྒྲིབ་པའང་གཏན་ནས་བཅོམ་པའི་དུས་དེར་སངས་རྒྱས་ཀྱི་གོ་འཕང་ཐོབ་པ་ཡིན། འདིར་ཡང་ལམ་ལྔ་ཡོད། ཐེག་ཆེན་ཚོགས་ལམ། སྦྱོར་ལམ། མཐོང་ལམ། སྒོམ་ལམ། མི་སློབ་ལམ་བཅས་ལྔའོ། །

འདི་རྣམས་གོང་མ་དང་མིང་འདྲ་ཡང་། དོན་ལ་མཆོག་དམན་ཁྱད་པར་ཆེན་པོ་ཡོད། ཐེག་པ་གཉིས་ཀྱི་ཁྱད་པར་མདོར་བསྡུ་ན། ཐོག་མའི་བསམ་པ་འཁྱེར་སྟངས་ལ་ཁྱད་པར་ཡོད། དེའི་དབང་གིས་ལམ་གྱི་ལུས་སྤྱི་དང་། ལྷག་པར་སྤྱོད་པའམ་ཐབས་ཀྱི་ཆ་མི་འདྲ། དེའི་དབང་གིས་འབྲས་བུ་ལ་ཡང་མཆོག་དམན་ཁྱད་པར་ཆེ། འོ་ན་ཐེག་དམན་པ་ཚོ་ཐར་པ་དེ་ཐོབ་ནས་དེ་རང་ལ་སྡོད་དམ། ཐེག་ཆེན་ལ་འཇུག་ཅེ་ན། མཐར་ངེས་པར་དུ་འཇུག་དགོས་པ་ཡིན་ཏེ། དེ་ནི་ཐོབ་བྱ་མཐར་ཐུག་པ་མིན་པས་ཁོང་རྣམས་དེས་ཆོག་མི་ཤེས་པར་རིམ་གྱིས་ཐོབ་བྱ་མཐར་ཐུག་དེར་ངེས་པར་དོན་དུ་གཉེར་ཞིང་། ལམ་ལ་བསླབས་ཏེ་དེར་འགྲོ་བ་ཡིན།། །།

༡༢༽ སྔགས་ཀྱི་སྐོར་བཤད་པ།

ལྷག་པར་སྔགས་ལ། རྒྱུད་སྡེ་བཞི་ཡོད་པ་འོག་མ་རྣམས་ལས་གོང་མ་མཆོག་ཏུ་གྱུར་པ་ཡིན། དེ་ལ་རྒྱུད་སྡེ་མི་འདྲ་བ་བྱེ་བ་མང་པོ་ཡོད་པར་གསུངས་ཤིང་། འགྲོ་སྟངས་གོ་བདེ་བར་བརྗོད་ན། རང་རེ་རྣམས་སྡུག་བསྔལ་སྣ་ཚོགས་མྱོང་བ་འདི་དཀར་མིན་ལས་དང་། དེ་ཉོན་མོངས་དབང་གིས་བྱུང་བ་གོང་བཤད་ལྟར། སྙིང་པོ་སེམས་དུལ་མ་ཐུབ་པས་བྱུང་བ་ཡིན། སེམས་དུལ་བའི་ཐབས་ནི་སེམས་རྣམ་རྟོག་ངན་པ་སྐྱེ་རུ་མ་བཅུག་པར་བཟང་གོམས་བྱེད་པའི་ཐབས་ཤེས་གཅིག་དང་། དེ་དང་ཆབས་ཅིག་ལུས་ལ་གནད་དུ་བསྣུན་པའི་ཐབས་ཤེས་བྱུང་ན་མྱུར་ཁྱད་ཡོད། དེ་ཡང་སེམས་ལུས་ལ་བརྟེན་པའི་གནད་ཀྱིས་སོ། །དེ་ཡང་གཙོ་བོ་ཁྲག་དང་། ཁུ་བ། རླུང་རྐྱང་རྒྱུ་བའི་རྩ་ཡི་རིགས་ལ་གནད་དུ་བསྣུན་པ་ཡིན། དེ་ནས་སེམས་ཡུལ་ལ་གཡོ་བ་རླུང་གིས་བྱེད་པས་རླུང་ལ་ཁ་ལོ་སྒྱུར་བར་བྱེད། དེའི་མཐུས་སྐུལ་བྱེད་མེད་པས་སེམས་གཞན་དུ་བསྐུལ་བའམ། གཡོ་བ་མི་འབྱུང་བའི་ཐབས་ཤིག་བྱ་རྒྱུ་ཡོད་ཅིང་། དེ་ཡོང་བར་རྩ་རླུང་གི་སྦྱང་བ་ནང་ནས་བྱེད་པ་མ་གཏོགས། ཕྱིའི་ཡོ་ཆས་ཀྱིས་མིན་སྟབས་སེམས་དམིགས་པ་ལ་གཏན་ཆགས་པའི་ནུས་པ་སྟོབས་ཆེན་དགོས། དེ་ལ་སོགས་པའི་དགོས་པ་མང་པོའི་ཆེད་དུ་ལྷ་སྐུ་སྒོམ་པ་སོགས་གསུངས་པ་རེད། ལྷ་སྐུ་མི་འདྲ་བ་མང་པོ་ཡོད་པ་ལས་ཚད་ལྡན་འདི་ཚོ་རང་བཞིན་སྒྲོ་བཏགས་ཀྱིས་བཞག་པ་མ་ཡིན་པར་སྦྱང་གཞི་མ་དག་པའི་ཕུང་ཁམས་སྐྱེ་མཆེད་སྦྱོང་བྱེད་དང་། གདུལ་བྱའི་ཁམས་དང་། བསམ་པ། དབང་པོའི་ཁྱད་པར་ལས། ཞི་དྲག་ཞལ་ཕྱག་དང་། གཙོ་འཁོར་མང་ཉུང་སོགས་བྱུང་བ་ཡིན། མདོར་བསྡུ་ན། འདི་རྣམས་ལས། མོས་པའི་སྟོབས་ཀྱིས་འགྲུབ་པ་ངེས་པར་ཡོད་ཀྱང་། ཕལ་མོ་ཆེ་རིགས་པའི་སྟོབས་ཀྱིས་བསྒྲུབ་པར་ནུས་པ་ཡིན། ད་དུང་ལམ་ལ་དོན་དམ་རིམ་གྱིས་སློབ་པ་ཞིག་ཡིན་ན་ཡིད་ཆེས་ཁུངས་བཙུན་གྱི་ངེས་པ་གཏིང་ནས་རྙེད་ཐུབ་པའི་རྒྱུ་མཚན་མང་པོ་ཡོད།། །།

༡༣༽ བདེན་གཉིས་བཤད་པ།

དེ་ལྟ་བུའི་ལམ་ལས་འཕགས་ལམ་རྣམས་ལམ་བདེན་དང་། ལྷག་མ་རྣམས་དེའི་སྔོན་འགྲོ་ལྟ་བུ་ཡིན། དེ་ཐམས་ཅད་བསྡུ་ན། ལམ་ལ་ཐབས་ཤེས་གཉིས་ཡོད། དེ་ཡང་ཀླུ་སྒྲུབ་ཀྱིས།

སངས་རྒྱས་རྣམས་ཀྱིས་ཆོས་བསྟན་པ། །

བདེན་པ་གཉིས་ལ་ཡང་དག་བརྟེན། །

འཇིག་རྟེན་ཀུན་རྫོབ་བདེན་པ་དང་། །

དམ་པའི་དོན་གྱི་བདེན་པའོ། །

ཞེས་གསུངས་པ་ལྟར་གྱི་བདེན་གཉིས་ལ་བརྟེན་པ་རེད། དེ་ལ་འབྲས་བུ་སངས་རྒྱས་ཀྱི་སར་སྐུ་གཉིས་ཐོབ་པ་དེ། ལམ་དུས་སུ་ལམ་ཐབས་ཤེས་གཉིས་ཀྱི་ཉམས་ལེན་ལ་བརྟེན་ཞིང་། དེ་གཞི་ཡི་གནས་ཚོད་ལ་བདེན་པ་གཉིས་ཡོད་པ་ལ་བརྟེན་པ་ཡིན། དེ་ལྟར་བདེན་པ་གཉིས་པོ་དེ་ཤེས་པ་གལ་ཆེ་ཞིང་། འདི་ཤིན་ཏུ་དཀའ་བའི་གནས་ཤིག་ཀྱང་རེད། ནང་པའི་གྲུབ་མཐའ་མི་མཐུན་པ་མང་པོ་བྱུང་བ་འདི་དག་འདིའི་འཇོག་ཚུལ་མི་མཐུན་པ་བྱུང་བའི་དབང་གིས་རེད།

འདིར་ལུགས་ཐལ་འགྱུར་བ་ལྟར་བརྗོད་ན། རང་རེས་མངོན་སུམ་དུ་མཐོང་དང་མཐོང་བཞིན་པའི་དངོས་པོ་འདི་དག་ཐམས་ཅད་ལ་གནས་ཚུལ་གཉིས་རེ་ཡོད་དེ། ཐ་སྙད་ཀུན་རྫོབ་པའི་ངོ་བོ་གཅིག་དང་། མཐར་ཐུག་པའི་སྟོང་པའི་གནས་ལུགས་གཅིག་སྟེ་གཉིས་ཡོད། དཔེར་ན། ཕྱོགས་གཞན་ནས་བརྗོད་ན། མྱུ་གུ་གཅིག་ལ་ཐ་མལ་པའི་མིག་གིས་མཐོང་ཐུབ་པའི་གནས་ཚུལ་རགས་པ་གཅིག་དང་། ཐ་མལ་པའི་མིག་གིས་མཐོང་མི་ཐུབ་པའི་གནས་ཚུལ་ཕྲ་བ་རྡུལ་ཕྲན་གྱི་རྡུལ་རྫས་གོང་བུ་གཅིག་སྟེ་གཉིས་ཡོད་པ་བཞིན་ནོ། །འོ་ན་དོན་དམ་བདེན་པའི་དོན་དང་། ཀུན་རྫོབ་བདེན་པའི་དོན་སོ་སོ་ནས་ཇི་ལྟར་ཡིན་ཞེ་ན། སྤོམ་བཤད་གོ་བདེ་བར་བརྗོད་ན། མཐར་ཐུག་དཔྱོད་པའི་རིགས་ཤེས་ཚད་མའི་རྙེད་དོན་དེ་དོན་དམ་བདེན་པ་དང་། ཐ་སྙད་དཔྱོད་པའི་རིགས་ཤེས་ཚད་མའི་རྙེད་དོན་དེ་ཀུན་རྫོབ་བདེན་པར་འཇོག །

དེས་ན། སྟོང་ཉིད་དང་། འགོག་བདེན་ནི། དོན་དམ་བདེན་པ་ཡིན་ལ། དེ་མིན་ཐམས་ཅད་ཀུན་རྫོབ་བདེན་པའོ། །དེ་ལ་རྐྱེན་ལ་ལྟོས་ནས་འབྱུང་བ་དང་། འགགས་པ། འགྱུར་འགྲོ་བ་རྒྱུན་ལ་བརྟེན་ནས་དང་། ཆ་ཤས་ལ་བརྟེན་ནས་བཞག་པ་སོགས་ཡིན་པར་བརྟེན་ཡོད་པའི་དངོས་པོ་ཇི་འདྲ་ཞིག་ཡིན་ཡང་རང་ཉིད་གཞན་ལ་ལྟོས་ཏེ་གྲུབ་པ་མ་གཏོགས་རང་ཚུགས་སུ་གྲུབ་པ་གཅིག་ཀྱང་མེད་པས་ཐམས་ཅད་རང་བཞིན་གྱིས་སྟོང་པ་རེད། དེ་ལྟ་ནའང་། ཐ་སྙད་དུ་བྱ་བྱེད་ཀུན་འཐད་པ་ཡིན། མདོར་བསྡུ་ན། ངོ་བོ་རང་བཞིན་གྱིས་སྟོང་པས་གཞན་དང་གཞན་དུ་འགྱུར་འགྲོ་བ་དང་། ཐ་སྙད་དུ་ཡོད་པས་བཟང་ངན་དོན་ཕན་འབྱུང་བ་འདི་བྱུང་བ་ཡིན་ནོ།། །།

༡༤༽ ཆོས་ཉམས་སུ་ལེན་ཚུལ་སྤྱིར་བཤད་པ།

ཆོས་ལག་ལེན་བྱ་བ་ཞེས་པ། ལུས་བསྒྱུར། དགོན་པར་བསྡད། འདོན་པ་བཏོན་པ་ཙམ་ཞིག་ལ་ཟེར་བ་མིན། དེ་ནི་ཆོས་སུ་འགྲོ་མིན་ངེས་པ་མེད། གང་ལྟར། ཆོས་ཞེས་པ་བསམ་བློའི་ཐོག་ནས་གཏོང་ཤེས་པ་དགོས། བསམ་བློ་གཏོང་ཤེས་ན། ལུས་ངག་གི་སྤྱོད་པ་ཚང་མར་ཆོས་མཐུན་དུ་འཇུག་ནུས། བསམ་བློ་གཏོང་མ་ཤེས་ན། སྒོམ་བརྒྱབ། འདོན་པ་བཏོན། མི་ཚེ་མཆོད་ཁང་ལ་བསྡད་ཀྱང་ཕན་པ་མེད། དེས་ན་ལག་ལེན་ལ་བསམ་པ་གལ་ཆེ་བས། དཀོན་མཆོག་གསུམ་ལ་སྐྱབས་འགྲོ་དང་། ལས་འབྲས་ལ་སྲུང་བརྩི། གཞན་ཕན་སེམས་བསྐྱེད་རྣམས་གལ་ཆེ་ཤོས་སུ་ཡོད། སྔར་བོད་དུ་འབྲོམ་ཞེས་པའི་བླ་མ་སྐད་གྲགས་ཅན་དེའི་དུས་སུ་ཉིན་གཅིག་མི་གཅིག་ཚྭ་ཁང་ཞིག་ལ་སྐོར་བ་རྒྱག་གིན་ཡོད་པ་གཟིགས་ཏེ། ཚྭ་ཁང་ལ་སྐོར་བ་རྒྱག་པ་བཟང་སྟེ། དེ་བས་ཆོས་ཤིག་བྱེད་ལེགས་གསུངས།

ཁོས་བསམ་པར། ད་འོ་ན་དཔེ་ཆ་ཀློག་རྒྱུ་བཟང་སྙམ་སྟེ་དེ་ལྟར་བྱས་ཏེ་བསྡད་པར་ཡང་འབྲོམ་གྱིས་གཟིགས་ཏེ། དཔེ་ཆ་ཀློག་པའང་བཟང་སྟེ། དེ་བས་ཆོས་ཤིག་བྱེད་ལེགས་གསུངས། དེ་ནས་ཁོས་བསམ་པར། དེ་ཡང་འགྲིགས་མེད་པ་འདྲ། ད་སྒོམ་ཞིག་བརྒྱབ་ན་ཆོས་བྱེད་པ་ངེས་པར་ཡིན་བསམས་ཏེ། དེ་ལྟར་བྱས་པར་ཡང་འབྲོམ་གྱིས་གཟིགས་ཏེ། སྒོམ་བརྒྱབ་པ་བཟང་སྟེ། དེ་བས་ཆོས་ཤིག་བྱེད་ལེགས་གསུངས་པར། ཁོ་ཧ་ལས་ཏེ་ད་འོ་ན་ཆོས་བྱེད་ལུགས་གང་འདྲ་རེད་ཅེས་ཞུས་པར། ཚེ་འདིར་མ་ཆགས་པ་བློ་ཆོས་སུ་འགྲོ་བ་གྱིས་ཤིག་གསུངས་འདུག །དེ་ལྟར་བསམ་བློར་རག་ལུས་པ་ཡིན་པས་ཁོང་གིས་གསལ་པོ་གསུངས་པ་རེད།། །།

༡༥༽ ཆོས་ཉམས་སུ་ལེན་ཚུལ་བྱེ་བྲག་ཏུ་བཤད་པ།

ཚེ་འདི་བློས་བཏང་ཆོས་བསྒྲུབ་ན་དགེ་མཚན་ཆེན་པོ་ཡོད། བོད་དུའང་ཚེ་བློས་བཏང་བས་ཚེ་འདིར་གཅེས་འཛིན་གྱིས་འབད་རྩོལ་ལུ་གུ་རྒྱུད་ཐབས་སྒོ་མང་པོར་འབད་པས་བསྒྲུབས་པའི་བདེ་བས་ཆ་ཙམ་འགྲན་དུ་མེད་པའི་ལུས་སེམས་ཀྱི་བདེ་བ་བརྗོད་དུ་མེད་པ་རྙེད་པ་མང་པོ་ཡོད། དེ་ལྟ་ནའང་འདི་མི་ཕལ་མོ་ཆེས་ལག་ལེན་བྱེད་རྒྱུ་ཁག་པོ་རེད། འོ་ན་རྒྱ་ཆེའི་མི་ཚོས་བྱེད་ཐབས་གང་ཡོད་ཟེར་ན། སྤྱིར་འཇིག་རྟེན་ནག་པོ་སྟེ་གཡོ་ཁྲམ་སོགས་དང་སྦྲེལ་བའི་འཚོ་བ་དེ་ཆོས་དང་རྒྱབ་འགལ་ཡིན་སྟབས་མཉམ་དུ་འོང་ས་མེད། དེ་མིན་འཇིག་རྟེན་ཡ་རབས་ཚུལ་མཐུན་དུ་འཚོ་བ། ཆབ་སྲིད་སྐྱོང་བ། ཐོན་སྐྱེད་ཀྱི་བྱ་བ། དགའ་སྐྱིད་རྩེད་འཇོ་སོགས་ཡ་རབས་ཀྱི་བྱ་སྤྱོད་དེ་དག་དང་མཉམ་དུ་ཆོས་ཀྱི་བསམ་པ་དང་མ་བྲལ་བ་ཆོས་དང་མཐུན་པར་མཉམ་སྤྱོད་ཐུབ་པ་ཡིན།

བསྒྲུབས་ན་ཁྱིམ་དུ་གནས་ནའང་ཐར་པ་ཡོད། །

འཕགས་བོད་རྒྱལ་བློན་མར་པ་ལ་སོགས་བཞིན། །

མ་བསྒྲུབས་རི་འགོར་གནས་ཀྱང་ངན་སོང་རྒྱུ། །

འཕྱི་བ་ས་ཡི་ཁུང་བུར་མཚམས་བཅད་བཞིན། །

ཞེས་གསུངས་པ་ལྟར་རོ།། །།

ཁ་སྣོན་གཉིས་པ། མཉམ་འབྲེལ་རྒྱལ་ཚོགས་ཀྱི་སྙན་ཞུ་དང་གྲོས་ཆོད།

༸མི་རྗེ་མཆོག་ལ།

དེང་དུས་འཛམ་གླིང་གིས་ཀོ་རི་ཡར་དོ་སྣང་བྱས་ཏེ་རྒྱལ་སྤྱིའི་ནུས་ཤུགས་ཤིག་གིས་བཙན་འཛུལ་བཀག་འགོག་བྱེད་བཞིན་ཡོད་པ་རེད། བཙན་འཛུལ་དེ་ལྟ་བུ་བོད་དུ་བྱེད་བཞིན་ཡོད་ཀྱང་དེ་ལ་སུས་ཀྱང་དོ་སྣང་བྱེད་མཁན་མེད། བཙན་འཛུལ་འགོག་ཐབས་མ་བྱས་པར་འཇོག་མི་རུང་བ་དང་། ས་ཁུལ་གང་སར་རང་དབང་ལ་སྲུང་སྐྱོབ་དགོས་པར་ཡིད་ཆེས་ཐོག་ནས་དེང་དུས་བོད་ཀྱི་ས་མཚམས་ཉེ་སྐོར་དུ་བྱུང་བའི་གནས་ལུགས་རྣམས་ཁྱེད་བརྒྱུད་མཉམ་འབྲེལ་རྒྱལ་ཚོགས་སུ་ཞུ་རྒྱུའི་འཁུར་འགན་ང་ཚོས་ལེན་བཞིན་ཡོད།

ཁྱེད་ཀྱིས་མཁྱེན་གསལ་ལྟར། ཉེ་ཆར་བོད་དུ་ཧ་ལས་པའི་དཀའ་ངལ་འབྱུང་བཞིན་འདུག །དཀའ་ངལ་དེ་དག་བོད་གཅིག་པུས་བཟོས་པ་མ་ཡིན་པར་རྒྱ་མིས་རྒྱལ་ཁབ་ཆུང་བ་རྣམས་དབང་བསྒྱུར་བྱེད་འདོད་ཀྱི་བསམ་ཚུལ་ལ་འགོག་རྐྱེན་མེད་པའི་དབང་གིས་བྱུང་། ནང་པའི་ཆོས་ཀྱི་དབུ་བཞུགས་སུ་མང་བཀུར་༸སྐྱབས་མགོན་ཏཱ་ལའི་བླ་མར་ཕྱི་རྒྱལ་ཡུལ་ཁག་གི་དད་མོས་ཅན་ཚོས་མཇལ་ཕྱག་ཞུ་བར་བཅར་འབྱོར་ཙམ་ལས། དེ་མིན་དུས་ཡུན་རིང་པོ་ཞིག་བོད་མི་ཚོས་རིའི་ལོགས་ཁེ་གཙང་དུ་བསྡད་དེ་འཛམ་གླིང་ཡུལ་ཁག་གཞན་ལ་འབྲེལ་གཏུགས་བྱས་ཡོད་པ་མ་རེད།

ཕྱི་ལོ་ ༡༩༡༢ ལོའི་གོང་ཙམ་ལ་ཏཱ་ལའི་བླ་མ་དང་། རྒྱ་ནག་གོང་མའི་དབར་འབྲེལ་ལམ་མཛའ་མཐུན་ཅན་བྱུང་། འབྲེལ་ལམ་དེ་ནི་ཆོས་དད་གཅིག་གྱུར་ལས་བྱུང་ཞིང་། དེ་ལ་མཆོད་ཡོན་སྦྱིན་བདག་གི་འབྲེལ་བ་ཞེས་བརྗོད་ན་འགྲིགས། སྲིད་དོན་གྱི་རྙོག་གླེང་གང་ཡང་མེད། བོད་མི་ཚོ་ཆོས་དད་ཆེན་པོ་ཡོད་སྟབས་དུས་ཡུན་རིང་པོ་ནས་དམག་གི་ལས་ཐབས་སྤངས་ཤིང་། ཞི་བདེ་དང་། བཟོད་པའི་ཉམས་ལེན་ལ་སྦྱངས་པ་དང་། རང་ཡུལ་གྱི་སྲུང་སྐྱོབ་ནི་ཡུལ་གྱི་ཆགས་སྟངས་དང་། ཡུལ་གཞན་གྱི་གནས་ཚུལ་ལ་ཐེ་བྱུས་མེད་པས་བྱེད་ཀྱི་ཡོད་པ་རེད། རྒྱ་ནག་གོང་མ་ནས་སྲུང་སྐྱོབ་ལེན་པའི་དུས་སྐབས་བྱུང་ཡོད་ཀྱང་། དེ་ནི་ཆེས་དཀོན་པ་ཡིན། རྒྱ་མིར་རྒྱ་བསྐྱེད་བྱེད་པའི་ཕུགས་བསམ་ཞིག་ཡོད་སྟབས་བོད་དང་། རྒྱ་ནག་ཁྱིམ་མཚེས་རང་དབང་མཛའ་གྲོགས་ཀྱི་འབྲེལ་ལམ་དེར་གོ་བ་ལོག་སྒྲུབ་གཞན་ཞིག་བྱས་ཏེ། རྒྱ་ནག་དབང་སྒྱུར་བྱེད་མཁན་དང་། བོད་ནི་དེའི་འོག་གི་གཞུང་ཞིག་ཏུ་ངོས་འཛིན་བྱས་པ་རེད། དེར་བརྟེན་རྒྱ་ནག་ནས་བོད་དུ་ལྟ་ཚུལ་ཇི་འདྲ་ཞིག་ཡོད་པའི་སྐོར་བོད་པས་ཁྲིམས་ལུགས་ཀྱི་ཐོག་ནས་བསམ་བློ་ཐོག་མར་འཁོར་བ་རེད།

༡༩༡༠ ལོར་རྒྱ་མི་བོད་དུ་ཡོང་སྐབས་ཡུལ་གཉིས་ཀྱི་གནས་ཚུལ་བཤིགས་རལ་ཆེན་པོར་གྱུར། ༡༩༡༡-༡༩༡༢ ནང་ཏཱ་ལའི་བླ་མ་སྐུ་ཕྲེང་བཅུ་གསུམ་པའི་འོག་ཏུ་བོད་རང་དབང་རང་བཙན་ཆ་ཚང་ཡིན་པའི་གསལ་བསྒྲགས་བྱས། སྐབས་དེར་བལ་ཡུལ་ཡང་རྒྱ་ནག་གི་བཀའ་བཀོད་འོག་ནས་གྲོལ་འདུག །༡༩༡༡ ལོ་ནང་རྒྱ་ནག་ཏུ་ནང་འཁྲུག་བྱུང་སྟེ་མན་ཇུ་གོང་མའི་དབང་བསྒྱུར་མཇུག་བསྡུས་རྗེས་བོད་དང་རྒྱ་ནག་དབར། ཆོས་དང་མཛའ་མཐུན་གྱི་འབྲེལ་བ་མཐའ་མ་དེ་གཙང་ཆད་དུ་ཕྱིན་པ་རེད། དེར་བརྟེན་བོད་པས་རང་ཉིད་ཁེ་གཙང་གཅིག་པུར་སྡོད་པ་དང་། སངས་རྒྱས་ཀྱི་མཁྱེན་རབ་དང་། ཐུགས་རྗེ། སྐབས་རེ་རྒྱ་གར་དབྱིན་གཞུང་གི་སྲུང་སྐྱོབ་བཅས་ལ་བརྟེན་ཏེ་གནས་སྡོད་བྱས། གནས་ཚུལ་འདི་འདྲའི་སྐབས་དབྱིན་ཇིས་ཀྱང་བོད་དུ་དབང་བསྒྱུར་གྱི་ཐོབ་ཐང་ཡོད་ལུགས་བརྗོད་ཐུབ། སྐབས་རེ་བོད་དུ་དབྱིན་ཇི་དང་། རྒྱ་ནག་གི་ནུས་ཤུགས་འདོན་སྐབས་བྱུང་ན་ཡང་། བོད་ནི་རང་ཉིད་ལོགས་སྡོད་ཁོ་ན་བྱས། དེས་རང་ཡུལ་དུ་ཞི་བདེ་ཡུན་གནས་དང་། ཕྱི་རྒྱལ་ཡུལ་གཞན་དང་ཡང་མཐུན་པོ་བྱུང་འདུག །བོད་མིས་རྒྱ་ནག་མི་མང་དང་མཛའ་མཐུན་མུ་མཐུད་བྱས་ན་ཡང་། ༡༩༡༤ ལོའི་བོད་རྒྱ་ཁོངས་ཡིན་ལུགས་དེར་ཁས་ལེན་མ་བྱས་པ་རེད།

དབྱིན་ཇིའི་བརྗོད་ནན་ལ་བརྟེན་ནས་ཆིངས་ཡིག་ཅིག་ལ་མིང་རྟགས་བཀོད་དེ་བོད་རྒྱ་ནག་གི་སུ་ཛ་རན་ཀྲིའམ་མིང་ཙམ་གྱི་ཁོངས་གཏོགས་སུ་བྱས། དེས་ལྷ་སར་རྒྱ་མིའི་དོན་གཅོད་ཁང་ཞིག་འཛུགས་རྒྱུའི་ཐོབ་ཐང་བྱུང་ན་ཡང་། བོད་ཀྱི་ལས་དོན་ཐོག་ཐེ་བྱུས་ནམ་ཡང་མི་ཆོག་པ་ཡིན། ཕྱི་ལོ་ ༡༩༡༤ ལོའི་ཆིངས་ཡིག་ལ་རྒྱ་མིས་མིང་རྟགས་མ་བཀོད་སྟབས་མིང་ཙམ་གྱི་ཁོངས་གཏོགས་དེ་ལ་ཡང་མཐའ་འདེད་བྱེད་ཡུལ་མེད། ཁྱིམ་མཚེས་རྒྱལ་ཁབ་རྒྱ་གར་དང་། བལ་ཡུལ་སོགས་ནས་ཀྱང་བོད་རང་དབང་རང་བཙན་དུ་ངོས་བཟུང་གི་འབྲེལ་བ་བྱས་ཡོད་པ་རེད། དབྱིན་ཇིས་མཛའ་གྲོགས་ཀྱི་རྣམ་འགྱུར་བསྟན་ཡོད་ཀྱང་། དམག་ཆེན་གཉིས་པའི་སྐབས་བོད་ཀྱི་དཔུང་དམག་རྒྱ་ནག་གི་མཐུན་གྲོགས་སུ་མ་ཕྱིན་པ་རེད། དེར་བརྟེན་བོད་ཀྱི་རང་དབང་རང་བཙན་གྱི་རྣམ་འགྱུར་བསྟན་ཅིང་། ཐོབ་ཐང་དེ་ལ་གནས་སྡོད་བྱས་པ་རེད། བོད་དང་རྒྱ་གར་གྱི་འབྲེལ་བའི་ལམ་སྟོན་ནི་ད་དུང་ ༡༩༡༤ ལོའི་ཆིངས་ཡིག་དེས་བྱེད་བཞིན་ཡོད་པ་དང་། རྒྱ་ནག་ཆིངས་དོན་དེ་ཁོངས་ཚུད་ཞུགས་མེད་སྟབས་དེའི་ཐོབ་ཐང་རྣམས་སྤོང་དགོས། དེར་བརྟེན་བོད་འདི་ཁྲིམས་མཐུན་གྱི་རང་དབང་རང་བཙན་ཡང་བསྐྱར་བྱུང་བ་རེད།

༡༩༡༡ ལོ་རྒྱ་ནག་ནང་ཁུལ་ངོ་ལོག་གི་རྗེས་སུ་བོད་དང་རྒྱ་ནག་གི་འབྲེལ་བ་ཆེས་ཕྲ་བ་དེ་དག་རྒྱ་ནག་གུང་བྲན་གྱི་སྲོལ་ལུགས་ཆ་ཚང་དུ་འགྱུར་ནས་ད་དུང་ཡོད་པར་ངོས་འཛིན་བྱེད་ཐབས་མེད། ལྟ་སྤྱོད་ཐ་དད་འདི་ལྟ་བུར་མཛའ་མཐུན་འབྱུང་བ་དཀའ་གཤིས་མ་འོངས་པར་རྙོག་ཁྲ་འབྱུང་དྭོགས་ཀྱིས་ ༡༩༤༩ ཟླ་བ་བདུན་པ་ནང་ལྷ་སར་ཡོད་པའི་རྒྱ་མིའི་སྐུ་ཚབ་ཚོ་བོད་གཞུང་གིས་ཕྱིར་སློག་བྱས་པ་ནས་བཟུང་བོད་ནས་རྒྱ་ནག་གཞུང་མི་མང་ལ་འབྲེལ་བ་བྱས་ཡོད་པ་མ་རེད། བོད་ནི་རྒྱ་ནག་གི་དངོས་གཙོ་སྨྲ་བའི་ལྟ་སྤྱོད་དུ་མ་ཞུགས་པར་ལོགས་སུ་སྡོད་འདོད་ཡོད་ཀྱང་། རྒྱ་ནག་གིས་བོད་ཞི་བདེར་འཇོག་འདོད་ཡོད་པ་མ་རེད། རྒྱ་ནག་མི་མང་སྲིད་གཞུང་བཙུགས་པ་ནས་རྒྱ་མིས་བོད་བཅིངས་བཀྲོལ་གཏོང་རྒྱུ་ཡིན་ལུགས་འཇིགས་སྣང་བསྐུལ་ཞིང་། བོད་གཞུང་སྟོར་བརླག་གཏོང་ཐབས་འདྲ་མིན་མང་པོ་བྱས། བོད་པས་དེ་དག་བཀག་འགོག་མི་ཐུབ་པར་ངོས་འཛིན་བྱས་ཏེ་རྒྱ་ནག་དང་ཞི་མཐུན་གྱིས་འགྲིགས་ཐབས་བྱས། རྒྱ་ནག་ཏུ་འགྲོ་མཁན་བོད་ཀྱི་དོན་གཅོད་པ་རྣམས་རྒྱ་གར་ནས་ཐོན་བསྐྱོད་མ་ཐུབ་པ་ནི་བློ་ཕམ་གྱི་གཞི་ཞིག་ཡིན་ཀྱང་། དེ་ནི་ཧོང་ཀོང་བརྒྱུད་འགྲོ་རྒྱུར་དབྱིན་ཇིས་ལག་འཁྱེར་མ་སྤྲད་པ་མ་གཏོགས་ཁོང་ཚོའི་ཉེས་སྐྱོན་མིན། རྒྱ་གར་གཞུང་གི་གྲོགས་རམ་ལ་བརྟེན་ནས་བོད་ཀྱི་དོན་གཅོད་པ་ཚོ་དང་། རྒྱ་ནག་གི་གཞུང་ཚབ་རྒྱ་གར་དུ་ཡོད་པ་གླེང་མོལ་འགོ་འཛུགས་བྱེད་རྒྱུའི་གོ་སྐབས་སྤྲད་ཀྱང་། ཁོང་ཕྱི་ཟླ་དགུ་པ་ནང་མ་གཏོགས་ལྡི་ལིར་མ་འབྱོར་པ་རེད། ལྡི་ལིར་འཕྲོས་མོལ་བྱེད་བཞིན་པའི་སྐབས། ༡༩༥༠ ཟླ་བཅུ་པའི་ཚེས་བདུན་ཉིན་རྒྱ་མིའི་དཔུང་དམག་རྣམས་ནས་ས་གནས་ཁག་མང་ནས་འབྲི་ཆུ་བརྒལ་བགྲོད་བྱས་ཤིང་། འབྲི་ཆུ་ནི་དུས་ཡུན་གང་འཚམས་རིང་རྒྱ་བོད་ཀྱི་ས་མཚམས་ཡིན། ལྡན་མ། སྐམ་ཐོག་གྲུ་ཁ། ཚ་སྨད། རི་བོ་ཆེ་འགོ་རྒྱུད། ཡ་ག་ལོ། རྨར་ཁམས་སོགས་གནད་ཆེའི་ས་ཆ་མང་པོ་རྒྱ་མིས་བཟུང་། ས་སྲུང་ཙམ་ལས་བཙན་འཛུལ་འགོག་ཆེད་མིན་པའི་ཁམས་ནང་ས་མཚམས་ཁག་ཏུ་ཡོད་པའི་བོད་དམག་རྣམས་རྒྱ་མིའི་དཔུང་དམག་ནས་སྟོར་བཅོམ་གྱིས་ཕྱོགས་ཁག་ལྔ་ནས་ཆབ་མདོར་རྒོལ་འཛིངས་བྱས་ཤིང་། ཁམས་ཀྱི་རྒྱལ་ས་ལྟ་བུའི་ཆབ་མདོ་རིང་མིན་རྒྱ་མིར་ཤོར་ཏེ། བོད་གཞུང་གི་བཀའ་བློན་ཞིག་ཡོད་པ་དེ་ཡང་ཇི་བྱས་ཤེས་ཚོར་མི་འདུག །

དེ་འདྲའི་གློ་བུར་གྱི་བཙན་འཛུལ་དེ་དག་འཛམ་གླིང་ཕྱི་ལོགས་ནས་ཇི་བཞིན་ཤེས་ཀྱི་ཡོད་པ་མ་རེད། བོད་དུ་བཙན་འཛུལ་བྱས་ཏེ་ཡུན་རིང་སོང་རྗེས་རྒྱ་ནག་གི་དཔུང་དམག་བོད་དུ་འགྲོ་དགོས་བཀའ་ཕབ་ཚུལ་རྒྱ་མིས་འཛམ་གླིང་དུ་དྲིལ་བསྒྲགས་བྱས་པ་རེད། བཙན་འཛུལ་དེས་བོད་ཀྱི་ཞི་བདེ་སྟོར་བཤིགས་བྱས་པས་མ་ཚད། རྒྱ་ནག་གིས་རྒྱ་གར་གཞུང་ལ་ཁས་ལེན་བྱས་པར་ཡང་སོར་གནས་མ་བྱས་པ་དང་། བོད་དུ་ཛ་དྲག་གི་གནས་ཚུལ་བཟོས་པའི་མཐར་བོད་མིས་བརྩེ་ཞེན་བྱེད་པའི་རང་དབང་རང་བཙན་ཡང་འཕྲོག་རྒྱུར་ཐེ་ཚོམ་མེད།

མི་རྗེ་དྲུང་ཆེ་མཆོག་ལ་ཞུ་རྒྱུར། བོད་མི་ཚོས་དགྲ་འཐབ་ལན་གཅིག་མ་བྱས་པར་རང་བཞིན་མགོ་སྒུར་མི་བྱེད་ཀྱང་། དུས་རྟག་ཏུ་ཞི་བདེར་སྡོད་མཁན་བོད་མི་ཚོས་དགྲ་འཐབ་ཁོ་ནར་བྱང་བའི་རྒྱ་མིར་འཐབ་རྒོལ་བྱེད་པར་རེ་བ་ཆེན་པོ་མེད། འོན་ཀྱང་ས་ཕྱོགས་གང་དུ་བཙན་འཛུལ་བྱུང་ཡང་མཉམ་འབྲེལ་རྒྱལ་ཚོགས་ནས་འགོག་རོགས་གནང་རྒྱུ་ཡིན་པ་ང་ཚོས་གོ་རྟོགས་བྱུང་།

བོད་རྒྱ་མི་གུང་བྲན་འོག་འཇུག་རྒྱུའི་དོན་དུ་མཚོན་ཆ་ལྡན་པའི་བཙན་འཛུལ་བྱས་པ་དེ་ནི་ཆེས་མངོན་གསལ་ཆེ་བའི་བཙན་འཛུལ་ཞིག་ཡིན་ཞིང་། བོད་མིའི་འདོད་བློར་མེད་པར་བཙན་ཤུགས་ཀྱི་སྒོ་ནས་བོད་རྒྱ་ནག་གི་ཆ་ཤས་སུ་བསྒྱུར་ན། ནུས་ཆེ་བས་ཆུང་བར་བཙན་གནོན་ཁྲིམས་འགལ་བྱས་པའི་དཔེ་སྟོན་སྡུག་ཤོས་ཤིག་ཡོང་གི་རེད། དེར་བརྟེན་ང་ཚོའི་ཐོག་ཏུ་བྱུང་བའི་རྒྱ་མིའི་བཙན་འཛུལ་འགོག་རོགས་གནང་དགོས་ཞེས་ཁྱེད་བརྒྱུད་འཛམ་གླིང་རྒྱལ་ཁབ་ཚོར་འབོད་བསྐུལ་ཞུ་རྒྱུ་ཡིན།

རྙོག་ཁྲ་དེ་ནི་དཀའ་ཚེགས་ཆེན་པོ་མིན། རྒྱ་མིས་བོད་རྒྱ་ནག་གི་ཆ་ཤས་ཤིག་ཡིན་ལུགས་ཟེར་ཞིང་། བོད་མིས་ནི། མི་རིགས། ཤེས་རིག །ས་བབས་ཆགས་སྟངས་གང་ཅི་ནས་རྒྱ་མི་དང་ཤིན་ཏུ་ཐ་དད་ཡིན་པར་བསམ་གྱི་ཡོད་པ་རེད། གལ་སྲིད་བོད་མིའི་འདོད་ཚུལ་དེར་རྒྱ་མིས་བློ་མོས་མེད་ན། བོད་མིའི་འདོད་ཚུལ་དེ་ལ་སྤྱོད་བཟང་གི་རྟོག་ཞིབ་བྱེད་པའི་ཐབས་ལམ་གཞན་དག་ཡོད། གནད་དོན་འདི་དག་ཁྲིམས་ལུགས་དང་འབྲེལ་ཡོད་ཡིན་ཚེ་རྒྱལ་སྤྱིའི་ཁྲིམས་ཁང་ཁག་ལ་ཞུ་གཏུགས་བྱས་ན་འགྲིགས། བོད་རྒྱ་ནག་གིས་བཟུང་བ་དེས་ཨེ་ཤ་ཡའི་ནང་རྒྱལ་ཁབ་གཞན་དག་ཚོའི་རང་དབང་དང་། སྲིད་གཞུང་བརྟན་གནས་ཡོང་རྒྱུར་ཉེན་ཁ་ཇེ་ཆེར་ཕྱིན་པ་རེད།

ངེད་བཀའ་བློན་ཚོས་ཏཱ་ལའི་བླ་མའི་བཀའ་འབྲེལ་ལྟར་ཛ་དྲག་ཆེ་བའི་བོད་དོན་འདི་དག་མཉམ་འབྲེལ་རྒྱལ་ཚོགས་ནས་ཐག་གཅོད་གནང་རྒྱུར་འབུལ་རྒྱུ་དང་། ཀླ་ཀློའི་སྤྱོད་ཚུལ་དྲན་བསྐུལ་བྱེད་པའི་བྱ་སྤྱོད་ཀྱིས་ང་ཚོའི་སྲིད་གཞུང་སྟོར་བཤིགས་མི་འགྲོ་བར་འཛམ་གླིང་ནས་སེམས་འཁུར་གནང་བའི་རེ་བ་ཞུ་བཞིན་ཡོད། ཀ་སྦུག་ཞྭ་སྒབ་པའི་གནས་ཁང་ནས། བོད་ཀྱི་བཀའ་ཤག་དང་། མི་མང་ཚོགས་ཆེན་གྱི་འཐུས་མི་ཐུན་མོང་གིས་བོད་ལྕགས་གླང་ཟླ་ ༩ ཚེས་ ༢༧ དང་། ཕྱི་ལོ་ ༡༩༥༠ ཟླ་ ༡༡ ཚེས་ ༧ ལ་ཕུལ།།

༈ མཉམ་འབྲེལ་རྒྱལ་ཚོགས་ཀྱི་དྲུང་ཆེ་༸མི་རྗེ་ཌོག་ཧ་མ་ཤོ་མཆོག་ལ།

ཕྱི་ལོ་ ༡༩༥༠ ཟླ་ ༡༡ ཚེས་ ༢༤ རེས་གཟའ་པ་སངས་ཉིན་མཉམ་འབྲེལ་རྒྱལ་ཚོགས་ཀྱི་ཚོགས་ཆེན་ནང་ཨལ་སལ་བ་ཀྲོར་ནས་བོད་དུ་ཕྱི་རྒྱལ་གྱི་དམག་ཤུགས་བཙན་འཛུལ་བྱུང་བར་སྐྱོན་བརྗོད་གླེང་མོལ་གནང་བའི་གནད་དོན་ཞི་བའི་ཐོག་འགྲིག་རྒྱུའི་དུས་སྐབས་ཡོང་ཆེད་ཚོགས་འདུར་གོ་བསྡུར་གནང་རྒྱུ་འགྱངས་འཇོག་གནང་བའི་སྐོར་ཞུ་རྒྱུ་ཡིན། ངས་བློ་ཕམ་ངང་ཞུ་རྒྱུར། བཙན་འཛུལ་དེ་དག་གཞི་རྒྱ་ཇེ་ཆེར་ཕྱིན་ཏེ་ད་ཆ་བོད་ས་ཕལ་ཆེར་རྒྱ་ནག་གི་དམག་ཤུགས་འོག་ཚུད་ཡོད་པ་རེད། ང་དང་། ངའི་གཞུང་ནས་ཞི་བའི་ལམ་ནས་འགྲིགས་ཐབས་མང་པོ་བྱས་པར་བདག་སྤྲོད་མ་བྱུང་། འགྲོ་བ་མིའི་རིགས་དང་། ཆོས་ཀྱི་སྐོར་རྒྱ་མིའི་བྱ་སྤྱོད་ཤིན་ཏུ་མ་རུང་བར་བྱས་པར་བརྟེན་མཉམ་འབྲེལ་རྒྱལ་ཚོགས་རང་ནས་བོད་དོན་གྲོས་བསྡུར་འགྱངས་འཇོག་གནང་བ་དེར་འཕྲལ་དུ་དགོངས་བཞེས་བཀའ་བསྡུར་ཡོང་བ་ཞེས་རེ་འདུན་ཞུ་བཞིན་ཡོད། ཕྱི་ལོ་༡༩༥༠ ལོ་རྒྱ་དམག་ནས་བོད་སར་ཁྲིམས་འགལ་བཙན་འཛུལ་བྱེད་སྐབས་བོད་ནི་རང་དབང་ཆ་ཚང་ཡོད་པ་ཞིག་ཡིན་ཞེས་དང་། ང་དང་ངའི་གཞུང་ནས་ནུས་ཤུགས་ཆེན་པོ་ཞུ་འདོད་ཡོད་ཅིང་། དོན་གནད་འདི་དག་གི་རྒྱབ་སྐྱོར་ཆེད་དུ་གཤམ་གསལ་དོན་གནད་རྣམས་ཞུ་རྒྱུ་ཡིན།

དང་པོ། ཕྱི་ལོ་ ༡༩༡༢ ལོ་རྗེ་སྐུ་ཕྲེང་བཅུ་གསུམ་པས་བོད་རང་བཙན་གྱི་དྲིལ་བསྒྲགས་གནང་བ་ནས་བཟུང་བོད་ནང་རྒྱ་མིའི་དབང་ཤུགས་གཏན་ནས་བྱུང་ཡོད་པ་མ་རེད།

གཉིས་པ། བོད་ཀྱི་དབང་ཆ་ཚང་མ་ཡོད་པའི་གནས་སྟངས་ལ་ཁུངས་སྐྱེལ་བརྟན་པོ་ཡོད། དུས་སྐབས་དེ་དང་། དེའི་ཉེ་གོང་ལ་བོད་གཞུང་ནས་རྒྱལ་འབྲེལ་གྱི་གྲོས་མཐུན་ཁག་ལྔ་ཙམ་བཞག་ཡོད་པ་རེད།

གསུམ་པ། ཕྱི་ལོ་ ༡༩༡༤ ལོ་དབྱིན་བོད་དབར་གྱི་ཆིངས་ཡིག་ལ་བོད་གཞུང་གིས་རྩ་འཛིན་བྱེད་བཞིན་ཡོད་ཅིང་། དེའི་ནང་བོད་ཀྱི་དབང་ཆ་ཚང་མ་ཡོད་པའི་གནས་སྟངས་དེ་རྩ་འཛིན་བྱས་ཡོད་པ་མ་ཟད། བོད་ཀྱི་སྐུ་ཚབ་ལ་དབྱིན་ཇི་དང་། རྒྱ་ནག་གི་སྐུ་ཚབ་དང་། ཁྱད་མེད་ཀྱི་དབང་ཆ་བྱུང་ཡོད་པ་རེད། བོད་ཀྱི་ཕྱི་འབྲེལ་དབང་ཆར་ཆིངས་ཡིག་དེའི་ནང་དགག་ཆ་འགའ་ཤས་ཡོད་པ་དངོས་འབྲེལ་ཡིན་ཀྱང་། ནང་དོན་གྱི་གནས་སྟངས་ལ་གནོད་འགལ་ཡོད་པ་མ་རེད། དབྱིན་ཇི་ནས་རྒྱ་གར་ལ་དབང་བྱུས་རྩིས་སྤྲད་རྗེས་དགག་ཆ་དེ་ཚོའི་ནུས་པ་ཉམས་པ་རེད།

བཞི་པ། བོད་རྒྱ་ནག་གི་ཁོངས་གཏོགས་ཡིན་པ་རྩ་འཛིན་འཕེར་བའི་ཡིག་ཆ་ཁུངས་ལྡན་རིགས་བོད་དམ། རྒྱལ་ཁབ་གཞན་དག་སུ་ལ་ཡང་ཡོད་པ་མ་རེད།

ལྔ་པ། འཛམ་གླིང་དམག་ཆེན་གཉིས་པའི་སྐབས་རྒྱ་གར་ནས་བོད་ས་བརྒྱུད་རྒྱ་ནག་ཏུ་གཡུལ་མཁོའི་ཡོ་ཆས་མིན་པའི་དངོས་ཆས་མ་གཏོགས་གཏོང་མ་བཅུག་པར་བོད་བར་གནས་སུ་བསྡད་པ་དེས་བོད་རང་དབང་གཙང་མ་ཡིན་པའི་རྟགས་མཚན་མངོན་གསལ་ཅན་བསྟན་ཡོད་པ་དང་། གནས་སྟངས་དེ་ནི་དབྱིན་གཞུང་དང་། རྒྱ་ནག་ནས་ཁས་ལེན་བྱས་ཡོད་པ་རེད།

དྲུག་པ། བོད་རང་དབང་གཙང་མ་ཡོད་པའི་གནས་ཚུལ་རྒྱལ་ཁབ་གཞན་དག་ནས་ཀྱང་ངོས་འཛིན་བྱས་ཡོད་པ། དཔེར་ན། ཕྱི་ལོ་ ༡༩༤༨ ལོ་བོད་ཀྱི་ཚོང་དོན་སྐུ་ཚབ་རྒྱ་གར་དང་། ཕ་རན་སི། ཨི་ཀྲ་ལི། དབྱིན་ཇི། ཨ་རི་སོགས་ལ་བསྐྱོད་སྐབས་བོད་གཞུང་གི་ལག་འཁྱེར་ལ་རྒྱལ་ཁབ་དེ་དག་གི་གཞུང་ནས་ཆ་འཇོག་བྱས་ཡོད་པ་རེད། འགྲོ་བ་མིའི་རིགས་ཀྱི་ཆ་ནས་ཀྱང་མཉམ་འབྲེལ་རྒྱལ་ཚོགས་ནས་བར་འཚང་དགོངས་བཞེས་འཕྲལ་དུ་གནང་དགོས་ཞེས་ངས་རེ་འདུན་ཞུ་རྒྱུ་ཡིན། རྒྱ་མིས་བོད་སར་བཙན་འཛུལ་བྱས་རྗེས་འཛམ་གླིང་ནས་ཁས་ལེན་བྱས་པའི་ཁྲིམས་ལུགས་དང་འགལ་འཛོལ་བྱས་པ་གཤམ་གསལ།

དང་པོ། ཁོང་ཚོས་བོད་མི་སྟོང་ཕྲག་མང་པོའི་རྒྱུ་ནོར་དང་། འཚོ་ཐབས་འཕྲོགས་ཏེ་སྡུག་ཤི་དང་། འུ་ཐུག་བཟོད་བྲལ་དུ་བཏང་བ་རེད།

གཉིས་པ། ཕོ་མོ་བུ་ཕྲུག་དང་བཅས་པར་རང་དབང་མེད་པའི་མནར་གཅོད་དང་། གླ་མེད་དམག་དོན་གྱི་ལས་རྩོལ་བསྐུལ་འདེད་བྱེད་པ།

གསུམ་པ། ཕོ་མོའི་སྐྱེ་སྒོ་འགོག་པའི་བྱེད་ཐབས་ངན་པ་ལག་ལེན་དུ་བསྟར་ཞིང་། དེའི་དམིགས་ཡུལ་ནི་བོད་མི་རིགས་རྩ་མེད་གཏོང་ཆེད་ཡིན་པ་རེད།

བཞི་པ། ནག་མེད་ཀྱི་བོད་མི་སྟོང་ཕྲག་མང་པོ་སྲོག་གཅོད་བྱས་འདུག །

ལྔ་པ། རྒྱུ་མཚན་མེད་པར་བོད་མིའི་འགྲོ་འཁྲིད་མང་པོ་བསད་ཡོད་པ་རེད།

དྲུག་པ། ཆོས་དང་། ཤེས་རིག་རྩ་མེད་གཏོང་རྒྱུའི་ཐབས་ཤེས་སྣ་མང་བྱས་ཏེ་དགོན་པ་སྟོང་ཕྲག་མང་པོ་རྩ་མེད་བཟོས། རིན་ཐང་བྲལ་བའི་སྐུ་གསུང་ཐུགས་རྟེན་མང་པོ་བསྟོར་བཤིགས་བྱས། དེང་དུས་རང་གི་རྒྱུ་ནོར་དང་། སྲོག་ལའང་ཡིད་བརྟན་མེད་ཅིང་། བོད་ཀྱི་རྒྱལ་ས་ལྷ་ས་ནི་བར་དོའི་གྲོང་ཁྱེར་ལྟ་བུ་ཞིག་ཏུ་གྱུར་འདུག །ངའི་མི་མང་གི་དཀའ་སྦྱོང་ནི་བརྗོད་པར་དཀའ་བའི་གནས་སུ་གྱར་ཡོད་ན། དོན་མེད་མི་མང་གི་ལུས་སྲོག་འཕྲོགས་པ་འདི་དག་འཕྲལ་དུ་མཚམས་གཅོད་དགོས་ཀྱི་འདུག །དེར་བརྟེན་ངས་༸མི་རྗེ་མཆོག་དང་། མཉམ་འབྲེལ་རྒྱལ་ཚོགས་ལ་རེ་འདུན་ཆེན་པོས་སྙན་འབུལ་ཞུས་པ་འདིར་དགོངས་བཞེས་ཕྱག་ལེན་ངེས་པར་གནང་བའི་ཡིད་ཆེས་ཞུ་བཞིན་ཡོད། ནིའུ་ལྡི་ལི་ནས། ཏཱ་ལའི་བླ་མས་ཕྱི་ལོ་ ༡༩༦༢ ཟླ་དགུ་པའི་ཚེས་དགུ་ལ།།

༡༽ ༈ མཉམ་འབྲེལ་རྒྱལ་ཚོགས་ཀྱི་དྲུང་ཆེ་༸མི་རྗེ་ཌོག་ཧ་མ་ཤོ་མཆོག་ལ། མཉམ་འབྲེལ་རྒྱལ་ཚོགས་དང་། སྐུ་ཉིད་ནས་ཀོང་གྷོའི་ (Congo) ནང་རླབས་ཆེན་གྱི་ལས་དོན་གནང་དང་གནང་མུས་ལ་ཕྲན་དགའ་པོ་ཡོད།

༢༽ ཕྲན་ནས་སྔ་ལོ་ཕྱི་ལོ་ ༡༩༥༩ ཟླ་དགུ་པའི་ཚེས་དགུ་ཉིན་ཕུལ་བའི་སྙན་ཞུ་སྐུ་ཉིད་ནས་འགྲེམས་སྤེལ་གནང་བ་ཨང་ ༢༠༣༣ འཁོད་པ་དེ་དང་། ཕྱི་ལོ་ ༡༩༦༠ ཟླ་དགུ་པའི་ཚེས་གཉིས་ཉིན་ཕུལ་བའི་ཞུ་ཡིག་ལ་གཟིགས་རྟོག་ཡོད་པ་ཞུ་རྒྱུ།

༣༽ མ་ལ་ཡ་དང་། ཐའི་ལན་གཉིས་ནས་ཞུ་བསྐུལ་གནང་སྟེ་འདི་ལོ་བོད་དོན་སྐོར་མཉམ་འབྲེལ་རྒྱལ་ཚོགས་ཀྱི་གྲོས་གཞིར་ཚུད་པ་ཧ་ཅང་དགའ་པོ་བྱུང་བ་མ་ཟད། ཁོང་གཉིས་ཀྱི་བཀའ་དྲིན་རྗེས་དྲན་ཞུ་གི་ཡོད། ཕྲན་གྱི་རེ་བར་ཞི་བདེར་དགའ་བའི་རྒྱལ་ཁབ་རྣམས་ནས་ངའི་མི་མང་གི་སྨྲེ་ངག་ལ་གསན་བཞེས་གནང་བའི་རེ་བ་ཡོད་ཅིང་། བཙན་གནོན་དང་སྡུག་བསྔལ་གྱི་མུན་པས་ཁྱབ་པ་འདིར་འོད་སྣང་ཅན་གྱི་ལམ་སྟོན་རོགས་མགོན་ཡོང་བ་ཞུ་རྒྱུ་ཡིན།

༤༽ ཕྱི་ལོ་ ༡༩༦༠ ཟླ་དགུ་པའི་ཚེས་ཉེར་བཞི་ཉིན་ཁུར་ཤོབ་ནས་མཉམ་འབྲེལ་རྒྱལ་ཚོགས་ནང་གནང་བའི་གསུང་གླེང་དུ་རྒྱ་བསྐྱེད་རིང་ལུགས་འོག་གནས་པའི་མི་རྣམས་ལ་རང་དབང་དགོས་ལུགས་གསུངས་པར་ཧ་ཅང་དགའ་པོ་བྱུང་། ངའི་ལུང་པ་ཡང་རྒྱ་བསྐྱེད་རིང་ལུགས་ཀྱི་གནས་སྟངས་འོག་ཚུད་ཡོད་སྟབས་ཨུ་རུ་སུས་སྐད་ཤུགས་ཆེན་པོས་རྒྱབ་སྐྱོར་བྱེད་པའི་ལུང་པ་གཞན་དག་དང་མཉམ་དུ་ང་ཚོར་ཡང་རང་དབང་ཐོབ་པའི་རེ་བ་ཡོད།

༥༽ ཕྱི་ལོ་ ༡༩༡༡ དང་། ༡༩༡༢ གོང་གི་དུས་ཡུན་རིང་པོའི་ནང་བོད་ནང་རྒྱ་མིའི་དབང་ཆ་ཤུལ་ཙམ་མེད་པ་རེད་ཅེས་ངས་བརྗོད་ཀྱི་ཡོད་ཀྱང་། ཞུ་དོན་འདི་སྐོར་རྒྱལ་རབས་ཀྱི་གནས་ཚུལ་ཞུ་དགོས་དོན་མི་འདུག །

༦༽ ཕྱི་ལོ་ ༡༩༡༡ དང་། ༡༩༡༢ ཕན་བོད་ཀྱི་གནས་སྟངས་ཇི་ལྟར་ཡང་། རྗེ་སྐུ་ཕྲེང་བཅུ་གསུམ་པས་བོད་རང་དབང་རང་བཙན་གྱི་དྲིལ་བསྒྲགས་གནང་སྟེ་རྒྱ་མི་བོད་ནས་མཐར་སྐྲོད་བཏང་བ་ནས་བཟུང་བོད་འདི་རང་སྟོབས་ཀྱི་རང་དབང་རང་བཙན་ཡིན་པས་མ་ཚད། ལུགས་མཐུན་གྱི་རང་དབང་རང་བཙན་ཞིག་ཀྱང་ཡིན་པ་རེད།

༧༽ ཕྱི་ལོ་ ༡༩༡༣ ལོ་བོད་དང་སོག་པོའི་དབར་ཆིངས་ཡིག་ཅིག་བཞག་ཅིང་། འདི་ནི་རྗེ་སྐུ་ཕྲེང་གོང་མ་རང་གི་དབང་ཆའི་ཐོག་ནས་བཞག་པ་མ་ཟད། དེའི་ནང་བོད་དང་། སོག་པོ་གཉིས་ཀ་རང་བཙན་གྱི་རྒྱལ་ཁབ་ཕན་ཚུན་དུ་ཁས་ལེན་བྱས་ཡོད་པ་རེད།

༨༽ གལ་ཆེའི་འཁྲུག་རྩོད་ཐག་གཅོད་ཀྱི་ཆེད་དུ་ཕྱི་ལོ་ ༡༩༡༣ ལོ་སིམ་ལར་འགོ་བཙུགས་པའི་ཤོག་ཁག་གསུམ་གྱི་ཁོངས་བོད་པས་ཕྱིན་ཡོད་ཅིང་། དེ་དག་ནི་དབྱིན་གཞུང་དང་། རྒྱ་ནག་གཞུང་། བོད་གཞུང་བཅས་རེད། སྐབས་དེའི་སྐུ་ཚབ་རྣམས་གཞུང་སོ་སོ་ནས་ཐག་ཆོད་པའི་དབང་ཆ་ཚང་མ་སྤྲད་ཡོད་པའི་སྐུ་ཚབ་ཤ་སྟག་ཡིན་པ་ནི་ཤོག་ཁག་གི་སྐུ་ཚབ་ཚོས་བཟོས་པའི་ཡིག་ཆ་དེ་གའི་ནང་གསལ་འཁོད་ཡོད་པ་རེད།

༩༽ བདེན་པ་དེ་ནི་རྒྱ་གར་གཞུང་ནས་བཏོན་པའི་ཤོག་དཀར་ཞེས་པའི་ཡིག་ཆ་ཨང་གཉིས་པའི་ཤོག་ལྷེ་ ༣༨ ནང་གསལ་འཁོད་ཡོད་ཅིང་། དེའི་འགོ་བརྗོད་དུ་བརྗེད་ཐོ་དང་། ཕྱི་ལོ་ ༡༩༥༩ ཟླ་དགུ་པ་ནས་ཟླ་བཅུ་གཅིག་བར་རྒྱ་དཀར་ནག་དབར་བཏང་ཡིག་ཅེས་འཁོད་ཡོད་པ་རེད། ཤོག་དཀར་གསུམ་པའི་ཤོག་ལྷེ་དགུ་བཅུ་གོ་བཞི་གོ་ལྔ་ནང་ཕྱི་ལོ་ ༡༩༦༠ ཟླ་གཉིས་པའི་ཚེས་བཅུ་གཉིས་ལ་བཏང་བའི་ཡི་གེའི་ནང་ད་དུང་བདེན་པ་དེ་ཡང་བསྐྱར་གསལ་འཁོད་ཡོད་འདུག །

༡༠༽ ཆིངས་ཡིག་དེ་དག་རྒྱ་མིའི་སྐུ་ཚབ་ནས་བཟོས་པ་ཡིན་ཀྱང་། དེ་རྗེས་རྒྱ་ནག་གཞུང་ནས་ཕྱིར་འཐེན་བྱས་ཤིང་། མཐའ་མཇུག་ཕྱི་ལོ་ ༡༩༡༤ ཟླ་བདུན་པའི་ཚེས་ ༣ ཉིན་བོད་གཞུང་གི་འགོ་འཁྲིད་གནང་ཐུབ་པའི་དུས་སྐབས་ཀྱི་ཏཱ་ལའི་བླ་མའི་མཚན་ཡིག་དང་། དབྱིན་གཞུང་སྐུ་ཚབ་ཀྱི་མཚན་ཡིག་བཀོད་པ་དང་དུས་མཉམ་དུ་རྒྱ་མིས་ཕྱིར་འཐེན་བྱས་པའི་གནས་ཚུལ་ལ་བསྟུན་ནས་བོད་གཞུང་དང་། དབྱིན་གཞུང་གི་སྐུ་ཚབ་ནས་གཤམ་གསལ་ཡིག་ཆར་མིང་རྟགས་བཀོད་པ་རེད།

༡༡༽ ང་ཚོ་དབྱིན་གཞུང་དང་། བོད་གཞུང་གི་སྐུ་ཚབ་ཚོས་ཆོད་ཡིག་འཇོག་རྒྱུར་ཟུར་ཡོད་ཆིངས་ཡིག་ལ་དབྱིན་གཞུང་དང་། བོད་གཞུང་གཉིས་ཀས་རྩ་འཛིན་གཏན་འཁེལ་བྱེད་རྒྱུ། ཆིངས་ཡིག་དེར་རྒྱ་ནག་གཞུང་ནས་ས་ཡིག་མ་བཀོད་བར་དེའི་ནང་འཁོད་པའི་རྒྱ་ནག་གཞུང་གི་ཐོབ་ཐང་རྣམས་བེད་སྤྱོད་མི་ཆོག །

༡༢༽ འདིའི་ཐོག་ང་ཚོས་མིང་རྟགས་བཀོད་ཅིང་། དམ་ཕྲུག་ཕབ་པའི་དབྱིན་ཡིག་འདྲ་གཉིས་དང་། བོད་ཡིག་འདྲ་གཉིས་ཡོད།

༡༣༽ སིམ་ལར་ཡེ་ཤུའི་འདས་ལོ་ ༡༩༡༤ ཟླ་བདུན་པའི་ཚེས་གསུམ་བོད་ཤིང་སྟག་ཟླ་ལྔ་པའི་ཚེས་བཅུ་ལ།

ཨེའི་ཧན་རི་མག་མོ་ཧན་དབྱིན་གཞུང་སྐུ་ཚབ།

དབྱིན་གཞུང་སྐུ་ཚབ་ཀྱི་དམ་ཕྲུག །

ཏཱ་ལའི་བླ་མའི་དམ་ཕྲུག །

བློན་ཆེན་བཤད་སྒྲའི་དམ་ཕྲུག །

བློན་ཆེན་བཤད་སྒྲའི་ས་ཡིག །

འབྲས་སྤུངས་དགོན་གྱི་དམ་ཕྲུག །

སེ་ར་དགོན་པའི་དམ་ཕྲུག །

དགའ་ལྡན་དགོན་པའི་དམ་ཕྲུག །

རྒྱལ་ཡོངས་ཚོགས་ཆེན་གྱི་དམ་ཕྲུག །

༡༤༽ རྒྱ་ནག་གཞུང་ནས་ཆིངས་ཡིག་འདི་དོན་ལ་ཉན་འཇོག་མ་བྱས་སྟབས་ཆིངས་ཡིག་དེའི་ནང་ཡོད་པའི་ཐོབ་ཐང་རྣམས་རྒྱ་ནག་ལ་མ་བྱུང་བ་རེད།

༡༥༽ ཕྱི་ལོ་ ༡༩༢༦ ལོ་བོད། ཀྲ་རིའི། དབྱིན་གཞུང་བཅས་ཀྱི་ས་མཚམས་སྐུ་ཚབ་ཚོགས་པ་ཞིག་གཉའ་ནང་དུ་འཛོམས་པ་རེད།

༡༦༽ ཕྱི་ལོ་ ༡༩༡༢ དང་། ༡༩༥༠ བར་བོད་ནང་རྒྱ་མིའི་དབང་ཆ་དྲི་ཙམ་ཡང་མེད། ཕྱི་ལོ་ ༡༩༣༤ ལོ་རྗེ་སྐུ་ཕྲེང་བཅུ་གསུམ་པ་སྐུ་གཤེགས་སྐབས་དགོངས་རྫོགས་སྒྲུབ་པར་དོན་གཅོད་པ་ཡོང་བ་དེ་བཞིན་བོད་དུ་སྡོད་བཅུག་པའི་གནས་སྟངས་ནི་རྒྱ་གར་དང་། བལ་ཡུལ་གྱི་དོན་གཅོད་པ་ལྟ་བུ་རེད།

༡༧༽ ཕྱི་ལོ་ ༡༩༣༤ རྗེས་རྒྱ་མིའི་དོན་གཅོད་ཀྱི་ལས་བྱེད་པ་རྣམས་རྒྱ་གར་བརྒྱུད་བོད་ལྷ་སར་བསྐྱོད་པ་དང་། དུས་སྐབས་དེ་འདྲའི་རིགས་ལ་རྒྱ་གར་གཞུང་གིས་ལག་འཁྱེར་སྤྲོད་དང་སྤྲོད་མིན་བོད་གཞུང་ལ་གོ་བསྡུར་གྱིས་འདོད་བསྟུན་ཐག་གཅོད་བྱེད་ཀྱི་ཡོད་པ་རེད།

༡༨༽ ཕྱི་ལོ་ ༡༩༤༩ ལོ་རྒྱ་ནག་གི་དོན་གཅོད་པ་དེ་དག་བོད་ནས་ཕྱིར་སློག་བྱས་པ་རེད།

༡༩༽ འཛམ་གླིང་དམག་ཆེན་གཉིས་པའི་དུས་རྒྱ་ནག་དང་། རི་པིན་དམག་འཐབ་སྐབས་བོད་པ་དམག་དོན་ཁོངས་ཐེ་བྱུས་མེད་པར་བར་གནས་སུ་མཐར་བསྐྱེལ་གྱིས་བསྡད་དེ་རྒྱ་དཀར་ནག་གཉིས་དབར་དྲག་ཆས་སྐྱེལ་འདྲེན་བྱེད་མ་བཅུག་པ་རེད།

༢༠༽ རྒྱ་ནག་ནས་ཕྱི་ལོ་ ༡༩༤༦ དང་ ༡༩༤༨ སོ་སོར་རྒྱལ་ཡོངས་ཚོགས་འདུར་བོད་ཀྱི་དོན་གཅོད་མཉམ་ཚོགས་བྱས་ལུགས་བརྗོད་པ་ནི་རྩ་བ་ནས་བདེན་པ་མིན། བོད་ཀྱི་དོན་གཅོད་འགོ་འཁྲིད་ཛ་སག་ཁེ་སྨད་བསོད་ནམས་དབང་འདུད་ནས་བརྗོད་གསལ། ༡༩༤༦ ལོར་བོད་གཞུང་ནས་དབྱིན་ཇི་དང་། ཨ་རི། གོ་མིང་ཏང་གཞུང་བཅས་པར་གཡུལ་རྒྱལ་བཀྲ་ཤིས་བདེ་ལེགས་ཞུ་བའི་དོན་གཅོད་འགོ་འཁྲིད་ཛ་སག་རོང་དཔལ་ལྷུན་ཐུབ་བསྟན་བསམ་འཕེལ་དང་། ཕྲན་ཛ་སག་ཁེ་སྨད་བསོད་ནམས་དབང་འདུད། དེ་མིན་ལས་རོགས་རྣམས་དང་བཅས་གཏོང་གནང་གིས་ང་ཚོ་ཀ་ལ་ཀ་ཏ་བརྒྱུད་ནིའུ་ལྡི་ལིར་བསྐྱོད་དེ་དབྱིན་གཞུང་དང་། ཨ་མི་རི་ཀའི་ཕྱི་སྡོད་སྐུ་ཚབ་སོ་སོ་བརྒྱུད་བཀྲ་ཤིས་བདེ་ལེགས་ཞུས་རྗེས། ནན་ཅིང་དུ་གནམ་ཐོག་བསྐྱོད་དེ་བཀྲ་ཤིས་བདེ་ལེགས་ཞུས་པ་ཡིན།

རྒྱ་ནག་ཏུ་གཟུགས་ཁམས་བདེ་མིན་ལ་སྨན་བཅོས་ཀྱིས་ཟླ་ཤས་སྡོད་དགོས་བྱུང་བ་དང་། དེ་རྗེས་ཞིང་ཆེན་ཁག་མང་ཙམ་ལ་བལྟ་བསྐོར་བྱས་ཏེ་ནན་ཅིང་དུ་ཕྱིར་འཁོར་མཚམས་རྒྱ་མིའི་ཚོགས་འདུ་ཆེན་མོ་འཚོགས་སྐབས་འཁེལ་བར་ཡུལ་འཁྱར་བོད་མི་འགའ་ཤས་ནས་བོད་ཀྱི་སྐུ་ཚབ་ཡིན་ཁུལ་གྱིས་ཚོགས་འདུར་བསྐྱོད་འདུག་གཤིས། ཁོང་ཚོའི་བྱ་སྤྱོད་བརྟག་ཞིབ་ཏུ་ཚོགས་འདུར་བསྐྱོད་པ་ལས། ང་ཚོས་སྐབས་དེར་རྒྱ་མིའི་རྩ་ཁྲིམས་གསར་པ་གཏན་འབེབས་ལ་ཁས་ལེན་དང་། ས་ཡིག་གང་ཡང་བཞག་པ་མེད། ཕྱི་ལོ་ ༡༩༤༨ ལོར་ཡང་ནན་ཅིང་དུ་ཡོད་པའི་ང་ཚོའི་དོན་གཅོད་མཁན་མགྲོན་ལོ་གསུམ་རྒྱ་མིའི་ཚོགས་འདུར་བལྟ་བསྐོར་དུ་བསྐྱོད་པ་ལས། དམིགས་བསལ་ལྷ་ས་ནས་འཐུས་མི་བཏང་བ་གང་ཡང་མེད། མཁན་མགྲོན་ལོ་གསུམ་ནས་ཀྱང་གོང་བཞིན་ཚོགས་འདུའི་ཡིག་ཆར་ཁས་ལེན་ས་ཡིག་བརྒྱབ་ཡོད་པ་མ་རེད།

༢༡༽ ཕྱི་ལོ་ ༡༩༤༧ ལོར་རྒྱ་གར་རང་བཙན་བྱུང་རྗེས་བོད་གཞུང་གི་གནས་ཚུལ་འབྱོར་ལན་དུ་རྒྱ་གར་གཞུང་ནས་གཤམ་གསལ་ལྟར་གསུངས་ཡོད། ཕན་ཚུན་སོ་སོའི་འདོད་མོས་ཀྱི་གང་ཅིའི་དོན་གནད་སྐོར་གྲོས་ཆོད་གསར་པ་མ་བཟོས་བར་ང་ཚོའི་གཞི་རྩའི་གནས་ཚུལ་གང་ཡོད་ཀྱི་ཐོག་ནས་ཕན་ཚུན་འབྲེལ་བ་མུ་མཐུད་གནང་རྒྱུའི་ཞལ་བཞེས་བྱུང་ན་རྒྱ་གར་གཞུང་ལ་དགའ་ཚོར་ཆེན་པོ་ཡོང་རྒྱུ། དབྱིན་གཞུང་ནས་རྩིས་སྤྲད་པའི་ཆིངས་ཡིག་དང་འབྲེལ་བ་ཡོད་པའི་རྒྱལ་ཁབ་གཞན་དག་ཚང་མར་འགྲོ་སྟངས་འདི་རང་རེད།

༢༢༽ ཕྱི་ལོ་ ༡༩༡༢ ནས་ ༡༩༥༡ ཟླ་ལྔ་པའི་ཚེས་ཉེར་གསུམ་ཉིན་གྲོས་མཐུན་དོན་ཚན་བཅུ་བདུན་ལ་མིང་རྟགས་མ་བཀོད་བར་བོད་ཀྱི་ཕྱི་འབྲེལ་ལས་དོན་རྣམས་ཕྱི་རྒྱལ་ལ་དྲི་གཏུགས་མ་དགོས་པར་བྱེད་ཀྱི་ཡོད་པ་དང་། ཕྱི་ལོ་ ༡༩༤༦ ནས་ ༡༩༤༨ བར་བོད་ཀྱི་སྐུ་ཚབ་ཚོས་བོད་ཀྱི་ཕྱི་བསྐྱོད་ལག་འཁྱེར་འཁུར་ཏེ་ཐག་རིང་དུ་ཕྱིན་པ་རེད།

༢༣༽ དེ་སྔ་དབྱིན་ཇིའི་དོན་གཅོད་དང་། དེ་རྗེས་རྒྱ་གར་གྱི་དོན་གཅོད་གནང་མཁན་རི་ཅར་སན་ནས་བོད་དོན་ཁྲིམས་ཞིབ་ཚོགས་པར་གསུངས་གསལ། དོན་གཅོད་ཁང་དེའི་ལས་འགན་ནི་ཕྱི་ལོ་ ༡༩༣༦ ནས་བཟུང་དོན་གཅོད་ཁང་དེའི་གཞུང་དང་། བོད་གཞུང་དབར་སྲིད་དོན་གྱི་འབྲེལ་བ་བྱེད་རྒྱུ་དེ་རེད། (འདི་ནི་བོད་དང་རྒྱ་ནག་མི་མང་སྲིད་གཞུང་ཟེར་བའི་དེབ་ཀྱི་ཤོག་ལྷེ་ ༡༤༦ ནང་གསལ།)

༢༤༽ བོད་རང་བཙན་གཙང་མ་ཡིན་པ་ནི་གོང་གི་བདེན་པའི་གནས་ཚུལ་དེ་དག་གིས་རྟོགས་རྒྱུ་ཡིན་ཀྱང་། སྔ་ལོ་ངའི་ལུང་པའི་གནས་སྟངས་སྐོར་འགའ་ཤས་ནས་དོགས་པ་གནང་འདུག་པར་གཤམ་གསལ་གྱི་གནད་དོན་རྣམས་ནས་ཕན་ཐོགས་ཡོང་རྒྱུ།

༢༥༽ ས་ཨི་རིག་ཀྲག་མན་ནས་རྒྱ་ནག་གི་ལས་དོན་ཟེར་བའི་དེབ་ཅིག་བྲིས་པའི་ནང་གསལ། ཕྱི་ལོ་ ༡༩༡༢ ནས་བཟུང་ལྷ་སའི་བཀའ་བཀོད་འོག་གནས་པའི་བོད་ནང་རྒྱ་མིའི་དབང་ཆ་གནས་མ་ཐུབ་པ་མ་ཟད། བསྐྱར་འཛུལ་བྱས་མེད་པ་རེད། སྐུ་ཕྲེང་བཅུ་གསུམ་པས་ལོ་ཉི་ཤུ་ཙམ་རིང་ནང་སྲིད་ཀྱི་དབང་ཆ་ཡོད་པའི་བོད་ཀྱི་སྲིད་དབང་འཛིན་སྐྱོང་གནང་སྐབས་སུས་ཀྱང་གླེང་རྩོད་བྱས་མེད་ཅིང་། བོད་ནང་གི་ཞི་བདེ་དང་། ཁྲིམས་ལུགས་སྲུང་སྐྱོང་གནང་བ་མ་ཟད། རྒྱ་གར་གཞུང་དང་ཡང་མཐུན་འབྲེལ་དམ་ཟབ་གནང་འདུག །

༢༦༽ ཕྱི་ལོ་ ༡༩༢༨ ལོ་ནང་སར་ཅལ་འབེལ་ནས་བྲིས་པ་བོད་ཀྱི་མི་ཞེས་པའི་དེབ་ནང་བོད་ནང་རྒྱ་མིའི་དབང་ཤུགས་རྫོགས་པ་རེད་ཅེས་མཛུབ་སྟོན་བྱས་ཡོད་འདུག །

༢༧༽ ཨེམ་ཨ་མོ་རི་ཌིའི་སྟེང་ཀོ་ཌ་ཟེར་བ་ཕྱི་ལོ་ ༡༩༤༧ བོད་ནང་ཡོང་མྱོང་བ་ཁོང་ནས་བརྗོད་གསལ་དུ། བོད་ཀྱི་སྲིད་དབང་གང་ཅིའི་ཐད་ནས་ཀྱང་བོད་མི་རང་གི་རང་བཙན་རྒྱལ་ཁབ་ནང་བཞིན་བྱེད་ལུགས་བརྗོད་པ་མ་ཟད། ད་དུང་ཁོང་ནས་གཞུང་གི་བཀའ་བཀོད་དེ་ས་གནས་གང་སར་ཁྱབ་འདུག་ཅེས་བརྗོད་འདུག །

༢༨༽ ཙུང་ལིང་ཤན་དང་། ཤང་ཅི་ལེའུ་གཉིས་(རྒྱ་ནག་གི་ལྷ་སྡོད་ལས་བྱེད་ཡིན་པ།)ནས་བརྗོད་གསལ། ཕྱི་ལོ་ ༡༩༡༡ ནས་ལག་ལེན་གྱི་ལས་དོན་གང་ཅིའི་ཆ་ནས་ལྷ་སར་རང་བཙན་གཙང་མ་ཡོད་ལུགས་བརྗོད་ཅིང་། དེའི་རྒྱབ་སྐྱོར་ལ་བོད་རང་གི་དངུལ་དང་། བོད་ཀྱི་ལུགས་སྲོལ། སྦྲགས་ཏར་ཟུར་དུ་ཡོད་པ་དང་། ཞི་བའི་ལས་དོན་རྣམས་རྒྱ་ནག་དང་འདྲ་བ་མེད་ལུགས། བོད་རང་གི་དམག་མི་ཡོད་པ་བཅས་བརྗོད་འདུག །

༢༩༽ ཕྱི་ལོ་ ༡༩༥༠ ལོར་ཨལ་སལ་བ་ཀྲོར་ནས་བོད་དུ་བཙན་འཛུལ་བྱུང་བའི་གནས་ལུགས་མཉམ་འབྲེལ་རྒྱལ་ཚོགས་སུ་ཞུ་བསྐུལ་སྐབས་རྒྱ་གར་སྐུ་ཚབ་ན་ཝང་གྷར་ཇན་ས་ཧེབ་ནས་གསུངས་གསལ། ཁོང་གི་གཞུང་ནས་དེ་སྐོར་ཞིབ་འཇུག་ནན་ཏན་བྱས་པར་དེ་ནི་རྒྱ་དཀར་ནག་གཉིས་ཀར་གལ་ཆེ་བའི་དོན་གནད་ཅིག་ཡིན། ཚོགས་པ་དེས་ཤེས་རྟོགས་ལ་རྒྱ་གར་ནི། རྒྱ་ནག་དང་། བོད་གཉིས་ཀའི་ཁྱིམ་མཚེས་ཡིན་པ་མ་ཟད། གཉིས་ཀར་འབྲེལ་ལམ་ཡག་པོ་ཡོད་པར་བརྟེན་རྒྱ་གར་གཞུང་ནས་གནད་དོན་དེ་ཞི་བའི་ཐོག་ནས་འགྲིགས་ཐབས་སེམས་འཁུར་བྱེད་འོས་པ་དེ་ལྟར་རེད། (ABUR SR ༧༣) ཤོག་ལྷེ་བཅུ་དགུ་ནང་གསལ།

༣༠༽ རྒྱ་མིས་བོད་དུ་སུ་ཛ་རན་ཌིའི་ཐོབ་ཐང་ཡོད་ལུགས་བརྗོད་དོན་ནི། ཕྱི་ལོ་ ༡༩༠༧ ལོར་དབྱིན་ཇི་དང་། རུ་སུ་གཉིས་ཀྱི་ཚིག་དོན་ལ་རྩ་འཛིན་བྱས་པ་ཞིག་ཡིན་ཀྱང་། ཆིངས་ཡིག་དེ་འཇོག་མིའི་ཁོངས་བོད་པ་མེད་སྟབས་དེའི་དོན་གནད་ལ་བརྩི་འཇོག་དགོས་དོན་མེད།

༣༡༽ ངས་བོད་ཀྱི་འགོ་བྱེད་ཀྱི་མིང་ཐོག་ནས་བརྗོད་རྒྱུར། ཕྱི་ལོ་ ༡༩༥༠ ཟླ་བ་བཅུ་པའི་ཚེས་བདུན་གྱི་བྱ་སྤྱོད་དེ་རྒྱ་ནག་ཕྱོགས་ནས་བོད་དུ་བཙན་འཛུལ་གྱི་བྱ་སྤྱོད་ཤིན་ཏུ་མ་རུང་བ་ཞིག་རེད་ཅེས་བརྗོད་ཀྱི་ཡོད།

༣༢༽ བོད་གཞུང་ནས་མཉམ་འབྲེལ་རྒྱལ་ཚོགས་སུ་རོགས་རམ་ཡོང་བའི་སྙན་འབུལ་ཞུས་པར་དོན་འབྲས་མ་སོན་ཞིང་། བོད་དམག་ལ་ཕམ་ཉེས་བྱུང་སྟབས་པི་ཅིང་དུ་བོད་ཀྱི་སྐུ་ཚབ་མ་གཏོང་མཐུ་མེད་ཐོག །ཕྱི་ལོ་ ༡༩༥༡ ཟླ་བ་ལྔ་པའི་ཚེས་ཉེར་གསུམ་ཉིན་གྲོས་མཐུན་དོན་ཚན་བཅུ་བདུན་ལ་མིང་རྟགས་མི་འགོད་ཐབས་མེད་བྱུང་བ་རེད།

༣༣༽ འདི་ནས་བཟུང་ཕྱི་ལོ་ ༡༩༥༩ ཟླ་བ་གསུམ་པ་ནང་ཕྲན་བོད་ནས་རྒྱ་གར་དུ་ཡོང་དགོས་བྱུང་བའི་བར་གྱི་གནས་ལུགས་རྣམས་ཚང་མས་མཁྱེན་རྟོགས་ཡོད་པར་བརྟེན་ད་ལམ་ཞིབ་ཆ་ཞུ་རྒྱུ་མིན། དེང་སང་ཕལ་ཆེར་ཉིན་ལྟར་ལྟ་བུར་བོད་མི་སྐྱབས་བཅོལ་བ་བལ་ཡུལ་དང་། འབྲུག །འབྲས་ལྗོངས། རྒྱ་གར་ནང་ཡོང་གི་ཡོད་ཅིང་། སྐྱབས་བཅོལ་བའི་གྲངས་འབོར་ནི་མི་གྲངས་ ༤༣༥༠༠ ཙམ་ཡོད་པ་རེད། སྐྱབས་བཅོལ་བའི་གནས་ཚུལ་ལ་གཞིགས་ན། ཕྲན་ནས་སྔ་ལོ་དང་། འདི་ལོ་ཕུལ་བའི་སྙན་ཞུའི་ནང་བཀོད་གསལ་ལྟར་དངངས་སྐྲག་དང་། ཡིད་སྐྱོའི་རང་བཞིན་གྱི་བཙན་གནོན་དང་། མནར་གཅོད་ད་དུང་ཉུང་དུ་ཕྱིན་ཡོད་པ་མ་རེད།

༣༤༽ འདི་ཚོའི་སྐོར་ཁྲིམས་ཞིབ་ཚོགས་པའི་སྔ་ལོའི་སྙན་ཞུ་དེ་ཧ་ཅང་ཡག་པོ་བྱུང་འདུག །སྙན་གྲགས་ཅན་གྱི་ཚོགས་པ་དེའི་༸སྙན་ཞུ་གཉིས་པའི་ནང་ཁོང་ཚོས་བརྟག་དཔྱད་ནན་ཏན་གྱི་ཐག་གཅོད་ཁོངས་ནས་རྒྱ་མིའི་འགོ་འཁྲིད་ཚོས་མི་རིགས་རྩ་མེད་ཀྱི་ཁྲིམས་ལུགས་དང་འགལ་བར་ངོས་འཛིན་བྱས་འདུག །མཉམ་འབྲེལ་རྒྱལ་ཚོགས་ནས་བདེན་དོན་འདི་ཚོ་ལ་བརྟག་ཞིབ་ནན་ཏན་གནང་སྟེ་འགལ་ཉེས་ལ་དཔགས་པའི་དགོངས་བཞེས་གནང་བའི་རེ་འདུན་ཞུ་གི་ཡོད། མི་རིགས་རྩ་མེད་ཀྱི་ཡིག་ཆ་ཙམ་མ་ཟད། འཛམ་གླིང་རྒྱལ་སྤྱིའི་ཁྲིམས་སྲོལ་དུའང་མི་རིགས་རྩ་མེད་ཀྱི་གནས་ཚུལ་ནི་ཁྲིམས་འགལ་ཡིན་པ་རེད།

༣༥༽ དོན་ཚན་བཅུ་བདུན་ནང་རྩ་དོན་གལ་ཆེ་རྣམས་ལ་བརྩི་འཇོག་མ་བྱུང་སྟབས་མི་མང་ཚོགས་འདུ་ནས་དེ་ལ་རྒྱབ་ལྟས་བྱས་ཤིང་། དེ་ལྟར་བྱས་ཀྱང་ཆོག་གི་ཡོད་པ་རེད། ཡང་བསྐྱར་བོད་རང་དབང་རང་བཙན་ཡིན་ཞེས་ཕྱི་ལོ་ ༡༩༥༩ ཟླ་བ་གསུམ་པའི་ཚེས་བཅུ་ཉིན་བརྗོད་པ་རེད།

༣༦༽ བཙན་གནོན་བྱེད་མཁན་དང་། བོད་ནང་བོད་མི་རྣམས་ཀྱི་འཁྲུག་རྩོད་ད་དུང་ཡོད་མུས། ཕྲན་ནས་སྔ་ལོ་མཉམ་འབྲེལ་རྒྱལ་ཚོགས་སུ་སྙན་འབུལ་ཞུས་པ་མ་ཟད། འདི་ལོ་ཡང་བསྐྱར་སྙན་འབུལ་ཞུས་ཏེ་མཉམ་འབྲེལ་རྒྱལ་ཚོགས་ནས་རྒྱ་ནག་གི་བཙན་འཛུལ་མེད་པ་བཟོ་ཐབས་གནང་བའི་རེ་བ་ཞུ་བཞིན་ཡོད། ཕྲན་གྱི་བསམ་པར་ལས་དོན་འདི་ལས་ཉུང་བ་གནང་ན་རྒྱ་མི་གུང་བྲན་ནས་ངའི་ལུང་པར་མི་མང་གི་རང་དབང་ཐོག་ཉིན་བཞིན་གནོན་བཙིར་བྱེད་ཀྱི་ཡོད་སྟབས་རེ་བ་ཆེན་པོ་བྱེད་ཡུལ་མི་འདུག །

༣༧༽ ༸མི་རྗེ་མཆོག་ནས་༸སྙན་ཞུ་འདི་བཞིན་མཉམ་འབྲེལ་རྒྱལ་ཚོགས་ཀྱི་མདུན་དུ་འཇོག་གནང་ཡོད་པ་ཞེས་ངས་རེ་འདུན་ཞུ་གི་ཡོད། རྒྱ་གར་པན་འཇབ་དྷ་རམ་ས་ལ་ནས། ཏཱ་ལའི་བླ་མས་ ༡༩༦༠ ཟླ་བ་དགུ་པའི་ཚེས་ཉེར་དགུ་ལ།།

༡༩༥༩ ལོར་ཨ་མི་རི་ཀའི་གྲོང་ཁྱེར་ནིའུ་ཡོག་ཏུ་མཉམ་འབྲེལ་རྒྱལ་ཚོགས་ཚོགས་ཆེན་ཐེངས་བཅུ་བཞི་པའི་སྐབས་སུ་ཨར་ལན་དང་། མ་ལ་ཡ་རྒྱལ་ཁབ་གཉིས་ནས་བོད་དོན་ཞུ་བརྒྱུད་ཀྱིས་ཕྱི་ཟླ་བཅུ་པའི་ཚེས་ཉི་ཤུ་དང་། ཚེས་ཉེར་གཅིག་སོ་སོར་ཚོགས་ཆེན་རྒྱས་འཛོམས་ཐེངས་གསུམ་གྱི་ཐོག་ཏུ་གྲོས་བསྡུར་གཏན་ལ་ཕབ་པའི་གྲོས་ཆོད་གཤམ་གསལ།

༡༩༤༨ ལོ་ཕྱི་ཟླ་བཅུ་གཉིས་པའི་ཚེས་བཅུ་ཉིན་རྒྱལ་ཚོགས་ཚོགས་ཆེན་ནས་ཁས་བླངས་པའི་ཡོངས་ཁྱབ་གསལ་བསྒྲགས་ཀྱི་འགྲོ་བ་མིའི་ཐོབ་ཐང་དང་། མཉམ་འབྲེལ་རྒྱལ་ཚོགས་ཀྱི་རྩ་ཁྲིམས་ནང་གསལ་བའི་གཞི་རྩའི་འགྲོ་བ་མིའི་ཐོབ་ཐང་དང་། རང་དབང་གི་རྩ་དོན་རྣམས་དྲན་གསོ་བྱ་རྒྱུ།

བོད་མི་མང་ལ་གཞན་དག་ཡོངས་དང་འདྲ་བར་ཆོས་སྲིད་བྱ་གཞག་གི་རང་དབང་སོགས་གཞི་རྩའི་འགྲོ་བ་མིའི་ཐོབ་ཐང་དང་། རང་དབང་གང་ཅིར་དབྱེ་བ་མེད་པའི་རང་འདོད་ཀྱི་ཐོབ་དབང་ཡོད་པར་ཡིད་འཇགས་ཡོད།

བོད་མི་མང་གི་སྔར་གནས་རྒྱུད་འཛིན་བྱེད་བཞིན་པའི་ཐུན་མོང་མ་ཡིན་པའི་ཆོས་དང་། རིག་གཞུང་། སྔར་སྲོལ་རང་སྲིད་འཛིན་སྐྱོང་བཅས་ལའང་དོ་སྣང་བྱེད་བཞིན་ཡོད།

༸གོང་ས་ཏཱ་ལའི་བླ་མ་སྐུ་ངོ་མའི་གསུང་བཤད་ཀྱིས་མཚོན་གནས་ཚུལ་ཁག་ནང་གསལ་བོད་མི་མང་གི་གཞི་རྩའི་འགྲོ་བ་མིའི་ཐོབ་ཐང་དང་། རང་དབང་རྣམས་བཙན་ཤེད་ཀྱིས་འཕྲོགས་འདུག་པར་བློ་ཕམ་ཧ་ཅང་གི་ཆེན་པོ་ཡོད།

འགན་འཁུར་ཅན་གྱི་དབུ་འཁྲིད་རྣམ་པས་ཉེན་ཚབས་ཆེ་བའི་གནས་ཚུལ་ལྷངས་འཇགས་སུ་གཏོང་བ་དང་། རྒྱལ་སྤྱིའི་འབྲེལ་བ་ཡར་རྒྱས་སུ་གཏོང་རྒྱུར་དོན་དམ་འབད་བརྩོན་གནང་བའི་སྐབས་སུ་བྱེད་རྐྱེན་འདི་དག་གིས་རྒྱལ་སྤྱིའི་གནས་ཚུལ་ཉེན་ཚབས་ཇེ་ཆེ་དང་། མི་མང་དབར་གྱི་འབྲེལ་བ་ཇེ་སྡུག་ཏུ་འགྲོ་བ་འདི་ལ་བློ་གཡེང་ཤིན་ཏུ་ཆེན་པོ་ཡོད།

༡༽ ཁྲིམས་ལུགས་དྲང་འཛིན་གྱི་གཞི་རྩའི་ཐོག་ནས་འཛམ་གླིང་ཞི་བདེ་གོང་སྤེལ་ཆེད་དུ་མཉམ་འབྲེལ་རྒྱལ་ཚོགས་ཀྱི་རྩ་ཁྲིམས་དང་། ཡོངས་ཁྱབ་གསལ་བསྒྲགས་ཀྱི་འགྲོ་བ་མིའི་ཐོབ་ཐང་གི་རྩ་དོན་ལ་བརྩི་འཇོག་ངེས་པར་བྱ་རྒྱུར་ཡིད་ཆེས་ཤུགས་ཆེ་ཡོད།

༢༽ བོད་མིའི་གཞི་རྩའི་འགྲོ་བ་མིའི་ཐོབ་ཐང་དང་། ཁོང་ཚོའི་ཐུན་མོང་མ་ཡིན་པའི་ཆོས་དང་། རིག་གཞུང་གི་གནས་སྟངས་ལ་བརྩི་འཇོག་དགོས་ཞེས་འབོད་བསྐུལ་བྱ་རྒྱུ་ཡིན།

༣༽ ༡༩༦༡ ལོར་ཨ་མི་རི་ཀའི་གྲོང་ཁྱེར་ནིའུ་ཡོག་ཏུ་མཉམ་འབྲེལ་རྒྱལ་ཚོགས་ཚོགས་ཆེན་ཐེངས་བཅུ་དྲུག་པའི་སྐབས་སུ་ཨལ་སལ་བ་ཀྲོར་དང་། མ་ལ་ཡ། ཨར་ལན། ཐའི་ལན་བཅས་རྒྱལ་ཁབ་བཞི་ནས་བོད་དོན་ཞུ་བརྒྱུད་ཀྱིས་ཕྱི་ཟླ་བཅུ་གཉིས་པའི་ཚེས་བཅུ་དགུ་དང་། ཚེས་ཉི་ཤུ་སོ་སོར་ཚོགས་ཆེན་རྒྱས་འཛོམས་ཐེངས་གཉིས་ཀྱི་ཐོག་ཏུ་གྲོས་བསྡུར་གྱིས་གཏན་ལ་ཕབ་པའི་གྲོས་ཆོད་གཤམ་གསལ།

༡༩༥༩ ལོ་ཕྱི་ཟླ་བཅུ་པའི་ཚེས་ཉེར་གཅིག་ཉིན། མཉམ་འབྲེལ་རྒྱལ་ཚོགས་ཚོགས་ཆེན་ཐེངས་བཅུ་བཞི་པའི་སྐབས་སུ་བོད་དོན་སྐོར་གྲོས་ཆོད་ཨང་ ༡༣༥༣ འཁོད་པ་བཞག་པར་དྲན་གསོ་བྱ་རྒྱུ།

བོད་དུ་བོད་མི་མང་གི་གཞི་རྩའི་འགྲོ་བ་མིའི་ཐོབ་ཐང་རྩ་འགལ་དང་། ཁོང་ཚོས་སྔར་གནས་སྲོལ་འཛིན་བྱེད་བཞིན་པའི་ཐུན་མོང་མ་ཡིན་པའི་ཆོས་དང་རིག་གཞུང་གི་གནས་སྟངས་ཐོག་ཏུ་བཙན་གནོན་སོགས་ཀྱི་གནས་ཚུལ་རྒྱུན་བསྟུད་དུ་ཡོད་པ་འདི་ལ་བློ་ཕམ་ཧ་ཅང་གི་ཆེན་པོ་ཡོད།

གནས་ཚུལ་འདི་དག་གི་རྐྱེན་པས་བོད་མི་མང་ལ་དཀའ་སྡུག་ཤིན་ཏུ་ཆེན་པོ་བྱུང་བ་ནི། ཁྱིམ་མཚེས་རྒྱལ་ཁབ་ཁག་ཏུ་བོད་མི་བཙན་བྱོལ་བ་ཕོན་ཆེ་བྲོས་འབྱོར་ཡོང་མུས་ནས་ར་འཕྲོད་ཡོད་པ་ལྟར་འདི་ཐད་ལ་སྙིང་ནས་བློ་གཡེང་ཆེ་བའི་མཐོང་ཚུལ་ཞིག་བྱུང་།

མཉམ་འབྲེལ་རྒྱལ་ཚོགས་ཀྱི་རྩ་ཁྲིམས་དང་། ཡོངས་ཁྱབ་གསལ་བསྒྲགས་ཀྱི་འགྲོ་བ་མིའི་ཐོབ་ཐང་ནང་གསལ་བའི་མི་མང་ཡོངས་དང་། རྒྱལ་ཁབ་ཁག་གི་རང་ཐག་རང་གཅོད་ཀྱི་རྩ་དོན་དང་བཅས་གཞི་རྩའི་འགྲོ་བ་མིའི་ཐོབ་ཐང་དང་རང་དབང་རྩ་འགལ་དང་། རྒྱལ་སྤྱིའི་གནས་ཚུལ་ཉེན་ཚབས་ཇེ་ཆེ་དང་། མི་མང་དབར་གྱི་འབྲེལ་བ་ཇེ་སྡུག་ཏུ་གཏོང་བའི་བློ་ཕམ་གྱི་གནད་དོན་འདི་དག་ལ་བསམ་ཞིབ་བྱས་པར།

༡༽ ཁྲིམས་ལུགས་དྲང་འཛིན་གྱི་གཞི་རྩའི་ཐོག་ནས་འཛམ་གླིང་ཞི་བདེ་གོང་སྤེལ་ཆེད་དུ་མཉམ་འབྲེལ་རྒྱལ་ཚོགས་ཀྱི་རྩ་ཁྲིམས་དང་། ཡོངས་ཁྱབ་གསལ་བསྒྲགས་ཀྱི་འགྲོ་བ་མིའི་ཐོབ་ཐང་གི་རྩ་དོན་ལ་བརྩི་བཀུར་ངེས་པར་དགོས་པ་ཡིན་ཞེས་བསྐྱར་ནན་ཆེན་པོས་བརྗོད་རྒྱུ།

༢༽ བོད་མི་མང་གི་རང་ཐག་རང་གཅོད་ཀྱི་ཐོབ་ཐང་གིས་མཚོན་ཁོང་ཚོའི་གཞི་རྩའི་འགྲོ་བ་མིའི་ཐོབ་ཐང་དང་། རང་དབང་བཙན་འཕྲོགས་བྱེད་པའི་བྱ་སྤྱོད་མཐའ་དག་མཚམས་འཇོག་དགོས་ཞེས་སླར་ཡང་དོ་གལ་ཆེན་པོས་འབོད་བསྐུལ་བྱ་རྒྱུ།

༣༽ འཐུས་མིའི་རྒྱལ་ཁབ་ཁག་ནས་ད་ལམ་གྱི་གྲོས་ཆོད་འདིའི་དོན་གནད་རྣམས་འགྲུབ་ཕྱིར་འོས་ཤིང་འཚམས་པའི་ཐབས་ཤེས་ཅི་ཡོད་ཕྱག་ལེན་མཛད་རྒྱུར་རེ་འདུན་ཞུ་བཞིན་ཡོད།། །།

པར་བྱང་སྨོན་ཚིག །

རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །

གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང༌། །

ཚིག་གི་གཟེགས་མ་རེས་ཀྱང་དུག་གསུམ་གྱི། །

དྲི་མ་ཡོངས་འཁྲུད་ལེགས་བཤད་བདུད་རྩི་འདི། །

དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །

ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །

གདངས་ཏེ་རྒྱུད་ལྔའི་འགྲོ་བ་མ་ལུས་པ། །

ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང༌། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང༌། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ་ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།